
Văduva dorinţei 


WALLACE NEVSKI - născut în Rusia, s-a lansat într-o afacere 
de succes în stil american, și-a creat un adevărat imperiu în 
domeniul comerțului cu blănuri de lux. Legăturile lui clandestine 
în rândul elitei societăţii sovietice i-au asigurat bani și influență. 

NATALIE STUART NEVSKI - o frumusețe cu sânge albastru, 
din Connecticut, care se îndrăgostește de Wallace Nevski. 
Asasinarea lui în condiţii misterioase o transformă într-o văduvă 
neconsolată și suspicioasă. 

GENERALUL LAPȘIN - erou al Armatei Roșii, este suspectat 
că manipulează milioane. Conducătorul unui complot împotriva 
secretarului general al PCUS, încearcă să o anihileze pe Natalie. 

GREG STUART - vărul lui Natalie, implicat în complot, îl 
trădează pe Nevski; după asasinarea acestuia, încearcă s-o 
cucerească pe Natalie pentru a-i smulge informaţii. 

DIANA DARBEE - superstar, al cărei renume aduce 
compania de blănuri Cotillon în topul acestei industrii; ameninţă 
că se va retrage dacă Natalie nu va renunţa să cerceteze 
motivele asasinării soţului ei. 


e PROLOG e 
Octombrie 1987 


Wallace și Natalie 


În momentul în care discuţiile, râsetele și strigătele de salut 
aproape că acopereau muzica, Natalie a fost nevoită să 
recunoască faptul că Wallace nu greșise: a reușit să învioreze 
atmosfera croazierei anuale organizată de compania Cotillon, 
invitându-i pe blănării și creatorii de modă en vogue, pe 
irascibilul crescător de nurci și grupul select de editori de reviste 
de modă, cu mare influenţă în branșă. Ambianţa era plăcută, 
priveliștea la fel, pentru că Panache - un iaht de o sută cincizeci 
de picioare lungime, cumpărat de Wallace de la un român falit în 
anul în care se născuse Natalie - plutea alene pe apele râului 
Hudson. 

Sub candelabrul impunător din imensul salon, un adevărat 
salon de bal plutitor, îmbrăcat în lambriuri lustruite și sticlă 
fumurie, se aflau aproape două sute de francisori!, împreună cu 
soțiile lor, care se extaziau admirând Statuia Libertăţii, umbră 
cenușie proiectată pe cerul sângeriu al apusului și pe contururile 
zgârie-norilor din Manhattan, ce se unduiau la linia orizontului, 
în crepusculul înmiresmat. 

Chelnerii alunecau printre oaspeţi, servind șampanie și somon 
afumat, blănarii se întreţineau politicos cu femeile venite fără 
însoțitori, creatorii de modă făceau glume deocheate, 
crescătorul de nurci - convins că arată „rustic”, îmbrăcat într-o 
cămașă de cașmir în carouri - le spunea, celor dispuși să-l 
asculte, că blănurile lui sunt singurele care oferă garanţia 
calităţii, în vreme ce editorii, plini de importanţă, discutau între 
ei. 


1 Francisor - persoană căreia i se garantează dreptul privilegiat de a cumpăra de la o 
anumită companie, mărfuri la un anumit preț, de obicei sub cel al pieţei. (n.tr.). 

Un adevărat succes, gândi Natalie, convinsă că și Wallace era 
de aceeași părere. Când manechinele vor prezenta noua 
colecţie de blănuri Cotillon, invitaţii, relaxaţi, vor face comenzi 
generoase. În lumea comerțului cu blănuri și haine de blană, 
nimeni nu organiza spectacole atât de fastuoase, cum erau cele 
ale companiei Cotillon. Nici Ben Khan, nici Revillon, nici chiar 
compania de blănuri Jindo, cel mai important concurent străin. 

În seara aceasta, Natalie se simțea foarte mândră de Cotillon. 
Și foarte fericită. Wallace se întorsese sănătos după o expediţie 
de zece zile în căutare de blănuri deosebite, colecţia lor era 
pregătită și, în general, totul mergea bine. 

O blondă elegantă, îmbrăcată într-o rochie decoltată la spate, 
îi atrase privirea. Rătăcea printre invitaţi cu tupeul unui musafir 
nepoftit. 

— Dragule, cine este blonda aceea bine făcută? 

încercă să-i orienteze privirea cu un semn discret din cap. 
Wallace îi cunoștea pe toţi cei care se ocupau de comerțul cu 
blănuri și avea obiceiul să facă invitaţii de ultim moment dar, 
înainte de a o identifica pe intrusă, se trezi asaltat de o femeie 
căreia Natalie îi vânduse dreptul de distribuţie pe Coasta de 
Vest. Cu brațele și cu părul fluturând, aceasta îl cuprinse pe 
Wallace ca o caracatiţă. g 

— Ce petrecere minunată, Wallace. Imi place barca ta. 

— Vapor, o corectă el, răspunzându-i la îmbrăţișare. Barcă are 
blănarul Fred. Cotillon aspiră la lucruri mult mai rafinate. O 
cunoşti pe Natalie, nu-i așa? 

— Bineînţeles. 

— Bun venit la bord, salută Natalie, pierzând-o din privire pe 
blondă, dar întrebându-se de unde apăruse. 

O armată de oameni de pază și gărzi de corp erau deghizați în 
haine de seară și ar fi trebuit să oprească orice persoană care 
nu avea invitație. Numai când Panache se afla la o jumătate de 
milă pe râul Hudson, numai atunci puteai fi convins că secretul 
prezentării modelelor va fi păstrat. Și totuși, era sigură că 
femeia nu avea invitaţie. Își petrecuse multe vacanțe ca 
„verișoară dată în grija rudelor”, în timp ce părinţii săi deţineau 
funcţii diplomatice dincolo de Ocean și recunoștea un intrus, 
imediat ce îl vedea. 

Dar asta reprezenta o problemă minoră într-o seară atât de 
importantă, își zise Natalie, aruncând o ultimă privire în direcţia 

în care dispăruse blonda. Își concentră atenţia asupra doamnei 
din Los Angeles, care se apropia de Wallace, sub pretextul că o 
interesează Uniunea Sovietică, de unde tocmai revenise el. 

— Este G/asnost-ul o minciună? îl întrebă doamna. 

Wallace o învălui cu un zâmbet de expert, care deschidea 
conversaţia spre toţi cei aflaţi în jurul lor. Natalie avea să 
păstreze mereu în memorie imaginea lui în acel moment. Avea 
un cap frumos, cu o coroană de păr argintiu și o ţinută de 
militar. Era înalt și drept; nimic forțat în atitudine, nimic 
îmbătrânit, căci deborda de energie tinerească și ochii îi 
străluceau ca niște mărgele pe chipul ridat. Evreii și grecii care 
făceau comerţ cu blănuri în New York îl porecliseră, cu 
afecțiune, „Cazacul”. 

— Glasnost... este o realitate. Spuneţi-i publicitate, spuneţi-i 
deschidere, dar aflaţi că Rusia fierbe la focul confruntării cu 
sine, din fericire pentru Gorbaciov, deoarece acest G/asnost îi 
oferă o imagine mult mai clară a moștenirii primite decât toate 
statisticile oficiale. Din fericire pentru noi toţi. Ceea ce a stârnit 
acum Gorbaciov, ar putea fi cel mai important eveniment al 
secolului douăzeci. Adevărata lui problemă rămâne Perestroika. 
Dorinţa de schimbare este tot atât de rusească, pe cât de 
americană este umilinţa! Chiar dacă Partidul Comunist va 
reforma birocraţia sovietică, tot va trebui să se ocupe și de 
poporul rus... De pildă, săptămâna trecută, când eram la 
Moscova, marele magazin GUM a anunţat că va pune în vânzare 
cizme italiene din piele. 

Natalie îl privi intens. Fusese convinsă că-și petrecuse tot 
timpul la Leningrad. Wallace îi făcu discret cu ochiul și cobori 
vocea cu nuanțe de bariton. 

— Ei bine, știind că se apropie iarna, un milion de cetăţeni 
sovietici s-au înghesuit în Piaţa Roșie, cu mult înainte de ivirea 
zorilor, așteptând deschiderea magazinului de încălțăminte. 
Niciodată nu am văzut așa ceva. Mase de oameni care ajungeau 
până la zidul Kremlinului, și de la biserica Sf. Vasili Blajenii până 
aproape de bulevardul Karl Marx. Ocupaseră Piaţa Revoluţiei și 
stăteau chiar și pe treptele mausoleului lui Lenin. Așteptau. 
Dimineaţa a început să cearnă o ploaie rece și, în curând, aerul 
s-a îmbibat cu acel miros specific rusesc de lână udă. 

Natalie, tânără, înaltă, suplă, brunetă, cu alură de manechin, 
dar cu ochi de bancher, l-a strâns ușurel de mână pe soţul său, 

amintindu-i că îi aștepta o mulţime de oameni care, în scurt 
timp, încălziți de șampania Perrier-Juăt, nu-și vor mai putea găsi 
carnetele de comandă. Wallace recepţionă mesajul, dar nu 
renunţă. 

— Ușile magazinului nu s-au deschis la ora afișată, iar ploaia a 
început să pătrundă în oasele cetățenilor adunaţi în piaţă. Intr- 
un târziu, ușile au scârțâit și s-au deschis, lăsând să iasă un 
director al magazinului. „Tovarăși, s-a adresat el masei de 
oameni, s-a supraestimat transportul de cizme italiene. Acum s- 
a tras concluzia că nu vor ajunge pentru toți cei aflaţi aici”. 

Un murmur de nemulțumire a străbătut Piaţa Roșie, urmat de 
o liniște plină de speranţe. La urma urmei, toţi cunosc limba: s-a 
supraestimat, s-a tras concluzia, acestea sunt expresii care 
eliberează pe oricine de responsabilităţi. Din fericire, directorul 
magazinului avea un plan pentru a rezolva această problemă 
delicată. Strălucit. Într-adevăr soluţia perfectă: „Toţi evreii care 
așteaptă să cumpere cizme din piele, trebuie să plece acasă”. 

Evreii ridicară din umeri părăsind resemnatți Piaţa Roșie... Și 
totuși, ușile magazinului au rămas închise. Ploaia rece și tăioasă 
s-a transformat în lapoviţă. Într-un târziu, directorul magazinului 
apare din nou: „Transportul de cizme italiene a fost 
supraestimat. Tot nu avem suficiente pentru toţi cei prezenți. 
Așadar, cetățenii sovietici din republicile Asiei Centrale să se 
întoarcă la casele lor”. Deci turkmenii, uzbecii, cazacii și 
kirghizii, ridicară din umeri și plecară acasă. 

Natalie îl privi cu severitate și Wallace scurtă povestirea. 

— Lapoviţa s-a transformat în zăpadă, iar anunţurile au fost 
repetate periodic, până târziu, în după-amiaza întunecată de 
iarnă. Li s-a ordonat să plece și siberienilor, și georgienilor, și 
armenilor, și caucazienilor, și tătarilor, și tuturor cetăţenilor din 
statele Baltice. Așa că au plecat bătuţi de vânturile iernii și 
letonienii, și estonienii, și lituanienii. Au mai rămas slavii, dar în 
curând li s-a ordonat să plece și ucrainenilor și bielorușilor. 

Eu m-am refugiat în hotelul Naţional să beau ceva, apoi am 
luat masa de prânz, am mai băut ceva, iar când leningrădenii au 
fost alungaţi în masă, am hotărât să iau masa de seară. Târziu, 
noaptea, m-am aventurat în viscol. Zăpada spulberată de 
vânturi aproape că ascundea orașul. Era atât de întuneric, încât 
am avut impresia că sunt în secolul al șaisprezecelea. 


Nu mai era nimeni în Piaţa Roșie, doar zăpada și doi bătrâni 
care nu-și luau ochii de pe ușa magazinului. Aceștia sunt rușii. 
Rușii cei măreţi, reprezentanţii unui popor care a locuit în 
Moscova de mai bine de o mie de ani. Abia reușesc să disting 
rândurile de medalii pe care le poartă pe piept. Eroi de război. 
Nimeni din „Țara Mamă” nu este mai demn să cumpere cizme 
italiene din piele, decât acești bătrâni veterani ai Marelui Război 
pentru Apărarea Patriei. Când Hitler i-a invadat, ei au luptat cu 
Wehrmacht-ul în suburbiile Moscovei. Au oprit blindatele naziste 
cu mâinile goale. 

„Tovarăși! iese din nou directorul magazinului. Veteranii 
ascultă încremeniţi. În sfârșit! Magazinul nostru este obligat să 
anunţe că, datorită unor condiţii independente de voinţa lui, nu 
are cizme italiene din piele”. Bang, se aude ușa. 

Multă vreme cei doi bătrâni au stat tăcuţi. Într-un târziu, unul 
dintre ei spuse: „Știi ce mă enervează cel mai mult? Dar mă 
enervează la culme, știi, la culme...” 

„Mereu se întâmplă la fel”, zise prietenul său, înțelegător - 
„tot evreii ajung primii acasă”. 

e 

Natalie o văzu din nou pe blonda cu rochia decoltată la spate. 
l-o arătă lui Wallace, care privind îndelung spatele dezgolit al 
femeii spuse: 

— Atrăgătoare, dar n-o cunosc. Poate că este prietena vreunui 
invitat. Excelentă perucă!... la stai puţin! Că veni vorba de 
nepoftiţi, cine l-a invitat pe ticălosul de Stevie Weintraub? 

— Stevie mi-a arătat niște haine de vulpe trăsnet, când erai tu 
plecat în Rusia. 

— Eu l-am umplut de bani pe bunicul lui. Și ce face acest 
schlock, acest artist de duzină? Închide fabrica păstrată de trei 
generaţii și importă haine gata lucrate din Hong Kong. 

Natalie încă nu învățase ce riscant este să ignori animozităţile 
în  restrânsa, dar atât de interdependenta comunitate 
internaţională a blănarilor. Însă ea dorea să cumpere hainele de 
vulpe. 

— Mai întâi tu nu ești chiar atât de bătrân. L-ai umplut de bani 
pe tatăl lui. În al doilea rând, Stevie este cel mai mare 
importator din New York, așadar, nu are acces numai la produse 
de duzină. În al treilea rând, aceste jachete de vulpe sunt 
perfecte pentru stilul nostru, Diana Darbee. In cealaltă parte a 

salonului, Diana, protagonista unui serial siropos de televiziune, 
Parmalee Canyon, o blondă „mortală” așa cum se 
autocaracteriza, întreținea un grup de bărbaţi, îi vrăjea și le 
înnebunea nevestele. Natalie îl întoarse pe Wallace spre 
fotoreporterul revistei Women's Wear Daily. 

— Zâmbește, îi spuse. 

— Noi nu vindem haine importate, și Wallace zâmbi. 

— Vindem importuri canadiene, îi reaminti ea. Haine lucrate 
din blănuri rusești. Pentru că legislaţia americană interzicea 
importul de blănuri de nurcă din Rusia, Cotillon cumpăra haine 
de la fabricile canadiene, pe care tot el le aproviziona cu piei de 
animale. Deviza lui „Cumpaăraţi din America”, era mai puţin 
naționalistă decât sloganurile pro sindicaliste. Uite-l pe Stevie. 
Wallace, te rog să fii drăguţ. 

— Natalie, eu nu cumpăr de la atelierele care exploatează 
oameni. Acolo sunt familii întregi care cos haine pentru un blid 
de orez pe zi. Eu sunt un sindicalist. De la cincisprezece ani 
gândesc așa. 

— Ești un sindicalist milionar, îi aminti ea, aranjându-i după 
ureche o buclă de păr argintiu. 

Ignorându-i pe cei din jurul lor, Wallace îi luă mâna și o duse, 
cu tandreţe, la buze. Deși se simţea stânjenită de manifestările 
publice de afecțiune, când el îi sărută palma, un fior îi străbătu 
șira spinării. 

— Hei, Wallace! Barca ta este un adevărat palat al plăcerilor 
din poveștile cu Hanul Kubilai. Ha. Ha. Ha! Costă mult motorina? 

— Și tu vrei să cumperi haine de la țărănoiul ăsta? murmură 
Wallace. Apoi îl salută pe Weintraub, un tânăr cu mustață 
neagră, îmbrăcat într-o haină din piele, care purta o brățară de 
aur pe încheietura mâinii păroase. J.P. Morgan a avut dreptate, 
Stevie. 

— În legătură cu ce? 

— Dacă vrei să știi cât costă să întreții un iaht, însoară-te cu 
bancherul care-ţi face investiţiile. Eu nu mi-am mai făcut 
probleme cu motorina din momentul în care faimoasa mea soție 
a transformat firma Nevski-Blănuri Rusești, în Blănuri Cotillon 
Limited. 

Natalie aprecie afirmaţia drept tipică pentru Wallace Nevski - 
un amestec de adevăr, exagerare și teatru - dar îl iubea pentru 
asta, chiar dacă submina efortul pe care ea îl făcuse spre a 

încheia o afacere cu Weintraub. În realitate, până și Pentagonul 
ar fi pus sub semnul întrebării siguranța menţinerii în funcţiune 
a bătrânului și lustruitului vas Panache. Cât despre lanţul 
naţional de magazine Cotillon, Natalie considera că ea merită 
doar jumătate din laude, deși, pentru motive pe care nu le 
înţelegea, lui Wallace îi plăcea să se laude că acestea sunt în 
întregime opera soţiei sale. 

După ce Weintraub a plecat, l-a apostrofat pe Wallace: 

— Ai uitat să fii drăguţ. 

— lartă-mă. Dar îţi promit că se întoarce. El are nevoie de 
Cotillon. No; nu avem nevoie de el. 

Natalie citi rapid numele de pe ecusoane. 

— Dragul meu, fi-i prezint pe Bryce și Judy Hatch din Idaho. 

— Bun venit la bord. Natalie mi-a povestit cât de plăcută i-aţi 
făcut șederea în Boise. 

Ochii doamnei Hatch străluceau din pricina șampaniei. 

— V-a spus vreodată cineva că soţia dumneavoastră este 
varianta brunetă a lui Cybill Shepherd? 

— Foarte des, răspunse Wallace. Dar Natalie este mult mai 
drăguță. 

Intotdeauna spunea acest lucru cu atâta convingere, încât 
Natalie aproape că îl credea. Avea înălțimea și silueta actriţei, 
dar considera că faţa ei este mult prea ascuţită pentru a suporta 
comparaţia. 

— De când am venit vă tot urmăresc. Formaţi cel mai 
romantic cuplu pe care-l cunosc. 

— Actori, șopti Wallace. Cotillon ne-a angajat pentru imaginea 
publică. Adevăraţii Wallace și Natalie sunt în cabină și privesc la 
televizor. 

În timp ce oaspeţii se îndepărtau, Natalie îi șopti la ureche: 

— Ba nu privesc la televizor. 

— Fac dragoste ca nurcile? 

— Se ceartă din pricina unei afaceri. El este genul de cetăţean 
conservator. Ea este o tânără aiurită... Dragul meu, uite-o, a 
apărut iarăși! Acolo, lângă balustradă. Of, iar ai pierdut-o! Avea 
neliniștitorul sentiment că femeia se ascunde în mod deliberat 
în mulțime. 

— Poate este una din prezentatoare. 

— Nu, este manechin. De când începuse să se ocupe de 
comerţul cu blănuri, Natalie învățase că cele mai exotice și mai 

potrivite manechine pentru prezentarea hainelor de blană erau 
negresele și chinezoaicele. Femeile blonde sunt mai degrabă 
afaceriste sau gospodine respectabile. 

— Cred că ar fi bine să aflu cine este. 

Wallace o prinse de braţ. 

— Pentru asta plătim oamenii de pază. Dă-le ordin. Ei sunt 
aceia care trebuie să-i depisteze pe intruși. 

— Bine, am să ordon. 

A da ordinul era ultima lor parolă. Au reușit să-și extindă 
afacerea atât de mult, încât trebuiau să renunţe la a „dădăci” 
afacerea. Trebuiau să se organizeze. Asta însemna să angajeze 
directori generali, dar nu reușiseră încă să depășească stadiul 
discuţiilor, în ciuda avertizărilor repetate primite de la bancherii 
și investitorii lor, mai mult decât interesaţi ca afacerea să fie 
bine condusă. 

— Uite-o! Am să chem paza. Nu, am să-i las pe ei să o 
descopere. 

— Uite-l pe Leo, o anunţă Wallace. 

Un bărbat scund și rotofei se rostogoli spre ei purtând cu 
mândrie trei semne distinctive ale succesului: un superb bronz 
de Florida, o havană imensă și un inel cu diamant roz. Dacă 
importurile de duzină făcute de Weintraub reprezentau culmea 
lipsei de gust, hainele din blană de râs cumpărate din Rusia, 
care costau un sfert de milion de dolari, lucrate de Leo 
Margulies, atingeau cel mai înalt standard de calitate și 
rafinament. În ciuda unei  grosolănii  nedisimulate în 
comportament, Leo era unul dintre acei rari artiști în această 
meserie, un adevărat artizan cu gusturi rafinate. 

El și Wallace erau prieteni și parteneri ocazionali de afaceri de 
mai bine de cincizeci de ani. 

Ignorând-o complet pe Natalie, Leo întrebă răstit: 

— Ce naiba s-a întâmplat la Leningrad? 

Natalie știa că toţi blănării consacraţi din New York îl 
considerau pe Wallace un adevărat artist, iar pe ea o intrusă 
care din întâmplare avea fler la autorizarea drepturilor de 
vânzare. Faptul că avea pe jumătate vârsta lui Wallace nu-i 
susținea cu nimic imaginea publică, atât de necesară. Provenea 
dintr-o familie de diplomaţi new-yorkezi cu tradiţie, iar originea 
ei sporea confuzia. Când s-a căsătorit cu Wallace lumea a bârfit 

că i-ar fi vânat averea. Uneori oamenii îi aminteau acest lucru și 
o făceau să sufere. 

Wallace sesiză imediat lipsa de politețe și-i sări în ajutor 
înainte ca ea să-l poată opri. 

— Leo, dacă nu poţi să-ţi saluţi gazda și nu vrei să o saluţi pe 
soția mea, te rog să te ridici pe vârfuri și să o săruţi pe cea mai 
inteligentă investitoare în comerțul cu blănuri, aflată la bordul 
acestui iaht. 

Leo clipi nedumerit la gândul că Natalie ar putea fi o 
investitoare inteligentă. O femeie receptivă la nou, poate; da, de 
acord. Nu că ar fi el foarte priceput la comerțul de serie, dar 
dacă era vorba de achiziționarea de piei de animale sau de 
procesul intrinsec de fabricaţie sau chiar de slalomul financiar - 
ei bine, în această privinţă abilitatea lui Natalie era de suprafaţă 
și nu depășea cunoștințele unui gazetar. 

Ea a citit mult, și-a pierdut mult timp în atelierele de 
prelucrare, a fost chiar și la licitaţii, atunci când Wallace avea 
alte probleme. A învăţat că pieile prelucrate se taie în jumătate 
pe groizen, că grotzen înseamnă în ebraică „șira spinării”, a 
învăţat că jumătăţile erau cusute și astfel se obținea o bucată 
de blană mai lungă și mai suplă. Însă Wallace, Leo și tatăl lui 
Stevie Weintraub au îmbunătăţit procedeul muncind ani de zile 
cu propriile mâini. Ea reușea să detecteze un amestec de 
culoare numai dacă folosea o lupă, pe când Leo vedea o blană 
vopsită artificial de la o poștă. 

— Ca blănar, draga mea, spuse el ridicându-se pe vârfuri să o 
sărute pe obraz, ești un bancher al naibii de bun. 

Wallace îl învălui într-un zâmbet periculos. Leo mersese prea 
departe și pentru asta va plăti. 

— La Leningrad a fost cea mai grozavă licitaţie de blănuri de 
râs, îi spuse, răspunzând la prima întrebare. Am cumpărat 
blănuri albe ca inimioarele de îngerași. Blănuri pentru care tu ai 
fi în stare să-ţi dai viața. 

— Excepţional. 

— Ei, nu-i chiar așa. 

— Poftim? 

— Mi-e teamă că de data asta pe tine trebuie să te tai de pe 
listă. 

— Poftim? Bronzul lui Leo devenise purpuriu. Își scoase 
trabucul din gură și se apropie; doar că nu atingea cu nasul 

pieptul lui Wallace. Ce înseamnă asta, că mă tai de pe listă? Tu 
ești furnizorul meu. Nu glumi, Wallace. Am nevoie de pieile 
astea. Le-ai luat pentru mine. Pentru mine le-ai marcat în 
catalogul tău. 

Wallace era cel mai mare furnizor de piei de animale sălbatice 
pentru industria internaţională de blănuri de lux. Călătorea de la 
Leningrad la Copenhaga, în Ontario și Seattle, examina sute de 
mii de piei de animale și le licita doar pe cele „marcate” de el 
într-un catalog personal. Cumpăra pentru Cotillon nurcă și 
vulpe, alte piei pentru blănării care-i plăteau comision, dar 
prima lui pasiune o reprezenta selectarea blănurilor rusești de 
animale sălbatice la care era de neîntrecut. 

— Îmi pare rău, Leo, de data asta le-am marcat pentru 
Natalie. 

— Exact, interveni Natalie zâmbind. Cotillon este pe primul 
plan. 

— Poftim? Clienţii tăi n-ar fi în stare să recunoască un râs 
sălbatic rusesc nici dacă i-ar mușca de fund. 

— Dimpotrivă, Leo, continuă ea. Vom lansa câteva modele 
grozave în stilul Diana Darbee. Sper că ai să-mi lucrezi și tu 
câteva cape pe care să le pot vinde mai ieftin decât un BMW. 

— Ascultaţi-mă bine, femeile care poartă haine din blană de 
râs rusesc au prieteni foarte bogați. Voi, fetele din ziua de azi 
sunteţi prea ocupate să faceţi carieră și nici măcar nu întâlniti 
asemenea bărbaţi. 

— Nu-i adevărat, Leo. Ultimul studiu de piaţă făcut de Natalie 
arată că una la o sută din clientele firmei Cotillon are șansa să 
întâlnească un bărbat bogat, într-o călătorie de afaceri. 

Leo nu-și dădea seama dacă ce spune e adevărat, dar la urma 
urmelor, imperiul Cotillon a fost clădit pe disponibilităţile de 
cumpărare ale femeilor care au făcut carieră în afaceri. 

— Nu-i nimic. Nu ești singurul agent care cumpără piei de 
animale pentru Leo Margulies. 

— l-a văzut și Wallace. Marcau pieile cu ochi de guzgan. 

— la mai lăsaţi-mă-n pace! Am să merg singur la Leningrad și 
am să-mi cumpăr pieile, așa cum am mai făcut-o. 

Wallace îl cuprinse pe după umeri. 

— Leo, ești prea bogat și prea leneș să mai mergi la 
Leningrad, îi spuse cu afecțiune. Am să-ţi ușurez puţin situaţia. 
la masa împreună cu Natalie. Vorbiţi despre capele acelea. După 

aceea, vino la mine la birou și vom discuta despre blănurile de 
râs. 

— Cum dracu faceţi, de mă simt ca o minge de ping-pong 
între voi? Ar trebui să vă dau în judecată. 

— Eu îţi ofer o masă cu frumoasa mea soţie și tu vorbești de 
avocaţi? Ar trebui să-l dai în judecată pe chirurgul care ţi-a făcut 
operaţia de prostată. 

— Wallace, este dezgustător ce spui. 

— lartă-mă, scumpo. 

— Dar, ce-a spus? întrebă Leo. 

e 

La ordinul lui Wallace, Panache a fost manevrat contra 
vântului. El și Natalie și-au condus oaspeții pe punte să admire 
Statuia Libertăţii, în timp ce membrii echipajului aranjau 
scaunele și rampa pentru manechine. Au reușit să se retragă 
pentru un moment. Wallace tremura puţin în aerul rece al nopţii, 
iar Natalie îl îmbrăţișă cu dragoste. 

— Obosit? 

— Mort. Ce zbor! Practic, abia coborâse din avion; Natalie știa 
că este epuizat. 

— Hai să intrăm, nu vreau să răcești. Peste un minut începem. 

Wallace o cuprinse pe după umeri. Forța lui fizică o uimea 
întotdeauna. Ea se simţea greoaie, dar el o făcea să se simtă 
agilă ca o dansatoare. O sărută tandru pe gură. 

— Pentru ce a fost asta? îl întrebă ea, hotărâtă să nu-l ierte 
chiar atât de ușor că i-a demolat afacerea cu Weintraub. 

— Mi-a fost dor de tine. 

— la-mă cu tine data viitoare. 

— Nu te pot lua la o licitaţie. Stresul este prea mare. Am un 
program foarte riguros. 

— Dar nu am mai fost în Rusia de când aveam trei ani. Nu-mi 
mai amintesc decât de supa de varză și de fumul de ţigară. 

— Nu s-au schimbat prea multe, doar că fetele sunt mai 
frumoase. 

Natalie încercase să viziteze Rusia ca studentă, dar Uniunea 
Sovietică a lui Brejnev nu privea cu ochi buni vizitele, chiar și ale 
foștilor rezidenți. Ani în șir și-a amintit cu nostalgie de plimbările 
pe un bulevard fără sfârșit, mâncând îngheţată iarna, însoţită de 
draga ei babușka, până când tatăl ei i-a spus că bătrâna și 
vesela ei guvernantă spionase ambasada pentru KGB. 

— Aș vrea să te văd și acolo, insistă Natalie. Ceva, acolo, îţi 
atinge o coardă sensibilă. 

— Tu îmi atingi o coardă sensibilă. 

— Ce-ai zice să mergem de Crăciun? îl întrebă lipindu-se 
insinuant de trupul lui. 

— Mai vorbim. La noapte. 

— Am mai auzit asta. 

— Iţi promit, spuse Wallace și ea îl crezu. 

S-au întors în salon ţinându-se de mână. Wallace și-a 
recăpătat rapid energia. Lui Natalie îi plăcea să-l privească în 
mijlocul oamenilor. Era un adevărat negustor, dar datorită fineţii 
lui înnăscute, reușea să-și potolească instinctele. Pentru că era o 
persoană deosebit de civilizată lăsa impresia că știa mai multe 
despre viață decât majoritatea bărbaţilor, și nu-și pierdea 
niciodată entuziasmul. 

— Ridicaţi mâna, strigă el, toţi cei care aţi venit pentru prima 
oară la prezentarea colecţiei Cotillon. 

Se ridicară cam vreo zece mâini și Natalie se întoarse să-i 
cunoască pe pionieri. In acel moment observă că femeia blondă 
își găsise un loc în al optulea rând de scaune. Purta o broșă 
Hermes, cercei cu diamante uluitoare și un lanţ de aur cu o 
piatră de diamant suspendată între sâni. Erau pietre vechi, de 
valoare, categoric autentice și asta a făcut-o pe Natalie să nu 
alerteze paza. Părea o intrusă, dar în niciun caz o disperată. 

— Vă amintiţi? Eram înghesuiți în salonul acela mic de la 
Waldorf. Priviţi-ne acum. După cinci ani avem contracte cu sute 
de manufacturieri, suntem puternici, deţinem supremaţia de la o 
coastă la cealaltă a continentului. Cum s-a întâmplat asta? 
Priviţi, doamnelor și domnilor. Mărfurile Cotillon, blănuri de cea 
mai bună calitate pentru femeia care muncește. Muzica invadă 
difuzoarele și manechinele Cotillon ieșiră la rampă. 

Nurca brună clasică, aceasta era emblema imperiului Cotillon, 
pentru că Natalie Stuart a făcut avere vânzând haine cu croială 
clasică tinerelor femei de afaceri americane. Privea cu mândrie 
parada modelelor. Legănându-se în ritmul muzicii, blănurile 
pluteau în falduri bogate. Își cunoștea clientela de pe vremea 
când muncea ca bancher investitor. Cunoștea viaţa și regulile. 
Hainele de blană cu emblema Cotillon erau prezente în sălile de 
recepții, în avioane și în hotelurile care găzduiau întruniri de 
afaceri. 

Un fotograf cu părul prins la spate în coadă, îmbrăcat într-o 
vestă din piele, fără cămașă, și cu pantaloni foarte strâmţi, se 
înghesui să ajungă în faţa rampei. Natalie scrâșni din dinţi. 
Indiferent cât de rafinat se organiza un eveniment în lumea 
modei, indiferent cât era de bine regizat, întotdeauna se găsea 
câte unul care arăta ca Mick Jagger abia coborât de pe 
motocicletă. Îl recunoscu, era renumit la revista Vogue, și îi 
zâmbi politicos când trecu pe lângă ea. 

Sigur, noua linie dădea impresia de bunăstare debordantă, 
pentru că aceasta era ideea sezonului, dar ea a reușit să-i 
convingă pe stiliști să facă hainele mai scurte, să mai micșoreze 
gulerele şal, să adauge buzunare tradiţionale, pe gustul 
clientelor sale, care nu erau încă foarte bogate, dar munceau 
din greu să ajungă. 

— Plicticoase, o tachina Wallace. Și unde este luxul, pofta de 
viaţă? 

— În week-end-uri. 

Ultimul model era o haină largă, de culoarea mahonului, cu 
glugă, pe care știau amândoi că nu o vor vinde, dar nu 
rezistaseră tentaţiei de a o prezenta. 

Wallace deschise îndrăzneț ușa de la cușca leilor. 

— Aud zvonuri privind un așa-zis război al preţurilor, al 
concurenței străine, zvonuri despre o nouă recesiune. Nu vă mai 
faceţi griji. Recesiunile vin și se duc, dar femeile Cotillon nu-și 
pierd slujbele, ele creează locuri de muncă pentru alţii. Cât 
despre războiul preţurilor, ei bine, acesta este pentru produsele 
de duzină. 

ÎI privi fix pe Stevie Weintraub și în acel moment lui Natalie îi 
veni să-l strângă de gât. 

— Dar noi am investit milioane în reclamele de televiziune 
pentru a ajunge la femeile care sunt acum clientele firmei 
Cotillon. lar ele cer calitate americană. 

Natalie îi privi pe rând pe concesionarii lor și se întrebă câţi 
dintre ei ar fi dispuși să vândă importuri. 

— Așadar, doamnelor și domnilor, luaţi câte un pahar ca să 
toastăm împreună pentru „Blănurile Cotillon, blănuri pentru 
femeile de afaceri”. 

Invitaţii se ridicară în picioare, toastând pentru sloganul care 
le băgase în buzunar o grămadă de bani. Wallace o strigă pe 
Natalie și ea i se alătură fără tragere de inimă, intimidată de 

mulţimea din jurul lor. O pădure de braţe se întindea după 
paharele cu șampanie. 

— Cum ţi se pare? 

— Am început să cred în noi. 

— Tu ai scris sloganul. 

Blonda în rochie cu decolteu la spate își făcu loc prin mulţime 
și apăru deodată în faţa lor. Privirea lui Natalie se opri pe un 
diamant stil Art Nouveau, montat pe brăţara de pe mâna ei. 
Ascuns în mănușă, însă, se afla ceva stupefiant - un pistol 
miniatural, care se ridica spre faţa lui Natalie. ` 

Arma era pe jumătate ascunsă în mănușă și nimeni. In afară 
de Natalie, n-a văzut-o. Invitații se îndepărtau, înghesuindu-se în 
jurul chelnerilor care aduceau şampanie. Ingrozită, Natalie simți 
cum timpul s-a oprit. Convinsă că ceea ce vede este lipsit de 
logică, renunță la „de ce-uri”, și se concentră asupra unor 
detalii. 

Văzu cum se încordează mușchii delicaţi ai braţului dezgolit, 
ochii ce se îngustaseră, furia ce întindea buzele lipindu-le de 
dinţi, într-o fracțiune de secundă totul ajunse la apogeu. Natalie 
auzea muzică, râsete, vocea lui Wallace... Intinse mâna spre 
pistol, dar nu reuși să-l atingă, de parcă nu o mai ascultau 
degetele. Prea târziu a înţeles că femeia îl urmărea de fapt pe 
Wallace. Arma tresări. Se auzi un poc, exact ca pocnetul sticlelor 
de șampanie. Wallace tuși și se întoarse spre Natalie. O expresie 
de uluire i se întipări pe faţă, de parcă abia atunci realiză că a 
făcut o greșeală de neiertat. 

Femeia șopti ceva, cobori arma, se întoarse și dispăru în 
mulţimea care, nici nu sesizase agresiunea. Cute de tristeţe și 
oboseală se adunară în jurul ochilor lui Wallace, iar pe chip i se 
întipări o expresie de infinit regret. 

Natalie îl prinse în cădere. Auzi pe cineva râzând: „Uită-te la 
ăștia, mereu se sărută”. 


17 


e CARTEA ÎNTÂI e 
Neliniștea Nataliei 


e Capitolul 1 


Acea parte a sufletului ei care știa că Wallace este mort, 
aproape că murise o dată cu el. Cealaltă parte, care nu putea 
accepta că el a murit, răspundea la întrebările poliţiei. Fiecare 
poliţist care-i lua o declaraţie începea cu aceeași greșeală. 

— Tatăl dumitale... 

— Soţul meu, îl corecta ea cu răbdare, de parcă tot șocul, 
groaza și disperarea puteau fi anihilate dacă se purta frumos cu 
oamenii. Soțul meu. Soțul meu, repeta ea, soţul meu. 

— Vă rog să mă iertaţi. Câţi ani avea domnul Nevski? 

— Peste șaizeci. 

Au cercetat cabina, și-au trecut degetele grosolane peste 
toate hainele de blană. Manechinele folosiseră cabina 
proprietarului pentru că în sălile de baie se aflau măsuțe de 
toaletă cu multe oglinzi. Lăsaseră urme: un creion dermatograf 
pe noptiera lui Wallace, fire de pudră peste tot și mucuri de 
țigări cu ruj de buze. 

— ȘI... şi... 

— Eu am treizeci și doi. 

Oamenii schimbau între ei privări semnificative și continuau 
tot pe tema vârstei: 

— Câţi ani credeți că avea femeia care l-a împușcat? 

— Vreo douăzeci și cinci. 

— O cunoașteţi? 

— Nu. 

— O puteți descrie? 

O descrisese deja pentru computerul poliției, dar continua să 
răspundă cu răbdare, convinsă că trăiește un coșmar; totul 
părea o carte, un film, toate aceste lucruri nu puteau fi 
adevărate. 

Ea va pleca acasă unde o aștepta Wallace, obosit după un 
zbor atât de lung; îl va găsi îmbrăcat în halatul lui de cașmir... 
Coniac și lapte cald... patul... patul... 

— Doamnă Nevski? 

— Era o blondă foarte atrăgătoare. Avea faţa conturată de linii 
largi, deschise. Ah, tocmai mi-am amintit. Wallace credea că 
poartă perucă. 

— Grozav, murmură detectivul. 

— Ce înseamnă asta, „credea”? Era sau nu o perucă? 

— Eu nu mi-am dat seama. Dar dacă el a spus, înseamnă că 
era perucă. 

— Cum poate un bărbat să-și dea seama că e o perucă, și 
dumneavoastră nu? 

— Un bărbat care a vândut blănuri mai bine de cincizeci de 
ani știe mai multe despre femei, decât ele însele. 

— Aveţi vreo idee ce a putut-o determina pe o femeie 
necunoscută să-l împuște pe soțul dumneavoastră? 

— Nu. 

— Domnul Nevski a recunoscut-o? 

— Nu cred că i-a putut vedea faţa. 

— Avea dușmani? 

— Nu, nu cred. 

— Vă rog să mă iertaţi, doamnă Nevski, dar un negustor de 
blănuri își poate face dușmani în cincizeci de ani. Știu asta 
pentru că și tatăl meu a fost blănar. 

— Întrebaţi-l pe tatăl dumneavoastră de Wallace Nevski. 
Rugaţi-l să vă povestească despre „Cazacul”. Toţi îl iubeau. Il 
privi înverșunată. Wallace era furnizor de blănuri. El mergea la 
licitaţii și cumpăra blănuri pentru manufacturieri. Încheia afaceri 
doar cu o strângere de mână și o promisiune la telefon. 

— Un astfel de furnizor își creează cu timpul metode 
ingenioase de a lucra, insistă fiul blănarului. De fapt, are 
posibilitatea de a șantaja un manufacturier. 

— Nu există blănar în New York care să nu fi avut încredere în 
Wallace până la ultimul bănuţ, spuse Natalie cu dispreț. 

— O.K. Ar putea fi legat acest incident de compania pe care o 
aveţi? Investitori care au pierdut bani. Cineva care crede că a 
fost înșelat? 

Natalie nega dând din cap. 

— Eu sunt președintele și principalul investitor al companiei. 
Nimeni nu a pierdut investind la noi. Nimeni nu a fost înșelat. 

Un al treilea, poate al patrulea detectiv - Natalie nu se mai 
putea concentra - repetă și accentuă cu o insistență pe care nu 
o intui din primul moment: 

— Chiar nimeni? 

— Wallace Nevski era un om onest. 

Locotenentul Kunitz, care măsurase cu pași mari cabina, se 
așeză pe un scaun în faţa lui Natalie și începu să-și răsfoiască 
notițele, de parcă nu știa ce-ar mai trebui să o întrebe. Le spuse 
celorlalţi să iasă. Era un bărbat solid ca un urs, cu gesturi 
repezite, dar cu o voce blândă. 

— Doamnă Nevski, dacă mai puteţi, aș dori să reluăm orele 
dinaintea crimei. Natalie aprobă cu o înclinare din cap. Conform 
declaraţiei șoferului, domnul Nevski a ajuns la aeroportul J.F. 
Kennedy aproximativ la ora trei și s-a oprit pentru câteva 
minute la apartamentul dumneavoastră din Central Park West; 
apoi, a ajuns pe iaht cu puţin timp înainte de ora cinci. 

— N-am știut că a trecut pe acasă. 

— S-a oprit, de asemenea, la un telefon public de pe docuri. 
Pe dumneavoastră v-a sunat? 

— Nu. De ce să folosească un telefon public? Are telefon în 
mașină. 

— l-a spus șoferului că nu funcţionează. 

— Nu, nu m-a sunat pe mine. 

— Aveţi idee pe cine ar fi putut suna? 

— Putea fi oricine. A cumpărat blănuri din Rusia pentru cel 
puţin doisprezece manufacturieri. 

— Așadar, după ce s-a îmbarcat, vasul a ridicat ancora. Ce s-a 
întâmplat în continuare? 

— Wallace a coborât în cabină să-și schimbe hainele. 

— Dumneavoastră l-aţi văzut? 

— Bineînţeles. Ne-am salutat. Și el a fugit... 

— Atâta tot? Doar v-aţi salutat? 

— Aveam o petrecere cu două sute de invitaţi. Ne-am sărutat. 
l-am spus că voi cobori și eu în cabină peste câteva minute, să-l 
ajut să-și prindă butonii la manșete. 

— Și aţi coborât? 

— Am coborât. Făcuse un duș și tocmai își îmbrăcase cămașa. 
Avea butonii prinși doar pe o parte a manșetei. l-am fixat eu. 

— Despre ce-aţi vorbit? 

— Nu am avut prea mult timp. 

Detectivul își consultă carnețelul cu învelitoare din piele. Deși 
aproape incapabilă să mai gândească, Natalie avu sentimentul 
că bărbatul dorește să câștige timp. 

— Oamenii v-au văzut intrând împreună în salon pe la cinci 
douăzeci și cinci, cinci treizeci. Aţi fost împreună în cabină cam 
cincisprezece, douăzeci de minute... Despre ce aţi vorbit? 

Natalie lupta cu lacrimile. Nu dorea să vorbească despre 
momentele lor de intimitate, dar conștiința, rece și tăioasă ca 
gheața de noiembrie, era prezentă. 

— Nu am vorbit. 

— Timp de douăzeci de minute? Nu înțeleg. Îmi scapă ceva? 

Natalie ridică bărbia. Ochii i se întunecară, iar vocea îi deveni 
mecanică, dar foarte limpede. 

— Am făcut dragoste. 

— Dumnezeule, vă rog să mă iertaţi. Nici nu mi-a trecut prin 
cap. Cu atâția oameni care vă așteptau... 

Amintirile o invadară și vocea începu să scadă în intensitate. 

— Când i-am prins butonii l-am sărutat și el m-a luat în 
braţe... dar asta nu vă privește pe dumneavoastră. 

— Aveţi dreptate, spuse detectivul privind spre patul pe care 
manechinele îl deranjaseră. 

De fapt, n-au mai ajuns la pat. Wallace a ridicat-o în braţe și a 
sprijinit-o de măsuţa de toaletă. S-au lipit unul de altul și s-au 
sărutat sălbatic, arcuindu-se ca două pisici, ca să nu-și șifoneze 
hainele de seară. 

— Asta îmi ușurează următoarea întrebare. Detectivul o privi 
stânjenit și îi întinse o pungă de plastic în care se afla un bikini 
de dantelă albă. 

In mod normal s-ar fi simţit stânjenită. Dar acum spuse cu 
simplitate: 

— Lui Wallace îi plăcea să mă tachineze. Îi purta în buzunare 
ca pe batiste. 

— Vă rog să-i luaţi. Cred că-mi pot rezolva cazul și fără ei... 
Cum era soțul dumneavoastră? Mă refer la starea lui de spirit. 

Natalie își aminti fericită. li observase starea sufletească din 
clipa în care s-a îmbarcat. Bine dispus și fericit. Bucuros că a 
ajuns acasă. Exuberant. Excitat. Și... lacom. Aici, în cabina lor, 

părea flămând ca un războinic care a cucerit lumea și a venit să- 
și primească răsplata. 

Aceste lucruri nu le-ar fi înţeles locotenentul. Nici ea nu le 
înţelegea prea bine, căci Wallace nu fusese un om ușor de 
ghicit. 

— Eram fericiţi să fim din nou împreună... Întotdeauna 
simţeam la fel. Vocea i se opri în gât și înghiţi un nod dureros, 
privind fix dușumeaua. 

— V-a povestit ceva despre călătorie? 

— Doar că totul a mers foarte bine. 

— V-a atras atenţia ceva deosebit? 

Natalie privi spre măsuța de toaletă. Stăteau acolo și se 
sărutau ca doi copii, se împreunau și apoi, surpriza. Ea nu se 
așteptase ca el să ajungă la ejaculare, cel puţin nu în asemenea 
momente, când îi așteptau două sute de oameni, când urmau să 
dea lovitura cu noua colecţie Cotillon. De obicei, când se opreau, 
mai târziu legau firele exact acolo unde le-au întrerupt acasă la 
ei, într-un pat decent. Dar, de data aceasta, Wallace a surprins- 
O. 

Ceva din fiinţa lui - poate acel primitiv sentiment al victoriei - 
a pătruns adânc în fiinţa ei și, pentru câteva secunde, timpul s-a 
oprit. Au uitat de oaspeți, de afaceri, chiar și de hainele de seară 
șifonate. Trupul lui s-a contopit cu al ei și au format o singură 
fiinţă, de la buze până la coapse. Își amintea că a ţipat... Ridică 
privirea, aproape convinsă că ţipătul ei mai plutea în cabină. Au 
rămas sprijiniți unul de altul, tremurând violent. 

— Nimic neobișnuit. 

— Vi s-a părut schimbat? 

— Întotdeauna era schimbat. În fiecare zi era un alt om. 

— Părea îngrijorat? 

— Absolut deloc. 

— Părea absent? 

— Nici vorbă. Lui Wallace i se întâmpla foarte rar să fie 
absent. Tot ce făcea, făcea cu plăcere și cu simţ de răspundere. 
Acţiona imediat. Era un dar de la natură... 

— Femeia a spus ceva? 

Natalie se ridică în picioare și se îndreptă spre dulapurile unde 
se aflau hainele de blană. Cu un gest mecanic mângâie o haină, 
acel luxos mantou de nurcă, modelul cu glugă pe care Wallace 
știa că nu o va vinde. 

— Doamnă Nevski? 

Era prea costisitoare pentru clientela lor. Prea extravagantă 
pentru o tânără care își începea cariera și trebuie să pară sobră. 

— Doamnă Nevski! Aţi fost minunată. Mai rezistaţi puţin? Ce a 
spus femeia aceea când l-a împușcat pe soţul dumneavoastră? 

— Trebuia să o opresc. Dar a acţionat atât de repede. 

— Nu vă învinovăţiţi. Nimeni nu poate opri o armă cu mâinile 
goale. Cei mai mulţi oameni nici măcar nu încearcă așa ceva. Ce 
a spus femeia? 

— Cum a reușit să fugă de pe vas? 

— Încă nu știm. Probabil că a ajutat-o peruca aceea. Ce a 
spus? Ce a spus? 

Detectivul coborâse vocea și încerca să-i dea o nuanţă de 
încredere, să-i comunice că era mai bine să-i spună. Ideea că 
trebuie să-i ocrotească viaţa intimă, o opri pe Natalie. Nu 
obișnuia să-și divulge secretele. Mai ales acele secrete care-i 
subminau încrederea în propria persoană. 

— Ce a spus, doamnă Nevski? 

O înspăimânta felul în care bărbatul acesta reușea să-i 
citească gândurile. 

Femeia șoptise un singur cuvânt, trădătorule. Parcă l-a 
scuipat printre dinţi și apoi a apăsat pe trăgaci. 7rădătorule. 

— Ce a spus? 

— Nimic. 

— Sunteţi sigură? 

— Nu a rostit niciun cuvânt. 

— Mai susţineți că el nu a înșelat niciodată pe nimeni? 

— Întrebaţi pe toată lumea din New York, Londra sau 
Leningrad. 

— Mă gândeam la dumneavoastră, doamnă Nevski. 

Natalie lăsă haina pe care o ţinea în mână. 

— Aveţi declaraţia mea. Acum am să plec. 

— Pe dumneavoastră v-a înșelat vreodată? insistă polițistul. 
Ar trebui să caut o amantă? 

— Nu mi-aţi pune o asemenea întrebare dacă ar fi fost ucis de 
un bărbat. Nu? 

— Într-adevăr. Dar soţul dumneavoastră nu a fost ucis de un 
bărbat. A fost împușcat de o femeie frumoasă, mai tânără chiar 
decât dumneavoastră. 

— Am spus tot ce am văzut. Aveţi schiţa robot de pe 
computer. 

Din pagina albă chipul criminalei îi privea golit de sentimente. 
Natalie știa că-i lipsește expresia intensă de furie. Aceasta 
depășea talentul omului care lucrase la computer. Natalie nu 
fusese în stare să descrie furia aceea. Nici șoapta rostită printre 
dinţi, trădătorule. Mânia aceea trăda o legătură între cei doi, pe 
care Natalie refuza să o admită chiar și în faţa detectivului. 

Ridică interfonul. Joannie Frye, administrator al firmei Cotillon, 
răspunse imediat. 

— Da, Natalie. 

— Plecăm acasă. Te rog cheamă mașina. 

— Ascundeţi ceva, insistă detectivul. 

Hotărârea lui Natalie era definitivă. Secretul rămânea între ea 
și Wallace. Nimeni nu-l va afla. 

— Imi ascund lacrimile. De ore întregi răspund la întrebări. Am 
dreptul să plâng în liniște? 

— Desigur. 

Bărbatul o conduse la mașină. Dincolo de porțile metalice, 
reporterii se adunaseră ciorchine. 

— Va trebui să mai stăm de vorbă peste câteva zile. 

— Secretara mea va ști unde să mă găsească. Se numește 
Joannie Frye. Ştie întotdeauna unde sunt. 

Joannie și ofițerul se măsurară din priviri, și acesta își dădu 
seama că telefoanele vor fi intermediate de această tânără 
foarte energică. 

— Vă poate reprezenta cineva? Un avocat? 

Se opri, pentru că în acele momente nu era în stare să se 
gândească la următoarele șaizeci de secunde. Își aminti de 
Greg, care-i făcuse cunoștință cu Wallace. 

— Vărul meu Greg Stuart, locuiește la Greenwich. 

Detectivul închise portiera. Natalie nu-și amintea cum a urcat 
în mașină. Un gând o făcu să coboare geamul. 

— Soțul meu era evreu. Cred că ar trebui să-l înmormântăm 
până la apusul soarelui. 

— Mă tem că în această situaţie departamentul criminalistică 
va avea nevoie de câteva zile pentru autopsie. Era religios? 

— Nu. Dar ţinea la ceremonii. 

Reporterii i-au urmărit mașina până la apartamentul din 
Central Park West. Wallace locuia aici încă din anii '50. După ce 
s-au căsătorit au convenit amândoi că trebuie să se mute, dar 
afacerile de la Cotillon nu le-au dat răgazul s-o facă. 

— Au mai venit și alţii, spuse Joannie. La naiba! Am încercat 
să-l contactez pe Kenny, dar este tot în interogatoriu. Kenny 
Wilson se ocupa de securitatea mărfurilor firmei Cotillon. 

Reporterii și fotografii s-au înghesuit în jurul mașinii imediat 
ce au parcat, copleșindu-l pe portar și pe șofer cu o ploaie de 
întrebări. 

— Cine este femeia? O cunoașteţi? 

Natalie privea împietrită, vag conștientă de faptul că a pierdut 
controlul a ceea ce se întâmpla în jurul ei. 

Deodată oamenii au început să se împrăștie. Bătrânul portar 
portorican ieșise cu furtunul cu care spăla trotuarul și îi 
împroșca pe reporteri. Işi arăta astfel recunoștinţa faţă de 
Wallace, care-i ajutase copiii să intre în sindicat. 

— Alungă vulturii! îi strigă Joannie. O cuprinse cu un braţ pe 
Natalie și se grăbi să intre în clădire. 

Natalie încercă să-și amintească ultimele lui cuvinte. 

— Urc cu tine în apartament, se oferi Joannie. 

— Nu. Mergi și te odihnește. Mâine o să ai o zi grea la birou. 

Joannie încercă să o îmbrăţișeze, dar Natalie se feri și fugi la 
lift. 

Când se trezi singură, în apartamentul spațios, își dori 
deodată să fi rămas pe iaht. Se întrebă dacă va putea dormi, 
dacă va putea uita, dacă va reuşi să se mai comporte normal. 
Se îndreptă spre dormitor, fără să aprindă lumina, obișnuită cu 
locul fiecărui obiect din casă. Simţi că o lasă puterile, era prea 
obosită ca să se mai poată dezbrăca. Îşi aruncă pantofii din 
picioare, se întinse pe pat și se sprijini de perne. Simți un obiect 
tare. Intinse mâna și aprinse lampa. Găsi o cutie învelită în 
staniol argintiu, legată cu panglici late. Şoferul îi spusese 
detectivului că Wallace s-a oprit acasă înainte de a ajunge pe 
vas. Deschise plicul de pe cutie cu mișcări lente, temându-se să 
destrame această fragilă legătură cu ultimele momente din 
viața lui. 

Intre două bilete pentru Aeroflot, două rezervări de cameră la 
hotelul Astoria din Leningrad și hotelul Naţional din Moscova și 
două bilete pentru săgeata roșie, trenul care făcea legătura 

între cele două orașe, Wallace împăturise o scrisorică pentru ea. 
„Pentru scumpa mea Natașa, din misterioasa Rusie, cu toată 
dragostea, ca să-i ţină cald când vom merge acolo în această 
iarnă”. 

Inima lui Natalie se strânse de durere. Lui Wallace îi plăceau 
surprizele, de aceea nu i-a spus nimic pe vapor. Se hotărâse să 
o ia cu el în Rusia, după ce l-a implorat ani în șir, insistând să-l 
cunoască și în ţara care părea să facă parte din fiinţa lui. 
Amintirile o tulburară. Acum era prea târziu. 

Scrisul lui devenise tremurat și Natalie a trebuit să apropie 
hârtia de lampă pentru a-l descifra: „Vom face un copil în Orașul 
țarilor?” 

— Nu, șopti ea. Nu-i drept! Oare de ce se răzgândise? A 
refuzat cu încăpățânare ideea de a avea un copil, pretextând că 
este prea bătrân. | se părea că rândurile erau scrise de un 
străin. Dar post-scriptumul suna în stilul tipic lui Wallace Nevski. 

„P.S. Te rog să o îmbraci la dejunul Ligii tineretului, la care te- 
a invitat mama ta, încăpăţțânată mică ce ești”. 

Natalie întrebă cu voce tare, de parcă el s-ar fi aflat lângă ea, 
în dormitor: 

— Wallace, ce-ai făcut? Sfâșie staniolul în care era 
împachetată cutia. Cutia purta emblema atelierului lui Leo 
Margulies. Asta însemna că el cumpărase pieile în ultima 
călătorie și i le dăduse lui Leo, cel mai bun meseriaș din breaslă. 
Deschise cutia și rămase împietrită. 

— Oh, Dumnezeule! 

Wallace înnebunise. Haina se revărsă strălucind în lumina 
lămpii. Blană de râs rusesc, de un alb imaculat, cu spicul ușor 
punctat cu negru ca frunzele uscate acoperite de prima zăpadă. 
Liga tineretului? Chiar și amanta ministrului saudit al petrolului 
ar fi roșit îmbrăcând-o la restaurantul Nell. Darul acesta semăna 
atât de bine cu Wallace și era atât de reprezentativ pentru 
căsnicia lor. Ea nu ar fi îmbrăcat niciodată un mantou atât de 
extravagant, decât dacă era însoţită de el. 

Își îngropă faţa în blana mătăsoasă, începu să se legene pe 
marginea patului și își zise că în sfârșit va plânge. Dar lacrimile 
refuzau să vină. Epuizată, Natalie stinse lumina, se ghemuli și se 
cuibări sub haina de blană. 

Ore în șir prin faţa ochilor i s-au perindat ca într-un film 
imagini din trecut: Panache în lumina difuză a apusului, 

petrecerea, renghiul pe care i l-au jucat lui Leo, spectacolul de 
prezentare a colecţiei, adevăratul spectacol dat de Wallace, 
pistolul, Wallace mort în braţele ei. Și poliţia. Si mai spuneți că 
nu a înșelat pe nimeni, întrebaţi toți oamenii din New York, 
Londra sau Leningrad. Eu mă refeream la dumneavoastră. 

Cu puţin înainte de revărsatul zorilor era furioasă. 

Cobori din pat. Dezbrăcă rochia șifonată; lenjeria de corp 
devenise lipicioasă. Făcu un duș fierbinte. Zorile au găsit-o la 
fereastră. Înfășurată în blana de râs, Natalie privea în gol spre 
parc. 

— Cine este femeia aceea? 

Abia acum, dându-și seama că Wallace nu-i va răspunde 
niciodată la această întrebare, că nu-i va mai putea da niciodată 
o explicație, Natalie Stuart Nevski reuși să plângă. 


e Capitolul 2 


În dimineaţa înmormântării Natalie stătea singură lângă 
sicriu, încercând să se convingă că moartea lui era un nonsens; 
dacă ar fi acceptat că există o logică, ar fi trebuit să admită și 
faptul că între bărbatul pe care-l iubea și femeia care l-a ucis 
există o legătură. 

O cunoștea Wallace? 

Era o întrebare zguduitoare. Ca o lamă tăioasă, alunecând 
între Wallace care murise și Natalie care trăia, această întrebare 
ameninţa să distrugă tot ce-au împărtășit ei doi în viaţă, să 
transforme dragostea, pasiunea și încrederea într-o minciună 
cutremurătoare. 

Poate că femeia l-a confundat pe Wallace cu omul pe care 
trebuia să-l ucidă. Poate că era un ucigaș plătit. Furia ei fusese 
însă autentică. Și ce însemna cuvântul acesta, trădător? Poate 
că femeia era nebună. Evident, Wallace fiind o personalitate 
publică, o figură cunoscută în comerț, atrăgea atenţia asupra 
lui. Dar nu exista nicio explicaţie logică a atacului executat cu 
sânge rece și a dispariţiei femeii. Poliţia a scotocit portul, a 
dragat apa, a interogat cele două sute de persoane de la bordul 
lui Panache dar, „misterioasa blondă”, cum o numeau ziarele, 
pur și simplu se evaporase. Poliţia a căutat un eventual 
complice la bordul vasului, o barcă de salvare, dar nu s-a găsit 

nimic. Un caricaturist, a cărui operă Natalie o admira, a sporit 
confuzia declarând că a văzut o blondă înotând spre dig. 

Natalie își irosea forțele luptând cu logica. Tot ce mai putea 
face era să-și repete la nesfârșit ceea ce le spusese detectivilor. 
Dacă ucigașul lui Wallace ar fi fost un bărbat, și nu o femeie 
tânără, ei ar mai întreba-o dacă e/ a inșelat-o? 

Se auzi o bătaie în ușă și cineva intră fără zgomot. 

Natalie cuprinse cu mâinile sicriul. 

— Încă nu sunt pregătită. 

Dar nu erau cei de la pompe funebre. 

— Mai ai un minut, se auzi o voce familiară. Încă mai sosesc 
cunoștințe. 

Vărul ei, Greg Stuart, preluase cu fermitate problema 
funeraliilor și o scutise de toate amănuntele neplăcute. Erau 
prieteni din copilărie, din vara petrecută la vie, când ea avea 
doisprezece ani și Greg era un tânăr de optsprezece. Atunci, el o 
lăsase să-i conducă barca. Un bărbat blond, cu trăsături 
frumoase, acum îmbrăcat în haine de doliu, afișând o ţinută 
sobră. Dar ea și-l va aminti întotdeauna pe Greg așa cum l-a 
văzut atunci, cu ochi de adolescentă - bronzat, student, 
imposibil de serios, spiritual, cu părul auriu și ochii limpezi, 
albaștri. 

O cuprinse pe după umeri. Natalie se sprijini de el, 
recunoscătoare. 

— Dumnezeu te-a trimis. Eu nu m-aș fi putut descurca. 

— Nici nu trebuia să o faci tu. 

— Nu ţi se pare ciudat? Tu ne-ai făcut cunoștință și tot tu ești 
cel care strânge rămășițele. 

— Aș vrea să pot strânge rămășițele. 

— Trebuie să aflu de ce a fost ucis. 

— Bineînţeles, Natalie. Dar mai întâi, hai să terminăm cu ziua 
de astăzi. Și, ţine minte, oricând ai nevoie de ceva, vino la mine. 

— Mulţumesc, dar se pare că firma se descurcă bine. Nici eu 
nu știu cum. Probabil că am oameni buni. 

— Dacă se întâmplă ceva, pe cartea asta de vizită ai un 
număr de telefon. Plec la Washington, dar mă găsește 
secretara. Vreau să-mi promiţi că mă vei suna dacă se ivește 
ceva neobișnuit. Orice. 

— Mă sâcâie femeia aceea. Dar tu nu mă poţi ajuta. 

— Nu, recunoscu Greg. Lasă poliţia să-și facă datoria. 

— De ce este gălăgie afară? 

— Jelește Diana. Cu tot anturajul de rigoare, inclusiv fotografi. 

— Tare aș fi vrut să nu vină. 

— Prietenele vechi nu dispar, stau pe-aproape. Greg puse o 
mână pe capacul lăcuit al sicriului și, când Natalie ridică 
privirea, văzu lacrimi în ochii lui. Gata, e în regulă, se scuză el 
stânjenit, dar buzele îi tremurau. Ține minte, absolut orice, 
repetă el. 

Avea ciudatul sentiment că Greg era legat de Wallace printr- 
un fir de care ea nu știuse până în acest moment. Inainte de a-i 
putea pune vreo întrebare, ușa se deschise larg și Diana Darbee 
dădu buzna înăuntru, învăluită în nori de păr blond, mătase 
neagră și de parfumul căruia îi făcea reclamă. 

— Oh, Natalie, biata de tine. 

Școala particulară pe care a urmat-o, cursurile de dans și 
după-amiezile când lua ceaiul împreună cu bunica ei au 
pregătit-o pentru astfel de momente. 

— Bună, Diana. Îţi mulţumesc că ai venit. 

— Dacă aș fi fost mai aproape de el, poate că l-aș fi putut 
ajuta cu ceva. 

— Nu puteai face nimic. 

— Dacă aș fi văzut-o pe nebună aș fi oprit-o. 

— Am încercat și eu. Dar totul s-a întâmplat prea repede. 

— Pot rămâne cu el câteva momente? 

Cuvintele au tăiat-o ca briciul. Diana și Wallace fuseseră 
prieteni buni, poate chiar mai mult decât prieteni. Lui Natalie i-a 
fost frică să-l întrebe, i-a fost teamă să nu-l audă minţind. 
Gândurile acestea o enervară. 

— Nu. Nu. Îmi pare rău. 

Greg se apropie hotărât de Diana și îi arătă ușa, luându-și un 
aer care excludea orice refuz. Gura actriţei se lungi într-o 
expresie furioasă. Natalie văzu că e gata să plângă și cedă. 

— Bine. Te las singură un minut. 

leși pe ușă împreună cu Greg și numără șaizeci de secunde. 

— Greg? 

— Poftim? 

— Vii cu mine la cimitir? 

— Bineînţeles, dar nu mergi în mașină cu Mike și părinţii tăi? 

— Fratele meu mă privește de parcă ar vrea să-mi spună că 
bărbaţii nu sunt împușcați de blonde pe care nu le cunosc. Nu 

pot sta lângă mama și tata, să-i văd cum joacă teatru, când știu 
că l-au disprețuit pe Wallace pentru că era blănar. 

Reveniră în capelă. Diana se calmase. 

— lisuse, ce pierdere! Ar fi putut să o mai ducă douăzeci de 
ani. 

— Sunt gata să înceapă. 

— Stai puţin, vreau să vorbesc cu tine un minut. 

— Întârziem. 

— Hei, ce-i cu tine, nu pleacă nimeni de aici fără Wallace. 
Trebuie să stăm de vorbă. 

— Diana, ce naiba avem de vorbit tocmai acum? 

— Câţiva acţionari la Cotillon m-au rugat să trec de partea lor. 

— Pentru ce? 

— Împotriva ta. Nu sunt convinși că vei putea conduce firma 
fără Wallace. 

— Dar eu am condus-o până acum. 

— Te-ai ocupat de autorizaţii și vânzări. Wallace a fost acela 
care a cumpărat pieile și a confecționat hainele. Tu știi să vinzi. 
El știa sa producă. 

— Și oamenii aceștia cred că eu nu cunosc meseria? 

— O cunoști? 

— Învăţ, răspunse Natalie convinsă. Chiar dacă avea altă 
părere despre Diana, o respecta ca om de afaceri care 
transformase imaginea mediatizată de star, într-o firmă ce 
producea multe milioane. 

— Voi convoca mâine Consiliul de conducere. 

— Este prea devreme, interveni Greg. Lasă-i să mai aștepte. 

— Te rog să o faci, spuse Diana. Pentru moment ai votul meu. 

— Cum adică, „pentru moment”? 

— Dacă aceste titluri de o șchioapă cu „Blonda care împușcă 
blănarul” nu încetează, eu îmi retrag numele din afacerea ta. 

— Ce spui? Nu poţi face asta. 

— Am venit la înmormântare pentru Wallace. Trebuia să vin. 
Dar nu am de gând să pierd zece ani de muncă lăsându-mi 
numele împroșcat cu noroi într-o afacere cu o blondă și un 
pistol. 

— Despre ce vorbești tu acum? 

— Natalie, eu sunt Diana Darbee. Eu sunt o instituţie. Te-ai 
folosit de serviciile mele. Sunt deșteaptă, sexy și onestă. Asta 

vând eu. Nu mă pot lăsa antrenată într-un triunghi pasional. 
Oamenii care trăiesc pasiuni în trei sunt proști și necinstiți. 

— Dar nu este un triunghi pasional. Eu nici măcar n-o cunosc. 

— Craiul ăsta bătrân. Întotdeauna îi mai trebuia ceva. 

— Nu! Nu mi-ar fi făcut așa ceva! 

— Eşti sigură? Natalie, dacă tu ai ceea ce îi trebuia lui Wallace 
Nevski pentru a-l ţine legat de casă, îţi sugerez să te retragi din 
afacerea cu blănuri și să începi să vinzi rețeta. Ciocăni în 
capacul sicriului. Sau ţi-ai pierdut îndemânarea, Wallace? 

— Nu a pierdut nimic. 

— Atunci avem o foarte mare problemă. Dacă o vor prinde pe 
blondă și va fi proces, Diana va trebui să te părăsească. 

— Noi vindem doar haine. 

— Îmi pare rău. 

— Și ce vom face cu reclamele? Am construit o întreagă 
campanie în jurul tău. 

— Roagă-te să nu o găsească pe blondă. 

— Dar avem un contract Diana. 

— Citește-l. Pot fi concediată dacă sunt fetiţă rea și pot pleca 
singură dacă voi vă dovediţi copii răi. 

Wallace, gândi Natalie disperată, ar fi găsit repede un 
răspuns, dar ea nu era în stare, nu astăzi. Il prinse de mână pe 
Greg. Trebuia să-l înmormânteze pe Wallace. 

— Așa sunt afacerile, spuse Diana. 

— Oare? 

— Ce vrea să însemne asta? Diana își încrucișa braţele pe 
piept și zâmbi. Ah, da, crezi că vreau să mă răzbun pe tine 
pentru că mi l-ai luat pe Wallace. 

— Nu l-am luat eu. 

Diana ridică din umeri. 

— Cum aș fi putut eu - un bancher investitor, plictisitor, doar 
așa îmi spui tu - cum aș fi putut eu să iau un bărbat din braţele 
Dianei Darbee? 

— De multe ori m-am întrebat și eu. Dar Wallace a fost omul 
surprizelor, nu-i așa? 

e Capitolul 3 


— Mă tot gândesc la ziua când tu mi-ai făcut cunoștință cu 
Wallace, îi spuse Natalie lui Greg în timp ce cortegiul se îndrepta 
spre cimitirul Henry Hudson. Ca și cum aș vrea să descopăr o 
cheie. Ca și cum, dacă am greșit cu ceva, greșeala a pornit chiar 
din ziua aceea. 

— O cheie? repetă Greg, dar ea nu-l mai auzi pentru că 
gândurile îi erau deja în altă parte. 

— Eu nu l-am furat de la nimeni. El m-a luat pe mine. 

— Diana știe foarte bine asta. Wallace era în derivă până te-a 
întâlnit pe tine. 

— Ciudat, aveam impresia că eu trăiam în derivă... Eram atât 
de rece și golită de sentimente. Ştii, câteodată mă trezeam 
lângă Wallace și mă gândeam ce s-ar fi întâmplat dacă n-aș fi 
venit la petrecerea ta? Ce s-ar fi întâmplat dacă aș fi plecat la 
plajă, în loc să stau acasă? Mă lipeam de el și îi eram 
recunoscătoare. Și ţie. Și lui Dumnezeu... Acum totul mi se pare 
o farsă murdară, șopti ea cu amărăciune. Nu-mi vine să cred că 
am fost împreună doar cinci ani. 

Începu să plângă. Greg o îmbrăţișă. 

— Eu cred că trebuie să-ţi amintești doar de faptul că cei cinci 
ani au fost unici. Voi doi aţi avut privilegiul de a trăi sentimente 
pe care cei mai mulţi oameni nu le cunosc niciodată. A 

— Am trăit, nu-i așa? Chiar din ziua în care l-am întâlnit... Il 
îndepărtă pe Greg și privi pe fereastră. Cercul se închide, Greg. 
Suntem iarăși la început. Eu nu știu ce se întâmplă cu mine și tu 
ești același bărbat înțelept. Ce nu a mers, Greg? Greșeala a 
pornit chiar din ziua aceea. 

Se certase cu tatăl ei; un schimb de cuvinte care îi îngheţa 
sângele în vine. Apoi a jucat tenis și i-a bătut pe cei doi 
canadieni, dar asta nu i-a ridicat moralul. Nu s-a simţit mai bine 
nici după ce a făcut câteva sărituri în bazin. A apelat apoi la 
șampanie și, mai târziu la Greg, care organizase o petrecere de 
sfârșit de sezon. 

Greg avea întotdeauna o sticlă de șampanie la rece și un 
telefon la îndemână. În anul acela lucra pentru Grupul strategic 
pentru securitate naţională și, copiii, uluiţi, i-au povestit lui 

Natalie că fusese deja chemat de două ori la Casa Albă. Greg își 
supraveghea cu afecţiune copiii, unul de doi și altul de patru ani. 

— Tata susţine că ești un monument de virtute civică, îi spuse 
Natalie lui Greg. 

— Probabil că a vrut să-mi facă un compliment. 

Această petrecere anuală era o tradiţie de familie, respectată 
de multe generaţii. De obicei, se întâlneau la The Birches, o casă 
rustică din munţii Berkshire, la mătușa Louisa, matroana care 
menţinuse vie tradiția. Bătrâna murise în iulie, așa încât soția lui 
Greg, Sally, s-a oferit să o organizeze la locuința lor din 
Greenwich, până când se va reamenaja casa din Berkshire. 

Aproape o sută de membri ai familiei Stuart, din ultimele 
patru generaţii înotau, discutau, jucau cărţi, se certau pe terenul 
de criket și jucau tenis. Natalie și-a pus costumul de baie, a 
înotat puţin, apoi a descoperit că soţia lui Greg a adus 
șampania, eveniment ce demolase tradiţia de o sută de ani care 
prevedea bere și vin. Oprindu-se să ia un pahar de la unul din 
barurile amenajate pe pajiște, Natalie privi cu ochi critic în jurul 
său. 

O mulţime de bani fuseseră cheltuiţi în grabă. Pajiștea bine 
îngrijită și terasele din piatră înconjurau casa și piscina. 
Statuetele păsărilor flamingo de pe marginea bazinului se 
reflectau unduitor în oglinda albastră a apei. Arhitectul care 
alesese acele statuete proiectase, probabil, și lampioanele în stil 
franțuzesc, împrăștiate pe toată pajiștea, a căror lumină crea o 
atmosferă de intimitate, asemeni celei din Central Park. 

Își observă părinţii care studiau totul, adăpostiţi la umbra unor 
copaci. Martha Stuart era îmbrăcată într-o rochie albă de vară. 
Ochii, pătrunzători și calmi, puteau deveni tăioși când trebuia 
să-și apere soțul; era, de departe, cea mai frumoasă femeie de 
acolo. Tatăl lui Natalie stătea în picioare, în spatele soției sale, 
așezată pe un scaun; avea o mână sprijinită de umărul ei, iar în 
cealaltă ţinea un pahar cu scotch. După patruzeci de ani de 
diplomaţie, Richard Stuart încă se mai delecta cu un scotch în 
stil indian, într-un ţinut indian, pentru că Natalie știa că păsările 
flamingo din jurul bazinului, în mintea lor, se asociau cu imagini 
indiene. 

— Presupun că trebuie să te felicit, o întâmpină tatăl ei. 
Vicepreședinte. Măi, măi! 

A urmat cearta aceea îngrozitoare, învolburată ca apele care 
se rostogoleau pe un deal, după care ea a fugit pe terenul de 
tenis, apoi la piscină și la bar; în cele din urmă l-a căutat pe 
Greg, nu înainte de a se lovi de Sally, care nu a scăpat ocazia să 
i se plângă. 

— Din nou ţi-am șocat familia. De unde naiba să știu eu că 
ăștia nu beau șampanie la picnicuri? 

— Beau atunci când își pot permite, îi răspunse Natalie. 
Personal, cred că șampania a fost o idee excelentă. 

Pentru ea, soția lui Greg reprezenta un mister. O frumuseţe 
senzuală, unicul copil alintat de un tată care acumulase o avere 
fabuloasă. De ce i-ar păsa ce crede despre ea familia lui Greg? 

Nu era politicos să îi spună: „Nu te mai strădui atât” - așa că 
o consolă: 

— Pune-o pe seama genelor de misionar. Știi, dacă nu are un 
gust bun, e considerată proastă. Dar șampania ta are un gust 
excelent. llustră complimentul golind paharul. 

Sally își sprijini bărbia perfectă între degetele împodobite de 
diamante și o privi pe Natalie cu un zâmbet ironic. 

— Poate că nu mă plac pentru că sunt convinși că Greg s-a 
căsătorit cu mine din cauza banilor. 

— Sally, amândouă suntem puţin nervoase, dar Greg... 

— Poate ei cred că Greg nu mă iubește. 

Natalie era uluită. Niciodată nu văzuse doi oameni mai 
frumoși și mai potriviţi ca ei. Greg și Sally formau un cuplu 
perfect. 

— Hei, ușurel, fetițo. Glumeam și eu. Sally zâmbi încordată. 
Poate că ei trăiesc încă după principiul că bărbatul este acela 
care trebuie să aibă grijă de femeie. 

— Eu nu cred asta, spuse Natalie înfuriată. Prefer să am 
singură grijă de mine. 

— „Prefer să am singură grijă de mine”, repetă Sally cu un alt 
zâmbet ironic. Ce ţi-e și cu genele astea de misionar! Toţi își fac 
probleme cine va achita nota de plată, în loc să se întrebe cine 
va avea grijă de ei ca să nu rămână singuri. Știi asta?... Nu știi, 
nu-i așa? 

Natalie roși. Sally era superbă. Sally era bogată. Și acum Sally 
o făcea să se simtă ca o idioată. _ 

— Mai servește puțină șampanie, Natalie. Distrează-te. Inainte 
de a-i veni pe buze răspunsul potrivit, Sally plecă spre bazinul 

de înot. Natalie porni după ea, dar se răzgândi. Apoi, îngrijorată 
că frumoasa soţie a vărului său - ca și tatăl ei - o găsea 
dezgustătoare, porni în căutarea lui Greg, ţinând în mână 
paharul gol. 

— Îmi mai dai unul? 

Greg îi aruncă o privire admirativă, scoase sticla de la gheață, 
apoi privi spre copiii care se jucau în iarbă cu un câine enorm. 

— Mă întreb când ai crescut. Nu ne-am mai văzut de la 
Crăciun. De ce m-a felicitat tatăl tău? Cu ce ocazie? 

— Când l-am informat că am devenit asociat și vicepreședinte 
la Stuart Malcom and Hardy m-a rugat să te iau de exemplu și 
să intru în serviciul public. 

— Ultimul refugiu al unei clase sociale aflate în declin. 

— Vechea noastră ceartă: „Pentru Dumnezeu, Natalie, 
folosește-ţi educația și experiența într-un scop mai nobil decât 
acela de a mări capitalul afaceriștilor dubioși. Tu ești făcută 
pentru diplomaţie. Ai trăit aceeași viaţă ca și noi. Vorbești 
acceptabil franceza și excelent rusa”. Nostim este că mă 
gândesc foarte serios să renunţ la afacerile bancare. 

— Insolaţie, spuse Greg ironic. 

Natalie își goli paharul. 

— Vorbesc serios. 

— Niciodată nu am întâlnit un bancher care să nu vorbească 
serios despre demisia lui. Dar nu l-am întâlnit nici pe acela care 
să-și dea într-adevăr demisia. Victoria în branșa ta este vitală 
precum limuzina și cina de afaceri cu un client. 

— Victoria înseamnă o pierdere enormă de energie, ceea ce 
nu mi se întâmplă mie, se răsti ea. M-am săturat să fac bani 
pentru alţii. Vreau să am afacerea mea, ceva palpabil, așa că nu 
mă mai trata ca pe un copil. 

— Nu fac decât să-ți împărtășesc din înţelepciunea unui om 
care a stat pe grătar. Ca umil servitor social mi se pare greu de 
crezut că vei părăsi o carieră strălucită. În toate aceste clinciuri 
nimeni nu-și pierde instinctul de supraviețuire. 

— Pe grătar? Dacă a face un mariaj bun înseamnă un castel 
franțuzesc, importat piatră cu piatră și plantat pe treizeci de acri 
de pământ și o limuzină care să te ducă în Manhattan, atunci tu 
ești un umil servitor civic care s-a căsătorit al naibii de bine. 

— Ah, dar preţul? Preţul? 

— Încerci să-mi spui că ţi-ai vândut sufletul? 

— Doamne ferește! Dar femeia îmi cere să mă culc cu ea. 
Natalie aruncă o privire invidioasă spre bazinul unde Sally își 
expunea trupul languros, asemenea unui poster pentru 
retrospectiva Helmut Newton. 

— Costumul acela de baie parcă ar fi făcut de cei mai abili 
coloriști japonezi. 

— Nu-ţi face probleme. Încă mai există solvenți. 

— Cum îl suporţi? 

Spre surprinderea ei, zâmbetul lui Greg dispăru. Îl rănise fără 
să vrea și încercă să se corecteze: 

— lartă-mă. Am băut prea mult. Sally este o fată drăguță. 

— Nu este deloc, spuse el scurt și încheie subiectul cu un 
contraatac. Spune-mi te rog, publicitatea pentru acest obiect 
strălucitor a fost muncă sau doar cunoștințe? 

— Prin cunoștințe, vrei să spui numele de familie pus pe ușă, 
sau un anume partener strecurat în pat? 

Greg nici nu clipi. 

— Am auzit că partenerii au fost alungați din patul tău. Ceva 
în legătură cu o afacere mult prea serioasă și cu un apropiat 
divorț? 

— Ai auzit tu asta la Washington? 

— De fapt eu mă refeream la numele nostru pus pe ușă. 

— Cred că glumești! Ştii la fel de bine ca și mine că numele 
de Stuart este păstrat pentru valoarea lui istorică. Punct. Și cu 
asta am terminat. Sunt prima Stuart care trăiește pe propriile ei 
picioare, de la crahul din '29. Nu că asta ar însemna mare lucru. 
Domnul Baker, președintele Consiliului, pentru care am muncit 
în ultimii cinci ani, m-a întrebat acum un minut ce știu despre 
seceta din Ciad. 

— Ciad? 

— Păi da, el mă crede Jennifer din Corpul păcii. 

— N-o pune la inimă, râse Greg. Eu știu că domnul B. 
mănâncă în mod curent supă la cină. 

— Apoi mi-a spus că sunt o „întreprinzătoare”. Îţi vine să crezi 
așa ceva? Dorinţa de a se confesa, care nu îi era proprie, o 
părăsi brusc. Te-am monopolizat. Ar trebui să te ocupi și de 
ceilalți oaspeți. 

— Este privilegiul gazdei de a se întreţine cu cel mai atrăgător 
invitat. 


36 


Natalie îl privi cercetător. În comparaţie cu Sally, se simţea o 
adunătură de braţe și picioare lungi și se întreba dacă nu cumva 
Greg își bătea joc de ea. 

— A fost un compliment sau o ironie? 

— Un comentariu oarecare. Ridică vocea să atenţioneze un 
copil. Jason, dacă animalul ăla te mușcă pentru ceea ce faci, să 
știi că are dreptate. 

Natalie privi cu dragoste și îngrijorare la joaca copilului cu 
câinele. Greg observă și o bătu pe mână. 

— Nu-ţi face griji. Nu mușcă. Și dacă încearcă, îi cad dinţii. 

Își zâmbiră și ea hotărî să ia remarca lui Greg drept un 
compliment care, alături de șampanie, îi spori curajul. 

— Cum de nu am reușit să te cunosc mai bine? 

— Suntem veri îndepărtați, într-o familie foarte numeroasă. 
Greg privi cum copiii renunţă la câine și se îndreaptă, copăcel, în 
direcția mătușii lor, care pregătea un joc de criket. Noi doi stăm 
de vorbă doar la petrecerile de vară și de Crăciun și flirtăm 
puţin. Da, da, flirtăm. Stai, nu fugi. Greg începu să râdă. De fapt 
îmi amintesc că am avut un Crăciun foarte interesant... Mai ţii 
minte? 

Poate că e efectul șampaniei, gândi ea, dar Greg era un 
bărbat foarte frumos. Ochii îi erau luminoși. Avea o gură mare și 
senzuală. Natalie se simţi tentată să mai flirteze puţin, dar nu pe 
faţă. 

— Amintește-mi tu. 

— Tati! Tati! Fetiţa lui Greg fugea spre el, arătându-i pe cer 
discul alb al lunii care ieșea, încet, de după un nor. 

— Luna, îi spuse Greg, luând-o în braţe. Aceea este luna. 

Părinţii tineri sunt exasperanţi, gândi Natalie constatând, nu 
pentru prima dată, cât de enervanţi puteau fi. Acum câteva 
momente ea și Greg își aruncau ocheade pline de semnificații și 
poate ar mai fi făcut un pas, ca în secunda următoare, ea să 
înceteze să mai existe. Frumosul ei văr cânta: 


Doamna lună, doamnă lună, 


Prea repede te-ai sculat, 
Soarele nu s-a culcat. 

Greg acompania versurile cu gesturi care o încântau pe fetiţă 
și Natalie se gândi, fără să vrea, că la douăzeci și șase de ani 
mai avea încă timp să facă un copil. 

— Mai vreau, mai vreau, striga Fiona. 


Mergi în pat, 
Si-ascunde nasul 
Până-ți bate noaptea ceasul. 


Când, în sfârșit, copilul plecă, Natalie îi spuse: 

— Acum îmi amintesc de Crăciunul acela. Mi-ai expus arborele 
nostru genealogic. 

— Nu am făcut decât să-ți explic că suntem veri foarte 
îndepărtați și nu putem concepe copii mai tâmpiţi decât suntem 
noi doi. 

— Copii? Nici măcar nu m-ai sărutat. 

— Am avut impresia că-ți doreai prea mult să te sărut. Ce 
avem noi doi comun este o picătură de sânge albastru, albastru 
de New York și poate un vag sentiment de insatisfacţie. 

— Credeam că ești fericit la Washington. 

— Ah, dar sunt fericit. La Washington. Așa cum m-a lăudat 
bătrânul senator de Mississippi, sunt ca o pisică în noroi, prea 
prăpădită să mănânce și să crească mai mare. 

— Ambiţios? 

— Tu nu crezi că suntem toţi la fel de inteligenţi ca tatăl tău. 
Și iată că am ajuns din nou la întrebarea: de ce ești tu atât de 
nehotărâtă în privința unei asocieri? Sunt un slujbaș, un om 
mediocru, dar vreau să fac ceva cu adevărat. 

Tocmai în acel moment, Mike, fratele lui Natalie, se apropie 
nehotărât, de parcă își dădea seama de existenţa unei legături 
intime între Greg și Natalie, care nu trebuia tulburată. 

Ducea șase pahare cu șampanie, câte trei în fiecare mână, 
îndemânare pe care o căpătase cu o vară înainte la Cape Cod, 
unde lucrase ca barman. Natalie își spuse că slujba aceea a fost 
o încercare măruntă de a sfida lumea lor selectă, dar tatăl lor a 
privit-o ca pe o aventură a unui om comun în lumea lor comună. 
În vara aceasta, i-a cerut lui Mike să accepte o slujbă la stat, dar 
Natalie l-a încurajat pe fratele său să tragă aceeași linie pe care 
a tras-o și ea cu câţiva ani în urmă și Michael s-a angajat la 
firma ei. Ceea ce el nu știa încă, era că linia aceasta trebuia 

împrospătată aproape în fiecare zi. Se temea că fratele ei nu va 
rezista luptei. Mama lor, care trăia confortabil pe bază de 
axiome, avusese, probabil dreptate, când și-a caracterizat fiul 
drept o progenitură lipsită de scop în viaţă, al doilea născut. 

Mike, ca și Natalie, moștenise înălțimea tatălui lor. Avea însă 
o ţinută stingheră și o bonomie care i se citea pe faţă. 

— Vă rog să mă scuzaţi. Mesaj de la mama. Tatei i-a trecut 
nebunia. 

— Nu vrei să crești? se răsti Natalie supărată că i-a întrerupt. 
Eşti prea mare ca să mai transmiţi mesajele mamei. 

— Ea nu mi-a spus nimic. Am dedus eu din context. 

Se așeză lângă ei, roșu din cauza soarelui, zâmbind galeș din 
cauza șampaniei. Natalie observă că s-a îngrășat din nou. Îl ciupi 
și lăsă o urmă albă pe pielea lui. 

— Ai insolaţie. Dă-ţi cu cremă. 

— Sora ta, interveni Greg, vrea să renunţe la activitatea 
bancară în schimbul unei afaceri mai concrete. 

Mike zâmbi, simțindu-se bine primit. După ce petrecuse o 
vară pe Wall Street, și era pe punctul să înceapă al treilea an de 
ucenicie la Wharton, comentariile privind lumea afacerilor îi 
scăpau cu mare ușurință. 

— A face ceva „concret” este visul oricărui bancher. În loc să 
acumulezi milioane de dolari pentru alţii, te gândești: „Hei, am 
să găsesc o companie bună care lucrează pe bani cash, plătește 
dobânzile din profit și am să conduc eu afacerea”. Singurul 
necaz este că bancherii nu sunt manageri. Nu știu abecedarul 
afacerilor, adică studiul de piaţă și cum să conducă oamenii. 

— Pot învăța. 

— Bineînţeles, dragă. Până într-o zi, când negociezi de o parte 
a mesei cu un grup de sindicaliști radicali și telefonul sună și 
auzi că transportul plecat din Cleveland săptămâna trecută s-a 
împotmolit tocmai în Mexic. Exact în acel moment intră pe ușă 
polițiștii și te informează că starul rock care face reclama pentru 
ultimul tău produs este acuzat de molestarea unui fan mai tânăr 
și s-ar putea să intre la închisoare. Tocmai atunci contabilul îţi 
raportează că unul dintre administratori se pare că și-a deschis 
o afacere în Brazilia. Și, între timp, unul din departamente a 
scrântit-o, vama a confiscat importul din Hong Kong, iar tu ești 
dată în judecată pentru fals în acte. ȘI... 

— Mike, te rog să o ștergi de aici. 

— Bine. Se ridică nesigur și porni spre copaci. 

Natalie se întoarse spre Greg. 

— M-am specializat în vânzări cu amănuntul - lanţuri de 
magazine pe bază de francise. Tocmai am făcut o afacere 
pentru un magazin și am învăţat o mulţime de lucruri despre 
comerțul cu blănuri. 

— Blănuri? 

— Îmi plac la nebunie. Sunt frumoase și sexi. Cu ele vinzi 
fantezie, dar procesul intrinsec de realizare a hainelor de blană 
este o afacere de te doare capul. Am ceva în minte. Uau! Este 
un fel de a te distra muncind și de a te trezi bogat dimineaţa. Ce 
te uiţi așa la mine? Ți se pare că m-am ţicnit? 

— ÎI cunoști pe unchiul Wallace? Greg îşi îndreptă spatele și 
lăsă paharul din mână. 

— Nu cred. 

— Wallace Nevski. n 

— Ah, da. Bătrânul rus care a lucrat cu tatăl tău, nu-i așa? Imi 
amintesc vag că părinții mei îi rosteau în șoaptă numele când 
eram copii. 

— Exact, el este Wallace. Jumătate rus-cazac, jumătate rus- 
evreu, adoptat în 1922 de străbunicul meu, James. 

— Nu l-am întâlnit niciodată. 

— A fost o adopţiune nefericită. El evita familia aceasta. Dar 
se ocupă cu comerțul de blănuri de mai bine de patruzeci de 
ani. 

— Nu mai spune! Ar trebui să stau de vorbă cu el. 

— Aranjez eu. 

Greg întinse mâna sub şezlong și căută în iarbă. Natalie 
întinse piciorul și împinse telefonul fără fir spre el. 

— Dumnezeule mare! Mai dă-mi șampanie. Uite-i pe părinţii 
mei. Vin să ne împăcăm. 

Observase că, pentru prima dată de când începuseră să 
vorbească vrute și nevrute, chipul indiferent al lui Greg a 
devenit interesat. Ă 

— îl sună pe unchiul Wallace, își anunţă ea părinţii. Îmi 
aranjează o întâlnire cu el. Să discutăm despre comerțul cu 
blănuri. 

Mama ei o întrebă dispreţuitor: 

— Locuiește în cartierele muncitorești? 

— Probabil a ajuns acasă de la paradă, spuse Greg fără nicio 
legătură cu întrebarea. 

— Nu cred că este o idee bună, interveni sever tatăl lui 
Natalie. 

— Cum să nu? spuse Greg. Nimeni nu știe mai multe despre 
hainele de blană decât Wallace Nevski... Wallace! Sunt Greg. 
Da, știu că mi-ai spus că nu vii. Greg îi făcu lui Natalie cu ochiul 
și începu să discute, cu un incredibil accent ebraic. Dar am o 
fată pentru tine... Verișoara mea Natalie... Evreică? De unde 
naiba să fac rost de o verișoara evreică? Serios, vrea să intre în 
afaceri cu blănuri... Spune-i singur... Frumoasă. Foarte, foarte 
frumoasă. 

Evident, Wallace intenţiona să refuze. 

— Nu numai că este frumoasă, insistă Greg, dar vorbește 
excelent rusește. 

Asta a fost cheia. Nu s-a gândit, decât mult timp după aceea, 
că ăsta a fost asul din mânecă. 

— Ajunge într-o oră, anunţă Greg. 

— M-ai lăudat prea mult. O să fie dezamăgit. 

— Dar tu vorbești rusește. 

e 

Wallace Nevski apăru îmbrăcat într-un costum lejer de vară. 
Natalie se așteptase la un bătrânel rotofei, cu inel pe deget și 
trabuc în gură, dar se trezi în fața unui om cu totul deosebit. 

— Blănării îi spun „Cazacul”, o informă Greg. Arată ca un 
ofițer de cavalerie, nu-i așa? 

Natalie îl studia în timp ce el traversa pajiștea. 

— Nu. Arată ca un personaj dintr-un roman de Fitzgerald. 

— Eram convins că o să-ţi placă. 

— Câţi ani are? 

— În jur de șaizeci. 

— Eu i-aș fi dat cincizeci. 

— Asta o să-i facă plăcere. 

— Este căsătorit? 

— Văduv, spuse Greg. Dinainte să ne naștem noi doi. 

Wallace îi salută pe părinţii lui Natalie și pe Greg, iar pe eao 
studie curios. Când și-au dat mâna, lui Natalie i s-a tăiat 
respiraţia, tulburată de senzualitatea pe care privirea lui o 
degaja. În secunda următoare un zâmbet cald invada chipul lui 
ridat. 

— Ultima dată când te-am văzut, scumpă domnişoară, stăteai 
întinsă pe spate și strângeai cu furie biberonul. 

Într-o fracțiune de secundă își aminti de Brown. 

— vă referiţi la Moscova. Mama mi-a spus că aţi vizitat 
Ambasada americană. Eram copil atunci. 

— Timpul a fost bun cu dumneata. Ai suferit o transformare 
remarcabilă. 

Natalie era complet ameţită și nu-i veni nicio replică 
inteligentă în minte. 

— Ce făceaţi în Rusia? 

— Eram în drum spre licitaţia de blănuri de râs rusești. Greg 
spune că vrei să intri în afacere. Nu-ţi recomand. Blănării sunt 
niște oameni foarte meticuloși și nesuferiţi. De ce crezi că toți 
copiii lor devin bancheri? Ah, dar dumneata ești deja bancher. 

Înainte de sosirea lui, Natalie s-a răcorit puţin în bazin, a 
îmbrăcat o rochie lungă de seară și și-a făcut ordine în gândurile 
care o asaltau. 

— Sunt oarecum iniţiată în francisele acordate saloanelor care 
vând haine de blană femeilor de afaceri. 

— Același lucru îl face și Fred, renumitul blănar. 

— Eu mă gândesc mai mult la piaţă. Aș dori ceva mai modest, 
nu sofisticat ca de Revellion. 

— Ceea ce face Reginald? întrebă Wallace și zâmbiră 
amândoi. Apoi el privi în jur. Pe aici, pe undeva, este o potecă 
spre un iaz tare drăguţ. Dacă l-ai putea convinge pe vărul Greg 
să renunțe la o sticlă și câteva pahare... 

— Aş prefera să discut această problemă cu mintea limpede, 
dacă nu aveţi nimic împotrivă. 

— Deloc. Ceea ce mi-ai sugerat este o idee care m-a sâcâit și 
pe mine și căreia i-a venit vremea. M-am gândit că, după ce 
vom stabili detaliile, am putea ciocni un pahar ca între parteneri 
de afaceri. 

— Bătând palma? 

— Ai o idee extraordinară și capacitatea de a atrage 
investitori. Eu pot aduce blănurile. Putem pune la punct totul 
într-un an sau putem începe chiar în această seară. 

Greg le aduse paharele și o sticlă abia scoasă de la gheață și 
porniră amândoi spre pădure. După partida de tenis, Natalie 
simțea o durere în gleznă, așa încât i s-a părut normal să 
accepte braţul pe care i l-a oferit Wallace și a pozat cu 

nonșalanță pentru un Stuart adolescent, fotograf, într-o poză 
romantică, cuplu în alb, separat de restul familiei rămasă să 
bârfească până la Crăciunul viitor. 

e 

Aleea care ducea spre cimitir făcu o curbă; văzând crucile, 
Natalie se trezi la realitate. 

— Ştii ce mă ucide? Nu pot să plâng. Nu sunt o simplă 
văduvă. Am devenit o soţie suspicioasă. Wallace este mort, iar 
eu nu știu de ce. Ce a făcut? Ziarele astea tâmpite, cu titlurile 
de o șchioapă, „Renumit blănar împușcat de o necunoscută???”, 
pun aceleași întrebări pe care mi le pun și eu. Am pierdut cel 
mai important om din viaţa mea, dar nu știu dacă și eu am fost 
la fel de importantă pentru el. 

— Ţi-ai pune altfel de întrebări dacă l-ar fi împușcat un bărbat. 

— Exact acest lucru l-am spus eu poliţiei, spuse ea cu 
amărăciune. S-au abținut să nu râdă. Nu știu dacă trebuie să am 
încredere în el... Este îngrozitor din partea mea, nu? 

— Plânge-l pe omul pe care l-ai cunoscut. 

— Pe cine? strigă ea. Poate că nici nu știu cine a fost. Poate că 
Diana are dreptate. Poate că, într-adevăr, Wallace era plin de 
surprize. 

— Atunci plânge-l pe bărbatul pe care l-ai iubit. 

Cuvintele lui Greg au lovit în plin. Și-a alungat mânia și a lăsat 
loc unei dureri ascuţite, care îi sfâșia trupul. 

— lartă-mă, nu am vrut să te rănesc. 

— Nu. Vreau să sufăr. Nu vreau să fiu furioasă. Ce-ai spus tu 
acum... știi, mi l-ai dat înapoi. 


e Capitolul 4 


După o noapte de insomnie, Natalie sosi devreme la sediul 
Companiei Cotillon, de la numărul 333, pe Seventh Avenue. 
Trecuse o zi de la înmormântare și cinci de când Wallace nu mai 
era. Obosită de atâtea speculaţii, stoarsă de energie, fixase 
întâlnirea cu Consiliul de administraţie în dorinţa de a-și abate 
gândul de la uciderea lui Wallace. 

Acum, însă, își reproșa că era prea devreme pentru a se 
ocupa de afaceri. Punctuală, vârstnica ei mătușă, Margaret, 
intră învăluită în mătăsuri în sala de ședințe și întrebă: 

— Oare nu ne întâlnim cam devreme? 

— Nu vreau decât să-i asigur pe acţionari că pot avea 
încredere în mine, spuse Natalie și se așeză în capul mesei, pe 
scaunul președintelui, își lăsă servieta diplomat pe scaunul lui 
Wallace, cum făcea în rarele ocazii când aveau ședințe și el 
lipsea. 

Mătușa Margaret scoase din poșetă un teanc de reviste 
ecologice, cu articole împotriva industriei de blănuri. 

— Prietenii mei care luptă pentru drepturile animalelor sunt 
supăraţi pe mine. Cea mai recentă acuzaţie este că susțin 
ultima inovație în vânătoarea de nurci. Știi care este? Se pune o 
bucată de carne pe marginea capcanei și ecologiștii susțin că 
nurcilor le îngheață limba pe metalul rece. 

— Nurcile noastre sunt crescute în ferme speciale, mătușă 
Margaret. 

— Știu, se revoltă bătrâna doamnă. Am vizitat și eu una. 

— Chiar ai făcut-o? 

— Eram într-o croazieră pe râul Snake. Am tras la mal și am 
stat de vorbă cu un crescător de nurci. iți spun eu, animalele 
astea trăiesc într-un adevărat lux timp de nouă luni. Mi-aș dori și 
eu să mor atât de repede, ca ele, în camera de gazare. 

— Mătușă Margaret, a încercat cineva până acum să-ți 
cumpere acțiunile? 

— Cum te mai simţi, draga mea? Sunt îngrijorată. Mie mi-a 
plăcut căsnicia ta. 

— Mă simt bine, mulțumesc. A încercat cineva să-ţi cumpere 
acțiunile? 

— Cea mai mare parte a căsniciilor din ziua de azi îmi displac, 
continuă bătrâna. O luptă pentru poziţia socială. Tu și Wallace 
păreaţi departe de fixaţia asta. 

— Wallace era un om răbdător. 

— La vârsta lui așa și trebuia să fie. Poliţia a înaintat cu 
ancheta? 

— Cred că investigațiile s-au împotmolit. „Nimic”, acesta a 
fost cuvântul detectivului după ce a interogat manechinele și 
soțiile celor invitați pe vas. Te rog să mă ierți puţin, mătușă 
Margaret. Trebuie să verific ceva în birou. O trimit pe Joannie să- 
ți aducă o cafea. 

Cobori în fugă scara de metal în spirală ce ducea spre hala 
enormă, de la etajul douăzeci și șapte, unde firma Nevski 

Russian Furs lucra acum haine pentru Cotillon. Era una dintre 
cele mai mari din Manhattan. Mai rămăseseră câţiva mecanici 
evrei, dar cei mai mulţi dintre muncitori erau negri și mulatri 
veniţi din Caraibe și America Centrală. Ici, colo apărea faţa 
zâmbitoare a vreunui refugiat rus, luat de Wallace sub aripa lui 
ocrotitoare. Se auzea un radio fixat pe frecvenţa unui post 
spaniol. 

Apariţia ei în hala de lucru atrase privirile curioase ale 
oamenilor și zâmbete de simpatie. Natalie nu era apropiată de 
muncitori, așa cum fusese Wallace, iar astăzi se simţea și mai 
stingherită. Reuși totuși să spună: 

— Bună dimineaţa. Doresc să vă mulţumesc pentru florile pe 
care le-aţi trimis. Apartamentul nostru arată ca o seră. 

Luă un pahar de carton plin cu cafea și porni prin atelier. 
Oamenii o priveau curioși, dar ea nu dorea decât să fie aici, 
unde Wallace i-a ţinut prima lecţie despre industria de blănuri. 
Işi trecu degetele printr-un teanc de blănuri de nurcă abia 
primite de la vopsitoria din Brooklyn și scoase una din grămadă. 
O scutură ca pe un bici, așa cum o învățase Wallace, zburli 
blana, apoi suflă pentru a examina puful de la rădăcina părului. 
Avea o culoare de mahon, uniformă; era excelent prelucrată. 
Fără Wallace, Cotillon va avea probleme cu achiziţionarea unei 
materii prime de o asemenea calitate. 

Trecu apoi printre mesele de lucru. Muncitorii tăiau pieile pe 
Grotzen, adică pe mijlocul spatelui, puneau cele două jumătăţi 
la o mașină care tăia blana în diagonală, în fâșii late de doi 
centimetri, până când toată blana era transformată în panglică. 
In atelierul lui Leo, această operaţie era făcută și acum manual. 

Se opri lângă o mașină, unde o spaniolă cu un dinte din aur, 
cosea între ele fâșiile de blană. Puse cap la cap, fâșiile, formau o 
bucată mai lungă și mai îngustă decât blana originală. Firul din 
mașina de cusut era subţire ca acela de păianjen, iar cusătura 
era extrem de deasă. Blana rezultată devenea astfel mult mai 
suplă decât cea originală. La prima vizită, Wallace îi explicase: 
„Imaginează-ţi că fiecare fâșie este un animal miniatural. Dacă 
blănarul taie fâșii mai late, blana rămâne rigidă și femeia care 
îmbracă o astfel de haină pare că se ascunde sub un clopot”. 
Aici, în această operaţie care dădea supleţe blănii, aici stătea 
cheia succesului lui Wallace. El iubise această meserie, o făcuse 
ca un artist. 

— Senora? 

Dintele din aur al femeii străluci printre buze. 

— Poftim? 

— S-a mai aflat ceva, Senora? 

Muncitorii care întindeau pieile ude și le prindeau în cuie pe 
panouri de lemn, croitoresele care sporovăiau în spaniolă și 
coseau mâneci și buzunare, finisorii care fixau căptușeala, toţi 
se opriră din lucru pentru a auzi răspunsul lui Natalie. 

— Știţi, adevărul este că poliţia nu are date. 

— Ah... Femeia de la mașina de cusut își aplecă pentru un 
moment capul, apoi o privi neliniștită. 

— Por favor, eu am întrebat în legătură cu fabrica. Toţi o 
priveau insistent pe Natalie. 

— Ah, oftă ea stingherită. Cred că este puţin cam devreme să 
vă faceți probleme. 

Pete Kastoria, șeful atelierului, interveni. Era un grec aproape 
chel, cu mustață și ochi negri, pătrunzători. Wallace îl angajase 
cu douăzeci de ani în urmă și dacă exista o undă de respect în 
vocea lui, aceasta se datora memoriei lui Wallace. 

— Oamenii sunt îngrijoraţi, doamnă Nevski. 

— Bineînţeles, Pete, știu asta. Îmi pare rău. Spune-le... Pete o 
privea ciudat... Nu. Le voi spune singură. 

— Mulţumesc. Grecul ridică vocea: vă rog să ascultați, 
doamna Nevski vrea să vă spună ceva. 

Natalie văzu în faţa ei o mare de chipuri îngrijorate și, 
deodată, simţi că-i ard obrajii. Incă nu se putea controla, dar 
această slăbiciune faţă de cei care munceau pentru ea era de 
neiertat. De câte ori nu-i explicase Wallace că acești oameni 
cheltuiesc până la ultimul bănuţ pe chirie, hrană și școala 
copiilor? Odată, când ea s-a plâns, Wallace i-a spus: „Oamenii 
aceștia nu conduc limuzine, Natalie”. Bineînţeles că acum erau 
îngrijoraţi, le era frică. În Manhattan mulţi nu aveau slujbe. 

încordată, mult prea încordată, le spuse: 

— Compania Cotillon Furs are foarte multe comenzi. Vom face 
o reorganizare la eșaloanele superioare, pentru a-l înlocui pe 
domnul Nevski, dar aici, în atelier veţi avea de lucru la fel ca și 
până acum, până la alte schimbări. 

încerca să zâmbească, dar, niciunul din cei care o priveau nu 
părea foarte convins de cele auzite. Pete Kastoria dădu din cap 

și îi făcu semn să continue. Nu se mai simţea în stare, dar n- 
avea încotro. Șeful de atelier o privea sever. 

— Acum, continuă ea cu voce tremurată, este important să 
menţinem calitatea produselor pentru care domnul Nevski era 
recunoscut. 

Wallace ar fi vorbit altfel. Ar fi vrut și ea să le promită că își 
vor putea păstra locul de muncă, dar nu-și găsea cuvintele. 

— Va fi bine, murmură și se întoarse să plece. Va fi bine. 

Pete o conduse până la scara din metal. 

— Vă mulțumesc că aţi venit la noi. Oamenii sunt foarte 
speriați. 

Știu cu toţii al naibii de bine, că domnul Nevski va fi foarte greu 
de înlocuit. 

Vom supraviețui, se gândi ea în timp ce urca treptele, asta ar 
fi trebuit să le spun: „Vom supravieţui”. Dar nu avu puterea să 
se întoarcă în atelier. 

e 

Porni în fugă spre sala de ședințe. Tocmai se așeza pe scaunul 
ei când acţionarii sosiră în bloc. Mătușa Margaret o întrebă: 

— Cine este bărbatul acela gras? 

— Leo Margulies. L-am rugat să ne ajute. 

Când se adunau toţi acţionarii firmei, sala de ședințe oferea o 
imagine ciudată - un grup eterogen de oameni finanțiști, 
creatori de modă, manufacturieri și membri ai familiei. Faţă de 
alte Consilii de administraţie, pe care Natalie le știa de pe 
vremea când lucra la bancă, acesta reflecta legăturile invizibile 
dintre cei care participaseră la succesul companiei Cotillon Furs. 

La început, ea a contactat un grup de oameni cu bani, i-a 
invitat să investească, dar și să formeze nucleul Consiliului de 
administraţie. Pentru a menține echilibrul, a stabili o legătură de 
interese cu creatorii și manufacturierii, Wallace le-a oferit 
posturi de directori. Pe măsură ce Cotillon prospera, majoritatea 
au devenit și investitori. 

O vreme, Natalie s-a ocupat de creșterea surselor de 
finanțare, folosindu-și experiența bancară. Când Cotillon și-a 
lansat propriile saloane de vânzare în întreaga ţară, s-a gândit 
să ceară ajutor financiar fostului ei șef de la Stuart Malcom and 
Hardy. În acele momente delicate, fratele ei, Mike, care lucra pe 
Wall Street, s-a oferit să vândă acțiuni unor membri ai familiei 
Stuart. 

La vremea aceea a fost o idee bună. A trăit o mare satisfacţie 
demonstrându-le verilor, mătușilor și unchilor săi ce bine se 
descurcă. Principala realizare a constat în faptul că firma 
Cotillon a obţinut capitalul necesar cu un minim de investitori. 
Puţini din membrii familiei, se deranjau să participe la ședințe, 
cedându-i lui Natalie dreptul de vot, așa cum manufacturierii îl 
delegaseră pe Wallace să-i reprezinte. 

In această dimineață, însă, veniseră toţi. Toţi cei optsprezece 
directori o priveau circumspecţi pe Natalie și curioși pe Leo, care 
stătea lângă scaunul ocupat altădată de Wallace. Natalie se 
felicita pentru ideea de a o invita pe mătușa Margaret care 
deţinea cel mai mare număr de acţiuni. 

— Vă mulțumesc că aţi venit, îi întâmpină Natalie, în timp ce- 
și ocupau locurile. Voi fi foarte succintă. Cei mai mulţi dintre 
dumneavoastră știți că Wallace mi-a lăsat mie tot ce aveam 
comun, așa cum eu i-aș fi lăsat totul lui, dacă dispăream prima. 
Deţin acum acţiunile și dreptul lui de vot. 

Ezită puţin. Ea prezida întotdeauna ședințele Consiliului, dar 
Wallace era totdeauna alături și o scotea din încurcătură. 

— Deci, am acum aceleași probleme pe care le-ar fi avut și 
Wallace dacă eu aș fi murit prima. Principala întrebare este cum 
să umplem golul lăsat de el la Cotillon. De fapt, în ce mă 
privește mai am o problemă, am aflat că cineva încearcă să 
cumpere din acţiunile noastre. În timp ce eu mă voi ocupa de 
prevenirea unei eventuale preluări a companiei de către 
altcineva, l-am rugat pe Leo Margulies să ne ajute la 
supravegherea producţiei, până când vom angaja câţiva oameni 
care să-l înlocuiască pe Wallace. Leo, prezent aici, o să vă 
răspundă la toate întrebările. 

— Mai încet, mai încet, Natalie. 

Fratele ei, aflat la celălalt capăt al mesei, o privea sprijinindu- 
și bărbia în palme. 

— Ce s-a întâmplat, Mike? 

— Leo este un specialist. El face haine de lux. Dar nu-i un 
manager, așa cum a fost Wallace. 

— Pe dracu’ nu sunt! Eu conduc o afacere de patruzeci de ani. 

— Leo, tu lucrezi pe an două sute dintre cele mai bune haine 
din lume. Noi vindem douăzeci de mii. 

— Hei, lucrez mai mult de două sute de când mă ajută și 
băieții. 

— Credeam că fac Facultatea de drept. 

— S-au plictisit și au venit acasă. Lucrăm două sute, două 
sute cincizeci numai din blană de nurcă și foarte multe din blană 
de samur. 

— Câte din samur? 

— Multe. Facem și din jder de apă și jder de pădure. Leo 
Margulies se extinde. 

— În cazul ăsta, cum vei avea timp să o ajuţi pe Natalie? 

— Îmi voi face timp să o ajut pe văduva prietenului meu. Și tu 
ai face la fel, dacă ai fi în locul meu. Pe urmă, eu am trei fii. Au 
soţii care cheltuiesc mult și asta-i face să muncească pe brânci. 
E clar? 

— Nu spun decât... 

— lar una din aceste soţii tocmai a terminat o școală 
economică și ne poate ajuta. 

— Mulţumesc, interveni Natalie. Putem admite că, pentru 
moment, Leo ne va fi de un foarte mare ajutor? 

— Apreciem ajutorul oferit de Leo, continuă Mike, dar Consiliul 
de administraţie consideră că nu ne putem permite un eșec la 
nivel managerial. 

— Consiliul de administraţie? întrebă Natalie, nevenindu-i să 
creadă. Consiliul este prezent în această sală. Tu în numele cui 
vorbești? 

— Al meu, al lui Andy... 

Natalie privi spre Andy Stuart care se lăfăia în bani nemunciţi, 
dar tânărul îi evită privirea. 

— Mai sunt și alţii? 

— Joe Karapoulous, Ronnie Kossar... 

Cei numiţi o priveau stingheriţi. Îl auzi pe Al Silverman, un bun 
prieten al lui Wallace, spunând: 

— Cel mai rău te afectează în afaceri bârfa... 

În acel moment, Natalie își dădu seama că se confruntă cu o 
razmeriţă. 

— Unde vrei să ajungi, Mike? 

— Unii dintre noi consideră că firma Cotillon are nevoie de un 
director general. 

— Se află în fața voastră, îl înfruntă Natalie. 

De fapt îi era teamă că a fost prinsă la mijloc. Avea încredere 
în forțele proprii deși, în ultima vreme, analizându-și realizările, 
avea unele îndoieli. Ajunsese la concluzia că succesul ei se 

reducea la o idee strălucită, pusă în practică în urmă cu șase 
ani. Privind totul cu obiectivitate trebuia să recunoască că 
Wallace negocia cu manufacturierii și tot el cumpăra pieile de 
animale. El manevra totul, iar acest lucru i l-au reamintit chiar și 
muncitorii din atelier. 

— Tu te ocupi de vânzări, punctă Mike cu o precizie 
dureroasă. Tu nu ești manager. 

— Eu am încheiat afacerile care au creat această companie. 
Și voi continua să le extind cu treizeci la sută pe an. 

— Pentru Dumnezeu, tu ești doar percutorul, ţintașul era 
Wallace! interveni Al Silverman și ceilalţi investitori îl aprobară 
solemn. Mergi într-un orășel, vinzi localnicilor francisele 
companiei și pleci mai departe. Te descurci excelent la vânzări, 
dar nu ești manager, iar noi nu ne putem permite să așteptăm 
până înveți să fii. 

— Foarte corect, aprobă Ronnie Kossar. 

— Trebuie să reorganizam sistemul de conducere și să 
delegăm autoritatea managerială, lucru pe care nici tu, nici 
Wallace, Dumnezeu să-l ierte, nu aţi învăţat să-l faceţi corect. 
Joannie pune lucrurile cap la cap, dar operaţiunile, în ansamblu, 
sunt un adevărat dezastru. Este evident că afacerea se 
derulează lent. Ai fost atât de ocupată cu vânzarea francizelor, 
încât nu ai observat ce se întâmplă cu costurile și cu 
concurenţa. Importatorii ne sufocă. Ne-am investit banii în 
vânători. Știu că a fost ideea lui Wallace, dar... 

— Vă rog să nu-l mai amestecați în porcăria asta. 

Silverman și Kossar au continuat să vorbească, întrerupţi doar 
ocazional de câte un bancher care amintea cât vor pierde dacă 
nu va rămâne Diana Darbee, dar cât vor avea de suferit din 
cauza publicităţii nefavorabile. Natalie privea fix tăblia mesei, și, 
brusc, un zâmbet jucăuș îi apăru în colțul gurii. Mângâie lemnul 
lustruit. Un artizan canadian, dator lui Wallace pentru un lot de 
blănuri de nurcă și caracul, a dat faliment și a încercat să fugă. 
Wallace Nevski s-a ales de la el cu masa de conferinţe, scaunele 
din piele cu cadru de inox și un dulap din oglinzi. Proaspăt ieșită 
din domeniul bancar, Natalie nu a făcut legătura între mobilier și 
cifre. A spus doar că mobila este simbolică pentru realitatea pe 
care o trăiau. Wallace a râs și i-a declarat ferm „Este realitatea. 
Tipul a încercat să mă ardă, deci a pierdut mobilierul”. 

— ... și între timp, în orașe, francisele noastre sunt concurate 
de magazinele locale care vând mărfuri de import mai ieftine. 

— Clientele firmei Cotillon au fost obișnuite să plătească ceva 
mai mult, dar să prefere calitatea. 

— Dar Fred câștigă teren, se amestecă fratele ei. Este posibil 
să-i atragă pe toți clienţii noștri. Cei prezenţi aprobară emfatic și 
o priviră cu îndoială. 

Discuţia îi era familiară. Împreună cu Wallace i-a înfruntat de 
nenumărate ori, dar de data aceasta trebuia să se descurce 
singură, recurgând doar la argumentele lui. 

Simţi că amintirile o năpădesc. Își reaminti atitudinea jalnică 
pe care a avut-o faţă de muncitori. Chipurile directorilor care se 
îndoiau de capacitatea ei erau la fel de alarmante ca și cele ale 
muncitorilor din atelier. Dacă în următoarele șaizeci de secunde 
nu lua hățurile în mână, va pierde controlul asupra propriei 
companii, aici și acum, în această sală, în faţa acestor oameni. 

Frica și durerea nu făceau casă bună și, în acea secundă, 
alungă frica și redeveni Natalie Stuart Nevski. Îl întrerupse pe 
Mike, schimbă subiectul, preluă iniţiativa și se adresă adunării: 

— Am nevoie de timp pentru a examina tot ce intenţionam să 
facem, eu și Wallace. Am nevoie de timp pentru a găsi un 
manager potrivit. Se adresă apoi direct mătușii Margaret: Cât 
timp îmi dai? 

— Doamne, bineînţeles că ai nevoie de timp. După toate prin 
care ai trecut. 

— Atunci, acordaţi-mi trei luni. Să spunem... până la începutul 
lui februarie. Trei luni. Descoperi deodată un subterfugiu prin 
care să mai obţină o săptămână și zâmbi. De fapt, de cenu am 
fixa întrunirea de Valentine's Day? pe paisprezece februarie. 
Este într-o sâmbătă, deci ne putem întâlni pe șaisprezece. Ştia 
cu exactitate în ce zi a săptămânii cade căci rezervase o cameră 
pentru ea și Wallace la Boxtree Inn. 

Văzu că membrii consiliului ezită. 

— Voi întocmi un raport de interimat în ianuarie. Voi face 
schimbările, așa cum consider eu de cuviință. Acum, să ne 
gândim că vine Crăciunul și trebuie să vindem, să vindem tot ce 
avem. 


2 Valentine's Day (engl.) - ziua când îndrăgostiţii își trimit felicitări cu versuri de 
dragoste. (n.tr.). 

— Dar, Natalie, obiectă Al Silverman, avem câteva facturi 
mari de plătit peste o lună. Băncile ne cer un manager și, dacă 
nu-l avem, nu ne vor reînnoi împrumuturile. 

— Le vor reînnoi dacă acest Consiliu de administraţie va 
susține pe principalul acționar al companiei, acordându-i trei 
luni pentru organizare. Se ridică în picioare. Să luăm o pauză de 
zece minute. Joannie ne așteaptă cu gustări și cafea. Mike, 
putem sta puţin de vorbă? 

Natalie găsi un colţ mai retras pe hol. Mike evita să o 
privească în ochi. 

— Îmi scapă ceva, începu ea. Ce se întâmplă? 

— Nimic în plus față de ce am spus. 

— Tu conduci atacul? 

— Nu. 

— De unde acest interes brusc pentru comerțul cu blănuri? 

— Am mai participat la ședințele Consiliului. 

— Dar nu mi-ai dat niciodată sfaturi cum să-mi conduc 
afacerile. Ce se întâmplă? 

— Ei, am și eu problemele mele. Mike se strădui să-și ridice 
privirea din pământ, nu reuși, așa că se confesă ţintindu-și 
vârful pantofilor. Am scrântit-o cu criza asta. 

— La fel s-a întâmplat cu jumătate de Wall Street. 

— M-au dat afară. 

— Of, Mike! 

Îi venea să treacă prin zid. Avea impresia că nenorocirile îi 
pândesc familia. Tatăl lor a pierdut o luptă la Departamentul de 
Stat. Mike, inteligent, nestatornic, a părăsit Școala economică, 
unde se descurca foarte bine în domeniul managerial, a ratat și 
Facultatea de drept, apoi a părăsit cariera promițătoare de 
bancher, care reprezenta trambulina spre bani. În plus, Cotillon 
plutea în derivă. 

— Dar ce vrei de la mine? 

— Nu știu. În sfârșit, Mike o privi. Buzele îi tremurau. O slujbă, 
poate? 

— O slujbă? Tocmai mi-ai explicat și mie și Consiliului ce 
dezastru am moștenit. De ce să-ţi dorești să muncești aici? 

— Te-aș putea ajuta. 

— N-am avut impresia că dorești să mă ajuţi. Cât de egoist 
poți să fii, Michael! Soţul meu a murit și tu tocmai ai îndreptat 
artileria asupra mea! 

— Nu asta am vrut. Ascultă-mă, aș putea să mă ocup de toate 
în timp ce tu îţi revii din șoc. 

— Nu, mulțumesc. Îmi voi „reveni” din șoc exact aici, la biroul 
meu. Își aduse din nou aminte de Wallace. El spunea 
întotdeauna că oamenii slabi sunt cei mai periculoși. Un gând 
îngrozitor o cutremură. O legătură pe care ar fi trebuit să o 
descopere imediat, dacă ar fi gândit normal. 

— Michael, îi șopti printre dinţi. Nu cumva i-ai lăsat pe 
Silverman și Kossar să te convingă să treci de partea lor? 

— Nu. Am discutat doar și eu... 

— Ticăloșii. Ei știu foarte bine că finanţiștii vor fi alături de 
mine atâta vreme cât nu mă voi lăsa copleșită. Mai știu că 
familia nu mă va părăsi, cel puţin pentru moment. Și ce fac 
dumnealor? Te atrag pe tine să fisurezi sprijinul pe care mi-l 
acordă familia. Ești... Dumnezeule... Ai început din nou cu 
cocaină? 

Când văzu că-i evită privirea, inima lui Natalie se strânse 
dureros. 

— De unde naiba ţi-a venit și ideea asta? 

Toată dimineața a avut în faţa ochilor această realitate, dar 
copleșită de durere n-a observat-o. 

— Ai fost prea agresiv cu Leo. Te-ai dovedit a fi incapabil să 
înţelegi că nu așa trebuie abordat omul acesta. Te poţi descurca 
și mai bine, Michael, cel puţin când ești treaz. 

Mike îi zâmbi stânjenit. 

— Partea bună este că nu prea îmi pot permite. 

— Anne știe? 

— Nu! 

În ultima vreme se întâlnea cu o tânără remarcabilă, asistentă 
la Beekman Downtown. O cunoscuse la spital, unde s-a internat 
cu o tahicardie, provocată de o supradoză de cocaină. Când 
Natalie și Wallace au luat masa împreună cu el și-au spus că 
Anne era cel mai frumos lucru din viaţa lui Michael. 

— Pe Anne nu o poţi prosti, știi. 

— Știu, știu. O să mă pună la zid. O să mă părăsească. Dar 
am să mă opresc. Îţi jur. 

— Te rog, Michael. Nu te întoarce împotriva mea acum. Cred 
că nu mai suport. Și nu mă mai subestima de față cu ei. Sunt 
gata să mă debarce. Nu faci decât să-i ajuţi. 

— Hei, nu sunt un ticălos. 

— Nu ești? Atunci susţine-mă pe mine, nu pe afurisiţii ăștia. 

— Mă gândeam doar că ţi-ar face bine să stai puţin deoparte. 
Acordă-ţi puţin timp de odihnă. 

— Nu, Michael. Eu mi-l doresc doar pe soțul meu și, din 
moment ce pe el nu-l mai pot avea, voi păstra compania. 
Compania este copilul nostru, Michael. Am făcut-o împreună. 
Acum este doara mea. 

— Nu m-am gândit niciodată la asta. 

— Tot mai vrei o slujbă? 

— Mda. Cred că nu mi-ar strica. Ti-am spus că am rămas în 
aer. Sora mea mai mare este ultimul om care mi-ar oferi o 
slujbă. 

— Nu fi prea convins de asta. 

— Ce spui? 

— Când ai să mă poţi privi în ochi și ai să îmi spui că nu te-ai 
atins de drog și de băutură timp de două luni, fii convins că vei 
avea o slujbă la compania Cotillon. 

— Două luni? Mike încercă să braveze, dar Natalie, cufundată 
în tristețe și disperare, nu credea că el va fi în stare să se 
oprească. 

e 

Acţionarii îi priveau neliniștiţi pe Mike și pe Natalie. Natalie se 
apropie de dulap și scoase haina de nurcă. Lângă ea se afla 
mantoul din blană de râs, ameţitor de alb. O adusese să o pună 
în seiful companiei. Într-un impuls de moment o scoase de pe 
umeraș și și-o așeză pe umeri. 

Nu directorii erau problema. Problema era ea însăși. Trebuia 
să se reafirme. Singură. 

— Ne revedem în această sală de ședințe pe șaisprezece 
februarie. 

— Cum rămâne cu raportul de interimat? întrebă Al 
Silverman. 

— Desigur, oricine dorește să vină în ianuarie este bine venit. 
Joannie vă va informa asupra datei. Vă cer un ultim serviciu, în 
amintirea soțului meu. Dacă încearcă cineva să vă cumpere 
acțiunile, vă rog să-mi acordați prioritate. 

Toți cei prezenţi priveau uluiți la haina de blană. 

— Aș putea spera într-un vot de încredere înainte de 
încheierea acestei ședințe? Mă lăsaţi trei luni să-mi conduc 
compania? Cei care sunt de acord să spună da. 

„Da”. Era un cor distonant, în care se impuneau vocile lui 
Margaret și Mike. Cele trei luni ofereau acţionarilor timpul 
necesar pentru a găsi noi investiţii. Pentru moment, din punctul 
lor de vedere, era mai bine să nu se lase implicaţi în 
încurcăturile firmei. Apoi, tăcură cu toţii. Natalie era mulțumită 
că niciunul nu a protestat. 

Se ridică și plecă, imaginându-și ce comentarii ironice ar fi 
făcut Wallace. Ştia că este doar o victorie de moment. Trei luni 
și o săptămână nu erau tocmai suficiente pentru a se putea 
afirma; deja își făcea reproșuri că nu a avut curajul să le ceară 
șase. 

Deodată i se făcu dor de Wallace, dureros de dor. Dar avea de 
lucru, trebuia să dea telefoane. Ar fi dorit să fie aproape de el. 
Işi strânse în jurul trupului haina de râs, ca pe un scut și fugi 
spre ascensor. 

In hol aștepta un bărbat. Remarcă, în trecere, că era îmbrăcat 
cu pantaloni și pantofi englezești. Incercă să treacă pe lângă el, 
dar bărbatul se ridică brusc din fotoliu și-i blocă drumul. Era bine 
făcut și părea să umple tot holul cu statura lui masivă. 

— Eddie? Ce faci aici? Abia acum îl recunoscu. 

— Draga mea, iartă-mă că nu am venit la înmormântare. Am 
fost în Tai Pei pentru un client. 

— Am primit telexul. Mulţumesc. 

Eddie Mayall - președinte fondator și unic proprietar al firmei 
Eduard R. Mayall - a fost mai mult prietenul lui Wallace decât al 
ei. Prieten de dată recentă, în care Natalie nu a avut niciodată 
încredere. Reprezenta una din acele curiozităţi ale New York-ului 
- bancherul independent care se mișcă în umbra instituţiilor, 
face afaceri de miliarde, reprezintă un grup restrâns de clienţi și 
vânează afaceri mari. Se pare că principala lui avere era un 
apartament foarte costisitor și cea mai mare operaţie bancară, 
nota de telefon. 

Wallace îi spunea că neîncrederea ei se datora faptului că 
individul trăia ca un lup singuratic, ceea ce era foarte posibil. 

Dar Eddie Mayall nu avea nevoie de părerea ei. Anul trecut a 
realizat o afacere remarcabilă, oferind unui vânzător obscur de 
pe Seventh Avenue ocazia de a face avere, vânzând pulovere 
pentru adolescenţi. Lui Wallace îi plăcea Eddie. Odată i-a spus 
că vocea lui Eddie seamănă cu tropăitul bocancilor unei 
formaţiuni paramilitare. 

— Agitaţie la grădina zoologică? întrebă el, arătând cu capul 
spre sala de ședințe. 

— Nimic important. Ce faci aici? 

— M-am oprit să-ţi spun că îţi stau la dispoziţie ori de câte ori 
vei avea nevoie de mine. 

— Ce vrei să spui? îl întrebă ea, fără să-și dea seama că 
ridicase vocea. Să mă ajuţi, cu ce? 

— Cu tot ce ai nevoie, dragă. 

— Nu ne vom transforma într-o companie publică. Wallace ţi-a 
spus de o mie de ori că nu vom deveni companie publică. 

— Draga mea... 

— El nu a dorit acest lucru și nici eu nu îl doresc. Amândoi am 
preferat să deţinem controlul asupra afacerilor noastre. Nu 
avem nevoie de acţionari din exterior. Nu avem nevoie de 
scrutinul public. Nu vrem să ne spună cineva cum să ne facem 
afacerile și, în mod categoric, nu dorim să cădem pe mâna 
vreunui „artist”. E clar? 

ÎI împinse și trecu pe lângă el, prin ușa dublă de sticlă, 
apăsând furioasă pe butonul liftului. Eddie veni după ea, și se 
așeză în ușă. Ridică amândouă mâinile cu palmele spre ea. 
Parcă erau două bucăţi de șuncă presată. 

— Natalie, dacă nu eram atent, Wallace s-ar fi dus la Danielle 
și ar fi făcut o prostie. Eu sunt de partea ta. Oricând ai nevoie de 
mine! Clar? 

ÎI privi furioasă, dar descoperi o undă de tristeţe în privirea lui. 

— lartă-mă, șopti ea. Of, în ce hal sunt. 

— Nu-ţi cere scuze. Nu datorezi nimănui scuze. Cel puţin un 
an de acum înainte. 

— Credeam că vrei să profiti și să mă transformi în companie 
publică. 

— Mi-ai plăcea tare mult, dar nu o voi face decât atunci când 
vei fi pregătită. 

— Niciodată! 

— Te pot invita la prânz? 

Natalie clătină din cap și se întoarse să-și ascundă lacrimile. 

— Nu, mulțumesc. Vreau să merg pe vasul lui Wallace. 

Sosi liftul. Natalie cobori, mulțumindu-i în gând lui Eddie 
Mayall, care avusese delicateţea de a o lăsa singură. 

Lumea din port o privea ciudat. Puse acest lucru pe seama 
faptului că soțul ei fusese împușcat. Apoi, văzu Panache la cea 
mai îndepărtată dană. Părea că se mișcă. O sirenă de vapor 
tulbură liniștea. Văzu o dâră de fum și, uluită, Natalie constată 
că iahtul lui Wallace naviga spre râu. 

Începu să fugă. Haina de blană flutura în vânt. Ajunse la dană. 

— Unde pleacă? îl întrebă pe administratorul portului. Acesta 
îi răspunse stingherit: 

— Nu știu, doamnă Nevski. Nu mi-a spus. 

— Cine? 

— Proprietarul. 

— Care proprietar? Soțul meu... Eu sunt proprietarul. 

Administratorul ridică din umeri. 

— Am niște hârtii în birou. Hotărârea unui tribunal, pentru 
punere în posesie. 

— Și unde este echipajul meu? 

— A fost debarcat. S-au achitat toate datoriile domnului 
Nevski. 

— Ce datorii? 

— Câteva luni de staţionare și cheltuielile de întreţinere. Nu- 
mi făceam eu probleme. 

— Dar... 

— De vreme ce am fost plătit, a trebuit să-l pun în mișcare. 

Panache se îndepărtă de doc, descrise o jumătate de cerc și 
se îndreptă spre sud. Mai scoase un nor de fum și porni pe râul 
Hudson ca o pasăre greoaie legănându-se. Devenea tot mai mic, 
îndepărtându-se sub privirile lui Natalie. 

— De ce nu m-ai sunat? 

— L-am sunat pe avocatul soțului dumneavoastră. După toate 
câte vi s-au întâmplat... Era vasul domnului Nevski... Mi-am 
imaginat că... 

— Pot să dau un telefon? 

Într-un târziu, reuși să obţină legătura cu avocatul lui Wallace 
care îi spuse: 

— Tocmai am încheiat cu actele. 

— De ce? Nu este sechestrat, nu este amanetat. Cum rămâne 
cu legile de proprietate? Nu pot să intervină, așa pur și simplu, 
în proprietăţile lui Wallace. 

Sol Levy tăcu semnificativ. Natalie așteptă, iar când tăcerea 
deveni de nesuportat, întrebă: 

— Sol? Ce se întâmplă? Wallace a murit. De ce permite 
procurorul districtual ca unui creditor să i se ia vaporul? 

— Ascultă Natalie, mă pui într-o situație foarte delicată. Eu am 
fost avocatul lui Wallace. 

— lar eu sunt văduva lui, strigă ea. Vaporul este al meu. 
Wallace mi l-a lăsat mie. 

— Nu-i aparţinea lui Wallace, așa că nu a avut ce să-ţi lase. 

— Ce-ai spus? 

— L-a vândut unui individ care apoi i l-a închiriat. 

— Este o nebunie. El iubea iahtul acesta. 

— Se pare că a avut nevoie de bani și i-a obţinut astfel. 

— Când? 

— Acum cinci-șase ani. 

— Mie mi-a spus că este al lui, șopti ea. 

— Poate că se simțea bine să spună asta. 

— Este o prostie. Noi doi nu am avut secrete. 

Tăcerea lui Sol sugera contrariul. Când vorbi, într-un târziu, i 
se păru că o face din milă pentru ea. 

— Eu cred că atunci când Wallace te-a întâlnit a vrut să te 
impresioneze. 

— Pe mine? 

— Poate pentru că erai atât de tânără. Poate că a vrut să te 
câștige. 

— M-a câștigat în momentul în care a zâmbit. 

— Poate că ar fi trebuit să-i spui asta. 

— l-am spus. 

— Poate că el nu te-a ascultat. 

— Ba m-a ascultat și a auzit bine. Nu, Sol. Aici este altceva. 
Ceva ce nu sună bine. De la cine l-a închiriat? 

— Nu știu, este o operaţiune mascată. 

— Te rog să afli. 

Mai bine Sol decât avocaţii ei, care acum erau ocupați până 
peste cap să salveze firma Cotillon. Era foarte important ca ea, 
care trebuia să se dovedească capabilă de a conduce firma, să 
nu atragă atenţia asupra unei situaţii cel puţin stranii. Wallace 
avea nevoie de bani, așa i-a spus Sol. Se întreba acum pentru 
ce. Acum cinci sau șase ani. Cam în vremea aceea porneau 
împreună afacerea. Dar ea făcuse rost de bani, până la ultimul 
dolar. Trebuia să fie altceva. Wallace suferise, probabil, o 
pierdere serioasă. Își scormoni memoria, dar nu reuși să-și 

amintească nicio afacere făcută de Wallace în vremea aceea. 
Dacă ar stârni valuri acum, n-ar ajuta deloc firma Cotillon. 

O vreme rămase ca împietrită, cu telefonul în mână. Își reveni 
și-l sună pe detectivul de la omucideri, spunându-i că dorește să 
afle ce noutăţi au. Nici ea nu-și recunoștea vocea. 

— Am descoperit o perucă în Staten Island, îi spuse Kunitz. 

— Ce înseamnă asta? 

— În primul rând înseamnă că soţul dumneavoastră a avut 
dreptate în legătură cu peruca. Este lucrată în Europa, ceea ce 
aţi spus și dumneavoastră despre rochie. Aș vrea să vă pot 
spune mai mult. 

Ameţită și dezorientată luă un taxi, cobori pe Fifth Avenue, se 
plimbă fără un scop anume, privind vitrinele, cutreierând 
magazinele. Pierdută în gândurile ei tocmai ieșea de la Bonwit 
când, alarma de siguranţă a magazinului începu să sune. 
Detectivii veniră în fugă spre ea. Natalie le făcu loc să treacă, 
dar ei o înconjurară. 

— Vă rugăm să ne scuzați, doamnă. Ne puteţi arăta poșeta? 

— Poftim? 

— Doamnă, alarma a pornit când aţi trecut dumneavoastră. 
Să vă vedem poșeta. Era înconjurată de doi bărbaţi și două 
femei. 

— Credeţi că vreau să jefuiesc magazinul? 

Ideea era atât de tâmpită încât începu să râdă. Patru oameni 
îmbrăcaţi în uniformă o priveau ca pe un criminal. Se opri brusc 
din râs. Detectivii schimbau între ei priviri cu subînţeles. Femeile 
încercară să o prindă de mână. Natalie se opuse. Când vru să le 
explice, i se păru că aude o voce răgușită de beţiv. Continuă să 
râdă. 

— Nu înțelegeţi ce-i atât de nostim, nu-i așa? Vedeţi, soţul 
meu a murit. De fapt a fost împușcat de o femeie. Și acționarii 
încearcă să-mi ia compania și cineva i-a luat iahtul. lar acum voi 
mă arestaţi acuzându-mă de tentativă de furt. Începu din nou să 
râdă isteric. Nu-mi vine să cred. Chiar nu înțelegeţți? Hohotul i se 
opri în gât și izbucni în plâns. Cumpărătorii începură să se adune 
în jurul femeii cu privire sălbatică, îmbrăcată într-o magnifică 
haină albă de blană. Bonwit nu privea cu ochi buni asemenea 
scene. Detectivii încercară din nou să o convingă să îi urmeze. 

— Nu mă atingeţi! 

— Este mai bine dacă ne urmaţi. 

Natalie se smulse din mâinile lor. În jurul ei totul începuse să 
se învârtească. Haina de blană îi aminti de Wallace și încercă 
disperată să-și imagineze cum ar fi procedat el. Probabil că ar fi 
râs. 

— Vă rog să o chemaţi imediat aici pe Rona Smith! Spuneţi-i 
că sunt Natalie Stuart. 

Detectivii se priviră din nou. Unul din ei vorbi în aparatul 
portabil și grupul rămase în așteptare până când își făcu apariţia 
directorul magazinului. Rona avea un pix după ureche și un ceas 
Tiffany prins în bluză. 

— Natalie! Draga de tine. Tocmai ţi-am scris o scrisoare de 
condoleanţe... Ce faci aici? 

— Tocmai ţi-am vizitat magazinul când oamenii tăi m-au 
împiedicat să te jefuiesc. 

— Poftim? 

Rona Smith se întoarse spre detectivi. 

— Această doamnă este Natalie Stuart Nevski, patroana 
companiei Cotillon. De trei ani încerc să o conving să ne lase să- 
i vindem hainele. 

— Dar a declanșat alarma, doamnă Smith. 

— Doamna Nevski nu are asemenea obiceiuri. Și, ca să fiu 
sinceră, chiar dacă ar avea, în magazinul nostru e bine venită. 
Vă rog să-i cereţi scuze și să plecați. 

— Ne pare rău. Și totuși ceva a declanșat alarma. 

— Inseamnă că într-adevăr este foarte sensibilă, oferi o 
explicaţie una din femei. 

— Este cum? 

— Am vrut să spun că întotdeauna sună mai repede decât 
celelalte. 

— Reparaţi-o, șuieră Rona printre dinţi. Și vă rog să veniţi în 
biroul meu. Natalie, îmi pare sincer rău. Este o alarmă 
electronică. Ca să o declanșeze au pus în produsele magazinului 
niște fire subţiri din metal. Probabil că știi. Poate că și voi puneţi 
în hainele voastre. 

— Asta este o haină lucrată de Leo Margulies, din piei de râs 
aduse de Wallace din Rusia. Nu cred că Leo se teme de hoţi. 

— Nu, nu asta am vrut să spun. 

Natalie îndesă cu forța poșeta în mâna Ronei. 

— Rona, te rog să te uiţi în poșeta mea. Eu nu fur. Niciodată 
nu am furat. Niciodată! 

— Dar nu este nevoie. 

Natalie începu să plângă din nou. 

— Crede-mă că nu am luat nimic. Sunt un om cinstit. 

— Draga mea, hai să urcăm în birou. Să bei ceva și să te 
liniștești. 

— Nu. Vreau să fiu singură. 

— Hai să-ţi aranjăm machiajul, insistă Rona. 

— Nu. Nu-și putea reține plânsul. Vreau să merg acasă. Rona 
făcu un semn și trei oameni ieșiră simultan în stradă pentru a 
opri un taxi. Când Natalie păși din nou pragul magazinului, 
alarma începu iarăși să sune. 

— Opriţi-o! urlă Rona. 

Natalie se simţea stânjenită în faţa prietenei sale. O bătu 
ușurel pe mână. 

— Hei, este în regulă, chiar amuzant. 

e 

În fața locuinţei sale staţionau trei mașini ale poliţiei, iar holul 
era împânzit de polițiști. Wallace, gândi ea. Au găsit femeia. 
Apoi văzu trei cuțite de bucătărie împrăștiate pe măsuţa din hol. 
Bernadette, menajera ei, plângea ghemuită pe un scaun. O privi 
și se gândi că n-a văzut-o niciodată stând jos. 

— Nu s-a întâmplat nimic, doamnă. Nu vă faceți probleme. 

— Ce-i aici? 

Bărbatul îi povesti că Bernadette a surprins un hoț 
scotocindu-i în dormitor. 

— Dar ce-i cu cuţitele astea? 

— Le-au lăsat hoţii. Menajera dumneavoastră a fost destul de 
isteaţă să iasă din casă și să ţipe. Individul a fugit. 

— Nimeni n-a păţit nimic. Este în regulă, doamnă Nevski. 
Menajera s-a speriat, dar era îngrijorată mai mult din cauza 
dumneavoastră. Se gândește prin ce aţi trecut în ultima vreme. 

— Nu mai suport, spuse Natalie amărâtă. Este prea mult. 

— Nu cred că au luat ceva. Au răsturnat totul cu susul în jos. 
Femeia spune că nu s-au atins de bijuterii. 

— De ce acum? 

— De obicei acționează când oamenii nu sunt acasă. 

— Nu mai suport, strigă Natalie și se repezi, orbește, afară. 

— Doamnă Nevski! o strigă Bernadette. 

— Plec la ţară. Nu mai pot sta aici. O să fiu în siguranţă. Fii 
liniștită. 

Reuși să ajungă până la intrarea în autostrada West Side. 
Nervii îi cedară. Opri mașina nesimţindu-se în stare să intre în 
traficul ameţitor. Luase Cadillac-ul lui Wallace din același motiv 
pentru care dorise să meargă pe iaht - voia să se simtă aproape 
de el. Era îngrozitor de singură și uluită de tot ce i se întâmplă. 
Farurile mașinilor o orbeau. In timp ce o depășeau, auzea șoferii 
apostrofând-o, dar nu se putea mișca. Observă un bărbat care 
se apropie de mașină. Speriată, porni motorul și se îndreptă 
spre Strada 96. Cauciucurile scrâșniră și bărbatul se feri 
înspăimântat din calea ei. Gândurile i se învolburau frenetic în 
timp ce traversa în viteză orașul, către Central Park. 

Cel mai mult o tulburase episodul cu iahtul. Wallace își 
administra singur contul din bancă, la fel ca și ea. Vinderea unui 
iaht nu era tocmai un lucru mărunt, pe care să nu i-l destăinuie 
soţiei. Lipsa de bani te putea arunca în plasa rechinilor care 
dădeau împrumuturi și care apăruseră precum ciupercile în 
noua industrie a blănurilor. Dar aceștia nu omorau oameni. Un 
gând trist și nebunesc îi trecu prin minte - poate că ar fi fost mai 
bine dacă Wallace împrumuta bani de la un asemenea om; nu ar 
fi fost împușcat de un ucigaș profesionist. 

La intersecţia Străzii 96 cu Second Avenue, Natalie apăsă pe 
acceleraţie și trecu precum fulgerul pe lângă un camion. Tăie 
calea unui Porche și se îndreptă cu viteză spre intersecţie, pe 
semnalul galben al semaforului. Un poliţist o ajunse din urmă și 
îi făcu semn să meargă mai încet. 

Fără să-și dea seama se trezi pe York Avenue, mergând într-o 
direcţie greșită. Plângea în hohote. Frână brusc, scoase poșeta 
și căută cartea de vizită a lui Greg. Găsi numărul din 
Washington și apăsă disperată pe tastele telefonului din mașină. 

— Greg! Greg! 

— Natalie, da, eu sunt. 

— Greg, el avea legături cu alte femei? 

— Ce spui? 

— Dacă Wallace m-a mințit, eu nu mai știu cine sunt. 

— Calmează-te. Unde ești? 

— Greg, spune-mi cinstit. Știi măcar o singură aventură de-a 
lui Wallace, cât timp am fost noi căsătoriți? 

— Nu. 

— Nici cu Diana? 

— Nu. 

— Dar asta nu demonstrează nimic. 

— Unde ești? 

— Greg, ajută-mă să o găsesc pe femeia aceea. 

— O caută poliţia. 

— N-o vor găsi niciodată. Numai ea îmi poate spune adevărul. 

— Natalie, te rog, unde ești? Liniștește-te! Spune-mi unde 
ești. 

— Trebuie să știu, hohoti ea. 

— Natalie, hai să fim realiști. Femeia care l-a împușcat pe 
Wallace nu este omul care să-ţi spună ţie adevărul. 

— Ajută-mă! 

— Mai întâi nu mai plânge... Inspiră adânc... Da, așa e bine... 
Acum spune-mi unde ești? 

— Trebuie să știu dacă el se culca cu ea. 

— Ai niște gânduri cel puţin ciudate. Pot să-ţi pun o întrebare 
brutală? 

— Spune. 

— De ce este atât de importantă pentru tine loialitatea lui 
Wallace? 

— Pentru că, dacă Wallace și eu nu am fost perechea pe care 
am crezut-o, înseamnă că sunt un chip anonim în întuneric. 

— Tu nu poţi fi un chip anonim în întuneric, spuse el blând. 
Indiferent ce s-a întâmplat, tu ești Natalie. Ai fost Natalie înainte 
de a ţi-l prezenta pe Wallace, ai fost Natalie în timpul căsătoriei 
și acum tot Natalie ești. 

— Am fost mai mult decât Natalie când Wallace m-a iubit. Am 
fost Natalie și Wallace într-un tot. Am fost femeia pe care 
Wallace spunea că o iubește. Am fost ceea ce Wallace dorea să 
fiu. Dacă Wallace m-a înșelat, m-a transformat într-un nimeni. 

— Tu nu ești un nimeni. 

— Dacă m-a înșelat, a anulat tot ce am fost noi doi împreună 
și tot ce am fost eu. 

— Acorzi prea multă importanţă acestei noţiuni de fidelitate. 
Când voi doi v-aţi întâlnit, omul avea mai mult de șaizeci de ani. 
Femeile îl plăceau, iar el avea obiceiuri acumulate într-o viață, 
dar asta nu înseamnă că tu te transformi într-un nimeni. 

— Așadar, recunoști că a avut alte legături. 

— Nu recunosc nimic! Și tu nu ești un nimeni. 

— Așa crezi tu, hohoti Natalie. Dar eu trebuie să știu părerea 
lui Wallace. Nu pot dormi. Nu pot gândi. Trebuie să știu că ei doi 
nu au fost amanți. 

— Părerea unei alte persoane - chiar dacă acela este Wallace 
- nu este și părerea ta. 

— Dacă tu crezi așa ceva, înseamnă că nu ai iubit niciodată 
așa cum am iubit noi. 

— Fii mulțumită că te numeri printre norocoși... Și acum, 
spune-mi unde ești. 

Duritatea din glasul lui avu efectul unui jet cu apă rece. 

— Te simţi bine? 

— Bineînţeles. Tu ești cea care plânge. 

— Acum mă simt mai bine. Multumesc. 

— Ce faci? 

— Merg la ţară. 

— Ai să fii în siguranţă acolo? 

— Am să mă simt foarte bine. 

Casa, spre deosebire de apartamentul lui Wallace, spre 
deosebire de iahtul Panache, era a lor și numai a lor. Casa lunii 
de miere, pe care au plătit-o din profiturile de la Cotillon. Natalie 
se gândi că acum casa va fi goală, tăcută și poate chiar 
înfricoșătoare în timpul nopţii. 

— Nu! spuse, cu voce tare, refuzând să se lase copleșită de 
gândul că îi va fi frică tocmai în cuibul dragostei lor. Destul. Nu 
și în casa noastră. 

— Ce spui tu acolo? 

— Când am să ajung acasă, o să fac un foc mare. Am să 
deschid fereastra să intre aerul. Am să ascult vuietul cascadei. 
Am să privesc focul din cămin. O să mă uit la stele și apoi o să 
mă culc. Întâi însă, am să-mi chem avocata. O voi ruga să vină 
să punem la punct un plan de bătaie. 

— De ce atât de repede? 

— Ca să n-am timp să mă gândesc la altceva. 

— Cred că este destul de bine, spuse Greg cu îndoială în glas. 
Dacă tu zici că ai să fii în siguranţă acolo... 

e Capitolul 5 


Nu reuși să aprindă focul. Vântul sufla fumul pe coș, înapoi în 
cameră și flacăra se stinse imediat. Soba din salon era mai 
bună, dar Natalie evita întotdeauna camera aceea mare. 
Bucătăria, cu tavanul jos, oferea o atmosferă plăcută, era un loc 
mai potrivit. 

Cum spunea Wallace: O buturugă nu poate arde. Două 
buturugi nu vor să ardă. Trei buturugi trebuie să ardă. Uitase 
ceva, dar nu-și amintea ce. El făcea întotdeauna focul. 

Stătea în genunchi, pe un covoraș de lână, cumpărat la o 
licitaţie. Privirea îi căzu pe o cutie din lemn; se chinuiseră o 
săptămână să-i răzuiască lacul. În liniștea profundă, ticăitul 
ceasului, primit în dar de la mătușa Margaret, i se părea de 
nesuportat. Ar fi dorit să urle, să-și strige disperarea dar, în 
confuzia pe care o trăia, nu reușea decât să plângă. leși din 
bucătărie și cutreieră casa trecând dintr-o cameră în alta, 
aprinzând luminile. Ajunse din nou în bucătărie. Dorind cu 
disperare să se elibereze de tensiune, luă un vas de ceramică și 
îl trânti. Cioburile se împrăștiară pe dușumeaua înghețată. 
Natalie își privi opera. Îl cumpăraseră împreună. Mătură 
cioburile. Se întoarse în bucătărie și cercetă cu înfrigurare 
dușumeaua, dar nu descoperi nicio pată. Ca întotdeauna, 
bucătăria era foarte curată. Puterile o părăsiră, și nu reuși să 
mai arunce cioburile. Fără voia ei, compară, toarta vasului de lut 
de un albastru hidos, cu mânerele dulapului de bucătărie. 
Comparaţia i se păru grotescă. 

Aproape de zorii zilei, arsă de durere, incapabilă să se 
elibereze, își calcă o veche promisiune și înghiţi un somnifer din 
flaconul pe care-l folosea Wallace. Se întinse în pat și se înveli 
cu halatul lui. Pe jumătate adormită, își aminti că Wallace 
aprindea focul cu o bucată de ziar. 

e 

Se trezi, cu soarele în ochi, cu impresia că ațipise doar câteva 
minute. 

Se simțea mizerabil și arăta îngrozitor. Avea ochii roșii și 
umflaţi. Trebuia să-și vină în fire. Fiecare lucru la momentul 
potrivit. O să se scoale și o să facă un duș. Lynn Brown, avocata 
ei, venea la amiază. Pentru prânz avea friptură de pui, dar se va 

duce în sat să ia salată verde, căci gerul distrusese sera. Asta 
însemna că avea la dispoziţie trei ore de muncă în aer liber. Aici 
avea de lucru, nu glumă. lIntenţiona să continue și să 
îmbunătăţească ceea ce începuseră împreună. Dacă va îngriji 
pajiștea care lega iazurile între ele, își va reaminti cu siguranţă 
de Wallace. Aici, îndrăgostiţi la nebunie de casa aceasta, au 
făcut primul compromis. Wallace și-a dorit foarte mult o oglindă 
care să acopere un perete al dormitorului. Ea a protestat, 
spunând că este nepotrivită pentru o casă din secolul al 
optsprezecelea. Apoi au acceptat compromisul. Au așezat 
plăcile de oglindă și au dus în hambar furnirul care acoperise 
peretele, gândindu-se că, poate, un viitor proprietar îl va folosi. 

Se îmbrăcă în jeanși, cu o cămașă în carouri peste un tricou, 
își puse o pălărie de paie și luă mănușile pentru grădinărit. In 
hambar descoperi niște bulbi de narcisă, pe care nu avusese 
timp să-i planteze. Acoperiţi cu o membrană protectoare, bulbii 
promiteau niște flori frumoase și Natalie hotărî să-i planteze 
lângă iazul cel mare. Puse toate uneltele în roabă și porni la 
drum împotmolindu-se în mușuroaiele de cârtiță. Descoperi 
mulțumită că apa iazului era curată. Dusese aici un adevărat 
război cu ratonii. După ce a prins și a eliberat o duzină de 
animale, a ajuns la ultima soluţie pe care Wallace o numea în 
glumă „Soluţia blănarului”. Pur și simplu ocolea locurile unde 
trăiau ratonii. 

Începuse să planteze flori acum patru ani. Arbuștii crescuseră 
deja. Trebuia să găsească un loc pentru narcise. Se tot învârtea 
când auzi în apropiere un lătrat. 

Luă hărleţul și plecă să vadă ce se întâmplă. Descoperi un 
setter bătrân ce lătra la o minge de tenis. Işi potoli respiraţia 
agitată și-i vorbi blând: 

— Hei, te-ai întors. 

Când avea opt ani, într-o vară, la via mătușii Martha, s-a 
împrietenit cu un câine. Nici nu realiza atunci că un câine poate 
fi periculos. Părinţii săi, care se mutau dintr-o ţară în alta, nu au 
avut niciodată animale. Nici la școală nu erau permise 
animalele. În schimb, oamenii care invitau în vizită orfani ca ea 
aveau, de obicei, câini și pisici. La fel și mătușa Martha. S-a 
apropiat de câine și acesta a mușcat-o. Cel mai bun chirurg 
plastic din Boston a operat-o, însă nu a reușit să înlăture 
amintirea durerii și a violenţei. A rămas pentru totdeauna cu 

teama față de animale, deși o fascinau. Animalele îi ofereau 
imagini pentru oameni. Fratele ei semăna cu o broscuță 
drăguță, mama cu o egretă albă, tatăl ei, fără să-și poată 
explica de ce, semăna cu un șarpe. Wallace semăna cu un 
cintezoi iute, cu ochii strălucitori, mereu pe punctul de a-și lua 
zborul. Când făceau dragoste își spunea încântată că seamănă 
cu doua feline. Întotdeauna a fost propriul ei judecător și, 
imediat ce și-a început viaţa independentă, și-a cumpărat un 
câine pentru a-și înfrânge sentimentul de teamă. Un dog 
german cu care a petrecut o lună înspăimântătoare, până când, 
Mike, întruchiparea raţiunii, i-a adus în schimbul dogului un 
pudel. Micuţul, care murise anul trecut, nu a mai fost, desigur, 
proba de foc pe care dorise ea să o treacă. Bătrânul setter, pe 
care-l avea acum în faţă, îi amintea de pudelul ei. Era atât de 
bătrân și de blând, încât Natalie și-a înfrânt teama, și-a adunat 
tot curajul și s-a apropiat de el. 

Câinele aparţinea unui fermier vecin și venea uneori când se 
aflau pe malul iazului. De fiecare dată avea mai multe fire albe 
în păr; blana își pierduse strălucirea. Era convinsă că fiecare 
vizită era ultima, dar iată, în această zi rece de toamnă, avea 
încă puterea să latre la mingea de tenis. 

— Hai! 

Natalie îi aruncă mingea. Câinele sări după ea, ca o bătrână 
doamnă jucăușă. Natalie se întoarse pe malul lacului, dar 
câinele îi aduse mingea de tenis la picioare. Apoi începu să latre 
din nou. 

— Taci din gură. 

Nu tăcea. Aruncă mingea cât putu de departe, spre hambar și 
începu să planteze narcisele. Câinele începu să latre din nou. Se 
duse spre el și îl găsi în fața hambarului. 

— Bine, hai să te duc acasă. 

Câinele însă se apropie de zidul de piatră și continuă să latre. 

— Eu nu-mi bag mâna acolo. 

Câinele scheuna, de parcă ar fi înţeles-o. Natalie își scoase 
mănușile de grădinărit, se întinse pe burtă și băgă mâna în 
scobitura dintre pietre, întrebându-se ce o fi acolo. Undeva, 
deasupra capului ei, auzi un fluierat ușor. Fluieratul se repetă cu 
o cadență ritmică. Semăna cu soneria telefonului de acasă. Se 
ridică în picioare și-și dădu seama că era prea departe de casă 

pentru a auzi telefonul. Sunetul venea de undeva de aproape, 
de parcă ar fi existat un telefon în hambar. 

Deschise ușa mare din faţă și intră. Înăuntru era întuneric și 
frig. Lumina răzbătea dintr-o cămăruţă alăturată, unde Wallace 
își amenajase o cameră de lucru intimă. Intră și rămase uluită. 
Cămăruţa nu avea lumină electrică, nici telefon. Exista o singură 
fereastră, prin care pătrundea lumina naturală, o lampă cu 
petrol și o sobă. 

Și totuși, sunetul venea din această cămăruţă. Când ţârâitul 
se opri, Natalie îndrăzni să facă câţiva pași și se opri lângă 
fereastră. In faţa ei se întindea pajiștea. Privi spre biroul de 
lucru. Era încuiat, dar cheia se afla în broască. Natalie o răsuci și 
constată că se rotește cu ușurință, semn că a fost des folosită. 
Când trase capacul, un miros de lemn de stejar, amestecat cu 
parfumul lui Wallace, îi invadă nările. Văzu un teanc de hârtii, 
acoperite de notițe. Natalie ezită puţin, apoi se așeză în scaunul 
lui Wallace și luă hârtiile în mână. Wallace nu-i ceruse niciodată 
„să nu umbli în hârtiile mele”, așa cum nici ea nu-i spusese 
„camera din hambar este a ta iar camera copiilor, din casă, ea 
mea”. Acum avea sentimentul că violează intimitatea soţului 
său. Wallace venea aici o dată sau de două ori pe lună. Uneori, 
ea trecea prin faţa ferestrei și îl vedea privind în gol, citind, 
admirând iazurile, grădina sau pe ea. A presupus, în mod firesc, 
că acesta era modul lui de a se relaxa, așa cum ea o făcea 
săpând în grădină sau cimentând pietrele din temelia casei. 

Foile cu însemnări îi provocară o strângere de inimă. Erau 
bilețelele pe care i le scrisese ea. Vin acasă la patru... Hai să 
mâncăm astăzi acasă... Sunt la cumpărături... Te iubesc... Vin 
repede... Joc tenis... Ne vedem în curând... Le semna mereu cu 
o inimioară și uneori cu un căţel. Te iubesc... te iubesc... te 
iubesc... 

Reuși să se smulgă de pe scaun și aprinse focul în sobă. 
Rămase lângă sobă, cu privirea aţintită la flăcările din ce în ce 
mai mari, care devorau lemnul, încălzeau metalul sobei și 
alungau atmosfera îngheţată din cămăruţă. Apoi se întoarse la 
masa de lucru a lui Wallace și începu să răscolească prin birou. 

Găsi o cutie cu agrafe și câteva casete noi cu muzică de 
Mozart, pentru micul casetofon cu baterii, pe care-l ţinea într- 
unul din sertare; câteva calendare vechi, un almanah al 
fermierilor, un cuţit miniatural, o scrumieră luată de la un club, 

umplută cu bolduri, o tușieră fără tuș și un sertar plin cu 
cataloage de reclame comerciale. Pe măsură ce devenea mai 
îndrăzneață și răscolea mai mult se intensifica senzaţia că este 
un străin care violează trecutul altui străin. Găsi un pachet de 
țigări Truce și se enervă că el a fumat pe ascuns. Descoperi un 
carneţel pe care erau trecute toate măsurile ei, până și numărul 
de la mănuși și începu să plângă. 

Fluieratul straniu se auzi din nou, undeva foarte aproape de 
ea. Simţi lemnul mesei vibrând și realiză că vine din birou. 
Sertarul din dreapta jos adăpostea mini-casetofonul, cel din 
mijloc era plin cu plicuri folosite, în sertarul de sus se aflau 
cataloagele. Sertarele din partea stângă erau goale. Deschise 
din nou sertarul cu cataloage. Văzu că este mai scurt și îl scoase 
de tot. Ascuns în spatele sertarului, pe un raft, se afla un telefon 
cu memorie. 


e Capitolul 6 


Telefonul încetă să mai sune. 

Natalie luă receptorul și-l duse la ureche. Contrariată, trase de 
fir până așeză aparatul pe birou. Incepu să cerceteze din nou 
sertarul. Fusese tăiat cu grijă și scurtat. Pe tăietura proaspătă 
era impregnat praf pentru a o face să pară veche. Pipăi 
deschizătura din birou și descoperi mufa și lăcașul prin care 
ieșea firul. Se târî în spatele biroului și descoperi că firul era 
ascuns pe partea interioară a piciorului mesei. Firul dispărea 
apoi, printre două scânduri din dușumea. 

Natalie se ridică în picioare clătinându-se amețită. Wallace 
instalase un telefon fără să-i spună. Ba mai mult, l-a ascuns în 
mod deliberat. Ea l-a descoperit din întâmplare, datorită 
câinelui. Cu gesturi mecanice adună cataloagele împrăștiate. 
Orvis, French Creek, Damart, L.L. Bean. Sub ele descoperi o 
carte, pe care nu o observase până acum. O întoarse și o privi 
împietrită de uimire. Nu-i venea să creadă. Era ediţia Grover 
Press a romanului Perla. 

Pe copertă trona o femeie goală, așezată pe un scaun, într-un 
budoar. Jurnalul unei lecturi voluptuoase. Povestiri subterane ale 
Angliei Victoriene. Trei volume într-unul singur. Natalie o 
deschise cu mâinile tremurânde. Cutele din cotor și colțurile 

paginilor arătau că a fost citită și răscitită. Furioasă, o trânti de 
peretele camerei și începu să plângă. 

— Ce probleme ai avut? 

Câinele fugi după carte. Telefonul începu din nou să sune. O 
dată. De două ori. De trei ori. 

Smulse receptorul și îl lipi de ureche. Din grabă apăsă pe 
furcă și întrerupse legătura. Ton. Puse receptorul în furcă și 
încercă să-și revină din șoc. După câteva secunde telefonul sună 
din nou. Inspiră adânc, îl luă cu multă grijă și îl duse la ureche. 
Auzi bipuri metalice, ca și cum convorbirea venea de peste 
ocean. 

„Vasili”, se auzi vocea șoptită a unei femei. „Milionarii au râs 
când le-am spus de Ziua valentinelor. Am greșit?” 

— Cine ești? 

Auzi o șoaptă speriată. Clicul telefonului, și legătura se 
întrerupse. O femeie, gândi ea cu tristeţe și cu furie. O femeie îl 
suna pe soțul ei la un telefon ascuns, deci secret. Clipi des 
pentru a-și alunga lacrimile și privi pe fereastră, abia conștientă 
de câinele care stătea cu capul în poala ei... O femeie care nu 
știa că ela murit... 

— Natalie! 

Tresări. O văzu pe Lynn Brown, avocata ei, traversând 
pajiștea, însoţită de două asistente și legănând în mână geanta 
diplomat. 

Natalie fugi în întâmpinarea ei, astfel ca Lynn să nu ajungă în 
hambar, ștergându-și lacrimile cu mâneca bluzei. 

— Bună. lartă-mă, lucram ceva. 

— Am văzut fum pe coș. Ce mai faci? Lynn o prinse de talie și 
porniră împreună spre casă, urmate de cele două asistente, 
rămase puţin în urmă pentru a le permite să vorbească. 

— Ai câine? 

— Îmi ţine de urât. 

— Foarte bine. Cine va avea grijă de el la New York? 

— Nu. Nu-l iau... 

Natalie se opri brusc. Lynn se împiedică. 

— Ce s-a întâmplat? 

Femeia! Femeia de la telefonul secret al lui Wallace - femeia 
care nu știa că Wallace a murit, în ciuda isteriei din ziare - 
femeia aceea vorbise rusește. 

Va-sii-lii. Wallace. Am greșit? Totul a fost în rusește. 

Fusese atât de zguduită de existenţa telefonului și a cărții 
pornografice, încât nu-și dăduse seama imediat. Uneori, Wallace 
îi mai spunea câte ceva în rusește, iar ea răspundea cu ușurință, 
pentru că învățase limba în copilărie de la servitorii care 
vorbeau rusește. În pat era chiar o limbă sexy. 

Vasili... 

— Natalie, nu te simţi bine? 

— Ba da. Ascultă, am uitat. Mi-am lăsat notițele în hambar. 
Mergi în casă. Vin și eu imediat. 

— Nu-i nicio problemă. Pot să te însoțesc. 

— Nu. Ştii ce? Trimite pe cineva după salată verde. Am 
mâncare, dar nu am cumpărat salată. 

— Nu-ţi mai face atâtea griji. 

— Dar vreau să mănânc salată. Natalie se întoarse spre 
hambar. Acum i se părea o clădire mult prea masivă, în 
comparaţie cu trunchiurile subţiri ale copacilor din jur. Lynn, o 
să lucrăm în sufragerie. Aranjează-ţi hârtiile pe masă. Vin și eu 
imediat. 

— Pot să-mi fac o cafea? 

— Așa! Fă o cafea. 

Câinele porni în fugă spre hambar. Îl ajunse din urmă, dădu 
buzna în biroul lui Wallace, trânti ușa și se prăbuși pe scaunul de 
la birou. Lamela pe care ar fi trebuit să fie scris numărul 
telefonului era albă. 

Întinse mâna cu intenţia de a apăsa pe tasta zero, pentru a 
întreba centralista pe ce nume era înregistrat telefonul. Mâna ei 
se afla în aer, când ochii i se opriră pe tasta Redial; își aminti că 
aceste telefoane păstrează în memorie ultimul număr format. 
Dacă apăsa pe această tastă, se va repeta ultimul număr de 
telefon format de Wallace. Cu mâna tremurând, apăsă pe tasta 
de repetare a numărului. 

Conștiincios, aparatul formă un șir de cifre. Erau multe, dar 
Natalie reținu că formează aria de cod a zonei 203 Connecticut. 
Legătura se conectă. Incepu să facă apel. O voce de femeie 
spuse: 

— Aici patru-șase-trei-cinci. 

— Cine sunteți? 

— Un serviciu telefonic special. Doriţi să lăsaţi un mesaj? 

— Patru-șase-trei-cinci? repetă ea. 

— Doriţi să lăsaţi un mesaj? 

— Sunteţi în codul doi-zero-trei? 

— Exact. Doriţi să lăsaţi un mesaj? 

Natalie trânti receptorul în furcă. Își amintea foarte bine 
numărul. Era un telefon neînregistrat din casa de vacanţă a 
Dianei Darbee, de pe plaja din Malibu. 

Formă apoi numărul centralistei și întrebă: 

— Ce număr este acesta? 

— Patru-doi-șase, doi-cinci-patru-opt. 

— Pe numele cui figurează? 

— Nu vă pot spune acest lucru. 

— Nu este înregistrat? 

— Nu am această informaţie. 

— Cum o pot obţine? 

— Nu puteţi. Compania de telefoane nu divulgă numele 
pentru anumite numere de telefon. Dacă este o problemă 
urgentă, sunaţi la poliţie. 

Natalie închise telefonul și îl privi fix. Bineînţeles că ar trebui 
să informeze poliţia. Ceea ce descoperise ar putea fi concludent 
în elucidarea asasinării lui Wallace. Dar se temea de implicaţii. 
Detectivilor le-ar pica tocmai bine un telefon secret și s-ar grăbi 
să tragă concluzii, iar ea va trebui să recunoască că a sunat aici 
o altă femeie. Aceasta ar deveni o probă și ar argumenta 
supoziţia că Wallace a fost împușcat de amanta lui. Când 
reporterii vor afla, toate ziarele vor scrie cu litere de-o șchioapă, 
vor face cele mai penibile speculaţii, vor da o lovitură companiei 
și vor terfeli căsnicia lor. 

Și totuși, dacă în acest telefon putea să găsească răspunsul la 
frământările ei? 

„Pune oamenii la treabă”, o săâcâia mereu Wallace. „Numește 
un om”. 

Stătu pe gânduri câteva clipe înainte de a-l suna pe Kenny 
Wilson, fost agent FBI, ieșit la pensie, cel care se ocupa de 
sistemul de securitate și pază la compania Cotillon. De obicei 
era un om plăcut și vorbăreţ, dar astăzi începu cu o scuză. 
Natalie îl întrerupse. 

— Am crezut fiecare cuvânt pe care ţi l-am spus în noaptea 
aceea, Kenny. Poliţia a fost de acord cu mine. Tu și oamenii tăi 
erați acolo pentru a proteja hainele, nu pe post de bodyguard. 
Nu te consider vinovat. 

— Vă mulţumesc mult, doamnă Nevski. Sunteţi tare drăguță. 
Vă pot ajuta cu ceva? 

Îi trecu prin minte gândul că nu era în interesul companiei să 
divulge și altcuiva existenţa telefonului secret al lui Wallace. Ar 
stârni din nou îndoieli cu privire la capacitatea ei de a conduce 
compania. Va trebui să afle ce dorea folosind alte metode. 

— Am sunat doar așa, din obișnuinţă, Kenny, să vă spun că 
vin la birou peste câteva zile. Sunt probleme? 

— O mică încercare de furt. V-aș fi sunat, dar am rezolvat 
situaţia. 

— A fost cineva rănit? 

— Nu. Nu am avut probleme. Mașina lor s-a stricat. l-am prins. 
Happy-end. 

— Cred că am avut noroc. 

— Ei, spuse Kenny, nu ne puteau scăpa, mai ales că șoferul 
lor nu știa meserie. Apropo, am făcut cercetări în apartamentul 
dumneavoastră împreună cu agentul de asigurări. Nu lipsește 
nimic. 

— Bernadette a apărut înainte ca să fure ceva. 

— Știu și eu! Au răscolit toate camerele. Nu a rămas nimic 
necontrolat. Au căutat mult. 

— Au căutat? 

— Hai, nu vă mai faceți atâtea griji. Am vrut doar să vă 
comunic că nu lipsește nimic. 

— Da, dar cum adică au căutat? Adică au controlat? Ce 
anume au căutat? 

— Doamnă Nevski, locuiţi într-un cartier select. Când hoţii nu 
găsesc un seif în perete, îl caută în dușumea. Nu și-au ales bine 
ora. Dar putea fi și mai rău. 

— Ai dreptate, Kenny. Îți mulțumesc. Ne vedem curând. 
Ascunse telefonul la locul lui, întrebându-se unde trimitea Ma 
Bell notele de plată. Când închise sertarul, hotărî că era mai 
bine să păstreze acest secret numai pentru ea. De n-ar fi folosit 
Kenny cuvintele „au căutat”. Parcă îi sugerau un fel de 
percheziție, nu un furt obișnuit. 

Telefonul băzâi ușor. 

Natalie deschise în grabă sertarul și luă receptorul - clic, clic: 

Zdrastvuite! 

Liniște profundă. 

— Alo? 

— Wallace Nevski este acolo? 

— Cine îl caută? 

— Spuneţi-i că sunt Liuba. 

— Pot ști în legătură cu ce problemă? 

— Nu. Spune-ţi-i doar că sunt Liuba. 

Liuba. Diminutivul rusesc de la Ludmilla. Încercă să-și 
imagineze cum arăta femeia cu care vorbea. Accent rusesc. 
Părea tânără. Și speriată; o femeie înspăimântată care încearcă 
să-și păstreze controlul. 

— Este acolo Wallace Nevski? Pot aștepta la telefon. 

— Nu știu cum să-ți spun... nu știu ce a însemnat el pentru 
tine... dar Wallace Nevski este mort. 

— Nu se poate! 

— Cine ești? 

Întrebarea ei nu primi răspuns. Auzi un zgomot înfundat. Cu o 
furie amară, Natalie realiză că era un hohot de plâns. 

— Cum a murit? întrebă în șoaptă femeia. 

— A fost împușcat, spuse Natalie cu răceală. De o femeie. 

— Ah, Dumnezeule! 

— Wallace era soțul meu. Tu cine ești? 

Din nou tăcerea întinzându-se ca o pânză de păianjen. Apoi 
auzi câteva cuvinte rostite răspicat: 

— Ne vom întâlni mâine. 

— De ce? 

— Mâine voi fi în Connecticut. 

— Nu! Natalie era îngrozită. Connecticut era prea aproape. 
Femeia nu era decât o voce necunoscută; venită dintr-un ţinut 
necunoscut. Dar ea se găsea acasă, acasă la ei. Nu, nu mă pot 
întâlni cu tine. O văzu pe Lynn, apropiindu-se de hambar. 

— Te rog, o imploră Liuba. Trebuie să vorbim! 

— Nu vreau să te cunosc, răspunse Natalie furioasă. Nu 
vreau! Nu înţelegi? 

— Unde este casa voastră? 

— Nu știi? Natalie se mai învioră. Nu știa unde locuiesc. 
Wallace nu a adus-o aici. 

— Natalie! o strigă Lynn. 

Acoperi receptorul cu palma. 

— Vin imediat! 

— Unde ne putem întâlni? întrebă din nou Liuba. 

La prânz, gândi ea frenetic. Pot rezolva cu o masă de prânz. 
Undeva unde nu era cunoscută... 

— Este un local numit Hopkins Inn. Pe malul lacului 
Waramaug. Înainte de New Preston. 

— Mâine la prânz, spuse Liuba și închise. 

— Natalie, strigă din nou Lynn și-i bătu în geam. 

— Da, vin! 

— Hei, măi fetiţă, dacă vrei să-ţi menţii compania pe picioare 
trebuie să mai și muncim. 

— Corect. 

Le-au trimis pe cele două asistente în oraș, pentru a profita de 
câteva momente de intimitate. S-au așezat la masa din 
sufragerie. 

— Într-o lume normală, ţi s-ar fi acordat câteva săptămâni să-l 
plângi în liniște, dar nu cred că te pot lăsa în pace. Ai trei 
probleme foarte serioase. Datorii, acţionari agitați și Diana 
Darbee. 

— Patru probleme, o întrerupse Natalie. Cea mai mare 
problemă a mea este materia primă. Fără Wallace nu voi avea o 
aprovizionare ritmică cu materie primă de bună calitate. Acesta 
este adevăratul motiv de îngrijorare al acţionarilor. 

— Patru probleme. Ceea ce înseamnă că trebuie să iei o 
hotărâre chiar în acest moment. Și nu știu dacă ești pregătită. 

— Ce vrei să spui? 

Liuba nu știa unde se găsește casa lor. Deci Wallace nu a 
adus-o aici, în patul lor, pe care l-au cumpărat dintr-un magazin 
de antichităţi din Montreal. Ce-o fi însemnând asta? S-o fi dus în 
apartamentul lor? Sau prin hoteluri? Sau au mers acasă la 
Liuba? 

— Dacă nu mi-ai fi prietenă și n-aş fi avocata ta, dacă te-aș 
putea privi cu alţi ochi, mi-aș spune femeia aceasta este cam 
demolată, suferă și este confuză. Nu pare să fie de curând 
văduvă, ci suferă din lipsă de dragoste. 

Natalie îi zâmbi dureros. 

— Fă-mi te rog un serviciu. Nu mai spune la nimeni. 

— E bine să știi că sunt de partea ta. 

— Ei, și care este acea decizie pe care trebuie să o iau 
imediat? 

— Vrei să lupţi? 

— Există altă alternativă? 

— Te pot scoate din această situaţie de blocaj. Dacă asta vor 
acţionarii, asta vor primi; pot transforma acțiunile tale și ale lui 
Wallace într-o grămadă frumușică de bani. 

— Nu. 

— Ce nu? 

— Noi doi am creat Cotillon. Eu o voi păstra. 

— Înseamnă să începi războiul exact din clipa aceasta. lar tu 
ești într-adevăr deprimată, draga mea. Arăţi mai rău decât la 
înmormântare. Din ce în ce mai rău. Îmi displace ce-ţi spun dar 
sunt obligată s-o fac. Dacă începi lupta și ratezi, vei pierde 
absolut totul... Studiază puţin cifrele, eu merg să aduc o cafea. 

Lynn porni spre bucătărie însoţită de ecoul tocurilor ce 
ţăcăneau pe dușumeaua bine lustruită. Natalie era incapabilă să 
gândească. Se ridică de pe scaun, se duse la fereastră și privi 
spre hambar, cu gândul la femeia de la telefon. Liuba, ce nume 
stupid. Suna rotund și lasciv. Ceva îi spunea că femeia nu era 
deloc rotundă și nici lascivă. 

e 

Pretextând că este obosită, reuși să scape de Lynn la ora trei. 
Imediat ce mașina avocatei se îndepărtă, Natalie dădu fuga la 
hambar. În cămăruţă era frig. Adună tăciunii din sobă și puse 
câteva lemne sănătoase. Apoi, se așeză în scaunul lui Wallace, 
își așeză picioarele pe birou și cercetă camera de jur împrejur, 
întrebându-se ce o mai fi ascuns el acolo. 

Se gândea la mici cadouri pe care i le-ar fi putut da femeia, la 
scrisori, la flori presate, la note de plată de la restaurante și 
hoteluri. Nu dorea să găsească astfel de dovezi, dar trebuia să 
le caute să fie convinsă că nu există. Telefonul secret era atât 
de bizar, atât de acuzator, încât îi venea foarte greu să creadă 
că Wallace era nevinovat. 

Cercetă cu atenţie pereţii din lemn ai camerei, căutând o 
ascunzătoare secretă, sau un seif. Tavanul era acoperit cu 
panouri de tablă, asemeni cârciumilor vechi din New York. Se 
întrebă unde găsiseră proprietarii panourile acestea. Urcă pe 
masă și trase de un capăt. Era bine prins. Se aplecă și cercetă 
din nou dușumeaua. Ici și colo, se vedea prin câte o crăpătură. 

Reveni la masa de lucru. Cercetă din nou sertarele. Când 
dădu peste mini-casetofon își spuse că i-ar plăcea să asculte 
puțină muzică. Wallace se relaxa ascultând Mozart. Apăsă tasta 
și liniștea fu invadată de o temă muzicală obsedantă, care îl 

făcea pe Wallace să repete mereu, „Cine sunt eu, de fapt?” 
Parcă dialoga cu Mozart: „Sunt eu altceva decât propria-mi 
persoană?” 

Natalie izbucni în plâns. Rănită și furioasă, începu să 
răscolească printre casete. Alese una cu Agustin Anievas, 
interpretând lieduri de Chopin. Nu! Chopin i-ar stârni alte 
amintiri dureroase. Fantezia în Si diez Improvizată a lui Chopin îl 
făcea, invariabil, pe Wallace să cânte, „Eu sunt în căutarea unui 
curcubeu”, așa cum Lacul Lebedelor îl provocau să fredoneze 
fragmente din Poveste din Cartierul de vest. 

Scoase din aparat caseta cu Chopin. Simţi ceva ciudat. 
Eticheta de pe casetă i se părea groasă. O privi în zare și văzu 
că era o etichetă cu marca Philips, lipită peste o alta. Clipsurile 
care preveneau ștergerea erau la locul lor. Mâinile îi tremurau. 
Băgă caseta și apăsă pe play. Vocea lui Wallace, gravă, dar 
detașată sparse liniștea camerei. 

„Când rușii strănută, eu răcesc”. 


e Capitolul 7 


„Întreaga mea viață, chiar din ziua în care am fost conceput - 
acea dimineață sobră de octombrie - întreaga mea viată s-a 
scurs sub jugul rusesc. Asemenea unui sclav, viața mea a fost 
viața stăpânului meu, dar aș fi un mare mincinos dacă m-aș 
plânge de asta. Treizeci de milioane de ruși au avut o moarte 
violentă în timpul vieții mele, și, chiar acum, când vorbesc, țara 
lor se află în preajma unei schimbări, care poate fi foarte 
violentă. 

In tot acest timp eu supraviețuiesc pălăvrăgind cu un 
casetofon, într-o fermă, unde nu s-a tras vreun foc de armă de 
mai bine de două sute de ani. Afară, frumoasa mea soție 
pregătește grădina pentru iarnă. In seara aceasta vom merge la 
New York și vom lua masa cu niște prieteni. Mâine vom munci. 
Ce lucru minunat este să fii cetățean american. Dar eu sunt unul 
din copiii revoluției, și, de aceea, am anumite responsabilități. 

Inregistrez această istorie a mea pentru copiii mei încă 
nenăscuți, nu-mi pot permite să mai astept. Foarte mulți domni 
de vârsta mea au sfârșit cu un atac de cord, exact în momentul 
în care îşi aduceau contribuția la conceperea unui copil. De 

asemenea, așa cum voi explica imediat, trecutul meu este viu. 
Eu trăiesc foarte mult în prezent, și, în acest prezent, Rusia se 
trezește la viață. Dar în Rusia, după cei șaptezeci de ani de 
dominație gangsterească, schimbările sunt o amenințare. Oricât 
de buni și cinstiți ar fi Gorbaciov și Perestroika lui, încă mai 
există un Lihanciov și un Lapșin, care vor să-l înfunde. Pentru 
fiecare ardent susținător al reformelor se găsește un trogloait, 
un antisemit sau un membru reacționar al mișcării „Pamiat”. 
Pentru fiecare prieten declarat, se găsește un dușman, ascuns. 
La urma urmei eu vorbesc de Rusia și Rusia are mulți copii care 
să-i mânuiască armele, să-i vâneze inamicii, fie ei reali sau 
imaginari. Un glonte nu face diferențe, de aceea, după toti 
acești ani, am o durere permanentă în gât, pentru că mă uit 
mereu peste umăr”. 


Natalie privea hipnotizată mașinăria miniaturală. Practic, el și- 
a prezis propria moarte. Opri banda, o derulă și o ascultă de la 
început. Cuvintele erau aceleași. Wallace Nevski știa că este în 
pericol. Lăsă caseta să continue, întrebându-se ce făcuse ca să 
poată fi confundat cu un dușman. 


„Apropo, copii, refuz ideea de a face o înregistrare video, 
pentru că nu vreau să rămâneți cu imaginea unui om bătrân. 
Ceea ce vă povestesc eu acum este o istorie modernă, în curs 
de desfășurare exact în aceste momente. Gata, începem. Să mă 
credeți. Tatăl meu a spus o mulțime de minciuni, la vremea lui, 
dar aceasta este o poveste adevărată, trăită de un american 
rus. Un exilat cinstit. 

Totul a început în 1905, cu șaptesprezece ani înainte să mă 
nasc eu. In Rusia a avut loc o revoluție care a eșuat. Țarul a 
trimis trupe să-i pedepsească pe răsculați. Vinovații, inocenții, 
revoluționarii, criminalii și mase întregi de oameni care-și iubeau 
nevestele și copiii, toți au simţit teroarea. 

O copilă pe nume Rachel Klimovitzski, bunica noastră, a văzut 
cu ochii ei cum tatăl său fuge de lege. S-a spus că a fugit din 
motive politice, dar nu este adevărat - a fugit pentru că a comis 
o fraudă, i-a furat Țarului monopolul asupra blănurilor din Rusia. 
Tatăl lui Rachel cumpăra piei de animale de la braconieri, în 
mod ilegal. Aşa cum se întâmplă, a venit și politica, mai târziu. 

Tatăl lui Rachel a fugit, dar cazacii i-au dat foc la casă, iar pe 
mama ei au violat-o și au omorât-o. Rachel și fratele ei au fost 
crescuți de un proprietar de pământ, un om decent, care 
controla regiunea Siberiei în vremea aceea. Rachel s-a 
transformat într-o tânără foarte frumoasă și foarte pasionată, 
așa că, inevitabilul s-a produs. Proprietarul de pământuri s-a 
îndrăgostit de ea. Pe neașteptate, a venit acasă fratele lui 
Rachel, eliminat de la universitate pentru activități revoluționare 
subversive. A interpretat greșit o întâlnire, drept încercare de 
viol și i-a expediat omului un glonte în cap. Vremurile fiind 
tulburi, orice animozitate era folosită ca pretext pentru a atinge 
anumite scopuri. Fratele a fost și el împușcat, dar Rachel a 
scăpat ajutată de revoluționarii radicali. 

Revoluționarii au adus-o la Moscova și apoi la St. Petersburg. 
Călătoria a durat aproape un an. Fata a fost complet 
îndoctrinată cu principiile comuniste, așa cum erau ele aplicate 
de aripa bolșevică, antițaristă. A îmbrățișat aceste doctrine cu 
aceeași pasiune cu care și-a îmbrățișat și părintele adoptiv. 

Okhranka, poliția secretă a Țarului, era atât de puternică, 
încât nicio casă din St. Petersburg nu era sigură pentru Rachel. 

Printre acele lucruri care nu se schimbă niciodată în Rusia, se 
numără și milițienii. În Rusia ai mai multe şanse să fii urmărit de 
un milițian, un KGB-ist, un membru GRU, sau, mă rog, de oricine 
altcineva, decât ai șanse în America să fii jefuit. Este chiar 
nostim, după ce te obișnuiești cu ei. Și, uneori îti pot fi de mare 
folos. Odată, mi s-au terminat bateriile la o lanternă, în timp ce 
încercam să localizez o locuință, într-o curte întunecoasă. Am 
împrumutat lanterna unui milițian care mă fila. Mă întreb și 
acum, cine s-a gândit mai mult la povestea aceea, eu sau eh 

Cum spuneam, revoluționarii au reușit să o scoată pe Rachel 
din țară, pe la granita finlandeză, apoi, prin apele norvegiene au 
trecut-o în Anglia, la New Castle. De acolo a rămas singură. 
Dacă ar fi putut ajunge la New York, acolo o aștepta o legătură a 
revoluționarilor. A ajuns la Liverpool. Și-a găsit de lucru și a 
strâns bani pentru biletul de călătorie. Dragii mei copii, 
imaginați-v-o pe bunica voastră, la optsprezece ani, în mijlocul 
Atlanticului. Clasa a treia nu era pentru ea. La început s-a furișat 
curajoasă la clasa a doua, noaptea, apoi la clasa întâi. Avea un 
singur lucru de valoare, o extraordinară căciulă din blană de 
samur, uitată de tatăl ei când a fugit. Când întunericul îi 

ascundea haina ponosită, se furișa pe lângă chelneri, afișând o 
ținută aristocratică. 

De fapt, eu nu despre plecarea ei vreau să vă spun. Exilul 
este cea mai îngrozitoare pedeapsă pe care o poate primi un 
rus. Din fericire, ea a revenit în Rusia, dar merg prea departe. 

Pe promenada de la clasa întâi, se plimba James Stuart, un 
tânăr frumos - unchiul unchiului mamei voastre și văr cu bunicul 
lui Greg. Nu avea alte merite, decât că se născuse într-o familie 
cu avere, care oferea vlăstarelor ei o educaţie deosebită, 
incluzând și o călătorie prin Europa și o slujbă sigură în banca 
familiei. Tânărul James a încercat o conversaţie cu exotica 
frumusețe rusă, obișnuită să joace pe degete bărbații, de la cei 
mai rasati aristocrați ruși, la cei mai fanatici revoluționari. După 
ce a ajuns la New York, Rachel l-a găsit pe tatăl ei, care lucra 
haine de blană în cartierul Lower East Side. James Stuart a 
început să o viziteze din ce în ce mai des, spre marea uimire a 
locatarilor de pe Strada Delancy și spre groaza familiei sale. 
Între timp, în secret, Rachel l-a contactat pe omul de legătură al 
revoluționarilor.  Revoluţționarii de aici au înțeles repede 
avantajele unei legături cu James Stuart." 


Natalie zâmbi, amintindu-și că Wallace i-a povestit acest lucru 
la prima lor întâlnire. Atunci ea a fost uluită. 

— Cum adică? Mama ta a fost o socialistă? Asta înseamnă că 
stră-străbunica lui Greg a fost socialistă? 

— Vărul tău îndepărtat are astfel de înclinații. 

— Nu am auzit niciodată așa ceva. 

— Întreab-o pe mătușa ta, Margaret. 

— Am întrebat-o. Nu vrea să-mi spună. Ar prefera să aibă în 
familie un criminal, decât un ex-socialist. 

— Nu-ţi face probleme, este o genă recesivă. Wallace 
continua să vorbească de pe bandă: 


„S-au căsătorit și au avut doi copii, James şi Gregory. În felul 
ei, Rachel era naivă și a început să-i împuie capul tânărului 
bancher cu idei socialiste, care întrețineau credința că războiul 
între regimul corupt din Europa și oamenii cu idei avansate este 
inevitabil]. 

James s-a dovedit a fi mai inteligent decât îl credea familia lui. 
Dacă războiul din Europa este inevitabil, gândea el, Statele 

Unite vor furniza arme, tot în mod inevitabil. Cum îi despărțea 
oceanul, însemna că profiturile cele mai mari le vor avea 
armatorii. Așadar, în timp ce soția lui povestea întruna despre 
noua ordine mondială, tânărul James investea în vapoare. 
Războiul va începe, îl asigura Rachel, în 1914. În timpul celor doi 
ani care l-au precedat, putini americani i-au intuit implicațiile. 
Dar tânărul Stuart a transformat o avere mică într-una mare și, 
familia Stuart, care se ofilise, a revenit în centrul atenției. 

Rachel era revoltată de faptul că el profita de război și îl ruga 
mereu să inceteze. Un adevărat socialist ar fi gustat ironia 
situației. Furnizând arme Angliei, Franţei și Rusiei, împotriva 
Germaniei, sotul capitalist al lui Rachel prelungea războiul care 
avea să-l distrugă pe Țar. Dar Rachel nu vedea astfel lucrurile. 
La urma urmei, ea s-a dovedit a fi o socialistă romantică. lar 
războiul a fost îngrozitor. 

James a refuzat să abandoneze afacerea cu vapoare, 
argumentând mereu că este în interesul familiei. Certurile foarte 
dese i-au despărțit; Rachel a alunecat în bratele mișcării 
revoluționare, care o folosea drept curier. Sub acoperirea sigură 
a faptului că era cetățean american, s-a întors în Rusia și a intrat 
într-o asociație a femeilor voluntare. 

A ajuns la Petrograd exact în momentul în care a izbucnit 
războiul. 


Telefonul din sertar zumzăi din nou. 

Natalie întinse mâna să răspundă. Deschisese pe jumătate 
sertarul și abia atunci realiză că telefonul sunase în timp ce 
Wallace înregistra. 

„Aşteptaţi puțin”, se auzi vocea lui Wallace. 

Natalie auzi un clic înregistrat pe bandă. Wallace închisese 
casetofonul. Nu va afla cât timp a vorbit la telefon și cine îl 
sunase. Clicul se auzi din nou, semnalând că Wallace pornise 
iarăși casetofonul. 

„Unde rămăsesem, copii? Da, la Petrograd.” Natalie avu 
sentimentul că vocea lui era schimbată. Părea preocupat. 


„Țarul a abdicat. Sovietele formate de muncitori au preluat 


controlul în ţară, iar șase luni mai târziu bolșevicii au preluat 
controlul sovietelor. 

Vremurile erau tulburi, exact pe placul unei femei îndrăznețe, 
sufletul unei revoluții la care ea a participat mai bine de 
jumătate din viată.  Bogată, categoric frumoasă, era 
deținătoarea unor acreditări revoluționare de necontestat, ca să 
nu mai vorbim de pașaportul american. Probabil că în iarna 
aceea tot Petrogradul a fost al ei. Însă perla pe care a ales-o ea, 
era un ofiter cazac, erou al revoluției, care dezertase din politia 
secretă a Țarului într-un moment crucial și apăruse din nou în 
octombrie, în fața Palatului de larnă, cu suficient de multe 
mașini blindate pentru a speria guvernul provizoriu. In general, 
bolșevicii nu-i iubeau pe cazaci, dar știau că aveau nevoie de ei. 
Germanii încă erau o amenințare, armata albă se replia și 
războiul civil bătea la ușă. Tânărul ofițer cazac a urcat repede 
treptele ierarhiei din Armata Roșie, iar Rachel a rămas 
însărcinată. 

Acesta ar fi trebuit să fie un motiv de sărbătoare - o viață 
nouă, într-o societate nouă. Dar s-a întâmplat ceva teribil. O 
revoluție aparent pașnică, s-a transformat în ceva 
înspăimântător. Lenin, care preluase puterea, a început să 
împuște mase întregi de oameni, doar pentru apartenența la o 
anumită clasă socială. 

Purtându-mă în pântece, Rachel Klimovitzski Stuart a trebuit 
să fugă din nou din Rusia. Viitorul tatălui meu era strâns legat 
de Armata Roșie. Probabil că pentru ei a fost înfiorător, pentru 
că au amânat plecarea până când condiţiile s-au înrăutățit atât 
de mult, încât Rachel abia a găsit un bilet pe un vapor de marfă. 
Eu m-am născut în timpul unei furtuni în Marea Baltică și mi s-a 
spus Wallace, pentru că așa se numea comandantul vasului, 
scoțianul care m-a adus pe lume. Cred că acum înțelegeți. Eu 
port în sânge dorința de a mă furișa peste granița Rusiei. 

Rachel a ajuns în cele din urmă la New York. Sotul ei a 
renunțat la investirea capitalului în vapoare, exact la momentul 
potrivit. James a primit-o înapoi pe Rachel, deși ea insista ca el 
să mă adopte, ceea ce bietul om a făcut până la urmă. Sunt 
convins că eu sunt singurul evreu cazac botezat vreodată în 
Catedrala Episcopală St. Thomas. 


Natalie începu să râdă. 
„Dar James mă ura”, continuă Wallace sobru. „Eu simbolizam 
pentru el infidelitatea soției sale. l-a spus că a iertat-o, dar a 

mințit. EI era prizonierul acelei ciudățenii, tipic americane, de a 
nu împărţi cu nimeni partenerul de pat.”... Stop. Derulează 
înapoi... „a nu împărţi cu nimeni”... Stop. Natalie stătea 
nemișcată. Pe buze i se contura cuvântul bastard, dar nu și în 
inima ei. Se întrebă dacă nu cumva este cinică. Play. 


„... Partenerul de pat. El a scăpat de mine trimițându-mă la o 
școală cu internat. Aveam cinci ani. Acolo, am lâncezit printre 
alți copii, gustând din plin opulenta bogătașilor americani, chiar 
dacă nu le împărtășeam gusturile, până în 1929, când bursa a 
căzut. Bineînțeles că Rachel a prezis crahul. - Ce socialist nu ar 
fi prezis asta - dar James nu a mai ascultat-o și eu am venit 
acasă, pentru că nu mai erau bani de școală. 

Acasă am găsit iadul pe pământ. Tatăl meu vitreg era un om 
ruinat, o epavă și un iîncornorat. Mama, finanțată de 
cominterniști, era ocupată cu cauza socialismului și menținea 
legătura cu tatăl meu, care avansa mereu în grad în Armata 
Roșie, sub numele de revoluționar Aleksandr Nevski, un mare 
patriot rus. Lenin murise, iar statutul social al mamei o făcea 
valoroasă în ochii sovietelor, care căutau cu disperare o cale de 
a cumpăra armament de la americani. Statele Unite încă nu 
recunoscuseră Uniunea Sovietică, adică regimul comunist de 
acolo, dar mama funcționa ca un adevărat misionar. Intreținea 
prietenii, făcea cunoștințe, în general se făcea folositoare, 
călătorind neîncetat. Rusia admira puterea, mai ales când era 
vorba de femei, iar mama era o femeie puternică. 

Eu m-am apropiat de singurul om care m-a iubit și a avut timp 
pentru mine, blănarul din Delancey Street. Bunicul era un bărbat 
urâcios, mirosea ciudat și, cu toate că fugise din Rusia de 
douăzeci și cinci de ani, nu reușea să articuleze corect o 
propoziţie în engleză. 

Noi doi vorbeam rusește. M-a învățat meserie: de la alegerea 
blănurilor de animale, până la tăbăcire, tăierea fâșiilor și 
coaserea hainelor. 

Copilăria mea a fost schizofrenică. La un sfârșit de săptămână 
vopseam piei, în săptămână următoare fugeam și jucam fotbal 
cu băieții de vârsta mea. Pe măsură ce creșteam și mă 
maturizam, îmbrățișam treptat ideile mamei mele și am început 
să lupt pentru drepturile blănarilor, creând un sindicat. Mi-am 
luat numele de Nevski și, la cincisprezece ani m-am înrolat în 

batalionul Abraham Lincoln pentru a lupta împotriva fasciștilor 
din Spania. 

Am traversat oceanul împreună cu mama și ne-am despărțit 
la Le Havre. Ea a plecat în Rusia, unde, vorbăreață ca de obicei, 
i-a spus lui Stalin că trebuie să înceteze crimele bolșevicilor. 
Stalin i-a multumit din inimă pentru aceste păreri avansate. A 
doua zi a fost arestată..." 


În vocea lui se simţi efortul de a păstra un ton normal. Natalie 
știa că va fi unica martoră a dezamăgirii lui. 


„După ce am pierdut războiul din Spania, eu am plecat la 
Paris. Printr-un grup de ruși pe care i-am cunoscut în Brigada 
internațională de voluntari, am încercat să iau legătura cu tatăl 
meu. Dar Stalin tocmai începuse epurările în Armata Roșie, iar 
cazacii au dispărut fără urmă. 

La Paris am făcut putin spionaj - un fel de spionaj industrial, în 
defavoarea naziștilor, apoi m-am alăturat unui grup care scotea 
evreii din Germania. Și eu sunt pe jumătate evreu. Ceea ce 
știam, știam numai de la bunicul meu. Mama era doar un om 
politic. Comerțul cu blănuri fiind o ocupatie internațională, evreii 
din Germania pe care i-am contactat erau desigur blănari. 

Când Stalin a semnat pactul de neagresiune cu naziștii, mi-am 
pierdut gustul pentru regimul sovietic. Stalin mi-a luat mama, 
mi-a luat tatăl. După cum vedeam eu aproba exterminarea 
evreilor, așa că m-am înrolat la englezi. Ei au apreciat 
activitatea mea de spionaj și m-au trimis înapoi în Europa. Când 
America a intrat, în sfârșit, în război, m-am alăturat trupelor 
OSS. Noul serviciu american de contrainformaţii. OSS-iștii, 
Dumnezeu să-i binecuvânteze, m-au trimis să mă infiltrez în 
serviciile de contraspionaj sovietice. 

La Moscova am aflat că Stalin îl reabilitase pe tatăl meu”. 


Natalie opri casetofonul. Wallace nu-i povestise niciodată 
despre adevăratul lui tată. L-a întrebat când s-au întâlnit prima 
oară, dar el nu a spus decât - „Asta-i cu totul altă poveste” - 
apoi a luat lista de vinuri și a chemat chelnerul. „Foarte 
romantică, o poveste cu care încă nu mi-am găsit liniștea. Nu-mi 
plac vinurile albe de California, tu ce preferi”? 


3 OSS - Organizaţia pentru securitatea statului în S.U.A. (n.tr.). 

Nu-i spusese niciodată că tatăl său a fost eliberat din 
închisoare. Era, de fapt, prima explicaţie pentru faptul că 
Wallace a ascuns cu strășnicie această casetă. Apăsă pe play, 
convinsă că în sfârșit va auzi adevărul. 


„Armata Roșie a găsit un loc pentru cavaleria cazacilor, în 
războiul împotriva nemților. Dacă aveau conditii, acești cazaci 
deveneau devastatori, ca niște trupe de gherilă. Tatăl meu, la 
cincizeci și doi de ani, a intrat în luptă și a devenit iarăși erou. 

Întâlnirea dintre noi a fost magnifică, dacă poti numi întâlnire 
prima întrevedere dintre tată și fiu. Am reușit să furăm câteva 
zile și am fost la vânătoare, am călărit și am băut votcă. Au fost 
cele mai fericite clipe din viata mea. 

În primăvara lui 1945, cu câteva zile înainte de căderea 
Berlinului, pe tatăl meu l-au capturat nemții, în timp ce 
conducea o misiune de cercetare. Din fericire, a fost eliberat de 
trupele americane. Avusesem amândoi suficient timp să 
cunoaștem bine nesinceritatea rușilor. Deocamdată stăteau 
liniștiți, până la terminarea războiului, așa că nu mi-a fost greu 
să-l conving pe tata să vină cu mine în America. 

Dar președintele Roosevelt și primul-ministru Churchill îi 
promiseseră lui Stalin că vor repatria toți soldatii ruși. Lor li s-a 
părut cel mai normal lucru din lume, pentru că habar nu aveau 
de lagărele de concentrare care îi așteptau pe acești prizonieri 
de război. 

Cazacul meu știa că va fi ucis sau aruncat în închisoare, între 
timp, eu reușisem să cunosc oameni influenți și am pledat cazul 
tatălui meu. Dar aliații semnaseră pactul, iar eu nu puteam să 
generez un precedent. 

Am privit neputincios plecarea trenurilor spre Rusia. Omul de 
lângă tatăl meu a spart fereastra și și-a tăiat gâtul cu un ciob de 
sticlă. Tata era prea curajos să facă așa ceva. Dar fusese rănit și 
nu ar fi supraviețuit iernii..." 


Natalie auzi fâșâitul benzii; s-a derulat în liniște mai bine de 
un minut, apoi, vocea limpede a lui Wallace continuă relatarea: 


„De obicei, răzbunarea este arma prostului, care nu poate 
vedea în viitor din pricina trecutului. Schimbarea este cea mai 
bună răzbunare, singura care iți dă satisfacţii. Sugrumi 

monstrul, schimbând lumea în care trăiește. Cauza morții tatălui 
meu a fost ignoranta. Faptul că Vestul a ignorat răul existent în 
Est, faptul că Roosevelt și Churchill l-au ignorat pe monstrul 
Stalin...” 


Telefonul băzâi din nou. 
„Îmi pare rău, copii. Astăzi sună ca la poliție”. 


Se auzi cum întrerupe caseta, apoi cum o pornește din nou. 
Vocea îi părea schimbată, sacadată, grăbită, dar mai mult decât 
atât, distantă. 


„Că veni vorba de schimbări, copii. A sunat stăpânul. 
Servitorul se grăbeşte la ordine, dar mă voi întoarce repede și 
vă voi spune restul poveștii. Vă voi spune chiar și cum i-am 
întâlnit pe cei mai importanți oameni din viața mea - 
președintele Harry Truman și frumoasa doamnă care a devenit 
mama voastră... Uraţi-i bătrânului vostru noroc...” Înainte de a 
închide aparatul, Natalie îl auzi murmurând „A/ naibii de multă 
nevoie am de el”. 


Natalie opri casetofonul, se ridică de pe scaunul lui Wallace și 
se duse la fereastra unde rămase privind în gol. Își amintea o 
altă discuţie pe care a avut-o cu Wallace, la prima lor întâlnire. 
In ciuda atracției pe care o simțea faţă de el, a fost tot timpul 
circumspectă din pricina renumelui de afemeiat. A păstrat tot 
timpul în discuţii un ton de afaceri. După aceea au lucrat 
împreună câteva luni bune, pentru a lansa compania Cotillon. 
Când a invitat-o la cină, într-o seară, a crezut că e vorba de una 
din întâlnirile obișnuite de lucru. O invitase la Salonul rusesc, iar 
acesta era restaurantul unde, așa cum scriau ziarele de scandal, 
își făcea cuceririle. Tot aici a cucerit-o și pe Diana. 

S-a revoltat, spunându-i că ar dori să meargă în altă parte. 
Foarte rezonabil, Wallace a ales Clubul jocheilor, din Central 
Park, dar Natalie continua să aibă îndoielile ei. A descoperit cu 
uimire că restaurantul avea un aer romantic și era decorat cu 
multe flori. Cuplurile care stăteau la masă păreau că s-au oprit 
aici doar pentru o prăjitură și o cafea. 

— Eşti frumoasă, a întâmpinat-o Wallace, ridicându-se în 
picioare și așteptând ca ea să se așeze. Sperase că îi va săruta 
mâna, dar el a întrebat-o scurt: Dorești șampanie? 

— Scotch. 

— Ai o rochie deosebită. 

— Am împrumutat-o de la mama. Toate rochiile pe care le 
probase în seara aceea i s-au părut extrem de juvenile. Având 
sentimente contrarii în legătură cu această întâlnire, nu voia să 
arate ca nepoata lui. 

— Ai grijă să nu te vadă îmbrăcată cu ea, s-ar putea să nu o 
mai poarte niciodată. 

Natalie a încercat să menţină conversaţia în limita afacerilor, 
iar Wallace i-a explicat răbdător că Sojuzpushnina - Asociaţia 
negustorilor de blănuri ruși - era, de fapt, extensia modernă a 
vechiului monopol țarist asupra comerțului cu blănuri. Deodată 
privirea i s-a aprins. 

— Nimic nu se schimbă în Rusia. Țarul - Stalin - Siberia - 
Gulagul. Okhranka - KGB’. Spionează prin cârciumi, ascultă 
telefoane, chiar și telefoanele de lângă hotelul în care locuiești. 
Cucerirea Crimeii, Afganistan... 

— lubești cu-adevărat Rusia, nu-i așa? 

Râsul lui Wallace a fost profund și plin de amărăciune. 

— La fel ca toţi rușii, eu iubesc ceea ce ar putea fi Rusia. 

Din acel moment, Natalie s-a îndrăgostit de ceea ce ar fi putut 
fi Wallace Nevski. 

Derulă caseta și apăsă pe buton pentru a readuce în cameră 
vocea lui. 


e Capitolul 8 


Dimineaţa era caldă, blândă, neobișnuită pentru o zi de 
noiembrie. Spre amiază s-a încălzit suficient pentru ca 
restaurantul Hopkins Inn să servească masa pe terasa pardosită 
cu dale de piatră. De la masa unde se așezase, sub crengile 


4 KGB - (Comitetul Securităţii Statului). În 1917 a luat ființă CEKA, poliţia însărcinată 
cu combaterea contrarevoluţiei și a sabotajului în Rusia sovietică. În 1922, a fost 
înlocuită cu GPU (Administraţia politică de stat) care, în 1934 a fost integrată în NKVD 
(Comisariatul poporului pentru afacerile interne). În 1954 a fost înfiinţat KGB-ul, care 
a preluat funcţiile Ministerului Securităţii Statului, fiind însărcinat cu informaţiile și 
contraspionajul în interiorul și în exteriorul țării. (n.tr.). 

dezgolite ale unor copaci, Natalie putea supraveghea drumul din 
faţa clădirii. 

Lacul Waramaug strălucea gri-albăstrui, contrastând cu 
cenușiul dealurilor care-l înconjurau. Natalie observa șoseaua de 
unde veneau necontenit consumatori care se așezau la mese, 
comandau câte un Perrier și se întrebau plictisiți cum să-și mai 
petreacă timpul. 

Mașinile parcau, una după alta, aducând bărbaţi și femei de 
toate vârstele. După voce, femeia cu care vorbise la telefon 
părea tânără. Lui Natalie îi trecu prin minte că Wallace ar fi 
putut avea o legătură și cu o femeie de vârsta lui. Făcu semn 
spre chelner. 

— Aştept o doamnă. Am spus deja șefului de sală, dar te rog 
să verifici la bar dacă nu cumva a venit. 

Chelnerul o privi nedumerit. 

— Poate că a trecut pe lângă el și nu a observat-o, încercă 
Natalie să salveze situaţia, înciudată că se arăta neliniștită față 
de un străin. 

— Cum arată doamna? 

— Probabil foarte frumoasă. 

— Încă un pahar de Perrier? 

— Cred că aș vrea un scotch cu apă... ba nu, adu-mi un 
whisky cu gheaţă și un pahar cu apă. 

Concentrează-te, se mustră ea. Arată că ai un motiv serios. 
Nu te purta ca o școlăriţă. 

Cu o seară în urmă, Natalie ascultase ultimele cuvinte rostite 
de Wallace până a uzat banda casetei și a consumat bateriile 
aparatului. Numai Dumnezeu știe ce a vrut el să spună cu Harry 
Truman. Și ea? Vâna o singură dovadă că a fost singura femeie 
din viaţa lui. Dovada că ea trebuia să fie mama acelor copii 
nenăscuţi cărora li se confesase Wallace. N-a găsit decât alte 
întrebări. De ce a recurs la acest casetofon și nu la Panasonicul 
pe care-l purta în buzunar? Ce secret ascundea această poveste 
adresată unor copii nenăscuţi? Intrebarea a rămas fără răspuns, 
secretul nu-l aflase din cauza celui de-al doilea telefon pe care-l 
primise el. 

Așadar, după ce Liuba îi va explica cine este, cine sunt 
„mMilionarii” și ce secret ascundea Ziua valentinelor, Natalie 
intenţiona să o întrebe dacă ea l-a sunat în acea zi, dacă eaa 
grăbit plecarea lui Wallace în Rusia. Până acum, nici nu se 

gândise la asta. Dar Wallace a plecat brusc, duminică, în loc de 
marți, așa cum era programat. Dacă Liuba a fost cea care a 
telefonat, poate că ea știa și de ce a fost ucis la câteva ore după 
ce s-a întors din călătorie. 

Pe șosea aparu un Ford Escort cu număr de New York și 
însemnul Z al mașinilor închiriate. Depăși clădirea, nu înainte ca 
Natalie să vadă că era condus de o femeie. Apoi, mașina se 
întoarse și parcă în faţa aleii de la intrarea în restaurant. Femeia 
cobori și intră. De departe, Natalie reuși să distingă culoarea de 
piersică a costumului cu care era îmbrăcată. O pierdu o clipă din 
vedere. Apoi, necunoscuta apăru pe terasă însoţită de șeful de 
sală. 

Natalie simţi cum stomacul i se face ghem. Părul auriu al 
femeii reflecta metalic razele blânde de soare. Nu avea mai mult 
de douăzeci și cinci de ani și era cutremurător de frumoasă. 
Remarcă o gură mare, cu buze senzuale și simţi că moare încet, 
gândindu-se că l-a sărutat pe Wallace. Purta un costum Channel, 
avea picioare lungi cu linii fine, sânii puţin prea mari. Era înaltă, 
genul acela de frumuseţe care atrăgea atenţia lui Wallace la 
orice petrecere la care mergeau împreună. 

Șeful de sală se îndreptă spre ea, dar Liuba cerceta atent 
toate mesele ocupate de pe terasă. Pantofii și poșeta păreau 
italiene și se asortau perfect cu culoarea de piersică a 
costumului. Când ajunse lângă masă, o salută zâmbind pe 
Natalie: 

— lartă-mă, dragă, din nou am întârziat. 

Natalie privea încremenită mâna întinsă spre ea. Nu purta 
mănuși, niciun inel nu sclipi în soare, n-avea verighetă. 

Liuba își lipi obrazul parfumat de faţa ei, dar Natalie se feri ca 
mușcată de șarpe. Femeia ţinea sub braț un ziar șifonat. Se 
așeză și puse ziarul pe masă. Era Vocea satelor, deschisă la 
rubrica de anunțuri. 

Liuba comandă o cafea neagră. Avea o voce subţire și 
muzicală, în sfârșit, Natalie înţelese că felul în care o salutase 
era o formă de a se ascunde. De fapt, ochii Liubei erau obosiţi și 
departe de a fi zâmbitori. Pe cine, se întrebă Natalie, încerca ea 
să păcălească? 

Cele două femei se priviră în tăcere, cercetător, până când 
chelnerul sosi să ia comanda. 

— A venit prietena pe care o așteptați? 

— Da. 

— Doriţi să vedeţi meniul cu specialităţile casei? 

— Nu, deocamdată doamna dorește doar o cafea neagră. 

Au așteptat, din nou, în tăcere. În sfârșit a sosit și cafeaua. 
Liuba a pus două cuburi de zahăr și a început să amestece. 
Așeză hârtiuţele de ambalaj pe ziarul din faţa ei. 

— Eşti drăguță că ai acceptat să stăm de vorbă. 

— Păreai disperată. Mi s-a părut că este vital. 

— Este, spuse Liuba, jucându-se cu perlele de la gât. 

— De ce? 

— A fost vital și pentru Wallace Nevski. Vorbea atât de încet, 
încât nu ar fi putut-o auzi nimeni. Totuși arunca priviri 
cercetătoare spre mesele din jurul lor. 

— Nu vreau să fac presupuneri greșite și nici nu-mi arde de 
glume. 

— Înţeleg că îţi este foarte greu. 

— Ce legătură a fost între soţul meu și tine? 

Liuba privi spre ziar, apoi din nou spre Natalie. Părea 
epuizată. Uluită de frumusețea ei, Natalie nu observă de la 
început că ochii femeii erau roșii de parcă nu dormise de câteva 
zile. Tânăra scoase o tabacheră din poșetă. Degetul arătător era 
îngălbenit. Deși era parfumată, hainele emanau mirosul de fum 
de tutun. Mai împrăștia și un altfel de miros, ce i se părea 
cunoscut. După câteva minute își dădu seama - Kerosen. 
Combustibil pentru avioane. Mirosul acesta ţi se îmbiba în haine 
când călătoreai câteva zile la rând. 

— Ai avut un zbor bun? o întrebă, în timp ce Liuba își scotea 
bricheta cu mâinile tremurânde. 

— Interminabil. 

— De unde vii? 

— Natalie, ce ţi-a spus Wallace despre mine? 

— Nimic. 

Liuba își făcu de lucru, învârtind între degetele manichiurate 
ambalajele cuburilor de zahăr. 

— Te rog să-mi spui. 

— Nu am știut de existenţa ta până când nu ai sunat. Foloseai 
des numărul acela de telefon? 

Liuba tăcu. Cercetă din nou terasa. Avea ochii verzi cu reflexe 
argintii. 

— Soţul meu a fost în Rusia înainte de a fi ucis. A plecat 
imediat după ce l-a sunat cineva la telefonul secret. Tu l-ai 
sunat? 

— Da, șopti Liuba. 

— Te-ai întâlnit cu el în Rusia? 

Natalie nu avu puterea să o întrebe ceea ce ar fi vrut să știe. 

— De ce a plecat mai devreme? 

— Așa cum ai spus, pentru că l-am chemat eu. 

— De ce? 

— Avea treabă în Rusia. 

— Dar era prea devreme pentru licitaţie. 

— El cunoștea mulți oameni acolo. Trebuia să-i întâlnească. 
Deodată tânăra deveni agitată și se însufleţi de parcă ar fi fost 
mândră de Wallace. Ştii, el îi cunoștea pe toţi. Cunoștea toată 
nomenclatura. Toţi oamenii influenţi. Avea blat. 

— Influență? 

— A, da! Putea vorbi cu oricine. Chiar și cu unii membri ai 
Biroului Politic. 

— Care anume? 

— Mulţi. 

Mulţi? Natalie era înmărmurită. În America asta ar fi însemnat 
să cunoști șeful de personal de la Casa Albă și conducătorii 
senatului și camerei reprezentanţilor. 

— Ştia... cum spuneţi voi asta?... să meargă Na leva. 

— La stânga? 

— Într-un fel. Știa să se descurce, să manipuleze legal sau... 
altfel. Nu cunoști lucrurile astea? 

— Pentru ce fel de afacere a plecat când l-ai chemat? De ce l- 
ai chemat? 

Faţa Liubei se întunecă. Ochii verzi deveniră opaci ca o 
oglindă oxidată. 

— A adus ceva? Ţi-a adus vreun cadou? întrebă Liuba. 

— Cum ar fi? 

Rusoaica ridică mâinile enervată. 

— Un suvenir. Ceva... Ceva din Rusia. 

— Nu. Noi doi călătoream foarte mult, așa că nu mai aşteptam 
suveniruri. Ce a făcut el în călătoria aceea? 

— Ceva. Trebuia să-ţi fi adus ceva. 

— Mi-a adus bilete de avion. Urma să mergem în Rusia de 
Crăciun. 

Liuba o privi uluită. 

— Vasili te aducea pe tine în Rusia? Credea că ești în 
siguranţă acolo? 

— Cum adică în siguranţă? întrebă Natalie tăios. 

— Ah, nimic. Femeia tăcu. Ochii i se întunecară și mai mult. 
Natalie avu impresia că nu va mai scoate nimic de la ea. Tânără 
trăgea cu sete din ţigară scoțând fumul încet, aproape dureros. 
Continuând să privească neliniștită în jurul ei Liuba întrebă: Ti-a 
vorbit vreodată despre „milionari”? 

— Milionari? Nu. Prima dată am auzit despre ei când am vorbit 
cu tine la telefon. Cine sunt „milionarii”? 

— Nu știi de Vozha? întrebă Liuba. De tătuc? 

— Ce tătuc? 

Liuba clătină din cap. 

— Ce-ai vrut să spui cu Ziua valentinelor? 

— La voi este ziua îndrăgostiţilor. În paisprezece februarie, 
nu-i așa? 

— Știu foarte bine ce zi este asta, se răsti Natalie. 

Avu impresia că Liuba a murmurat „A fost un prost”, dar ar fi 
putut la fel de bine să spună „A fost trădat”. Inainte să o poată 
întreba ce anume a spus, ochii Liubei, care cercetau necontenit 
terasa, șoseaua și intrarea principală se opriră îngroziţi pe o 
pereche distinsă, care coborâse dintr-un Mercedes negru și intra 
în hotel. 

— Unde este toaleta? întrebă ea brusc. 

Fără să aștepte răspunsul lui Natalie, blonda traversă terasa 
și intră în hotel. Natalie avu ocazia să constate cu amărăciune, 
pentru a doua oară, că era frumoasă. Genul lui Wallace: 
elegantă și frumoasă. Și tânără. Chiar mai tânără decât ea 
atunci când s-a întâlnit prima dată cu Wallace. Avea vârsta 
Dianei. 

Cum de nu și-a dat seama că a existat o astfel de legătură? 
Sigur, el a avut tot timpul din lume, dar când erau împreună 
Natalie simțea că sunt foarte apropiaţi. Cum a putut să o mintă? 
De ce a minţit când i-a spus că îl face fericit? Dintre ei doi, doar 
ea a iubit? 

Și totuși, nu s-a îndoit niciodată, nici chiar acum că el a 
adorat-o. Pe această stâncă și-a clădit ea încrederea în el. Nu și- 
a dat seama cât de proastă, cât de insensibilă a fost ca să nu 
observe că Wallace a găsit o compensație pentru ceea ce lipsea 

dragostei lor. Cât despre cartea pornografică - Perla - 
descoperirea era mai mult decât îngrozitoare. 

Făcu un efort să se gândească la lucruri mai plăcute, mai 
puţin ciudate. Știa despre Wallace că vine și pleacă din Rusia, 
dar Liuba i-l prezentase într-o cu totul altă lumină, ca pe un om 
foarte important, iar din câte știa ea despre ruși, aceștia nu se 
apropiau ușor de străini. Poate că Liuba a exagerat. 

Chelnerul veni la masă și le aduse meniul. 

— Comandaţi acum? 

— O aștept pe prietena mea. 

— Doamna blondă? 

— Da. 

— Dar a plecat. 

— Poftim? 

— A ieșit pe ușa de la bucătărie. 

Abia atunci văzu mașina roșie îndepărtându-se în viteză. 
Natalie rămase privind în gol. Tot nu aflase de ce a plecat 
Wallace mai devreme în Rusia și ce legătură a fost între el și 
Liuba. Chelnerul luă ceașca de cafea și ambalajul cuburilor de 
zahăr. 

— Doriţi să păstraţi ziarul pe care l-a adus? 

— Nu... Stai! Da, lasă-l. 

Ziarul era pătat în dreptul unui anunț: „Ai găsit un rol pentru 
Perla? Fii binevenit la clubul nostru”. 

e 

Sorbi gânditoare din pahar. Nu era o coincidenţă. Cu cât 
studia mai mult cuvintele anunţului, plasându-l în contextul 
Perla, pornografie, înfățișarea erotică a Liubei, cu atât cuvântul 
„Club” căpăta sensul de Club sexy. Simţi că-și pierde minţile. 
Trebuie să fie mai mult decât atât. Trebuia. | se făcea rău pentru 
că se confrunta cu o concluzie evidentă, pe care nu o putea 
suporta, dar nici nu o putea neglija. Băutura i se opri în gât. Îi 
era greață. Bâjbâi în poșetă, scoase portmoneul, lăsă banii pe 
masă și plecă în fugă de pe terasă. În holul hotelului se întâlni 
cu perechea care o îngrozise pe Liuba. Vorbeau cu 
recepţionerul. 

— Vă rog să mă iertaţi, o cunoașteţi cumva pe blonda aceea 
înaltă care a stat la masa mea? 

Cei doi se întoarseră spre ea, apoi schimbară între ei o privire 
semnificativă. 

— Pardon, spuse bărbatul. 

— Femeia cu care stăteam la masă v-a recunoscut. Cred. 
Stăteam pe terasă și... 

Stai puţin, gândi Natalie. Ce faci? Nu-i cunoștea pe oamenii 
aceștia, nici natura relaţiei dintre Liuba și Wallace. Dacă 
rusoaica a avut un motiv întemeiat să fugă? Cei doi o priveau 
întrebător. 

— Vă rog să mă scuzaţi, murmură ea cu un zâmbet stânjenit. 
Am avut impresia că vă cunosc. 

Scuza nu avea niciun sens, dar a fost suficientă pentru a 
câștiga timpul necesar să împingă ușa și să se îndepărteze în 
grabă pe alee, tulburată de secretele lui Wallace. ` 

Dacă mă vor urmări înseamnă că știu ceva, își spuse ea. In 
timp ce se chinuia să pornească mașina lui Wallace, singura 
persoană care s-a apropiat de Mercedes-ul negru a fost portarul 
care le-a luat bagajele. 


e Capitolul 9 


Natalie a gonit nebunește spre New York, tulburată de 
întâlnirea cu rusoaica și uluită de anunţul din ziar. A uitat să 
conecteze până și detectorul de radar instalat în mașina lui 
Wallace. Îl puse în funcțiune și imediat acesta începu să 
semnalizeze. Micșoră viteza și depăși echipajul de poliţie. Işi 
aduse aminte că Leo Margulies a călătorit uneori cu Wallace în 
Rusia. Formă numărul la telefonul instalat în mașină. 

— Te-am sunat să știu ce mai faci? 

Leo ura pur și simplu telefoanele de genul acesta. Avea 
impresia că acela care îl suna dorea să-i distragă atenţia de la 
munca lui. 

— Ce mai fac? Fac bine. Te sun eu dacă se ivește vreo 
problemă. 

— Te rog să o faci neîntârziat. Prefer să aflu nenorocirea, 
oricare ar fi ea, înainte de a-mi scăpa situaţia de sub control. 

Leo oftă. 

— Am contactat câţiva furnizori de blănuri care mi-au promis 
că-mi vor face o rezervă pentru Cotillon. Jumătate din ei mint. O 
treime exagerează. Unii mi-au spus deschis că preferă să 
lucreze cu alţii deoarece Cotillon se cam clatină și se tem că nu 

vor fi plătiţi. Dar există câţiva care abia așteaptă să lucreze 
pentru tine. 

— Deci nu stăm chiar atât de prost. 

— Sunt oameni la care Wallace n-ar fi apelat chiar dacă ar fi 
știut că se scufundă. Dar nu-ţi face probleme. Incerc să-i țin în 
mână. 

— Îți sunt recunoscătoare pentru timpul și energia pe care le 
consumi. 

— Hei, la drept vorbind mă distrez. Niciodată nu m-am omorât 
pentru alţii. Dar nu-i chiar atât de rău. 

— Leo, ai primit ceva de la Wallace când s-a întors din ultima 
călătorie? 

— Să primesc ceva? Când am fost pe vapor? 

— Sau când a venit să ia haina de latine. 

— Când a venit să ia haina? 

— Apropo, este extraordinară. N-am avut ocazia să-ţi 
mulțumesc. 

— Mi-a plăcut cum îţi vine. Te-am văzut la ședința de Consiliu. 
Ar trebui să mă lași să-ţi fac și o căciulă. 

— Nu ţi-a adus nimic? Din Rusia vreau să spun. 

— Ce anume? 

— Poate un cadou. 

— Un cadou? Așa ca păpușile acelea rusești? Nu. Wallace nu- 
mi aducea niciodată cadouri. Poate le aducea altora. Dar nu lui 
Leo. Pentru mine avea doar o factură foarte consistentă. Că veni 
vorba Natalie, în ianuarie plec la licitaţie. 

— Cred că vrei să ţi le alegi singur. 

— Da, dar nu asta vreau să-ţi spun. Plec la licitaţie. 

— Nu înțeleg. 

— Natalie, de șase luni lumea preferă samurul. Banii se 
recuperează greu. Dacă voi cheltui la Leningrad, în ianuarie, 
două milioane de dolari pentru blănuri, voi fi norocos să-i 
recuperez până în august. 

— Încerci să-mi spui că Wallace te-a împrumutat cu bani? 

— Mulţumesc. 

— Să cred că mă vor anunţa și alţii că vor pleca la licitaţie? 

— Poţi să fii sigură. 

— Mă ajuţi să îi aflu? 

— Îmi dai un procent de interes? 

— ÎI primești. Spune-mi, tu cunoşti oamenii pe care îi contacta 
Wallace în Rusia? 

— Wallace se întâlnea cu ei în numele meu. Așa își câștiga 
comisionul de la mine. 

— Eu mă gândeam la alţi ruși, alţii decât cei cu blănuri. 

— În cazul în care ai uitat, Natalie, eu vând haine din blană de 
râs. Mă întâlnesc cu milionari texani și arabi. Ce ar putea 
cumpăra un rus de la mine? 

— N-am idee. Mă gândeam doar că poate aţi cunoscut și alți 
oameni când eraţi amândoi. 

— Mda, am întâlnit unul odată. Un general nebun care are o 
fermă de nurci. 

— Un general sovietic poate avea o fermă de nurci? 

— Vezi tu, acolo nimeni nu are nimic al său. Asta-i greșeala. 
Ferma generalului este ca un fel de laborator de cercetare. În 
afara Moscovei. El și Wallace erau cunoștințe vechi, din timpul 
războiului. 

— Cum îl cheamă? 

— La naiba! Nu mai știu. Ceva care începe cu Lap... Nu prea 
suna rusește. Stai puţin să caut în carneţel. Leo începu să râdă 
cu poftă. Ei, Natalie, ar fi trebuit să-l vezi pe Leo, evreul băutor 
de votcă la masa aceea plină de ofiţeri ai Armatei Roșii. Priveam 
un spectacol de „gimnastică artistică”. Ce fete! Cea mai bătrână 
avea douăzeci de ani. Nişte trupuri cum nici nu visezi. 

— Când s-a întâmplat asta? 

— Inainte să apari tu. Imi pare rău, nu găsesc numele. Ar fi 
trebuit să mă vezi. Nici nu știam la care să mă uit mai întâi. Și ei 
strigau, „Pe evreu!” Ciudaţi prieteni mai avea Wallace. 

(J 

— Arăţi ca o umbră, o întâmpină tatăl ei. 

— Nu prea dorm, explică ea. 

Richard Stuart e așteptase la Clubul Harvard, îmbrăcat îngrijit, 
cu costum și cravată. E la al doilea pahar de Martini, gândi ea, 
judecând după roșeaţa din obrajii de patrician. Avea câţiva ani 
mai puţin decât Wallace. 

Natalie a anulat o invitaţie la cină și l-a rugat să o întâlnească, 
intenţionând să se folosească de influenţa lui asupra unor 
acționari din familie. Pentru afacerea ei era un lucru vital, dar 
gândurile i se întorceau mereu la Liuba și la anunţul din ziar. 

Tatăl ei repetă cuvintele mătușii Margaret: 

— Nu crezi că este puţin cam devreme să te ocupi de afaceri? 

— Prea devreme, recunoscu ea docil, încercând să-și reprime 
un hohot de plâns. 

Slăbise cinci kilograme, iar ochii îi erau înconjurați de 
cearcăne adânci. Obrajii, în mod obișnuit ușor alungiţi arătau 
acum trași, în ciuda machiajului. Dar mai îngrijorătoare decât 
orice era expresia febrilă a ochilor ei. Își dădea seama că nu va 
putea continua afacerile dacă nu-și va reveni. 

Richard Stuart se aplecă peste masa la care se așezaseră. 

— Ca întotdeauna, este de datoria generaţiei mele să 
informeze generaţia ta că acele convenienţe pe care tu ai dori 
să le ignori își au rădăcinile în rațiune. 

Natalie se apropie de el. Ceea ce altora le-ar fi sunat rece și 
fără sens, ei îi sugera siguranţă. În ciuda divergenţelor de opinii, 
recunoștea că tatăl ei găsește întotdeauna cuvinte să explice 
ceea ce părea de neexplicat. Prin natura sa era un adevărat 
pedagog. 

— Ce fel de conveniente? 

— O perioadă decentă de doliu este mai mult decât necesară. 
Nu reprezintă ceva „drăguţ”. Servește unui scop, îţi dă timpul să 
accepţi ceea ce s-a întâmplat, să te acomodezi cu toate 
consecinţele, să rupi legătura cu trecutul și să faci faţă viitorului. 

— Dar eu asta fac. Încerc să-mi salvez viitorul. 

— Nu poți ignora la nesfârșit realitatea. 

— De ce nu? 

— Pentru că realitatea nu stă pe loc, chiar dacă tu stai. 

— Bine, dar eu am o realitate imediată de care trebuie să mă 
ocup în primul rând. Tată, te rog, nu ţi-am cerut niciodată 
ajutorul în afaceri. 

— Foarte înţelept din partea ta, comentă el, întinzând paharul 
spre chelner. Pentru că eu habar nu am să fac afaceri. 

— Dar eu știu. Și mai știu că nu pot aștepta. Acum am nevoie 
de ajutorul tău. Acţionarii din familia noastră te respectă și au 
încredere în tine. 

— Nici eu nu-mi explic de ce. Doar ei sunt cei care au bani de 
investit. În ce mă privește rămân un diplomat depășit de vreme, 
care nu a învăţat niciodată să investească, dar nici să se 
descurce printre nebuni. 

In urmă cu un an renunţase la cariera diplomatică. A predat o 
vreme la Universitatea Columbia un curs pe probleme de 

politică și a scris o carte, dar n-a reușit să-și înece amărăciunea 
și devenea din ce în ce mai tăios în afirmaţii. 

— Ceea ce vreau eu să te rog seamănă mult cu diplomaţia, 
încercă ea să-l îmbuneze. 

— Sau cu războiul. 

— Același lucru. Scopurile diferă. 

li plăcu remarca și începu să râdă. Natalie profită de situaţie. 

— Tată, voi pierde totul dacă familia vinde acțiunile. Se va 
găsi o corporație care să-mi cumpere compania și să o distrugă. 

— Ar fi chiar atât de rău? 

Ceea ce gândea Natalie, nu putea discuta cu el. Un soţ care 
făcea parte dintr-un club porno, „Fii binevenit la clubul nostru”, 
așa spune anunțul. „Ai găsit un rol pentru Per/a?”. Și ce făceau 
oare acești membri? Puneau în practică în fiecare seară o altă 
idee pornografică? /ncetează, își impuse ea. Liuba a pătat 
intenţionat anunţul, pentru a se identifica. Nu, pentru a o 
identifica pe ea. Nu, pentru a afla ce știe. Ce anume trebuia să 
știe? Femeia a telefonat din Europa. A zburat mii de mile. Arăta 
îngrozitor. Trebuia să existe o legătură mai puternică decât o 
simplă chestiune de sex. 

Ce ar fi să dea un anunţ pentru Liuba în același ziar? „Dragă 
Perla, hai să terminăm masa de prânz”. Dar cum o va găsi Liuba 
pe ea? Prin telefonul secret al lui Wallace. Trebuie să-i atașeze 
un robot. „Dragă Perla. Imi știi numărul. Se răcește mâncarea”. 
Această idee o înveseli într-un mod pervers. Ce-ar fi să scrie 
„Hai să o facem de Ziua valentinelor”? 

— Cel mai rău lucru din lume. Îi zâmbi. Dar nu echivalează cu 
un holocaust nuclear. 

— Am impresia că începi să vezi lucrurile în perspectivă, 
spuse el zâmbindu.-i. Sigur nu vrei să cinăm? 

— Nu pot. Am fixată o întâlnire cu membrele Clubului de artă. 

— Ce mai fac tinerele aiurite? Se pregătesc să cumpere 
lumea? Sau să o vândă? 

— Prietenele mele își consumă foarte mult timp să mă ajute. 

— Foarte drăguţ din partea lor. Să fim și puţin serioşi. 
Tragedia aceasta prin care ai trecut nu-ţi oferă ocazia să o iei de 
la capăt? 

— S-o iau de la capăt? De ce i-a fost frică, n-a scăpat. 

— Adică să faci ceva mai bun din viaţa ta. 

— Wallace a fost viaţa mea, protestă ea. L-am pierdut, am 
pierdut ce aveam mai bun pe lume. Dar nu vreau să pierd cel 
de-al doilea lucru important, afacerea pe care am clădit-o 
împreună. 

— Ascultă, Natalie. Aceasta este șansa ta... 

— Of, Dumnezeule, nu începe din nou. 

— Ba da. Ascultă, diplomaţia la ruși este cea mai bună ocazie 
pentru tine. Cu mediul din care provii, cunoscând perfect limba, 
cu prietenii pe care îi mai am îţi pot găsi un post la ambasada 
din Moscova. Sau pentru început la Leningrad. 

— Ne întoarcem la vechea poveste, nu-i așa? comentă ea 
amărâtă, dar el perora prea aprins ca să o mai audă. Tată, tu ți- 
ai stors creierii și te-ai consumat în sistemul birocratic de la 
Departamentul de Stat timp de patruzeci de ani. De ce insiști să 
fac și eu același lucru? 

— Oameni ca noi aduc servicii ţării, spuse el cu convingerea 
diplomatului de carieră. Fratele său, Ronald era director adjunct 
la Ford, celălalt frate, Jeffrey se ocupa de departamentul chinez 
al muzeului Metropolitan. El și tatăl său și-au dedicat întreaga 
viaţă Departamentului de Stat pe parcursul mandatelor a nouă 
președinți. Întotdeauna guvernul este bun dacă oamenii care îl 
servesc sunt buni. 

— Te rog, tată. Nu insista. Nu mai am douăzeci și doi de ani și 
nu mai sunt la cursurile de diplomaţie. Sunt văduvă. Și lupt 
pentru viaţa mea. 

— Viaţa ta? întrebă el uluit. Nu-mi vine să cred că a vinde 
haine de blană înseamnă viaţa fiicei mele. 

Discuţia alunecase spre vechiul lor motiv de ceartă. 

— De ce eu? De ce nu Mike? El se joacă la computere pe Wall 
Street. Mai nou, încearcă să-i organizeze pe acţionari și să-i 
ridice împotriva mea de parcă ar fi un geniu în afaceri. Trimite-l 
pe el în Rusia. 

— Am renunțat de mult la fratele tău, răspunse bătrânul cu 
năduf. Este un prost. 

În ciuda durerii care o măcina, a confuziei în care se afla și a 
trădării lui Michael, Natalie găsi în ea puterea să-și apere fratele, 
așa cum o făcea întotdeauna. 

— Nu este prost. Doar că nu... 

Richard Stuart o întrerupse brutal: 

— Dar tu ești deosebită și ai fost crescută în tradiţia 
diplomatică a familiei. 

— Să spunem lucrurilor pe nume: de ce-mi petrec viața 
printre evrei de clasă mijlocie? Asta e, nu? 

— Faptul de a fi evreu nu are nicio legătură cu ce vreau eu să 
spun. Spuneai că mai sunt și greci, și Dumnezeu mai știe ce alte 
naţionalităţi. 

— Da, dar ei sunt stigmatizaţi pentru că fac parte dintr-o clasă 
socială dispreţuită. 

— Natalie, te rog. 

— Ştii de ce prefer oamenii cu care lucram eu și Wallace, în 
locul acestor înfumurațţi din jurul nostru? Uită-te puţin la ăștia 
care îl imită pe John Wayne. Blănării sunt niște oameni 
deosebiți. Emană o forță interioară. Îşi asumă un risc. Dacă nu 
se trezesc dimineaţa să-și pună mintea la treabă, nu au din ce 
trăi. Sunt gata să riște, pasionaţi de ceea ce fac. Le pulsează 
sângele în vine. În salonul ăsta un vampir ar muri de foame. 

Spre uimirea ei, bătrânul o privi cu respect, apoi goli paharul 
și făcu semn chelnerului. Natalie avu sentimentul că tatăl său își 
îneacă amarul în băutură. 

— Tu nu ai văzut cât de fericită am fost? Nu te-a interesat? 

— N-am pus asta pe seama comerțului cu haine. Am presupus 
că Wallace se poartă frumos cu tine. 

— Se purta, se grăbi ea să răspundă. Adevărul era că această 
companie, Cotillon Furs Limited, începea să devină singurul 
lucru din viaţa lor care nu fusese o minciună. Ti-a povestit 
vreodată Wallace ceva despre Rusia? 

— Nu. 

— Ştiai că are influență? 

— Nu. 

— Ai auzit vreodată că a avut cunoștințe printre membrii 
Biroului Politic? 

— Un blănar evreu? O altă fantezie de-a lui Wallace. 

e 

Printre telefoane și multe alte discuții de afaceri, după- 
amiază, târziu, Natalie a reușit să-l abordeze pe Kenny Wilson 
fără să-i trezească suspiciuni. A coborât în biroul lui și l-a găsit 
pregătindu-se să plece acasă. Era un irlandez rotofei, roșu în 
obraz, în jur de cincizeci de ani, extrem de politicos. Când a 
văzut-o intrând a sărit imediat în picioare. 

— Nu m-am așteptat să vă văd atât de repede. Ce mai faceți? 

— Cam epuizată. A fost cea mai lungă săptămână din viața 
mea. 

— Cred și eu. Vă pot ajuta cu ceva? 

— Da. Vreau să te rog să-mi faci un mare serviciu. 

— Spuneți. 

li întinse numărul de telefon scris pe o hârtiuță. 

— In ziua înmormântării, am notat numărul acesta, dar am 
uitat să scriu și numele persoanei. Probabil că trebuie să 
mulțumesc cuiva, pentru ceva, dar pur și simplu nu-mi 
amintesc. Poţi afla al cui este telefonul? 

— Bineînţeles. Nu-i nicio problemă. Încep chiar acum. 

e 

Clubul de artă era creaţia ei. 

Cu aproape zece ani în urmă, Natalie, proaspătă absolventă a 
Școlii de investiţii bancare, a fondat un club al tinerelor, cu 
scopul ca membrele acestuia să-și împărtășească ideile, 
realizările și greutăţile. Rhonda, bancherul grupului, ar fi dorit 
să-l numească „Clubul Luncheonettes”, dar o anumită trăsătură 
de caracter, foarte conservatoare, a lui Natalie, o făcu să refuze 
ideea cam extravagantă. Rhonda o specula și declara râzând că, 
dacă Natalie Stuart s-ar relaxa puţin, ar putea chiar să danseze 
cu pasiune într-un restaurant sau măcar să se bucure de o 
serată ca orice persoană normală. Natalie a stabilit numele - 
Clubul de artă - și așa a rămas. 

Cele mai multe membre au avut succes în afaceri. Lynn 
Brown era deja partener la o firmă de avocatură; Rita Dabney și- 
a deschis propria ei firmă de tranzacţii imobiliare; Rhonda 
Rosenfeld conducea un comando, hotărât să acţioneze în 
Comitatul Fairfield imediat ce lobby-iștii bancari își realizau 
proiectele în Congresul American; Daphne se ocupa de circulaţia 
monetară, dar se retrăsese să-și crească primul copil și era 
înlocuită de Laura Drake, fost manechin, care și-a deschis prima 
agenţie de publicitate la douăzeci și șase de ani, iar acum se 
număra printre cele mai bogate cliente ale lui Cotillon Furs. 

Cu timpul, Clubul de artă s-a transformat într-un adevărat 
forum ale cărui membre lansau opţiuni și analizau ecourile 
acestora. 

Tatăl lui Natalie le-a etichetat de la bun început - „Tinerele 
aiurite”, îmbunătățindu-și în timp vocabularul cu „Femei care au 

conștiința socială a șerpilor și iuţeala de deplasare a broaștelor 
țestoase”. Ceea ce el nu știa, și nici n-a dorit să afle, era faptul 
că o femeie care făcea afaceri trebuia să vorbească altora, mai 
ales acelora care nu aveau niciun interes pentru preocupările ei, 
dar puteau deveni interesaţi mai târziu. 

Astfel, cu câţiva ani în urmă, lui Natalie i s-a părut normal să 
prezinte în fața membrelor ideile sale în legătură cu viitoarea 
companie Cotillon. La câteva zile după ce s-a întâlnit cu Wallace, 
ideile au început să prindă rădăcini, și intuiţia că va renunţa să 
fie vicepreședintă la firma unde lucra a devenit certitudine. 
instinctul o îndemna să se avânte fără ezitare, dar mintea de 
bancher îi spunea să nu grăbească lucrurile. 

Clubul de artă se reunea, ca de obicei, în jurul mesei rotunde 
din grădina lui Barbetta, la o săptămână după ce Bill Malcom, 
șeful și fostul ei amant, îi propusese să devină vicepreședintă la 
Banca SM & H, după ce, cu două zile înainte, luase masa cu 
Wallace Nevski. 

Barbetta stătea între exotica Rhonda și îndesata Lynn. În faţa 
ei se aflau Rita realista și Laura Drake, a cărei frumuseţe 
șocantă ascundea o ambiţie depășită doar de cea a lui Natalie. 
Restaurantul era frecventat de femei din suburbiile orașului, dar 
membrele Clubului de artă se remarcau de la distanță. Erau mai 
tinere, îmbrăcate ca niște femei de afaceri și mai puţin 
zgomotoase. Chelnerii se purtau mai atenţi cu ele știind că 
primesc un bacșiș consistent. 

Natalie le servi noutatea la salată. Rita și Laura au fost cele 
mai impresionate, pentru că responsabilităţile ce derivau din 
aceste idei includeau și deschiderea unui birou în Anaheim. 

— Propriul tău magazin, Nat! Este fantastic. 

Lynn dori să cunoască în amănunt clauzele de asociere între 
parteneri. Era avocată și uneori le invidia pe prietenele ei care 
se îmbogăţeau făcând afaceri. Totuși ea a fost aceea care a pus 
punctul pe i. 

— Toate cunoștințele tale sunt la New York. 

— Nu este o problemă. Eu călătoresc mult. Călătorise și 
pentru clienții băncii SM & H și avea legături în toată ţara. 

— Experiența managerială contează, comentă Laura. 

— Ce garanţii ai? întrebă din nou Lynn. 

La cafea conversaţia s-a desfășurat în grupuri mici. Natalie se 
trezi discutând separat cu Rhonda. 

— Ştii, ar mai fi ceva, îi spuse aceasta. Anaheim este prea 
aproape de Los Angeles. De fapt dorea să sugereze că Bill 
Malcom locuia la Los Angeles. 

— Dacă am să merg la Anaheim, glumi Natalie, o să-mi 
găsesc un tip la New York. 

— Probabil. 

— De ce nu? Nu mai am nevoie de încurcături. 

Rhonda contemplă melancolic gardul viu din jurul grădinii. 

— Sunt multe lucruri la care trebuie să te gândești, murmură 
ea. 

— İn primul rând să uit de dragoste. 

— De ce să uiţi? Eu mă gândeam la lucruri de viitor. 

— Cum ar fi? 

— De exemplu, banca mea. Acum analizăm nişte mişcări 
interesante împreună cu o companie de asigurări. Probabil că și 
tu vei lucra cu ei. Au sediul pe Wall Street. 

Natalie lăsă din mână paharul cu brandy. Își privea uluită 
prietena care rămăsese în aceeași atitudine melancolică. 

— Dumnezeule! 

Regulile privind informaţiile din interiorul unei companii erau 
foarte stricte. Rhonda tocmai îi „sugera” că auzise anumite 
discuţii despre firma la care lucra Natalie. De fapt, o atenţiona 
că o companie de asigurări încerca să preia banca SM & H. 

Asta a hotărât-o definitiv să se lanseze în comerțul cu haine 
de blană. Dacă ceea ce îi spusese Rhonda era adevărat, dacă 
partenerii firmei tratau în secret să o vândă cu profituri enorme 
pentru ei, ea nu mai avea nicio șansă să devină partener la 
această bancă. Da, ar fi un angajat bine plătit. O nouă 
conducere ar plăti salarii mari pentru a păstra oamenii cheie, 
așa cum era ea. Dar nu mai avea nicio șansă să devină 
partener. 

— Să-i ia naiba! N-au decât să-și păstreze banii. Eu mă lansez 
în afaceri pe cont propriu. 

— Cu ce? 

— Ascultaţi-mă, le atrase ea atenţia celorlalte și le expuse 
ideile pe care le avea în legătură cu hainele de blană destinate 
tinerelor femei dornice să-și facă o carieră. 

— Haine de blană? Natalie, vrei să părăsești banca pentru 
comerț cu haine de blană? Eşti nebună? 

— Vânzările cu crescut constant din 1971. S-au dublat din 
1974. Au atins un miliard pe an. Pot ajunge chiar la zece 
miliarde. 

— Bine, dar SM & H îţi oferă un post important. 

— Piaţa blănurilor înghite zece procente din comerţ. Vreau și 
eu o bucăţică. 

— În centrul comercial? Uau! Or să te mănânce de vie. Nu-ţi 
dai seama, Natalie. Acum muncești într-o lume ordonată. Spune- 
i, Laura, tu ai fost manechin și ai trăit în lumea asta. 

— Crede-le, Natalie. Când aveam zece ani am întâlnit creatori 
de modă care s-au oferit să mă ducă în Florida. Mama a trebuit 
să-mi explice că oamenii aceia nu doreau o plimbare la Disney 
World. Eu arătam de doisprezece ani, dar, Nat, nu erau oameni 
cu intenţii prea plăcute. 

— Vreau să fac ceva adevărat. Vreau să am și eu ceva al 
meu. 

— De exemplu? Fantezii cu blănuri. 

— De ce nu! Va fi o plăcere să le vând. Ascultaţi-mă! Am fost 
într-o fabrică. De fapt, un atelier manufacturier de modă veche. 
Oamenii care lucrează acolo se numesc mecanici. Nu sună 
frumos? Mecanici. Asta pentru că ei asamblează piesele. 

— Asamblează piesele? Nimeni nu face bani dacă asamblează 
ceva în zilele noastre. 

— Și mecanicii fac parte dintr-un sindicat. 

— Ce industrie  demodată, interveni Rita Dabney. 
Dumnezeule, te pomenești că-ţi aduc marfa cu o căruță! 

— Eu am citit undeva... coreenii încearcă să intre în acest gen 
de comerț. 

Artizanii greci și cei din Hong Kong reprezentau o adevărată 
amenințare pentru americani, așa-i spusese Wallace. lar 
coreenii se mișcau din ce în ce mai repede. 

— Natalie, nu-ţi face una ca asta. Cred că ești puțin 
dezorientată pentru că nu ţi-au ieșit pasențele și împlinești 
curând treizeci de ani. 

— Știu ce spun. Am întâlnit un om. Se ocupă de blănuri și... 

— Ohohoho! 

Prietenele ei o priveau cu subințeles, lovind paharele cu 
linguriţele. Pentru că Natalie era fondatoarea clubului se bucura 
întotdeauna de respectul lor, deși atitudinea mereu rezervată și 
stilată pe care o afișa le deruta. Dintre toate, Natalie era singura 

care nu făcea schimbări bruște și nu vorbea despre asta. Dintre 
prietenele ei numai Rhonda știa că s-a despărțit de Bill Malcom. 

— Cine este? 

— Nu-i un prieten, e o rudă. 

— Of! 

— Adică un fel de rudă. 

— Un fel de? 

— Stai puţin, interveni Rhonda. Ceva nu se potrivește. Vrei te 
rog să-mi explici cum vor primi „Stuarţii din New York” un blănar 
ca rudă? 

— De fapt, familia mea a început tot în comerțul cu blănuri. 

— Acum două sute de ani, cu John Jacob Astor. Natalie, știi că 
nu vreau să fiu rea, dar un evreu în familia ta este ca un nazist 
într-a mea. 

— E fiul adoptiv al unui unchi de-al meu, de-al treilea. Nu-i 
decât pe jumătate evreu. 

— Jumătatea de sus sau cea de jos? 

— Bun! Deci l-ai întâlnit. Această rudă, care nu-ţi este rudă, se 
numește... 

— ... Wallace Nevski. Face comerț cu blănuri de animale. Le 
cumpără la licitaţii. Este foarte priceput. Mi-a arătat și mie cum 
să aleg blănurile. Eu i-am prezentat o idee și lui i-a plăcut. 

— Și cum arată unchiul Wallace? 

— E... foarte priceput. 

— Însurat? 

— Văduv. 

— Și cum arată? 

— întrunește foarte multe calităţi. Este foarte elegant și 
rafinat. Cei de la restaurantul rusesc îl tratează ca pe un ţar. E 
foarte iute pentru vârsta lui. 

— Care este...? 

— Nu știu, spuse Natalie, prefăcându-se indiferentă. Poate 
șaizeci. 

— la te uită! 

— Ei, eliminăm o problemă importantă, spuse Rita. Celelalte 
se declarară de acord cu ea, dar Rhonda, care își cunoștea bine 
prietena, o privi zâmbind pe Natalie. 

— Arată ca un om de cincizeci de ani, doar că are părul de un 
alb argintiu incredibil. 

— Frumos, elegant, iute și bătrân, murmură Laura. Altceva? 
Din întâmplare este și bogat? 

— Cred că este un singuratic. 

Lynn și Rhonda se priviră cu subînţeles. 

— Nu ar trebui să fii lăsată singură după ce se întunecă, spuse 
Rita. 

— Dar ce naiba am spus? Pare un om singur, plin de energie, 
doar că o parte din suflet pare a fi golită de sentimente. Omul 
este văduv. A avut multe prietene. O cunoaște pe Diana Darbee. 
la lăsaţi-mă în pace! Eu încerc să vă spun despre o afacere. 

— Diana Darbee? Ea cum arată? 

— Încântător. S-a aruncat ca o tigroaică asupra lui. 

— E frumoasă? 

— Cât a stat acolo mi-am dorit să cadă tavanul pe ea. 

— Câţi ani are? 

— Mai tânără decât noi. 

— Femeia fatală. 

— Nu prea. Am s-o invit odată să ia masa cu noi. A făcut 
avere vânzându-și imaginea și s-a descurcat singură. Wallace 
spune că are o minte UNIVAC. 

— Ce este un UNIVAC? 

— Expresie învechită pentru computer. 

— Și unchiul Wallace s-a mai uitat la tine? 

— Se poartă ca un părinte. 

— Am vrut să spun, după ce a plecat Diana Darbee. 

— Da, puţin. Dar cred că din politeţe. Bărbaţii de vârsta lui 
sunt întotdeauna politicoși. Numai ei salută scoțând pălăria. 

— Pământ, pământ pentru Natalie! Există vreo posibilitate, 
oricât de vagă, ca el să te fi considerat drăguță? 

Natalie ridică din umeri. 

— Uneori e simpatic. Alteori își dă aere. Știţi ceva, cred că 
aveţi dreptate. Cred că îi plac. 

— Cred, se pare că... Rhonda își deschise poșeta. Pun pariu pe 
douăzeci de dolari că Nat se mărită cu curcanul ăsta. 

— Nici vorbă! strigă Natalie. 

— Mai pariază cineva? Scoaseră toţi banii din poșetă. 

— O să pierdem. Natalie nu o s-o facă niciodată cu un 
partener de afaceri. 

— Am spus se mărită. Nu că o să facă altceva. 

— Tot una e. Uite, Nat, ţine tu banii. 

— Da ce sunt eu, călugăriţă? 

— Calm, fetiţo, calm. Tu nu renunțţi niciodată. 

— Și dacă voi renunţa? 

— Atunci o să iei tu banii. 

— Când te mai întâlnești cu el? 

— Păi n-am hotărât. O să formăm împreună o companie. 

— Cine vor fi clienţii? 

— Femeile de afaceri, femeile nesigure care vor să pozeze. 

— lată prima ta reclamă. 

— Ba nu, douăsprezece. 

— Douăsprezece? 

— Voi veţi forma clientela permanentă. Pentru început vă 
vând haine din blană de nurcă, pentru birou și călătorii, jachete 
pentru week-end-uri și un model de mantou exotic pentru 
invitaţiile la cină. Mai târziu, veţi veni la mine să cumpăraţi 
produse din blană sau din piele, pentru prietenii voștri. 

— Și prietenii noștri vor fi niște sălbatici. 

— Pe urmă, veţi veni din nou și din nou la mine pentru că o să 
vă placă să cumpăraţi lucruri de calitate, la prețuri acceptabile. 
Voi avea o marcă în care veţi avea încredere. 

— Mie să-mi dai o firmă care să-mi garanteze că voi arăta 
bine, spuse Lynn, presându-și tâmplele. N-am timp să mă 
gândesc la cumpărături, darmite să le mai și fac. Dacă pot intra 
într-un magazin, dacă pot completa un cec cu o sumă 
rezonabilă, dacă mă voi simţi bine când ies de acolo, atunci cu 
siguranţă voi reveni. 

Natalie transformă cuvintele lui Lynn în crezul companiei 
Cotillon. Și afacerea a mers timp de cinci ani. Wallace a fost cel 
care a adus calitate la un preț pe care și-l puteau permite 
clientele ei. Dar Wallace nu mai era. 

Acum cinci ani și jumătate le împărtășise prietenelor ei un vis. 
În seara aceasta le povestea un coșmar. 

— Încă nu știm cine încearcă să cumpere acţiunile din 
compania lui Natalie, spuse Lynn, deschizând întâlnirea 
organizată într-un birou de la Cotillon. Dar Rhonda mi-a spus că 
se vorbește despre un preț avantajos. 

— Foarte, interveni Natalie, care se informase la telefon după 
ce se despărţise de tatăl său. 

Era șapte și jumătate și prietenele ei erau obosite. Joannie le 
pregătise gustări și vin cu gheaţă; niciuna nu bău, în schimb 

somonul afumat se topi rapid. Lynn se lansă într-o analiză 
amănunţită a companiei. Nu era cea mai ambițioasă din grup, 
dar le depășea pe celelalte ca inteligenţă. Ea evalua 
întotdeauna ideile. 

— Cotillon Furs a devenit un circ. Un jongler ici, un clovn colo. 
După ce am analizat ceea ce au creat Natalie și Wallace, mi-a 
venit în minte imaginea a două camioane de circ care se 
ciocnesc unul de celălalt. Locul ăsta este o menajerie. După 
părerea mea necesită o reorganizare. Unii să fie închiși în cuștile 
lor, alţii să conducă jungla. 

— Este cam târziu pentru metafore, interveni Rita. Nu am 
putea... 

— lată cu ce se confruntă Natalie: o reţea de magazine 
francizate, pe punctul de a da faliment din cauza creșterii 
prețurilor de pe piaţă. Dacă această creștere a preţurilor va 
afecta industria de blănuri, Natalie nu va mai putea vinde 
francise, ceea ce ar putea deveni o problemă, pentru că venitul 
provenit din francise acoperă o mulţime de alte operații 
marginale, cum ar fi lanţul de magazine suburbane. Al treilea 
pion în această afacere este comerţul cu blănuri de animale, de 
care se ocupa Wallace Nevski. El cumpăra blănurile într-un 
circuit de licitaţii internaţionale, mai ales din Rusia, și le vindea 
manufacturierilor din New York și Canada. Wallace a făcut, de 
asemenea, împrumuturi care contravin regulamentelor bancare. 
Apoi, Cotillon deţine procente de parteneriat într-o serie de 
fabrici din New York ce produc haine de blană. Pentru a menține 
toate acestea, Natalie trebuie să cumpere acţiunile investitorilor 
înainte ca ei să le vândă altcuiva. Deci, cum să procedeze? 
Reţineţi că are suficient de multe datorii ca să acopere cu ele 
râul Hudson. 

— Să vândă lanţul de magazine, spuse Rita. Am un client care 
s-ar da peste cap să le cumpere. Privește puţin aici. Desfăcu o 
hârtie în faţa lui Natalie. l-am rugat pe cei de la design să-mi 
schițeze o idee - mai punem câteva neoane lângă oglinzile din 
sala de prezentare a modelelor. Clienţii la care mă gândesc eu 
vor mușca momeala. Ei vor închiria și tu îţi vei acoperi 
cheltuielile auxiliare. 

— Bine, spuse și Rhonda. Renunţă la cele care îţi aduc 
pierderi și obţii bani lichizi. 

— Nu, se opuse Natalie. 

— Nu ce? 

— Wallace iubea magazinele acestea. Lanţul de magazine a 
fost copilul lui. Rita, poate că ideea ta este interesantă, dar nu 
vreau să mă pripesc. 

— Am adus-o în discuţie pentru că te-ai plâns că a devenit o 
adevărată povară. De fapt, adevărații tăi clienţi sunt în oraș. 

— Nu pot vinde lanţul de magazine. 

— Dar să ne gândim ce se va întâmpla cu furnizarea materiei 
prime? interveni Lynn schimbând subiectul. 

— Licitaţia de la Leningrad este peste trei luni, la începutul lui 
februarie. Urmează apoi Danemarca și Leipzig. 

— Vrei să mergi? 

— Aș putea licita, dar habar nu am să aleg blănurile. Wallace 
făcea asta de cincizeci de ani. 

— Nu e cazul să-ți pierzi vremea călătorind, când ai atâtea pe 
cap. 

— Ar trebui să susțin emblema de marcă a firmei Cotillon în 
circuitul de licitații. Acţionarii s-au împărțit în trei grupuri: 
membrii familiei, finanţiștii și manufacturierii. Tata mă ajută să 
conving familia să mai aștepte puţin. Probabil că i-am pierdut pe 
finanţiști; cred că își vor cere banii înapoi până în primăvară. 
Așadar, puterea se află în mâinile blănarilor, iar în acest 
moment ei sunt împotriva mea. În plus, amintirea lui Wallace nu 
va dăinui la nesfârșit. Deci, eu va trebui să îi conving pe 
furnizorii noștri că știu meserie. Poate că participând la o 
licitaţie pot dovedi că sunt bună. 

— Dar cum ai putea tu să... 

— Voi angaja pe cineva și voi cheltui niște bani. 

— Nu trebuie să mergi personal ca să cheltuiești niște bani, 
protestă Lynn. 

— Vreau să merg, strigă Natalie enervată. Lynn îi aruncă o 
privire curioasă și Natalie înţelese adevăratul motiv pentru care 
dorea să meargă în Uniunea Sovietică. Voia să meargă în Rusia, 
pentru că acolo se ducea Wallace. Și mai dorea să-i întâlnească 
pe oamenii pe care îi întâlnea el. 

Kenny Wilson apăru în cadrul ușii și ridică un deget. 

— Vă rog să mă scuzaţi, le spuse Natalie, mă întorc imediat. 

În hol, Kenny îi întinse o hârtie care conţinea două nume și 
mai multe adrese, unele din estul cartierului Manhattan; 
Greenwich, Connecticut; Princeton, New Jersey și Washington. 

— Numărul nu este înregistrat. Notele de plată sunt achitate 
de această corporație, care aparţine acestui avocat, angajat de 
tipul ăsta. 

— Jeff Jervis. Colosul care înghite companii mici? 

— Cum, nu-l cunoaşteţi? Eu credeam că el v-a dat numărul. 

Uitase povestea pe care i-o servise lui Kenny. Incercă să o 
dreagă: 

— Probabil că a fost nevastă-sa. Pur și simplu nu mai țin 
minte. Mulţumesc, Kenny. Mulţumesc foarte mult. 

„Ține-ţi gura”, se certă ea în gând. „Este un fost agent FBI. Își 
dă seama că baţi câmpii.” 

— Am să-i trimit un bilet de mulţumire. 

Era uluită că Wallace l-a cunoscut pe Jefferson Jervis. Nu 
numai că nu menţionase niciodată numele lui, dar îi disprețuia 
fățiș pe patronii corporațiilor care înghițeau companiile mici, 
considerând că abandonau industria americană productivă în 
favoarea unor profituri uriașe. 

La începutul anilor '80, Jefferson Jervis a fost preferatul 
revistei New York. Miliardar autodidact, colecţionar de artă, 
organizator de petreceri, vânător de femei frumoase, vârful 
piramidei succesului din Manhattan. El inventase jocul 
preluărilor prin contracte; devenise o legendă când Natalie abia 
își începea munca la SM & H. 

Pierderile provocate de scandalurile bancare, care au umbrit 
ultima perioadă a președinției lui Reagan, nu l-au afectat. Jervis 
își concentra ambiția asupra Washington-ului - cam în vremea 
când Natalie începuse afacerea Cotillon; fiind unul dintre cei mai 
apropiaţi prieteni ai președintelui a ocupat un post de secretar 
asistent în armată, apoi la Consiliul Securităţii Naţionale, reușind 
să iasă cu puţin înainte de scandalul lrongate. A construit 
imediat un conglomerat format din oameni de afaceri 
conservatori; descoperise că mulţi oameni din sfera puterii ar da 
orice pentru un sfat primit de la un miliardar. 

Se părea că Wallace îl cunoscuse foarte bine dacă acceptase 
să instaleze un telefon secret. Cuvinte urâte îi veneau în minte, 
mai urâte decât ar fi fost în stare să rostească un muncitor din 
atelierul lor: un om de afaceri afemeiat, care îl acoperea pe 
altul. 

Reveni în camera unde erau prietenele ei, ameţită de 
informaţia primită de la Kenny. Cum naiba de a reușit Wallace 

să se încurce cu o asemenea mega personalitate ca Jefferson 
Jervis? 

— Vă rog să mă scuzați. Fetelor, trebuie să scurtăm discuţia. 

Toate o priviră surprinse. 

— Am lăsat câinele închis în casă, le explică ea. Era atât de 
grăbită și confuză din pricina ultimelor noutăţi aflate, încât a 
apelat la cea mai puerilă scuză. Trebuie să mă întorc la casa de 
la ţară. 

— Ce câine? Tu ai un câine? 

Boscorodindu-se în gând pentru că a fost atât de stângace, 
Natalie își dădu seama că minciuna spusă trebuia dusă până la 
capăt. Altfel erau în stare să o ţină aici ore în șir, iar ea nu mai 
suporta să rămână nici măcar un minut. 

— Câinele vecinilor. Setterul roșcat de la fermă. M-a vizitat și 
l-am împrumutat pentru câteva zile. 

— Ce tot spui? 

— l-am sunat și i-am rugat să-l mai lase puţin la mine. Au fost 
de acord. Prezenţa lui mă relaxează. Dar am uitat de el. Trebuie 
să-i dau de mâncare și să-l scot afară. Îmi pare rău, trebuie să 
plec. 

— Natalie, sun-o pe menajeră sau pe grădinar și spune-le lor 
să dea de mâncare câinelui. 

— Nu. Pe ei câinele nu-i cunoaște. 

— Natalie! Lynn îi pusese mâinile pe umeri și o privea cu 
înţelegere. Ei, haide, Natalie, vor face cunoștință. Ce naiba-i cu 
tine? 

— Ascultă-mă, trebuie neapărat să discutăm problema cu 
Diana Darbee, spuse Laura Drake imperativ. Altfel o să te 
părăsească. 

Diana îi amintea lui Natalie de părul auriu al Liubei. Femeia 
aceea atât de frumoasă. Simţi din nou nodul din gât și era cât 
pe ce să scape un hohot răgușit, de om nebun. 

— Hei, mai suportaţi-mă puţin, fetelor. Nu am mai fost 
văduvă, nu prea am experienţă. 

e 

În drum spre casă, traversă orașul și se opri la locuința lui 
Jervis, pe East Sixty-four Street. Era o clădire enormă, din piatră 
cenușie, cu ferestrele îngropate în arcade gri. Hotări să o ia prin 
nord, adică prin Greenwich. 


111 


Acum își mai amintea ceva în legătură cu Jefferson Jervis. În 
ultima vreme începuse să facă afaceri pe picior mare cu 
Uniunea Sovietică. În timp ce negocia pentru a ajunge la un 
compromis în legătură cu embargoul asupra conductei sovietice 
de gaz - care a fost un adevărat fiasco - a luat legătura cu 
multe personalităţi din Rusia și i-a angrenat într-un păienjeniș 
de aranjamente, devenind un fel de Armand Hammer al zilelor 
noastre. La drept vorbind, ce-mi era Hammer, ce-mi era Wallace 
- păsări rare care treceau fără nici o diferenţă graniţa între 
Statele Unite și Uniunea Sovietică. 

Proprietatea lui Jervis se afla în apropierea casei soției lui 
Greg. Aerul sobru și impunător al vilei contrasta puternic cu 
casa lui Greg, care părea frivolă și lipsită de gust, deși afișa 
opulenţă. De departe, printre copaci, văzu clădirea principală 
scăldată în lumină. Părea o copie a Casei Albe. Aleea de acces 
pentru mașini era bine păzită de porțile masive din metal, 
telecomandate. Un paznic în uniformă veni spre ea. 

— Vă pot ajuta cu ceva? 

Ca prin minune îi trecu teama și deveni îndrăzneață, de fapt 
furioasă. 

— Nu, mulțumesc. 

— Mă tem că va trebui să vă rog să părăsiţi zona. 

— Ești poliţist? 

— Da. 

— Atunci cum de nu știi că mă aflu pe un drum public? 

O mașină apăru de după curba pe care o făcea aleea printre 
copaci și porțile glisară aproape fără zgomot. Un Mercedes-Benz 
uriaș ieși în drumul principal și se pierdu în noapte. Natalie văzu 
pentru o fracțiune de secundă chipul acela, aflat pe prima 
pagină a ziarelor - nas de vultur, obraji supţi, sprâncene lungi și 
subțiri. 

— Să nu te mai găsesc căscând gura pe aici, când mă întorc! 
spuse polițistul; apoi se întoarse, urcă în mașina lui și porni spre 
casa lui Jervis. 

Natalie încercă să întoarcă pentru a urmări Mercedes-ul, dar 
până reuși ea să manevreze Cadillac-ul, mașina lui Jervis dispăru 
în noapte. Se hotărî să plece la ţară, dorindu-și din suflet să 
găsească măcar o persoană cu care să poată discuta. 

Se trezi brusc în toiul nopţii. Inima îi bătea cu putere. Auzul 
ascuţit la maxim, încerca să distingă sunetele în beznă. Speriată 
și perfect conștientă de faptul că se afla singură la capătul unui 
drum de ţară de un sfert de milă, asculta încordată. Auzi 
zumzetul congelatorului din bucătărie. Poate că a trezit-o 
sistemul de aer condiţionat, care, atunci când pornea, bâzâia 
ușor. Dar ventilatoarele nu funcționau și în casă era frig. Își 
încordă din nou auzul părându-i-se că aude hidroforul, fixat în 
pivniţă. Nu era niciun hidrofor. Ceasul arăta ora trei. 

Auzi limpede un zgomot în camera de jos - parcă ar fi trântit 
cineva o revistă. Incepea să-și scape imaginaţia de sub control. 
Lângă ea, bătrânul câine se foi, se trezi și își încorda grumazul. 
Un mârâit neprietenos îi vibra în gâtlej. Natalie îi prinse botul în 
palme ca să nu latre. Era din nou liniște. Natalie își aminti că 
oricine intra în casă trebuia mai întâi să deconecteze sistemul 
de alarmă - toate ușile și toate ferestrele erau protejate de 
cablurile sistemului de alarmă. Nu, nu era nimeni. În secunda 
următoare, însă auzi clar pași în salonul de jos. 

Întinse mâna spre telefon - 911 poliţia orașului, 888 compania 
care întreținea sistemele de alarmă. Ledul care indica 
funcţionarea aparatului era stins. Duse receptorul la ureche - 
telefonul era mut. Încremeni cuprinsă de panică. 

Wallace i se păruse exagerat în privința securităţii casei, dar 
acum îl binecuvânta pentru încăpăţânarea lui. In noptieră, 
Wallace fixase un al doilea telefon cu fir direct la compania 
pentru sisteme de alarmă. Deschise ușurel sertarul noptierei. În 
interiorul sertarului, ledul de alarmă era stins ca și cel al 
telefonului. Îl apăsă totuși, deși era conștientă că firele fuseseră 
tăiate. Conform instrucțiunilor acestui sistem de alarmă, chiar 
dacă firele erau tăiate, semnalul era programat să se 
declanșeze automat. Și, totuși, nu se întâmplase așa. 

Natalie se aplecă spre marginea patului și căută sub saltea. 
Cearșafurile bine apretate foșneau îngrozitor. Căută cu 
înfrigurare și găsi lanterna cu halogen a lui Wallace. Metalul îi 
dădu oarecare siguranţă. O băgă sub plapumă și răsuci mânerul 
până găsi butonul de aprindere. Rămase nemișcată, ascultând 

încordată cu speranţa că zgomotul va înceta. Poate că hoţul o să 
se mulțumească doar cu argintăria. Dar, dacă nu era niciun hoţ. 
Apoi, auzi cum scârţâie o scândură din dușumea, o scândură pe 
care ea o știa foarte bine, cea de la baza scării. 

Cu un efort supraomenesc, îngheţată de frică, se ridică din 
pat, se duse la șifonier și căută pușca de calibru 22, pe care i-o 
adusese Wallace când guzganii îi distrugeau straturile de flori 
din grădină. Arma se afla acolo unde o lăsase cu un an în urmă. 
Bâjbâind, reuși să găsească și săculețul de plastic cu gloanțe. 
Stângace, luă un glonte și încarcă arma. Auzi scârțâind o treaptă 
a scării. 

Natalie rămase în picioare, cu fața la ușă. Tinea într-o mână 
lanterna grea și în cealaltă, arma de vânătoare. Mai auzi o 
treaptă scârțâind. Impleticindu-se fugi spre pat și se așeză pe 
marginea lui. Căută halatul de casă, dar acesta era jumătate 
sub trupul câinelui. li venea greu să se descurce și cu lanterna și 
cu pușca. Trase cordonul halatului și legă lanterna sub 
încărcătorul armei. Puse un deget pe butonul lanternei și 
arătătorul pe trăgaci. 

Un alt scârțâit, o altă treaptă. Natalie gândi fulgerător - dacă 
hoțul avea armă, iar ea aprindea lanterna, el va ști exact unde 
să ochească. Trebuia mai întâi să tragă și apoi să aprindă 
lanterna, dar îi era teamă că nu va reuși. Când încercase să 
tragă cu arma asta, o duruse atât de tare umărul, încât 
renunţase s-o folosească. 

Un pas apăsat pe hol și stomacul i se strânse de frică. Câinele 
mârâi. Natalie îi prinse din nou botul cu o mână, dar trebui să-i 
dea drumul pentru că nu reușea să ţină pușca. Văzu lumină, o 
dungă galbenă pe sub ușa dormitorului. Probabil o lanternă, 
gândi ea, în timp ce nepoftitul își continua drumul pe hol. 
Lumina dispărea și reapărea. Probabil că intră în fiecare cameră, 
gândi ea. Mai întâi se va uita spre pat. Se ridică în picioare. 
Așeză câteva perne sub plapumă și trase câinele în cel mai 
apropiat colţ de lângă ușă. Acolo se ghemui sprijinindu-se de cei 
doi pereți și ţinti ușa. 

Clanţa se mișcă ușor. Ușa se deschise și raza de lumină 
aproape că o orbi. Conul luminos cerceta covorul, patul, apoi 
începu să se rotească prin cameră. 

Natalie apăsă pe trăgaci. O lumină orbitoare explodă în 
cameră. O umbră se ghemui în cadrul ușii, apoi se îndreptă, 

scoțând un geamăt. Natalie făcu un efort să apese trăgaciul. 
Silueta se întoarse și, în lumina difuză, Natalie văzu un pistol. 

Apoi omul dispăru. Îl auzi fugind împleticit de-a lungul holului 
și aproape prăbușindu-se pe scări. Natalie sări din colţul unde se 
ascunsese și făcu un lucru care era o nebunie. 

— Prinde-l! strigă ea câinelui. Prinde-l! 

Cu un salt câinele ieși din cameră lătrând sălbatic. Natalie 
porni în urmă, cu lanterna într-o mână și cu pușca în cealaltă. 
Câinele cobora vijelios scara din lemn, iar Natalie îl urma, prea 
agitată de ceea ce făcea ca să-i mai fie frică. Ușa de la intrare 
era deschisă. Cobori în fugă treptele de granit, auzi un țipăt și 
încercă să focalizeze lanterna în direcţia respectivă. 

Câinele lătra încercând să-l muște pe spărgător. Acesta, însă, 
trecu printre arbuștii care separau aleea de pajiște și reuși să 
scape de câinele destul de mare și de greoi. Natalie înconjură 
arbuștii, văzu lumina farurilor și auzi scrâșnetul cauciucurilor. 
Duse arma la umăr. 

Mașina porni pe pietrișul aleii. Câinele reuși să treacă printre 
crengile arbuștilor. Mașina se întoarse, era în raza puștii, o 
mașină mare albastră. Se contura clar capul șoferului. Natalie 
strânse arma, dar nu fu în stare să apese pe trăgaci. 

Se prăbuși într-un genunchi, respirând greu. O rază îngustă 
lumina clar numărul de înmatriculare al mașinii - ZIU trei-șase- 
nouă, repetă în șoaptă, în timp ce mașina demara urmărită de 
câine. 

Să nu uit: ZIU trei-șase-nouă, New York. 

Câinele se întoarse și se prăbuși la picioarele ei de parcă i-ar 
fi fost frică că îl va certa. Natalie îl mângâie. 

— Mulţumesc, prietene. Ah, Dumnezeule, ia uite ce am făcut. 
Am uitat să pun piedica armei. Porniră împreună spre casă. Ştii 
ceva, prietene? Z-ul este semnul pentru mașinile închiriate la 
New York. Hoţii din Connecticut nu merg până la New York să 
închirieze o mașină. 

e 

O camionetă albă, curată, fără alte însemne pe ea, staţiona 
pe Madison Avenue la Ralph Lauren. În faţa ei se aflau două 
mașini mici, la fel de curate, iar în spate alte două. Din fiecare 
mașină ieșiseră câte doi bărbaţi și supravegheau camioneta, în 
timp ce șoferul acesteia scotea suporturi metalice pe rotile, pe 
care erau aranjate, în saci din plastic, hainele de blană. 

Oamenii de pază purtau mini-microfoane în urechi, exact ca 
agenții serviciilor secrete. Din când în când, un bărbat dintr-o a 
cincea mașină spunea ceva într-un microfon și unul sau mai 
mulţi paznici se deplasau într-o anumită direcţie. Bărbatul din 
cea de-a cincea mașină era Kenny Wilson. Când Natalie Stuart 
Nevski bătu în geam, acesta o privi surprins, apoi se aplecă și 
deschise portiera. 

— Bună ziua. 

— Te deranjez dacă privesc și eu? 

— Bineînţeles că nu. Scuzaţi-mă doar o secundă. Șopti în 
microfonul din palmă: Pete, spune-i tipului nou venit să 
vorbească în timpul liber. Acum trebuie să supravegheze colţul 
străzii. Îi zâmbi lui Natalie. Greu găsești un om priceput în zilele 
noastre. Îmi pare bine că vă văd. Aţi ieșit la cumpărături? 

— Kenny, tu te simţi bine la Cotillon? 

— Bineînţeles. O privi cu suspiciune. 

— Ai cumva de gând să pleci? 

— Doar dacă dumneavoastră știți ceva ce nu știu eu. 

— Să-ţi spun de ce te întreb. Aceasta este o problemă pe care 
eu și Wallace am discutat-o înainte de a fi ucis. Tu ai pus pe 
picioare un sistem de securitate cu-adevărat eficient. Nu mai 
pierdem haine, cum se întâmpla altădată. Sunt extrem de 
mulțumită de felul în care tu ne protejezi emblema firmei. 

Kenny Wilson plecă fruntea, evident stânjenit și neobișnuit cu 
laudele. 

— Noi doi ne-am gândit - acum mă gândesc numai eu - că ar 
trebui să organizăm un serviciu de asigurare a mărfurilor, pe 
care să-l închiriem și altor asociaţi din industria blănurilor. Mă 
gândesc mai ales la blănarii cu ateliere mici, care nu-și pot 
permite să-și organizeze singuri un sistem de pază. Ce zici? 

— Zic că ar trebui să mai angajăm oameni. 

— Bineînţeles. Eu una nu am de gând să renunţ la nimic. Dacă 
te interesează ideea, pune-o repede pe hârtie. Nu mai mult de o 
pagină. 

— E în regulă, doamnă Nevski. 

— Acum, mai am o problemă. 

Kenny Wilson îi zâmbi șiret. 

— Alt număr de telefon? 

— Și dacă ar fi? 

— Doamnă Nevski, eu pot face foarte multe lucruri pentru 
dumneavoastră. Dar nimic ilegal. 

Natalie lăsă câteva clipe de tăcere semnificativă. 

— Legal, Kenny, legal. Cum te-ar putea ajuta vechii tăi 
prieteni? 

Kenny ridică din umeri. 

— Păi, cu orice. Numere de telefon, adrese, numere de 
înmatriculare, înregistrări de convorbiri telefonice, informaţii 
bancare. 

— Bineînţeles că voi acoperi cheltuielile; bănuiesc că ai 
nevoie de bani lichizi. 

— Nu prea mulţi. Nimeni nu îmi dezvăluie secrete, dar nici nu 
mi le vând. Poliţiştii și agenţii știu că eu angajez oameni, le dau 
de lucru. Cât de curând vor ieși și ei la pensie. 

— Excelent. Uite, am un număr de înmatriculare. Aș vrea să 
știu cine a condus această mașină ieri. 

— Pare o mașină închiriată. Dacă are vreo legătură cu ceea ce 
s-a întâmplat cu domnul Nevski, cred că ar trebui să vorbiţi cu 
poliţia. O privi extrem de serios. Natalie ridică bărbia și îi 
întoarse privirea. Era un subiect asupra căruia se hotărâse 
definitiv. 

— Kenny, tu știi ce se petrece acum. Eu lupt pentru a obţine 
sprijinul investitorilor. Dacă ziarele află că am fost la poliţie, 
Cotillon va fi din nou pe prima pagină, iar eu nu voi putea 
pretinde că sunt o persoană în care poţi avea încredere și care 
ține situația sub control. 

Deși nu părea prea încântat, Kenny îi dădu dreptate. 

— Nu-mi place, dar înţeleg foarte bine ce spuneți. 

— Mulţumesc, Kenny. Și scrie propunerile acelea cât poţi de 
repede. S-ar putea dovedi o sursă bună de finanţare. 

e 

Kenny Wilson era mult mai eficient decât lăsa să se vadă. 
Natalie primi raportul său chiar în după-amiaza aceleiaşi zile. 
Ford Escort albastru, număr ZIU 369, din New York. Inchiriată de 
„Avis” lui Margot Klein. Apartamentul 13, Barbazon Estate, 
Londra, telefon 248-3548. Maşina înapoiată a doua zi dimineață. 
Nicio altă problemă. 

O femeie. Inima lui Natalie începu să bată cu repeziciune. Se 
gândi, bineînţeles, la femeia care l-a împușcat pe Wallace. Nu a 
văzut fața celui care i-a violat locuința, nici măcar profilul, nu a 

văzut decât faldurile unei haine, se pare foarte largi, dar putea fi 
o femeie. 

La Londra era ora zece. 

— Trei-cinci-patru-opt, răspunse o voce de femeie. 

— Cu doamna Margot Klein, vă rog. 

— Încă nu s-a întors de la New York. 

— Încă? 

— Ah, nu aţi auzit? Biata de ea este la spital. 

— Dar ce s-a întâmplat? 

— Se pare că a alunecat și a căzut pe niște scări. 

— Am să-i fac o vizită. La ce spital este internată? 

— La Doctors’. 

Natalie cunoștea bine spitalul de pe vremea când unchiul ei, 
Norbert, se interna regulat pentru cura de dezalcoolizare. Se 
afla pe East End Avenue, vizavi de Gracie Mansion. Era un spital 
liniștit, cu un personal extrem de politicos. Răspunsul pe care l-a 
primit Natalie la biroul de informații i-a întărit convingerea că 
Margot Klein era persoana care intrase în casa ei. Când pătrunse 
în mica rezervă, Natalie avu impresia că Kenny Wilson greșise. 

O bătrânică de vreo șaptezeci de ani motăia în fața 
televizorului. Nu ţi-o prea puteai imagina intrând noaptea în 
casele oamenilor și ţinând în mână un pistol. Natalie citi fișa de 
la capătul patului. Margot Klein. Femeia care dormea în patul 
alăturat era și mai bătrână. 

Margot Klein tresări speriată. O expresie de uimire inocentă 
se așternu pe chipul ridat; Natalie avu, totuși, impresia că 
femeia a recunoscut-o. 

— Da?... Trebuie să iau medicaţia? 

Natalie întinse o foaie de hârtie pe deasupra patului. 

— Ce este asta, drăguță? Nu văd fără ochelari. Vorbea cu un 
accent ciudat, un amestec european și britanic, de parcă 
învățase engleza ca a doua limbă, la Oxford. 

— Este copia chitanței de închiriere a mașinii pe care o 
conduceai ieri, cu care ai venit noaptea trecută în Connecticut și 
ai intrat în casa mea. 

— Poftim? Ce spui? 

— Te-ai internat aici azi-dimineaţă, cu două coaste rupte, 
pentru că ai căzut și te-ai rostogolit pe scara din casa mea. 

Accentul englezesc deveni mai pronunţat: 

— Mă tem că habar nu am despre ce vorbeşti, drăguță. Soră! 
Soră! 

— Află că am fost foarte fericită când am aflat că ai și o 
mușcătură de câine pe coapsa stângă. 

Margot Klein se trăda aruncând o privire neliniștită spre 
femeia din patul alăturat. 

— Încă nu am anunţat poliţia. Nu ești tocmai ceea ce mă 
așteptam să văd. Dar o voi face dacă nu spui imediat ce căutai 
noaptea în casa mea? 

Bătrâna oftă dezarmată: 

— Eu sunt doamna Nevski. Doamna Nevski! 

e CARTEA A DOUA « 


Glasnost 


e Capitolul 11 


— Eu sunt prima soţie a lui Wallace. 

— Nu este adevărat! Soţia lui Wallace a murit în timpul 
bombardamentului din Londra. 

— Cine ţi-a spus asta? 

— Wallace. 

— Ei, știi doar cum exagera Wallace. 

Natalie rămase cu gura căscată. 

— Poftim? 

Margot îi zâmbi ironic. 

— Eu sunt prima lui soţie. Nu am murit. 

Furia lui Natalie se exprimă într-un râs isteric ce i se opri în 
gât, ca apoi să explodeze într-un geamăt prelung, pe care nu-l 
putu opri. 

— Ai intrat hoţește în casa mea. 

— Ţi-ai lăsat BMW-ul la New York. De unde era să știu că ești 
acasă? 

— Ai tăiat cablurile sistemului de alarmă. Aveai la tine o armă. 

Margot privi, din nou, îngrijorată spre patul unde cealaltă 
bătrână dormea profund. 

— Hei, vorbeşte mai încet! 

— Ai tăiat firele, o acuză din nou Natalie. În sinea ei intuia 
aproape inconştient că îndemânarea de a tăia astfel de fire fără 
a declanşa alarma constituia ceva terifiant, ceva mai 
înspăimântător decât pistolul cu care o ameninţase. 

— Lasă, o să le repar. 

— Să nu glumești cu astfel de lucruri! Nu mă prosti, Margot. 
Sunt gata să anunţ poliţia. De ce ai intrat astfel în casa mea? 

— Căutam ceva ce ar fi putut trece Wallace clandestin peste 
granița rușilor. 

— Să treacă clandestin? Glumești? Ar fi periclitat toată 
afacerea noastră! 

— Poate că afacerea voastră nu era singurul lucru care-l 
preocupa pe Wallace. 

Natalie o privi stupefiată. Plutea în derivă pe un ocean de 
întrebări, care i se rostogoleau în minte precum valurile și, 
deodată, își aminti că Liuba i-a spus ceva asemănător la Hopkins 
Inn. Nu a sugerat și rusoaica acest lucru? Că Wallace s-ar fi 
ocupat și de altceva în Rusia, nu doar de licitaţiile de blănuri? 
Da, alte afaceri și o putere de influenţă neobișnuit de mare. Işi 
adună tot curajul pentru a pune singura întrebare care conta 


pentru ea: 
— Ştii cine l-a împușcat pe soțul meu? 
— Asta nu știu. 


— Ba ai să-mi spui! Dacă nu, te duc la poliţie! 

Margot avu o reacție de teamă. 

— Adică, nu știu exact cine este femeia aceea. Dar sunt 
convinsă că nu l-a împușcat din gelozie. 

Natalie simţi cum o învăluie un sentiment de ușurare, cum i 
se relaxează mușchii încordați și obosiţi, de parcă s-ar fi 
scufundat într-o cadă cu apă fierbinte. Pentru prima dată de la 
moartea lui Wallace, cineva îi spunea, în sfârșit, că el nu o 
înșelase. 

Margot o aduse la realitate, cu un zâmbet maliţios. 

— Dar, mai știi, cu Wallace nu poţi fi niciodată sigură de 
nimic, nu-i așa? 

Natalie se răsti la ea furioasă: 

— Să-ţi spun drept, Margot, tu nu prea pari a fi genul lui 
Wallace. 

— Nu-mi mai aduce aminte, spuse bătrâna cu amărăciune. El 
prefera femeile înalte, osoase, așa cum ești tu. 

— Sau Liuba? 

— Cine? 

Bătrâna o privea cu inocenţă, dar Natalie nu avea încredere în 
ea. 

— Continuă, Margot. Povestește-mi. Cum l-ai cunoscut pe 
soțul meu? 

— L-am întâlnit pe Wallace Nevski în Germania, în 1939, cu o 
lună înainte să înceapă războiul. Făcea parte din grupul de tineri 
care negociau cu naziștii pentru a permite unui tren cu copii 

evrei să plece în Anglia. Eu aveam nouăsprezece ani și o 
îngrijeam pe sora mea mai mică. Trenul nostru a fost oprit la 
frontieră. Am așteptat ore întregi tremurând de groază. Într-un 
târziu, am văzut o mașină germană și un general care a făcut 
semn mecanicului de tren să pornească. In timp ce trenul se 
punea, încet, în mișcare, l-am văzut pe Wallace zâmbind. Stătea 
în mașină, între general și aghiotantul lui. După câteva 
săptămâni, Wallace a apărut în Londra, m-a convins în câteva 
minute să mă culc cu el și, în semn de mulțumire pentru 
virginitatea mea, mi-a explicat ce se întâmplase la graniţă. 

— Ce se întâmplase? întrebă Natalie, care nu suporta să audă 
o poveste de dragoste de acum cincizeci de ani. ` 

— În mașină, ținea un pistol în coastele aghiotantului. Îi 
împușcase deja pe general. 

— Bine, dar ai spus că generalul a făcut un semn cu mâna. 

— Wallace a făcut. El a mișcat mâna generalului. 

O străbătu un fior. Hohotul isteric o gâdila din nou în gât. 

— Este greu să alătur povestea asta omului cu care eram eu 
măritată. 

— Povestea se potrivește bine cu vremurile pe care le-am 
trăit noi. 

— Dar nu mi-a povestit niciodată! 

Bătrâna ridică din umeri. 

— Ei, povești demodate! 

Natalie simţi că mai rămăseseră lucruri nerostite. 

— Și tu, tu ce ai făcut în vremurile acelea tulburi? 

— M-am înscris voluntară. M-am întors și o vreme am rămas 
în Germania. 

În sfârșit, Natalie înţelegea. Așa se explica sistemul de 
alarmă, pistolul și, probabil, mândria acestei bătrâne. 

— În cele din urmă m-au lăsat puterile și m-am stabilit la 
Londra. Eram croitoreasă. Prinsesem meseria în fabrica tatălui 
meu, la Leipzig. Am învăţat engleza pentru a da un nou sens 
vieţii mele. Și m-am măritat cu Wallace. 

— Wallace mi-a spus că ai murit în timpul bombardamentelor 
care au distrus Londra. 

De data asta, durerea se arătă mai puternică decât mândria. 

— Ai mai spus asta. În trenul acela a mai fost o fată. Ea a 
murit în timpul bombardamentului. 

— Înaltă, suplă, blondă. Am dreptate? 

— De fapt, părul ei semăna cu al tău... Wallace obținea 
întotdeauna ceea ce-și dorea. Intotdeauna... 

— Cum l-a întâlnit Wallace pe președintele Truman? 

— Excelent! Asta ţi-a spus-o! 

— Nu știu aproape nimic. 

Margot o privi cu viclenie. 

— Ţi-a povestit ceva despre tatăl lui? 

— Într-un fel, da, mi-a spus. 

— Cum a fost trimis înapoi în ţara lui Stalin? 

— Da. Și despre mama lui. 

— Era furios pe ignoranţa care a dus la această greșeală a 
aliaţilor. Apoi i s-a ivit o ocazie. A fost prezentat președintelui 
Truman, împreună cu membrii unei rețele clandestine. Trebuia 
să li se acorde o medalie, în secret... Nu e cazul să-ţi spun eu ce 
putere de convingere avea el. L-a înghesuit pe Truman într-un 
colț și i-a povestit ce s-a întâmplat cu prizonierii ruși care au fost 
repatriați de americani, i-a explicat de ce s-a întâmplat așa, i-a 
arătat cât era de naiv Vestul în privinţa lui Stalin și a regimului 
său gangsteresc. 

„Nimic nu este simplu în Rusia”, i-a spus el președintelui 
Truman. „Foarte puţine informaţii transpar de la ei. Chiar și 
dumneavoastră aveţi foarte puţine surse de informaţii demne de 
încredere”. Cunoscutele servicii britanice de contraspionaj MI-6 
și cele americane OSS, reprezentau unităţi combatante, legate 
numai de anumite operaţiuni. Mai mult decât atât, erau infiltrate 
cu spioni sovietici. În plus, l-a prevenit Wallace, cu cât se 
dezvoltau aceste agenţii, cu atât mai încâlcite deveneau 
hăţișurile birocraţiei în care se zbăteau și cu atât creștea 
pericolul ca ele să-l manipuleze pe președinte. 

Truman făcea feţe-feţe, așa cum Wallace bănuise că se va 
întâmpla. Toată lumea știa că președintele nu suporta spionii în 
general, dar mai ales pe cei din OSS. Pe măsură ce se gândea, 
devenea din ce în ce mai furios pe el însuși, pentru că se afla pe 
punctul de a aproba o nouă agenţie de contraspionaj, deoarece 
viitorul generaţiei postbelice era foarte limpede: mulţi ani de 
acum înainte, două imperii se vor lupta pentru supremație. Sunt 
convinsă că ai aflat toate aceste lucruri de la tatăl tău. 

— Ce știi despre mine? 

Margot zâmbi. 

— Informaţii disparate. Wallace știa că Truman se simțea 
prins în capcană. Avea nevoie exact de serviciile spionilor pe 
care-i ura și în care nu avea încredere. Wallace i-a oferit o ieșire. 
l-a propus să formeze o reţea de spionaj rusească, care să-i 
raporteze direct, numai lui. Un serviciu de contraspionaj 
prezidenţial. 

e 

— Truman a fost încântat la culme. 

— Nu te cred. Din ceea ce mi-a spus bunicul meu despre 
Truman, dacă ar fi auzit așa ceva, l-ar fi aruncat pe Wallace pe 
treptele Casei Albe. Tu descrii o armată secretă care se poate 
organiza în zilele noastre, dar în niciun caz acum patruzeci de 
ani. 

Margot o privi lung. 

— Mă îndoiesc că bunicul tău îl cunoștea pe președintele 
Truman mai bine ca Wallace Nevski... Să nu mă înţelegi greșit. 
Truman a stabilit reguli foarte stricte pentru acest serviciu de 
contraspionaj. Absolut nicio operaţiune concretă nu le era 
permisă. Niciun sabotaj. „Băieţii de la Harvard”, cum îi numea 
el, nu aveau voie să intre cu dinamită în Kremlin. Truman era 
prea cinstit, prea isteţ și prea patriot, ca să ofere pe tavă o 
vestă de protecţie celor de la CIA’. Nu dorea decât informaţii din 
interior despre Rusia, ceea ce de fapt se oferise Wallace să-i 
furnizeze. Nu înţelegi? 

Wallace a intrat în jocul spionajului încă din Spania. Știa că-și 
va pierde obiectivitatea dacă va încerca să deruleze operaţiuni. 
Avea spionajul în sânge. 

Răspunse cu un zâmbet privirii furioase a lui Natalie. 

— Alegându-i pe cei mai buni, mișcându-se cu infinită 
precauţie, Wallace a pus pe picioare o reţea în interiorul Rusiei - 
militari cu care a fost camarad de arme, parteneri în comerțul 
cu blănuri, funcţionari de partid, ingineri - de fapt, toţi aceia 
care încercau să reconstruiască Rusia după război. Wallace era 
singurul care cunoștea amploarea reţelei. Ceea ce-i raporta lui 
Truman știa doar el. 

— De unde știi tu? 

— La vremea aceea eram căsătoriţi. Eu am organizat birourile 
din Londra. Am continuat și după ce am divorțat. 

— Cine plătea această reţea? 


5 CIA - Agenţia Centrală de Informaţii a S.U.A. (n.tr.). 

— Truman dirija fonduri ale serviciilor secrete. Dar costa 
foarte puţin. Wallace pusese bazele unei afaceri profitabile cu 
blănuri de animale. 

— Cineva tot trebuia să plătească. Câţi oameni erau implicați? 
Douăzeci, treizeci? 

— Sute. 

— Costa mult. 

Margot ridică din umeri, indiferentă. 

— Călătoriile lui Wallace în Rusia erau motivate, călătorii de 
afaceri. Acoperirea era perfectă și câștiga bine din comerțul cu 
blănuri. Multe din legăturile din Rusia se ofereau de bună-voie, 
convinși fiind, ca și Wallace, că o informaţie corectă poate 
preveni tragedii inutile, poate menţine pacea între cele două 
imperii - Rusia și America. Celor pe care-i plătea, nu le dădea 
bani mulți. Alţii ofereau informaţii în schimbul unui serviciu pe 
care li-l putea oferi Wallace. Era o rețea ca oricare alta, dar 
excelent asigurată. Caracteristic pentru această reţea era faptul 
că Wallace raporta direct și personal numai președintelui 
Truman. 

— Bine, dar înseamnă că raporta o mulţime de informaţii 
netriate. 

— Erau filtrate prin extraordinara experienţă pe care o avea 
Wallace. Lucra admirabil. Pe măsură ce trecea timpul și 
contactele lui se realizau la nivelul ierarhiei sovietice, 
informaţiile deveneau din ce în ce mai importante. lar serviciile 
pe care le oferea Wallace erau tot mai mari. Devenise un fel de 
om-tampon între tot mai puternicii lui oameni de legătură din 
Rusia. 

— Blat, murmură Natalie. 

Margot o aprobă în tăcere. 

— Da, era o persoană influentă. 

— Nu-mi vine să cred că președintele Truman și-a asumat un 
asemenea risc. 

— Ha, ha! Te gândești că SMERSH® ar fi putut monta electrozi 
pe glandele genitale ale lui Wallace și el ar fi strigat „Truman!”. 

— Cred că la asta mă gândesc. 

— Răspunsul lui Truman ar fi fost perfect inocent. „Cine?” 
Absolut nimeni nu știa de legătura dintre Wallace și Truman. 


6€ SMERSH - Acronim pentru Serviciul de Contrainformaţii în timpul celui de-al doilea 
război mondial și semnifică „moarte spionilor”. (n.tr.). 

— Cât timp a funcţionat această reţea? 

— Păi, Margot zâmbi cu subiînţeles, lui Eisenhower i-a plăcut 
tare mult ideea. 

Tăcerea se aduna în jurul lor sufocându-le. Vag, Natalie 
recepta zumzetul spitalului de dincolo de ușă și respiraţia, 
aproape imperceptibilă, a bătrânei din patul alăturat. 

— Fiecare președinte care se retrăgea îl oferea pe Wallace 
succesorului său. Intr-un anume moment al „perioadei de 
tranziție”, echipa se retrăgea într-un loc secret și președintele 
ales era informat de către cel retras. Apoi aparea Wallace și 
explica regula jocului: dacă noul președinte spunea cuiva de 
existența lui - șefului de personal, soţiei sau celui mai bun 
prieten - Wallace se retrăgea. Și asta pentru că e/ își risca viaţa 
în spatele cortinei de fier. Dacă președintele nu avea nevoie de 
serviciile sale, cu atât mai bine. Wallace își continua fericit 
comerțul cu blănuri. 

— Până la urmă cine l-a refuzat? Carter? 

— Cred că poţi ghici singură. 

— Spune-mi, îi ceru ea imperativ, amestecând speranţa cu 
teama. Spune-mi, te rog! 

— Dacă ai fi fost președinte, ai fi refuzat oferta lui Wallace? Ti- 
ai fi refuzat un mic vizor prin care să pătrunzi în Rusia Sovietică? 
Ai fi refuzat ochii și urechile din interiorul Kremlinului? Din inima 
partidului? Ai fi refuzat însăși crema cercurilor conducătoare? Ai 
fi refuzat să primești informaţii în momente în care vreun 
director CIA, arogant, te-ar fi sfidat în Biroul Oval? Informaţii 
care ti-ar fi oferit o altă perspectivă când NSA’ se străduia să te 
manipuleze? Ai fi fost tot atât de uimită în fața ministrului 
apărării când acesta ţi-ar fi povestit despre rachetele sovietice - 
informaţii primite printr-o amantă care, din întâmplare, era 
nepoata unui mareșal al Uniunii Sovietice - când tu de fapt 
cunoșteai aceste informaţii? Când tu știai că rachetele aveau 
nevoie de timp dublu pentru lansare, informaţie primită de la 
Wallace și nu de timpul înregistrat în documentul oficial. 

— Ce tot spui acolo? Cum adică, soţul meu era un spion care 
seducea femeile pentru a stoarce secrete? 

— Soţul tău era un spion artist, spuse Margot sobru. Unul 
foarte bun. Ani în șir nu și-a permis să facă dragoste numai 
pentru sufletul lui. 


7 NSA - Agenţia pentru Securitate Naţională a S.U.A. (n.tr.). 

Natalie căzu pe gânduri. Se ridică de pe scaun, merse la 
fereastră și privi o barcă în Hell Gate. Afară părea să fie frig. 
După o lungă tăcere șopti: 

— Tu îmi ceri să cred că blănarul de șaizeci și cinci de ani cu 
care eram eu căsătorită a fost împușcat pentru că desfășura 
activităţi de spionaj în Rusia? 

— Există morți mult mai cumplite. 

— Nu-mi vine să cred. 

— Există modalităţi mai dureroase de a deveni văduvă. 

— Să înţeleg că trebuie să fiu recunoscătoare? 

— Dar ești. 

— Termină! 

— Eu știu ce înseamnă gelozia. Și eu am fost măritată cu el. 
Bineînțeles că îmi ești recunoscătoare. Văd cum ţi s-a aprins 
speranţa în privire. Ai prefera ca el să fi fost ucis de un dușman, 
nu de amanta lui. 

e 

— Acum spune-mi cine este Liuba? 

În salon apăru o asistentă, schimbă tubul de perfuzie al 
bătrânei care dormea și ieși la fel de discret cum intrase. Natalie 
rămăsese în picioare la fereastră, privind apele râului. Avea un 
răspuns care provoca alte întrebări. 

— Mai devreme ai spus, „ca și Liuba”. 

— Wallace avea un telefon secret pe care eu nu-l știam. O 
rusoaică pe nume Liuba a sunat, neștiind că el a murit. Ne-am 
întâlnit. M-a întrebat ce mi-a povestit Wallace despre ea. 
Bineînţeles că nu mi-a povestit nimic. Era foarte frumoasă. A 
recunoscut că l-a întâlnit pe Wallace în Rusia. Mi-a spus că se 
ocupa și de alte probleme în afară de comerțul cu blănuri. Că 
era un om important. Că avea blat. Și că mergea na leva. Adică, 
înţelegi... 

— Da, da. Continuă. 

— M-a întrebat dacă l-am auzit vorbind despre milionari. 

— Milionari? 

— Bineînţeles că nu l-am auzit. A spus ceva de genul că a fost 
un prost. Sau că s-a lăsat prostit de cineva. A părut surprinsă 
când i-am povestit că Wallace intenţiona să mă ia în Rusia. Cine 
crezi că era femeia aceea? 

— O agentă în rețeaua lui Wallace, dacă ai noroc. O agentă 
KGB care urma să hotărască, dacă ai „ghinion”. 

— Să mă verifice? 

— Faptul că tu ai răspuns la telefonul acela a ridicat un 
anumit semn de întrebare. Și dacă KGB-ul suspectează rețeaua 
lui Wallace, atunci... 

Natalie ignoră implicaţiile deosebit de grave. Pur și simplu nu 
o interesau. Nu credea nimic. 

— Liuba nu părea un om care verifica ceva. Era 
înspăimântată. Parcă fugea de cineva. A văzut o pereche intrând 
în hotel, s-a speriat și a fugit pe ușa de la bucătărie. 

— Asta-i bine. Mă întreb cine a speriat-o? 

— Liuba a lăsat pe masă un ziar, deschis la mica publicitate. 
După ce a fugit mi-am dat seama că încerca să-mi atragă 
atenţia asupra unui anumit anunţ. Conţinea cuvântul Perla. 

— Și? 

— Ei bine, aceasta este o carte pornografică. Am găsit-o 
ascunsă împreună cu telefonul. 

— Vulpoi bătrân, râse Margot. Îi stătea în fire lui Wallace să 
facă asta - să-și aleagă o carte pornografică drept carte de cod. 

— Mi-am imaginat că este un fel de mesaj. Ce înseamnă „o 
carte de cod”? 

— Este un mod foarte sigur de a comunica. Îţi scrii mesajul 
folosind numerele reprezentând pagina, rândul și cuvântul. 
Simplu și sigur până în momentul în care ceilalți descoperă ce 
carte folosești. Singura șmecherie este să folosești o carte care 
conţine cuvintele de care ai nevoie. De exemplu „Madame 
Bovary” ar prezenta dificultăți pentru transmiterea informaţiilor 
privind componentele tancurilor sovietice. 

— Dar în anunţ nu erau cifre. 

— Ceea ce ai văzut tu era un fel de alarmă generală. Liuba 
spera că vei accepta cuvântul drept parolă, testând dacă știi 
ceva. Bineînţeles că tu nu știai nimic. 

— M-a întrebat dacă Wallace mi-a adus ceva. Așa cum ai făcut 
și tu. În fond, ce căutaţi? 

Margot nu mai zâmbea. 

— Ceva destul de mic pentru a putea fi trecut clandestin 
peste graniţă și suficient de important pentru a-l fi ucis. 

— De exemplu? 

— Dacă-l cunosc bine pe Wallace, putea fi o înregistrare. Un 
mesaj foarte personal. 

— În mini-casetofonul, pe care-l purta întotdeauna la el, se 
afla o casetă goală. Poliţia a ascultat-o la nesfârșit. 

— Nu cred că ar fi purtat-o asupra sa. 

— Abia acum îmi dau seama că tu ești aceea care mi-ai 
cotrobăit prin apartament. 

— Ce ai spus? 

— Ai intrat la mine în apartament și l-ai răscolit. 

Margot cobori repede din pat. Scoase un strigăt de durere, 
ţinându-se de coaste. Își înfrânse durerea și scoase din dulap un 
costum de tweed. 

— Ajută-mă să mă îmbrac. 

— Ce faci? 

— Nu eu am fost persoana care ţi-a controlat apartamentul, 
spuse ea scrâșnind din dinţi de durere. Nu înţelegi? Asta 
înseamnă că eu nu sunt singura care caută ce a scos Wallace 
din Uniunea Sovietică. 

— Dar ești rănită. 

— Mai bine rănită decât moartă, scumpă doamnă. 


e Capitolul 12 


Natalie stătea la fereastra bucătăriei casei din Connecticut, 
privind cum îi dispare încet imaginea reflectată în geam. Afară, 
lumina dezvăluia peisajul învăluit într-o ceaţă transparentă, 
subţire deasupra pajiștii, ce devenea deasă la suprafaţa 
iazurilor. În depărtare, trunchiurile copacilor se conturau precum 
gratiile unei închisori. 

În duminica aceea, când a plecat atât de grăbit în ultima lui 
călătorie, Wallace a rugat-o să îl ducă la aeroport. In mașină au 
vorbit doar despre afaceri, detalii de ultim moment pentru 
colecția de iarnă. Acum, își amintea cât de intens o privea, de 
parcă ar fi vrut să-și întipărească în memorie imaginea ei. 
Imagine de care să se agaţțe ca de o ultimă speranţă că se va 
întoarce acasă. Ca o ironie a soartei, el a trăit pentru câteva ore 
fericirea de a se fi reîntors. În timpul prezentării părea 
triumfător. 

Natalie se cutremură. Trebuia să-și adune tot curajul pentru a- 
și explora gândurile ce începeau să depășească speranța pe 
care bătrâna o remarcase în ochii ei. 

Margot luă ceașca din mâinile lui Natalie și îi întinse alta, cu 
ceai fierbinte. 

— Pari furioasă. 

Reușise să o convingă că trebuie neapărat să controleze casa 
de la ţară. Natalie a acceptat, mai ales că în momente de stres 
era locul ei preferat de refugiu. Pe măsură ce se lumina se 
simţea tot mai bine și era gata să analizeze povestea lui Margot. 
Imediat ce a urcat în mașină, Margot a luat o pilulă de valium, 
împotriva durerii. Pastila și coastele rupte au doborât-o și 
Natalie a fost nevoită să o ducă în braţe în camera de oaspeți. 
Ea a moţăit pe o canapea în faţa sobei din bucătărie. Margot se 
trezise odihnită, plină de energie și încerca să se împrietenească 
cu setterul roșcat, care își sprijinea capul în poala ei. Pistolul lui 
Margot era în poșetă, la îndemână, pe masa din bucătărie. 

— Sunt furioasă, recunoscu Natalie. Soțul meu și-a riscat viaţa 
fără să-mi spună. 

— Își risca viaţa cu mult timp înainte să te naști tu. 

— Dar a continuat. 

— Așa face orice poliţist. 

— Un poliţist nu-i spune nevestei că lucrează la poștă. 

— Depinde de nevastă, spuse Margot tăios. La drept vorbind, 
dacă tu reprezinţi femeia timpurilor moderne despre care aud 
atâtea, nu mă miră deloc. Ţi-ai făcut o virtute din a fi 
capricioasă. 

— Ori de câte ori am nevoie primesc critici sarcastice de la 
tatăl meu. Mulţumesc. Nu-mi trebuie și de la tine. 

Margot ridică din umeri enervată, dar gestul îi smulse un 
geamăt de durere. 

— Hai să căutăm. 

— Tu doar bănuiești că Wallace a ascuns ceva. 

Luându-și un aer de superioritate Margot răspunse: 

— Din experiența mea știu că GRU? și KGB ucid fie pentru a 
insufla frică, fie pentru a opri evenimente care sunt scăpate de 
sub control și nu mai pot fi oprite altfel. Un atac în faţa a două 
sute de oameni sugerează că erau disperaţi și că el trebuia oprit 
cu orice preţ. 

— Dar tu singură mi-ai spus că Wallace nu opera nimic. El 
aduna informații. 


8 GRU - Conducerea politică de stat în U.R.S.S. (n.tr.). 


— Înseamnă că ei se temeau de aceste informaţii. Nu mai 
aveau timp. Și pentru că nu au găsit ce căutau, au recurs la 
ultima soluție. 

— După cum vorbești, par a fi extrem de inteligenţi. Femeia a 
scăpat pur și simplu pentru că a avut noroc. 

— Mie mi se pare că a scăpat pentru că era o profesionistă. 
Dacă ar fi fost prinsă s-ar fi sinucis. Și, poţi fi sigură, că pe 
urmele ei era un al doilea agent cu misiunea de a o ucide, dacă 
ea n-avea curajul s-o facă. 

Natalie se prăbuși pe canapea. 

— Încă nu-mi vine să cred că vorbim despre soţul meu. 

— Din acest punct de vedere - Margot zâmbi într-un mod 
neplăcut - vorbim despre soțul meu. 

— Nu! Soţul meu. Nu al tău. 

— Spune-i cum vrei. Totuși el a scos ilegal... 

— Nu am nevoie de așa ceva în viața mea. Eu trebuie să-mi 
conduc afacerile. Vreau să pleci imediat. Te conduc la autobuz, 
încalecă pe mătură și pleacă. Pleacă! 

— Va trebui să mă dai afară cu forța. 

— Nu. Eu sunt contribuabil la poliţie. Și, în cel mai apropiat 
oraș avem un așezământ foarte bun pentru boli mintale. Este 
destul să le îndrugi povestea asta. Natalie se apropie de telefon. 

— Timp de patruzeci de ani, spuse Margot calmă, soţul tău a 
condus o reţea de spionaj. Săptămâna trecută el a descoperit 
ceva pentru care ei l-au ucis. Trebuie să fie ceva foarte 
important. 

— O fi, pentru tine. 

— Poate pentru întreaga lume. 

— Nu mă interesează. 

— Pe Wallace îl interesa. 

— Oare? Nu și-a dat osteneala să-mi povestească, nu? Ce te 
face să crezi că ar fi dorit ca tu să îmi povestești? Doar pe tine 
te mai interesează. El a murit. Nu a vrut să mă amestece și pe 
mine. Ce te face să crezi că ar fi dorit să mă amestec acum? 

Margot scotoci în poșetă și lui Natalie i se făcu frică. Unul din 
motivele pentru care nu o detesta era frica; bătrâna părea 
capabilă să-i facă rău. Ridică repede receptorul. 

Margot scoase din poșetă un plic și i-l aruncă. Acesta se lovi 
de vaza cu flori și căzu pe masă. 

— Citește, proasto! Ai să-mi spui după aceea ce dorea 
Wallace. 

Natalie privea împietrită - pe plic era scrisul lui Wallace. 

— Ce scrie aici? 

— Nu știu. 

— Păi este pe numele tău, Margot. 

— Dar e sigilat. Citește data poștei. Wallace mi l-a trimis în 
ziua nunţii voastre. 

— Un secret chiar în ziua aceea? 

Natalie luă furioasă cuțitul și tăie plicul. Înăuntru era un altul 
pe care scria „N”. Îl deschise și pe acesta. 

„Tot ce îţi va spune ea este adevărat”, scrisese Wallace. „Este 
al naibii de sâcâitoare, dar loială. Ce vei face depinde numai de 
tine. Te iubesc”. 

e 

Un secret pe care nu i l-a împărtășit în timpul vieţii, cădea în 
responsabilitatea ei după moartea lui. „Ce vei face, depinde 
numai de tine”. Mulţumesc, Wallace. Eu nu doream decât să 
salvez Cotillon și să încerc să trăiesc fără tine. Dar iată că tu îmi 
dai de lucru. Natalie se apropie de sobă și aruncă hârtia în foc. 

— Ce îţi scrie? întrebă Margot curioasă. 

— De ce nu mi l-ai arătat până acum? 

— Am vrut mai întâi să văd cine ești. Uneori el se lăsa vrăjit 
de frumusețe și tinereţe. 

— Și am trecut testul? 

— Cu greu... Ce scrie? 

— Să te întreb despre munca lui. 

— Ți-am povestit tot ce știu. Wallace acţiona conform unui 
sistem personal foarte strict, pentru siguranţă. Reţeaua lui era 
celulară. Nimeni nu știa de existenţa altora. Eu știu mai multe 
decât ceilalți pentru că, la început, biroul din Londra era foarte 
important, dar să nu crezi că mi-a făcut confidenţe. Dacă eu aș 
fi trădat? 

— Nu cred că s-a gândit la asta. 

Bătrâna respinse complimentul cu un gest de indiferenţă. 
Natalie se întrebă: ar fi putut oare Margot să devină dușmanul 
lui Wallace? S-a gândit el la asta? Așa trăia, mereu cu teamă? 

— Așadar, tu doar bănuiești că el a adus ceva. 

— Presupun. 


132 


— Wallace nu a avut timp să vină aici, să ascundă ceva și apoi 
să se întoarcă la New York. De la aeroport s-a oprit la 
apartament și apoi a venit direct pe iaht. Nu aici, în apartament 
ar trebui să căutăm. 

— Ţi-a spus că a venit cu un anumit zbor și tu chiar crezi! 

Natalie clipi des, încercând să-și stăpânească lacrimile. Până 
și cele mai obișnuite momente trăite cu el puteau ascunde o 
minciună. Wallace știa întotdeauna ceva despre care ea nu avea 
habar. Jumătatea ei de viaţă a fost întotdeauna mai mică decât 
a lui. Apoi, își aminti că el a acceptat să o întâlnească la 
petrecerea lui Greg, pentru că vorbea rusește. 

— Dar dacă ce-a aflat el în Rusia era doar în memoria lui? 

— Este posibil, recunoscu Margot, afișând din nou zâmbetul ei 
ironic. În cazul acesta nu mai avem ce căuta. S-ar putea, ca 
persoana care a intrat în apartamentul din New York să fie un 
hoț și nimic mai mult. lar femeia care l-a împușcat pe Wallace să 
fie doar o amantă părăsită. 

— Gata, nu mai vreau să aud nimic. 

e 

Înainte de a începe căutările și-au împărţit munca. Margot a 
luat casa, argumentând că un străin ar putea descoperi lucruri 
pe care nu le observă proprietarul. Natalie a plecat la hambar. 
Nu dorea ca Margot să-și bage nasul în biroul unde găsise 
telefonul secret; era mult prea intimă cămăruţa. 

În drum spre hambar s-a împiedicat de un mușuroi de cârtiţă 
și a început să-l preseze cu piciorul; cârtița asta săpase mult, se 
pare că se îndreptase spre hambar. Deodată, Natalie începu să 
fugă, fulgerată de un gând. Intră în hambar, apoi în biroul lui 
Wallace și se repezi direct la sertarul secret. Telefonul 
dispăruse. Nu mai era nici firul. Când ieși din nou afară, înţelese 
că șanțul nu fusese săpat de cârtiţă, pe acolo trecuse firul până 
la cel mai apropiat stâlp de telefon. 

— A dispărut telefonul, îi strigă lui Margot. 

Margot ridică din umeri. 

— Mă mir că l-au luat abia acum. 

e 

Natalie urcă în dormitor, dădu două telefoane și când cobori o 
găsi pe Margot inspectând cu o lupă. 

— Las-o baltă. Am verificat pașaportul. A sosit pe aeroportul 
Kennedy la ora la care mi-a spus, în ziua în care a fost împușcat. 

Margot continua să cerceteze ștampila. 

— N-ai auzit ce ţi-am spus? Nu a avut timp să ascundă nimic 
în casă. 

— Wallace putea să modifice perfect data de pe o ștampilă. 

— Atâta lucru mi-am imaginat și eu. L-am rugat pe șeful 
sistemului nostru de pază să verifice la vamă. Wallace a sosit în 
ziua în care a fost împușcat. 

Margot o privi cu un zâmbet aproape prietenos. 

— Foarte bine. Și a confirmat vama că Wallace a ieșit și apoi a 
plecat imediat, după care a intrat în ţară cu un alt pașaport? 

Natalie o privea stupefiată. 

— Soţul tău nu ar fi supravieţuit patruzeci de ani dacă ar fi 
fost atât de... transparent. 

— Nu mi-a trecut prin cap. 

— Și încă ceva, fii atentă când pui întrebări. Întrebările astea 
au prostul obicei de a furniza răspunsuri altor persoane. 

e 

În camera de oaspeţi, Margot descoperi câteva zgârieturi pe 
tapetul de pe un perete. Dezlipiră tapetul. Nu era nimic ascuns. 

Cercetă cu lanterna tocul ușilor și toate încheieturile din lemn, 
până când se terminară bateriile. Răsfoi fiecare carte din 
bibliotecă și cercetă toate dulapurile și toate rafturile. Apoi 
controlă pivniţa. 

În hambar, Natalie asculta casetele lui Wallace, ducând cu ea 
casetofonul în timp ce controla toate crăpăturile, pompa de apă 
pentru piscină și pereţii exteriori. Se îndoia că el ar fi ascuns 
ceva aici, unde ar fi putut fi ros de șoareci. 

Sunt penibilă, gândi ea. Pierd totul. 

Se întoarse în casă și o găsi pe Margot prăbușită pe canapea. 
Dormea. O acoperi cu o pătură și începu să caute în pod. Când 
cobori, după o oră, Margot fierbea ceaiul. 

— Este imposibil să trăieşti fără ceai pe frigul ăsta. 

La lăsarea serii, Margot hotărî că nu mai aveau unde căuta 
așa că vor continua cercetările în apartamentul din New York. 

e 

Natalie deconectă sistemul de aer condiționat, lăsă obloanele, 
încuie ușile și duse setterul acasă la el. Porniră la drum nu 
înainte ca Margot să înghită o pastilă de valium. Până să intre pe 
șoseaua principală, bătrâna dormea tun, iar Natalie conducea 
cufundată în cele mai negre gânduri. Poate că bătrâna asta nu e 


134 


în toate minţile, poate că exagerează trecutul și are o fixaţie ce i 
se trage din al doilea război mondial. Dacă Wallace ar fi murit 
liniștit, în patul lui, ar fi alungat-o pe Margot fără să stea pe 
gânduri. 

Poșeta lui Margot zăcea deschisă lângă ea. Natalie întinse o 
mână și scoase cu grijă portmoneul. Îl deschise, concentrându- 
se în același timp asupra drumului. Scoase câteva cărți de credit 
pe care reuși să le citească la lumina de bord. Apoi găsi 
pașaportul. Era pe numele Margot Klein. Se îndoia că o femeie 
care a condus la Londra biroul unei rețele de spionaj ar fi 
pătruns în casele oamenilor sub numele ei adevărat. 

Luă telefonul de pe bord simțind o nevoie disperată de a 
inspira o doză de real pe care știa exact de unde o poate obţine. 
Era ora șase și Lynn Brown se afla încă la birou. 

— Cine o caută? întrebă secretara. 

— Văduva veselă. 

Lynn răspunse într-o secundă. 

— Te simţi bine? 

— Mult mai bine. Știi ce, îmi pare foarte rău că am plecat 
atunci. Ai putea să fixezi o întâlnire a clubului? Aș vrea tare mult 
să terminăm discuţia în legătură cu Cotillon. 

— Văduva veselă? Esti sigură că te simţi bine? 

— Perfect. Până una alta trebuie să fac și ceva adevărat. 

e 

Rămase de-a dreptul impresionată de promptitudinea fetelor. 
Când ea intra pe Autostrada 684, Lynn, Rita, Rhonda și Laura 
erau deja adunate în sala de ședințe, pentru teleconferință. 

— Vă sunt recunoscătoare, spuse ea în receptor. 

— Ar fi cazul. 

— Unde am rămas? 

— Hai să vorbim despre împrumuturile pe care le oferea 
Wallace, le sugeră Natalie. Eu nu cred că voi avea timpul să-i 
cunosc pe cei care împrumutau de la el. 

— Pentru un procent de douăzeci și unu la sută, interveni 
Rhonda, eu aș cerceta-o și pe mama. 

— Dar eu nu am cum să recuperez acești bani. Nu pot să stau 
în mijlocul străzii și să strig „Daţi-mi banii!” 

— Mie îmi sună bine. Eu aș analiza situaţia și aș menţine 
operaţia, continuă Rhonda. 


— Natalie are dreptate, o contrazise Lynn. Simplifică, acesta 
trebuie să fie laitmotivul reorganizării. Această companie 
trebuie să funcţioneze după două coordonate principale: să 
cumpere haine de blană și să le vândă. 

— Că veni vorba, interveni Rita cu o voce stridentă, acele 
fabrici pe care le deţii tu au un stoc supradimensionat și 
valorează foarte mulţi bani. Închide-le. 

Natalie încercă, dar fără succes, să le explice că atelierele 
Nevski erau cele care fixau standardul după care compania 
Cotillon achiziţiona haine de la alți manufacturieri. Membrele 
Clubului de artă nu s-au lăsat înduioșate nici de argumentele ei 
împotriva întreruperii relaţiilor cu vechii prieteni ai lui Wallace. 

— Din câte îmi dau eu seama, omul era unionist, remarcă 
Rhonda acru. Când ai făcut ultima dată estimarea costurilor de 
producţie în comparaţie cu Hong Kong și Coreea? 

— Cotillon vinde calitate americană. 

— Așa au făcut și agricultorii. A fost odată ca niciodată... 

— Nat, o rugă Lynn, te rog încearcă să uiţi că au existat ultimii 
cinci ani. Încearcă să-ţi imaginezi că ești un bancher investitor, 
privește problema obiectiv, așa cum ai face-o pentru un client 
de-al tău care are necazuri. Ce sfat i-ai da? 

Natalie auzea aceleași argumente pe care le folosise și ea în 
discuţiile cu Wallace. Dar acum ea îl apăra. Ce-i spusese tata? 
Realitatea evoluează, iar eu stau pe loc. Lângă ea, Margot 
sforăia. Prietenele așteptau un răspuns, dar ea își epuizase lista 
argumentelor, într-un târziu, o auzi pe Laura Drake: 

— Reclamele. Campania de reclame va fi un dezastru dacă 
Diana Darbee se retrage. 

— Femeia fatală! mărâi Lynn. 

— Fatală sau nu, fără ea Natalie n-o să vândă prea multe 
haine. Pot cumpăra spaţii de reclamă, dar cine o să ne pună în 
evidenţă dacă o pierdem pe Diana? 

În capul lui Natalie se declanșară toate sistemele de alarmă. 

Cine o să ne pună în evidență? Ce naiba se întâmpla cu Laura 
Drake? De ce nu venea cu idei agenţia ei? De ce nu aducea o 
soluție de campanie publicitară? Se lenevise? Destul de 
nervoasă, atacă subiectul imediat, deși momentul era total 
nepotrivit. Dacă nu putea obţine o altă campanie, măcar să o 
înţepe pe Laura. 


— Hai să găsim pe altcineva, Laura. Imediat. Pregătim 
vânzările de Crăciun. Nu-mi place să îmi schimb ideile în cursul 
acţiunii, dar e bine să ne pregătim pentru ce-i mai rău. Cât 
despre Diana, Wallace a spus întotdeauna... 

— Wallace nu mai este, spuse Rita tăios. lartă-mă, Natalie, 
dar... 

— Wallace, repetă Natalie cu încăpățânare, a spus 
întotdeauna că o irosim pe Diana. 

— O irosim? Laura, care concepuse imaginea femeii moderne 
în campania ei publicitară, întrebă cu răceală: cum adică o 
irosim? 

— Diana este actriţă, îi explică Natalie. Noi nu am făcut, 
altceva decât să o plimbăm de ici colo ca pe un manechin. l-am 
folosit faţa, dar nu și talentul. 

— Care poate fi discutabil. 

— Ea îi era credincioasă lui Wallace. Vreau să fie credincioasă 
și companiei Cotillon. Hai să-i oferim ceea ce încă nu are. 

— Cum ar fi? 

— Lasă-mă să termin, spuse Natalie cu un ton care nu 
admitea replică. Putem prinde doi iepuri deodată dacă îi vom 
exploata mai bine talentul: o campanie publicitară mai bună, 
pentru a vinde mai multe haine, și un devotament atât de 
profund faţă de Cotillon încât, indiferent cât de proastă ar fi 
publicitatea din cauza asasinării lui Wallace, Diana să nu 
dorească să ne părăsească. Laura, asta vreau eu să faci tu. O 
campanie publicitară pentru actrița Diana Darbee și, ca o 
măsură de prevedere, stai de vorbă și cu Donna Mills. 

— Hei, Natalie? strigă Rita. 

— Poftim? 

— Bine ai revenit între noi. Dar ia-o ușurel! 

Margot se trezi când Natalie micșoră viteza pentru a plăti taxa 
de intrare pe podul Manhattan. Înainte ca Natalie să-i spună de 
pașaport, Margot o întrebă: 

— Nuţi-a adus niciun cadou? 

— Doar ţi-am spus că nu. 

— Chiar niciun cadou? Nici măcar păpușile acelea 
caraghioase? 

— Nu. Mergea mereu în Rusia. Nu trebuia să-mi aducă păpuși. 

— Mie îmi aducea totdeauna cadouri. 

— Mi-a dat o haină superbă din blană de râs, ripostă Natalie 
furioasă. 

— Ce-ai spus? 

— Blană de râs rusesc. A lucrat-o, aici, Leo Margulies. 

— Bineînţeles. Ce rost avea să plătești vamă pentru o haină 
gata lucrată, când o puteai confecţiona la New York? 

Ajunse în apartament, Margot intră în dormitorul lui Wallace 
iar Natalie tăcu un duș. În timp ce își usca părul o auzea încă pe 
bătrâna cotrobăind devastator, ca o armată invadatoare. Brusc, 
nu mai suportă ideea de a o lăsa să violeze intimitatea camerei 
elegante și liniștite pe care o împărţise cu Wallace. 

— Margot? Cum se face că ai călătorit cu pașaportul adevărat 
și ţi-ai folosit propriile cărți de credit? Eu te-am descoperit atât 
de ușor! 

Margot ieși din șifonier unde controlase un costum vechi, pe 
care Wallace nu-l mai îmbrăcase de mulți ani. 

— Mi-ai controlat poșeta, nu? 

— Nu sunt sigură că îţi cred povestea. 

— În cazul acesta îţi mulţumesc că m-ai lăsat să controlez 
casa. 

— Cine a răspuns la telefon? 

— O doamnă care are grijă de florile mele. 

— Dar... 

Margot o privi stânjenită. 

— Acum câţiva ani Wallace m-a obligat să ies la pensie. Nu-mi 
pot permite un pașaport fals. 

— Ai ieșit la pensie? Și atunci ce faci aici? 

— Nu-mi place cum a murit. Mai ai întrebări? 

e 

Natalie se urcă în pat. 

— Eu am să te ajut mâine. Sunt epuizată. 

A dormit profund, până a doua zi dimineaţă, când a trezit-o 
Margot, oferindu-i o cană cu ceai. 

— Haina. 

— Ce spui? 

— Unde este haina? Haina din blană de râs pe care ţi-a dat-o. 

— Este în seif la Cotillon. Probabil că valorează mai mult decât 
apartamentul acesta. 

— Adu-o! 


— De ce? Este lucrată la Leo Margulies. Wallace nu a adus-o 
din Rusia. 

— De unde știi că a lucrat-o Leo? 

— Are eticheta firmei lui și ambalajul. 

— Prostuță mai ești! Nu ţi-a trecut prin cap că Wallace ar 
putea coase o etichetă de-a lui Leo Margulies pe o haină 
rusească pe care s-o împacheteze apoi în ambalajul firmei lui 
Leo? 

— De ce? 

— Ca să o scoată din Uniunea Sovietică. Adu haina. 

— Am să-l sun pe Leo. 

— Nu-i mai amesteca și pe ceilalţi! Adu haina! 

Natalie o sună pe Joannie Frye la birou și o rugă să-i trimită 
haina printr-un curier. Margot așteptă, măsurând neliniștită 
sufrageria, oprindu-se mereu în faţa ferestrei, cercetând strada. 

— Nu mai înţeleg, spuse Natalie. Rușii nu confecţionează 
haine. 

— Foarte corect. Meseriașii au fugit după Revoluţie. 

— Și atunci, de ce...? 

— Rușii trimit blănurile de animale în Europa. Rusoaicele 
înstărite își lucrează hainele de blană în Italia. Deci, dacă haina 
ta a fost lucrată în America, foarte bine, este un produs Leo 
Margulies, așa cum arată eticheta și ambalajul. Dar, dacă a fost 
lucrată în Italia, Germania sau Franţa și a fost cumpărată din 
Rusia, este posibil ca Wallace să fi ascuns ceva în ea. 

e 

Imediat ce sosi curierul Natalie scoase haina din sacul de 
plastic și i-o arătă lui Margot. Aceasta o privi încruntată: 

— Fir-ar să fie, este al naibii de bine lucrată. Să vedem ce are 
sub căptușeală. 

— Nu este lucrată în stil franțuzesc. Leo coase de mână 
căptușeala. 

— Nu mai spune! Margot zâmbi. Este un procedeu neobișnuit 
pentru o piesă atât de costisitoare. 

— Face un fel de tiv fals. 

— Uite ce, hai să ne convingem singure, spuse Margot luând 
haina lângă fereastră, la lumină, și atacând-o cu o lamă. 

— Ce naiba faci? 

— Descos căptușeala. Mă îndoiesc că ar fi ascuns ceva prin 
buzunare. 

Într-adevăr, Margot părea o bună meseriașă, așa cum se 
lăudase. Lama lucea și tăia firele de aţă cu care erau prinse 
căptușeala exterioară și cea interioară. Reuși să o desfacă și 
dădu la iveală încrengătura de cusături care uneau bucăţile de 
blană. 

Ochii femeii străluceau la fel ca oţelul lamei, iar obrajii îi erau 
îmbujoraţi. De emoție respira sacadat. Apoi, pe măsură ce 
degetele ei se mișcau din ce în ce mai lent, ritmul respirației îi 
revenea la normal. 

— Ce s-a întâmplat? 

Margot aruncă lama și își trecu degetele bătătorite de muncă 
peste cusături. 

— Vezi fâșia asta de întăritură? 

Natalie privi nedumerită la o bucată de pânză tare, cusută pe 
dunga unde se uneau două bucăţi de piele. 

— Ce ar trebui să văd? 

— Chiar și cel mai bun blănar din Europa, care s-ar ridica la 
această măiestrie, nu și-ar pierde timpul să coase bucata asta 
pe deasupra. A cusut-o pentru a ridica preţul... La naiba! Margot 
aruncă furioasă haina pe dușumea. Calitate americană... La 
naiba! Eram convinsă că voi găsi ceva... Nu cred că ai o mașină 
de cusut. 

— Ba am. 

— Bine, adu-o, am să-ţi repar haina. 

Natalie privea vrăjită cu câtă precizie lucra Margot. O și lăudă, 
dar Margot mârâi. 

— În tinereţea noastră lucram o haină pe zi. Acum ei fac 
douăzeci. 

După ce termină de cusut, Margot îi spuse că este obosită. 
Natalie o rugă să se instaleze în camera de oaspeţi, dar răsuflă 
ușurată când o auzi spunând că mai are de făcut câteva vizite. 

— Ne vedem diseară, Natalie. O să terminăm de controlat 
apartamentul. Să nu discuţi cu nimeni despre asta. 

Natalie se înfășură în haină și rămase în picioare lângă 
fereastră. O văzu pe Margot mergând în direcţia Central Park 
West. Făcu semn unui taxi. Era iute și hotărâtă, ca un tenismen 
care domina plasa cheltuind multă energie. Pe ambele trotuare 
ale bulevardului, câte un bărbat aștepta taxiul. Unul dintre ei 
păru să-i ceară lui Margot să stea la rând. Margot ieși în mijlocul 

străzii, de parcă ar fi vrut să oprească mașina cu propriul său 
trup. 

Cei doi se apropiară de Margot. La colțul blocului următor, 
exact la limita razei ei vizuale, Natalie văzu o mașină ce pleca 
dintr-un loc de parcare. Lumina roșie a semaforului opri traficul. 
Margot privea neliniștită în urmă, la cei doi bărbaţi care se 
apropiau. Deodată, Natalie intui că exista o legătură între cei doi 
bărbaţi și mașină. Nu era sigură, dar așa simţea. leşi în fugă din 
casă și apăsă agitată pe butonul liftului. Işi aminti că este oră de 
vârf și ar putea aștepta mult, așa că porni în fugă pe scări. leși 
val-vârtej pe ușa principală a clădirii. 

Mașina, un taxi pirat, se oprise lângă Margot. Unul din bărbaţi 
deschise portiera; Margot, care credea că vrea să-i ia taxiul, se 
așeză iute pe canapea. Al doilea bărbat deschise cealaltă 
portieră și amândoi urcară în mașină. De unde se afla, Natalie 
avu impresia că Margot se zbătea între cei doi bărbaţi. Incepu să 
fugă sperând că o mai putea ajuta. 

Auzi un fel de claxon și în secunda următoare se afla pe 
pavaj, cu o durere ascuţită într-un picior. Intr-o fracțiune de 
secundă văzu un biciclist dezechilibrându-se, revenindu-și și 
îndepărtându-se cu toată viteza. Portarul clădirii veni în fugă 
lângă ea. 

— Doamnă Nevski, doamnă, aţi păţit ceva? Aţi văzut ce a 
făcut ticălosul! 

— N-am nimic, n-am pățit nimic. Fii liniștit. 

Se ridică în picioare. Taxiul pirat dispăruse, dispăruseră și 
Margot și cei doi bărbați. 

— Să-i ia naiba de biciclişti! Ar trebui exterminați. Sigur n-aţi 
păţit nimic? 

— Nu, stai liniștit. Porni șchiopătând spre clădire. 

Ajunse în casă și își puse o pungă cu gheaţă pe picior, 
convinsă că va face o vânătaie de toată frumuseţea. Se întreba 
de ce episodul acesta ar putea fi altceva decât ceea ce se 
întâmplă zilnic la New York. O femeie care nu se uită pe unde 
merge este lovită de o bicicletă. Biciclistul nu se oprește, își 
continuă drumul. Normal. Dar dacă biciclistul îi proteja pe cei doi 
bărbaţi care au răpit-o pe Margot? Trei oameni își dispută un 
taxi. Oare, întotdeauna urcă toți trei în mașină? 

De două ori întinse mâna spre telefon, dar se răzgândi. Ce 
anume să spună? Presupunea că doi bărbaţi au răpit o bătrânică 

inofensivă, cu un taxi pirat, în Central Park West. Existau cel 
puţin zece mii de taxiuri pirat în New York. Da, și bătrânica 
inofensivă avea pistol. 

Dar dacă Margot a descoperit ceva în haină și a luat acel ceva 
când a trimis-o pe Natalie după mașina de cusut? Bărbaţii aceia 
puteau fi oamenii ei. Așteptau ca ea să o păcălească pe văduva 
lui Wallace și să pună mâna pe ce ascunsese el. 

Natalie formă numărul de telefon. 

— Doamna Nevski sunt, Kenny... Da, informaţia ta a fost 
foarte corectă. Dar Margot Klein se află aici, la New York. Aș dori 
să o cauţi și să mi-o aduci... Șaptezeci. Cam un metru cincizeci 
și cinci, în jur de patruzeci și șapte de kilograme. Scundă, 
îndesată, părul alb, ochii albaștri. Faţa rotundă. Accent britanic. 

(J 

În seara aceea Margot nu s-a întors acasă. A doua zi 
dimineață, pe la ora zece, Kenny Wilson i-a telefonat. Era foarte 
sobru și preocupat: 

— Din nou trebuie să vă avertizez. Dacă toate aceste povești 
au vreo legătură cu uciderea domnului Nevski, trebuie să 
anunţaţi poliția. 

— Ce-ai descoperit? 

— Femeia a devenit chiriașă la morga orașului. 

— Poftim? 

— Cadavru neidentificat. Aparent, victima unui jaf. 

— Cum, este moartă? 

— Da, doamnă Nevski. Este moartă. 

— Jaf? 

— Se pare că hoţii au intrat în panică. l-au luat poșeta. Ea s-a 
luptat cu ei. Au lovit-o în creștetul capului. A murit. 

— Dar era atât de descurcăreaţă! murmură Natalie. 

— Uneori reușești să te descurci, alteori mori dacă opui 
rezistență. Mi se pare mie, sau aţi cunoscut-o? 

— Da, am întâlnit-o. 

— Trebuie să vă întreb ce știți. 

— Nimic. 

Kenny tăcu și Natalie îl auzi aprinzându-și o ţigară. Așteptă. 
Prin minte îi treceau fel de fel de supoziţii. Să fi minţit Margot? 
Au avut oamenii aceia ce fura de la ea? A spus adevărul și a fost 
ucisă de cei care l-au omorât pe Wallace? Poate că a găsit și a 
luat ce căuta, acel ceva ce fusese scos ilegal din Uniunea 

Sovietică... să fi adus într-adevăr Wallace ceva important de 
acolo? 

O tristeţe profundă o cuprinse, amintindu-și de bătrânică. 
Margot îi spusese ceva ce a impresionat-o profund: „Nu-mi place 
felul în care a murit Wallace”. 

— Există vreo problemă în legătură cu povestea asta, Kenny? 

— Mă întreb cum să le spun prietenilor mei de la morgă cine e 
Margot Klein, fără să stârnesc întrebări nedorite. 

— Asta-i foarte ușor. Sună la numărul ei din Londra și cere-i 
persoanei care va răspunde la telefon să anunţe dispariţia ei 
poliţiei din New York. 

— O voi face, doamnă Nevski. Dar, v-aș rămâne recunoscător 
dacă aţi fi puţin mai atentă cu ceea ce intenţionaţi să 
întreprindeți. 

— Sunt hotărâtă și știu ce am de făcut. Mulţumesc, Kenny. 

Kenny deveni solemn. 

— Au început să moară oameni. Insist să mergeţi la poliţie. 

Natalie avu impresia că Kenny se află pe punctul de a face el 
acest lucru. 

— Kenny, nu-mi pot permite să apar pe prima pagină a 
ziarelor. 

Acum două zile încercase să o facă pe Laura Drake să vadă 
latura optimistă a publicităţii. Acum trebuia să-l convingă pe 
Kenny de contrariul. 

— Agenţia de publicitate Laura Drake m-a informat că riscăm 
să o pierdem pe Diana Darbee dacă ziarele vor continua să se 
ocupe de misterele companiei Cotillon. Cred că nu trebuie să-ţi 
mai spun că acum, cu șase săptămâni înainte de Crăciun, este 
cel mai nepotrivit moment. Riscăm să ruinăm campania de 
publicitate la care am muncit atât de mult. Dacă Diana ne 
părăsește, amândoi va trebui să ne căutăm de lucru în altă 
parte. 

Trânti receptorul. Apoi formă numărul lui Greg la Washington. 

— A intervenit ceva. Trebuie să stau de vorbă cu tine. 

— Vin acasă la sfârșitul săptămânii. 

— Detectivii de la omucideri pun întrebări ciudate despre 
Rusia. 

— Ce-ar fi să luăm cina împreună diseară? 

„Am fost convinsă că așa vei reacţiona”, șopti Natalie, după 
ce închise telefonul. Nici nu era de mirare. Toate firele duceau 
spre Rusia. 


e Capitolul 13 


Un bărbat solid, îmbrăcat într-o jachetă din piele și cu un 
pulover pe gât, o privea insistent. Când metroul se opri în stația 
Trenton, New Jersey, unde trebuia să-l întâlnească pe Greg, 
Natalie cobori în ultima secundă, înainte de a se închide ușile. 
Urcă în fugă scara metalică și se grăbi să iasă din coridoarele 
lungi, abia luminate, înspăimântător de nepopulate. Il simţi în 
spatele ei. Când, în sfârșit, ieși din terminal și privi peste umăr 
prin ușa de sticlă, îl văzu clar; își îmbrăca din mers balonzaidul. 

Natalie trecu pe lângă câteva taximetre și autobuze, aflate la 
capăt de linie și privi în jur pentru a se orienta. La stânga ei era 
o intersecţie foarte aglomerată, dincolo de ea câteva clădiri 
masive din cărămidă. Chiar în faţă se afla strada cu patru benzi 
de circulaţie, pe care, așa cum a instruit-o Greg, trebuia să o 
traverseze. Reperă firma restaurantului Pete Lorenzo. Privi din 
nou înapoi și îl văzu pe bărbat trecând pe lângă taximetre, așa 
cum făcuse și ea. Începu să fugă, dar se blocă între mașinile 
oprite la semafor. Găsi, în sfârșit, un mic culoar de trecere și 
traversă strada. La intrarea în restaurant, privi din nou peste 
umăr. Respira sacadat. Bărbatul urca într-un autobuz. O femeie 
îl întâmpină cu un sărut fugar și autobuzul plecă. 

„Trage-ti sufletul și revino-ţi!” își spuse ea, înainte de a intra 
în restaurant. 

Greg îi făcu din mână din capătul sălii, unde se găsea un bar 
foarte aglomerat. Erau o mulţime de bărbaţi. In timp ce Greg se 
îndrepta spre ea, aproape toți o priviră obraznic, iar unul o invită 
la masă. Constată cu uimire că era bucuroasă să-l vadă pe Greg. 

Greg arăta superb - tânăr, plin de energie, prosper. Costum și 
pantofi englezești, cămașă, cravată și batistă italiene. Îi spusese 
odată că avantajul cel mai mare al căsătoriei cu Sally consta în 
faptul că funcţionarii publici cu soţii bogate erau întotdeauna 
trataţi cu respect. Greg îi zâmbi, îi prinse mâinile între ale lui, o 
trase mai aproape și o sărută pe obraz. 

— Tremuri! 

— M-am pierdut în staţia de metrou. 

— Este vina mea. Trebuia să te aștept pe peron. Se îndepărtă 
de ea și o învălui cu o privire caldă și îngrijorată. Arăţi minunat. 

— Mă simt precum Camille în ploaie. 

— Și Camille are nevoie de un whisky cu gheaţă. Am 
comandat deja. Ne așteaptă la masă. O luă de braţ și o conduse 
spre o masă retrasă. Să știi că arăţi extraordinar. Poate puţin 
cam trasă la faţă, cred că dormi prea puţin, în schimb ţi-ai 
recăpătat strălucirea de altădată. Ce te înviorează, afacerile? 
Sau ai pus cumva ochii pe mine ca pe o posibilă cucerire. 

— Aici obișnuiai să te întâlnești cu Wallace? 

— Uneori. Era cam la jumătatea drumului. Așa cum am 
procedat și noi astăzi. li plăcea restaurantul ăsta. 

— Nu mi-a spus niciodată de el. 

— Mă surprinde. Protipendada locuiește în Trenton, iar acești 
domni bine hrăniţi pe care-i vezi în jurul tău sunt politicienii din 
Jersey. Wallace obișnuia să spună că zumzetul pe care-l auzi 
este clinchetul banilor în democraţia noastră. Spunea despre el 
că este un newyorkez provincial și că acești politicieni nu sunt 
mai puţin lacomi decât oricare alţii, dar faptul că frecventează 
acest local îi face să pară mai puţin vinovați. 

— Vorbele astea ţi se potrivesc mai degrabă ţie, decât lui 
Wallace. 

— Poate că sunt ale mele, îi zâmbi el. 

— Se întâmplă lucruri foarte ciudate, Greg. 

— De aceea ţi-am dat cartea mea de vizită. Ce spune poliţia? 

— Nu, nu despre poliţie e vorba. 

— Dar la telefon așa mi-ai spus. 

— Așa ţi-am spus? 

Greg o privi lung. 

— Tu glumești? 

Natalie luă o gură de whisky în semn de recompensă pentru 
istețime și o a doua pentru a-și face curaj. 

— A apărut o femeie care pretinde că este prima soţie a lui 
Wallace. 

— Știam că a murit. 

— Și eu. Dar ea știa amănunte din viaţa lui, pe care eu nu le 
cunoșteam. Mi-a spus că Wallace a fost agent, spion OSS, în 
timpul războiului. 

Greg dădu din cap amărât. 

— Nu era singurul din familie. Unchiul Norbert a fost agent CIA 
pe timpul lui Kennedy. Întotdeauna am avut impresia că Joan 
Didion l-a avut ca model pentru un personaj din cărțile ei. 

— Mi-a mai spus că după război Wallace a organizat o rețea 
secretă de spionaj în Rusia, exclusiv pentru președintele 
Truman, dar a continuat să lucreze pentru Eisenhower, Kennedy 
și pentru ceilalți președinți. Ea crede că Wallace a adus ceva 
important din Rusia și de aceea l-a omorât KGB-ul. 

— Ce anume? 

— Nu știu. Am răsturnat casa și apartamentul cu susu-n jos. 
Nu am găsit nimic. 

Greg zâmbi. 

— Am s-o sun pe Joan Didion. 

— Bineînţeles că nu mi-a venit să cred, dar s-a întâmplat un 
lucru extrem de ciudat. Am văzut doi bărbaţi urcând-o cu forța 
într-o mașină pe această femeie. Știu și eu... Poate că avea 
întâlnire cu ei... mie mi-a spus că are câteva vizite de făcut... 
Dar asta se întâmpla ieri. Azi-dimineaţă femeia a fost găsită 
moartă. 

— Moartă? Ce spune poliţia? 

— Că ar fi vrut să o jefuiască și în busculadă au omorât-o. 

Greg sorbi gânditor din băutură. 

— Doamna în cauză dispare. Sună a dosar clasat. 

— Greg, vorbim despre o femeie care a murit. 

— Tot caz clasat se cheamă. 

— Cu o foarte mică excepţie. 

— Și anume? 

Natalie mototoli între degete marginea feţei de masă. Apoi îl 
privi drept în ochi. 

— Dacă este adevărat că Wallace conducea o reţea secretă 
de spionaj, nu putea pune mâna pe telefon să spună pur și 
simplu: „Bună ziua, domnule președinte, m-am gândit că e bine 
să vă informez că Gorbaciov a mai înregistrat o victorie în Biroul 
Politic”. Înţelegi ce vreau să spun, Greg? Avea nevoie de un om 
de legătură. Cineva trebuia să organizeze aceste întâlniri super- 
secrete. Cineva care lucrează la Casa Albă, Greg. 

Greg făcu un semn chelnerului și o întrebă atât de natural, de 
parcă ar fi discutat despre campania electorală de peste patru 
ani: 

— Comandăm? 


146 


— Greg! 

— Aluziile tale sunt subtile asemeni curenților din Gulf 
Stream. Nu înţeleg prea bine ce dorești de fapt? 

— Spune-mi că este adevărat. Tu chiar nu vrei să înţelegi? 
Dacă Wallace a avut o viaţă secretă ca spion, moartea lui ridică 
întrebări delicate. Nu a fost pur și simplu împușcat de o blondă, 
ci a murit... în timpul unei operaţiuni secrete. 

— Adevărul nu-l poate învia. 

— Dar îmi poate oferi o motivaţie cu care să trăiesc. Dacă ar fi 
așa, eu aș fi din nou mândră de el... de noi. Mânară de căsnicia 
noastră. 

Greg îi luă mâna și-i spuse cu afecţiune: 

— Te înțeleg. Aș dori să avem fapte cu care să sustinem 
aceste argumente. 

Greg se străduia să pară sardonic, dar privirea lui avea o 
expresie ciudată. | se păru că descoperea în acea privire, 
admiraţie și frică. 

— Nota de plată, te rog, strigă el la chelner. 

e 

Nu i-a spus lui Greg câteva lucruri importante - cartea de 
coduri Perla, telefonul primit de la Liuba, telefonul secret din 
biroul lui Wallace, banda cu povestea vieţii lui și semnificativa Zi 
a valentinelor. Când observă limuzina impunătoare apropiindu- 
se de intrarea restaurantului, se decise să joace tare. 

— Grozăvia asta este pentru noi? 

Şoferul cobori și deschise portiera. 

— Aparține unei persoane pe care aș dori să o cunoști, 
răspunse Greg cu indiferenţă aparentă. 

— Jeff Jervis? 

Zâmbetul dispăru brusc de pe faţa lui Greg. 

— Cum de...? 

— Ce vrei să-mi faci, Greg? 

— Hei, eu nu sunt decât un om aflat la mijloc. De unde știi că-i 
mașina lui Jervis? 

Şoferul era polițistul care o alungase de pe proprietatea lui 
Jervis din Greenwich, dar nu avea nicio intenţie să-i explice lui 
Greg. 

— Ce avea el comun cu Wallace? 

— Totul. 

Poliţistul-șofer privea într-un punct fix, deasupra capului lui 
Natalie. 

— Urcăm? întrebă Greg. 

— După tine. 

Se trezi într-un interior care mirosea a piele nouă și lac de 
lustruit nichelul. Fotoliile se aflau faţă în față, câte două locuri 
de fiecare parte. Greg îi făcu semn să se așeze lângă el, dar 
Natalie alese scaunul cel mai îndepărtat, în diagonală. Mașina 
intră în intersecția aglomerată. Greg închise geamul despărțitor 
dinspre cabina șoferului. 

— Ce mașină! 

— Ce-ai spus? 

— Mașina. Mașina lui Jervis. Arată grozav, nu? 

Natalie ridică din umeri. N-o impresiona nimic, cu excepţia 
faptului că mașina era extrem de silenţioasă și geamurile atât 
de negre, încât îți dădeau sentimentul apăsător de izolare. 

— Este blindată, spuse Greg, zâmbind din nou. Cred că nicio 
bombă nu o dă gata. Aleargă ca o fantomă. Așteaptă numai, să 
vezi ce casă are! 

— Mergem în Connecticut? 

— Nu. Lângă Princeton. 

— Ce legătură avea el cu Wallace? 

— ÎI las pe el să-ţi explice. 

e 

După o jumătate de oră de mers părăsiră şoseaua principală 
și continuară drumul într-o beznă de nepătruns. Natalie cobori 
geamul și constată că merg pe un drum de ţară, mărginit de un 
gard metalic vopsit în alb. 

— Ce-i asta? O fermă de cai? 

— Are cam două sute de cai pursânge. Cincizeci care participă 
la curse și cam o sută de iepe cu mâniji. Invârte sume mari. 

Era surprinsă de tonul admirativ cu care vorbea Greg. || privi 
mai atentă. El îi zâmbi și Natalie nu reuși să-și dea seama dacă îl 
ironiza pe Jefferson sau pe ea, ori își bătea joc de el însuși. 

La lumina farurilor se vedeau grajdurile roșii și oameni care 
încărcau în camioane cai. Apoi apăru o clădire compactă, 
formată din mai multe aripi, o casă modernă cu pereţi de sticlă. 
Trecând pe lângă o aripă a casei, Natalie văzu într-o cameră 
imensă o femeie fragilă, cântând la pian. 

— Cine este? 

— Doamna |]. 

Limuzina ocoli casa și parcă lângă un hambar mare, în faţa 
căruia erau o mulțime de alte mașini. După ce au coborât, 
Natalie auzi muzică western și larma specifică unei petreceri. 
Greg o conduse spre hambar. lIntrară. Hambarul fusese 
transformat în sală de dans. Cam o sută de oameni îmbrăcați în 
jeanși și pulovere, beau și dansau. Oaspeţii își luau singuri 
berea, de la niște robinete, iar chelnerii serveau friptură de pui 
la mesele aranjate în jurul ringului de dans. 

ÎI zări pe Jervis printre oaspeţi, făcându-le semne prietenoase, 
încercând să se apropie de ei, strângând mâinile ce i se 
întindeau și întrebând invariabil: 

— Cum vă simţiţi? Vă distraţi bine? 

Era îmbrăcat în jeanși, cu o cămașă în carouri peste care 
purta o vestă. Nu lipseau nici cizmele de cow-boy. Nasul ascuțit, 
obrajii supţi și sprâncenele înguste se străduiau să se încadreze 
într-un zâmbet cuceritor, dar ochii lui o fixau cercetători. Natalie 
își adună curajul. Lucrase destul timp într-o bancă pentru a simţi 
mirosul banilor care dau puterea. 

— Bună, Greg. Ai uitat să-mi spui că este o femeie frumoasă. 

Avea un foarte vag accent britanic, ușor forţat și o privire 
enervantă care o evalua. Când ochii lui îi examinară picioarele, 
Natalie își strânse haina pe lângă corp. 

— Jeff Jervis, spuse el zâmbind. Părul foarte rar era pieptănat 
cu grijă pentru a ascunde chelia. 

— Îmi pare bine, răspunse Natalie, ignorând mâna întinsă. 

— Sunt uluit, continuă Jervis. 

— Înseamnă că suntem doi. 

— Mda! Accentul englezesc deveni mai puternic. Te cred. Ce- 
ai vrea să-ţi spun? 

— Domnule Jervis, suntem în casa dumneavoastră, la o 
întâlnire fixată de dumneavoastră. Există vreun locșor liniștit 
unde am putea sta de vorbă? 

— Bineînţeles! 

Îi conduse spre o ușă, urcară niște scări și intrară într-un 
birou. Prin peretele de sticlă se vedea toată sala în care se 
desfășura petrecerea. Când Jervis închise ușa, zgomotul amuţi 
brusc. Nu se mai auzea nimic. 

— Vă rog să luaţi loc. 

Natalie se așeză pe o canapea iar Greg preferă un scaun 
lângă peretele din sticlă. Jervis luă loc pe fotoliul din spatele 
biroului. Unul din pereţii camerei era plin cu diplome și premii 
primite de la diverse societăţi apolitice și religioase. Pe un raft 
care înconjura pereţii camerei se aflau o colecţie impresionantă 
de șepci de baseball, cu însemnele armatei americane, ale 
serviciilor secrete, ale unităţilor de pompieri din orașele Los 
Angeles și New York, ale unor brigăzi speciale de poliţie și ale 
unor unităţi navale și de submarine. 

— Așadar? 

— Ce se întâmplă, domnule Jervis? Unde și cum l-ai cunoscut 
dumneata pe soţul meu? 

— Mi-ar plăcea să cred că vom deveni prieteni. 

— Nu schimba vorba! izbucni ea, prea tensionată pentru a se 
putea controla. Lui Wallace nu-i plăceau cei care manipulau 
oameni. Era mai mult decât un bătrân socialist și ţi-ar fi spus în 
faţă că ești un parvenit. 

Jervis o privea cu simpatie, fără să se enerveze. 

— De fapt, eu și Wallace am reușit să ne înțelegem 
excepţional - am vorbit aceeași limbă. Eram o pereche; doi 
oportuniști realiști, asta eram noi doi. Cred că ne-am simpatizat 
chiar, nu-i așa, Greg? 

Greg bătea ușor cu degetele în rama scaunului și privea fix în 
camera unde oamenii se distrau. Faţa lui cu trăsături frumoase 
era ca o mască. 

— Am jucat și tenis aici. Doamne, ce serviciu avea! Ce 
passing shot în lung de linie, uau! Am uitat ce vârstă are în 
secunda în care am intrat pe teren. Mi-a spus că tu erai singura 
care îl bătea la tenis. De fapt, eu mă așteptam la o amazoană, 
nu la o sirenă. 

— Aţi jucat tenis aici? 

— Aici, la Greenwich, la Washington, oriunde ni se încrucișau 
drumurile. Mi-a spus că îl prindeai mereu cu reverul. Că ela 
învăţat tenis pe vremea când reverul nu constituia o tehnică de 
joc, dar că tu îl folosești exact ca și Chris Evert. 

Fără să vrea, Natalie zâmbi. Acum își explica de ce se 
înțeleseseră Wallace și Jervis. 

— Asta era scuza lui preferată. De fapt eu nu-l băteam 
întotdeauna. In ce împrejurări l-aţi cunoscut pe Wallace? 

— Președintele mi l-a pasat în 1981. 


— Nu înțeleg. 

— Președintele preia oficiile la Casa Albă cu un cabinet, să-i 
spunem de bucătărie, format din oameni cu experienţă, așa ca 
mine. Jervis zâmbi ironic. Cu trecutul meu bine-cunoscut, de 
agent secret în Vietnam, informarea asupra serviciilor secrete a 
intrat în sarcina mea. Printre nucile care mi-au căzut pe cap se 
afla și un tânăr de perspectivă, foarte inteligent, aici de față - 
Greg. El era omul de legătură al unui blănar care susținea că are 
o rețea de spionaj organizată în Rusia și insista cu încăpățânare 
să raporteze numai președintelui. Așa ceva era cu neputinţă. 
Noi, cei care-l conducem pe președinte, avem o regulă strictă... 

Natalie se încordă. 

— II conduceţi pe președinte? 

— Ce este? Te deranjează cumva? 

— Eu am crescut într-o familie unde oamenii aflaţi în slujba 
președintelui erau conduși de el. 

— Vremurile se mai schimbă. Regula noastră strictă era: 
niciodată nu va fi lăsat singur în compania unei persoane, 
pentru că, așa cum unu plus unu fac doi, tot astfel va ieși după 
întrevedere crezându-l pe acela. L-am convins pe președinte să-l 
oblige pe Wallace Nevski să-mi raporteze mie. 

— Wallace nu ar fi făcut niciodată așa ceva. 

— Bineînţeles. Nici nu a făcut. S-a retras. 

— S-a retras? 

— Da. A ieșit la pensie. Avea și vârsta. Președintele i-a 
înmânat această distincţie. Jervis scoase o cutiuţă din buzunarul 
vestei și i-o întinse. Natalie o deschise - o medalie de aur 
strălucea pe o perniţță de catifea. Cea mai înaltă decorație, 
continuă Jervis, pe care președintele i-o putea acorda lui 
Wallace, fără a cere aprobarea Congresului. O glumă proastă, 
de fapt, pentru că Wallace a trebuit să o ţină câteva momente în 
mână, după care a fost nevoit să o înapoieze. 

Natalie scoase medalia și o strânse puternic în palmă. 

— Greg!? 

— Ai auzit ce-a spus omul, Natalie. Prima soţie a lui Wallace 
știa adevărul până la un punct. Poate că moartea lui a 
impacientat-o. Poate că a cuprins-o deodată pofta de acţiune. 
Fiind bătrână și singură, îi venea greu să renunţe la o viață 
palpitantă. Ştii, spionii sunt ca și criminalii. Pe noi ceilalţi ne 

disprețuiesc. Sunt ca lupii între oi. Jeff, cum le spun teroriștii la 
cetățenii obișnuiți? 

— Parcă măgari. 

— Tu ce ești, Greg? îl întrebă Natalie. 

— În niciun caz lup, zâmbi el. Sunt doar un birocrat care 
împletește fire de lână... 

— Dar dumneata, domnule Jervis? 

— Un elefant bătrân cu o memorie de invidiat. 

— Ei bine, amândoi aţi uitat ceva. 

— Ce anume, Natalie? Nu te supăra că îţi spun Natalie. 

— Amândoi aţi uitat ceva. M-aţi minţit, dar aţi dat-o-n bară. 

— Cum așa, draga mea? 

— Wallace avea un telefon secret. 

— Și? 

— După ce a fost ucis, la acest telefon l-a căutat cineva. O 
femeie care nu știa că a murit. 

— O femeie? 

— Da. 

— Păi... n-aș vrea să par nedelicat, doamnă Nevski, dar 
Wallace... o femeie... cred că-ţi imaginezi. 

— Este rusoaică și speriată de moarte. 

— Tot nu înţeleg ce vrei să spui. 

— Poate o să vă simţiţi mai bine dacă veţi afla că nu a sunat 
cu taxă inversă. 

— Poftim? 

— Telefonul este plătit de una din companiile dumneavoastră. 

Jervis aruncă o privire neliniștită spre Greg, care părea foarte 
stânjenit. 

— A trebuit să-l luăm de acolo, doamnă Nevski. 

— Știu. Aţi intrat fără permisiune pe proprietatea mea. 

— Voi plăti daune... 

— Este ultima voastră șansă, vă somez pe amândoi să mă 
lămuriţi. Soţul meu a fost împușcat. O anchetă oficială este în 
curs de desfășurare. Le voi spune tot ceea ce știu până acum și 
vă asigur, știu mult mai multe decât v-am spus. 

— Hai să ne calmăm. 

— Recunosc, mi-ar fi fost frică să vă ameninţț în absenţa lui 
Greg, pentru că nu știu exact cine sunteți și de unde aţi apărut. 

— Bine, bine, gata. 

— Nu mă trataţi ca pe o proastă. Nu o faceți pe deștepţii cu 
mine. Vreau adevărul. 

— Ți-am spus adevărul... deși nu în întregime... Soțul 
dumitale a ieșit la pensie, după cum ţi-am spus. Dar, doi ani mai 
târziu, a luat-o iar pe cont propriu și a încercat să-l convingă pe 
Greg să-l ducă la președinte. Bineînțeles că le-am tăiat avântul 
la amândoi. 

Natalie îl privi pe Greg. Ochii lui albaștri deveniseră ca oţelul 
auzind insulta. 

— Jeff, deviezi. 

— Nu! Tu ai deviat! 

Greg se ridică de pe scaun cu o mișcare uluitor de rapidă. 
Abia atunci realiză Natalie că nu-l văzuse niciodată furios. Tot ce 
știa despre Greg - zâmbete sardonice, ironice, ochii calzi ca ai 
unui copil - nu mai exista. Faţa lui devenise o mască rigidă, albă 
ca varul. Dintr-un pas ajunse lângă Jefferson Jervis, și Natalie 
observă că tot trupul îi era încordat. 

Însă, la fel de iute cum se ridicase, Greg se întoarse și se 
prăbuși pe scaun. Chipul inexpresiv privea din nou petrecerea 
de jos. Natalie oftă, simțind o dezamăgire stranie. 

Jefferson Jervis reluă povestirea, ca și cum nimic nu s-ar fi 
întâmplat. 

— Așadar, Wallace pretindea că a descoperit un fel de 
conspirație, în cele mai înalte cercuri sovietice. Pretindea că 
făcea des călătorii în Uniunea Sovietică și își menţinuse 
contactele acolo. Cerea insistent să-l întâlnească pe președinte. 
l-am spus că regulile noastre nu s-au schimbat. Wallace a 
insistat că deţine informaţii atât de explozive încât nu le poate 
dezvălui decât președintelui. Afirma că în cazul în care ajungeau 
cumva în Rusia, prin vreo scurgere de informaţii CIA, s-ar 
produce un adevărat dezastru. Noi, însă nu îl conduceam pe 
președinte așa. Wallace era furios la culme. Mai târziu am aflat 
că a întreprins câteva acţiuni pe cont propriu. Bineînțeles că nu 
a reușit. Zidul din jurul președintelui nu a cedat. 

Natalie se uită din nou spre vărul său, dar acesta privea în 
gol. 

— Ce fel de conspirație? 

— Nu a vrut să ne spună. Ne-a precizat doar că dacă se 
scurge vreun cuvânt, în Rusia va fi război civil. Am glumit, că 
ăsta nu ar fi chiar cel mai îngrozitor lucru pe lumea asta, dar el 

mi-a spus foarte serios că ar fi. Mi-a spus că ar suferi milioane 
de oameni. Mi-a spus că și noi am suferi, pentru că Rusia este 
ţara unde există jumătate din armele nucleare din lume și că 
exact în această țară, nu trebuia să fie război civil. Mi s-a părut 
un argument logic. 

— Și atunci, de ce nu l-ai ajutat? 

— Pentru că sub toate aceste cuvinte nu exista nicio 
conspirație, îmi părea rău pentru el. Mă gândeam vag, dar 
dacă... dar dacă... Și atunci, împotriva raţiunii, l-am lăsat să mă 
convingă să-l finanţez, măcar până va descoperi vreo probă 
concludentă, vitală, suficient de importantă ca să îl las să-l vadă 
pe președinte. 

Jefferson Jervis nu era omul care să-și cheltuie banii pe idei 
nebunești. Cu tristețe, Natalie înțelegea acum de ce a pierdut 
Wallace iahtul Panache. 

— Așa că i-ai cumpărat iahtul. 

Jervis începu să râdă. 

— Greg, ai o verișoară extrem de isteaţă. N-a stat cu mâinile 
în sân. 

— Poate că data viitoare vei asculta un astfel de om. 

Expresia de pe chipul lui Jervis le demonstra cu claritate că nu 
accepta să fie pus la punct. Privirea lui grea căzu asupra lui 
Greg, dar atitudinea acestuia arăta limpede că nu dă doi bani pe 
ce gândea Jervis. 

— Wallace mi-a sugerat un contract de vânzare și unul de 
închiriere. Era o modalitate curată de a finanța ceea ce făcea, 
fără să stârnească întrebări și să fie nevoit să mintă. 

— Ce fel de conspirație investiga el? 

— Dumnezeu știe. Nu mi-a dat nicio informaţie. 

— Dumneata ce crezi că investiga? 

— Nimic. Ascultă-mă, eu am propriile mele legături în Uniunea 
Sovietică. Cunosc câţiva birocraţi, câţiva oameni cu funcţii înalte 
în armată, sunt prieten cu membri ai diverselor organizaţii, 
inclusiv Pamiat, ultranaţionaliștii. Atât cât pot fi ei prieteni cu un 
străin. Adevărul este că am cercetat pe cont propriu și nu am 
ajuns la nimic. 

— Pamiat? 

— Pamiat. Înseamnă memorie. Vorbești rusește, nu-i așa? 
Este un fel de mișcare să-ne-întoarcem-la-zilele-de-glorie, la- 

rădăcinile-Rusiei. De fapt, în ultima vreme organizaţia a ajuns o 
adevărată forță în Rusia. Gorby va avea mult de lucru cu ei. 

— Da, Wallace mi-a spus câte ceva despre ei. 

Işi aminti ce auzise pe caseta ce conţinea confesiunea lui. 
„Pentru fiecare mutare corectă a lui Gorbaciov, pentru fiecare 
idee din Perestroika... pentru fiecare susținător ardent al 
reformei... un membru reacționar al mișcării Pamiat”. 

— Cine este conducătorul acestei mișcări? Tătucul? 

— De unde naiba ai aflat asta? o întrebă Jervis tăios. 

— De ici, de colo. Cine este? 

— Știu doar că așa i se spunea lui Stalin. 

Bineînţeles că știa mai mult. Natalie se hotărî să nu spună 
nimic despre milionarii amintiţi de Liuba. 

— Nu înţelegi, doamnă Nevski? Nu descoperise nimic. Mi-a 
fost milă să-l resping cu brutalitate, dar bătrânul domn era 
încăpățânat. Pur și simplu refuza să renunțe. 

— Dacă nu deținea nimic de valoare, atunci cine și de ce l-a 
ucis? 

Jervis oftă. Greg încercă să intervină, dar finanțistul îl opri cu 
un gest al mâinii. 

— Sunt convins că nu era o persoană importantă. Te asigur. 

— Ce te face să fii atât de convins? 

— Am investigat pe două direcţii. Prima - un bătrân agent 
este împușcat? Gândește-te puţin. Am cercetat imediat fiecare 
colțișor de pe glob. Nimic. 

— Dar cine știa că este spion? 

— Crede-mă, doamnă Nevski, am pus întrebarea potrivită, 
oamenilor potriviţi. 

— Şi care este a doua direcție? 

— In toţi acești ani cât el a continuat să sape, nu a găsit 
nimic. In plus, la Moscova nu s-a petrecut nimic care să 
demonstreze concret teribilele lui suspiciuni. CIA nu a descoperit 
nimic. Englezii, nici atât. Nici e/ nu a aflat nimic... Mi-a fost 
penibil să-i spun să se lase păgubaș. Era un bătrân veteran loial, 
care muncise aproape cincizeci de ani. 

— Femeia aceea nu era amanta lui. 

— Doamnă Nevski, sunt dispus să cred că blonda în cauză nu 
era o „blondă” în înţelesul pe care-l dăm noi cuvântului. 

— Dacă sunteţi dispus să acceptaţi asta, trebuie să vă puneţi 
întrebarea cine l-a ucis, și de ce? 

— În ce mă priveşte, presupun că Wallace a fost neatent. 

— Ce vreţi să spuneţi cu asta? 

— A comis o greșeală. KGB-ul i-a luat urma. Când i-au 
descoperit reţeaua, care acţionase sub nasul lor atâţia ani, au 
hotărât să încheie socotelile. O lecție pentru oricine ar mai 
îndrăzni să se gândească la spionaj în Uniunea Sovietică. Sunt și 
ei oameni, nu-i așa? 

— Poate că dumneata ai greșit. Poate că te-ai trezit vorbind 
despre el în „cabinetul vostru de bucătărie”. 

— la stai puţin, doamnă Nevski! Mă tratezi ca pe o cantitate 
neglijabilă, greșeală pe care au făcut-o unii diplomaţi de carieră 
și, ulterior, au regretat-o. Faptul că mă ocup de afaceri nu 
înseamnă că nu pot rezolva sarcini guvernamentale. 

— Cine te-a însărcinat cu asta? 

— Președintele Statelor Unite. Duc tratative cu rușii de mai 
bine de zece ani. Știu ce-i înmoaie și ce vor ei. iți mai spun încă 
o dată, am verificat povestea spusă de soţul dumitale și n-are 
nicio bază reală. Pricepi? 

— Ceea ce pricep foarte bine, răspunse Natalie cu 
înverșunare, este că verificarea făcută de dumneata putea să le 
ofere rușilor o pistă care să-i pună pe urmele lui Wallace. Poate 
că întrebările dumitale le-au dat rușilor răspunsul de care aveau 
nevoie. 

— Fir-ar să fie! O iei de la capăt! Eu am fost ofițer de 
contrainformaţii în sud-estul Asiei. Nu sunt un tâmpit. Nu l-am 
deconspirat eu pe soţul dumitale! 

— Atunci, de ce a fost ucis? 

— Greg, vrei te rog să vorbești cu femeia asta? 

— Nu mă trata cu superioritate, domnule Jervis! 

— ţi înțeleg amărăciunea, dar te asigur că eu nu-ți spun 
povești. Doamnă Nevski, soțul dumitale nu întinerea. Sunt 
convins că asta nu te consolează cu nimic, dar este mai bine să 
cunoști adevărul, decât să spui polițiștilor cine știe ce bazaconii. 
Și nu uita că îi pui în pericol pe toţi prietenii lui din Rusia. 

Natalie îl privi întrebător pe Greg. 

— N-a știut să se oprească la timp, șopti el cu tristețe. A 

— Ar fi neloial să-l condamnăm că a continuat să activeze. |și 
iubea meseria. 

— Wallace nu era un bătrân senil, șopti Natalie. 

— Pardon? 


— M-aţi pus în faţa unei situaţii îngrozitoare. Trebuie să 
accept una din variante: ori a fost ucis de amanta lui, ori l-au 
lichidat pentru că devenise senil. 

Se lăsă o liniște grea. Natalie închise ochii, golită de orice 
speranţă. Aici se termină totul, gândi ea. Aici, la ferma de cai a 
unui miliardar de tinichea. 

— Aş dori să fac ceva pentru dumneata, spuse Jervis într-un 
târziu. Pentru Wallace. 

— Voi păstra această medalie. 

— Nu-i o idee tocmai bună. 

Natalie o strânse cu putere în palmă. 

— Nici să nu vă gândiţi să mi-o luaţi! 

Interveni și Greg. 

— Îţi aparţine, nu-ţi face probleme. 

— Nu-mi fac probleme, se răsti ea. 

— Nu-i deloc o idee bună, repetă Jervis. 

Privirile celor doi bărbaţi se întâlniră și Natalie avu impresia 
că, în ciuda diferendului dintre ei, care părea că era foarte 
serios, în privinţa medaliei erau dispuși să colaboreze. 

— Păstreaz-o, repetă Greg. Este ata. 

— Sunt hotărâtă să o păstrez. 

— Există considerente de securitate naţională la mijloc, 
insistă Jervis. 

— Nu dau doi bani pe securitatea ta, ţipă Greg. Las-o în pace. 

Jervis ridică din umeri și schimbă subiectul. 

— Cred că ești conștientă de faptul că situaţia companiei 
Cotillon e foarte precară. 

— Am aflat multe lucruri pe care nu le știam. 

— Cineva se străduiește să obţină controlul asupra companiei, 
îl cunoști pe Stevie Weintraub? 

— Este importator de haine de blană. 

— Wallace îl cunoștea? 

— Nu-l putea suporta. 

— Ei bine, el încearcă preluarea companiei. 

— Mulţumesc pentru avertisment. 

— Vrei să te ajut? 

Natalie îl privi mândră. 

— Nu, mulțumesc. 

— Aș face-o în amintirea lui Wallace. 

— Ai făcut deja prea multe pentru Wallace. Și nu m-ar mira 
deloc să aud că te vei folosi de Stevie Weintraub. 

— Natalie, nu spune prostii, o opri Greg. Jeff te poate salva. 

— Tu să nu-mi mai spui nimic, Greg. 

Considera că vărul ei a trădat-o prin simplul fapt că a fost 
împotriva lui Wallace și a acceptat povestea lui Jervis. Greg ar fi 
trebuit să separe binele de rău. Acum, dacă nu putea fi 
obiectivă, asta se datora suferinței care o împiedica să fie 
raţională. Speranţele că trecutul a fost ceva unic dispăruseră iar 
golul din faţa ei, care se numea viitor, era sumbru și îngheţat ca 
o noapte de iarnă. 


e CARTEA A TREIA eœ 
Perestroika 


e Capitolul 14 


— Nu-mi vine să cred că au trecut deja două luni de când 
Wallace ne-a părăsit, se lamentă Diana Darbee. 

Două luni, o săptămână și trei zile, gândi Natalie, dar nu 
spuse nimic. Se simţea de parcă tocmai intrase undeva la 
căldură sosind din viscol. 

Tot trupul îi ardea. El exista acolo, ascuns în inima ei, dar nu o 
mai preocupa în fiecare secundă. Munca i-a folosit mult, mai 
ales în timpul zilei. 

— Crăciunul a fost un dezastru, continuă Diana. Nu mi l-am 
putut scoate din minte. Până la urmă, prietenul meu a plecat 
acasă fără să-și primească darul. 

Natalie o aproba politicos, dar nu scotea niciun cuvânt. 

— Și Anul Nou, gemu Diana teatral. Nici nu vreau să-mi 
amintesc. Tu ce ai făcut de Anul Nou? 

— l-am supraviețuit, răspunse Natalie, adunându-și forțele și 
agăţându-se de amintiri. La ora zece dormeam tun. 

— Fir-ar să fie de vacanțe. 

Conveniențele sociale fiind îndeplinite, Diana își scutură 
coama de păr blond. Actriţa era îmbrăcată cu o salopetă din 
piele, cu fermoarul desfăcut până între sâni, foarte strâmtă și 
care se mula indecent în zona pubisului. Toaleta actriței o 
adusese pe eficienta Joannie Frye într-o stare de paralizie 
tâmpă. Diana privi semnificativ ceasul mare, cromat, pe care-l 
purta peste mâneca din piele a costumului. 

— Bine, și acum să vedem ce mai avem de făcut. 

Această vizită constitui punctul culminant al unei întregi 
săptămâni de negocieri între Laura Drake și agentul Dianei, 
directorul executiv al lui Natalie și avocaţii care-i reprezentau. 
Datorită faptului că publicitatea legată de asasinarea lui Wallace 

mai scăzuse în intensitate, Diana acceptase să nu părăsească 
firma Cotillon. Ducea, totuși, tratative făţișe cu Furrari și Revillon 
și acceptase, la modul superficial, să se informeze despre 
campania publicitară pregătită de Natalie. Acesta era motivul 
pentru care se afla în birourile Cotillon și nu la Agenţia 
publicitară Drake. 

Dimineaţa începuse prost. Înainte ca Joannie să o anunţe că 
Diana a sosit mai devreme, pe Natalie o înnebuniseră 
telefoanele, iar biroul uriaș pe care-l împărțea altădată cu 
Wallace, era plin de hârtii. Nu apucase să se dezbrace, când a 
sunat-o proprietarul magazinului din Binghamton reclamând 
agitat că n-a sosit mașina cu haine. Natalie a încercat să 
depisteze mașina și, după trei telefoane, l-a putut asigura pe 
patron că totul este în regulă și marfa va sosi curând. In același 
timp Joannie primea, la un alt telefon, o reclamaţie din partea 
unui manufacturier canadian, care cerea insistent cecul. Cum a 
terminat cu magazinul, Natalie l-a sunat pe canadian și l-a 
asigurat că este o greșeală, că dintr-o neatenție a funcționarilor 
bancari cecul lui a ajuns la Londra, dar totul se va rezolva rapid. 
În timp ce vorbea, Joannie a intrat cu un maldăr de facturi pe 
care trebuia să le semneze; în urma ei, a apărut un avocat care 
îi arătă că se află sub incidenţa articolului 11 din Codul penal, 
dacă nu rezolvă problema clientului său. Apoi a sunat Pete 
Kastoria, șeful atelierului și s-a plâns că tăbăcăria din Brooklyn 
doarme, că nu le-a trimis un transport de blănuri pe care ar fi 
trebuit să-l primească acum o săptămână. Natalie a telefonat la 
tăbăcărie, apoi l-a asigurat pe Pete că blănurile vor sosi până la 
prânz. L-a rugat să o anunţe în caz că nu vor sosi. Aflată deja 
într-o dispoziție jalnică, a reușit, totuși, o discuţie relativ 
multumitoare cu un mincinos de pe Strada 30, care îi datora 
bani pentru o mie de haine din blană de vulpe. Nu terminase de 
vorbit când a apărut contabilul și i-a arătat că o parte din 
facturile semnate erau incorect completate. Apoi a sunat un alt 
avocat, ce se ocupa de colectarea banilor împrumutați de 
Wallace; l-a somat să fie mai ferm când îi avertizează pe 
datornici. Un creator de modele, pe care ea îl îndrăgea, a 
anunţat-o că pleacă. Natalie l-a ţinut de vorbă până a aflat că 
motivul sunt banii promiţându-i apoi că-i va primi, în timp ce 
Joannie, lângă ea, îi arăta corespondenţa care trebuia citită și 
semnată. 

A reușit să dicteze câteva răspunsuri la scrisori, folosind micul 
Panasonic al lui Wallace, în timp ce aștepta legătura cu banca. 
Exact în acel moment, Joannie a anunţțat-o că a sosit Diana 
Darbee. 

Diana s-a uitat curioasă spre biroul plin de acte, a studiat cu 
invidie haina pe care Natalie o aruncase pe un scaun și a 
remarcat că nu apucase să-și bea cafeaua. 

— Parcă ai duce în spate o întreagă industrie. Cum naiba te 
descurci? 

— Relativ bine. Îți mulțumesc că ai acceptat să vii. 

Diana îi prezentă secretara, agentul publicitar, coafeza și pe 
cei doi avocaţi ai ei. Natalie le-o prezentă pe Joannie Frye și îl 
înșfacă pe Leo Margulies, care trecea întâmplător pe hol. Au 
băut cu toţii câte o cafea și când, în sfârșit, au dispărut ceștile, 
asistenții și tot anturajul, Natalie s-a trezit față în faţă cu Diana, 
pentru prima oară după înmormântare. 

Se așeză comod pe canapea. 

— Am hotărât două lucruri importante. Unu - „Creatorii de 
haine de blană pentru femeia modernă”, este un slogan 
acceptabil, așa că îl vom păstra. Doi - Wallace a spus mereu că 
tu îţi irosești talentul. 

— Care talent? râse Diana într-un fel neplăcut. 

— Noi ne-am axat numai pe faţa ta frumoasă, vocea și 
înfățișarea de femeie modernă. Dar nu te-am folosit și ca actriță. 

Privirea Dianei deveni în egală măsură intrigată și îngrijorată. 

— Da, ce spui tu acolo? 

— Laura mi-a trimis acest plan de campanie publicitară, 
continuă Natalie punându-i în față dosarul cu patru schiţe în 
culori. Nu uita că firma Cotillon Furs este un nume cu tradiţie în 
comerțul cu haine de blană. L-am ales dintr-o listă cu firme 
falimentate, pe care mi-o adusese Wallace, pentru că am socotit 
că are rezonanțe clasice. 

— Prea clasice, o întrerupse Diana. Cotillon sună de-a dreptul 
învechit. Ar trebui să-l schimbi. 

— Clientele mele, răspunse Natalie calmă, sunt femei 
realizate, conservatoare, convinse că provin din familii puritane, 
venite în America pe vasul, MAYFLOWER. 

— Ca și familia ta? o întrerupse Diana, cu un zâmbet 
insinuant. 

— Noi provenim din familia de protestanți Scot. Am avut 
vaporul nostru. Acum o să-ţi citesc. Nu uita că vei juca rolul 
nepoatei. Ești pregătită? 

— Stai puţin, cine este tipa care seamănă atât de bine cu 
mine? 

— Bunica mea. A făcut singură investiţii la bursă. A reușit să 
vândă acţiunile înainte de crah. De altfel bunica își cumpăra 
haine de la vechea companie Cotillon. Următoarea schiţă o 
reprezenta pe Diana îmbrăcată într-o haină cu o croială 
modernă, lucrând la un computer. „Nepoata” se adresa direct 
camerei de luat vederi: „Cotillon, compania care produce 
hainele femeii moderne de afaceri”. 

O privi pe Diana, care stătea impasibilă. 

— Aici avem altă schiţă. Este nostimă. 

Diana era schiţată într-o sanie trasă de câini: „Înfruntând 
frigul de la Polul nord, bunica a supraviețuit pentru că se 
îmbrăca în hainele Cotillon”. 

În următoarea schiță, Diana se afla pe Park Avenue, 
îmbrăcată într-o modernă haină de nurcă, ducând un căţel în 
lesă: „Femeia modernă se îmbracă la Cotillon”. 

În ultimul desen, Diana era prezentată într-o haină de blană, 
model purtat de Eleanor Roosevelt, desfăcând o sticlă de 
șampanie: „Bunica a reprezentat statul nostru în Congres”... 

— „Îmbrăcată în haine produse de Cotillon”, termină de citit 
Diana. Ei bine, din câte văd eu nu ţi-ai pierdut timpul. Lasă-mă 
să mă gândesc la asta în week-end. Iși privi din nou ceasul, apoi 
răsfoi desenele. 

— Nu ești liberă la prânz? o întrebă Natalie. Am rezervat o 
masă la restaurantul rusesc. 

— Sables nu mai este aici, în apropiere? 

— Acum se numește Garden, spuse Natalie descumpănită. 

— Eu vreau un sandviș cu pastramă. Și murături. Și mai vreau 
muștar... hai să mergem. Tu plătești. Ei, ce-i cu tine? 

— Sunt descumpănită. Acolo mănâncă toţi blănării și... mă 
privesc atât de insistent, cred că din cauza lui Wallace și... 

— Ce? 

— Mă simt stânjenită. În ultima vreme nu am mai fost acolo. 

— Să-i ia naiba! se răsti Diana, aruncându-și pe umeri jacheta 
Cotillon. Mergi acolo cu mine, chiar acum. 

Conversaţiile încetau pe măsură ce Natalie și Diana înaintau, 
conduse de bătrânul patron, spre o masă din centrul localului. 
Diana îi sfidă. 

— Spune-mi și mie, i se adresă Diana bătrânului, suficient de 
tare: o sută de blănari tocmai și-au pierdut glasul. Ce se 
întâmplă cu cei doi din colţ, care îndrăznesc să mai vorbească? 

Natalie simţi că intră în pământ. _ 

— Sunt din Republica Populară Chineză. Imi pare bine că vă 
văd din nou, doamnă Nevski. Cât despre vedeta noastră - 
bătrânul o prinse de obraz pe Diana - în opt ani n-ai avut timp 
pentru un sandviș? 

— Ti-am trimis o fotografie. Dar nu o văd pe perete. 

— A fost furată... 

— Trebuia să mă anunțţi și-ți trimiteam alta. 

— Atrăgea persoane nedorite în restaurant. Vă aduc meniul? 

— Pastramă. Și apă tonică, pentru mine. Și cât mai multe 
murături. 

Proprietarul restaurantului se îndreptă strigând: 

— Murături pentru vedetă. 

Conversaţia în salon se reluă și Diana întrebă încântată: 

— Ţi-a plăcut? 

— A fost o scenă la care mi-ar fi plăcut să lipsesc. 

— Prostii. Știi care-i problema ta? 

— Știu, prea iau lucrurile în serios. 

— Nu. lei în serios lucruri lipsite de importanţă. Cred că l-ai 
înnebunit pe Wallace. 

Natalie se întunecă. 

— Hai, sus fruntea, aud că ai rezolvat problema magazinelor. 

— Rita Dabney mi-a găsit un client pentru tot lanţul de 
magazine, dar nu are bani lichizi. Acum încerc să-l asociez cu 
cineva cu bani. 

— Managerul meu mi-a spus că dentistul a trebuit să-și 
verifice rezervele de aur, după ultimul tău telefon. Se pare că 
începi să ţii situaţia sub control. 

— Din ce în ce mai bine. Munca mi-a fost de folos. Mă simt 
bine când am la ce mă gândi. 

— Cum merg afacerile? 

— Ne omoară prețurile pieilor brute. Nurca, cel puţin, e 
înnebunitor de scumpă. 

— Cine te ajută? 


— Joannie este foarte eficientă la birou și Leo Margulies mă 
ajută mult. Bătrânul Irving ţipă în locul meu. Joannie îi spune 
„brigada de artilerie grea'”. Ar trebui să-l auzi cum vorbește la 
telefon. Incercă să-l imite: „Te-ai retras? Ce fel de om ești tu să 
te retragi în Florida când văduva celui mai bun prieten este 
jefuită?” 

— L-ai imitat perfect, ca și Wallace, felicitări! o aplaudă Diana. 

— Aş vrea să fiu ca Wallace. Eu rezolv de la om la om. Ți-aș 
putea vinde podul Brooklyn, dacă am negocia faţă-n față, dar 
Wallace ar fi fost în stare să-l vândă mai multora. Se întrista, 
copleșită de amintiri. Uneori îmi doresc să mor și eu. 

— Doar că nu ai timp, interveni Diana, arătând limpede că nu 
acceptă confesiuni sau momente de slăbiciune. 

— Ai dreptate, se trezi Natalie la realitate. Dar Irving este atât 
de bătrân, încât adoarme între două telefoane. Mă mulțumesc și 
cu atât, pentru început. Caut o modalitate de a moderniza 
sistemul nostru de lucru. Mereu ne gândeam la asta, eu și 
Wallace. Mereu  promiteam că vom delega autoritatea 
managerială. Acum, nu mai am de ales. Ori mă organizez cum 
trebuie, ori voi fi înghițită de alţii. 

— Dar acasă, cine te consolează? 

— Sunt mai mult singură. Prefer așa. Când simt nevoia, mă 
întâlnesc cu prietenele mele - Clubul de artă. Apropo, te roagă 
să accepţi o invitaţie la un dejun. 

Diana respinse invitaţia cu un gest scurt. 

— Tatăl tău te ajută? 

— Nu prea. 

— Mama? 

Natalie clătină din cap amărâtă. De fapt, părinţii ei insistau să 
renunțe la afacere. 

— Dar vărul acela drăguţ și cu sânge rece, Gregory? continuă 
Diana cu un zâmbet plin de semnificaţii. 

— Nu ne-am mai întâlnit de la înmormântare. El stă mai mult 
la Washington. 

Adevărul era că Greg îi telefona săptămânal, dar ea refuza să 
stea de vorbă cu el. Avea nevoie de un dușman. De cineva pe 
care să dea vina că l-a pierdut pe Wallace. lar vărul ei, care o 
minţise și conspirase cu celălalt, era tocmai potrivit pentru acest 
rol. 

— Diana, șopti ea deodată, uneori îl simt în mine. 

— Pe cine? 

— Pe Wallace. 

Până acum nu spusese nimănui. Abia recunoscuse faţă de ea 
însăși. Diana o privi ciudat. Natalie ridică din umeri. 

— Sentimentul este cât se poate de real. |ţi jur că îl simt pe 
Wallace în mine. 

Diana zâmbi strâmb. 

— Și unde, exact, îl simţi? 

Natalie clipi. Zâmbetul Dianei era ca lovitura dată unui 
naufragiat care se chinuia să urce în barca de salvare. 

— O prostie, nu? Mai bine spune-mi ce crezi de campania 
publicitară a Laurei? A 

— Scumpo, ca de obicei, la obiect. Intrebarea este: am eu 
nevoie de așa ceva? 

Natalie știa. Adevărata problemă a Dianei era întrebarea: va 
aresta poliția femeia care l-a ucis pe Wallace? Nu dorea ca 
numele ei să fie legat de un proces răsunător. Își câștigase banii 
prin muncă și îi preţuia. _ 

Conversaţia se poticni și amândouă tăcură un timp. In sfârșit, 
au sosit sandvișurile și Diana a rupt tăcerea: 

— Mănâncă! Ești numai piele și os. Și încă ceva, mi-ar plăcea 
să mergi pe jos la serviciu. Fă ceva și scapă de cearcănele alea. 

— Le am pentru că nu dorm suficient. 

— Pune-ţi sângele în mișcare dimineaţa și ai să vezi că vor 
dispărea. Mersul pe jos este cel mai bun lucru. Privi curioasă în 
jurul ei, amintindu-i lui Natalie că acest obicei îl avea și Wallace 
- devora tot ce vedea. Știi, Wallace m-a învățat cum să fac 
deosebirea între milionari și parveniţi. Milionarii îmbracă haine 
elegante și discrete, parveniţii poartă mult aur. 

— Diana, de ce te-a sunat Wallace în ziua în care a plecat în 
ultima călătorie? 

Diana o privi surprinsă de faptul că Natalie știa de acel 
telefon. 

— Să-și ia rămas bun. 

— Doar rămas bun? 

Diana schiţă un zâmbet, dar se răzgândi. Vorbi pe un ton 
foarte sobru: 

— Mi s-a părut că vocea lui era încordată. 

— Ce vrei să spui? 


— Parcă și-ar fi luat adio. Ca și cum știa că nu se mai întoarce. 
Avea mai multă căldură în glas, decât de obicei. 

Natalie luă sandvișul. Îi fu teamă să întrebe cum era Wallace 
„de obicei”. 

— Diana, ţi-a dat Wallace ceva, atunci, în ultima zi? 

— Care ultima zi? 

— Pe vas. Când a fost împușcat. 

— Oh! 

Diana își luă un aer impenetrabil. Ca și cum faptul că agenţii 
ei o scoseseră imediat de pe vapor, i-ar fi șters definitiv din 
memorie incidentul. 

— Ce vrei să spui? 

— Mă gândesc la un cadou. Nu ţi-a adus vreun cadou din 
Rusia? 

— Probabil și tu te gândești la păpușile acelea stupide. 

— Orice. 

— Nu. Nu mi-a adus nimic. Zâmbi răutăcios. Ție ce ţi-a adus? 

— O haină lungă din blană de râs rusesc. 

— Perrrfeect! 

— Nu este chiar genul meu, dar arată superb. 

— Vreau să o văd. 

— Nu zăul! 

— Da! Hai, plătește, plătește și să plecăm. 

Au parcurs drumul în fugă. 

Natalie a intrat în seiful companiei și s-a întors îmbrăcată cu 
haina. 

— Oh, Dumnezeule! șopti Diana. Parcă-i o furtună de zăpadă. 

— Uite, probeaz-o și tu. 

— S-ar putea să nu ţi-o mai dau înapoi. O furtună de zăpadă 
caldă. Mă simt ca Scrooge Mc Duck plonjând într-un ocean de 
bani. 

Ridică gulerul hainei și mângâie cu obrazul blana mătăsoasă. 

— Ştii ceva? Noi două trebuie să stăm de vorbă. 

— Luni, spuse prompt Natalie, nedorind să mai discute despre 
campania publicitară. 

— Nu, nu despre campanie, se răsti Diana privind-o cu sinceră 
admiraţie. Cum naiba faci tu... Natalie? 

— Ce să fac? 

— Vreau să spun... Dumnezeule, Natalie. Cred că ești... un 
sac cu dinamită. 

A doua zi dimineața, mergând pe jos la serviciu, așa cum îi 
sugerase Diana, Natalie izbucni în hohote de râs. Abia acum a 
înţeles ce a vrut Diana să spună. Oamenii o priviră uimiţi și ea 
se prefăcu că admiră un afiș. Dolarul continua să scadă, ceea ce 
însemna că preţurile la licitaţia de blană de nurcă de la Seattle 
aveau să crească. Simţea că putea obţine un avantaj din asta, 
dar nu se putea gândi decât la „sacul cu dinamită”. Incepu din 
nou să râdă, întrebându-se ce ar spune Diana dacă i-ar povesti 
prima noapte de dragoste cu Wallace. 

Totul s-a întâmplat în noaptea în care au deschis primul salon 
de prezentare a blănurilor Cotillon. Un magazin de testare, 
ieftin, închiriat de Rita, într-o clădire propusă pentru demolare, 
pe Madison Avenue. Reclamele comerciale cu femeia modernă- 
om de afaceri au prins repede și clientele au luat, pur și simplu, 
cu asalt, magazinul. O serată de inaugurare modestă s-a 
transformat într-o adevărată petrecere cu șampanie și caviar. 
Târziu, după ce toată lumea a plecat, și-au făcut un cuib de 
haine din blănuri - nu mai era căldură - și au mâncat tot 
caviarul. Paharul lui Natalie era gol. Wallace l-a dus pe al său la 
buze și a stropit o haină. 

— Vulpea! Ai grijă, am promis-o unei cliente. 

— In comerțul cu blănuri, promisiunile se fac pentru a nu fi 
respectate, spuse Wallace, ștergând picăturile aurii. 

Natalie îi privea fascinată degetele lungi și elegante. Ridică 
ochii și constată că el o studiază. Apoi Wallace s-a aplecat și i-a 
sărutat bărbia. Nu se poate, gândi ea. Așa ceva nu mi se 
întâmplă mie. Are peste șaizeci de ani, dar buzele lui se lipeau 
ușor de gura ei. In sfârșit, șase luni de muncă, petrecerea și 
reușita magazinului i s-au părut un motiv suficient pentru a-i 
răspunde la sărut. După o vreme, el s-a ridicat și a stins lumina. 
Natalie își auzea bătăile inimii. 

— Trebuie să-ţi spun ceva, reuși să murmure. Nu-s grozavă la 
treaba asta. 

— Nu-ţi face griji. Bătrânul domn își amintește câte o 
șmecherie. 

— Nu prea mă las ușor convinsă. 

— Nici nu-mi imaginam asta. Ce-ar fi să explorezi? Să-mi pui 
întrebări. Să-mi povestești despre tine. 

— Dacă aș fi de acord, tu ai sta aici cu mine toată noaptea și 
ai vorbi? 

— Ce-i drept, nu prea m-ar trage inima, dar... 

— Nu ești întotdeauna atât de răbdător. M-ai înnebunit până 
acum cu afacerile astea. 

— Așa-s afacerile. Încearcă să te gândești la dragoste ca la o 
mică vacanţă bine meritată. 

— Vacanţele sunt pentru începători. 

— Tocmai ai recunoscut că asta ești. 

— Hei, am douăzeci și șapte de ani. Nu prea mai sunt o 
începătoare. 

— Să recunoaștem că suntem începători unul cu celălalt. 

li simţea trupul lângă ea, deși nu era insistent. Dar nici 
relaxat. O dorea, dar mai mult decât atât, ar fi vrut ca și ea să-l 
dorească. Natalie îi cunoștea bine reputaţia. Îi văzuse unele 
prietene. Insă cu ea fusese întotdeauna neobișnuit de serios, iar 
acest lucru o înspăimânta. 

— Wallace, ce-mi lipsește mie? 

— Voi da un diagnostic complet mâine dimineaţă. 

— Cât e ceasul? 

— E ceasul adevărului. 

— Vrei să începi tu? 

— Sunt mult mai fericit în seara asta, decât am fost înainte să 
te întâlnesc. Acum este rândul tău să-mi spui ceva adevărat. 

Deși era întuneric, își ascunse faţa în umărul lui. 

— Adevărul este că mă tem să nu fiu prinsă la mijloc între sex 
și muncă. Dacă tu mă amețești în pat? Noi suntem parteneri de 
afaceri. Tu ești mai în vârstă și ai mai multă experienţă. Cum voi 
reuși să te înfrunt dimineaţa? 

— Asta este o întrebare pentru avocaţi. Ce-ar fi să-l chemăm 
pe vărul Greg să ne facă un contract prin care tu vei fi 
deocamdată șeful, iar eu partener minoritar? Amețeala din pat 
poate fi cheia multor opţiuni favorabile. 

— Eu vorbesc serios. 

— Și eu ţi-am făcut o ofertă foarte serioasă. 

— Asta ca să te culci cu mine, îl tachina Natalie, cufundându- 
se într-o blană de vulpe argintie. 

— De două ori sub preţul pieței. S-a făcut? 

— Nu. Hai să rămânem parteneri. 


— S-a făcut, spuse el, sărutându-i, ușor, obrazul. Acum este 
rândul tău să-mi faci o ofertă serioasă. 

— Ce ai dori? 

— O invitație. 

Natalie închise ochii. 

— Te invit pe grămada mea de blănuri. 

Primul lui sărut a umplut golul lăsat de ultimul ei amant. Apoi, 
Wallace a aranjat haina de blană sub ea și al doilea sărut a 
căzut ca un trăsnet. 

e 

Mama îi spusese de mai multe ori că terapia cea mai bună 
pentru ea ar fi să dea cuiva hainele lui Wallace. Natalie nu se 
grăbea, dar la insistențele acesteia, a cedat și a chemat-o să o 
ajute într-o sâmbătă dimineaţa. Martha Stuart a luat în primire 
unul din dulapurile lui Wallace, pufnind uluită: 

— Doamne Dumnezeule, parcă ar fi făcut cumpărături 
împreună cu Imelda Marcos. 

— Mamă, Wallace era om de afaceri. Știa că îmbrăcămintea 
joacă un rol important. 

— Tatăl tău a fost diplomat, replică mama laconic. Nu ţin 
minte să fi avut mai mult de patru costume o dată. Natalie, aici 
trebuie să fie mai mult de treizeci de perechi de pantofi! 

Natalie, care nu suporta prezenţa mamei sale nici măcar în 
dormitor, darămite în garderoba lui Wallace, încercă să-i 
distragă atenţia cu o pereche de mocasini. 

— Wallace i-a cumpărat de la Londra, acum patruzeci de ani. 
Respecta ceea ce făceau oamenii cu mâna lor și păstra cu grijă 
aceste obiecte. Nu, nu, mamă, pe acela nu-l dăm. 

Smulse din mâna mamei sale un costum alb și îl așeză pe pat. 

— Este costumul cu care mergea la licitaţii. Îl îmbrăca de 
parcă ar fi fost uniformă și nu există licitaţie în lume la care să 
nu-l fi purtat. Întotdeauna își punea la el o cravată și o batistă 
roșie. Să-l remarce toată lumea. 

— Ce-ai să faci cu el? 

— Nu știu. 

— Doar n-ai să-l păstrezi! Și cu grămada asta de cravate, ce ai 
de gând să faci? 

Natalie se sculase la șase dimineaţa și începuse să aleagă 
cravatele care îi plăceau înainte de a veni mama sa. 

— Ti-am spus. Le păstrez. 


Erau zeci de cravate din mătase, în toate culorile. 

— l-am făcut cadou atât de multe... 

— Bine, dar ce vei face cu ele? 

— Ştii ce? Mi-ai dat o idee excelentă. Am să le cos una de alta 
și am să fac o cuvertură de pat. 

Mama o privi uluită. 

— Ai de gând să dormi sub o cuvertură făcută din cravatele lui 
Wallace? 

— De ce nu? Sunt dintr-o mătase excelentă. Uite ce curcubeu 
de culori. 

Le împrăștie cu o mână, mângâindu-le așa cum un pictor își 
mângâie culorile preferate. g 

— Ştii, mă gândeam că... Natalie, nu te amăgi. Ințelegi ce 
vreau să spun? 

— Nu, nu înțeleg nimic. Se îmbrăcă în costumul lui Wallace și 
se studie în oglindă. Haina era lungă, dar îi venea bine la umeri. 
Nu arăta rău deloc. Observă că îi dispăruseră cearcănele după 
terapia sugerată de Diana Darbee. 

— Natalie, doliul nu ţine o veșnicie. Nu este normal. O învălui 
pe mama sa într-un zâmbet cuceritor. 

— Mamă, îţi promit să nu fac nimic nesănătos sub cravatele 
lui Wallace. 

e 

Era capabilă să glumească. Avea zile când nu plângea, dar 
erau și unele mohorâte, când refuza să accepte ceea ce credea 
toată lumea și se întreba ce anume cerceta. Wallace când 
făcuse „acea greșeală”, de care îi spusese Jervis. Ce anume 
considera Wallace că este atât de important? Descoperise oare 
un spion infiltrat în guvernul american? Sau un complot 
împotriva președintelui? Sau planul unei invazii militare în 
Europa? Sau noua armă sovietică? Sau un complot în Orientul 
Mijlociu? Sau o invazie în Golful Persic? Ori vreun amestec al 
Chinei? Îi zbârnâia mintea de tot felul de idei din cărţi, filme, 
ziare și chiar din istorie. Într-o lume, în care două imperii s-au 
bătut cap în cap timp de patruzeci de ani, orice era posibil - 
orice. Din acest motiv, o dată pe săptămână, când pe Natalie o 
cuprindea această stare de spirit, își ascundea părul sub o 
căciuliță de lână, se îmbrăca într-o haină uzată, își punea 
ochelari de soare și făcea turul magazinelor Voice, Times și New 
York. 

Făcuse o înțelegere cu sine însăși. Pentru sănătatea ei 
mintală, pentru a reuși să depășească acele zile și pentru că nu 
avea nicio probă, hotărâse să creadă ceea ce i-au spus Greg și 
Jervis - că Wallace s-a retras din activitatea de spionaj. In 
același timp, însă, continua să spere că nu este adevărat și 
aștepta o probă care să-i demonstreze că Wallace nu a fost ucis 
dintr-un motiv stupid, din gelozie. 

Liuba însă n-a răspuns niciodată anunţurilor ei. Căsuţele 
poștale erau întotdeauna goale. „Perla, hai să luăm masa 
împreună”, „Perla, vrei să fii iubita mea?”, niciunul din aceste 
anunţuri nu a primit răspuns. În ianuarie, Natalie a mai dat un 
anunţ în /nternational Herald Tribune. 

Speranţa a luat alte forme. Își imagina că este urmărită, că 
telefoanele îi sunt ascultate, avea impresia că oamenii care l-au 
cunoscut pe Wallace o priveau cu subiînțeles. Existau însă și zile 
absolut normale, zile când nu plângea, zile când logica îi spunea 
că este mai ușor să spere decât să încerce să redescopere că 
Natalie Stuart a fost cineva înainte de a se mărita cu Wallace 
Nevski. 

e 

Natalie participă la licitaţia de la Seattle, unde-i studie atent 
pe foștii colegi și competitori ai lui Wallace. Patru dintre ei i-au 
atras atenţia în mod deosebit. Un bărbat îmbrăcat într-un sacou 
de satin roșu. Un altul care purta un pulover pe gât și vestă din 
piele și doi blănari, în vârstă, care marcau blănurile cu ochi de 
expert. Toţi se purtau în mod exclusivist și neprietenos. Ea îi 
putea angaja, oferindu-le un comision ca oricine altcineva, dar 
știa că firma Cotillon ar fi reprezentat doar unul din numeroșii 
lor clienţi și aceasta nu era suficient pentru achiziționarea de 
materii prime de calitate. 

— Orice copil se pricepe să aleagă blana de nurcă, declarase 
unul din bătrâni la o recepţie, când Natalie încercase să-l 
abordeze. Cine are nevoie de experți, când nouăzeci și cinci la 
sută din piei provin de la fermele de nurci? 

Wallace îi spusese asta de nenumărate ori. Bătrânii care 
participau la licitații au învățat meserie pe vremea când 
comerțul se făcea cu blănuri de animale sălbatice. Clientela 
firmei lor depindea, în special, de abilitatea pe care o aveau în a 
distinge nuanțele de culoare, calitatea și de a repara artistic 
urmele lăsate de capcane. 

— Oricine poate cumpăra nurcă, repetă bătrânul. Nu trebuie 
să știi decât ce dorești și să ai banii pregătiţi. 

Natalie făcu un semn chelneriței și mai ceru o bere pentru 
bătrân. 

— Ce părere aveți despre nurca rusească? 

— Norka? Nu grozavă. 

— De ce? 

— Scumpo, nurca este blana ţărilor bogate. Pieile pe care le 
vezi aici arată așa pentru că animalele au mâncat împărătește. 
Au fost sănătoase și blănurile lor sunt dese. In ţările sărace, cum 
este Rusia, oamenii fac mâncare din carnea de curcan, pe care 
noi o dăm nurcilor. Nurcile lor suferă de foame. Indiferent cât de 
științific le împerechează, și te asigur că importă cele mai bune 
specii, animalele nu sunt de calitate. Cred că Wallace ţi-a vorbit 
despre asta. 

— Vreau să mai aud. 

— După al doilea război mondial, crescătorii americani de 
nurci au vândut rasele cele mai bune scandinavilor, rușilor și 
chiar chinezilor. La vremea aceea vindeam trei milioane de nurci 
pe an. Astăzi, rușii vând zece milioane, scandinavii șapte 
milioane, iar chinezii, numai Dumnezeu știe. Noi am rămas tot 
cu trei milioane. Strălucita iniţiativă americană. Oricum, pentru 
că rușii nu-și hrănesc bine animalele, Norka lor este de calitatea 
a doua. 

— Bine, dar Wallace a cumpărat de la ei sute de mii de piei de 
nurcă pentru canadieni. 

— Mie îmi spui? Înainte să te naști tu, el manevra piaţa cu 
banii de la canadieni. 

— Dar canadienii cer calitate. 

Bătrânul, căruia oamenii îi spuneau Yokon Jack, se scarpină 
sub vestă, goli sticla de bere și o luă pe cea comandată de 
Natalie. 

— Eu am spus în medie. Din cele zece milioane poţi alege 
câteva blănuri de calitate, la preţuri foarte bune. Toată 
șmecheria este să le găsești. Cazacul cunoștea oamenii, mai 
ales când cumpăra nurcă rusească. 

— Ei, doar nu vreţi să spuneţi că rușii favorizau pe cineva la 
licitaţiile lor? 

— Bineînţeles că nu. Dar Cazacul știa întotdeauna, cu câteva 
luni înainte, când va fi scos la licitaţie cel mai bun lot. Și era 
întotdeauna primul care cumpăra. 

— Nu sunt sigură că am înţeles, spuse Natalie încet. 

— Mi se pare că sunt foarte explicit, doamnă Nevski. Dacă îl 
vedeam pe Cazac licitând nurcă deveneam mai atent. Știam 
bine că este chifla lui. 

e 

Într-o zi, Natalie l-a rugat pe Bill Malcom, fostul ei șef și 
amant, să ia micul dejun cu ea. S-au întâlnit într-un mic birou al 
firmei, unde angajaţii puteau mânca ceva rapid. Luase masa 
acolo de trei ori. O dată cu mătușa Margaret, când era copil, a 
doua oară când a fost angajată în afaceri bancare, imediat după 
ce a absolvit Harvard-ul și ultima dată cu Bill Malcom, când au 
încheiat o afacere. Aventura lor amoroasă atunci a început, dar 
n-au mai folosit cămăruţa pentru că gentlemenii de la SM & H 
nu-și invitau amantele în sufrageria firmei. Işi făcuse planuri 
cum să folosească această mică sufragerie când va deveni 
partener la bancă, prima femeie partener la SM & H. Dar l-a 
întâlnit pe Wallace. 

Faptul că SM & H a fost înghițită de o companie de asigurări 
din Hardford nu a schimbat obiceiurile partenerilor. Camera era 
lambrisată în lemn de mahon și avea o masă lungă, înconjurată 
de fotolii din piele. Pe peretele de deasupra căminului se afla 
portretul bărbatului care-l adoptase pe Wallace. Tacâmuri de 
argint, din secolul al nouăsprezecelea, farfurii din cel mai bun 
porțelan chinezesc și flori proaspete erau așezate pe o faţă de 
masă mai albă decât praful de cocaină. 

— Arăţi excepţional, spuse Bill Malcom, terminând porţia de 
ouă. Cu riscul de a mă repeta, îți spun că arăţi excepțional. Am 
vorbit cu directorii și răspunsul este da, vom găsi un loc pentru 
tine. 

Se îngrășase, iar zâmbetul îi rotunjea faţa, dându-i un aer de 
om mulțumit de sine. Chelise puţin. Arăta ca un bărbat capabil 
și viclean, bine înfipt în meserie. A fost un profesor bun, își 
spuse ea. Chiar un amant bun. S-a căsătorit bine, când 
terminase școala. A pus mâna pe ea pentru că Natalie nu dorea 
decât să facă o carieră strălucită. Până la urmă, el a rămas cu 
soţia lui, ceea ce pe Natalie nu a surprins-o. 

— Nu, Bill. Nu mă aflu aici pentru slujbă. 

— Nat, ești la tine acasă aici. 

— Dar eu am o slujbă. Sunt președinta firmei Cotillon. 

— Of, îmi era teamă că ai să spui asta. 

— De ce? 

— Sper că nu ai venit să ne ceri bani pentru că, îţi spun 
deschis, nu te vom putea ajuta decât cu condiţia să-ți 
reorganizezi eșalonul managerial. Ai nevoie de profesioniști, iar 
vânzările trebuie să ţi le facă evreii. 

— Nu-ţi face probleme. Nu te pun eu într-o situație 
stânjenitoare. Nu. Îmi vând magazinele suburbane și închiriez în 
oraș. Am să fac o mulţime de bani. 

— Ai găsit cumpărători? 

— Da. Mi i-a găsit Rita Dabney. Am făcut o afacere grozavă și 
Cotillon înflorește ca un trandafir. 

— Felicitări. Te descurci foarte bine. Dar nu înţeleg ce dorești 
să discutăm? Nu că nu mi-ar face plăcere, dar... 

— l-am convins pe cumpărători că avem nevoie de un 
investitor bancar. Unul foarte solid care să ne ajute să rezolvăm 
problema managerială și să ne mărim capitalul. 

— Dar de ce aveţi nevoie de capital? 

— Cum de ce? Vreau să-mi cumpăr magazinele. 

Malcom râse puţin neliniștit. 

— Foarte inteligent. Îi aduci la mine, le crește capitalul și tu îţi 
cumperi magazinele. Asemenea clienţi a avut SM & H? 

— Ce, n-ar fi o ocazie bună? Sunt doi fraţi israeliți, în jur de 
douăzeci și cinci de ani. Se ocupă de computere. Au vânzări 
excelente. Vor să cumpere magazinele mele pentru că sunt bine 
plasate și Rita le-a arătat cum le pot amenaja, aproape fără 
bani, pentru a da impresia de tehnologie ultrasofisticată. 

— Israeliți? 

— A trebuit să mă întâlnesc cu ei de trei ori ca să-i conving să 
stea de vorbă cu tine. Sunt foarte primitivi. Când au luat 
cafeaua, au luat și monedele căzute din tonomatul stricat. Și 
când te gândești că în fiecare an și-au dublat veniturile. 

— Ce cifră de afaceri au? 

Natalie îi spuse. 

Bill își strânse buzele, își mângâie bărbia și privi cu suspiciune 
în jurul său. Făcu semn unui chelner să-i aducă un trabuc. 

— la unul și pentru mine, spuse Natalie. Vreau să-l dau 
portarului. 

Bill îi dădu trabucul și ea îl puse în poșetă: Apoi, o prinse de 
mână. 

— Ştii, draga mea, dacă te simţi vreodată singură... 

De fiecare dată când era convinsă că-și poate controla 
emoțiile, intervenea câte ceva și se enerva. Aștepta, crispată, 
răspunsul lui în legătură cu israeliţii și el îi făcea avansuri. 

— Singură? întrebă ea tăios. 

Bărbatul roși. 

— Știi, suntem prieteni vechi și, pe urmă, o femeie are 
nevoie... iartă-mă. De fapt încercam să-ţi spun... nu știu cum 
naiba reușești să stârnești ce-i mai rău în mine. 

Natalie încerca să-și păstreze calmul. 

— Ei bine, abţine-te. 

Reuși să-i zâmbească. Avea nevoie de el. 

— Cred că am putea fixa o întâlnire cu prietenii tăi. Măcar să îi 
cunosc. 

— Ți-aş spune mulţumesc, dar până la urmă tu ai să-mi 
mulțumești mie. Indivizii sunt formidabili. 

— Poate... Ce vrei să faci cu banii? 

— Să cumpăr blănuri. 

— Atât de multe? 

— Atât de multe. Se scumpesc pe zi ce trece. Și, dacă nu ai 
blănuri, nu ai haine. 

— Știi că n-ar trebui să folosești banii pentru materie primă. 
Acesta este capital de investiţie. 

— Ce glumă bună. N-am de ales. Mi-am folosit tot capitalul de 
investiție cumpărând acţiuni. 

Bill își aprinse trabucul și o privi cercetător printre rotocoalele 
de fum. 

— Te-ai gândit vreodată să transformi Cotillon într-o companie 
publică? 

— Cât a trăit Wallace, nu. 

— Și acum? 

— Aş prefera să nu o fac. 

— Păi, dacă nu ai în minte un plan din care să scoţi bani - 
presupun că zvonurile în legătură cu o preluare a companiei tale 
nu sunt gratuite - gândește-te la posibilitatea de a deveni 
companie publică. 

— Nu vreau. Mai bine îi hăituiesc pe investitorii individuali. 

— În cazul ăsta ar trebui să-ţi vină o idee genială, ca să poți 
vinde. Nu mă gândesc la niscaiva francizări, cu asta nu rezolvi 
nimic. 

— Am pornit tot cu investitori individuali. 

— Atunci făceai muncă de pionierat. Acum, dacă ai nevoie de 
capital, e bine să ieși pe piaţă cu o noutate genială. 

— Cum ar fi? 

— O idee pe care să o putem vinde. O idee „fierbinte”, cum a 
fost cea de acum șase ani cu francizarea vânzărilor. 

e 

Se afla singură, în restaurantul The Garden, când îl văzu lângă 
masa ei pe Stevie Weintraub. 

— Hei, Natalie, ce mai faci? 

Stomacul i se făcu ghem și gâtul îi înțepeni în efortul de a-și 
ascunde furia. Ca și Greg, Stevie era omul pe care-l putea 
condamna, omul de afaceri cu care încercase să fie prietenă, 
dar care se întorsese împotriva ei după moartea lui Wallace. 
Văzându-l acum, lângă ea, zornăindu-și brăţara de aur de la 
mână și mușcându-și colțul mustății, Natalie își dădu seama că 
dorește să se răzbune pe el. Avocaţii ei nu detectaseră încă 
nicio legătură subterană între importatorul din Hong Kong și 
Jefferson Jervis, dar ea era convinsă că aceasta există. Reuși să-i 
zâmbească. 

— la loc, Stevie. 

— Ce citești? 

— Un studiu de marketing, spuse ea împăturind hârtia. Tu ce 
mai faci? 

— Ca de obicei! Arăţi destul de bine pentru o femeie care a 
trecut prin câte ai trecut tu. Sesizând încordarea de pe chipul ei, 
bărbatul adăugă în grabă: Wallace a fost un tip grozav. 

— Mulţumesc, Stevie. Imi pare bine că te văd. La Seattle am 
avut impresia că mă eviţi. 

— Trebuie să stăm de vorbă. 

— Trebuia să-mi vinzi niște jachete din blană, spuse ea 
inocent. Dar nu am mai auzit nimic de tine. Ce s-a întâmplat? 

— Păi... eram convins că Wallace este împotriva importurilor. 

— Acum eu hotărăsc. 

— Am presupus că dacă o pierzi pe Diana nu mai ai nevoie de 
ele. 

— Nu am pierdut-o pe Diana. 

— Am auzit că pleacă... pentru că Wallace... 

— A fost împușcat de o blondă? termină Natalie propoziţia, 
nereușind să-și stăpânească furia. Ai auzit greșit. Diana Darbee 
aparţine sută la sută companiei Cotillon. Tocmai acum realizăm 
un nou proiect de campanie publicitară. Avem loc și pentru 
jachetele tale, cu condiţia să ne garantezi calitatea. 

Stevie nu era omul care să-și piardă cumpătul, lucru pe care-l 
demonstră imediat, revenindu-și foarte repede și învăluind-o 
într-un zâmbet nevinovat. 

— Asta înseamnă că firma Cotillon este și mai valoroasă, nu-i 
așa? 

— Apreciază-i valoarea în blănuri de nurcă. Acest lucru mă 
face și mai fericită. Câte jachete ţi-au mai rămas? 

— Poate jumătate. 

— Jumătate? întrebă ea dezamăgită. Cine le-a cumpărat? 

— O parte Northern Lights, o parte Furrari și restul, Revillon. 

Natalie nu înghiţi minciuna și reacţionă; nu degeaba fusese 
cea mai bună elevă a lui Wallace Nevski. 

— Doamne, Stevie! Revillon nu s-ar atinge de importurile tale 
nici dacă l-ai ameninţa cu moartea. 

— Pentru expoziţia de blănuri. 

— Jachetele acelea erau prea bune pentru o simplă expoziţie 
de blănuri. De aceea ai venit la mine. Spui că mai ai jumătate? 

— Poate ceva mai puţin. 

— Să zicem... zece mii de jachete? 

— Cam așa. 

In acest moment Wallace s-ar fi autoironizat ascultând aceste 
minciuni, dar Natalie rămase consecventă tacticii personale de a 
negocia. 

— Dacă scazi cincisprezece procente din preț, o să ţi le iau pe 
toate. 

— Zece procente, atât pot să scad. 

— Douăsprezece procente este ultima oferă și exclusivitatea 
pentru model. 

— Natalie! Îmi iei și sufletul? 

— De patru luni te chinui să le vinzi. Încheiem târgul? 

— Da, sigur. ` 

— Mulţumesc. Işi dădură mâna peste masă. Il cunoşti pe Alex 
Moschos? 

— Domnul Perfecţiune? Cel mai mare expert în comerțul cu 
blănuri? Alex Moschos l-a înnebunit pe taică-meu și acum mă 
zăpăcește pe mine. Cumpără cinci haine și îmi trimite înapoi 
patru pentru retușări. 

— Deci îl cunoști? 

— Numele lui este strâns legat de ulcerul meu. 

— Ei bine, vreau să afli, ca să economisești timp, că domnul 
Moschos lucrează pentru mine. 

Stevie Weintraub își îngropă faţa în palme. 

— Nu pot să cred că îmi faci așa ceva... Ascultă, Natalie. 
Poate că sunt ceva mai mult de opt mii de jachete. 

— Am înţeles. Ai grijă să fie bune. Apropo, m-am întâlnit cu un 
prieten de-al tău. M-a rugat să te salut din partea lui. 

— Cu cine? 

— Cu Jefferson Jervis. 

Stevie reuși să-și păstreze expresia feței neschimbată. 

— Ah! Exclamaţia era prea studiată ca să fie reala. 

— Nu mi-am dat seama că te mişti în cercuri atât de selecte. 

— Mda, știi... 

— Este investitor? 

— Nu! Nu. Ne-am întâlnit la... o acțiune de binefacere. Ceva în 
legătură cu Israelul. 

— Salută-l din partea mea când îl mai vezi. 

Faptul că Stevie n-a negat categoric legătura cu omul de 
afaceri, îi confirmă lui Natalie cele mai negre gânduri. Jervis îl 
susținea pe Stevie cu bani. N-o făcea ca să câștige, firma 
Cotillon fiind o chiflă mult prea mică pentru standardele lui, ci 
pentru a o speria, ca să nu mai pună întrebări în legătură cu 
Wallace. Își dădea seama că acest raţionament era răsucit ca un 
șarpe care încerca să-și muște coada, dar nu putea renunța la 
el. 

— Ne vedem la Leningrad? îl întrebă ea. 

— Cum, mergi la licitație? 

— Bineînţeles. 

— Nu cred că voi ajunge la Leningrad. Unul dintre partenerii 
mei din Hong Kong a prins o pistă grasă în RPC. 

— Ce înseamnă „o pistă grasă în RPC”? 

— Republica Populară Chineză construieşte o fabrică. 
Partenerul meu va furniza tehnologia, va conduce fabrica și îi va 
învăţa pe chinezii roșii meseria de blănar. 

— Foarte interesant. 

— Parcă nu-ți plăceau importurile. 

— Îmi place când afacerea depășește frontierele. Pisică 
grasă?! 

— Ascultă, vrei să-mi faci un serviciu? 

— Bineînţeles, Stevie. 

— Vrei să duci o scrisoare unui prieten de-al meu? 

— Cine e? 

— Un evreu. Așteaptă de o veșnicie permisiunea de emigrare. 
Nu are slujbă, nu are bani și îl mai ajut din când în când. 

Natalie nu reuși să-și ascundă surpriza. Până și Stevie părea 
stânjenit că a fost prins făcând o faptă bună, fără să obţină ceva 
în schimb. 

— Mi-ar face plăcere... Stevie, pot să-ţi dau un sfat? 

— Care anume? 

— Jefferson Jervis ar putea cumpăra și vinde întreg New York- 
ul dacă ar avea chef. Nu este genul de investitor în care să am 
încredere. 

— Ce investitor? El nu este investitorul meu. 

— Stevie! 

— De ce-mi spui asta? 

— Pentru că ești un negustor mai bun decât ar fi dorit Wallace 
să recunoască. 

— De unde știi? 

— Episodul cu jachetele. Le-ai păstrat. Corect? Pe cele bune. 
Nu te-ai putut abţine, Stevie, pentru că în sufletul tău apreciezi 
calitatea. 

— Și ce dacă? întrebă el enervat. 

— Am fost o vreme bancher. Știu cum operează indivizii ca 
Jervis. Ţi-a întins momeala și când va avea chef te va înghiţi cu 
totul. 

— Știi ceva, Natalie? Rămâne între noi. Poate că m-am extins 
cam mult în afaceri. Jervis mi-a întins un colac de salvare. Ți se 
pare că mă plâng? 

Natalie zâmbi. Reușise să-l aducă pe armăsarul lui Jervis la 
confesiune totală. Acum trebuia să-l prindă. 

— Și ce vei face când acel colac de salvare se va transforma 
într-un șarpe? 

— Scap de el! Între timp nu refuz oferta pentru că trebuie să 
mă salvez. Jervis a aflat că am nevoie de bani. 

— Mă ataci fără să ai vreo garanţie că nu-ți faci rău cu mâna 
ta. Așa este? 

— Așa este. Dar nu am de ales. 

— Lasă-mă să-ţi găsesc un bancher. 

— Aș vrea să poţi, dar sunt înglodat în datorii. Privi în jurul 
său, cu teamă. Anul ăsta nu-mi mai dă nimeni bani cu 
împrumut. 

— Poate îl conving pe Eddie Mayall să stea de vorbă cu tine. 

— Ăsta cine mai este? 

— Nu-ţi amintești de Knits? Afacerea bombă de anul trecut? 

— Nici acum nu știu cum a fost posibilă. L-ai găsit pe 
ageamiul ăla pe Seventh Avenue - un tip care muncea din greu 
ca oricare comis-voiajor, călătorea cu cele mai ieftine bilete. 
Scrie omul cuvântul Knits în diagonală, fetița lui de opt ani 
adaugă semnul exclamării și BUM, devine cel mai cunoscut în 
toate magazinele din ţară. 

— Publicitate și distribuţie. Eddie Mayall i-a reorganizat 
compania, i-a achitat datoriile, i-a cumpărat pe acţionari, l-a 
transformat în companie publică și a obţinut bani pentru 
publicitate și vânzare. 

— Cât l-au costat toate astea? 

— Mayall cere un comision fix, din tot profitul pe care îl obţine 
el. Pe tine nu te costă nimic. Să-l caut? 

— Bineînţeles. Sunt dispus să vorbesc cu oricine, spuse Stevie 
nepăsător, dar licărul din ochii lui spunea totul. 

— Bine, aranjez întâlnirea. 

— Hei, Nat. Mayall ăsta pare să fie omul potrivit pentru tine. 

— Nu, mulţumesc. Compania Cotillon Furs nu va deveni 
publică. 

De fapt, în drum spre birou, se gândea că nu prea mai avea 
de ales, lucru subliniat de altfel și de Bill Malcom. Nici el, nici 
Eddie nu erau magicieni. Aveau nevoie de o idee pe care să o 
vândă. 

Comis voiajorului de pe Seventh Avenue i-a venit o idee 
teribilă. Stevie era bun pentru că deţinea acces exclusiv la piața 
din Hong Kong. Dar ea ce avea la Cotillon? Muncă și oboseală. 

e 

— Mă bucur că te aud, dragă, modulă muzical cuvintele Eddie 
Mayall în telefon. Ce mai faci? 

— Bine. Cred că am găsit un tip pe care ar trebui să-l cunoști. 

— Câţi ani are? 

— În jur de treizeci. 

— Este corect în afaceri? 

— După standardele comercianților de blănuri. 

Eddie începu să râdă. 

— Avertisment scurt și clar. Merită, sau este un serviciu pe 
care bineînţeles că ţi l-aș face, dacă m-ai ruga? 

— S-a extins foarte mult și foarte repede, importând haine din 
Hong Kong. Merită. 

— E în regulă. Spune-i să mă sune. Dacă este tânăr și dispus 
să muncească, îl voi sprijini. 

— Îţi mulțumesc. 

Nu făcuseră niciodată afaceri, dar Natalie era impresionată de 
promptitudinea și viteza cu care reacţiona Eddie. 

— Să-ţi spun drept, eu credeam că e vorba de tine. Am înţeles 
că mai ai pe cap câţiva acţionari nervoși... Știu, știu, îi ţii în 
mână. Îmi dai voie să-ţi dau un sfat? 

— Bineînţeles. 

— Dacă nu ești pregătită să părăsești comerțul cu blănuri și 
să te apuci de agricultură, trebuie neapărat să-ţi stabilizezi 
situaţia financiară. Ai nevoie de independenţă. Ai nevoie de un 
investitor bancar care nu se ocupă de blănuri. . 

— Mulţumesc, Eddie, spuse ea cu răceală. Il am deja pe Bill 
Malcom de la SM & H. 

— Solid, dar puțin cam demodat. 

— El știe perfect de ce am nevoie. A înțeles că eu și Wallace 
am dorit să menţinem o companie privată. 

Tăcerea vorbea în locul lui Eddie. Natalie continuă să explice. 

— Am lucrat cu Bill. Mă cunoaște bine. 

— Îţi mai dau un sfat gratuit și apoi ne întoarcem amândoi la 
treabă. Ține minte: nimeni nu te vede mai înțeleaptă sau mai 
bună decât în ziua când te-a întâlnit prima dată. 

e 

O săptămână mai târziu, pe când coborau din biroul 
avocatului, după ce au încheiat afacerea cu jachete din blană de 
vulpe, Stevie Weintraub aminti, în treacăt, că Edward Mayall a 
acceptat să-i finanțeze importurile. 

— Felicitări, spuse Natalie bucuroasă. 

Niciunul nu a menționat numele lui Jefferson Jervis, dar 
Natalie a simțit o satisfacție deosebită. Dacă Jervis mai dorea 

să-i streseze acţionarii va trebui să-și găsească alt om. Aproape 
fericită se îndreptă spre birou; trebuia să prezinte raportul de 
interimat, promis pentru luna ianuarie. 

Străzile din cartierul blănarilor i s-au părut întotdeauna 
înguste lui Natalie, iluzie pe care ea o atribuia clădirilor înalte, 
vitrinelor demodate şi prost luminate ale magazinelor, 
neschimbate, din câte își amintea ea, de mai bine de cincizeci 
de ani. 

Mergea acum pe Strada 29 mobilizându-și aproape 
inconștient simţurile și atenţia pentru a depista indivizi care ar 
putea să o jefuiască, să o molesteze sau taximetre care ar fi 
putut ţâșni în direcția ei. Natalie avea obiceiul să-și umple 
buzunarele cu hârtii de un dolar, pe care le dădea cerșetorilor, 
cu un gest aproape automat, zâmbind atunci când constata că a 
fost într-adevăr un ajutor. 

În același timp, repeta în gând discursul pe care dorea să-l 
țină în faţa Consiliului; dorea să le expună planurile ei de 
perspectivă. Un camion intenţiona să parcheze pe trotuar la o 
rampă de încărcare și ea se opri pentru a-i permite să execute 
manevra. 

Deși nu o îngrijora creșterea prețurilor, se gândi că tinerele ei 
cliente nu-și vor putea permite noile haine de nurcă, care se vor 
scumpi cu cel puţin cincizeci la sută. O soluţie ar fi fost să ofere 
haine mai ieftine, ca jachetele lui Stevie, cu condiţia să nu 
renunţe la unicitatea lor, conform emblemei Cotillon. Tocmai 
formula în memorie sloganul - „Daţi-i femeii sentimentul de 
unicitate Cotillon”, când șoferul camionului îi făcu semn să 
treacă. Încercă să-l depășească prin spate și rămase împietrită 
când văzu că mașina demarează brusc cu spatele, îndreptându- 
se spre ea. 


e Capitolul 15 


| se părea imposibilă o asemenea greșeală. De cinci ani bătea 
străzile acestea. Probabil că intrase în punctul mort al oglinzii 
retrovizoare. A auzit scrâșnetul cauciucurilor și l-a văzut 
îndreptându-se ameninţțător spre ea, gata să o strivească de 
zidul clădirii. 

Nu a avut timp să strige, să fugă, să sară sau să gândească. 
Și totuși, încercă să scape, alertată de un al șaptelea simț, 
născut în săptămânile care urmaseră morţii lui Wallace, când 
așteptase în fiecare secundă să apară o altă Liuba, o altă Margot 
sau bărbaţii care au răpit-o. 

Rampa de încărcare a clădirii avea aproape doi metri. Dacă n- 
ar fi fost înaltă și n-ar fi purtat cizme cu toc, ar fi renunţat să se 
agaţe cu mâinile de ea. A acţionat într-o fracțiune de secundă, 
simțind cum betonul îi zdrelește palma. Reușise să tragă 
servieta diplomat, dar poșeta se agăţase. Văzu camionul 
apropiindu-se, lovind rampa și simţi cimentul vibrând sub ea. De 
pe locul unde căzuse poșeta se ridica un damf grețos de 
parfumuri și cosmetice. Își privi mâinile și constată că-și rupsese 
o unghie. 

— Nu aţi păţit nimic? strigă un bărbat. 

— Cred că nu. 

— Doamnă, era să vă omoare. 

Natalie stătea încremenită, continuând să-și privească 
degetele. Bărbatul, muncitor la acel depozit, o privea îngrozit. 

— Nici nu știți cât de aproape v-a fost moartea. 

— Cred că nu am nimic. 

Omul se repezi spre cabina camionului, care se pusese deja în 
mișcare, și strigă cât îl ţineau plămânii. 

— Tâmpitule, era să o omori pe doamna. Bătea cu pumnii în 
portiera cabinei. Era să o omori. leși din cabină că îţi arăt eu! 

Natalie tocmai se ridica în picioare, când văzu la geamul 
cabinei lama strălucitoare a unui cuţit. 

— Aha, asta vrei? strigă apărătorul ei, luând în mână un 
bolovan. 

Camionul porni în viteză, intră în trafic, urmărit o vreme de 
muncitor, apoi mări viteza și se pierdu. 

Natalie încercă să se calmeze, își netezi fusta și refuză 
ofertele trecătorilor de a chema poliţia sau salvarea. Prezentă 
raportul în faţa Consiliului, încercând să-și stăpânească frica. 
Detașarea i-a fost de ajutor. Membrii Consiliului au interpretat-o 
ca pe o dovadă de încredere în sine. Au aprobat schimbările pe 
care le-a făcut după moartea lui Wallace, mai ales vânzarea 
magazinelor suburbane și prelungirea contractului cu Diana. Un 
moment, Natalie se îngrijoră constatând absența mătușii 
Margaret, dar mintea ei refuza să gândească la altceva decât la 

spaţiul dintre camion și platforma de încărcare. Să fi fost ea 
condamnabil de neatentă sau șoferul acela a încercat să o 
omoare? 

De ce? Renunţase să mai pună întrebări. Lăsase trecutul lui 
Wallace să doarmă netulburat, după întâlnirea cu Greg și Jervis. 
Continuase doar cu anunţurile în ziar. Dar nimeni nu putea face 
legătura între Perla și ea. Trebuia să existe o explicaţie mai 
simplă. Accidentele se petreceau frecvent pe străzile 
aglomerate. Unii se opreau să-și ceară scuze. Alţii nu. Natalie se 
condamna în egală măsură pe sine și pe șofer. Ar fi trebuit să fie 
mai atentă. De două ori se surprinse examinându-și mâna. A 
treia oară observă că fratele ei o privește curios. 

— Nu te simţi bine? o întrebă el în pauza de cafea. 

— Nu. Era să mă omoare un camion. Sunt speriată. 

— lisuse! O îmbrăţișă. Tremuri. 

— Reacţia tardivă. 

— Îţi ceri scuze că mai trăieşti? 

— Să știi că nu am nimic. Vorbesc serios. 

— Surioară, mai ai puţin și începi să plângi. 

— Ăsta-i stilul meu. 

În ultima vreme se supraveghea cu atenţie, iar dacă i se 
întâmplă să mai plângă, o făcea pentru Wallace, nu pentru ea. 

— N-ar strica să te descarci puţin, o necăji fratele său, 
enervând-o; ea ar fi vrut să depășească singură acest moment 
critic. 

— Mulţumesc, doctore. Ce sensibil ai devenit! 

Mike ridică din umeri și îi vorbi foarte serios. Abia atunci 
Natalie își dădu seama că el dorea să-i spună ceva. 

— Am început tratamentul. Oamenii aceia încearcă să mă 
facă să gândesc altfel. 

— Tratament? se bâlbâi ea șocată. Glumești! 

— Ce ţi se pare atât de ciudat? 

— Pentru ce faci tratament? 

— Cum adică pentru ce? Pentru cocaină. Annie mi-a spus că 
mă părăsește dacă nu încep tratamentul. Asta m-a trezit la 
realitate. Nimic nu este mai eficient când trebuie să-ți limpezești 
minţile decât o femeie bună. Hei, nu mă privi atât de îngrozită. 
Tratamentul meu nu este un atac personal la sensibilităţile tale. 

— Știu, știu. lartă-mă. Dar vezi, când este vorba de familia 
ta... Se întrerupse uimită de modul nepotrivit în care 
reacționase. 

— Și unchiul Norbert a făcut tratament, îi reaminti Mike. 

— Și a sfârșit lunatic. 

— Să știi că-mi este de mare folos. Mă simt mult, mult mai 
bine. Nu ţi-ar strica nici ţie să stai de vorbă cu un psihiatru, după 
toate necazurile prin care ai trecut. 

Natalie își repeta cu încăpățânare că este stăpână pe situaţie 
și conștientă de sentimentele și reacţiile ei. Cât despre Mike, îi 
promisese o slujbă după ce se va îndrepta. 

— Mă poţi privi în ochi spunându-mi că nu te-ai atins de 
cocaină în ultimele două luni? 

— De cinci săptămâni, zâmbi el cu sinceritate. Natalie 
așteptă, dar fratele său nu-i ceru nimic, ceea ce o impresionă 
profund. Pentru prima dată, după mulţi ani, era convinsă că va 
supraviețui. 

— Muncești undeva? 

— Am de gând să merg din nou la școală. 

— Avocatură? 

— Nu. Nu vreau să fiu servitorul cuiva. 

— Atunci ce? 

— Nu știu. Ai vreo sugestie? 

— Sigur. Management. 

— Am făcut deja doi ani. 

— Și te-ai descurcat grozav. Ai fi fost departe dacă nu l-ai fi 
lăsat pe tata să te convingă să-ţi schimbi opţiunea. 

— Noi suntem născuţi să ne servim patria, intonă Mike, 
imitându-și tatăl. 

— Servește-te pe tine însuţi, se răsti Natalie. 

Mike ridică din umeri și rămase stânjenit, până când Natalie 
rupse tăcerea. 

— Cum m-am descurcat? 

— N-a fost rău deloc. Dar unde este mătușa Margaret? 

Întoarsă în biroul său, Natalie o sună. Mătușa Margaret o 
invită în Berkshires pentru week-end și Natalie acceptă invitaţia 
care suna ca un ordin. 

(J 

Sâmbătă dimineața s-a trezit în patul îngust, din camera de 

oaspeți, unde dormise o dată sau de două ori, în fiecare an. 

Pereții erau acoperiţi cu un tapet înflorat - dalii roz pe fond gri- 
vert. De la fereastră se vedea un copac singuratic, acoperit cu 
zăpadă. Mobila veche, din lemn de pin, era lucrată în secolul 
trecut. Mătușa Margaret veni cu ceaiul. 

— Micul dejun peste douăzeci de minute! 

Cu o seară înainte, bătrâna blocase toate tentativele lui 
Natalie de a discuta despre afaceri. S-au culcat devreme. Când 
a coborât, a găsit-o pregătind micul dejun. 

— Mătușă Margaret, de obicei nu mănânc dimineaţa. 

— Mergem la schi. O să-ţi pară rău. 

— Bine. 

Schiuri de toate mărimile se aliniau sprijinite de pereţii casei. 
Până să aleagă Natalie, până să găsească bocancii potriviti, 
mătușa Margaret dispăru după dealul din spatele casei. Natalie 
se grăbi să o ajungă. Bătrâna o aștepta lângă un măr. Respirând 
precipitat, Natalie privi înapoi spre casa izolată din mijlocul 
întinderii de zăpadă, apărată doar pe latura din nord de o 
pădure impunătoare de pini. Clădirea cu trei etaje, ridicată pe 
fundaţie din piatră, panorama dealurile din Berkshires spre sud 
și spre vest. 

— Cine o să mai aibă grijă de ditamai casa după ce n-am să 
mai fiu eu? o întrebă mătușa Margaret. 

— Depinde cui o vei lăsa. 

— N-o voi lăsa unei persoane anume. Casa aparține familiei. 

— O familie de o sută de oameni. Ei, găsim noi o soluție. 

— Nu fi obraznică. Cineva trebuie să-și asume răspunderea. 

— Ai zece nepoți care sunt îndrăgostiţi de ea. 

— Unul mai breaz decât celălalt. 

— Dacă îmi ceri sfatul, în locul dumitale eu aș găsi o familie 
de localnici care să vină să locuiască aici și să aibă grijă de ea. 
De asemenea, aș cere ca fiecare persoană numită în testament 
să plătească o sumă anuală pentru întreţinerea ei. Aproape toți 
membrii familiei au copii. Le place casa și o vor folosi. 

— Te-ai supăra dacă ţi-aș lăsa ţie casa? 

— Poftim? 

— Casa și două sute de acri... De ce naiba pufnești? 

Natalie își duse mâinile la ochi și începu să plângă în hohote. 
Hohotele acestea o cuprindeau pe neașteptate, ca un animal 
care sărea asupra ei din întuneric. 

— Ce se întâmplă cu tine? o întrebă Margaret. 


— Nimic. Sunt copleșită. M-ai făcut să simt că am rădăcini 
aici. 

— Bineînţeles că ai rădăcini, prostuţo. Vrei sau nu vrei casa? 

Se întoarse, cu un gest nervos. 

— Ești minunată, mătușă Margaret, dar eu am deja o casă. Nu 
pot avea grijă nici de ea. Aici ajung o dată pe an. Pe urmă sunt 
alţii, mult mai apropiaţi de dumneata. 

Se trezi vorbind fără noimă. Toată viaţa ei i-a respins pe 
Stuarți și acum o înspăimânta perspectiva de a se găsi în 
mijlocul lor. Îşi zise că este capricioasă și încăpăţânată. Ar fi vrut 
să accepte, dar nu putea. Ca de obicei, Natalie negocia. 

— Tu ești un om responsabil, îi spuse Margaret. 

— De ce nu i-o lași tatălui meu? 

— Tatăl tău nu este o persoană responsabilă, în sensul în care 
înţeleg eu cuvântul. El are o responsabilitate morală, dar nu e în 
stare să facă deosebirea între o termită și un gândac de 
bucătărie. 

— Atunci, lasă-i-o mamei. Ea este o femeie absolut practică. 

— Nu am de gând să-mi las casa fiicei unui misionar. Este în 
stare să mi-o umple de călugăriţe. 

— Nu ar face așa ceva, o contrazise Natalie, încântată la 
gândul că mama ei ar putea deveni proprietara unei case 
frumoase. Ar avea grijă de ea și ar iubi-o. S-ar purta exact ca 
dumneata, ar primi cu plăcere pe oricine ar veni în vizită. Oh, 
mătușă Margaret, ea ar fi persoana cea mai potrivită. 

Mătușa Margaret se încruntă. 

— Nu te contrazic, dar mama ta nu este o Stuart. 

— Până la urmă, ea îmi va lăsa mie casa, iar eu sunto Stuart. 

— Și dacă ajunge pe mâinile aiuritului tău de frate? 

— Mama îţi va respecta dorinţele. Pune o clauză în testament. 

— Am să mă mai gândesc. 

Bătrâna împinse în bețe și dispăru pe pârtie. Natalie bănui că 
mai avea ceva de spus și o urmă. Luă greșit o curbă și căzu. Se 
ridică și continuă coborârea. Mătușa Margaret o aștepta la 
poalele pârtiei. 

— Apropo, spuse Natalie gâfâind, aiuritul meu de frate face 
eforturi reale să se îndrepte. 

— Este dependent de cocaină. 

— Știai? 

— Bineînţeles. A încercat să împrumute bani de la mine. 

— Cred că dorește sincer să renunțe. 

— Sper să și reușească. Este prea bătrân pentru prostii din 
astea. 

Margaret scoase bățul din zăpadă și îi indică cu el peisajul din 
jur. 

— Privește numai. 

— Uitasem cât e de frumos. 

— Cinci mii de acri de pământ. Neatins, sublinie ea cu 
severitate. Aici am dus o adevărată campanie. Niciun zid de 
piatră. Nicio fermă. Doar păduri. Este unic. 

— Ai fost norocoasă să trăieşti aici. 

— Familia care a locuit în apropiere s-a destrămat. Dă 
târcoale un investitor, vrea să construiască locuinţe. 

— Poate face asta? 

— Nimic nu-l poate opri... ei, aproape nimic. 

— Ce vrei să spui? 

Margaret se întoarse și o privi direct în ochi. 

— lartă-mă, draga mea, dar trebuia să-ţi arăt, ca să înţelegi 
de ce fac ceea ce fac. Vei afla imediat. 

— Nu te înțeleg. 

— Vreau să-mi vând acţiunile la Cotillon. 

— Poftim? 

— Ele sunt singura valoare reală pe care o am în momentul 
de față. 

Natalie o privea împietrită. 

— Vreau să cumpăr tot pământul acesta. Voi administra 
printr-un Consiliu. Nu trebuie să-ţi spun că mă va costa foarte 
mult. 

— Trebuie să o faci acum? 

— Am optzeci și șapte de ani. Aș putea muri chiar în noaptea 
asta. Trebuie să protejez cumva pământul, înainte de a muri... 
Nu fi atât de tristă, draga mea. 

— Sunt îngrozitor de dezamăgită. Momentul este total 
nepotrivit. Plec în Rusia... Sunt pusă la zid. 

Margaret o întrerupse blând, dar hotărât. 

— Natalie, când eu nu voi mai fi, când tu nu vei mai fi, când 
copiii tăi nu vor mai fi, când copiii copiilor tăi se vor bucura de 
acest ţinut, nimeni nu se va gândi la Cotillon. Inima lor va fi aici, 
așa cum este astăzi pentru voi. 

— Cât timp am la dispoziție? întrebă Natalie scurt. 


— Mă tem că și eu sunt pusă la zid, cum ai spus tu. 

Natalie se simţi cuprinsă de panică. Banii, pe care trebuia să-i 
obţină din vânzarea lanțului de magazine, erau destinaţi 
achitării unei părţi din datorii și cumpărării materiei prime. 
Nimeni nu o va ajuta să facă rost de bani, dacă nu va găsi o idee 
salvatoare. Până și SM & H îi va cere să devină companie 
publică. „Wallace, unde ești când am atâta nevoie de tine?” 
strigă ea în gând. 

Treptat, își dădu seama că mătușa Margaret o privește cu 
severitate și că a depășit măsura. 

— Înţeleg, spuse mecanic. Incercă să pară cât de cât 
entuziasmată. Este o moștenire minunată. 

— Draga mea, nu este o moștenire, pur și simplu este singurul 
lucru rezonabil pe care trebuie să-l fac. 

— Dorești să discutăm detaliile vânzării acțiunilor? 

Deși habar nu avea de unde va face rost de bani, trebuia să 
negocieze un preţ și să o convingă pe mătușa Margaret să i le 
vândă ei. Margaret spuse simplu: 

— Se vor ocupa avocaţii mei. Așteaptă să-i suni. 

Natalie se întoarse pentru a-și ascunde un zâmbet involuntar. 
Așa cum se așteptase, mătușa Margaret era prea isteaţă pentru 
a negocia singură cu o profesionistă. 

e 

Îl vizită pe Leo Margulies pentru a-l convinge să o însoţească 
la licitaţia de la Leningrad. Leo o aștepta cu o căciulă asortată 
pentru haina ei din blană de râs. O probă cu o exclamaţie de 
plăcere. Leo se ridică pe vârfuri și i-o aranja pe o parte. 

— Nu știu dacă sunt femeia potrivită pentru o asemenea 
ținută. 

— Să-ţi spun ceva, iubito, toate licitaţiile, dar mai ales 
aceasta, sunt niște piese de teatru. Dacă vrei să ţii sus 
stindardul firmei Cotillon, apoi alege unul pe care să-l invidieze 
toată lumea. Pune-ţi haina și căciula asta și caută să fii în 
centrul reflectoarelor! 

— Ce-ar fi să vii cu mine? 

— Ar trebui să-mi iau și băieţii. Soţia mea n-o să mă lase să 
călătoresc atâta timp numai cu tine. 

— Leo! exclamă Natalie şocată. 

— Hei, Silvia este a doua soţie. Cum crezi că ne-am întâlnit? 
Apropo, felicitări - ai cumpărat acţiunile mătușii tale. Foarte 

deşteaptă mișcare. Menţine cu orice preţ controlul. Mai ai puţin 
și devii singurul tău șef. 

— Leo, am dat ultimul bănuț. Sunt terminată și atât de 
înglodată în datorii încât, dacă aș încerca să plătesc cafeaua 
asta, banca mi-ar închide contul. 

— Chiar așa? 

— Mai rău nu se poate. Trebuie neapărat să închei o afacere 
bună, ca să capăt ceva credibilitate. Altfel, până în primăvară 
ies din afaceri. 

— Deci ești la pământ, ai datorii și n-ai cui cere ajutor. 

— Cam asta este situația. 

— Felicitări! Bun venit în rândul blănarilor! 

— Este o glumă bună, Leo, dar nu-l mai am pe Wallace să mă 
sprijine. Acţiunile cumpărate de la mătușa Margaret nu-mi dau 
controlul total asupra companiei. Dacă mai vinde cineva, am dat 
de bucluc. 

— Ce ai de gând să faci? 

— Mă trezesc cu transpiraţii reci pe șira spinării. Niciodată nu 
am fost într-o situaţie financiară atât de disperată. 

— la o pastilă. 

— Nu ajută la nimic. 

— Ei, dar poţi oricând să lucrezi la o bancă! 

— Nu-i deloc amuzantă perspectiva. 

— Dar eu nu glumesc. 

e 

Sperând că Liuba a găsit anunţurile în ziare și că va lua 
legătura cu ea, Natalie se hotărî să ia în Rusia cartea lui 
Wallace, Perla. În ciuda propagandei potrivit căreia democraţia a 
renăscut în Rusia - cu noua deschidere spre lume, eliberarea 
deținuților politici, alegeri libere și multă, multă speranţă - 
vameșii comuniști opreau Biblia și publicaţiile pornografice, la 
fel de zelos ca și înainte. 

Asta însemna să ascundă Perla, deci să o treacă ilegal. 
Gândul o înspăimântă, apoi găsi o poveste plauzibilă. Minciunile 
provin cu ușurință din adevăruri. S-ar simţi într-adevăr 
stânjenită dacă i s-ar găsi cartea la vamă; nu-i o plăcere să fii 
prins citind literatură pornografică. 

În dimineaţa plecării în Rusia, Joannie Frye intră în biroul lui 
Natalie și aruncă pe masă o pungă plină cu prezervative. 

— Dacă este o aluzie, să știi că nu sunt pregătită pentru așa 
ceva. 

— Wallace lua întotdeauna prezervative când pleca. Le 
folosești ca bacșiș - cumperi chelnerii, cumperi bilete la teatru, 
cumperi tot felul de servicii. 

— Ce-ai mai adus? 

— Dischete pentru computere. Rușii sunt înnebuniţi după 
computere și nu au niciodată suficiente dischete. Și tampoane 
igienice. Nu au deloc grijă de femeile lor. 

Joannie reveni în biroul lui Natalie, cu o oră înainte de a sosi 
tatăl său, care urma să-i ţină un curs de diplomaţie sovietică, în 
drum spre aeroport. ; 

— Un manechin vrea să te vadă. II cunoștea pe Wallace. 

— Doamne, Joannie, doar știi că nu mai angajez manechine. 
Trimite-o cu un bilet la Laura Drake. 

— Este bărbat. Şi a dat târcoale pe aici toată dimineața. 

— Tânărul acela drăguţ, blond, care era aici când am venit? 

— Ștefan. Este cotat printre cei mai buni manechini. Spune că 
are o problemă personală. Să scap de el? 

— Dumnezeule!... Nu, îl primesc acum. 

Tânărul, în jur de douăzeci și doi de ani, avea trăsături 
frumoase și o gură senzuală. Tunsoarea era perfectă, iar Natalie 
estimă în câteva secunde că hainele de pe el costă în jur deo 
mie de dolari - pulover de lână pură, pantaloni de cașmir, 
pantofi italieni. La gât purta un crucifix, în ureche un cercel, iar 
ochii blânzi îi dădeau un aer de copil nu prea isteţ. 

— Bună, Ștefan, cu ce te pot ajuta? 

— Vă sunt recunoscător că m-aţi primit, doamnă Nevski. 

— Bine, bine. Să știi că sunt foarte ocupată și... ce s-a 
întâmplat? 

— Nu știu cum să încep. Am nevoie de ajutorul 
dumneavoastră. 

— Ce fel de ajutor? 

— Este o poveste cam lungă și mă simt obligat să vă rog să 
păstraţi secretul. 

— Ștefan, sunt foarte grăbită. Nu te poate ajuta Joannie? Sau 
agenţia Laura Drake? Voi rezolva cu un simplu telefon. 

— Nu, dumneavoastră trebuie să mă ajutaţi. Este un ajutor pe 
care mi-l dădea și domnul Nevski. 

— Ce anume? 

Joannie sună la interfon să vadă dacă Natalie avea nevoie să 
fie salvată. 

— Joannie, dă-mi cinci minute. Preia toate telefoanele. Și 
acum, Ștefan, să aud povestea ta. Scurt. la loc. 

Tânărul se așeză pe marginea scaunului din faţa biroului. 

— Acum doi ani am participat la o filmare cu Ben Khan în 
Rusia. La Leningrad am întâlnit o fată. Actriţă. Ne-am îndrăgostit 
imediat. 

Natalie era surprinsă. Ștefan era atât de frumos, încât fusese 
convinsă că e homosexual. Tânărul se înfierbânta pe măsură ce 
povestea. 

— Se numește Vera. Este atât de frumoasă, încât nu mi-a 
venit să cred că acceptă să stea de vorbă cu mine. In fiecare 
seară mă duceam la teatru să văd spectacolul în care juca. Este 
o actriță excelentă. Publicul o aplauda frenetic. l-am dat tot ce 
aveam la mine - casete, casetofonul portabil, costumul meu, 
pentru fratele ei, jeanșii. l-aș fi dat și viaţa. În cele din urmă a 
acceptat să ne întâlnim. Ne-am plimbat prin Leningrad noaptea, 
ținându-ne de mână, ca doi copii. Ei îi era teamă să fie văzută în 
compania mea. 

— De ce? 

— Și eu sunt actor, într-un fel. Cunosc viața lor. Este lumea în 
care se găsește întotdeauna cineva care să-ți strice un 
spectacol, să te facă de râs în faţa publicului. In Rusia totul se 
face în grup. Este o companie cu reguli stricte. Dacă o actriță 
jinduiește la rolul ei, raportează pur și simplu că Vera se 
întâlnește cu un american și vrea să emigreze. Vera este 
imediat dată afară. La început nu mi-a venit să cred, dar ăsta-i 
adevărul... Oricum, până la urmă eu am fost nevoit să plec. 

— De atunci nu ai mai văzut-o? 

— Ne scriem din când în când. Dar nu ne putem spune prea 
multe pentru că la ei se cenzurează scrisorile. 

— Unde o să ajungi cu povestea asta, Ștefan? 

— Vreau să mă căsătoresc cu ea. Și ea vrea. Dar dacă va cere 
viză de emigrare, va fi concediată. 

— Cum o să vă căsătoriţi, dacă nu puteţi comunica? 

— Wallace... domnul Nevski... Ne ducea mesajele. Ultima dată 
i-am transmis că m-am hotărât. Ea mi-a comunicat că este 
pregătită să încerce. După aceea, Wallace nu a mai găsit-o. Nu 
am mai primit nimic de la ea. 

— Wallace vă ducea mesajele? 

Alt secret, gândi Natalie cu ciudă. 

— Mesaje verbale. Nu voia să ducă scrisori. Intenţionase să o 
caute și atunci, în ultima lui călătorie, dar n-am mai apucat să îl 
văd pentru că... 

— Da, înțeleg. 

— Îmi pare rău că vă deranjez, dar trebuie să aflu ceva despre 
Vera. Aţi putea să luați legătura cu ea? 

— Cum? întrebă Natalie prudentă. 

— Telefonaţi-i. Rugați-o să vă caute. Spuneți-i că sunt 
îngrijorat și trebuie să știu cum o pot ajuta să emigreze. Am 
strâns niște bani. Dacă este necesar, merg și în Rusia. Spuneţi-i 
că nu mai pot aștepta. 

Natalie se ridică în picioare și Ștefan sări de pe scaun ca 
împins de un arc. 

— Ștefan, eu voi fi foarte ocupată cu licitaţia. Pentru mine 
totul va fi foarte nou. Nu am timp. Și la drept vorbind, cred că 
mi-e teamă să mă întâlnesc clandestin cu o persoană și să-i 
transmit un mesaj secret. 

— Dar nu sunt cine știe ce secrete. O iubesc, atâta tot. 

— Nu în călătoria asta. Wallace era obișnuit cu Rusia. Eu nu 
sunt. Poate după ce o să mă obișnuiesc, după ce o să mă 
descurc bine la licitaţii... dar acum nu vreau să mă complic cu 
așa ceva. Și eu trec prin momente foarte dificile. 

— Înţeleg. Nu v-aș fi cerut-o, dar... k 

— Deja am fost de acord să ajut un evreu disident. Imi pare 
rău, nu vreau să-mi creez probleme. Ințelegi? _ 

Nici ea nu înțelegea. Cert era că nu dorea să se implice. In 
parte pentru că Wallace a făcut astfel de servicii și le-a ţinut 
secrete. Apoi, pentru că îi era într-adevăr frică. Avea de rezolvat 
probleme vitale în Uniunea Sovietică. Nu putea intra în conflict 
cu KGB-ul. 

Clipind ca un copil gata să plângă, Ștefan se așeză încet pe 
scaun. 


— Sigur că înţeleg. Tânărul lăsă capul în piept și Natalie, care 
se pregătea să-l expedieze din birou, văzu lacrimi mari 
rostogolindu-se pe obrajii lui. Nu-i nimic, nu-i nimic, murmura el. 
Și dumneavoastră aveți probleme. 

— AȘ dori într-adevăr să te pot ajuta. Poate data viitoare. 

— Bine, bine. Doar că sunt atât de îngrijorat! Nu știu ce s-a 
întâmplat cu ea. 

Tânărul începu să plângă de-a binelea și Natalie se apropie de 
el să-l liniștească. Se ruga în gând ca Joannie să intre în birou, 
pretextând o urgenţă. Tânărul era bine făcut, dar acum, când 
plângea, părea mic și neajutorat. li mângâie părul ca o mătase 
aurie. 

Îi cuprinse capul în palme și îi șterse obrajii udaţi de lacrimi. 
Ca un vânt care foșnește jucăuș frunzele copacilor într-o pădure, 
Natalie simţi cum trupul ei freamătă. Rămase împietrită. Pentru 
prima dată după moartea lui Wallace, simțea o atracţie sexuală. 

O dată tot trebuia să se întâmple, gândi ea vinovată. Băiatul 
nu prezenta niciun pericol, iubea o altă femeie. Continuă să-i 
mângâie părul, dar mâinile îi tremurau. Simţea cum atingerea îi 
arde pielea. 

Deodată, lacrimile îi arseră ochii: nu-l dorea pe tânărul acesta 
frumos, ci pe soţul ei. 

— Bine, gata, nu mai plânge. Spune-mi cum o pot găsi. 

— O veţi căuta? Tânărul sări în picioare și Natalie își dădu 
seama că el nici nu-i simţise mângâierea. 

— Mi-e frică, dar o voi căuta. O voi face în amintirea soţului 
meu. 

— O să vă dau numărul ei de telefon. Locuiește împreună cu 
părinţii. Sunaţi numai de la un telefon public. Niciodată de la 
hotel. Și niciodată de la un telefon public din apropierea 
hotelului. Ea vorbește englezește, dar părinţii ei nu. 

— Eu vorbesc rusește. 

— Lor să nu le spuneți nimic de mine. S-ar speria. Spuneţi-le 
că sunteți o prietenă de-a Verei de la teatru și întrebaţi când o 
puteți găsi. 

— Bine. Aprobă, spunându-și că este o adevărată nebunie. 
Auzi? Telefoanele publice sunt ascultate. 

— Trebuie să fiţi foarte atentă. Dacă află cineva de la teatru, 
o vor da afară. 

— Ce vrei să-i spun? 

— Spuneţi-i că o iubesc. Întrebaţi-o dacă se simte bine. 
Închideţi dacă răspunde altcineva la telefon, în afară de părinţii 
ei. Spuneţi-i că acum, cu noul guvern, va avea șanse mai mari 
de emigrare. 

— Vrei să îi duc ceva? 

— Nu! 

— O scrisoare? Voi fi foarte atentă. 

— Este prea periculos. 

— Prietenul disident despre care ţi-am povestit mi-a spus că 
va scrie la mașină o scrisoare, fără nume și adresă pe ea. Așa 
nu este periculos. 

— Este foarte periculos pentru dumneavoastră, doamnă 
Nevski. Wallace nu accepta niciodată așa ceva. Știţi, se întind 
tot felul de capcane. 

— Capcane? 

— Păi, oricine vă roagă să introduceţi ceva ilegal în Uniunea 
Sovietică, poate fi agent KGB. 

— Mă înspăimânțţi! 

— Am învăţat de la Wallace aceste lucruri. Dacă și-a pierdut 
slujba, îi puteţi da bani. Numai ruble. Vă dau eu. 

Scoase un portmoneu, dar Natalie îl opri. 

— Discutăm asta după ce mă întorc. 

— Doamnă Nevski, nici nu știți ce fericit m-aţi făcut. 

— Cum arată? 

— Foarte frumoasă. Înaltă, brunetă și cu ochi albaștri. 

— Ai o fotografie? 

— Sigur. Trebuia să mă fi gândit. Uitaţi. 

Era o fotografie făcută de un profesionist. Luminată subtil, 
bine lucrată. Vera era drăguță, dar nu o frumuseţe așa cum o 
descrisese Ștefan. 

— Este mai frumoasă decât în fotografie, spuse el cu mândrie. 

— Veţi face o pereche grozavă. 

— Abia aștept! 

După ce plecă tânărul, Natalie scoase scrisoarea de la Stevie 
și o rupse bucățele. 

e 

Inima lui Natalie se strânse, când îl văzu pe tatăl ei așteptând- 
o la intrarea Universităţii Columbia, cu balonzaidul fluturându-i 
în jurul trupului. Surprinsă, trebui să admită că dorinţa de a 
obţine informaţii despre ruși nu fusese decât un pretext pentru 

a-și întâlni tatăl. Acum era de două ori mai bucuroasă; întâlnirea 
cu Ștefan o descărcase emoţional. Se simțea singură și devenea 
tot mai conștientă de riscurile la care se expunea, din dorinţa de 
a descifra trecutul lui Wallace. 

Richard Stuart își întrerupse meditaţia, pentru a saluta un 
student. Înclină puţin capul, ascultă ce-i spune tânărul, îi spuse 
ceva ce stârni zâmbetul acestuia, apoi se grăbi spre ea. Se 
acomodase cu învățământul, gândi Natalie. Avea acum ceea ce- 
și dorise întotdeauna, o audienţă atentă, receptivă la mintea lui 
ascuțită și la părerile lui explozive. Observă că este puţin roșu în 
obraz și se gândi că probabil a băut ceva după curs. Când urcă 
în mașină, Natalie simţi puternic mirosul de alcool. 

— Cum? Nu mai călătorești în limuzină? Ţi-ai pierdut gustul 
ostentaţiei? 

— Am mai reflectat în ultima vreme. 

— Văd că ţi-ai recăpătat strălucirea. 

— Atât cât am nevoie să cuceresc Rusia. 

— Așa a gândit și Napoleon. 

— Dar tatăl lui Napoleon nu era un strălucit sovietolog. Eu voi 
fi mai bine pregătită. 

— Te rog, un pensionar ratat de la Departamentul de Stat. 

Ultimul lucru pe care și-l dorea acum era o diatribă asupra 
loialității faţă de stat. Intră imediat în subiect: 

— Informează-mă, domnule profesor! Tot ce știi despre 
Glasnost, în patruzeci și cinci de minute, te rog. 

— O oră, le spuse șoferul peste umăr. La Van Wyck sunt 
lucrări pe șosea. 

Richard Stuart privi în jur, de parcă s-ar fi așteptat la o 
limuzină cu bar. 

— Este o plăcere să discut cu tine, bineînțeles, dar nu cred că 
problemele Rusiei te pasionează. 

— Eu încerc să fac afaceri. Trebuie să cunosc ţara în care voi 
merge. 

Politologul clătină din cap. 

— O amerikanskaia biznizmen bogată vine să facă afaceri. 
Imediat ce vei ajunge, vei fi primită ca o ducesă - șoferii, 
hamalii, ghizii, funcţionarii și portarii îţi vor povesti ce capcane 
inimaginabile întindea revoluţia abolită. Și ce dacă sunt agenți 
KGB prin apropiere? 

— Nu prea mă faci să mă simt ca o ducesă. 


— Toti, absolut toţi, raportează KGB-ului. Crezi că mama ta și 
eu am avut secrete în Rusia? Îţi amintești de draga ta babușca? 
Probabil că ei știau că te vei naște, înainte să aflăm noi. Dar în 
zilele noastre, nu-i mai deranjează pe oamenii de afaceri, deci 
nu îţi înțeleg temerile. Ei îţi vor dolarii, nu sufletul tău de 
democrat. 

— Și dacă au o impresie greșită? 

— Ce fel de întrebare este asta? Dumnezeule, de fapt ești fată 
de diplomat. Știi foarte bine că pe totalitariști trebuie să-i lași în 
pace, cu ideile lor greșite cu tot. Eu spercă așa vei face. 

— Bineînţeles, spuse ea contrariată. 

— Bun, deci ce pot eu să-ţi spun? Ce nu ai aflat deja de la 
Wallace? Nu prea înțeleg ce vrei de la mine? 

Ea nu-și dorea decât să se simtă protejată în acel moment, să 
aibă pe cineva care să o asigure că totul va fi bine. 

— Wallace era rus. Eu voi opera ca și tine, ca un străin. Cum 
este când muncești așa? 

Tatăl ei rămase pe gânduri, mângâindu-și bărbia și zâmbind 
enigmatic. 

— Într-un fel, se hotărî el să vorbească, Uniunea Sovietică a 
fost ţara unde eu am crezut întotdeauna toate zvonurile. 

— Crezi că Wallace exagera când spunea că ești tot timpul 
urmărit? 

— Nu. 

— Chiar și acum, după Glasnost? 

— Oamenii, indiferent ce sunt, polițiști sau comercianţi, 
continuă să-și facă meseria. Crezi că dacă acum Gorbaciov 
strigă Glasnost, KGB-ul se grăbeşte să deschidă fabricile de 
smântână? Dar ce-i cu obsesia asta a ta cu KGB-ul? 

— Nu știu. Eu... m-am gândit că nu mi-ar strica o introducere 
în atmosferă. Poate mă va ajuta să tratez mai bine cu sovieticii. 

Tatăl o privi circumspect. 

Natalie îi răspunse cu un zâmbet confuz. 

— Doream să aflu puţină istorie. 

— Asta-i altceva. Oricum, eu nu știu prea multe despre KGB. 
Am fost diplomat, nu spion. Bine. Până ajungem la aeroport o să 
te introduc în atmosferă. După aceea îţi dau voie să-mi cumperi 
ceva de băut. Îţi pot spune că așa-zisul „impuls KGB” este, din 
punct de vedere istoric, un sentiment pur rusesc. Oamenii 
aceștia, rușii, au fost invadaţi sute de ani la rând. Numai în 

ultimii șaptezeci de ani, tovarășii au suferit violențe de 
nedescris. Război civil violent. Un pământ al violenței. Stalin a 
adus în prim plan Partidul Comunist. A fost și oribila invazie 
germană. Dintre cei șaptezeci de milioane de morţi din Europa, 
Rusia are dreptul să spună că jumătate îi aparţin. 

În timp ce mașina traversa Manhattan-ul, el împletea sub 
ochii ei un covor pastelat al istoriei ruse, punctat cu observații 
personale, din zilele lui de diplomaţie la Moscova, Leningrad și 
în Europa de Est. 

Natalie se agăța cu disperare de nuanțele vocii lui, încercând 
să-și alunge teama. 

— ... Războiul civil între roșii și albi a distrus pătura mijlocie a 
societăţii țariste. Douăzeci de ani mai târziu, Stalin a ucis fără 
milă noua pătură elitistă adusă de Partidul Comunist. După ce 
aceste pături sociale capitaliste au dispărut, nimic nu a mai 
putut opri dorința înnăscută a rușilor de expansionism. 

— Sinistra teorie orientală? 

— Tentaculele spre est. O teorie mai optimistă, de dată mai 
recentă, susține că Rusia mai poate fi încă reformată, datorită 
apariţiei unei alte clase sociale elitiste - oameni educați, bine 
implantati în guvern, dornici să guste din plăcerile care ne 
delectează pe noi, vesticii. Așadar, contemporanii lui Gorbaciov. 
Ei știu foarte bine că reformele din interior, cum ar fi libertatea 
de exprimare și reînnoirea economică sunt vitale, dacă Uniunea 
Sovietică va intra în competiţia lumii civilizate, în lumea post- 
industrială. 

— Teoria ei-vor-să-fie-ca-noi? întrebă Natalie. 

— Da, dar nepotrivită cu aiuriţii din administraţia americană 
de azi, care sunt convinși că cele două societăţi sunt pentru 
totdeauna încleștate într-o rivalitate absurdă, pentru că țelul 
comunismului este de a elimina proprietatea particulară și de a 
înlocui sistemul lumii libere cu o uniune, formată din soviete, 
controlate de Moscova. Crezi, sau nu, în America există oameni 
care mai gândesc așa. 

Jeff Jervis ar fi aplaudat, gândi Natalie. 

— Poate că lucrurile se vor mai limpezi după alegeri. 

_ — Nu vreau să spun că rușii nu constituie un potenţial pericol. 
Intreaga lor istorie demonstrează de ce sunt mereu în apărare. 
Se tem de război și de haos. De exemplu: logica acţiunilor lor 
stupide din Afganistan și din Polonia demonstrează faptul că ei 

preferă să lupte dincolo de frontierele lor. Aceste modalităţi de 
apărare prin agresiune sunt foarte costisitoare, mai ales când 
sistemul economic este sufocat de birocratie, îmbăcsit de 
ideologie și calcifiat de frică. În acest punct, intră în scenă Mihail 
Gorbaciov - un om care crede în ruși și succesul lor. 

— Succes? 

— Poporul rus și conducerile rusești care s-au succedat au 
avut un permanent complex de inferioritate. Și totuși, eí au 
mers pe lună, ei l-au bătut pe Hitler, e; au electrificat o ţară 
gigantică. În anumite domenii au devenit specialiști de clasă. 
Gorbaciov știe că vor realiza tot ce-și vor pune în minte. Uite 
unde ne-a adus pe noi embargoul impus de Reagan. 

— Tati, îmi este tare frică. 

Șoptise cuvintele foarte aproape de geam, în momentul în 
care el se pregătea să atace subiectul preferat, debarcarea lui 
din diplomaţie, când era sigură că nu o auzea. Vocea lui deveni 
stridentă. 

— Eu i-am avertizat. Am venit de la Moscova să-i avertizez 
personal. Le-am spus că, dacă vom refuza să le vindem 
sovieticilor compresoarele de gaz, inginerii ruși vor fi constrânși 
să și le construiască. Știi ce a urmat. 

Natalie aprobă tăcută. Auzise povestea de zeci de ori. 

— Rușii le-au proiectat și le-au construit singuri. Apoi au 
instalat linia fără ajutorul nostru. Mai rău decât atât, exact așa 
cum am prevăzut, acum vând în întreaga lume această 
tehnologie. Ne falimentează fabricile. Și cu ce m-am ales? 
Pensionare prematură. 

Privi pe geam încruntat. Mașina se apropia de punctul de 
taxare Triboro, unde copii fluturau ziare cu ultimele știri. Cea 
mai proaspătă era că Gorbaciov intenţiona să viziteze Statele 
Unite. 

— Eu, cel puţin, nu am minţit niciodată, murmură amărât 
Richard Stuart. 

Natalie îi zâmbi cu înţelegere. Controversa embargoului nu 
fusese singura lui problemă. Poate, doar ultima. Gândi în sinea 
ei că învățase ceva din exemplul tatălui ei, și anume că adevărul 
nu era întotdeauna suficient. Trebuia să știi să-l vinzi. Să 
convingi. Să-i faci pe oameni să-l accepte. Culmea ironiei, acest 
diplomat nu a știut s-o facă. Nu era un prost tatăl ei, dimpotrivă. 
Dar ea constata, cu o clarviziune uimitoare, că uneori el nu-și 

putea controla anumite reacţii. Avea în el impulsuri 
autodistructive, care îl făceau să lupte până la moarte. Mai știa 
că nu dorea să semene cu el. Se înfiora. Poate că Mike a 
moștenit această dorință morbidă de a se autodistruge. Dar ea 
nu. Sub nicio formă. 

Intrebarea care urmă o luă prin surprindere. 

— Te-am auzit spunând că îţi este frică? 

— Puțin. 

— De ce? 

Era cât pe ce să-i spună adevărul despre moartea lui Wallace, 
să-i povestească de suspiciunile ei privind trecutul propriului soț 
și intenţiile pe care ea le avea. Dar, în momentul în care își 
căuta cuvintele, totul i se păru fără sens. Știa că tatăl ei îi va 
spune să uite totul. Oare a devenit atât de suspicioasă, încât nu 
mai avea încredere în nimeni? 

— Cred că mi-e teamă să merg singură... Spune-mi, risc ceva 
dacă încerc să-i contactez pe foștii prieteni ai lui Wallace? 

Tatăl o privi sever. 

— Draga mea, Wallace avea foarte mulţi prieteni. 

Draga mea? Nu mai ţinea minte de când nu i-a mai vorbit cu 
atâta afecţiune. Îngrijorarea din glasul lui o înspăimântă și mai 
rău. Stie, îi trecu pe neașteptate prin cap. El știe. Dumnezeule 
mare, doar a muncit ani de zile în Uniunea Sovietică! Bineînţeles 
că știa despre Wallace. Sau poate că bănuia. Privi iute la șoferul 
care părea absorbit de traficul aglomerat. 

— Ce-ai vrut să spui? reuși să-l întrebe în șoaptă. 

— Tu nu trebuie să-ţi asumi niciun risc. Cum ai putea să 
recunoști un „prieten nesigur”, să zicem? 

— Cum adică „nesigur”? 

— Te rog să-ți cumperi blănurile și să vii imediat acasă! 

— Nu ești puțin cam exagerat? 

— Deloc, murmură el. lţi sugerez doar să fii prudentă. 
Uniunea Sovietică nu-i un parc de distracţii, indiferent ce ni se 
îndrugă nouă în reclamele televizate. Este un stat totalitar, la 
celălalt capăt al lumii, care geme de poliţii secrete. 

— Ei bine, zâmbi ea forțat, faptul că sunt odraslă de diplomat, 
așa cum spui tu cu atâta afecţiune, o să mă ajute să găsesc ușa 
din spate a ambasadei noastre. 

— Dacă vei reuși să treci de Dvornik (portar)... l-am scris lui 
David Finny, atașatul nostru la Moscova. Te poate ajuta dacă vei 
avea probleme. 

Natalie îl privi încercând să înțeleagă dacă mai există o 
conotaţie la cuvântul „problemă”. El îi zâmbi și trăsăturile de 
patrician compuneau o mască inocentă. Pe cât de nestăpânit 
era când se enerva, pe atât de diplomat devenea atunci când 
dorea. „Înnebunitor de ambiguu”, gândi Natalie, pe când tatăl ei 
schimba subiectul discuţiei. 

— Să revenim puţin în zilele noastre. Ți-am povestit că luna 
trecută am invitat un emigrant rus la seminarul meu? Un 
intelectual sovietic depersonalizat. Știi ce le-a spus studenţilor? 

Natalie clătină din cap nerăbdătoare, încercând să ghicească 
ce gândește despre Wallace. Era de nepătruns. 

— intelectualul le-a spus studenților mei: mujik nadar „Ţăranii 
ne urăsc”. Conservatorii ruși, ca o masă brutală, furioasă, cinică 
și înspăimântătoare. „Ne urăsc”, așa a spus. M-a pus pe gânduri. 
Asta mi-a inspirat tema următorului semestru. Vrei să-ţi spun și 
ție? 

— Da, răspunse Natalie neajutorată. 

— „Este Uniunea Sovietică un butoi cu pulbere?” 

— Presupun că dacă acolo va avea loc o adevărată reformă, 
principala problemă va fi cine are mai mult de pierdut? 

— Exact! Oare acei conservatori ruși, brutali, înspăimântați, 
cinici și furioși îl vor crucifica pe acest reformator, așa cum au 
făcut cu Nikita Hrușciov?... Aș putea să scriu un eseu pe tema 
asta. Zâmbi absent, apoi o luă de mână și o îmbrăţișă cu 
căldură. Să fii atentă, draga mea. Amintește-ţi vechea zicală 
rusă: „Înainte de a intra într-o cameră, asigură-te că poţi ieși de 
acolo”. 


e Capitolul 17 


În momentul în care avionul Air France îşi începu coborârea, 
stewardesa aduse haina lui Natalie. Când ridică privirea, o văzu 
pe femeie ţinând haina în brațe ca pe un amant. Memoră 
imaginea pentru un viitor clip publicitar: „Stewardesă frumoasă, 
parcurgând culoarul unui avion, îmbrăcată în haină Cotillon, de 
care-și mângâie obrazul cu plăcere”. Excelentă reclamă, gândi 

Natalie zâmbind. Mai ales dacă Diana nu o va părăsi. Ideea că-și 
va putea păstra firma dacă va reuși să-și înfigă rădăcinile în 
Rusia o obseda. 

— Leningrad, o anunţă Leo. 

Natalie se aplecă peste el și privi pe hublou. Domuri aurii și 
turnuri spiralate se conturau în amurg. Deși era destul de 
devreme, soarele apunea aruncând nuanţe mov asupra 
palatelor și a pământului acoperit de zăpadă. Neva, înghețată 
dintr-un mal în altul, se ondula ca un șarpe de oţel. 

În terminalul întunecat al aeroportului, Natalie a fost obligată 
să-și prezinte pașaportul și viza la un ghișeu înalt de unde o 
privea un soldat foarte tânăr, dar teribil de dur. Soldatul îi 
cercetă documentele, apoi compară meticulos fotografia cu 
persoana. Cu o faţă inexpresivă ridică receptorul și șopti ceva. 
Apoi așteptă privind-o fix, imperturbabil. De la ghișeul alăturat 
Leo Margulies îi strigă: 

— Am crezut că s-au mai înmuiat în ultima vreme. Dar ăsta 
este numai începutul. Stai să vezi când vom pleca. 

Fiul lui Leo, David, râse nervos. Natalie ar fi vrut să întrebe 
dacă s-a întâmplat ceva, dar respectă prima regulă a lui Wallace 
în legătură cu funcţionarii publici - nu întreba nimic. 

De ghișeu se apropie un ofițer. Soldatul îi arătă actele lui 
Natalie. Acesta o privi, privi fotografia, apoi o privi din nou. Işi 
mângâie nerăbdător obrajii, ca și cum ar fi vrut să o convingă să 
facă și ea la fel. Îi trecu prin minte că avea părul puţin mai lung 
decât în fotografia de pașaport. Și-l adună la spate și rămase 
nemișcată, simțindu-se de parcă ar fi fost dezbrăcată sub 
privirea aceea cercetătoare. Apoi, ofițerul părăsi ghișeul și 
soldatul îi puse viza de intrare. 

Tremurând de încordare, Natalie își târî bagajele pentru 
verificare la vamă, îngrijorată de prezervativele, tampoanele și 
dischetele pe care le luase la sfatul lui Joannie. li era de-a 
dreptul frică și își reproşa că nu lăsase acasă Perla. 

Fiul lui Leo intrase deja în vamă. Valizele erau deschise și 
hainele împrăștiate pe o masă. Un soldat îi ceru lui Natalie 
declarația vamală, pe care ea însemnase, cu multă atenţie, 
toate lucrurile de valoare pe care le introducea în Rusia, 
începând cu haina de blană de râs. Işi aminti că Wallace a 
trebuit să plătească vamă pentru aparatul de fotografiat fiindcă 
neglijase să-l treacă în declaraţia vamală când a intrat în Rusia. 

Soldatul începu să pescuiască prin bagajele ei - trusa de 
pieptănat, uscătorul de păr, trusa de machiaj. Desfăcu fiecare 
cutie de cremă și răsfoi suspicios revistele Donald E. Westlake și 
Lawrence Blook. Un ofiţer îi cercetă poșeta cu un detector laser. 

Îl văzu pe fiul lui Leo roșind stânjenit, când un soldat găsi o 
casetă video ascunsă între șosete. 

— Nu permitem pornografie, anunță rusul cu voce tare. 

— Prostule, îl certă Leo. 

Natalie făcea eforturi disperate să-și controleze expresia feței 
pentru că soldatul răsfoia chiar în acel moment un roman de 
Robert Ludlum, pe care-l luase cu ea. In aceeași clipă, ofițerul 
care îi controlase poșeta cu detectorul i-o deschise și scoase 
dinăuntru un teanc de prezervative. 

— Pentru uz personal? o întrebă cu un zâmbet ironic. 

— Cadouri, se bâlbâi ea. 

Omul zâmbi din nou, obraznic. 

— Doamnă Nevski, nu am nici cea mai mică îndoială că veți 
primi la noi serviciile cu care sunteţi obișnuită. 

Își înghesuia lucrurile înapoi în geantă când realiză, uluită, că 
omul nici nu se uitase la actele ei. Ciudat. Mâinile încetară să-i 
mai tremure, în schimb un fior de gheaţă îi traversa șira spinării 
- vameșul îi știa numele. 

Asta-i din cauza încordării, gândi ea. Probabil că a avut din 
timp lista pasagerilor. Ceea ce era adevărat. Dincolo de ușile de 
sticlă, un grup de ruși, membri ai asociaţiilor comercianților de 
blănuri, îi așteptau fluturând mâinile și strigându-i pe nume. 
Saluturile de bun venit erau tot atât de calde, pe cât de ostile și 
reci fuseseră procedurile vamale. La ușa autobuzului, Natalie a 
fost oprită de un rus scund, agitat și zâmbitor. 

— Doamna Nevski? Îi făcu o reverență exagerată. Eu sunt 
Fiodor Șelpin. Comportamentul lui neliniștit îi sugeră lui Natalie 
imaginea unei javre și îi crea un sentiment de neliniște. 

— Ah, sunt fericită să vă cunosc. Wallace mi-a vorbit cu atâta 
căldură despre dumneavoastră. 

Șelpin radia. 

— Mi-am luat libertatea să vă rezerv un apartament la hotelul 
Astoria. 

— Parcă știam că toţi comercianții de blănuri stau la 
Pribaltiskaya. 

— Așa este, spuse Leo. Freddy, doamna vine cu noi. 

— Ah, dragul meu prieten Leo! Să ne întâlnim după atâţia ani? 
M-am gândit că domnul Nevski trăgea întotdeauna la Astoria și 
mi-am imaginat că doamna ar prefera să stea tot acolo. 

— Este un bătrân aiurit, îi șopti Leo. Vino cu noi, fetiţo. 
Pribaltiskaya a fost construită de finlandezi. Este un hotel bun. 

— De ce prefera Wallace să locuiască la Astoria? 

— Spunea că-i aduce aminte de ţar. 

— Dacă voi locui acolo, domnule Șelpin, voi putea închiria o 
mașină pentru Pribaltiskaya? 

— Nicio problemă. 

— Avem o întâlnire înainte de cină, o avertiză Leo. 

— În seara asta o voi conduce personal pe doamna Nevski, 
promise Șelpin. 

li luă bagajele și se îndreptă spre o mașină mică, neagră. 

— Vremurile s-au schimbat într-adevăr, șopti Leo în barbă. În 
tinerețe tipul ăsta era un prăpădit. 

Și totuși, lui Wallace îi plăcea Șelpin, gândi Natalie. Omuleţul 
se dădea peste cap să fie amabil cu ea. 

Șelpin se așeză lângă șofer, iar Natalie în spate. Porniră spre 
Leningrad înaintea autobuzului. 

— Sunteţi foarte amabil cu mine. 

— Soţul dumneavoastră a fost prietenul meu de suflet timp de 
mulţi ani. Măcar atât pot face pentru el. 

Cât de prieten? se întrebă Natalie, conștientă de faptul că nu 
putea să întrebe, ci trebuia să aștepte un semnal. Își atinse în 
grabă perlele de la cercei. 

— Este prima vizită în Uniunea Sovietică, o întrebă Șelpin? 

— Prima după ce m-am născut. Părinţii mei erau diplomați la 
Moscova când m-am născut eu. Dacă au fost prieteni, Wallace 
ar fi trebuit să-i spună asta. Ori conversaţia era pentru urechile 
șoferului? 

— Vorbiţi rusește? 

— Da, răspunse ea. Dar voi avea nevoie de puţin timp să-mi 
antrenez urechea. Mi-am dat seama de asta la aeroport. 

— Este bine să vă faceți prieteni în Rusia, continuă Șelpin. Noi 
îi preferăm pe străinii care vorbesc limba noastră. Oricât de 
puţin. In general, noi nu prea îi iubim pe străini. 

— Sunteţi foarte ospitalieri. 

— Suntem, dar numai pentru prieteni. 

Oare încerca să îi spună ceva sau imaginaţia îi juca feste? Își 
repetă, în gând, că Fiodor Șelpin era o persoană oficială cu 
misiunea de a vinde blănuri străinilor la preţuri foarte bune. Ea 
zburase șase mii de mile pentru a ajunge aici. Următoarea 
mutare era a lui. 

La prima vedere intrarea în Leningrad îi amintea lui Natalie de 
orașele cu autostrăzi largi și construcţii noi, dar comparaţia păli 
imediat. Clădirile pe care le vedea erau prea masive, spaţiile 
dintre ele prea mari. Când au intrat în oraș, Natalie, care 
călătorise aproape toată viața, s-a simţit mai departe de casă ca 
oricând. 

Era un oraș vechi, nu antic, cu reminiscenţe din secolul 
optsprezece european, cu amprente ale secolului douăzeci, dar 
și cu imagini din Lumea a treia. Femei bătrâne curăţau străzile, 
cu mături rudimentare. O surprinse circulaţia - erau mai multe 
mașini decât se așteptase. Palatele, catedralele și clădirile vechi 
păreau remarcabil întreţinute, dar magazinele erau întunecoase, 
prost luminate, aproape misterioase. 

Au traversat nenumărate canale - șase sute treizeci și șapte 
de poduri, i-a spus Șelpin cu mândrie. Ea a comparat orașul 
vechi cu Amsterdam-ul, dar Șelpin i-a spus că Leningrad-ul era 
de zece ori mai mare. Nevski Prospekt, principala stradă cu 
magazine, existentă încă de pe vremea ţarului, era bine 
luminată. La capătul ei au făcut o curbă, Șelpin i-a spus ceva 
șoferului și mașina s-a oprit în fața unei clădiri neoclasice, 
luminată de lămpi de neon uriașe. 

— Aici este licitaţia. De la hotel puteţi veni pe jos. 

Mașina porni mai departe, pe o stradă îngustă, traversă un alt 
canal îngheţat și intră într-o piață dominată de o catedrală 
enormă. 

— Sfântul Isaac, îi explică Şelpin. Tot aici este și hotelul. 

Hotelul Astoria se ridica pe o latură a pieţei. Era o clădire 
solemnă, cu șase etaje, în fața căreia staţionau taxiuri și 
autocare turistice. O plachetă cromată lângă ușa hotelului i se 
păru prietenoasă pentru că era scrisă cu caractere latine și 
Natalie înțelese de ce lui Wallace îi plăcea acest loc. Semăna cu 
o clădire din partea vestică a Manhattan-ului, și-i aducea aminte 
de casă. 

Șelpin o însoți la recepţie, unde un funcţionar zâmbitor îi 
strânse mâna cu căldură. 

— Domnul Nevski a fost americanul nostru preferat și suntem 
onoraţi să o găzduim pe fiica sa. 

— Soţia, îl corectă ea tăios, îndurerată de dovada concretă că 
Wallace ducea o altă viaţă când pleca în circuitul de licitaţii. 

— Vă rog să mă iertaţi, se bâlbâi funcţionarul. Lui Șelpin îi 
șopti: Yo/ki - Palki. Cum spuneţi dumneavoastră, „atât de 
tânără”, nu am vrut să vă jignesc. 

— Nu mă simt jignită, spuse Natalie în rusește. Vă sunt 
recunoscătoare pentru primirea călduroasă. Sunt obișnuită cu 
această greșeală. Există aici o cabină de telegraf de unde pot 
trimite o telegramă la New York? Ar fi vrut să-i transmită imediat 
Laurei Drake ideea cu stewardesa și haina. 

Funcţionarul nu părea în apele lui. Spre surprinderea ei se 
făcu stacojiu la faţă. Apoi se albi și o picătură de transpiraţie i se 
prelinse până la sprâncene. 

— Nu vă faceți probleme, spuse ea amabil, însă în acel 
moment își dădu seama că funcţionarul privea dincolo de ea. 

Șelpin o îndepărtă ferm de la ghișeu. Trei tineri în costume 
închise traversau holul hotelului. Un al patrulea - cu obrajii 
supţi, aproape cadaveric, cu părul rar și ochii negri pătrunzători 
- privea din cadrul ușii. Funcţionarul făcu un pas înapoi; avea o 
privire de animal hăituit. Șelpin o împingea insistent. Bărbaţii se 
opriră la ghișeu și întrebară ceva, în timp ce funcţionarul părea 
să se topească în haine. 

— Ce se întâmplă? șopti Natalie. 

— Nimic, șuieră Șelpin. Urcăm imediat ce primim cheia. 

— Cine sunt oamenii aceștia? 

— Nimeni. 

— Cine sunt? repetă ea ferm, foarte neliniștită. 

— KGB. 

— Arată ca niște funcţionari. Observă că oamenii au chiar 
valize diplomat. 

— Sunt funcţionari, murmură Șelpin printre dinţi. Reprezintă 
controlul fiscal. 

Natalie aproape că izbucni în râs. Dar frica de pe chipul 
funcţionarului o opri la timp. Cu capul plecat el îi conduse pe cei 
trei agenţi KGB în biroul său. După ce ușa se închise în urma lor, 
Natalie îl privi pe bărbatul care nu se mișcase din cadrul ușii. 
Acesta o studia insistent. 

Un alt funcţionar își făcu apariţia la ghișeu. Șelpin ceru agitat 
cheia apartamentului lui Natalie. KGB-istul o privea fix. Ea îi 
înfruntă privarea, repetându-și în gând, pentru a-și da curaj: 
„Sunt americancă. Sunt americancă”. 

— Cine este omul ăsta? întrebă în timp ce se îndreptau spre 
lift. 

— Nu știu, răspunse precipitat Șelpin. 

În vreme ce uşile liftului se închideau, bărbatul continua să o 
privească. 

— Era și el cu ceilalți? 

Șelpin îi întinse câteva mesaje și corespondenţa care o 
așteptaseră la recepţie. 

— Nu știu, doamnă Nevski. Nu are nicio importanţă. 

— Dar se purta de parcă m-ar fi cunoscut. 

— Imposibil! se grăbi Șelpin să nege. Indiferent ce a făcut 
funcţionarul hotelului, asta nu are nicio legătură cu licitația de 
blănuri... Poate că aţi vrea să știți că liftul cu care am urcat era 
cel mai bun din Rusia când a fost instalat, în 1913. 

Citi repede mesajele. O sunase Joannie de la New York, avea 
câteva invitaţii la dineuri, toate legate de licitaţie și o invitaţie la 
o recepţie la Ambasada americană din Moscova, datorată 
probabil scrisorii trimise de tatăl său. 

La etajul al treilea un supraveghetor de/jurnaia, îi întâmpină cu 
efuziune când Șelpin i-o prezentă pe Natalie. Numai zâmbete, 
acesta o conduse personal la ușa apartamentului, anunţând-o: 

— Apartamentul domnului Nevski. 

Cât de bine se potrivea cu Wallace, gândi Natalie, simțindu-se 
deodată foarte singură. Era un apartament mare, cu un pian 
elegant în salon și vedere spre piață. Plușul tapiseriilor, puţin 
decolorat, decorul - copii prerevoluţionare importate, picturi 
franceze din secolul al optsprezecelea - dădeau impresia de 
tradiționalism și creau o ambianţă plăcută. Un frigider alb, 
demodat, bâzâia într-un colţ și servea drept bar. Când intră în 
baie, o fracțiune de secundă Natalie avu impresia că simte 
parfumul de lavandă al lui Wallace. 

Dușul nu funcţiona, așa că hotărî să umple cada cu intenţia de 
a lenevi în apă fierbinte, ca să acumuleze forța pentru 
petrecerea ce urma. Intrase cu un picior în cadă când auzi 
telefonul. Se înfășură într-un prosop și fugi să răspundă. Era 

Joannie Frye, cu cea mai proastă veste de la moartea lui Wallace 
încoace. 

— Banca ne-a blocat creditul. 

— Ce vrei să spui? Joannie era o tânără inteligentă, căreia îi 
ierta exagerările ocazionale. Ce anume vor? 

— Nu ne mai dau credite. 

— Vrei să spui că nu vor reînnoi contractul? Cotillon avea o 
linie de credit de cincizeci de milioane de dolari, care se putea 
reînnoi anual, după ce prezentau bilanţul. Natalie avea intenţia 
să îi ademenească, astfel încât să-i acorde cincizeci și cinci în 
primăvară, fiind strâmtorată de achiziționarea acţiunilor mătușii 
Margaret. 

— Au spus că avem nevoie de un credit de șaizeci și cinci de 
milioane, spuse Joannie, iar ei nu ne vor da decât cincizeci. Va 
trebui să procurăm restul din alte surse. 

— Nu am nevoie de șaizeci și cinci. Nu am nevoie doar de 
cinci în plus. 

— Mi-au spus că dacă nu depunem cincisprezece milioane 
până în trei săptămâni ne blochează contul. 

— Trei săptămâni? Natalie se prăbuși pe pat. Blocarea 
contului Cotillon însemna că nu se vor plăti facturile; în aceste 
condiţii nimeni nu îi va mai vinde o haină sau o blană de animal. 

— De fapt, au început deja să trimită notițe de avertizare 
creditorilor noștri. 

— Ce-ai spus? Niciodată nu procedează așa. 

— Il am la telefon pe ticălosul ăla de vicepreședinte. Vrei să 
vorbești cu el? 

Se învârtea camera cu ea. Era epuizată de zbor, dar trebuia 
să judece clar. 

— In primul rând sun-o pe Rhonda Rosenfeld, apoi pe Lynn 
Brown. Sună-l și pe fratele meu. Caută-l pe Bill Malcom. Cere-le 
să afle tot ce pot și spune-le că voi vorbi cu ei, mâine... 

Gândește! 

— Trebuie să aflu ce poziţie are în banca noastră Jefferson 
Jervis. Întreabă-l pe Bill... nu, se răzgândi ea. Mike. Fratele ei era 
cea mai potrivită persoană pentru a obţine o astfel de 
informaţie. Pentru oameni ca Bill Malcom asta însemna să-și 
creeze obligații. 

Roagă-l pe Michael să verifice totul. 

— Altceva? 

Natalie își scormonea creierii. Venise în Rusia să cumpere 
blănuri de animale și să poarte stindardul firmei Cotillon, nu să 
lupte cu băncile din New York. 

— Ar mai trebui să... dar nu mă pot gândi acum... Bine, dă-mi- 
| pe individul ăla la telefon. 

Bancherul se strădui să spună totul dintr-o singură suflare. 

— Natalie, nici nu știi ce rău ne pare că trebuie să facem asta. 

— Wallace a lucrat cu banca voastră timp de patruzeci de ani. 

Începuse greșit. Trebuia să se arate ultragiată, dar în voce i se 
simţea teama. 

— Bineînţeles. De aceea m-am gândit să vorbesc cu tine. 

— Da? Natalie deveni deodată foarte atentă. Omul avea în 
cap ceva mai mult decât o scuză măruntă. 

— Noi suntem o bancă comercială și legea ne dă dreptul să 
intermediem tranzacţii. Eu pot să-ţi împrumut bani, sau să nu-ţi 
împrumut. 

— Asta știu și eu. 

— Uneori, mă simt util dacă sugerez unui client să discute cu 
un alt bun client de-al nostru. 

Asta era. Șantaj. 

— Lasă-mă să ghicesc. Cu Hyndo? 

— Da. Hyndo este un blănar coreean foarte bun. Am luat 
masa cu reprezentantul lui și am avut impresia că este interesat 
să-ţi acopere datoriile. 

— În schimbul a optzeci și cinci de procente din compania 
mea? 

— Dacă fac ei producţia, iar tu vinzi, ar putea fi... 

— Producţia lor este bună de dat la gunoi, iar eu nu voi vinde 
niciodată așa ceva în magazinele mele. Cotillon reprezintă 
calitate și așa va fi întotdeauna. 

— Eu ţi-am dat o soluţie. ă 

— Și dacă eu îţi aduc cele cincisprezece milioane? Imi 
reînnoiești creditul de cincizeci? 

Tăcerea lui demonstra limpede că va găsi un motiv să îi ceară 
douăzeci de milioane. Și dacă ea ar reuși să facă rost, i-ar 
pretinde douăzeci și cinci. 

— Spune-mi ceva. Cât este de mare contul lui Hyndo în banca 
ta? 

— Ştii, nu pot... 

— Nici nu te mai strădui, îl întrerupse furioasă. Le permiţi să 
încerce cumpărarea lui Cotillon cu banii băncii voastre. Este 
dezgustător. 

— Dar, Natalie... 

— Nicio Natalie, nimic. Eu nu sunt un blănar cu pălăria în 
mână. Am fost bancher, să nu uiţi asta niciodată. Voi lupta cu 
tine! Știu și cum. _ 

Amenințarea suna oarecum ciudat în gura ei. În meseria de 
bancher se ocupase mai mult de preluările de companii, decât 
de apărarea lor. Era hotărâtă să lupte cu banca, cu Hyndo Furs 
și cu oricine ar îndrăzni să încerce să fure munca ei și a lui 
Wallace. 

— Cotillon este a noastră... Este a mea! Este... Conversaţia se 
întrerupse brusc. La început crezu că bancherul i-a trântit 
telefonul în nas. Apoi, un clic metalic o făcu să creadă că cineva 
îi asculta convorbirea. 

— Alo? Joannie, mă auzi? Două clicuri metalice. 

— Vă rog să mă scuzaţi, sunt recepţia, auzi un rus vorbind 
englezește. Așteaptă tovarășul Șelpin. 

— Poftim? Toată furia împotriva bancherului se revărsă 
asupra ţapului ispăşitor ivit pe neașteptate. Și mi-aţi întrerupt 
legătura? Vorbeam cu New York-ul. 

— Așteaptă de mult. 

Natalie trânti telefonul. Panica o împiedica să gândească. Se 
întâmplau prea multe deodată. Va pierde. Se repezi la fereastră, 
trase draperiile și privi în gol, spre piață. Trebuia să facă ceva. 
Să-l sune din nou pe bancher? Nu, nu mai avea nimic de spus. 
Întârziase. Trebuia să se calmeze și să se îmbrace. Acum, mai 
mult ca oricând, era obligatoriu să meargă la recepţie, să arate 
bine și să pună ceva pe picioare. Inspiră adânc. Pentru asta 
venise la Leningrad. Să salveze Cotillon. Pas cu pas. /mbracă-te! 

Faţa, părul, ciorapii, pantofii. Îmbrăcă o rochie italiană de 
lână, își puse două șiraguri de perle, cerceii, haina albă de râs și 
porni în fugă spre holul hotelului. Șelpin își privea nervos ceasul. 
Şoferul se foia la intrare. 

a 

Carafe cu votcă erau aliniate pe mijlocul mesei din sala de 
protocol a hotelului Pribaltiskaya, la petrecerea numită de ei 
Zakuska. Lângă sticle, se aflau pahare miniaturale pe care 
Șelpin le numea Ryumochki. Unele sticle aveau coajă de lămâie, 

altele fire de șofran. Erau și sticle conţinând votcă de culoare 
bleu, cum nu mai întâlnise ca și cele de culoare mov cu aromă 
de cedru, numite Kedrovka. 

Natalie, Leo și Șelpin se alăturară celorlalţi negustori de 
blănuri, umplându-și farfuriile cu zakuski - bucățele de sturion 
afumat, somon, tipar în sos de lămâie, sardele, hering, felii de 
carne rece, cârnăciori rusești, legume murate și caviar. 
Conversaţia se desfășura ca un torent ameţitor în engleză, 
franceză, rusă, germană, italiană, greacă, coreeană și japoneză. 
Eventualele confuzii sau neînțelegeri erau imediat lămurite în 
ebraică. 

Privirile aruncate în direcţia ei îi sugerau că în acea seară, cel 
mai fierbinte subiect de discuţie îl constituia încercarea lui 
Hyndo de a înghiţi Cotillon. Chiar dacă telefonul ei nu a fost 
ascultat de KGB, între blănari nu existau secrete. Nici nu reușeai 
să-i păcălești. Ea, însă, a încercat. A afișat cel mai cuceritor 
zâmbet, de parcă mica ei companie ar fi avut la dispoziţie 
nenumărate opţiuni, iar conversaţia isterică de la telefon n-ar fi 
fost decât o dispută minoră. 

Constată că se înșelase - licitaţia constituia principalul subiect 
de discuţie. Dineul acesta era prima întâlnire înainte de a începe 
negocierile, iar tensiunea devenise aproape palpabilă. Nimeni 
nu văzuse încă pieile rusești, dar creșterea preţurilor la blana de 
nurcă și scăderea dolarului, care scuturase bine piaţa 
internaţională de blănuri în acel sezon, constituiau indicii sigure 
că prețurile vor fi ridicate la această licitaţie, atât la animalele 
domestice, cât și la cele sălbatice. Japonezii aveau moneda cea 
mai stabilă, iar rușii, în mod cert, vor profita de situaţie oferind 
acum cel mai mare lot și cea mai bună calitate de blănuri. Ca 
orice cumpărător, chiar dacă nu ar fi primit vestea aceea 
dezastruoasă, Natalie se întreba cât de mult putea conta pe 
banii ei, dar ca manufacturier și vânzător trebuia să se 
gândească și la felul în care vor reacţiona cumpărătoarele la 
prețul ridicat al hainelor finite. Era foarte posibil să cheltuie bani 
pe care nu-i avea, pentru a cumpăra blănuri de nurcă, pe care 
să nu le poată vinde. 

Își aminti de licitaţia de la Seattle. Aici era cu totul altceva - o 
licitaţie internaţională, unde toţi se cunoșteau, cu excepţia ei. 
Când îl văzu în mulţime pe bătrânul de la Seattle, îmbrăcat în 
vesta ţipătoare, din piele, Natalie își dădu seama că greșise 

păstrând costumul cel nou pentru licitaţie. Piesa începuse deja și 
ea ar fi trebuit să-și facă intrarea în scenă cu mai mult aplomb. 

Importatorii nici n-ar fi luat-o în seamă, dacă nu le-ar fi fost 
prezentată de Șelpin sau de Leo. Urma apoi un „Imi pare bine să 
vă cunosc, doamnă Nevski. Wallace vorbea întotdeauna de 
dumneavoastră”, și atât. Era limpede că vechea gardă îl 
îndrăgise pe soțul ei, dar era la fel de limpede că nu duceau 
dorul concurenţei lui. Doar vreun european mai în vârstă, căruia 
Wallace i-o prezentase, o prindea de mână, o săruta și îi 
povestea momente teribile petrecute de el și Wallace. Dacă 
încerca să aducă aceste conversații mai aproape de licitaţia 
prezentă, primea drept replică o ridicare din umeri, un zâmbet 
gol și, eventual o palmă părintească peste fund. 

Întorcându-se la masă să mai ia caviar, întâlni o englezoaică 
minionă care-i zâmbi prietenos. Plină de bijuterii, purta un 
costum Dior original care o făcu să se simtă îmbrăcată ca o 
crâșmăriţă. Natalie o întrebă ce face la licitaţie. Printre formule 
de salut în franceză și germană, femeia îi spuse că venise să 
împrumute pe alţii cu bani și că stră-străbunica ei a fost prima 
femeie croitor imperial în Imperiul Austro-Ungar. 

— Ştii, mi-a părut rău de soţul tău. Asta este o meserie care 
cere experiență. El ar fi dus-o încă mulţi ani. 


— Știu. 
Întristată și stingheră, Natalie se plimba pierdută printre 
blănari. li trecu prin minte că este prima petrecere la care 


participă singură. Simţi cum crește în ea furia, care până la 
urmă se transformă într-un sentiment de neajutorare. Poate 
mâine. Poate ceva... Dumnezeu știe ce... 

— Hei, Yukon Jack! Îl observase, ședea singur într-un colţ! 
Blănarul stătea cu ochii lipiţi pe paharele de Ryumochki, aflate 
pe masa din apropiere. Împrăștia un iz pătrunzător de votcă. 

— la te uită! Văduva! Bine ai venit în Mama Rusie, femeie 
văduvă! 

Jignită, Natalie se răsti: 

— Lipsit de tact ca întotdeauna, nu-i așa, Jack? 

— Nici pe departe cât tine. 

Natalie se întoarse furioasă dar, simțind că reacţionase greșit, 
reveni lângă el. 

— Am spus ceva nepotrivit? 

— Numele meu nu este Yukon Jack. 


— Este Harvey. lartă-mă. Dar nici eu nu sunt femeia văduvă. 

— Știu cine ești, doamnă Nevski. 

— Natalie, te rog. 

— Natalie, dacă eu aș fi în locul tău m-aș da puţin la o parte 
pentru că bătrânul Harvey mai are puţin și cade ca un bolovan. 

— Să-ţi aduc niște Zakuski? 

Harvey își privi imaginea oglindită în geamul întunecat, 
cântărindu-i oferta. 

— Mda. Puțin caviar. Și încă un păhărel din chestia aia 
albastră. 

— Ține-te bine aici. Mă întorc imediat. 

Farfurioare mici de argint erau așezate pe marginea mesei. 
Natalie luă câteva felii de pâine, le unse cu unt și împrăștie pe 
fiecare icrele din bolul de cristal, pus pe gheaţă. Vederea 
farfuriei îl înveseli pe Harvey mai mult decât votca. În timp ce 
devora caviarul, Natalie, nesigură, rămase lângă el. 

— Cum crezi că vor merge lucrurile, Harvey? 

— O să fie un adevărat masacru. Ridică paharul de votcă, îl 
contemplă un moment, apoi îl dădu peste cap dintr-o înghiţitură, 
așa cum făceau rușii. Ochii lui deveniră fluorescenți. Nu am mai 
văzut o asemenea nebunie. Jumătate dintre producători au 
intrat în panică și au cumpărat peste măsură. Ceilalţi își frâng 
mâinile că nu au cumpărat destul. 

In clipa următoare un crescător de nurci american se apropie 
de ei zâmbind larg. 

— După șase ani de blocaje, în sfârșit a venit și vremea 
fermierilor. 

— Bucură-te cât mai ai timp, omule. O să curgă un râu de 
sânge pe străzi. 

— Așa se întâmplă când se fac bani. 

— Astea sunt idei preconcepute. Tânără doamnă, te rog să iei 
loc; hai să vedem ce te-a mai învăţat ticălosul ăla bătrân. 

— Ce anume vreţi să știți? 

— Dacă aici, la Leningrad, apoi săptămâna viitoare la 
Copenhaga, Leipzig și Londra ai descoperi o rezervă 
necunoscută de blănuri, ce ai alege? Nurcă sau samur? 

Natalie se aplecă spre el. 

— Promiţi să nu spui la nimeni? 

— Pe cuvânt. 

Își luă inima în dinţi și șopti: 


— Vulpe. 

— Ai bani? o întrebă Harvey râzând. 

— Mda. Singura problemă este că am nevoie de nurcă. 
Clientele mele nu cumpără blănuri vopsite. 

— Am înţeles, spuse Harvey. Noi doi trebuie să stăm de vorbă 
când o să fiu limpede la minte. 

Natalie aprobă, deși un licăr din ochii lui Harvey sugera că el 
este mai sobru decât lăsa să se vadă. De fapt, se oferise în 
modul cel mai subtil cu putinţă să aleagă blănurile pentru 
Cotillon. Natalie știa foarte bine că nu-și putea permite să 
depindă de Leo la nesfârșit. Ea nu cunoștea secretele meseriei. 
Cea mai dificilă problemă consta în aceea că angajând un om 
din afară, ar recunoaște, pentru totdeauna că Wallace nu mai 
este. Nu suporta ideea de a pierde controlul asupra materiei 
prime. Și totuși, existau lucruri pe care le putea face și altele pe 
care nu le putea rezolva. Pune oamenii la treabă, așa-i spusese 
Wallace. Poate că așa va proceda. Privind în jurul său, se simţea 
ca o intrusă și se întrebă ce o mai așteaptă. 

Din salonul cu gustări, gazdele i-au condus în sala aranjată 
pentru cină. Feodor Șelpin a invitat-o politicos să se așeze lângă 
el. Constată, dezamăgită, că se află departe de masa principală. 
Sau cel puţin așa i s-a părut la început. 

Patru comercianţi și soțiile lor erau așezați lângă directorul 
licitaţiei. Acolo s-ar fi aflat și Wallace. Finanţista englezoaică și 
reputaţii comercianţi de blănuri europeni stăteau la masa 
oficială, iar mulţimea de creatori de modă se așezase la aceeași 
masă cu personalul licitaţiei. 

Bărbatul în vârstă care stătea în stânga lui Natalie părea de-a 
dreptul ramolit. Se pare că era statistician. Inainte de a se servi 
masa începu să-i explice o teorie personală. 

— Se numește „Teoria declinului elitelor”. 

O privea prin lentilele groase ale ochelarilor, clipind repede, 
de parcă se temea să nu o vadă fugind de lângă el. | se făcu 
milă de el și repeta politicos: 

— Excelent, domnule... 

— Starkov. Ivan Starkov. Sunt director la Institutul de studii 
americane. Instituţia mea centralizează datele producţiei. 
Producția americană, germană, britanică și japoneză. Când 
eram student, cu mulţi ani în urmă, au râs de mine când le-am 

spus că va veni o zi în care New York-ul va cumpăra vagoane de 
metrou de la japonezi. 

— Vagoane de metrou? repetă ea, simțind acut lipsa lui 
Wallace care ar fi înghiontit-o pe sub masă, râzând pe înfundate. 

— Asta a fost în anul în care a murit Stalin. Superiorii mei au 
râs. Japonia? Tovarășe Starkov, japonezii abia reușesc să facă 
biciclete. Când zâmbea arăta cu zece ani mai tânăr. 

— Japonezii au distrus două vapoare ale țarului, le-am spus 
eu. Eram naiv. Credeam că îi pot convinge cu fapte și logică. 
Țarul era corupt, mi-au spus ei. Cum să ajungă un oraș american 
să cumpere vagoane de metrou dintr-o altă ţară? Aceasta se 
întâmpla înainte să te naști tu, draga mea. În acele zile, 
industria grea americană depășea cu mult productivitatea lumii, 
calitatea și inovațiile celorlalţi. Eu le-am explicat teoria 
declinului elitelor. Ei m-au transferat la Gorki, nu mi-au mai dat 
salariu și nu m-au lăsat să mă căsătoresc... Când prezicerea 
mea că germanii vor reîncepe construcția de mașini Volkswagen 
s-a adeverit, m-au adus înapoi dar, între timp, logodnica mea se 
măritase cu un soldat. Starkov zâmbi amar. Așa trebuie să fie 
istoria. Inţelegi? Voi cumpăraţi de la japonezi vagoane de 
metrou. Statele Unite alunecă din vârful piramidei, așa cum s-a 
întâmplat cu Anglia, cu Imperiul roman și cu grecii. Și știi de ce? 

— Spuneţi-mi. 

— Pentru că elita refuză să-și asume responsabilitatea. 

— Am auzit acest lucru de la tatăl meu. 

— Tatăl dumitale este un om înţelept, tânără doamnă. Este un 
om care pricepe istoria. Dar dumneata ești un geniu. 

— Eu? Eu personal? De ce spuneţi asta? 

— Intr-o vreme când afacerile americane se atrofiază datorită 
lipsei de talent și imaginaţie, succesul firmei Cotillon îmi 
destramă teoria. 

— Dumneavoastră știți cine sunt eu? 

— Eu fac un studiu despre compania dumitale. Haina de blană 
cotidiană, moda internațională în lumea blănurilor, haina zilnică 
a femeilor, epoca reclamelor. In fiecare an aştept să se anunţe 
falimentul dumitale și în fiecare an mă dezamăgești. Ești o 
anomalie, la fel ca tot comerţul american cu blănuri. 

— Probabil că l-aţi cunoscut pe soțul meu, Wallace Nevski? 

— Numai din auzite, spuse Starkov enigmatic. 

— Atunci nu înțeleg. De ce vă ocupați de Cotillon Furs? 

Starkov zâmbi. 

— Uneori studiez ceea ce este interesant. Alteori studiez ceea 
ce mi se cere. 

— Vi s-a cerut să-mi studiaţi compania? 

— Mi s-a sugerat că Uniunea Sovietică, ţara care produce 
milioane și milioane de piei de animale, ar trebui să le și 
prelucreze. 

Omul luă lingura și gustă din supă, dar Natalie ar fi vrut să 
continue conversaţia. Ar fi vrut să afle ce anume i-a atras 
atenţia asupra companiei ei. 

— Aţi studiat compania mea. Ce știți despre noi? 

Starkov nu se lăsă prea mult rugat. 

— Cotillon Furs s-a alăturat relativ târziu curentului naţional 
de francizare. Deși au existat Davey Tree Surgery și Neiman- 
Marcus înainte, dumneata ai fost, totuși, prima în domeniul 
comerţului cu blănuri. Sper să rămâi excepţia care 
demonstrează regula teoriei mele. Interesant totuși. Dumneata, 
o femeie care a părăsit investiţiile bancare pentru a intra în 
comerțul cu blănuri, ai spart toate clișeele. 

— Vă rog să mă iertaţi. De unde știți că am fost investitor 
bancar? 

Starkov o privi opac. 

— Doamnă Nevski, teoria mea își are rădăcina în culegerea de 
date. Eu nu plec urechea la bârfe. Eu îmi studiez subiecții. 

— Mă faceţi să mă simt stânjenită! Am sentimentul că mi-aţi 
violat intimitatea! 

— Nu m-am așteptat să vă întâlnesc, așa... față în faţă, spuse 
Starkov iritat. 

— Dumneavoastră aţi aranjat să staţi lângă mine astă-seară? 

— Mă fascinează viața dumneavoastră. Aţi părăsit banca 
pentru tumultuosul comerț cu blănuri. Este un lucru neobișnuit. 
În general, cetăţenii imperiilor maturizate nu-și abandonează 
pozițiile elitiste, non-productive. A 

Cred că devin paranoică, gândi Natalie. Incercă să îl înțepe: 

— Uniunea Sovietică alunecă pe aceeași pantă pe care au 
alunecat englezii, romanii și grecii, domnule Starkov? 

— Specialitatea mea este Vestul. Mă tem că am studiat mai 
mult ţara dumitale decât pe a mea. 

— Și nu sunteți de acord cu mine că Uniunea Sovietică este 
un imperiu maturizat? 

— Noi avem alte probleme. Competitivitatea. Dacă noul 
secretar general al partidului îi mobilizează pe tinerii noștri și le 
arată cum să-și folosească energia, atunci Uniunea Sovietică vă 
va îngropa mai repede decât a promis Hrușciov. 

— Problemele rasiale vor fi cheia, interveni o persoană din 
partea cealaltă a mesei. America se va confrunta cu o explozie 
rasială datorată exploatării. 

Rușii din jurul lor îl priviră îngroziți pe îndrăzneţ, iar timidul 
Șelpin o surprinse pe Natalie, atacându-l vehement pe individul 
lipsit de maniere. 

— Tovarășe, gândești foarte sovietic. 

— Dacă îmi dai voie să te corectez, tinere, interveni Starkov, 
află că americanii nu exploatează populaţia minoritară. O 
ignoră. 

— Dar nu se respectă drepturile omului, ceea ce... 

Starkov își scoase ochelarii și îl privi fix. Omul se opri și înghiţi 
în sec. 

— Americanii garantează drepturile omului acelora care și le 
pot permite. Până și cei săraci cred că au dreptul de a face o 
grevă pentru a-și cumpăra un cuptor cu microunde. Se întoarse 
spre Natalie, punându-și ochelarii. Vă rog să mă iertaţi, doamnă 
Nevski. Am exagerat ca să mă poată înţelege și capul ăsta sec. 

Starkov se întrerupse brusc. 

Natalie îi urmări privirea și descoperi că se oprise asupra unui 
bărbat bine îmbrăcat, în jur de cincizeci de ani, care se îndrepta 
spre masa lor. Arăta destul de bine și, dacă discuţia s-a oprit din 
cauza lui, acesta era un semnal că omul avea influenţă. Șelpin îl 
văzu și sări imediat în picioare. 

— Vă rog să luaţi loc aici, tovarășe Rostov. 

— O să stea unde dorește dânsul, Feodor Ivanovici, mârâi 
Starkov. 

— Cine este domnul? întrebă Natalie. 

— Rostov. Noul ministru al comerțului exterior. 

Rostov se opri să dea mâna cu directorul licitaţiei, care se 
ridicase servil. Refuză cu un zâmbet studiat oferta de a se așeza 
la masa directorului și se îndreptă direct spre masa lui Natalie. 

— Un plutocrat, glumi Starkov. Primul plutocrat al Rusiei, 
generat de Perestroika. Dar Natalie observă că îi vorbise în 
șoaptă, să audă numai ea. 

— Vă ofer scaunul meu, repetă măruntul Șelpin. 

Rostov o măsură pe Natalie din cap până-n picioare. 

— Încântat. 

— Doamnă Nevski, permiteţi-mi să vi-l prezint pe ministrul 
comerțului exterior, Vladimir Rostov, un vechi prieten al soţului 
dumneavoastră. 

Rostov se aplecă și-i sărută mâna. 

Se aranjară locurile la masă. Bătrânul Starkov, care l-a salutat 
pe Rostov doar prin înclinarea capului, a rămas lângă Natalie. 
Rostov i-a fluturat pe sub nas ceasul de aur și a repetat că el și 
Wallace au fost buni prieteni. Natalie se întrebă de ce nu-i 
povestise niciodată Wallace despre el. 

— Am fost cu toţii atât de fericiți când v-aţi căsătorit, glumi 
Rostov. Ne-a dat tuturor - cum îi spuneţi? - un impuls să ne 
uităm la femeile tinere. Mai ţii minte, Fiodor Ivanovici? 

— Îmi amintesc, mormăi Șelpin obosit. Știu că Vassily era cel 
mai fericit dintre noi. 

— Nu înţeleg prea bine, domnule Rostov. Dumneavoastră 
sunteți autorizat să reprezentaţi în străinătate Asociaţia 
negustorilor de blănuri din Rusia? 

— Să spunem că această asociaţie este unul din clienţii mei, 
zâmbi Rostov. Ministerul meu ajută diverși întreprinzători 
sovietici. Eu merg la Washington destul de des. Uneori și la New 
York. V-aș putea căuta. 

Tot timpul mesei i-a povestit cum a făcut el afaceri cu 
Wallace, dar mai ales de partidele de băutură în compania 
femeilor frumoase. Judecând după maniere, Natalie l-ar fi 
catalogat drept un vânzător oarecare, dar când Rostov privea în 
jurul său toţi cei prezenți își făceau de lucru, prefăcându-se că 
nu trag cu urechea. Când Natalie răspunse celui de-al cincilea 
toast, Rostov o întrebă brusc: 

— Aţi venit pentru a continua afacerile lui Wallace? 

— Cotillon Furs are nevoie de materie primă. 

— Bine, dar o femeie de afaceri cum sunteţi dumneavoastră 
n-o să se amestece în alegerea blănurilor. 

— Sunt însoţită de experți excelenți. Dar am dorit să conduc 
personal operaţiunea. 

— Vă doresc noroc. Apoi, adăugă nepoliticos - în general, 
femeile vin aici să facă cumpărături. 

— Eu, nu. 


— Dacă veţi avea câteva clipe libere, voi fi fericit să vă 
însoțesc. Anul acesta puteți cumpăra diamante excepţionale. Și 
perle. Deși văd că aveţi perle. Sunt minunate, nu-i așa Fiodor 
Ivanovici? 

— Minunate, repetă Șelpin agitat, zâmbind nesigur. Perle 
minunate pentru o doamnă ca o perlă. 

Natalie privea de la unul la altul. Işi pusese șiragul cu perle 
fără nicio intenţie, făcea parte din ţinuta pregătită pentru seara 
aceea. O testa cumva cu o parolă? Sau era un simplu 
compliment? Ori lucrurile se complicau și omul flirta? Poate că 
era una din înfumuratele persoane oficiale sovietice? Categoric, 
Rostov stătea mult prea aproape de ea. 

— Le-am primit de la Wallace. 

Avu impresia că Rostov și Șelpin schimbă priviri. Poate că a 
fost un semnal, poate nu, dar Șelpin s-a ridicat imediat. 

— Sunt obligat să fac câteva vizite de curtoazie. Cred că nu 
vă supăraţi, doamnă Nevski, dacă vă va conduce Vladimir 
Rostov la hotel? 

— Mă descurc foarte bine cu un taxi. 

— Categoric, nu, interveni Rostov. Este o plăcere pentru mine 
să vă conduc. 

e 

Rostov avea un Mercedes Benz, model vechi, cu tapițeria din 
piele, ruptă. Era tot atât de mândru de mașină pe cât era de 
ceas. Natalie observă cum mângâie volanul când maşina 
răspundea la comenzi. Un vânt subţire, venit dinspre golf, 
spulbera zăpada pe străzile întunecoase. 

Privi prin lunetă și constată că sunt escortați. Se întrebă dacă 
oamenii din mașinile negre care îi urmau îl păzeau pe Rostov 
sau o supravegheau pe ea. Tatăl ei o prevenise că puţini oficiali 
sovietici aveau permisiunea de a rămâne neînsoţiţi lângă o 
persoană străină. Faptul că erau singuri în mașina lui, 
demonstra limpede că Rostov este un om foarte important. 
Șelpin era întotdeauna însoţit de șofer. Rostov sporovăia volubil, 
gesticulând, etalându-și cât putea de des ceasul. li trecu prin 
minte că a primit ceasul drept mită pentru o afacere cu un 
străin. În timpul mesei, se lăudase că avea legături cu oameni 
de afaceri din străinătate, care depășeau cu mult sfera 
comerțului cu blănuri. 

— Ce mașină ai? o întrebă el. 


— Un micut BMV, dar în ultima vreme am luat Cadillac-ul lui 
Wallace. 

— Cum ai compara aceste mașini? 

— Ca diferenţa dintre mere și portocale. 

Rostov rămase  descumpănit de expresia englezească. 
Vorbeau  englezește la insistențele lui și Natalie îi era 
recunoscătoare că a salvat-o de la bătălia cu cuvintele rusești, 
deși engleza lui Rostov era foarte ciudată. De exemplu, i-a spus 
că el este un „RABOTA-GOLICK”, ceea ce ea a presupus că ar fi 
un trudnic. După aceea a început să vorbească despre mafia și 
mașini. 

— Mașina ne-a schimbat. Acum, că avem mașini, suntem într- 
o continuă  alergătură. Repararea lor, însă, depășește 
posibilităţile statului, așa că o facem singuri. Luăm piesele de la 
piaţa neagră. Rekket înseamnă corupţie. În ultima vreme, însă, 
a devenit un mod de a rezolva problemele. De câtva timp 
așteptăm să rezolve alţii lucrurile. Cei ca mine sunt obișnuiți să 
le rezolve alţii problemele. Vezi tu, Perestroika este reală. 

— Cum, și noua conducere nu luptă împotriva corupţiei? 
întrebă Natalie. 

— Noul secretar general? întrebă Rostov, referindu-se la 
Mihail Gorbaciov. Este de-al nostru. 

— De-al dumneavoastră? 

— Este ca și noi. Sigur că nu poate spune pe faţă acest lucru; 
procedează prudent, anunţă programe, pune oameni noi pentru 
a rezolva problemele. Vrea ca totul să se rezolve cu oameni noi. 

— Bine, dar de ce nu poate spune public lucrul acesta? 

Drept răspuns, Rostov aprinse faza lungă și lumină norii de 
zăpadă. 

— Pentru că acolo, în Rusia, există două sute cincizeci de 
milioane de țărani care ne-ar tăia gâtul cu dragă inimă... Și 
acum, te rog să accepti o întâlnire cu mine. 

— Poftim? 

— Vino cu mine la Daceas*, la sfârșitul săptămânii. Patinăm, 
facem saună. Va fi foarte plăcut. Doar la atât se va rezuma 
momentul de intimitate. 

— Uuh! Știţi, eu nu accept încă întâlniri cu bărbaţi. Adică... 
sunt văduvă de foarte puţin timp. 

— La New York sunteţi văduvă, doamnă Nevski. Aici... 


? Dacea - fermă; casă rusească de ţară (nitr.). 

— Mi-aţi spus că sunteţi căsătorit. 

— La Leningrad nu sunt. 

— La Leningrad eu am venit să muncesc. Când muncesc nu 
accept întâlniri cu bărbaţi, mai ales dacă este vorba să petrec o 
noapte într-un loc retras, spuse Natalie, învăluindu-l într-un 
zâmbet nu prea prietenos. 

— Atunci, poate vom găsi o noapte liberă săptămâna 
viitoare... putem aranja tot felul de lucruri... 

Întrebându-se despre ce fel de „lucruri” ar putea ei discuta, 
Natalie spuse nepoliticos: 

— Cum de te-ai oprit la masa mea astă-seară? 

— Turneul secretarului general și noua lege a comerţului 
deschid posibilităţi nelimitate pentru Uniunea Sovietică. In 
fiecare zi călătoresc pentru a întâlni oameni de afaceri străini. 
Licitaţia de blănuri face parte din traseul meu. Îi zâmbi și o bătu 
ușor pe genunchi. Cât despre masă? Este un privilegiu pe care 
ţi-l dă funcţia. Dacă ai fi blănar, te-ai așeza lângă un grup de 
blănari de optzeci de ani sau alături de o femeie frumoasă? 

Natalie îi împinse mâna de pe genunchiul ei. 

— Englezoaica arăta superb. 

— Eu prefer femeile înalte. 

— Spune-mi câte ceva despre noua lege a comerțului. 

— Sunt convins că deja ai niște informaţii, dar o să facem, 
totuși, puţină conversație. Noua lege permite companii mixte cu 
investitori străini. 

— Și pe cine dă în judecată investitorul străin dacă intervine 
ceva în afaceri? 

— Guvernul sovietic și-a onorat întotdeauna contractele. Chiar 
de pe vremea când mama soțului dumitale negocia 
achiziționarea de mașini, în 1920. 

Natalie știa că acest lucru este adevărat. Oricât ar fi fost de 
mincinoși și alunecoși în privința contractelor politice, rușii le 
onorau întotdeauna pe cele economice. 

— Și totuși, cine îl apără pe investitorul străin, dacă se ivește 
o neconcordanţă de principii? 

— Acum poți da în judecată o companie guvernamentală; în 
anumite condiţii. Este o schimbare majoră. 

— Într-adevăr, comentă Natalie, răsucindu-se să privească în 
urma lor. Escorta era acolo. Perechi de ochi galbeni, ca ai 
lighioanelor dintr-o pădure. 

— Ar trebui să luăm un prânz împreună, spuse ea în șoaptă. 
Rostov întoarse capul și o privi. În lumina reflectată de zăpadă, 
văzu cum îi pulsează o venă la tâmplă. 

— Când un american spune „prânz”, se gândește neapărat la 
afaceri. _ 

— Eu nu m-am gândit la afaceri, replică Natalie. In seara asta, 
domnul Starkov mi-a atras atenţia asupra unui lucru la care eu 
nu m-am gândit până acum. Uniunea Sovietică are milioane de 
blănuri de animale, dar nu produce haine din blană. 

— Căciuli, noi facem căciuli. 

— Și totuși, creșteți în ferme speciale zece milioane de nurci, 
ca să nu mai vorbim de vulpi și râs, blană de lux. Dar, dacă 
doriţi o haină de blană, trebuie să o cumpăraţi din Europa. 

— Sugerezi cumva că Uniunea Sovietică ar trebui să cumpere 
haine de blană din America? Rostov zâmbea. 

— Aţi cumpăra haine de o calitate excelentă. 

— Dar nu este în interesul nostru să importăm haine de blană 
din America. 

— Cred că nu. Vă trebuie valută forte pentru a importa 
computere și lasere. 

— Nu numai, se înfierbântă Rostov. Să știi că și noi exportăm 
tehnologie. De exemplu, ministerul meu a încheiat un contract 
pentru metroul din Washington. Până și generalii de la Pentagon 
se deplasează cu tehnologie sovietică. 

Natalie se abținu să comenteze ironic că generalii Pentagon- 
ului nu merg cu metroul. 

— În timp ce biata ta soţie tremură de frig într-o haină de 
blană lucrată în Italia. 

— Touché, râse Rostov. Touché. Touché. La noi, numai cei 
mai importanţi dintre aleși au permisiunea să cumpere din 
America. 

— N-ar fi ideal ca soția ta să poarte o haină lucrată în Rusia. 

e 

Rostov intră pe podul Locotenent Schmidt și traversă Neva 
înainte de a-i răspunde. 

— Eu și Vasili am avut multe discuţii pe tema asta. 

Văzând că el nu continuă, Natalie încercă să lege o 
conversație pe această temă: 


10 Touché (fr.) = atins (n.tr.). 


— Domnul Starkov a sugerat, subtil, că i s-a cerut să facă un 
studiu asupra industriei americane a blănurilor. 

Rostov continua să tacă. Într-un târziu spuse: 

— Este adevărat. De fapt, eu am cerut raportul. Dacă vrei să 
afli ceva despre americani, pe Starkov trebuie să-l întrebi. 
Munca lui de cercetare este impecabilă. 

— Ţi-a spus că Rusia făcea haine de lux înainte de revoluție? 

— Rusia ţaristă făcea multe produse de lux. De la cel mai 
delicat ou Faberge, până la cele mai somptuoase palate. Dar, 
așa cum spuneți voi, munca aceasta și-a pierdut din importanţă. 

— Din câte știu eu, fabricile Faberge exportau cele mai multe 
din produsele lor, blufă Natalie. Habar nu avea care era 
adevărul, dar spera că nici Rostov nu știe. Cât despre palate, din 
munca de restaurare pe care am văzut-o eu la Leningrad, 
construcţiile de genul acesta nu mi se par o afacere nerentabilă 
pentru Uniunea Sovietică. 

— Lenin obișnuia să spună: „Respectaţi munca bratelor 
rusești”. 

— Așadar, am dreptate să cred că „munca bratelor rusești” 
poate fi o temă potrivită de discuţie la un prânz de afaceri. 

Rostov își scutură mâneca și mai aruncă o privire la ceasul de 
care era atât de mândru. 

— Plăcerea este de partea mea. Luni? 

— Marţi ar fi mai potrivit pentru mine. Și sper să vii cu colegi 
care ar putea să ne servească drept experți. 

— Experti, în ce problemă? 

— În Joint ventures (Companii mixte). 

— Dyoint venchur? 

Rostov arcuise inchizitor o sprânceană, dar Natalie nu 
răspunse. Se relaxa, mulţumită de sine. Nu va putea niciodată 
scăpa de sentimentul că este o intrusă printre negustorii de 
blănuri, dar negocierea unei afaceri, chiar și în stadiu embrionar, 
îi dădea un sentiment de satisfacţie, făcând-o să se simtă în 
apele ei. La șase mii de mile depărtare de New York, aflată într-o 
mașină cu un rus înfumurat, se simţea, totuși, în elementul ei. 

— Cum se numește institutul lui Starkov? 

Rostov începu să râdă în hohote. 

— Ce ţi se pare atât de nostim? 

— Nimic. 

— Nu, te rog să-mi spui. Mi-a scăpat mie ceva? 


223 


— Starkov este o figură. 

— Îl cunoști bine? 

— Nu te alarma. Nu fac decât să repet povestea, dar această 
poveste este... privirea i se pierdu în gol, spre fulgii jucăuși din 
lumina farurilor. Cobori vocea... se povestește că Starkov este 
KGB-ist. 

— Bătrânelul acela inofensiv? întrebă Natalie cu naivitate, dar 
simți un fior rece pe șira spinării. Nu. Nu se poate așa ceva! 

— Cine poate ști? Dar se spune că Institutul pentru studii 
americane, cum i se spune începând de anul acesta, este o 
celulă KGB. 

— Stai puţin. Asta nu înseamnă că e spion sau agent secret. 
Sunt multe astfel de „celule” KGB? întrebă ea cu grijă. 

— Multe, răspunse Rostov zâmbind. Ştii ce se povestește că 
ar fi făcut „bătrânelul acela inofensiv”? 

— Ce? Spune-mi și mie. 

— A cumpărat un birou de credit. Știi ce înseamnă un birou de 
credit? 

— În Rusia? 

— Nu, nu, nu, în America. Deci, a cumpărat un birou de credit 
în America prin care studiază credibilitatea oamenilor. La 
Washington D.C. Are computere pe care înregistrează datoriile 
oamenilor. Cărți de credit, împrumuturi, ipoteci. Dacă un senator 
sau un general are datorii, Starkov știe, îl are trecut în catastiful 
lui. Înțelegi? 

— Înţeleg... Crezi că este adevărat? 

— Vasili a râs cu lacrimi când i-am povestit. 

— Cum, știe toată lumea? 

— Nu, nu ar fi trebuit să-ți spun, dar este o poveste deja 
veche. Se vorbește că bătrânul a ieșit la pensie. 

— Și cu agenţia din America ce s-a întâmplat? 

— Probabil că au vândut-o bulgarilor. 

Catedrala Sfântul Isaac apăru brusc prin perdeaua de fulgi și 
mașina opri în faţa hotelului Astoria. 

— Mă inviţi sus la un pahar? 

— Hai să mai așteptăm, îl rugă Natalie. Ne vedem marţi, la 
masa de prânz. 

— Poate că mergem totuși la Dacea și luăm prânzul de afaceri 
acolo. 

— Dacă vom avea timp. Noapte bună. 

Rămase în bătaia fulgilor de zăpadă, inspirând adânc aerul 
rece al nopţii, privind cum bezna îl înghite pe Vladimir Rostov 
împreună cu escorta lui. Se simţea dezorientată și ameţită. 
Reluă filmul serii - Zakuski, dineul, Șelpin și nervozitatea lui, 
poveștile lui Rostov despre Wallace, aluziile misterioase la 
perlele ei, datele exacte pe care le avea Ivan Starkov despre 
compania Cotillon și despre persoana ei, zvonurile că bătrânul 
ar fi agent KGB. Natalie încercă să-și amintească un singur 
cuvânt care ar fi putut avea un alt înţeles, dacă ea nu ar fi știut 
că Wallace fusese spion. 

De ce s-au așezat lângă ea la masă Starkov și Rostov, când 
erau, probabil, cei mai importanţi oficiali sovietici prezenți la 
acest dineu? Da, imaginaţia părea deja super-stimulată de 
privirea inchizitorială cu care o studiase acel tânăr ofițer KGB. 

Există, totuși, o consolare, gândi ea intrând în holul călduros 
al hotelului. Aproape că izbucni în râs. Când în arena afacerilor 
subterane banca ei ajuta pe cineva să-i fure compania, aici, în 
prima ei noapte în Rusia, se întrevedea o vagă, dar fascinantă, 
posibilitate de a se salva încheind o afacere cu sovieticii. Dyoint 
venchur. 

e 

Soarele palid al Leningrad-ului, reflectat de țigla colorată a 
clădirilor, o găsi pe Natalie trează, într-o stare de tensiune 
extremă. Trebuia să aștepte până după-amiază pentru a 
telefona oamenilor ei din New York. Renunţă la micul dejun. 
Stomacul ei nu suportă decât un ceai. 

Işi făcu de lucru scriind vederi cunoscuţilor și oamenilor cu 
care făcea afaceri. Venise cu o întreagă listă de adrese. „Vreme 
rece, licitaţie fierbinte. Toată dragostea, din Leningrad”. Ceva 
mai inspirat nu găsi. Deși îi cunoștea pe fiecare în parte, nu 
reușea să se debaraseze de gândul că, până se va întoarce 
acasă, Cotillon s-ar putea să nu-i mai aparțină. 

In sfârșit, se făcu dimineaţă și la New York. O sună pe Joannie, 
care nu dormise toată noaptea adunând informaţii și-i terorizase 
pe contabili să scoată fiecare bănuţ posibil, până și din listele de 
inventar. Apoi vorbi cu Rhonda, la Citicorp, cu Lynn Brown și la 
urmă cu fratele ei, care făcuse o treabă foarte bună, aflând ce 
se ascundea în spatele atacului lansat de bancă. Pe măsură ce 
la Leningrad se lăsa seara, Natalie își contura în minte o imagine 
foarte exactă, dar în același timp foarte sumbră. 

Jefferson Jervis își lansase atacurile folosindu-se de banca ei - 
își aminti cu amărăciune de câte ori a încercat să-l convingă pe 
Wallace să renunțe la această bancă, tocmai pentru că era mică 
și ușor de șantajat. Dar Wallace era un tip loial. Acum, ea plătea 
pentru că n-a ascultat-o. Mike descoperise, de asemenea că 
Jervis cumpărase acţiuni la Hyndo Industries, lucru care a uimit- 
o pe Natalie peste măsură. Omul se străduia din greu să îi facă 
rău. Dar Mike, care nu știa nimic despre viața secretă a lui 
Wallace, i-a oferit o explicaţie mai inocentă: „Se pot scoate bani 
frumușei de pe urma ta, surioară”. 

Lynn Brown avusese o întâlnire cu avocaţii firmei Hyndo. Așa 
cum Natalie a presupus, Hyndo cerea optzeci și cinci la sută din 
profitul firmei Cotillon, ca să-i plătească datoriile. Creditorii, care 
aveau dreptul să aprobe un astfel de plan de preluare, se 
întâlneau astăzi pentru a ajunge la un numitor comun. Joannie 
Frye i-a caracterizat imediat - o gloată lacomă și, pentru 
moment, confuză. 

Creditorii lui Natalie erau împărţiţi în două grupuri distincte. 
Cei de la care Cotillon a împrumutat bani lichizi, insistau să li se 
dea banii. O sută de cenți la dolar, dobândă. Ceilalţi, creditorii 
comercianţi, se mulțumeau cu mai puţini bani. Această aparentă 
generozitate, remarcase Joannie, se datora intenţiei lor de a 
ridica prețul produselor, pentru a ajunge la două sute la sută din 
profitul iniţial. 

Amintindu-și nenumăratele aventuri pe care le-a avut Wallace 
cu telefoanele în Uniunea Sovietică, Natalie a făcut comanda cu 
multe ore înainte. Telefoanele rusești tot o scoteau din sărite. 
De trei ori a fost întreruptă la jumătatea propoziției. Folosea 
întreruperile pentru a discuta cu Leo și Harvey, în Leningrad. 
Printr-un adevărat miracol, a reușit să-l prindă pe Stevie 
Weintraub, în Hong Kong și a scos de la el câteva informații 
despre compania mixtă cu chinezii. | se părea înnebunitor să 
știe că fiecare cuvânt pe care-l rostea, fiecare idee, fiecare 
tactică de abordare a afacerii erau înregistrate de KGB. Singurul 
lucru care o tăcu să zâmbească a fost schimbul de păreri cu 
Stevie referitoare la Republica Populară. În cele din urmă, a 
reușit să-l prindă și pe Bill Malcom, de la care smulse 
următoarea promisiune: „Chiar de-ar fi să trec prin foc și sabie, 
SM & H nu va permite ca tu să pățești așa ceva, Natalie”. 

Nuanţa prea accentuată de bravură din tonul lui Bill o făcu să 
se înfioare de teamă. Wallace obișnuia mereu să-i spună: „Ai 
grijă cu oamenii care se laudă și sunt emfatici. La cel mai mic 
cutremur, sunt primii care iau poziția patului”. 

Ori, Natalie știa exact că SM & H nu o putea salva. Era în stare 
de șoc. Contase pe Bill și se agăţase de el ca de ultima ei șansă. 

Ascunzându-și disperarea, reuși să termine convorbirea și îi 

promise că va lua din nou legătura cu el, lunea următoare. Apoi, 
stătu nemișcată la fereastră, privind catedrala Sfântul Isaac și 
stratul proaspăt de zăpadă care se așeza pe mașini. Se 
înnoptase. Catedrala se contura ca un munte întunecat. Wallace 
îi povestise odată că fiecare clădire din Leningrad este 
construită pe stâlpi din lemn. S-au folosit mii de trunchiuri de 
copaci, pentru că orașul a fost ridicat pe o mlaștină. 
_ Își pregăti o cadă cu apă fierbinte și se lăsă în voia gândurilor. 
Incet, încet, își aminti multe din avertismentele pe care i le 
dăduse Wallace. Vorbele pâlpâiau în adâncul memoriei, ca 
flacăra unei lumânări reflectată într-o oglindă. Dacă prietenii ei 
erau speriaţi, înseamnă că și printre dușmanii ei existau oameni 
speriaţi. Frica era generată de lăcomie. Creditorii ei luptau. 
Putea ea să-i dividă? Putea să câștige puţin timp? Dacă Jefferson 
Jervis a reușit să se infiltreze la Hyndo, de ce nu ar reuși și ea să 
se infiltreze printre creditorii ei? 

Îl sună pe Mike. 

Probabil că în raiul lui comunist Lenin zâmbea, pentru că a 
obţinut imediat legătura. 

— Te-am sunat să-ţi spun cât de isteţ ai fost că ai descoperit 
legătura lui Jervis cu Hyndo. 

— De când am terminat cu cocaina mă sună și prietenii. Sunt 
chiar drăguţi cu mine, atâta vreme cât nu-i rog să-mi găsească o 
slujbă. 

— Cum, ti-ar plăcea să lucrezi cu Bill Malcom? 

— Ştii doar că nu am fișă de recomandare. Oameni ca Malcom 
nu prea acceptă să lucreze cu un tânăr de douăzeci și nouă de 
ani, bun la toate. 

— Am spus cu el, nu pentru el. Organizează un grup care să 
strângă bani să-mi plătească creditorii. Lucrează cu cei mai buni 
prieteni ai tăi. Ademenește-i pe cei mai bogaţi francisori ai lui 
Cotillon. Joannie are o listă. Este a ta, împreună cu 
binecuvântarea mea. 


— Mulţumesc, îi spuse Mike cu sinceritate. Îmi prinde bine 
încrederea pe care mi-o acorzi. Dar ce-aș putea să le vând? 
Săptămâna asta Cotillon n-a valorat mare lucru. 

— Incepe tratativele cu ei. Spune-le că mă ocup de o afacere 
care o să-i arunce în aer pe ceilalţi. Nu te angaja la nimic. 
Trebuie să-l inviţi pe Bill Malcom la discuții. 

— Bill? Nu îi reprezintă el pe unii dintre creditorii tăi? 

— EI îi poate convinge pe ceilalți să-ți accepte oferta, fără să 
pună întrebări. 

Mike începu să râdă. 

— Vrei ca eu să-l transform pe Bill în spionul tău printre 
creditori? 

— iți va mulţumi pentru această șansă pe care i-o acorzi. 
Pentru el nu voi avea valoare dacă dau faliment. 

— Să spionezi printre creditori! repetă Mike. Îmi place ideea. 
O să știi ce gândesc ei. lisuse, el ar putea chiar să-i ațâțe unul 
împotriva altuia. 

— Cu cât luptă ei mai mult, cu atât voi avea eu mai mult timp, 
pentru a pune pe picioare o afacere din care tu să faci bani la 
New York. 

— Cum se face că ai devenit atât de vicleană? 

— Cred că am moștenit ceva de la so... 

In acel moment observă plicul de pe pat. Era rezemat de 
pernă. Când intrase în baie nu era acolo. 

— Hei, prinţesă Machiavelli, mai ești pe fir? Care este 
următorul pas? 

Natalie nu-și putea dezlipi privirea de la plic. Trebuia să-și 
împartă în mod egal pasiunea, între Cotillon și trecutul lui 
Wallace. 

— Te mai sun eu, spuse și închise imediat. 

e CARTEA A PATRA e 


Milionarii Moscovei 

Natalie luă plicul și îl examina îngrijorată. Fugi la ușă. Niciun 
moment nu se gândise să o încuie. Zgomotul apei care curgea 
în cadă o făcuse să nu-i audă. Cercetă ambele feţe ale plicului. 
Albe. Îl deschise cu unghia. Înăuntru găsi o tăietură din ziarul de 
seară Vechernaia Moskva. Nimic altceva. Doar o pagină de 
interior de ziar, datat cu două zile în urmă. Uimită, încercă să 
găsească o cheie. 

Glasnost-ul reușise să transforme presa rusească. Chiar dacă 
erau scrise cu litere chirilice, titlurile ziarelor îi aminteau de 
gazetele new-yorkeze. Corupţia se întindea ca o plagă și 
Vechernaia Moskva era hotărât să o dezvăluie: 

Mecanicii de la un service de stat distrugeau mașinile 
clienţilor, furând piesele de care aveau nevoie. Nu era de 
mirare, tuna ziarul, că oamenii preferau să-și repare 
automobilele „la negru”, deși sursa prin care acei mecanici 
obțineau piesele era, la rândul ei, dubioasă, în oraș, au fost 
descoperiţi polițiști care le cereau taximetriștilor să-i ducă 
gratuit acasă. Mamele protestau că nu se acordă suficientă 
importanţă construcţiei de locuinţe. Luberi, grupuri de tineri din 
suburbiile orașului, i-au atacat din nou pe fanii heavy-metal la 
un concert din parcul Gorki. 

Uimită, Natalie întoarse pagina. Conţinea anunţuri publicitare. 
Privirea îi îngheţă pe patru rânduri de cifre, scrise pe marginea 
ziarului. 


379-33-01 
250-36-04 
382-14-01 
278-18-02 

Combinații de trei și două cifre. Păreau a fi numere de telefon, 
și puteau să fi fost scrise fără nicio intenţie pe marginea ziarului. 
Moscova era recunoscută pentru ostilitatea cu care primea orice 
solicitare de informaţii și pentru lipsa cărţilor de telefon. Dar, 
acestea erau numere de cod, precis - pagina, rândul și cuvântul. 

Verifică încă o dată ușa, apoi luă poșeta și pagina de ziar și se 
așeză la biroul de lângă fereastră. În piaţa întunecată se 
distingeau umbre gârbovite, îmbrăcate în haine negre. Din locul 
acela nu mai vedea taximetrele și autocarele parcate în fața 
hotelului. Vedea doar trecătorii, mergând într-o poziţie ciudată, 
cu capul în jos și se simţea la un secol depărtare de casă. 

Cu puţin timp înainte de a pleca din New York, a luat coperta 
unei cărţi de Ludlum și a lipit-o peste Perla, cartea lui Wallace. 

Chiar în intimitatea camerei sale, Natalie simţea că îi este 
frică, poate chiar mai tare decât la vamă. Încet, încet, teama 
pălea pe măsură ce se gândea la ce avea de făcut. Cea mai 
inteligentă mutare ar fi fost să arunce în toaletă bucata de ziar 
și să se concentreze asupra licitaţiei. Și totuși, trebuia să știe ce 
se ascundea sub acel număr de cod. Rupse marginea pe care 
erau scrise numerele și deschise Perla. 

379-33-01 

La pagina 379, pe rândul 33 scria, „Trei degete au intrat 
ușor... 01. Primul cuvânt era Trei. Trei. 

Intoarse la pagina 250 și numără rândul 36: „deschizându-se 
din...” Din. 

Pagina 382, rândul 14, cuvântul 01, era dreapta. Deci, până în 
prezent avea, Trei din dreapta și trebuia să mai caute un 
cuvânt. Cum adică trei din dreapta? Murmură îmbufnată: „Cine 
naiba citește prostiile astea? Răsfoia să ajungă la pagina 278. 

Wallace a fost unul dintre cititori. Rândul 18: „partea de jos a 
corpului ei se mișca...” Jos. Cuvântul era „jos”. Trei din dreapta 
jos. Şi atât? 

Trei din dreapta jos. Nu avea niciun înţeles, dar acesta era 
mesajul. Cu un sentiment de neputinţă se întrebă dacă nu 
cumva ar fi trebuit să alterneze ea cifrele într-o anumită 
formulă. Dacă era așa, atunci ea nu mai putea face nimic. 

Trei din dreapta jos. Luă pagina de ziar. Anunţuri. Coloana din 
dreapta. Jos. Al treilea de jos. Anunţul spunea: „Șantierul 

Gladișev. Raionul Kitai-Gorod. Lemnari, lucrători în piatră, munci 
diverse”. 

Tot ce știa Natalie, era că Kitai-Gorod se numea o clădire 
foarte veche, în apropiere de Kremlin. Dar, paragraful care 
preceda anunțul, spunea că cei care se oferă să muncească 
voluntar la sfârșit de săptămână pentru restaurarea clădirii, sunt 
bine veniţi. Erau necesari muncitori calificaţi; dacă nu aveai 
nicio meserie, puteai să duci cărămizi, sau să pregătești masa. 

Părea un loc foarte sigur pentru o întâlnire. Putea pretinde că 
a vrut să guste din plăcerile de care nu se bucurau toţi turiștii, 
dacă cineva ar fi întrebat-o. Nu-i era limpede cine ar fi putut să o 
întrebe, dar încercă să se convingă că suna plauzibil: am vrut să 
particip la lucrările de restaurare și reconstrucție din Moscova. 

Telefonul sună strident. 

Natalie sări în picioare, aruncă bucata de ziar la toaletă și fugi 
să răspundă la telefon. Recunoscu imediat vocea viguroasă a lui 
Rostov. 

— Bună seara. Sunt în hotel. Poate luăm masa împreună. 

O „avanpremieră” a prânzului de marţi, i-a spus. Suna ca 
ordin. 

e 

Când genunchiul lui Rostov începu să o mângâie pe sub 
masă, Natalie speră că oficialul sovietic îi face avansuri și nu 
semne conspirative. Faptul că el a sunat tocmai atunci, când a 
primit anunţul codificat de a merge la Moscova, nu putea fi 
ignorat. Oare, fără să-și dea seama, a trecut vreun test în 
noaptea dineului cu negustorii de blănuri? Sau el a vorbit serios 
când i-a spus: „Trebuie să-mi spui ce să fac, ca să te conving să 
vii cu mine în week-end.” 

Ministrul își scutură mâneca, își privi ceasul și spuse: 

— Este devreme. Mașina ne așteaptă. Până la fermă nu facem 
mai mult de o oră. 

— Îmi pare rău, tovarășe Rostov. 

— Vladimir. 

— Îmi pare rău, Vladimir, dar trebuie să fac o vizită la 
Moscova. Tatăl meu nu m-ar ierta dacă nu i-aș vizita vechii 
prieteni de la ambasadă. 

— Aseară nu mi-ai spus nimic de această vizită. 

— Încă nu-mi schiţasem programul. De fapt, am cumpărat și 
biletele. 

— Unde o să locuiești? 

— La National. 

— Hotelul preferat de Vasili. 

— Da. El ar fi vrut să mă aducă aici, anul trecut, de Crăciun. 

— Ah, sigur! 

— Marţi, se învioră Natalie. Mai luăm masa împreună? 

— Ai ridicat câteva probleme interesante în legătură cu 
hainele de blană. Subalternii mei mi-au spus că gândești corect. 

— Vladimir, rămâne între noi doi și o votcă, discutăm 
posibilitatea unui parteneriat, nu-i așa? 

Rostov recurse la o glumă care probabil că îi plăcea: 

— În măsura în care o femeie frumoasă ar putea fi Partniori cu 
un imperiu monolitic și totalitarist al răului. 

— Eu sunt dispusă să încerc. 

Rostov scoase un dosar din servietă. 

— Citește asta. Legi și regulamente noi, pentru a ușura 
încheierea afacerilor. 

Îi flutură dosarul pe sub nas, ca pe o momeală. Natalie îl 
apucă cu hotărâre. 

— Mulţumesc foarte mult. 

Rostov ridică un deget, ca un avertisment. 

— Ține minte, doamna Nevski. Aici nu ești la New York. Nu 
poţi trata o afacere de la om la om cu un oficial sovietic. Eu sunt 
doar unul. Avem idei diferite și suntem foarte mulţi oficiali. Dacă 
vei petrece week-end-ul cu mine, te voi prezenta și altor 
persoane oficiale. 

— Mă tem că nu pot. 

— Să nu crezi cumva că poți opera ceva în ţara noastră, fără 
prieteni influenţi, o avertiză Rostov. Uite, am să-ţi demonstrez. 

Puse o bancnotă de zece ruble lângă paharul gol, o acoperi cu 
mâna și chemă chelnerul. 

— Mai dorim o votcă. 

— Tovarășe, ați consumat cantitatea autorizată de stat. 
Rostov ridică mâna de pe bani. 

— Atunci, adu-ne Perrier, spuse el accentuând silabele. 
Chelnerul luă cu iuţeală banii și se întoarse după câteva clipe cu 
două pahare pline cu un lichid transparent. Intr-un pahar se 
vedeau bule de acid, în celălalt nu. Rostov îi oferi un pahar lui 
Natalie. 

— Bea. 


Ea duse paharul la buze. Votcă pură. 
— Prieteni, doamnă Nevski. Ai disperată nevoie de prieteni 
aici. 

Wallace glumea întotdeauna pe tema asta: pe cât de obișnuit 
era să fii jefuit la New York, pe atât de normal era să fii urmărit 
la Moscova, și în plus mai nostim. Natalie se îndoia c-ar putea fi 
nostim, căci tipul arăta înspăimântător. 

Dimineaţa devreme, când ea a plecat la aeroport, tipul a urcat 
imediat într-un taxi și a urmărit-o de-aproape. Era un bărbat 
solid, îmbrăcat într-o haină murdară și cu o căciulă foarte înaltă. 
Atât reușise să observe, pentru că Leningradul era încă 
scufundat în întuneric, deși orașul forfotea. Tramvaie, autobuze, 
taxiuri și mașini particulare aglomerau încă din zorii zilei 
șoselele curățate de zăpadă. 

Până la aeroport a moţăit. Apoi a reușit să se trezească cu 
ajutorul unui ceai fierbinte. Cu câteva minute înainte de a se 
prezenta la ghișeul pentru străini, a intrat într-o cabină 
telefonică să o sune pe prietena lui Ștefan. Actriţa dormea. 
Natalie îi lăsă mesajul tatălui acesteia - era o prietenă de la 
teatru și o ruga pe Vera să ia împreună masa de prânz, luni. 

Căciula înaltă îi atrase privirea. Omul o privea atât de intens, 
încât, dacă aerogara nu ar fi fost aglomerată, Natalie s-ar fi 
temut că vrea să o atace. Se grăbi spre sala de așteptare, unde 
se simţea mai în siguranţă; bărbatul o urmări cu privirea. 
Întoarse capul căutându-l cu privirea, dar individul dispăruse. Se 
anunţa zborul pentru Moscova. Imbarcarea decurse fără 
incidente și își găsi repede locul. Cabina avionului era îmbibată 
cu fum de ţigară. De pe locul ei, Natalie vedea ușa pe care o 
privi cu interes până când însoţitoarea de zbor o închise. Când 
auzi zumzetul motoarelor își zise că s-a înșelat, că nu a fost 
urmărită. Își legă centura de siguranţă și deschise dosarul primit 
de la Rostov. 

Un conflict care avea loc cu zece rânduri în spate îi făcu pe 
pasageri să se întoarcă în scaune. Însoţitoarele de zbor insistau 
ca o femeie să elibereze locul. Ducând ca un trofeu un borcan 
de murături, furioasă, dar tăcută, femeia cobori din avion. 

Oamenii erau curioși să vadă cine va veni în locul ei. Natalie știa 
- individul cu căciula înaltă. 

Bărbatul își scoase căciula, o puse pe genunchi și închise ochii 
lăsând impresia că doarme. Natalie citea noile legi G/asnost, dar 
creierul îi lucra febril. Încă se mai chinuia cu „cine” și „de ce”, 
când îi trecu fulgerător prin minte că trebuia să scape de el 
înainte de a ajunge la Kitai-Gorod. 

Când avionul ateriza pe aeroportul Șeremetievo era încă 
întuneric. Bărbatul rămase pe locul lui, în timp ce pasagerii se 
înghesuiau pe culoar. Când Natalie trecu pe lângă el, o măsură 
din cap până în picioare, dar îi evită privirea. Nu-l văzu nici la 
banda rulantă pentru bagaje, nici lângă șirul de taximetre. În 
drum spre Moscova, pe măsură ce se lumina de ziuă, Natalie 
începu să spere că nu era decât unul din nenorociţii aceia care 
se uită obraznic la femei. 

Nu-și explica în ce mod, dar reușise să ajungă înaintea ei la 
hotel. Faptul că știa la ce hotel va sta începu s-o neliniștească. 
Natalie observă că omul își schimbase tactica, nu numai hainele. 
Acum purta un palton elegant și o căciulă din blană. Il putea 
confunda cu jumătate din bărbaţii care mergeau în acel moment 
pe strada Gorki. Se miră singură că l-a depistat, lângă un 
magazin de suveniruri din holul hotelului. 

Din camera ei putea să vadă turnurile Kremlin-ului, conturate, 
acum, pe un cer cenușiu: își puse o pereche de jeanși decoloraţi, 
o flanea de corp, un pulover de cașmir și ghete călduroase. 
Apoi, își prinse părul sub o căciulă de lână, se înfășură într-un 
fular acoperindu-și nasul și gura, așa cum le văzuse pe rusoaice 
și îmbrăcă o jachetă de piele căptușită cu blană. 

Când se privi în oglindă, tot pe Natalie Nevski o văzu. Pe 
obrazul eliberat de păr, sprâncenele deveniseră prea evidente și 
atrăgeau atenţia. Le tampona cu fond de ten. Rezultatul fu 
magic. Un chip de nordică o privea din oglindă. li zvâcneau 
tâmplele. 

La etajul ei găsi un băruleţț amplasat aproape de lift. Comandă 
un suc de portocale și așteptă până când apăru un grup 
compact de turiști care se înghesuiau în așteptarea liftului. Intră 
și ea în lift și, amestecându-se între ei, traversă holul hotelului, 
încercând să-l descopere pe urmăritorul ei. II reperă în faţa 
hotelului, rezemat de un taximetru, citind un ziar, deși era un 
frig de crăpau pietrele. 

Ușa principală a hotelului Naţional dădea spre Kremlin. Grupul 
ei o luă spre stânga, exact în direcția urmăritorului ei. Natalie își 
tinu respiraţia și trecu pe lângă el. Depăși strada Gorki, apoi 
hotelul Inturist. Câţiva dintre membrii grupului o priveau ciudat, 
dar ea continua să meargă cu capul aplecat, înfășurată în fular 
ca și ceilalți moscoviți. 

În stânga ei apăru o ceainărie. Se desprinse de grup și înainte 
de a intra, privi în jurul ei. După ea intrară cel puţin doisprezece 
oameni. Ceainăria era aglomerată. 

O femeie de la masa alăturată o privea insistent. Natalie îi 
întoarse privirea și femeia se uită în altă parte. Haina ei. Asta 
era! Bineînţeles, una dintre cele mai elegante modele de la 
Cotillon. Femeile o opreau pe stradă să o întrebe de unde a 
cumpărat-o. Se simţea privită insistent și rezistă cu greu 
tentaţiei de a se întoarce și de a cerceta oamenii din jur. 

O bătrână o privea de lângă tejghea, o altă femeie, care 
mesteca gumă, îi studia picioarele. Toată lumea știa că 
moscoviţii privesc cu invidie încălțămintea bună de iarnă. 
Aproape că îl auzea pe Wallace: Cizme italiene din piele. 

Un tânăr, probabil licean, se așezase la o masă de lângă ea și 
o privea pe deasupra cărții din care se făcea că citește. Era o 
carte de fizică. Natalie îi zâmbi. El lăsă capul în jos, stânjenit. E 
în regulă, probabil că, așa cu părul ascuns sub căciulă, semăna 
cu Cybill Shepherd. 

În raza ei vizuală apăru o uniformă verde și inima îi tresări. 
Doi soldaţi se apropiară și se așezară pe cele două scaune libere 
de la masa ei. O studiau zâmbind obraznic. Le întoarse zâmbetul 
sperând din inimă să fie cât mai sfios, dar mai ales cei doi să nu 
observe că avea sprâncenele date cu fond de ten. 

În ceainăria supraîncălzită, aerul era îmbâcsit de fum de 
țigară și de mirosuri de mâncare. Oamenii continuau să intre și 
Natalie își zise că nu-i exclus să fi fost urmărită. Oricine putea 
intra aici după ea, oricine o putea aștepta afară. Panicată, cu 
sentimentul acut că era prinsă în capcană, pentru câteva 
momente, regretă că a părăsit hotelul. 

Devenise un pericol pentru persoana care o aștepta la Kitai- 
Gorod. Dacă prietenii lui Wallace erau suficient de deștepţi să-și 
dea seama că a fost urmărită, nu o vor contacta și toate 
eforturile ei s-ar dovedi inutile. Dar, dacă nu sesizau că este 
urmărită? Ce se va întâmplă cu ei? „Ești o proastă!” se certa în 

gând. Adusese cu ea Perla, ca o ultimă încercare de încredere în 
Wallace. Prietenii lui au reacţionat. Dar ea a stricat totul. 

Un muncitor cu cizme butucănoase și haină de postav se 
apropie de casa de marcat cu o tavă de mâncare. Casieriţa 
socoti pe abac. Omul plăti, apoi luă restul. Monedele îi alunecară 
în buzunarul pantalonului, iar bancnotele ajunseră într-un 
portmoneu pe care încercă să-l strecoare într-un buzunar, sub 
haina de postav. 

Natalie își reprimă un zâmbet triumfător. „Muncitorul” fusese 
nu de mult îmbrăcat în haine destul de elegante. Cu un gest 
necontrolat, omul dusese mâna la buzunarul de la piept, acolo 
unde-și ţin portmoneul oamenii din oraș. | se acceleră pulsul. Il 
privi așezându-se la o masă în apropiere. Zâmbi soldaţilor, apoi 
privi pe fereastră. Pe geam, văzu rândul de oameni care 
așteptau un troleibuz. Mai adăugă puţin zahăr în cafea și 
amestecă. Observă troleibuzul apropiindu-se de staţie. Continuă 
se amestece cu lingurita în ceașcă până când îl văzu pe 
urmăritorul ei ducând cana cu ceai la buze. Țâșni fulgerător spre 
ușă. O bătrânică bloca ieșirea. O ocoli și ieși în stradă, dând 
peste doi milițieni care-și făceau rondul. li ocoli și pe ei, și 
începu să alerge printre mașini, ignorând înjurăturile ce i se 
aruncau. Spera să iasă în fața troleibuzului, ca să o vadă șoferul 
și să mai ţină ușile deschise. 

Reuși să urce. Şoferul, o femeie, o aşteptă. Făcându-și loc 
spre marcatorul în care trebuia să introducă copeici, Natalie 
îndrăzni să privească spre cofetărie. Reușise. „Muncitorul” se 
împotmolise între mașini și milițienii care-l strigau de pe trotuar. 

Sentimentul victoriei fu de scurtă durată. Reușise, dar la 
mustață, pentru că, femeia care mesteca gumă și îi studiase 
„cizmele italiene”, se afla lângă milițieni, fluturându-le ceva pe 
sub nas și făcându-le semn să dispară. Natalie scutură din cap. 
Învăţase ceva, iar „isprava” ei o dovedea. 

e 

Era trecut de ora 10 când, în sfârșit, s-a luminat. Natalie 
dădea colțul unei străzi înguste, în apropiere de GUM, spre 
șantierul de restaurare. Pereţii vechiului ansamblu, de o culoare 
galben muștar erau murdari, ici și colo tencuiala căzuse și 
dădea la iveală scheletul din piatră și lemn. Un fel de rampă din 
lemn asigura intrarea în clădire. Aripa deja reparată strălucea, 

confirmând cât de frumoasă va fi clădirea după ce se vor 
termina lucrările. 

Prin ferestrele deschise, Natalie văzu bărbați și femei de toate 
vârstele trebăluind de zor. Unii aruncau pe fereastră bucăţi de 
moloz direct în camioanele parcate sub geamuri. In cuvele 
camioanelor, câte doi bărbaţi împrăștiau molozul. 

Natalie își eliberă părul de sub căciulă și intră împreună cu un 
grup condus de un bărbat care explica voluntarilor ce ar trebui 
să facă. 

— Eu sunt Andrei, le spuse el. Arhitectul proiectului. Avem aici 
o clădire construită în secolul al optsprezecelea, extinsă mult în 
secolul al nouăsprezecelea. Tovarășul Gladișev - domnul 
Gladișev, după cum era cunoscut pe vremea aceea - a moștenit 
o brutărie, pe care a transformat-o într-un imperiu de mori de 
măcinat. Era unul dintre cei mai bogaţi oameni din Moscova. 
Deţinea proprietăţi în întreaga Rusie și un conac enorm la 
Leningrad - pe vremea aceea. Sankt Petersburg, unde îi finanța 
pe burghezii liberali care se lansau în lupta politică. Era membru 
al partidului cadet și membru al Dumei. Țarul îl considera 
revoluționar, iar revoluționarii îl credeau tarist. 

Andrei  zâmbi; câteva persoane  surâseră,  gustând 
comentariile lui referitoare la revoluţie. 

— Așadar, de ce restaurăm noi această clădire? Pentru că, în 
afară de faptul că este o clădire cu valoare intrinsecă, plasată în 
centrul orașului, are și o istorie foarte picantă. A fost 
naţionalizată și, se spune că Lenin însuși a folosit-o în timp ce se 
ascundea de reacționari. A dormit în patul și în camera în care 
tovarășul Gladișev își întreținea amanta, contesa... 

Natalie cerceta cu atenţie bărbaţii și femeile, încercând să-l 
identifice pe cel care-i trimisese mesajul. La rândul ei era 
studiată - de femei, din pricina jachetei din blană și a jeanșilor și 
de bărbaţi deoarece nu o mai văzuseră în grupul lor. 

— ... Pivniţa și primul etaj vor deveni restaurante, iar terasa 
va fi destinată unei cafenele în aer liber. Dumneavoastră va 
trebui să curăţaţi zăpada și pământul de pe dalele din curtea 
interioară. Vă rog să mă urmaţi. 

Andrei a lăsat un grup de bărbaţi la etaj, pentru demolare, și 
acum îi conducea pe cei între care se afla Natalie spre curtea 
interioară surprinzător de spațioasă. Curtea era înconjurată de 

zidurile clădirii din trei părţi și de un al patrulea zid de incintă. În 
mijloc se afla un copac mare, bătrân. 

Natalie se alătură voluntarilor care începuseră să sape 
pământul îngheţat, pe care-l încărcau apoi în roabe de metal. 
Zece minute trecură, înnebunitor de încet. Începeau să-i îngheţe 
mâinile în mănuși. Mai aşteptă douăzeci de minute, apoi ieși în 
stradă, gândindu-se că persoana care o chemase aștepta la 
intrarea în clădire. Văzând că nu se apropie nimeni de ea, intră 
din nou în curtea interioară. După o altă jumătate de oră, ieși 
din nou. 

Un Jaguar roșu cu două uși, bine lustruit, dădu colțul străzii. 
Făcea un contrast izbitor cu imaginea năclăită a șantierului. Era 
un model V-12. Probase și ea unul, dar se hotărâse pentru mai 
practicul BMW. Consuma probabil raţia de benzină a unei 
locomotive sovietice. Costul mașinii în ruble, ca să nu mai 
vorbim de relaţiile de care aveai nevoie pentru a cumpăra un 
astfel de automobil, depășeau orice imaginaţie. 

Mașina se opri și o femeie deschise portiera. Era Liuba. 

Frumoasa rusoaică, înfofolită ca și ceilalţi voluntari într-o 
haină de postav, avea părul auriu ascuns sub un batic de lână, 
iar peste nas și gură își petrecuse un fular. Cu toate acestea nu- 
și putea ascunde alura elegantă și picioarele lungi, iar Natalie o 
recunoscu imediat. Fremătând de emoție, aşteptă ca Liuba să o 
vadă, apoi intră în curtea interioară. Liuba o urmă cu o lopată în 
mână. 

— Spectaculoasă intrare, i se adresă Natalie furioasă. Ce te-ai 
mai chinuit sa-mi trimiţi mesaj codificat? De ce nu mi-ai trimis 
un fax? 

— Nu conduc decât Jaguar, răspunse Liuba în rusește. Că veni 
vorba de suspiciuni, n-ai putea vorbi rusește? 

Natalie o privi mai atentă și văzu că este într-adevăr speriată, 
își ceru scuze. 

— Te rog să mă ierţi. Nu mă aşteptam să... 

— Eu sunt cine sunt. Pentru moment, sper că mă aflu în 
siguranţă. Fii atentă, vine Andrei. El nu este de-al nostru. Ridică 
vocea și i se adresă arhitectului: Văd că ai făcut ceva treabă. Ai 
scos molozul. 

— Unde îl duceţi? contribui și Natalie la joc, gândindu-se că în 
alte condiţii s-ar fi simţit caraghioasă. 

— Andrei, strigă Liuba. Unde ducem roabele? 

— În stradă, la camioane. 

— Vă rog să mă scuzatți, interveni Natalie, aţi spus mai 
devreme că veţi planta flori aici. Acesta este un pământ 
excelent. 

— Mizeria de oraș? 

Liuba îi aruncă o privire speriată, dar Natalie insistă, crezând 
că se poate agăța de lumea sigură și reală a grădinii sale din 
Connecticut. Stă sub copacul ăsta de mulţi ani. Este un pământ 
gras. 

— IOIKi-palki. Ştii ceva? Eu sunt băiat de oraș. Mai scutește-mă 
cu țărănismele tale. O privi din cap până-n picioare. De unde ai 
apărut, scumpo? Nu-ţi recunosc accentul. Este cumva baltic? 

Natalie împietri. Se simţea ca o cretină pentru că începuse 
discuţia aceea și o privea disperată pe Liuba. Aceasta reuși să 
bâlbâie: 

— Este din Petropavlovsk. 

— De unde? 

— De pe lângă Omsk. Dincolo de Urali. Tu nu călătorești? 

Natalie era convinsă că arhitectul a sesizat nuanța aproape 
isterică din glasul Liubei. 

— Călătoresc între Moscova și Leningrad. De preferat cu 
avionul. Bine, dacă pământul este bun, puneţi-l acolo, o să 
vedem ce facem cu el. 

— Andrei! strigă cineva de la etajul clădirii. Se mișcă plafonul. 

Arhitectul intră grăbit în clădire. 

Natalie strânse cu putere mânerele roabei. Tremura. Duse 
pământul în colţul indicat de Andrei. Liuba renunţase la rolul de 
voluntar și o aștepta, sprijinită în coada lopeţii, mutându-se 
nervoasă de pe un picior pe altul. Faţa ei frumoasă se urâţise de 
încordare, iar ochii îi erau măriţi de frică. Arată groaznic, gândi 
Natalie. Nu-mi vine să cred că Wallace și-a riscat viaţa lăsându- 
se pe mâna ei. 

Natalie începu din nou să sape. 

— De ce m-ai contactat? o întrebă în șoaptă pe Liuba. 

— Ți-am găsit anunţul în /nternational Herald Tribune. Ce 
vrei? 

— Vreau să știu totul despre Vasili. 

— De asta ai contactat-o pe femeia din Londra? Nu ţi-a 
povestit ea ce făcea Vasili? 

— Cum te-a recrutat soțul meu? 

— M-am îndrăgostit de el. 

Natalie avu senzația că a primit o palmă peste faţă. Trupuri 
fierbinţi... trupul lui Wallace și al Liubei... Gurile lor... 

— İl iubeam, repetă Liuba defensiv. Eu l-am iubit mai mult 
decât tine. 

— Nu-i adevărat! 

— Nu l-aș fi lăsat niciodată să vină singur în Rusia. 

— Nu trebuie să-ţi răspund la asta. 

Replica Liubei a fost un gest de superioritate. Natalie clipi des 
pentru a-și alunga lacrimile fierbinţi. Ar fi vrut s-o întrebe: „Te-ai 
culcat cu el?”, dar n-o putu face. 

— La început a fost palpitant... știi, spionajul, îi explică Liuba. 
Am petrecut clipe minunate împreună. Acum totul ne-a scăpat 
de sub control. Incearcă să ne omoare. 

Natalie reuși să spună printre dinţi: 

— Nu te cred. Soțul meu s-a retras cu mulţi ani în urmă. 

Un licăr tăios, amar și dur, trecu prin ochii Liubei. 

— Lasă-mă să ghicesc. Ţi-a spus că s-a retras bărbatul căruia 
îi raporta. 

— Am pomenit eu de un bărbat? 

— Nu contează. Oricum eu nu știu cui îi raporta. Dar Vasili nu 
s-a retras. A fost activ până în ultimul moment. A raportat chiar 
și în ziua în care a murit. Tu înţelegi ce înseamnă asta? În ziua în 
care a murit! 

— De unde știi tu? 

— Mi-a spus că va raporta. De aceea mi-a transmis mesajul 
pentru milionari. 

— Stai puţin! Detectivul care anchetează cazul spunea că 
Wallace s-a oprit la o cabină telefonică. Atunci se întrebase de 
ce n-a folosit telefonul din apartamentul lor, sau pe cel din 
mașină. Acum înțelegea că ar fi fost prea riscant. 

— Vasili te-a sunat din New York? 

— Nu, eu eram la New York. 

Natalie clătină din cap, încercând să se reculeagă. Era 
convinsă că îi scapă ceva. Dinspre clădire se auzi o chemare la 
ceai. Voluntarii se grăbiră să intre. Natalie rămase lângă Liuba. 
Deasupra lor cerul se limpezea. O pasăre rătăcită se odihnea pe 
o creangă a copacului. Liuba se smiorcăi și își șterse nasul cu 
mănușa, apoi căută o batistă în buzunare. 

— la stai! Ai spus că nu știai că Vasili a murit. 

— Am luat primul avion spre Uniunea Sovietică. 

— Mi se pare că tu călătorești mult prea ușor pentru un 
cetăţean sovietic. După numai cinci zile, erai din nou în State. 

— Tatăl meu este un înalt demnitar, spuse rusoaica, afectată. 
Pot să merg unde poftesc. 

Dumnezeule! își spuse Natalie, înțelegând-o deodată pe 
Liuba. Era o naivă care se juca de-a spionajul, ca Sarah 
Lawrence. Acum se explicau și machiajul sofisticat, și hainele 
elegante, și atitudinea mândră și Jaguarul. Era una din figurile 
Moscovei. „Tineretul de aur”, Zo/otaia Molodioj, care înflorise în 
toamna epocii lui Brejnev? 

Natalie o privea cu sinceră admiraţie. Cine ar fi putut servi 
mai bine scopurile lui Wallace, decât un membru din interior, 
fiicele alintate ale nomenkK/aturii, clasa socială sovietică ce se 
afla la putere. 

— De ce zâmbești? întrebă Liuba. 

— Cred că sunt mândră de el... Așadar, Vasili ţi-a transmis un 
mesaj pe care urma să-l aduci la Moscova. Mesajul pe care l-ai 
transmis milionarilor... mesajul despre Ziua valentinelor, raţiona 
Natalie, fără drept de apel. 

— El a râs, spuse Liuba cu amărăciune. 

— Cine anume, „el”? 

— Nu știu. 

— Dar tu l-ai sunat! 

— Vasili mi-a dat numai numărul de telefon, nu și numele, 
întotdeauna dădea numai frânturi de informaţie. Bărbatul a râs, 
pentru că știa că Vasili a murit. Vasili a fost trădat. 

— De cine? 

— De un „milionar”. 

— Cine sunt „milionarii”? 

Liuba găsise, în sfârșit, pachetul de Marlboro. Scoase o ţigară 
și o duse la gură. Natalie observă că lâna mănușii era arsă acolo 
unde mai ţinuse și alte ţigări. 

— Cine sunt  „milionarii”?  Răspunde-mi!  Pierzându-și 
răbdarea, Natalie o prinse de mână. În clipa aceea, simţi pe 
cineva apropiindu-se din spate. 

— lată-te, Liuba! Te-am căutat peste tot. 

Natalie se întoarse și văzu o fată frumoasă, mai tânără decât 
Liuba, cu părul negru, mătăsos, încadrându-i obrajii palizi. Ceea 
ce la început i s-a părut a fi o vânătaie pe obrajii fetei, era un 

semn din naștere, care o făcea să pară misterioasă și 
vulnerabilă în același timp. Natalie înţelese imediat că aceasta 
era o altă zeiţă din colecţia lui Wallace. 

— Elena, șopti Liuba, ea este americanca. Americanca lui 
Vasili. 

Elena îi vorbi ca unui copil alintat: 

— Te-am căutat peste tot. Nikita așteaptă afară. Privirea 
Liubei alunecă flămândă pe alee. 

— Mergi la Nikita. Vorbesc eu cu prietena ta. 

— Stai puţin! o opri Natalie, dar Liuba se și îndepărtase, 
grăbită. Unde pleacă? 

— Nikita îi dă droguri. Acum tu trebuie să pleci. 

Dincolo de zâmbetul fals, Elena părea la fel de speriată ca și 
Liuba. Carotida îi zvâcnea, avea aceeași privire sălbatică și o 
stare de panică. Natalie se lupta cu propria ei frică. Era destul 
de periculos că a întâlnit-o pe Liuba, dar să mai vorbească și 
unei necunoscute... Teama fetei îi dădu însă curaj. Nimeni nu 
putea mima o asemenea frică. 

— Liuba nu trebuia să te contacteze. Pleacă la tine acasă, cât 
mai poți. Este prea periculos. 

— Dar Liuba... 

— Îţi asumi riscuri mari... ne pui și pe noi în pericol. 

— Dar Liuba mi-a cerut ajutorul. 

— Liuba era prea legată de Vasili. Natalie tresări, dar fata nu 
observă. A fost ideea nebunească a Liubei să te întâlnească în 
America și tot ideea ei să te contacteze la Leningrad. Noi am 
rugat-o să nu o facă, dar ea nu mai ţine cont de reguli și 
disciplină. Ai văzut-o cum alerga după o doză, ca un cerșetor 
flămând. Ai putea avea încredere în ea? 

— Dar Wallace a avut încredere. Sau poate că și el a fost 
„prea legat”? 

Elena se întoarse să plece. 

— Răspunde-mi la o singură întrebare, o rugă Natalie. Cine 
sunt milionarii Moscovei? 

— Mergi înapoi la Leningrad, doamnă Nevski. Cumpără-ţi 
blănurile și pleacă acasă. 

Elena porni grăbită pe alee. Natalie o urmări cu privirea, 
dezamăgită. În sufletul ei, se întreba neajutorată: „Ce ar fi făcut 
Wallace în asemenea situaţie?” 

Apăru Andrei. Elena șovăi o clipă, iar Natalie întrevăzu o 
șansă. 

— Elena! strigă ea. Uite-l pe Andrei. Andrei, prietena mea 
Elena a venit ca voluntar. Putem lucra împreună? 

O secundă crezu că tânără va pleca, dar surpriza o făcu să 
ezite. Natalie traversă curtea, luă două câni cu ceai și se apropie 
de Elena. 

— Ceai! Cred că ai îngheţat de tot. Andrei, nu ai nimic 
împotrivă? 

Arhitectul o studie pe frumusețea brună. 

— Nicio problemă. Unde este Liuba? 

— A trebuit să plece la doctor. 

Privirea lui Andrei se opri pe singura roabă de pământ 
descărcată de Natalie. 

— Cât timp vă trebuie să duceţi niște pământ de colo, colo? 
Aveam impresia că voi, ţăranii, munciţi mai bine. Tu tot ţărancă 
ești, Elena? 

— Pământul este îngheţat, spuse Natalie. O să încercăm să 
muncim mai bine. 

— Spune-mi, o întrebă Andrei, ce faci când nu te joci de-a 
țăranca? 

Elena privea amuţită în cana de ceai. 

— Lucrez în Asociaţia negustorilor de blănuri, răspunse 
Natalie, înghițind repede restul de ceai, pentru a termina 
discuţia. La Leningrad. 

— Și ce cauţi la Moscova? 

— Sunt în vizită la prietenul meu. 

— Eşti cam bătrână să mai umbli cu prieteni. Eu credeam că 
ești măritată. 

Natalie se întoarse spre Elena. 

— Toţi bărbaţii din Moscova sunt atât de lipsiţi de tact? 

Elena nu-i răspunse, dar Andrei se grăbi să continue: 

— La Leningrad sunt mai drăguţ. Pot să-ţi fac o vizită? 

— La Leningrad soţul meu nu ar fi de acord cu o asemenea 
vizită. 

Andrei o privi îndelung și-i zâmbi. 

— Poate că voi prelua o lucrare de restaurare în Novgorod. Ne 
putem întâlni la jumătatea drumului. 

— Cred că nu aș avea chef, spuse Natalie și așeză cana de 
ceai pe tavă. Termină-ţi ceaiul, Elena. O să ne încălzim muncind. 

Elena puse și cana ei pe tavă, murmurând câteva cuvinte de 
multumire. Andrei se îndepărtă clătinând din cap nedumerit, iar 
Natalie îi întinse fetei o lopată. 

— Te crezi deșteaptă. 

— Mă simt ca un taur într-un magazin de porţelanuri 
chinezești. Nu vreau să știu decât de ce a fost ucis soțul meu și 
cine a făcut-o. Cine sunt milionarii? 

— Nu te pot ajuta. 

Natalie jucă ultima carte. La urma urmei, pentru ei era ultima 
legătură a lui Wallace cu America. 

— Dar eu te pot ajuta. 

— Oh? 

— Știu cui îi raporta soțul meu. Pot să-i transmit un mesaj. 

— Nu! strigă Elena. Să nu faci asta! 

— De ce? 

— Nu! Te rog! Să nu faci asta! 

Natalie nu-și dădea prea bine seama de ce, dar situaţia se 
schimbase. Acum Elena o ruga pe ea. 

— Să nu faci asta! Să nu spui nimănui, nimic! 

Pe măsură ce alimenta teama tinerei, Natalie era din ce în ce 
mai sigură pe ea. 

— Sunt obligată să raportez superiorului soțului meu ceea ce 
am văzut și am auzit aici. 

Elena se albi la față. Părea îmbătrânită, iar Natalie avu 
impresia că se teme și pentru altceva, nu numai pentru propria 
ei persoană. 

— Nici nu știi ce spui. 

— Lămurește-mă tu. 

Elena ezită. 

— Nu înţelegi ce miză mare este în joc. 

instinctul educat în sute de ședințe de negocieri îi șopti lui 
Natalie că este momentul să abordeze o tactică mai blândă. 

— Eu sunt de partea ta, o asigură ea pe Elena. De partea lui 
Vasili. Nu voi face niciodată rău prietenilor lui. 

— Îmi ceri prea mult. 

— L-am pierdut pe soţul meu. Vreau să știu de ce! 

Elena imploră cerul într-un strigăt mut de ajutor și 
binecuvântare, dar nu le primi. Deasupra lor nu se afla decât o 
femeie, înfofolită în fulare, care părea să le privească de pe 
acoperiș. Tristă, îngrijorată și resemnată, Elena capitulă. 

— Bine, am să-ţi spun puţinul pe care îl știu de la Vasili și 
Liuba și ceea ce am aflat după ce el a murit... Să ne ajute 
Dumnezeu pe toți dacă nu vei avea destulă inteligență să 
înţelegi pericolul. Soţul tău a dat numele de cod „milionarii”, 
după așa-zișii milionari ai Moscovei. Spunea că sunt negustori 
care s-au îmbogăţit mai mult decât aristocrații și îi cereau 
tarului să transforme Rusia într-o ţară modernă. 

— Bine, dar cine sunt ei? 

— Sunt un grup de generali și tehnocraţi care au conspirat cu 
intenţia de a realiza o schimbare. Ei fac parte din cel mai înalt 
eșalon al nomenkKl/aturii. Unii sunt chiar în Comitetul Central, 
chiar și în Biroul Politic, iar alţii în armată. Vasili credea că sunt 
mai ales în armată. 

— Conspirația aceasta există și acum? 

— Da. 

Inima lui Natalie bătu mai tare. Wallace Nevski nu a fost nici 
victima amantei sale, niciun bătrân senil care nu a știut când să 
renunţe. 

— Și acest „tătuc”, întrebă ea însufleţită, este conducătorul 
lor? 

— „Tătucul” era un nume dat tovarăşului Stalin, secretarul 
general care a condus Uniunea Sovietică în timpul Marelui 
război pentru apărarea patriei. Din câte știu, Vasili nu-l iubea 
deloc pe Stalin. Poate pentru că știa mai multe despre el decât 
am învăţat noi la școală. Conducătorul milionarilor a preluat 
acest nume. Ei spun că Rusia are nevoie de o conducere 
stalinistă, de disciplină pentru a reforma economia. 

— Dar Gorbaciov este un reformator. 

— „Milionarii” spun că Gorbaciov a eșuat. 

— A eșuat? Abia a început. 

Elena ridică din umeri. 

— Ei îl condamnă pentru revoltele din Azerbaidjan, pentru că 
a redus consumul de alcool și dă votca pe cartelă, pentru 
economie, pentru eșuarea Tratatului de la Varșovia și mai ales 
pentru înfrângerea din Afganistan. 

— Tu crezi că Gorbaciov a greșit? 

— Nu contează ce cred eu. Ceea ce cred milionarii contează. 
Ei îl acuză că a promis mult și a făcut puţin. Dar, ţine minte: 
„milionarii” știu că dacă secretarul general reușește cu 

reformele sale, mulţi dintre ei își vor pierde privilegiile. Așa că, 
vezi tu, există câteva elemente care îl trag înapoi. 

— Wallace știa cine este „tătucul”? 

— Nu știu. 

— Și nu ghicești? 

— Bănuiesc doar că poate fi cineva care l-a criticat pe 
Gorbaciov în Biroul Politic. Dar putea fi și o ceartă de ordin 
personal. 

Natalie dădu din cap. Pentru un popor care a îndurat 
severitatea împărătesei Ecaterina cea Mare, a lui Petru cel Mare, 
a lui Lenin și Stalin, elementul personal nu putea lipsi. 

— Vasili, soţul meu, îi susținea pe „milionari”? 

— Nici gând! 

— Eşti sigură? 

— Spunea întotdeauna că ei vor distruge Rusia. ` 

Trădătorule! Așa îl acuzase femeia care-l împușcase. In 
sfârșit, Natalie aflase. Femeia aceea era furioasă pentru că 
Wallace reușise să se infiltreze în conspirație. Dar nu reușise să 
o oprească. 

— Ce este Ziua valentinelor? 

— Nu poate fi decât ziua în care va avea loc lovitura de stat, 
răspunse Elena. 


e Capitolul 20 


Lovitură de stat? În Rusia? 

Îi apăru în minte imaginea lui Vladimir Rostov - plutocratul 
născut de Perestroika - și încercă să și-l imagineze pe jovialul 
purtător de cuvânt al G/asnostului măsurând curtea unei 
închisori, îmbrăcat într-un costum ponosit, cu chipul albit de 
frică, prizonier al celor care au preluat controlul în numele 
disciplinei. Imposibil? 

— KGB-ul o va opri. Ei sunt peste tot. 

— De asta se temea cel mai mult Vasili. În momentul în care 
KGB-ul va mirosi complotul, categoric vor fi mișcări de mase, 
poate chiar război civil. 

— Dar ai spus că „milionari” există și în Comitetul Central, și 
în Biroul Politic, și în armată. Un complot de o asemenea 
amploare nu poate rămâne secret. KGB-ul trebuie să știe ceva. 

— Probabil că cercetează. Dar „milionarii” au susţinători și în 
KGB. lar Ziua valentinelor este peste o săptămână. 

— Ei știu ceva, insistă Natalie. Un ofiţer KGB cerceta holul 
hotelului când am sosit eu. Apoi am fost urmărită la aeroport, în 
avion și pe strada Gorki. 

Teama izbucni ca o flacără din ochii Elenei. 

— Vasili spunea că „milionarii” ar putea transforma Rusia într- 
o baie de sânge. Că noi suntem singurii care i-am putea opri. 

— Cum? 

— Dacă nu vorbim. Nimeni nu va ști, altfel KGB-ul ar sfâșia 
Rusia în bucățele. De aceea m-am hotărât să-ți vorbesc. Te 
previn. Nu poţi, nu ai voie să raportezi. Informaţiile tale vor 
ajunge la KGB. 

Deasupra capului său, printre crengile dezgolite ale copacului, 
cerul palid de iarnă părea să se învârtă, de parcă ele două se 
aflau într-un carusel. 

— Câţi sunteţi? 

— Toată lumea se ascunde. „Milionarii” ne vânează. 

a 

Elena i-a explicat apoi că întreaga rețea subterană a Moscovei 
s-a ascuns. Lupta pentru supraviețuire a învins dorința lui 
Wallace de a-i opri pe „milionari”. 

— Liuba a spus că Vasili a fost trădat. 

— Da. Am reuşit să depistăm numărul de telefon pe care i l-a 
dat Vasili. Bărbatul care a râs la telefon, care știa că Vasili a fost 
ucis, este căpitanul Nestorov. 

— El este șeful? 

— Este unul din funcționarii mareșalului Lapşin. 

— Lapşin? 

— ÎI cunoști pe omul acesta? 

Lap. Lap... și nu mai știu cum, așa i-a spus Leo Margulies, 
încercând să-și amintească numele prietenului lui Wallace din 
Armata Roşie. 

— EIl cine este? 

— Viktor Lapşin este în Consiliul comandamentului militar. 
Peste acest consiliu este numai Consiliul apărării naţionale. 

— De unde știi? 

— Tatăl meu este general, spuse Elena, și din nou Natalie și-l 
imagină pe Wallace făcând dragoste cu răsfățatele Moscovei, 
folosindu-le ca informatoare. 

— Vreau să-l întâlnesc pe mareșalul Lapșin. 

Fata o privi de parcă Natalie și-ar fi pierdut minţile. Ochii i se 
măriră într-o interogaţie înfricoșătoare. Natalie o prinse de 
mână. 

— Dacă aș putea ajunge aproape de el și i-aș fi prezentată ca 
văduva lui Vasili, mareșalul Lapșin ar putea să-mi spună ceva. 

— Dacă eu aș putea ajunge aproape de Dumnezeu, murmură 
Elena, m-ar transforma într-o sfântă. 

— Viktor Lapșin este la Moscova? 

— Posibil. În seara asta, la Kremlin, generalii dau o recepţie. 

— Obţine-mi o invitație. 

— Nici tatăl meu nu a fost invitat. Este teribil de selectă - 
generali, persoane din Comitetul Central, din Biroul Politic și, 
poate, câţiva ambasadori. 

Natalie o privi fulgerată de un gând. 

— Crezi că Liuba ne poate fi de folos? 

— Stai departe de ea. 

Natalie aruncă lopata în roabă și porni în fugă spre stradă. 
Liuba stătea rezemată de un camion și glumea cu un grup de 
tineri dubioși. Indiferent ce înghiţise sau inhalase, arăta jovială 
și ochii îi străluceau. Ascultă cu amabilitate rugămintea lui 
Natalie. 

— Nicio problemă, spuse ea și porni în grabă. Mă întorc 
repede. 

Când reveni în curtea interioară, Elena dispăruse. Andrei a 
abordat-o și a rugat-o să lucreze la etajul patru, unde se scoteau 
bucăţi de tencuială. Aici a găsit-o Liuba când s-a întors, după o 
jumătate de oră, și au stat de vorbă protejate de zgomotul din 
jur. 

— Recepţia se dă în onoarea unui membru al Biroului Politic 
care a fost numit în Ministerul Apărării. 

— Mareșalul Lapșin va fi prezent? 

— Mai mult ca sigur. 

Când Natalie insistă, Liuba recunoscu că nu a putut procura o 
invitaţie. Natalie își strânse în grabă părul sub căciulă. 

— Vrei să mă aștepți mâine aici? 

— Unde mergi? 

— Trebuie neapărat să-l întâlnesc pe individul ăsta. 

Cobori în fugă scările, trecu pe lângă Andrei, grăbită să iasă 
din clădire. La colțul străzii se opri să verifice dacă nu este 

urmărită. În sfârșit, sigură că n-are nicio codiţă, trecu pe lângă 
minele vechiului ansamblu și ieși din cartierul Kitai-Gorod. Piaţa 
Revoluţiei părea învăluită în albastrul cerului. În diagonală, în 
faţa ei, se afla hotelul National. 

Ajunse în cameră și, fără să se dezbrace începu să o măsoare 
agitată, cu ochii agăţaţi de zidurile Kremlinului. Îl sună pe 
Șelpin, la Leningrad, și îl rugă să îi obțină o invitaţie la recepție. 

— Ce plictiseală, îi spuse Șelpin. V-aţi distra mult mai bine la 
Bolșoi. Din fericire am un prieten bun la Moscova, care se ocupă 
de corpul de balet. Vă poate duce și în culise, după spectacol. Și 
chiar la un supeu cu actorii. II sun imediat. 

— Domnule Șelpin, vă sunt foarte recunoscătoare, și în alte 
condiții nu aș scăpa acest prilej, dar pentru mine este foarte 
important să merg la această recepţie. 

— Nici nu știți ce plicticoase sunt. De ce vreţi să mergeţi? 

— Sper să-i întâlnesc pe prietenii lui Vasili. 

— Ah, bine. Să văd ce pot face. 

Așteptă cu sufletul la gură o jumătate de oră, dar Șelpin nu o 
sună. Până la urmă îl sună ea. 

— Tocmai voiam să vă sun. Este imposibil. Nu se invită străini, 
în afară de câţiva ambasadori. Dar am și o veste bună. 

— Care? 

— Corpul de balet... 

— Nu, nu cred că merg, domnule Șelpin. 

— Lăsaţi-mă să termin. În asociaţia negustorilor de blănuri 
există un om foarte important - care cu siguranță v-ar putea 
ajuta în afaceri. Dorește să vă invite, împreună cu soţia lui, la 
spectacolul de balet. 

— Era unul din prietenii lui Wallace? întrebă ea gândindu-se 
că poate făcea parte din reţeaua lui. Șelpin îi spulberă 
speranţele. 

— Nu, nu s-au întâlnit niciodată. Omul acesta este mai tânăr, 
a venit în asociaţie de puţină vreme din Ministerul Comerţului 
Exterior. 

Natalie privi în piaţă. Se afla într-un cerc vicios. Legăturile 
dintre comerțul exterior și monopolul oficial asupra blănurilor 
erau exact genul de birocraţie pe care o cultivau rușii. 

— Din câte am înțeles eu din discuţia dumneavoastră cu 
tovarășul Rostov, cred că omul acesta v-ar putea fi de folos. 

Era din nou prinsă la mijloc, între lupta pentru salvarea 
companiei și pasiunea de a da un sens morții lui Wallace. 
Câștigă pasiunea. 

— Mulţumesc, domnule Șelpin, dar mi-a intrat în cap să merg 
la această recepţie. Mulţumesc foarte mult. Ne vedem luni, la 
Leningrad. 

Șelpin nu a primit prea bine refuzul ei și a continuat să 
murmure dezamăgit. Natalie încerca să se convingă că a făcut 
tot ce trebuia să facă, discutând cu Rostov, dar știa că se 
amăgește. Nu-l prinsese încă de nas pe Rostov. In acest 
moment Cotillon avea nevoie de orice om de legătură și, iată, 
tocmai l-a respins pe unul dintre ei. 

Telefonă la Ambasada americană. Află că însărcinatul cu 
afaceri este plecat în week-end. Nu, ofițerul de serviciu nu o 
putea ajuta. Reuși să o convingă pe centralistă să-l sune pe 
atașat acasă și să-l roage să-i telefoneze la hotel. Acesta o sună 
după zece minute, dar părea enervat, ca omul care nu dorea să 
facă afaceri într-o zi de sâmbătă. Natalie îi aminti cine este. 

— Tatăl meu mi-a spus că aţi lucrat împreună la Praga. 

— Am fost subalternul lui la Praga, o vreme. Am primit și o 
scrisoare de la el. Mi-a spus că veți fi la Leningrad. Vă distrați 
bine? 

— Foarte bine, mulţumesc. Am venit la Moscova să-i întâlnesc 
pe câţiva dintre prietenii soțului meu. 

— Foarte drăguţ. Cred că v-am trimis o invitaţie la un dineu, 
pentru săptămână viitoare. Primim aici o echipă de hochei. Cred 
că v-aţi distra dacă ați veni. 

— De fapt, motivul pentru care v-am sunat este altul. Cotillon 
Furs extinde achiziționarea de blănuri rusești pentru clienții 
noștri canadieni, iar eu încerc să menţin câteva contracte pe 
care le-a avut soţul meu în Uniunea Sovietică. 

— Luni primim aici un oficial care se ocupă de comerț. Cred 
că ar trebui să-l întâlniți. 

— În seara asta la Kremlin este o recepţie. Cred că unii dintre 
prietenii soţului meu vor fi acolo. Aș vrea să merg și eu. 

Însărcinatul cu afaceri începu să râdă. 

— Jumătate din Moscova ar vrea să meargă. Este o recepţie 
fierbinte. Singurul motiv pentru care mergem, eu și soția mea, 
este faptul că ambasadorul nostru se ocupă de niște emigranți 
evrei. 


250 


— Nu ar fi posibil să mai treceţi pe invitaţie încă o femeie? 

— Îmi pare rău, doamnă Nevski. Sper să ne întâlnim la 
recepţia cu hocheiștii. O să bem un pahar împreună. La 
revedere. 

Natalie închise spumegând de furie. Poate că-i ceruse un 
serviciu prea mare, dar ar fi putut fi mai respectuos față de tatăl 
ei. Cu un fel de plăcere maliţioasă ceru centralistei să-i dea 
legătura cu numărul lui Greg Stuart, din Washington. 

A durat o oră. Acolo era foarte devreme, iar Greg nu venise 
încă la birou. Îngrijorată, lăsă un mesaj cu numărul ei de telefon. 
Greg era ultima ei speranţă. Timpul trecea repede. Kremlin-ul se 
pierdea încet în întuneric. Privea stelele, tot mai lucitoare, mai 
așteptă o oră și comandă la room-service un ceai cu prăjituri. Nu 
îndrăzni să facă un duș. În sfârșit, telefonul sună. Legătura era 
proastă, dar recunoscu vocea lui Greg. 

— S-a întâmplat ceva? 

— Îmi pare foarte bine că te aud, Greg, spuse, uimită de 
intensitatea reacţiilor sale. 

— Și mie. Nu ne-am întâlnit cam de mult. De fapt nu mai 
vorbiseră din seara când l-au vizitat pe Jefferson Jervis. 

— Vreau să vorbim englezește. 

Omul care o urmărise nu se afla la hotel când s-a întors, dar 
era convinsă că-i ascultau convorbirile. 

— Ești bine? 

— Sigur. Foarte bine. Ascultă, te rog să-mi faci un foarte mare 
serviciu. În seara asta, la Kremlin, este un dineu la care vreau să 
particip. Vor fi acolo mulţi din prietenii lui Wallace. Prietenul 
tatălui meu, Finny, de la ambasadă, are o invitaţie, dar spune că 
nu mă poate lua. Nu-l poţi convinge tu? 

— Pare foarte important pentru tine, spuse Greg de parcă și el 
bănuia că telefonul este ascultat. 

— Cred că lui Wallace i-ar fi plăcut să-i cunosc. 

— Facem orice pentru a ajuta comerțul cu blănuri, răspunse 
Greg. 

Natalie se spălă, se îmbrăcă în costumul de lână Perry Ellis, 
sperând că bijuteriile simple din aur pe care le avea erau 
suficiente pentru a-i da un aer oficial. 

La ora șase o sună Finny. Avea o voce lipsită de nuanţe. 

— Natalie, ce mai faci, dragă? Ştii, mi s-a întâmplat cel mai 
afurisit lucru care i se poate întâmplă unui diplomat. Biata 
Carolyn a răcit îngrozitor. 

— Aahh! 

— Ei, o răceală de Moscova. Nici nu știi cum te prinde. 
Oricum, este în pat, sub o grămadă de pături, cu sticle fierbinţi 
la picioare. Dacă din întâmplare mai ești liberă, te rog să mă 
însoțești la dineul despre care am vorbit. 

— Sigur, dacă ai atât de multă nevoie de mine. 

— Ești extraordinară, Natalie. Carolyn nu suporta gândul că 
am să merg singur. Vin să te iau peste o oră. 

e 

Prioritatea priorităților, acum, era să-l enerveze pe Finny cât 
mai puțin. Faptul că ajungea la dineu reprezenta un succes; 
avea nevoie de un ghid, mai mult chiar, de un aliat. Faptul că 
atașatul cu afaceri devenise livid, nu o impresiona. Semăna 
foarte mult cu Harry Truman, avea o mustață perfectă, la fel ca 
și hainele de seară. Era scund, chelia lucioasă abia îi ajungea 
până la umăr și când o ajută să urce în mașină - limuzina 
ambasadei, cu steag american - îi șopti printre dinţi, ca să nu 
audă șoferul ms: 

— Să mai întindem puţin coarda și să spunem că tu ești 
afurisita de nepoată-mea. 

Natalie îl sărută pe obraz. 

— Mulţumesc, iubitule. Și tata îți mulțumește. 

— Păi, se pare că așchia nu sare departe de trunchi. Să-i spui 
asta. 

Poliţia rutieră, GAI, dirija traficul pe Marx Prospekt, de lângă 
Kremlin, dând prioritate lungului șir de mașini Zil, Mercedes și 
Cadillac. 

— Numerele de înmatriculare sunt scrise cu negru, comentă 
Natalie încercând disperată să lege o conversație. Al nostru este 
cu roșu. Ce înseamnă asta? 

— Înseamnă că vei participa la o recepţie pentru crema 
cremelor - V/ast. 

— Roșu înseamnă diplomați? 

— Corect. Dar numai pentru englezi, francezi și poate 
japonezi. Armata Roșie are ceva în comun cu japonezii. Au un 
interes comun - să fure computere americane. 

— Îţi sunt cu atât mai recunoscătoare, domnule Finny. 


— Spune-mi mai bine unchiule David. 

La intrare, gărzile militare îmbrăcate în ţinută de gală 
verificau invitațiile și apoi persoanele din mașină. După ce trecu 
de poartă, mașina porni pe o alee. La stânga era Muzeul armelor 
și marele palat al Kremlin-ului. În dreapta, Natalie văzu o pădure 
deasă de brazi, un fel de parc și avu sentimentul că a părăsit 
lumea și orașul Moscova. 

Au intrat în piaţa catedralelor, un grup de biserici și catedrale, 
unele solemne, altele vesele, cu acoperișuri aurite strălucind în 
lumina reflectoarelor. Natalie întrebă ceva în legătură cu turnul 
octogonal care se ridica dintre biserici, dar Finny tăcu înțepenit 
precum bronzul tunului „Tar” ce se afla în faţa lor. Mașina se 
opri la capătul șirului de automobile care așteptau la rând. La 
intrare, soldaţii îi întâmpinară cu umbrele; începuse să ningă. 

În foaier, cadeţii le luară hainele. Unul dintre ei îi arătă lui 
Natalie unde își poate schimba cizmele cu pantofii. Mama nu 
uitase să-i reamintească acest obicei rusesc. 

Finny o așeză în șirul de oaspeţi care așteptau să fie primiţi. 
Natalie văzu un salon auriu, imens, luminat de uriașe 
candelabre de cristal. Pe mese erau aranjate Zakuski. Chelneri, 
în livrea, serveau pahare de șampanie pe tăvi de argint. 

— Să nu spui nimănui, dar să știi că ţarul s-a întors. 

Finny apreciase deja, în mod favorabil, ţinuta ei clasică. Acum 
mustata îi tremura în ceea ce voia să fie un zâmbet. 

— Armata Roșie nu se sfiește de fast, chiar sub noul regim. 

— Salonul acesta este uluitor. 

— Sovieticii sunt cei mai eleganţi revoluționari de pe pământ. 

— Bine, dar pe străzi totul pare atât de sărăcăcios. 

— Sunt mai buni când e vorba să se laude - vezi metroul, 
monumentele de război. Dacă vrei vitrine, te duci în Franța. 
Versaille-ul arată de parcă Sotheby i-a distrus mobilierul. Aici, 
datorită lui Lenin, mulţimea este ţinută dincolo de palat. Tronul 
din colț, de colo, stă așa de cinci sute de ani. 

Natalie tocmai se întreba cum va reuși să-l recunoască pe 
mareșalul Lapșin, sau pe căpitanul Nestorov în marea de 
uniforme din sala de recepţie. 

Finny rezolvă dilema. 

— Acela este membru în Biroul Politic, tovarășul Kodinko; el, 
împreună cu soţia, primește invitaţii. Lângă el sunt câţiva 
mareșali. Cred că Aksionov Kapiușki. 

— Soţia lui Kodinko este uluitoare. 

— Așa îţi dai seama, așa faci distincţie între noul regim și cel 
vechi. Soţiile regimului Gorbaciov sunt zvelte. Turma care îl 
înconjura pe Brejnev era însurată cu ursoaice... Bineînţeles ei își 
puteau permite să întreţină amante. 

Membrul Biroului Politic și soția lui făceau primirile cu 
eleganță de parcă ar fi fost educați în Manhattan. Au acceptat 
regretele transmise de ambasadorul american, l-au salutat pe 
Finny în engleză, i-au transmis simpatie pentru soție și au 
primit-o călduros pe Natalie. Un aghiotant a murmurat ceva la 
urechea doamnei Kodinko și aceasta i-a zâmbit prietenos. 

— Cotillon Furs, bineînţeles. Am cumpărat una din hainele 
dumitale când am fost la New York. O nurcă excepţională. 
Gregory, doamnă Nevski, el mi-a lucrat haina din America. 

— Vameșii nu au fost deloc încântați, completă soțul cu un 
zâmbet suav. Până la urmă i-am convins că aducem haina în 
țară ca să o copiem. 

— Sunt flatată, spuse Natalie în rusește. Vă rog să mă vizitaţi 
când veţi veni la New York. 

Au continuat prezentările, dar niciunul dintre militarii care îi 
salutau nu a clipit la numele de Nevski. 

— Nu mi-am dat seama că vorbești rusește, spuse Finny cu 
admiraţie. 

— Tata a vrut să mă facă diplomat. 

— Și ce s-a întâmplat? 

— Eu am vrut să fiu bogată. 

Chelnerii le-au adus șampania și au început să se plimbe prin 
sala de recepţie. Finny a prezentat-o pe Natalie rușilor și 
europenilor, care s-au arătat dezamagiţi de boala soţiei sale și 
au studiat-o pe Natalie ca pe o curiozitate. Îi cunoaște pe toţi, 
gândi Natalie. 

— Spune-mi ceva. Ai numai această mulţime pro sau anti 
Gorbaciov? 

Finny chicoti încântat. 

— Depinde de interlocutor. 

— Eu vorbesc serios. 

— Armata Roșie a rămas conservatoare, dar Gorby a fost 
atent să nu o ofenseze prea tare, deși s-a înfuriat când tânărul 
acela german a căzut din ceruri. 


254 


— Dar civilii? Erau mai mulţi oaspeţi civili decât se așteptase 
ea să vadă la o recepție militară. 

— Tinerii sunt ai lui. Dar în noaptea asta, aici, nu prea văd 
decât bătrânii din vechea gardă. Eu le-aș spune „mulţimea 
noului val”. Opoziția este destul de amorfă și nu-i prea bine 
organizată. 

— Ce dorește opoziția? 

— Așa cum spune cântecul, vor să muncească în stilul lor. 
Sigur, acordă respectul cuvenit disciplinei, dar nu în detrimentul 
propriilor privilegii. De ani de zile aici se desfășoară aceeași 
veche poveste. Socialismul funcţionează atâta timp cât există o 
elită să îl impună. Acum nu doresc decât să schimbe elitele. 

— Ţi-ai imagina o lovitură de stat? Finny se înecă auzind 
această absurditate. 

— Mda, condusă de un alcoolic ratat. Ceea ce îi supără cel 
mai mult sunt cartelele pentru votcă. 

— N-aș zice că aici se face economie. 

— Ti-am mai spus doar, tipul este un politician isteț. Finny o 
conduse pe Natalie spre un alt ofiţer. 

Era o recepţie mare și evident nu putea spera să-l întâlnească 
pe Lapșin din întâmplare. Finny bănuia, bineînțeles, că insistase 
din motive personale să vină aici. De aceea o întrebă: 

— Dorești să întâlnești pe cineva în mod deosebit? 

— Soțul meu mi-a vorbit de foarte mulţi oameni. În mod 
deosebit despre un anumit mareșal Lapșin. Este cumva aici? 

Finny avea darul diplomatului de a cerceta o cameră fără a 
lăsa să se vadă asta. 

— Tocmai l-am văzut... Mergând alături de el, Natalie își 
aminti de mama ei. Uite-l! Domnul solid și chel. Este ca un tanc. 
Finny îi arătă spre o ușă care ducea în galeria de tablouri, 
folosită acum ca sală de dans. 

Reuși să îl repereze. Era solid ca Eddie Mayall și avea o 
coroană de păr alb pe capul masiv. 

— De ce nu a stat Lapşin la primirea oaspeţilor? 

— Excelentă întrebare. La ambasadă cinci sovietologi se 
străduiesc deja să răspundă la ea. Știm că este șeful Consiliului 
militar. A fost comandantul forțelor sovietice în Germania, ceea 
ce înseamnă cale liberă spre vârful ierarhiei. Se vorbește că 
secretarul general îl cam ţine în umbră, ceea ce înseamnă că nu 
va ajunge în Consiliul apărării naţionale. După părerea mea, 

Lapșin alunecă pe tobogan. Dar este o părere. Ai putea petrece 
o viaţă întreagă încercând să ghicești cine conduce Armata 
Roșie. Și există oameni care o fac. Vrei să-l cunoști? 

Natalie îl prinse zâmbind de braţ. 

— Te-am monopolizat. Voi merge singură. Sunt convinsă că 
trebuie să saluţi anumite personalități. 

— Foarte drăguţ din partea ta. Te caut la cină. 

Finny se îndepărtă salutând un ofiţer din marina rusă ca pe un 
vechi prieten. 

Natalie își făcu drum printre invitaţi, lăsă paharul gol și luă 
altul plin, apropiindu-se încet de galeria de tablouri. Lapșin 
trecea de la un tablou la altul, înfigându-se în fața fiecărei opere 
de artă într-o atitudine războinică. Pașii lui răsunau pe parchetul 
strălucitor. Natalie intră și se opri în faţa unui peisaj, în calea lui 
Lapșin. 

O pereche termină de admirat tablourile și părăsi încăperea. 
Mareșalul Armatei Roșii era la câteva tablouri distanță de 
văduva americană. Natalie își dădu seama că se apropie, după 
zgomotul medaliilor de pe piept. A treia oară când îl auzi, 
mareșalul Lapșin se afla lângă ea, privind peisajul și cercetând-o 
din cap până-n picioare. 

— Frumoși copaci, remarcă el. 

— Îmi amintesc de casă, spuse Natalie. Lumina. 

— America? 

Cum să nu recunoască un soldat accentul american? 

— Connecticut. 

— Probabil că ești bogată. 

Natalie se întoarse și îl înfruntă. Arăta ca un pudel bătrân și 
gras - amabil, mulţumit de el și foarte înțelept. Hotărî că nu 
trebuie să-l subestimeze și-i întinse mâna. 

— Bună seara, domnule. Eu sunt Natalie Stuart Nevski. 

— Viktor Lapșin. Îi strânse mâna și privi verigheta. Și soţul 
dumitale? 

— Sunt văduvă. 

— Atât de tânără! la stai! Doamnă Nevski. Boje moi, soţia lui 
Vasili. 

Mareșalul Lapșin o prinse pe Natalie de după umeri și o sărută 
zgomotos pe obraji. 

— Atât de tânără, atât de tânără. Avea lacrimi în ochi. Am 
făcut războiul împreună cu tatăl lui Vasili. Cavalerie. Îţi poţi 
imagina? Cazacul! Apoi, a apărut micuțul cazac american. A 
crescut repede. Ce bărbat ai avut! 

Natalie încercă să ghicească gândurile bătrânului mareșal dar 
eșuă lamentabil, neputând să lege abisul de ani, istorie și 
cultură care îi atenuau instinctele, făcând-o incapabilă să judece 
dacă lacrimile lui Lapșin erau altceva decât o demonstraţie a 
faimoasei sensibilități rusești. Totuși i s-a părut ciudat că a durat 
atât de mult până când i-a recunoscut numele. 

— Și acum bietul Vasili, mai tânăr decât mine, a murit și el. 

— Știţi, Wallace nu a murit pur și simplu, domnule mareșal 
Lapșin. A fost împușcat. 

— Deci, este adevărat? Am auzit, dar mi s-a părut atât de... 
aiurea. Criminalul a fost arestat? 

— Încă nu. 

— Ah! Auzi atâtea despre violenţa americană, dar nu crezi că i 
se poate întâmpla unui cunoscut. Trăim într-o lume nebună. 
Sunt încântat să te cunosc. Aș fi dorit să ne cunoaștem sub 
auspicii mai bune. 

— L-aţi cunoscut bine pe soțul meu? 

— Mă vizita, mai ales în ultima vreme, m-a ajutat cu un 
proiect de creștere a nurcilor în fermă. 

— Aţi fost apropiaţi? 

— Ce înseamnă apropiat? Vezi un om o dată sau de două ori 
pe an, timp de patruzeci de ani. Într-o zi el moare și tu exclami, 
Boje moi, era prietenul meu. Dar ce faceţi dumneavoastră, 
doamnă Nevski? Ce faceţi în Rusia? 

— Am venit pentru licitaţia de la Leningrad, răspunse ea cu 
impresia că a simţit oarecare iritare în tonul lui. 

— Ce coincidenţă fericită să veniţi la acest dineu la Moscova. 

— Eram liberă în week-end. A fost o întâmplare. Un vechi 
prieten al părinţilor mei este însărcinat cu afaceri la ambasada 
noastră. 

— Ah! Expresia de pe chipul lui Lapșin era indiferentă. 

Eu sunt soția mortului, își reaminti Natalie statutul ei social. 
Văduva. Prietenul lui mă va trata ca și cum nu știu nimic. Dar va 
fi obligat să răspundă la întrebările văduvei. 

— Când l-aţi văzut ultima dată pe Wallace? 

Lapşin ezită și ea crezu că o va minți. In loc de răspuns, el 
pocni din degete. Un aghiotant apăru în cadrul ușii, făcu un 
semn și doi chelneri pătrunseră în galerie - unul aducea votcă și 
gheață, celălalt șampanie aurie. 

— Vom bea în amintirea lui Vasili, spuse Lapșin. Lui îi plăcea 
șampania. Dumitale îţi place? 

— Da. Zolotoie, nu-i așa? Nu am băut niciodată. 

Chelnerul cu votca a fost trimis înapoi, celălalt a deschis sticla 
de șampanie rusească. Lapșin a luat-o și a turnat în cupe. 

— Vezi ce transparentă este sticla? 


— Da. 
— Se spune că Louis Roederer a proiectat această sticlă 
pentru Alexandru al III-lea, ca să vadă ţarul dacă nu i se punea 


otravă în vin. Și, uite aici! Mareșalul îi arătă fundul sticlei. Este 
plat. 

— Deci, nu ai unde ascunde bomba. 

— De unde știi? 

— Mi-a spus Vasili. 

Lapșin gemu. 

— Mi-a stricat toată povestea. 

— Dar Vasili n-a știut să-mi spună de ce mai folosiţi aceste 
sticle. Țarii nu mai sunt. 

— Poate din inerție. Sau, poate, pentru că țarii continuă să 
trăiască... 

— Ca și asasinii, îl întrerupse Natalie. 

Lapșin o privi. 

Chiar dacă ar mai trăi o sută de ani, nu ar ști să spună dacă a 
văzut sau și-a imaginat doar o flamă tăioasă în ochii lui. 

— Când l-aţi văzut ultima dată pe Vasili? întrebă din nou. 

Faţa rotundă a lui Lapşin se lumină de căldură și mândrie în 
timp ce făcea semn cuiva să se apropie de ei. 

— Vino, vino aici. Am pus mâna pe o americancă frumoasă. 
Natalie se întoarse și văzu un tânăr general rus, împodobit cu 
medalii. Era scund și bine făcut, cu o gură plină și senzuală. 
Obrazul drept îi era puţin rigid, ceea ce sugera o operaţie 


258 


estetică, iar mâna pe care i-o întinse avea o cicatrice fină, albă. 
Ochii căprui erau mici, dar îndrăzneți. 

— Fiul meu, anunță mareșalul Lapşin cu mândrie. Generalul 
Alexandr Lapşin. Doamna Nevski, Alexandr. Căsătorită cu 
prietenul nostru Vasili, blănarul american. 

— Încântat, zâmbi Alexandr. Natalie îi surâse, intrigată. Dacă 
tatăl lui semăna cu un bătrân pudel înțelept, Alexandr Lapșin 
avea graţia inocentă și agresivitatea controlată a unei păsări de 
pradă. Pus la punct, așa cum probabil era întotdeauna, părea 
cam periculos. Dacă l-ar fi întâlnit la New York ar fi gândit 
despre el că este unul din acei bărbaţi capabili să încalce toate 
regulile. 

— Bun venit la Moscova, spuse el și, spre surprinderea ei, îi 
sărută mâna politicos. Tatăl meu îl cunoștea de mulţi ani pe 
soțul dumitale. Și eu l-am întâlnit de mai multe ori. 

— Recent? 

— Ce zici de ea, băiete? întrebă mareșalul. Vasili s-a 
descurcat al naibii de bine, nu? 

— Te rog să-l ierţi pe tata, zâmbi Lapşin, trecând cu foarte 
mare ușurință de la rusă la engleză. Abuzează de privilegiile 
vârstei înaintate. Ce faci aici? 

— Tocmai îi spuneam tatălui tău că am venit să cumpăr 
blănuri, spuse Natalie în rusă, dornică să îi menţină pe amândoi 
în conversaţie. 

— Nu la Moscova? 

— La Moscova sunt turistă. 

— Să nu spui că Inturistul a organizat o excursie. 

— Nu, de fapt am venit pe neașteptate la această recepţie. 
Atașatul ambasadei este un vechi prieten de familie. 

— Ultima americancă pe care am întâlnit-o, din întâmplare, 
m-a trimis în spital pentru șase luni. 

Natalie privi nesigur la Lapșin bătrânul, care, la rândul său, își 
privea perplex fiul. 

— Mă tem că nu înţeleg. 

— Numele ei era Stinger. Ne-am întâlnit în Afganistan. 

— S-a jucat cu pistolul meu de parcă îi era un vechi și bun 
prieten. 

O gratulă pe Natalie cu un zâmbet sever, provocând-o să îi 
răspundă. Rușii, îi spunea Wallace, cei pe care i-a iubit, 
respectau forța, cu atât mai mult la o femeie. 

— Se pare că nu erați prea iubiți în Afganistan. 

— Au învăţat de la vietnamezi să ne urască, pară Lapşin. Și o 
fac al naibii de bine. Nu mă plâng. Am plecat acolo colonel și m- 
am întors general. 

— Fii atent, îl avertiză tatăl, arătând spre ușă. Un grup de 
bărbaţi și femei intrau în galerie, discutând și râzând. În spatele 
lor, privind peste ei, se afla tânărul ofițer KGB, pe care Natalie îl 
întâlnise la hotelul Astoria. 

e 

— Ce caută aici? întrebă mareșalul. 

Alexandr ridică din umeri. 

— Kiricenko! Vino aici. Am prins o americancă. Poate e 
spioană... Ori după noi ai venit? 

— Nu îl provoca, îi ordonă bătrânul. 

Kiricenko se apropie, despărțind grupul în două, ca o lamă de 
cuțit, îl salută pe bătrânul mareșal cu politeţea omului mai 
tânăr, iar pe Alexandr cu un gest scurt din cap. 

— Valeri Kiricenko, ţi-o prezint pe doamna Nevski. L-ai 
cunoscut pe Vasili, soțul ei? 

Kiricenko întinse o mână osoasă și spuse cu răceală: 

— L-am cunoscut pe soţul dumneavoastră. Înţeleg că a fost 
împușcat. Vă prezint condoleanțele mele. 

Natalie mulțumi și își presă mâna de coapsă pentru a-și 
stăpâni tremurul. Tânărul Lapșin observă gestul. 

— Kiricenko, tocmai îi povesteam doamnei ce război minunat 
am avut noi în Afganistan. A fost de o sută de ori mai eficient 
decât un exercițiu de antrenament. Ofiţeri și soldați răniţi, trupe 
rodate în acţiune... 

Bătrânul îl privi preocupat, dacă nu chiar îngrijorat, pe fiul său 
care ironiza fără rezerve un ofiţer KGB. Chipul acestuia însă 
rămase inexpresiv. Natalie se îndoia că afirmaţiile lui Lapșin 
erau neobișnuite. Îi era suficient să-i privească pe cei din jur, 
care gustau cu plăcere fiecare cuvânt al tânărului general. 

— Nu mai suntem o armată pentru menţinerea păcii. 

— Încercaţi cumva să mă șocați? Sau ceea ce aud eu acum se 
numește G/asnost? întrebă ea. 

Generalul Lapșin rânji. 

— Dacă preferi să te tratez ca pe o naivă, află că ducem o 
luptă împotriva elementelor contrarevoluționare perfide din 
vechiul regim ostil. Este în pericol chiar viitorul comunismului. 

Privi cu mândrie și amuzament în jurul său, provocându-l pe 
ofițerul KGB să îl contrazică. 

— Dar ceva îmi spune că dumneata nu ești o naivă, doamnă 
Nevski, așa că nu te voi minţi. Nici nu-ți voi cere scuze. Nimeni 
nu știe mai bine decât un american că marile puteri au nevoie 
de armate mari, iar marile armate se menţin cu sânge. Ești de 
acord cu mine, Kiricenko? De preferat cu sângele străinilor. 

Hotărât, parcă, să-l provoace pe ofițerul KGB, Lapşin continuă: 

— Exact așa cum polițiștii își antrenează ochii privind pe 
gaura cheii, pentru a proteja casele bravilor soldaţi aflaţi pe 
front. 

Cei doi bărbaţi își încrucișară privirile și o ură electrizantă se 
instală între ei, așa cum se ridică fierbinţeala din nisipurile 
încinse de soare. Natalie folosi momentul pentru a schimba 
subiectul. 

— Americanii au impresia că Rusia trăiește o nouă revoluţie. 

— Poate fi adevăr și speranţă în asta, spuse generalul Lapşin, 
brutal. 

Totuși Kiricenko păru dornic să răspundă: 

— Trăim într-adevăr o revoluţie, condusă de secretarul 
general Gorbaciov. Se petrece exact așa cum a explicat Lenin - 
atmosfera revoluționară există atunci când păturile 
conducătoare nu mai pot conduce după regulile vechi, iar cele 
de jos nu mai suportă un mod de viaţă depășit. În timp ce 
Brejnev dormea, iar poporul sovietic își oblojea rănile provocate 
de Marele război pentru apărarea patriei, se năștea o nouă 
generaţie, care și-a luat locurile în pătura conducătoare. Animat, 
ofițerul arătă tablourile din galerie și făcu un semn spre sala de 
recepţie. luri, cel de colo, a terminat, șef de promoție, 
Universitatea din Moscova; soția lui este chirurg. Aleksandr, cel 
de dincolo, este editor. Mihail este medic; Ivan, inginer în 
materie de plasmă. 

— Cel puţin doi dintre ei sunt sponsorizaţi de KGB, îl 
întrerupse Lapșin. După vechea tradiţie, de a recruta cele mai 
strălucite minţi tinere din Mama Rusia. Sau poate ar trebui să 
spun că au fost corupți? Se întoarse spre Natalie, care începuse 
să creadă că generalul este cam ametit. Foarte puţini vestici 
sunt conștienți, doamnă Nevski, că KGB-ul tovarăşului Kiricenko 
are sute de departamente, institute de cercetare, tancuri, că 
folosește batalioane de oameni luminaţi la minte. O elită a elitei, 

apărători ai partidului și centurioni ai ideologiei. Impresionant, 
nu-i așa, Kiricenko? Uluitoare această imagine persistentă a unei 
armate de spioni, polițiști și temniceri, nu? 

Kiricenko îl ignoră. _ 

— O nouă generaţie, doamnă Nevski. lți poţi imagina ce 
înseamnă secretarul general pentru astfel de bărbaţi și femei? 

Entuziasmul lui Kiricenko era sincer nedisimulat, dar bărbaţii 
și femeile pe care îi privise păreau stânjeniţi că i-au atras 
atenția. 

— Un domn din Leningrad mi-a spus, despre secretarul 
general, „Este de-al nostru”. 

— Asta este! Ceva ce semăna a zâmbet apăru pe buzele 
ofițerului KGB. 

— Cameleon pe gheaţă? întrebă Lapșin plin de sarcasm. 

Chipul lui Kiricenko se întunecă, dar Natalie trebui să 
recunoască că bărbaţii eleganţi de la această petrecere emanau 
multă energie, străluceau ca bijuteriile între uniformele militare. 
Cu toate aceste siluete elegante și stilate, cu toate bijuteriile și 
cravatele moderne, recepţia de la Kremlin aducea a întrunire 
între profesioniști experimentați. Kiricenko o privi tăios pe 
Natalie. 

— Gorbaciov a trăit foarte bine, și eu am trăit foarte bine sub 
vechiul regim, dar îl distrugem pentru că nu mai este bun pentru 
ţara noastră. 

— Voi, reformatorii, ignoraţi în mod deliberat oamenii cu care 
munciţi, spuse generalul Lapşin. Rușii nu-și doresc neapărat o 
nouă ordine. Perestroika și Glasnost, reformele economice și 
dreptul de a face afaceri pe cont propriu, unde duc? Anul trecut, 
la Moscova, fiecare al treilea cetățean a deschis un stand de 
limonadă. N-am mai văzut așa ceva decât în America, unde în 
prima zi de primăvară standurile de răcoritoare apar precum 
ciupercile, dar vânzătorii sunt copii. 

— Tocmai de aceea eșalonul de conducere este atât de 
important, interveni bătrânul. 

— Vom sfârși și noi ca și țarii Rusiei, continuă tânărul Lapşin, 
convinși că singura modalitate de a-i conduce pe ruși, pe mujic, 
este bătaia ruptă din rai. În ţara dumneavoastră există o situaţie 
asemănătoare, doamnă Nevski. Cine mai este acum atras de 
noua ordine din ţările estice, propagată de voi? În timp ce 
Brejnev dormea, noi ne-am creat propria noastră ordine în Est, 

dar nomenklatura este respinsă și va sfârși prin a fi ignorată... 
Între timp, noi stagnăm. Am construit arsenale nucleare, 
industrie grea, dar lumea s-a schimbat, iar noi am pierdut 
trenul. Ne lăudăm că avem cea mai mare extracţie de fier, dar 
lumea folosește plastic. Scormonim pământul pentru petrol, iar 
lumea inventează mașini care consumă din ce în ce mai puţină 
benzină. Ne chinuim să facem video-recordere, iar copiii lumii 
civilizate se joacă la grădiniță cu computere. Uneori, îmi spun: și 
ce dacă? Ce valori au pierdut vesticii făcând aceste schimbări? 
Ce mai aveţi voi sacru, acum că folosiți plasticul și computerul? 

— Filosofia este un lux, comentă Kiricenko. Vom filosofa și noi, 
după ce îi vom ajunge din urmă pe ei. 

— Veţi fi singuri, tovarășe. Mujicul nu-și face cruce decât când 
aude tunetul. O ușoară alunecare spre haos nu-l sperie pe rus... 
Este nevoie de un tunet... 

— Eu am impresia că aici trebuie să-și asume cineva primul 
pas spre acțiune, spuse Natalie. 

— Ca să le dea curaj? o ironiză Lapşin. Sau ca să-i 
înspăimânte? 

— Zilele conducerii unice au apus în Rusia, interveni cu 
viclenie bătrânul mareșal. Ce zici, Kiricenko? Acum conducem 
prin comisii. Cum le spuneţi dumneavoastră în America, doamnă 
Nevski? Consilii de conducere? 

— Eu mă gândeam la un om puternic, insistă Natalie, 
ajungând în sfârșit la cuvântul Liubei, vojd. Un tătuc. 

Cei trei ruși schimbară între ei priviri ce se doreau neutre. 

— Stalin? 

— Stalin, repetă Kiricenko. Lui Stalin i se spunea Vojid. 

Natalie îi privi inocent. 

— Eu nu m-am gândit la Stalin. Sunt convinsă că poporul nu a 
uitat ce preţ a plătit pentru acel șef. A 

— Își amintesc, totuși, ce s-a obţinut: disciplină, eficienţă. Îi 
poţi condamna pentru asta? zâmbi mareșalul Lapşin. 

— Bine, dar noua conducere nu cere disciplină și eficienţă? 

— Degeaba cere. Oamenii s-au săturat de apeluri, vor 
acţiune.  Tătucul executa oameni. Aceste execuţii erau 
palpitante. Concentrau atenţia oamenilor. 

— Dumneavoastră şi domnul  Kiricenko și prietenii 
dumneavoastră, pur și simplu nu arătaţi a oameni care să 
permită execuțiile. 

— Sperăm să nu ni se ceară așa ceva. 

— Ce vreţi să spuneţi? 

Cei doi Lapşin ridicară din umeri. 

— Vă gândiţi la o revoltă? insistă Natalie. La o lovitură de 
stat? 

— Întreabă-l pe Kiricenko. El conduce deja o conspirație. 

— Nu-i adevărat! se răsti Kiricenko roșu de furie. 

— Ei nu! Ce efect are asupra oamenilor brigada de fraudă 
fiscală a KGB-ului? 

— Oamenii cinstiţi mor de foame într-o societate coruptă. 
Populaţia noastră a suportat atâţia ani o societate coruptă, încât 
corupţia le-a intrat în sânge. Este de datoria noastră să-i 
arestăm pe cei corupți, să încercăm să facem din ei cetățeni 
onești. 

— S-ar putea ca șmecheriile pe care le-au învăţat la piața 
neagră să accelereze productivitatea, spuse Lapșin greoi. 

Ministrul Rostov, își aminti Natalie, îi spusese că este greu să 
deosebești cine, în ce tabără este. 

— Speranța noastră constă în efectul acestor exemple de 
disciplină asupra tineretului. Tinerii sunt cei care fac 
schimbările. 

— lată! Lapşin desfăcu braţele în semn de neputinţă. Vedeţi, 
doamnă Nevski, ce complot frumos! Un complot inteligent, pus 
la cale de minți luminate, dar tot complot rămâne. 

Ofiţerul KGB se albi. 

— Eu protejez revoluţia, reuși să spună stăpânindu-se cu 
greu. Oamenii din jur întoarseră capetele. Generalul Lapșin 
zâmbi viclean, satisfăcut că a reușit să-l pună pe Kiricenko într-o 
situaţie neplăcută. Când i se adresă lui Natalie, o făcu pe un ton 
neutru, de conversație: 

— La câinii de pază trebuie să ai în vedere două lucruri. 
Primul - mănâncă prea mult. Al doilea - înnebunesc și se 
transformă în lupi. Dacă ar fi oameni, nu le-am spune câini de 
pază, ci anarhiști. 

Inainte să poată răspunde, mareșalul Lapşin îl prinse de mână 
pe Kiricenko. 

— Kiricenko, ar putea Armata sovietică să conducă peste 
capul Comitetului pentru Apărarea Securității Statului și să-ți 
ofere un pahar de armistițiu? Il împinse spre ușă, aruncând fiului 

său o privire furioasă. Kiricenko se lăsă îndepărtat de o sursă de 
iritare care nu mai putea fi oprită. 

Natalie își privea fix paharul. Încerca să arate stânjenită, așa 
cum probabil ar fi fost, dacă n-ar fi căutat cu disperare un fir 
care să ducă la Wallace. _ 

Când ridică privirea, văzu că Lapșin o studia. li zâmbi 
nesigură, hotărâtă să îl înmoaie și să afle tot ce știa el. 

— Tovarășul Kiricenko părea foarte enervat. Eu am crezut că 
voi doi glumiţi. 

— El este unul din copoii cu ciubote murdare. Un ţărănoi care 
știe că nu mai are loc. 

— Sunt surprinsă de duritatea cu care l-ai tratat. Nu ţi-e frică? 

— Frică? De ce să-mi fie frică? 

— Kiricenko pare să aibă un grad înalt în KGB. 

— De fapt, da, aproape de vârf. Cel mai tânăr din Comitetul 
Central și cu evoluţie sigură spre Biroul Politic. In zilele noastre, 
dacă pui mâna pe hoţii mărunți, ai cele mai mari șanse să 
avansezi. Cum eu nu sunt corupt, nu am motive să-mi fie frică 
de Kiricenko. 

Natalie privi prin ușa de sticlă spre locul unde se afla acum 
Kiricenko. Dacă ofițerul KGB era aproape „de vârf”, ce căuta la 
verificarea funcţionarului de la hotelul Astoria? Răspunsul la 
această întrebare o înspăimântă: Kiricenko a fost prezent la 
hotel și la recepţia de astă seară pentru a o urmări pe văduva 
lui Wallace Nevski. 

Când îl privi din nou pe generalul Lapșin, acesta o cerceta 
speculativ. 

— Tatăl dumitale nu pare a fi de acord cu aceste idei. E 
îngrijorat că mergi prea departe, întinzi prea mult coarda. 

— Taţii sunt întotdeauna îngrijoraţi. Le stă în fire. 

— Să fiu în locul dumitale, m-aș teme să-l înfurii prea tare pe 
Kiricenko; mi-ar putea face rău. 

— Asta pentru că dumneata nu-l cunoști așa cum îl cunosc eu. 
Este incoruptibil. Dacă eu fur ceva, sunt un om mort. Dar eu nu 
fur, nu am acest obicei. Nici nu am motive să fur. Am tot ce îmi 
doresc. 

— Absolut tot? 

— Vrei să constaţi? 

— Ce vrei să spui? 

— Ești invitata mea la cină. 


— Nu stai la masă aici? 
— Știu un loc mult mai potrivit. 

— Cred că mi-ar plăcea, zâmbi Natalie. Chiar foarte mult. Dar 
sunt însoţită de cineva și nu pot fi nepoliticoasă. 

Generalul Lapșin îi zâmbi, plin de sine, dar și cu o ușoară 
ironie, ceva foarte asemănător cu zâmbetul lui Greg Stuart. Și la 
înfățișare semăna cu Greg, până la faţă; generalul avea o față 
lată, slavă și niște ochi căprui cu accentuate nuanţe de negru. 

— Spune-mi cum se numește. ÎI trimit imediat la Kabul. 

— Excelentă idee, dar din nefericire este membru al 
ambasadei noastre. 

— Nicio problemă. Am prieteni printre americani. Îl trimitem în 
Nicaragua. Sau, dacă nu reuşim, îi vom șopti tovarăşului 
Kiricenko că însoţitorul tău este spion și lăsăm KGB-ul să se 
ocupe de el. 

— Cred că prefer să mă descurc singură. Dă-mi câteva 
minute. 

Lapșin îi luă din mână paharul gol. 

— Sper. Ne întâlnim la intrarea principală. 

Natalie traversă în grabă salonul aglomerat, căutându-l pe 
Finny, care o văzuse deja de la masa cu zacuski, masă ce îi 
oferea un unghi de observaţie foarte bun spre galeria de 
tablouri. 

— Cum te descurci? o întrebă el. 

Natalie îi explică totul și îi cern scuze. 

— M-ai ierta dacă aș prefera să sar peste un dineu? 

Însărcinatul cu afaceri era de-a dreptul încântat. 

— Ne vedem mâine la micul dejun. Ora opt. La hotelul tău. 
Vreau să aflu tot ce-ţi spune generalul Lapşin. Și tot ce face. 

— Chiar totul? 

— Totul, zâmbi Finny. Mi-ar plăcea la nebunie să trimit la 
Washington o notiţă confidențială despre el. Nu uita că-mi ești 
datoare. Așa că, te rog să fii la hotel. 

— Da, bine, unchiule David. Spune-mi ce se vorbește despre 
el? Soţul meu mi-a povestit numai despre tatăl său. 

— Este o raritate. Un tip foarte ciudat. 

— În ce sens? 

— În această societate, fiii și fiicele oamenilor importanţi nu 
luptă de partea părinţilor. Răsplata succesului este aici când 
copilul tău nu trebuie să lupte cu metodele tale. Fiul unui 
important militar, cum este mareșalul Lapșin, nu trebuia să 
devină militar. Tânărul este inteligent și lucrează ca atașat 
militar la Paris sau la Londra. Și face treabă bună. Dar tânărul 
Lapșin este soldat, la fel ca și tatăl său. Erou în războiul din 
Afganistan. O adevărată legendă. Cei din Pamiat îl iubesc la 
nebunie - tradiționala bărbăţie rusă în tot ce are ea mai bun. 
Apărătorul Patriei Mame. 

— Este foarte îndrăzneț. Am rămas surprinsă de ce a îndrăznit 
să spună în fața atâtor oameni. 

— Este un copil bogat și răsfăţat. Aici li se spune „zeișori”. 
Sunt copiii născuţi cu privilegii. Faptul că nu a ascuns niciodată 
acest lucru îl face și mai răsfățat. Sau cel puţin așa lasă 
impresia. Cât de curând va întinde coarda prea mult. Aceasta nu 
este o societate care să încurajeze nonconformiștii. 

— Mă întreb ce vrea de la mine. 

— Probabil același lucru pe care l-aș dori și eu, dacă nu aș fi 
însurat. 

— Spune-mi ceva și despre Kiricenko. 

— Cine? 

— Valeri Kiricenko, ofițer KGB. 

— Nu am auzit de el. 

— Lapşin spune că este un om important... 

— Oamenii importanţi nu-și fac reclamă, nu ies prea des la 
suprafață. 

(J 

Generalul Lapşin o aștepta cu haina și cu cizmele în brațe. 

— Îmi permiţi? se oferi el să o ajute, dar ea îl refuză. Au ieșit, 
dar în loc să meargă spre șirul de mașini, au ocolit clădirea pe o 
alee, îndreptându-se spre un corp cu trei turnuri ce dominau 
zidul Kremlin-ului. Aleea era luminată și bine curățată de 
zăpadă. Pe zidul turnurilor, acolo unde erau fixate reflectoarele, 
zăpada da o imagine caleidoscopică de alb și roșu. 

Natalie se opri. Fără un motiv anume, vorbi în șoaptă: 

— Ce frumos este! 

— Turnurile au fost îmbrăcate în cărămizi roșii în anul în care 
Columb a descoperit Lumea Nouă. 

Au trecut pe lângă o biserică. Avea impresia că merge pe 
străzile înguste ale unui sat de munte. Aproape că nu-i venea să 
creadă că dincolo de aceste ziduri se afla orașul modern. Au 
depășit liziera de copaci și au ajuns pe un câmp deschis, 
acoperit cu un strat proaspăt de zăpadă. In mijloc se afla un 
elicopter, pe care un soldat îl curăța de zăpadă. 

— Ce înseamnă asta? 

— Un mijloc de transport. 

Generalul Lapşin o conduse spre aparat. Echipajul, în 
uniformă, ieși imediat și salută regulamentar. Apoi îi ajutară să 
urce în cabină. Motorul porni imediat, spulberând zăpada din jur 
și, în câteva secunde, se ridică de la sol. Aparatul ieși dintre 
zidurile Kremlinului și traversă zgomotos orașul. 

— Cum poţi face așa ceva? îl întrebă Natalie. Eu sunt o 
persoană civilă. Sunt cetățean străin! 

Generalul Lapșin începu să râdă în hohote, încântat de propria 
persoană. 

— Este un elicopter al armatei, îi explică, scoțând de sub 
haină o sticlă de șampanie zo/otoie. Eu sunt Armata. 

— Bine, dar eu sunt inamicul. 

— Atunci, ești prizoniera mea, veni răspunsul ceva mai sobru, 
iar Natalie nu putu decât să spere că ghemul din stomac nu s-a 
exteriorizat trădând teama pe care i-o provocase acea glumă. 
Lapșin scoase dopul sticlei. 

— Te deranjează? Nu avem pahare. 

— Este perfect. 

Moscova se zărea dedesubt ca o regină strălucind de bijuterii. 
Au traversat orașul, cartiere care nu semănau cu suburbiile 
americane și, deodată, luminile au dispărut. La douăzeci de 
minute după ce au părăsit Kremlin-ul, zburau deasupra unui 
ținut întunecat, luminat doar ici și colo, de ceea ce Natalie 
bănuia că ar putea fi ferme agricole. Apoi, chiar și acele lumini 
ocazionale dispărură. Zburau deasupra unei întinderi care părea 
fără sfârșit. Undeva în stânga, Natalie văzu Centura Orion. 
Orientându-se după stele, așa cum învățase în Connecticut, 
Natalie își dădu seama că se îndreptau spre nord. 

— Așa o pustietate, atât de aproape de Moscova, încercă ea 
să lege o conversaţie. 

— În fiecare an, din ce în ce mai pustiu. Ne abandonăm 
satele, înghesuim oamenii, ca pe niște animale, în apartamente 

lipsite de suflet. lImaginează-ţi ce goluri poate produce 
singurătatea spiritului. 

— Peste tot s-a întâmplat la fel. Observase că remarcile ei 
generale îl provocau la discuţie. Lapşin reacționă, oprindu-se 
doar când ducea sticla de șampanie la gură. 

— Tristă istorie. În termeni militari este un adevărat dezastru. 
De unde își mai recrutează armata oamenii. Dacă aș avea de 
ales între un pui de incubator și unul crescut la ţară, l-aș alege 
pe ţăran. Are forță, personalitate și este loial. Și nu uită 
niciodată că luptă pentru pământul lui. Are memorie. 

— Pamiat, repetă ea cuvântul rusesc, care însemna 
„memorie”. David Finny, însărcinatul nostru cu afaceri, mi-a 
spus că mișcarea Pamiat ţine foarte mult la dumneata. 

Lapșin primi cuvintele cu un zâmbet de satisfacţie. 

— Rușii, care tânjesc după vechile noastre valori, își aleg cu 
multă grijă eroii din lumea modernă. 

— Pari mulţumit de tine. Cum sunt cei care fac parte din 
pamiat? 

— Sunt tradiţionaliști, ceea ce înseamnă că întruchipează ce 
este mai bun și ce este mai rău în acest popor. 

— Și ce este mai rău în ruși? 

— Când eram o naţiune creștină, îi dispreţuiam pe evreii 
neconvertiți. Acum, când suntem un popor fără Dumnezeu, 
folosim teama faţă de sionism drept pretext pentru a ne acoperi 
defectele. Pari dezamăgită. Ai vrea să adopt o atitudine morală? 

— Soţul meu era evreu. 

— Aș lua o atitudine morală, față de o femeie frumoasă și aș 
spune „Nu este bine să omori evrei”. Dar eu sunt soldat. Iți pot 
spune că cea mai bună apărare pe care au avut-o întotdeauna 
evreii a fost atunci când au făcut impracticabilă uciderea 
evreilor. Așa cum am reușit și noi să facem imposibilă uciderea 
rușilor. 

— Nu înțeleg. 

— Au trecut mai bine de patruzeci de ani de când nemţii au 
avut curajul să ne treacă frontierele. 

În faţa lor, la orizont, se ivi un punct luminos, care devenea 
din ce în ce mai strălucitor. Elicopterul începu să coboare. 
Lapşin luă microfonul și strigă: Nije (mai jos). 

Pilotul ocoli câmpul înzăpezit și copacii care apăruseră pe 
neașteptate. Natalie își încordă privirea. 

— Priveşte în jos, îi spuse el, apoi îi ordonă pilotului: Svet! 
(Lumină). Luminile de aterizare se aprinseră deodată și un cerc 
de foc se desenă pe zăpadă. 

— Dumnezeule! murmură Natalie. 

O haită de lupi, cu ochii fosforescenți, începură să fugă ca 
demonii nopții. 

— De unde ai știut că sunt acolo? îl întrebă Natalie. 

— Sunt niște animale previzibile, zâmbi Lapșin. 

e 

Elicopterul îi urmări pe lupi spre marginea pădurii, traversă un 
râu îngheţat, survolă un câmp pe care erau construite câteva 
șiruri de grajduri, apoi ateriză la câţiva metri de o casă de ţară, 
foarte spațioasă. Câţiva soldaţi se apropiară în fugă și îi ajutară 
să coboare. Aerul rece era tăios. 

— Unde suntem? întrebă Natalie, când Lapșin o prinse de 
mână și o trase în fugă din jetul de aer provocat de elicea 
aparatului. 

— La o Dacha. O conduse spre casă, pe o potecă luminată, 
care îi aminti lui Natalie de casa soţiei lui Greg și de ferma lui 
Jefferson Jervis. Se deosebea prin faptul că era izolată. 
Înconjurată de pădure, a fost singura lumină pe care au văzut-o 
după multe mile de mers. Cerul era negru ca smoala, împânzit 
de o puzderie de stele cum nu mai văzuse niciodată. 

Intrară într-un salon frumos. Un foc zdravăn ardea într-un 
șemineu mare. 

— Să-ţi iau haina. 

Natalie se apropie de foc și-și încălzi mâinile înghețate. 

— Votcă? 

— Da! 

Aduse băutura într-o sticlă de cristal venețian, umplu 
paharele și ciocni. 

— Na zdorovie. Zalpom. (Noroc. Până la fund). 

— Și în sănătatea dumitale, completă Natalie. Savură băutura 
care îi ardea gâtul, sperând în sinea ei că Wallace nu greșise 
când i-a spus că atunci când bei Za/pom, nu te ameţești. 

Lângă sticla de votcă se afla un prăjitor de pâine și un bol din 
aur, plin cu caviar. Lapșin îi spuse că sunt icre de cegă de Volga, 
pește extrem de rar, produs și în crescătorii, în ultimul timp. 

— Când m-am pregătit pentru această călătorie, am aflat că 
secretarul vostru general nu privește cu ochi buni luxul. 

— Care lux? Aceasta este o fermă experimentală, întreținută 
de Ministerul Apărării. Produce pentru armată. Avem aici sere de 
legume, cai de rasă, flori, pui și gâște. Dar cea mai interesantă 
este ferma noastră de nurci. 

Așa se explica existenţa grajdurilor lungi pe care le văzuse. 

— Nurci și cai de rasă. Și mai spui că nu este un lux. 

— Nu neg că avem confort, dar confortul este recompensa 
pentru că ne facem bine meseria. Aceasta este problema 
noastră. Suntem ca puritanii. Negăm și denunţăm orice 
manifestare a plăcerii. Dar cum naiba să recompensăm oamenii 
care duc pe umerii lor responsabilitatea? Pe mine, personal, nu 
mă prea interesează, dar pe alţii, da. Și riscăm să îi pierdem, 
pentru că nu le permitem să culeagă roadele unei munci dificile. 
Când trebuie să facem ceva important în Rusia, apelăm la 
armată. Poate și pentru faptul că armata are modalităţi de a 
recompensa aceste servicii. Uite, am să-ţi demonstrez. 

Răsturnă scrumiera pe un covor plușat. Aduse un aspirator, îl 
puse în priză și strânse mizeria. 

— A curăţat bine? Mai este ceva? 

Se pare că Natalie îl privea cu îndoială. _ 

— Este produs de armată, într-o fabrică de rachete. Întreabă 
orice gospodină și vei afla că preferă să cumpere aspiratoarele 
fabricate de armată. 

— Vorbești serios? 

— Bineînţeles. Pe orice punem mâna, facem un lucru eficient, 
modern. Când consumatorul controlează producţia, aceasta se 
îmbunătățește. Următoarea treaptă este să acordăm o răsplată 
meritată. În prezent nu facem decât să acordăm privilegii, dar 
acestea pot fi retrase. Noi trebuie să acordăm o răsplată 
palpabilă - de exemplu, o proprietate, pe care omul să 
muncească, să știe că este a lui și că o va putea păstra. 

— Nu prea sună a comunism ce spui. 

— Înainte de orice noi suntem ruși. 

— Nu cumva te gândești să fugi din ţară?! 

Generalul Lapșin începu să râdă din toată inima. 

— Un om deștept nu fuge din centrul lumii, ci încearcă să-l 
facă mai bun. 

— Dumneata ești implicat direct în producţie? 

— Consiliez producţia de tancuri. Nu ţi-e foame? 

— Parcă mi-ai spus că ai fost rănit în timp ce zburai cu un 
elicopter. 

— Elicopterul nu-i altceva decât un tanc care zboară. Ești 
foarte atentă, ai reţinut toate amănuntele, nu?... 

e 

Natalie se strădui să-i înfrunte privirea uimită. Era mai înaltă 
decât el, dar el nu păru să dea importanță acestui amănunt 
acum, întrebător. 

— De fapt, atunci când merg la recepții îmi desfășor o parte 
din muncă, îi explică ea. Am obiceiul să ascult și să fiu atentă. 

— Ce fel de muncă? 

— În special, vânzare. 

— De blănuri? i 

— Francise pentru comercializarea hainelor din blană. Inainte 
de a-l întâlni pe Vasili, lucram la o bancă, mă ocupam de 
investiții. 

— Și de unde ai învățat să pui atâtea întrebări? 

Natalie ridică din umeri. 

— A venit cu timpul, probabil. Trebuie să aflu ce dorește 
consumatorul. Nu ai auzit de zicala: „Când consumatorul 
controlează producţia, producţia se îmbunătățește”? 

— Încă o întrebare? Gata, ia o pauză! Ne distrăm. Îi umplu din 
nou paharul. 

— Vrei să-mi arăţi nurcile? îl rugă ea, dorind să îndepărteze 
suspiciunea pe care o abătuse asupra sa dintr-o greșeală de 
neiertat. 

— Este întuneric. Sunt convins că ai văzut sute de nurci. 

— De fapt, mi-e jenă să recunosc, n-am văzut niciodată o 
nurcă vie. Nu am fost niciodată la o fermă de nurci. 

— Adevărat? Va trebui să vii aici ziua. O să-ți arătăm ferma. 
Se fac niște experienţe foarte interesante. Între timp, te invit la 
cină. Nu-ţi este foame? 

— Îngrozitor! 

Îi prezentă casa. Pașii lor răsunau pe parchetul lustruit. Lapșin 
a condus-o într-o sală de bal, o cameră de biliard și i-a arătat o 
colecție de arme, aranjate pe o pânză de damasc. în trecere, 
Natalie remarcă sufragerii mai mici, salonașe intime. Toată casa 
era luminată, deși păreau să fie singurii vizitatori. Totul arăta ca 
în casele intime de protocol ale executivilor din corporaţiile 


272 


americane, dar lambriurile din lemn și covoarele de valoare îi 
confereau un plus de eleganţă. 

Într-un colţ al sufrageriei cineva aranjase o masă intimă, 
lângă cămin. Lapșin trase scaunul pentru ea, apoi se așeză și el, 
în timp ce Natalie admira florile proaspete. 

— Personalul tău obișnuiește să pună două tacâmuri la masă 
când pleci cu elicopterul? 

— Ordonanţa știe să numere când aterizează elicopterul. De 
obicei suntem patru sau cinci ofițeri superiori, cu o poftă de 
mâncare grozavă. |n seara asta vor mânca bine și cei de la 
bucătărie. 

Natalie făcea eforturi să transforme toate întrebările din 
mintea ei în fraze cât mai nevinovate. 

— Nu-mi pot imagina cum arată bucătarul care a aranjat 
această masă. 

— Uite-o, este o femeie. Bună seara, Nadia. 

O tânără îmbrăcată în uniformă militară intră împingând o 
măsuță pe rotile, fără să-și ridice privirea. 

— Doamna Nevski a venit tocmai din America să-ți guste 
supa, spuse Lapșin, făcând-o pe tânără să roșească. 

Natalie își aminti povestea lui Leo Margulies, despre tinerele 
„gimnaste” ale Armatei Roșii, care dădeau spectacole pentru 
Wallace, și se întrebă câte micuţe Nadia existau la fermă pentru 
plăcerile ofițerilor veniţi în vizită. 

— Supă de sturion, spuse Lapșin, când Nadia le puse bucăţile 
de pește în farfurie. Ecaterina cea Mare o consuma în mod 
curent; în zilele noastre este mai rară, pentru că această specie 
a fost aproape distrusă de poluare. Din fericire, armata a găsit 
modalitatea de a-l produce în crescătorii. 

Nadia le puse în boluri câte un polonic de supă și dispăru. 

— Arată excepţional, comentă Natalie, exprimând de fapt 
părerea ei despre Nadia. 

— Trebuie neapărat continuată cu șampanie, zise Lapșin, 
arătând spre sticlă. 

Supa a fost urmată de un alt preparat, tot din pește, o 
delicatesă la modă în secolul al nouăsprezecelea. Lapșin a 
asigurat-o că numai armata știe reţeta. Natalie a lăudat și 
curcanul umplut cu alune, dar la friptura de porc a renunţat. 

— Destul, mulţumesc, nu mai pot. 


Lapșin, care după câte observase că nu se prea atinsese de 
mâncare, a ridicat paharul pentru un alt toast. 

— În secolul al nouăsprezecelea, acestea erau delicatesele de 
care se bucurau milionarii Clubului negustorilor, din Moscova. 
Până la fund! 

Natalie lăsă paharul din mână. 

— Nu mă jigni. Te porţi de parcă n-aș fi invitata ta. 

— Îmi cer iertare, spuse el contrariat. Poate că vreau să aflu 
cât ești de coruptibilă. 

— Am mâncat suficient, mulţumesc. 

— Să mergem, spuse el brusc. Nadia ne-a pregătit cafeaua în 
apartamentul meu. 

Natalie hotărî să nu protesteze, presupunând că 
„apartamentul” lui nu însemna că vor intra direct în dormitor. 

Apartamentul se afla la etajul al doilea, la capătul unui hol 
destul de lung. Era la fel de mare ca și restul casei, dar cu un 
interior mai sobru, datorat probabil gustului proprietarului și nu 
lipsei de bani. Se compunea dintr-un salonaș, un birou, un 
dormitor și o sală de baie. Era mobilat cu mobilier scandinav, 
foarte costisitor. Prin ușa dormitorului se zărea patul dublu, 
spaţios, cu tăblii lăcuite. O oglindă mare era fixată pe plafon. 

— Dacă dorești să-ți împrospătezi machiajul... îi arătă el spre 
baie. 

Natalie nu-și mai văzuse faţa de când părăsise hotelul. Se 
privi în oglindă, cu ochi surprinzător de critici și, în timp ce se 
întreba cum să obţină mai multe informaţii de la general, în 
minte i se strecură cu perfidie întrebarea: „Vreau să mă culc cu 
acest bărbat?” 

Își aminti momentul electrizant pe care-l trăise lângă Ștefan. 
Se gândi apoi la Greg și la cât de mult semăna generalul Lapșin 
cu el; cât de bine i-a părut să-l audă pe Greg la telefon. Ciudat, 
era bucuroasă că Lapşin nu l-a cunoscut foarte bine pe Wallace. 

Lapşin o aștepta în dormitor, cu un pahar de brandy. li bloca 
drumul, între pat și ușă. Lângă pat se afla o vază cu flori, iar pe 
măsuța de toaletă mai multe sticluțe cu parfum. Pe perete, 
agăţate pe un suport, atârnau o mulţime de eșarfe de toate 
culorile. Natalie le mângâie. Erau parfumate cu Madame Rochas. 

— Brandy? 

Acceptă numai pentru a-și ocupa mâinile cu ceva. 

— Na zdorovie. 

Natalie surprinse un licăr auriu în ochii lui. Părea puţin ameţit, 
foarte sexy și foarte hotărât. Încercând să-i distragă atenţia, 
Natalie își roti privirea și observă o carte deschisă pe noptiera 
de lângă pat. Salvarea. Trecu pe lângă el, înconjură patul și luă 
cartea. 

— Citești So/jeniţin? întrebă, străduindu-se să pară cât mai 
surprinsă. 

Lapșin veni lângă ea râzând. 

— Să nu-i spui lui Kiricenko. 

— „Primul cerc”. Ar trebui să-i spun, generale. Nu, stai puţin, 
acum îmi dau seama că aici se desfășoară o muncă de cercetare 
științifică. Lăsă cartea din mână, trecu din nou pe lângă el, 
încercând să se îndepărteze. Lapşin o urmă. 

— Nu fac cercetare științifică, și tu știi asta. 

— Atunci ce faci? Te atrage decadenţa? 

Deveni brusc serios, ca în elicopter. 

— Soljenițîn îmi arată o anumită fază a Rusiei. Când bărbaţii și 
femeile aveau același pământ sub picioare și un spirit deasupra 
lor. 

Natalie observase și la recepţia negustorilor de blănuri din 
Leningrad, și chiar în seara aceea, că rușii se agăţau cu lăcomie 
de idei, plonjând cu repeziciune în discuţii filosofice pe care nu 
le auzeai în America. Renunţă și ea la tonul ironic. 

— Bine, dar aceasta este o viziune creștină asupra poporului. 

— Medievală. Cu toată gândirea noastră modernă, cu toată 
tehnologia noastră fabuloasă, noi nu am reușit să înlocuim 
conceptele creștine de bine și rău. Am reușit să le facem mai 
vicioase decât noi și mult, mult mai puternice. Știu că îmi vei 
aminti de execuțiile publice și de alte asemenea cruzimi. În 
vechea Rusie, un ţăran spânzurat restabilea ordinea printre 
rebeli. În secolul nostru, suntem în stare să exterminăm un sat 
întreg. Noi am pierdut ceea ce aveau creștinii - Credinta în bine 
și rău. Acum nimic nu ne mai poate opri - mă refer la toți: 
capitaliști, comuniști, ruși, americani - să fim inimaginabil de 
cruzi. 

— Dumneata ești creștin? 

— Pentru mine este prea târziu. Știu deja prea multe. 

Se cufundă în tăcere, privind în gol. Natalie se temu că-l va 
pierde, tocmai în momentul în care începea să se deschidă. 
Incercă să-l aducă înapoi, la conversaţie. 

— Cred că încerci să mă convingi că ești un idealist. 

Lapşin îi răspunse cu un zâmbet mohorât. In acel moment 
Natalie își dădu seama că l-a pierdut. 

— Eşti căsătorit, domnule general? 

— Nu. Și eu sunt văduv. 

— Imi pare rău. Răsuci în palme paharul cu brandy. Așa îmi 
spun oamenii mie - văduva. Acum înțeleg de ce. 

— Este un lucru foarte intim și totuși trebuie să-l dezvălui, 
atunci când ești întrebat. 

— Ești prea tânăr să fii văduv... Cum s-a întâmplat? 

— Cartierele locuite de ofițeri la Kabul nu erau atât de sigure, 
cum credeam noi. Apartamentul a sărit în aer în timp ce soţia 
mea pregătea micul dejun. 

— Dumnezeule! Natalie vizualiza imediat niște pereţi decoraţi 
cu gust, prăbușindu-se. Dumneata cum ai... 

— Eu eram pe front. Ea gătea pentru amantul ei. Era un tip 
din regimentul meu, racolat de KGB. Un alt lup precum Kiricenko 
- teroriza oamenii, de parcă nu-i aveau pe mujahedini pe cap. 
CEKA, GPU, NKVD, KGB!! au otrăvit Armata Roșie de la revoluție 
încoace. 

Își ridică privarea și îi zâmbi forţat. 

— Din fericire și amantul a fost făcut fărâme. Așa că le-am 
rămas dator mujahedinilor. 

Natalie mângâie din nou eșarfele din mătase, cutremurată de 
un gând. Ceva îi spunea că nu mujahedinii, ci el a plasat bomba 
în apartament. 

— Crezi despre mine că sunt îngrozitor? 

— Cred că ai greșit la numărătoare. Datorezi afganistanilor 
două lucruri. Nu ai luat în calcul faptul că ai fost avansat. 

— Foarte nostim, râse Lapşin. De ce te prefaci că nu te 
impresionează? 

— Nu mă prefac. Sunt neutră. 

— Povestea este adevărată. S-a petrecut exact așa cum ţi-am 
spus-o. 

— Lipsește ceva. 

Lapșin dădu din cap. _ 

— Sunt un prost, dacă încerc să mint o femeie... In realitate, 
adevărul este că am suferit. M-am căsătorit devreme și într-un 
mod stupid - împotriva voinţei tatălui meu. Mujahedinii m-au 

salvat de la un divorţ scandalos, care nu ar fi făcut niciun 
serviciu carierei mele, pentru că un ofițer trebuie să-și 
controleze bine viaţa intimă. Râse, goli paharul și luă sticla. Așa 
că, m-am întors la Moscova ca un erou de război, care a făcut un 
sacrificiu suprem. Numai tu știi secretul meu. 

Natalie întinse paharul, neluându-și ochii de la el. Îi prinse 
mâna cu vârful degetelor, pentru a-i opri tremurul. Simţea cum 
o arde fiecare deget în parte. O picătură îi căzu pe arătător. 
Înainte să-l poată opri, Lapșin se aplecă și o culese cu buzele. 
Natalie tresări violent. 

— Surprinsă? 

— Confuză. 

Se așteptase să-i facă avansuri din momentul în care i-a fost 
prezentat, la Kremlin. Tresărise pentru că sărutul lui a fost mult 
mai plăcut decât se așteptase și i-a amintit că trecuseră trei luni 
de când nu a mai simţit pasiunea unui bărbat. 

El scoase solemn o batistă și începu să-i șteargă paharul. 

— Pot să-ţi şterg și mâna? 

— Mă ustură. 

— l-o luă în palmă și șterse cu blândețe în jurul unei 
zgârieturi. 

— Ești tăiată. 

— Ah, am făcut un lucru caraghios astăzi. Am muncit voluntar 
la un proiect de restauraţie. 

— Unde anume? 

Ești nemaipomenită, gândi ea. Ai venit să afli secretele lui și 
uite cum le trădezi pe ale tale. 

— La Kitai-Gorod, spuse încercând să pară indiferentă. M-a 
amuzat să fac altceva decât fac de obicei turiștii. 

— Eu când merg la Londra, scriu poezii prin cârciumi. Toţi 
cred că sunt irlandez. 

Continua să o ţină de mână și, încet, încet, o trăgea spre pat. 
Ea avea impresia că se va putea, opri, când va dori, dar se 
pierdu de tot în licărul auriu din privirea lui și se lovi de o 
măsuță. De pe măsuţă căzu o fotografie înrămată. Natalie se 
aplecă să o ridice. 

Era fotografia unei femei frumoase - trăsături regulate, bucle 
negre, sprâncene arcuite, expresie exotică, mândră și foarte 
hotărâtă. Femeia căreia îi aparţineau florile, eșarfele și 
parfumurile. Lapșin o privea foarte atent. 

— Prietena ta? 

— Da. 

— Una din multele? îl tachină Natalie. 

Oare cu cine semăna femeia aceasta? 

— Doar una, râse el. 

Lui Natalie i se acceleră pulsul. | se păru că vocea lui Lapșin 
vine de foarte departe. 

— Când eram însurat obișnuiam să-mi spun: „Doamne, după 
ce am să scap, am să fiu un sălbatic”. Am descoperit însă că 
sunt monogam. Suntem împreună de doi ani. 

Își trase ușurel mâna din mâna lui și încercă să-și ascundă 
tulburarea, prefăcându-se că studiază fotografia. Era convinsă 
însă că rusul simte respiraţia ei agitată. Și-o închipui cu o perucă 
blondă. Prietena lui Lapșin era femeia care-l împușcase pe 
Wallace. 

— Unde este acum? dar nu reuși să-și stăpânească tremurul 
mâinilor. 

— Departe. 

Lapșin îi luă din nou mâna. Natalie încerca să se controleze. 
Nu teama o făcuse să tremure, ci furia. Mânia rece o ajută să-și 
controleze corpul și să-l oblige să funcţioneze ca o mașinărie. 
Lapșin îi sărută degetele. Îi venea să-i scoată ochii cu ele, dar, 
mai mult decât asta, își dorea să-l lase să vorbească, așadar, 
lăsă buzele bărbatului să atingă mașinăria. Ordonă mașinii să 
zâmbească, în timp ce mintea ei lucra cu febrilitate pentru a 
găsi următoarea întrebare firească, pe care ar fi fost normal să o 
pună ea dacă n-ar fi văzut fotografia și dacă ar fi fost pur și 
simplu văduva Natalie Nevski? 

— Cum se numește? 

— Dina. 

— Cu ce se ocupă Dina? 

— Chiar vrei să știi? 

— Prietenul ei tocmai îmi sărută degetele. Mă simt oarecum 
legată de ea. 

— Să mă opresc? 

— Cred că da. 


Luă din nou fotografia și studie chipul femeii. Prin prisma 
lucrurilor pe care ea le cunoștea deja, femeia aceea părea mai 
degrabă plină de voinţă, decât puternică. Părea încăpăţțânată, 
avea ceva pervers în ochii sălbatici - era o femeie care făcea tot 
ce-i trecea prin cap, din motive numai de ea știute. 

— Povestește-mi despre ea. Vă înțelegeţi bine? 

— Atâta timp cât obţine tot ce-și dorește. Lapșin zâmbi. Este, 
ca și mine, o moștenitoare a realizărilor tatălui său. Până nu de 
mult, el a făcut parte din Comitetul Central. Îi plac la nebunie 
călătoriile, mai ales în ultima vreme, când noua conducere a 
făcut viața puţin mai grea decât pe vremea lui Brejnev. 

— Poate veni oricând aici, dacă simte nevoia de lux. 

— Ea consideră că am un stil de viaţă spartan. Luxul decadent 
este pentru unii oameni ca un drog. Devin dependenţi. Trăiesc 
în străinătate. 

— Asta crezi despre ea? 

— Dina este ceva mai mult decât o highlife-istka. Mă simt 
bine cu ea. Îi admir ambițiile și sângele rece. Ochii lui aruncară 
un licăr involuntar spre oglinda de pe perete. 

— Ce fel de ambiţii? 

— De exemplu, de a pune mâna pe mine. Este ambițioasă în 
privinţa carierei mele. Există un grup... știi, noi... armata... ne- 
am pierdut locurile în Biroul Politic. Există un grup de oameni, 
care crede că eu sunt cel care le va recâștiga. 

Ştia că nu-i va spune ce grup, așa că-l întrebă: 

— De ce tocmai tu? 

— Sunt tânăr. Sunt erou. Sunt capabil. Și sunt loial. 

— Se pare că vrea să se mărite cu tine. 

— Cred că vrea să vadă mai întâi cât de sus pot ajunge. Luă 
fotografia și o puse în sertarul noptierei. Dar tu? Tu nu ai un 
prieten? 

— Nu. Este prea repede. 

— Nu aveai un prieten când erai căsătorită? 

— Nu. Și eu sunt monogamă. Și apoi, eram îndrăgostită de 
soțul meu. 

— Nu ai fost tentată? 

Își aminti de Greg. 

— Nu spun că nu am fost tentată. Dar nu l-aș fi trădat pe 
Wallace. 

— Tatăl meu mi-a spus că era un om bun. 


— Bunătatea nu are nicio legătură cu ce-ţi spun eu. 

— Parcă Mae West a spus asta, nu? 

— De unde știi? 

— De la Paris. Când eram atașat militar am văzut un milion de 
filme. 

Acum putea să-l provoace să-i povestească despre cariera lui, 
dar el o luă prin surprindere cu o întrebare: 

— Este adevărat că soțul tău a fost împușcat? 

Natalie plecă privirea, pentru a ascunde ura care ar fi putut s- 
o trădeze. 

— Credeam că toată lumea știe. 

— Știu ce au scris ziarele voastre, dar mi s-a părut atât de 
nefiresc. O asasină blondă. A găsit-o poliţia? 

— Cred că a reușit să fugă în Europa. 

— Pare o scuză tâmpă pentru a opri cercetările. 

— Și eu cred același lucru.. 

— Nu înţeleg cum de s-a putut întâmpla așa ceva? 

Ce punea la cale? Ce joc era ăsta? Categoric că știa ce-a făcut 
Dina. Și totuși, a lăsat-o să-i vadă fotografia. 

— Simplu. A venit lângă el și l-a împușcat. Până să realizăm 
noi ce s-a întâmplat, dispăruse. 

Lapșin o privi o vreme. 

— Îmi pare rău... Te vei... crezi că te vei recăsători? 

— Nu este o problemă pe agenda mea de priorităţi. De când a 
murit soţul meu, tu ești singurul bărbat disponibil cu care am 
rămas singură. 

— Nu sunt disponibil. 

— Dar te porţi de parcă ai fi. 

— Nu credeam că vei observa. 

Natalie îl privi drept în ochi. Acum știa ce însemnau nuanțele 
din ochii lui. Căprui, când era relaxat; auriu când era tentat; 
negru, când tatona. Ochii lui erau din nou negri. 

— Dacă prietena ta, Dina, ar intra acum, aici, te-ar împușca? 

— Nu, răspunse generalul Lapșin. Dina te-ar împușca pe tine. 
Eu sunt o problemă importantă pe agenda ei de priorităţi. Ochii 
lui rămaseră întunecați ca noaptea. 

— În cazul acesta, ar fi mai bine să plec. Trecu pe lângă el și 
intră în salon. Lapșin fugi după ea. 

— Nu. Nu. Nu ai înțeles că glumeam? Dina nici nu este în ţară. 

— Dar unde e? 

— La New York. Lucrează la Ministerul de Externe. 

— Ei bine, dacă ea vine mai des la New York, ar trebui să vii și 
tu. Am putea lua masa în trei. 

— De fapt, este prima ei călătorie la New York. Pregătește 
vizita secretarului general. 

— Când urmează să aibă loc? Poate că Dina va fi acolo, când 
voi ajunge acasă. 

— Pe 14 februarie. 

— De Ziua valentinelor. 

— La voi este ziua îndrăgostiţilor, nu-i așa? Întotdeauna am 
spus că ar trebui să avem și noi o asemenea zi. 

— Trebuie să plec. 

— Mai stai. Aș fi foarte fericit dacă ai rămâne. 

— Nu sunt pregătită să rămân. Și apoi, i-am promis lui David 
Finny că voi lua micul dejun cu el, mâine dimineaţă. Făcu un 
efort să-i zâmbească. Cred că s-a temut că mă vei seduce. 

— Vrea să te descoase în timpul mesei. Este meseria lui. 

— Ce să-i spun? 

— Spune-i că Armata sovietică este îngenuncheată. Ai rupt 
inima unui general rus. 

Discuţia devenise insuportabilă, dar Natalie mai făcu un efort: 

— Am să-i spun că am făcut-o cu unicul scop de a vedea 
armata ajunsă din nou în Biroul Politic. 

— Aş prefera să nu-i spui asta. Am comis o indiscreţie. Dar 
sunt sigur că îi vei spune. 

— Nu-mi pot imagina că un ofițer al Armatei Roșii este 
indiscret, decât dacă o face cu un scop anume. 

Ochii lui Lapșin deveniră aurii. 

— Răspuns diplomatic. Vino. Am să-ţi arăt nurcile. 

— Dar este întuneric. 

— Arată foarte bine în întuneric. 

Lapşin sună să li se aducă hainele și mai turnă câte un pahar 
de votcă. leșiră din casă. Afară luminile erau stinse și gerul 
nopții le biciuia obrajii. 

— Nu văd nimic. 

— Lumina nu face decât să sporească întunericul. la-mă de 
braţ. 

ÎI crezuse nerefăcut după rănile din război, dar îi simţi trupul 
puternic. Mersul îi era surprinzător de sigur. Încet, ochii i se 
adaptară la întuneric și începu să distingă formele copacilor. 

Zăpada părea să reflecte o lumină albăstruie. În faţa lor, în 
câmp deschis, se vedeau grajdurile aliniate. Vântul aducea un 
parfum vag de mosc. Ajunseră repede. 

— Ce se aude? 

— Nurcile sunt animale nocturne. 

Natalie auzea sunete distincte - gheare care se prindeau de 
plasa de sârmă, zgomotul înfundat al trupurilor care cădeau. 

— Dacă ar fi libere, la ora asta ar ieși la vânătoare. Chiar după 
patruzeci de generaţii de captivitate, o nurcă liberă fuge mai 
întâi la râu. Nu uită de unde se trag. 

Lapşin aprinse lanterna. Sute de ochi fosforescenţi o priveau. 
Negri, verzi, roșii. Lapșin plimbă raza lanternei printre rândurile 
de cuști. Din fiecare cușcă ochii priveau lacom - animale de 
pradă. 

Natalie se înfioră. 

— Nu se tem de noi? 

— Nu se tem de nimic. 

— Dar... 

— Nu știu că vor deveni haine. Ele nu știu decât să ucidă. 
Femelele sunt cele mai periculoase - se pare că le face o 
deosebită plăcere să ucidă. Luna trecută a scăpat una din cușcă. 
A omorât cincizeci de găini până au reușit să o scoată din curtea 
de păsări. Era îmbibată de sânge. 

— Au ochi de diverse culori. 

— Chestie genetică. Mi-a spus îngrijitorul. Avem animale cu 
blănuri în diferite culori. Toate sunt din cele mai bune rase 
americane. 

— Wallace a fost vreodată aici? 

— Nu ţi-l poţi scoate din minte? 

— Îl am în inimă, nu în minte. 

— Frumos răspuns. Sunt impresionat... 

Începu să înainteze pe culoar și Natalie îl urmă, temându-se 
să se despartă de raza de lumină. 

— A fost aici? repetă ea întrebarea. 

— Bineînţeles. Ti-am spus doar că îl consultam în legătură cu 
ferma experimentală. 

Inspira mirosul pătrunzător al animalelor și se apropie mai 
mult de el. 

De ce a lăsat-o să vadă fotografia Dinei? 


Pierdută în gânduri, își trecu mâna peste sârma unei cuști. 
Lapșin îndreptă lanterna spre ea și îi trase rapid mâna. Nurca 
era deja pregătită să sară, arătându-și dinţii albi într-un rânjet. 
Speriată, Natalie făcu un pas înapoi. 

— Atenţie, doamnă Nevski. Lumină cu lanterna cușca 
alăturată. Nurca de aici nu avea coadă. Vezi? Și-a pierdut-o la 
vecină. 

— Vreau să plec. Mi-e frig, spuse Natalie. 

El o prinse de mână. 

— De ce ai venit, doamnă Nevski? 

— Aici? 

— În Rusia. 

— Ti-am spus, să cumpăr blănuri de animale. 

— Cum ţi se par acestea comparativ cu cele pe care le aveţi 
în America? 

— Nu-mi dau seama. Nu am suficientă lumină. Și pe urmă, eu 
nu sunt expert. Dar probabil că nu sunt tot atât de bune. 

— Bun. Și atunci, de ce nu cumperi din America? Sau de la 
nordici? Eu cred că după cum scade dolarul este mai avantajos 
să cumperi din America. 

Nu-i vedea faţa, pentru că lanterna era îndreptată spre cuști, 
dar vocea lui devenise sobră și studiată. Intrebându-se ce 
anume suspecta el, Natalie începu să-i îndruge o poveste despre 
obiectivele ei pe termen lung. 

— Preţurile blănurilor în America și Norvegia au crescut cu 
cincizeci la sută anul ăsta. Eu sper să le cumpăr mai ieftin aici. 

— Dar ai spus că nurca noastră nu este atât de bună. Deci, nu 
justifică prezenţa dumitale aici. Este cumva un pelerinaj în 
trecutul soțului dumitale? 

— Trebuie neapărat să existe un motiv? 

Lapșin continua să o ţină de mână. Natalie continuă. 

— Mai am un motiv pentru care am venit. 

— Și anume? 

— Sper să rămână între noi. De când a murit soţul meu, 
acționarii de care depind pentru a putea cumpăra materia primă 
nu cred că sunt în stare să-mi conduc compania. 

— Pentru că ești femeie? 

— Ăsta e unul din motive. Pe de altă parte, mă consideră o 
intrusă. Am venit în Rusia pentru a pune în evidenţă firma 

Cotillon. Să le demonstrez că pot conduce. Asta așteaptă ei de 
la mine la Leningrad. 

— Leningrad? Dar noi ne-am întâlnit la Moscova. 

— Mi-am luat liber în week-end. Continua s-o privească 
suspicios. Mă tem că nu mă voi putea descurca fără Wallace. 
Cred că mi-am pierdut curajul. Poate că am fugit la Moscova ca 
să mă ascund de ei. Te rog să nu spui nimănui. li zâmbi 
nesigură. 

— Ce s-ar întâmpla dacă ai hotărî să rămâi aici, cu mine, la 
Moscova? Dacă nu te-ai mai întoarce la Leningrad? 

— Ar veni să mă caute... Îmi este foarte frig. Aș vrea să plec 
acasă. 

Lapșin luă o sticlă cu votcă în elicopter și se îmbată rapid. 
Când luminile Moscovei apărură la orizont, începu să bâlbâie: 

— Nu vreau. 

— Ce nu vrei? întrebă Natalie, dar generalul Lapşin îi zâmbi 
năuc și adormi imediat. 

e 

— Cum a mers? o întrebă Finny, a doua zi, la micul dejun. 

— AŞ da orice pentru o ceașcă de cafea. Am o durere de cap 
îngrozitoare. Doamne, cât beau oamenii ăștia! 

Finny îi umplu o ceașcă. Natalie sorbi o înghiţitură și o savură 
îndelung. 

— Generalul Lapșin m-a avertizat că voi fi descusută azi la 
micul dejun. 

— Doamnă Nevski, îmi face deosebită plăcere să iau micul 
dejun în compania unei femei frumoase, ca oricărui bărbat de 
altfel, dar și mai mare plăcere mi-ar face dacă am intra direct în 
subiect. Ce s-a întâmplat noaptea trecută? 

— Omul este un mistic. 

— Cine, Lapșin? 

— Ar trebui să-l auzi vorbind despre război - ai discutat 
vreodată cu un veteran al războiului din Vietnam? 

— Eu sunt unul dintre veterani. 

Natalie își ascunse surprinderea. Asemănarea cu Harry 
Truman îţi lăsa impresia că Finny este mai bătrân. 

— Asta e impresia pe care mi-a lăsat-o. Ca și cum nu și-ar găsi 
locul la Moscova. Își creează o faţadă. Cum i-ai spus? „Copil 
bogat”? De fapt pare de pe altă planetă. Parcă discutam cu un 
drogat înrăit, dar să știi că nu se droghează. 


284 


— Era beat? 

— S-a îmbătat spre sfârșit. Spune-mi, dumneata știai că soțul 
meu era vizitator constant al fermei lui Lapșin? 

Finny ridică din umeri. 

— Am auzit că petreceau mult timp împreună. 

— M-a dus și pe mine la fermă. 

— A naibii excursie. Câteva sute de mile. 

— M-a dus cu elicopterul. 

— Glumești! 

— Nici mie nu mi-a venit să cred. Am ieșit dintre zidurile 
Kremlin-ului într-un elicopter al armatei. 

— Are tupeu, ticălosul. 

— De asta a și făcut-o. Îi sfidează pe toţi, îi provoacă la o 
dezaprobare făţișă. Este ca un copil. 

— Ţi-a făcut avansuri? 

— la mai taci din gură, Finny. 

Finny o privi cu gura căscată. 

— Încerc doar să fac o schiţă de portret a unui foarte 
important general sovietic, cu care ai avut fericirea să-ţi petreci 
noaptea. 

— Nu am petrecut noaptea cu el. Am petrecut o seară 
plăcută. Notează te rog în schiţa de portret că este un om 
normal. Natalie luă o felie de pâine și o unse cu unt. Are o 
prietenă. Lucrează în grupul care pregătește vizita lui Gorbaciov 
în State. O cheamă Dina. Altă odraslă răsfăţată. E angajată la 
Ministerul de Externe. Tu o cunoști? 

— Cine este tatăl ei? 

— A fost membru în Comitetul Central. 

— Numele? 

— Nu mi l-a spus... Ai putea afla? 

— Intenţionez să-l aflu. 

— Îmi spui și mie, dacă îl afli? 

— De ce? 

— Sunt curioasă să știu cât sunt de apropiaţi, răspunse 
Natalie zâmbind. 

Finny îi răspunse exact cum se așteptase - cu un zâmbet 
conspirativ. 

— Am să verific. Unde te găsesc? 

— În noaptea asta plec înapoi la Leningrad. Stau la Astoria. 

— Te întâlnești și astăzi cu el? 


— Am promis că merg la șantierul de restaurare. 

Finny mai comandă niște ouă. Erau îmbibate cu grăsime și lui 
Natalie i se strânse stomacul de greață. 

— Nu vrei și tu? 

— Nu, nu. Am să iau niște fulgi de porumb. Ba nu, am să cer 
puţină pâine. 

Mai luă o felie de pâine și o mestecă. 

— Finny, ce se întâmplă? Tata spunea că un război civil este 
pe punctul de a izbucni aici. 

— Tatăl tău exagerează. Dacă nu cumva știe ceva ce eu nu 
știu. Sigur, între ei există facțiuni: vechea gardă a lui Brejnev; 
reformatorii lui Gorbaciov, convinși că aceasta este ultima șansă 
a Uniunii Sovietice de a ajunge din urmă Vestul; birocraţii, care 
știu al naibii de bine că pentru ei reforma înseamnă pierderea 
privilegiilor. Și, armata, care a pierdut deja bătălia - indivizi ca 
mareșalul Lapşin alunecă vertiginos în dizgrație. Și toate aceste 
facţiuni în fricțiune au un singur lucru comun - frica. Aici, dacă 
ţi-ai pierdut funcţia, viaţa se oprește. Compară te rog ce i se 
întâmplă unui oficial sovietic, cu ceea ce a păţit tatăl tău. Tatăl 
tău nu mai lucrează la Departamentul de stat, dar și-a păstrat 
apartamentul din New York, are o mașină, are o pensie, fiica lui 
este liberă să se îmbogăţească, dacă asta vrea, iar el își 
folosește talentul ținând cursuri sau scriind cărți. La noi, viaţa nu 
se oprește când intervin schimbări. Dacă ești dat afară, stai 
afară. Aici, funcţionarul mediu din cadrul NomenkK/aturii nu are 
nimic, nu are decât ceea ce îi permite partidul să aibă. Dacă 
intră în dizgraţia partidului, i se taie totul - apartamentul, 
mașina, școala selectă frecventată de copii, magazinele cu 
circuit închis. Cât timp crezi că va mai deține Lapşin vila de la 
ţară, dacă va fi dat afară? 

— El m-a făcut să înţeleg că armata este un fel de societate 
separată de rest. 

— Nu așa stau lucrurile. 

— Deci, te referi, cumva, la schimbări? 

— Nu faţă de străini. 

— Cu mine a vorbit destul de deschis despre asta. 

— Ar trebui să te întrebi de ce. 

Natalie îl privi întrebător și când văzu că Finny nu-i răspunde, 
continuă: 

— Devii enigmatic! 

Finny se concentră asupra farfuriei și nu-i răspunse. 

— Ei doi l-au cunoscut pe soțul meu, continuă Natalie. lar el îi 
știa pe toţi, adăugă mândră. Crezi că o lovitură de stat este 
posibilă în Uniunea Sovietică? 

— M-ai întrebat și aseară. 

— Vorbesc serios. 

— Lovitură de stat! pufni Finny dispreţuitor. În Rusia? Lasă- 
mă-n pace! Partidul este puterea și KGB-ul îl protejează. 

— Cu toate aceste schimbări și dezamăgiri, simţi că aici fierbe 
ceva. 

— Nu este nevoie de o lovitură de stat. Dacă ei se plictisesc 
de tipul din vârful piramidei, îl îndepărtează ușurel, fără să se 
dea în spectacol. Ultimul lider împușcat de ei a fost Beria, în '53. 

— Dar dacă ofiţerii ar face o mișcare? Se simt foarte frustraţi 
din cauza Afganistanului. Nu am dreptate? 

— Armata Roșie poartă niște cătușe care se cheamă Partidul 
Comunist. Structurile de comandă din armată sunt împânzite cu 
membri de partid, a căror unică sarcină este să menţină armata 
sub control. Nu, o lovitură de stat în Rusia poate fi organizată 
doar de un grup destul de mare care să acţioneze simultan din 
toate organismele - armată, partid, KGB, birocraţie. Un grup 
atât de mare, însă, nu ar putea păstra secretul. 

Natalie era dezamăgită de atitudinea lui dispreţuitoare faţă de 
„Milionari”. O trezi la realitate cu o întrebare tăioasă: 

— Ce faci tu în Rusia, Natalie? 

— Poftim? 

— Ce înseamnă povestea asta cu „vizita”? 

Finny o privea pătrunzător. Avea ochii mici, lucitori și 
cercetători; nu mai zâmbea. Natalie își dădu seama, prea târziu, 
că lăsându-se pradă emoţiilor greșise profund. Sunt un taur într- 
un magazin de porţelanuri, gândi pentru a doua oară în 
douăzeci și patru de ore. Trebuia să mă limitez la afacerile mele. 

— Am venit în interes de afaceri. 

— Așa spui tu. 

— Mi-e greu să discut mai mult. Aș face-o dacă aș putea avea 
încredere în discreţia ta. 

— Eu știu să-mi ţin gura. Sper că nu e vorba de ameninţări la 
adresa securităţii americane. Dacă despre asemenea lucruri ar fi 
vorba atunci vom purta această discuţie în parc. 


— Nu este nevoie, îl întrerupse Natalie, pregătindu-se să-i 
vândă o minciună. De fapt minciuna provenea dintr-un adevăr, 
un adevăr parţial. Nu am spus nimănui că am probleme foarte 
serioase. Compania mea, Cotillon Furs, este înglodată în datorii 
și sunt pe punctul de a o pierde. 

Nimic mai adevărat! 

— Ah! Da? 

— Eu și Wallace eram parteneri. Acum am rămas singură și nu 
mă descurc prea bine. 

Alt adevăr. 

— Am venit la Leningrad să atrag atenţia asupra firmei 
Cotillon și să pun mâna pe o afacere bună. 

Jumătate de adevăr. Călătoria la Moscova îl transformase într- 
o minciună. 

— În după-amiaza când am sosit la Leningrad, am aflat că 
banca mea mi-a închis creditul. 

— Și atunci, de ce nu pleci la New York? 

— Pentru că încerc să închei aici un contract care îmi va salva 
compania. 

Spera din inimă să fie un adevăr, deși acel Joint-Venture îi 
zburase din minte în ultimele ore. Se jură că în drum spre 
Leningrad va citi materialele pe care i le dăduse Rostov. 

Finny zâmbi viclean. 

— Oamenii cu care faci afaceri știu ce necazuri ai? 

— In comerțul cu blănuri nu există secrete. De altfel, n-aş 
putea ascunde nimic, telefoanele sunt ascultate. Sper doar să 
reușesc să-i conving că firma Cotillon Furs le poate oferi lucrul 
de care au ei nevoie. 

— Cea mai bună strategie când faci afaceri cu sovieticii: 
Felicitări. Se sprijini comod de spătarul scaunului, aparent 
mulțumit de răspunsul ei. Noroc! Sună-mă dacă ai nevoie de 
ambasadă. 

— Mulţumesc... Știi, ca să revenim la ceea ce discutam... 

— Lovitura de stat? Ce naiba, doar nu mai ești copil! 

— Doamne, Finny, sunt fiica tatălui meu. Sunt curioasă. Care 
este poziţia Statelor Unite faţă de, să-i zicem, o revoltă serioasă 
în Rusia? 

— Oficială? Finny o privi de parcă și-a pierdut minţile. lisuse! 
Natalie, țara aceasta deţine jumătate din puterea nucleară de 

pe glob. În mod categoric noi nu dorim o revoltă serioasă în 
Uniunea Sovietică. 

— Dar poziţia neoficială? 

— Te gândești la cei care-l înconjoară pe președintele nostru? 

— Oameni ca Jefferson Jervis. 

Finny privi în jurul său. Apoi îi făcu din ochi lui Natalie și bătu 
cu vârful degetelor în masă. 

— Tovarășe microfon, dacă ne asculţi, o să-ți placă ce vei 
auzi. Dacă vă descotorosiţi de Gorbaciov, despre care, din 
întâmplare, poporul american crede că este un tip luminat și 
potrivit pentru a semna tratatul de neproliferare a armelor 
nucleare, veți reinstaura în Rusia regimul totalitar. Gloata cu 
bani din America, are nevoie de un monstru la Kremlin - un alt 
Stalin - pentru a-i înspăimânta pe contribuabilii americani să 
accepte o altă cursă a înarmărilor. Dar Gorbi este un tip istet. 
Nimeni nu va dori război cu Gorbi, pentru că e și simpatic. Asta îi 
înnebunește pe ăia cu bani, pentru că la urma urmei, totul se 
reduce la bani, iar anul ăsta este un an electoral. Mai importantă 
decât o lovitură de stat ar fi nemulțumirea oamenilor. Asta ar 
duce la război civil. Apoi desființează comisiile, împarte Rusia 
într-un grup de state naţionale etnice, fără nicio putere și 
deschide întreaga zonă, de la Baltica până la Pacific pentru 
tratate comerciale exclusiv cu americanii. Da, da! Necazul se 
trage de la oamenii cu bani! lar eu îl pun pe Jervis printre primii 
pe această listă - oamenii cu bani uită realitățile politice. 
Realitatea politică, iat-o: comuniștii ruși îi ţin ocupați pe amicii 
chinezi la granița de nord. Comuniștii ruși distrag atenţia 
inamicilor musulmani. Și, în cele din urmă, dar nu în ultimul 
rând, au un ochi și pentru germani, ceea ce, cercetând atent 
istoria secolului douăzeci, nu este chiar de neglijat. Așa că, mie 
îmi place Uniunea Sovietică exact așa cum este acum. 
Mulţumesc! 

e 

Natalie predă cheia la recepție, lăsă valizele în sala de bagaje 
și porni prin Piaţa Revoluției spre cartierul Kitai-Gorod. La 
complexul Gladișev, voluntarii mișunau printre ruine. 

— Natasa! 

Natalie ridică privirea spre locul de unde se auzise strigată. 
Liuba, agitată, îi făcea semn cu mâna de pe o platformă de la 

ultimul etaj. Natalie intră grăbită în clădire. Andrei îi blocă 
trecerea chiar în ușă. 

— Unde fugi, femeie de la ţară? 

— Mă gândeam să încep de la ultimul etaj. Am văzut-o pe 
Liuba. 

Arhitectul se rezemă de perete, continuând să-i blocheze 
drumul și zâmbindu-i insidios. 

— Dacă aș fi eu prietenul tău din Moscova, nu te-aș lăsa să te 
trezești atât de dimineaţă. 

— Încă nu depind de somn. Îşi făcu loc și trecu pe lângă el. 

— Dar... 

Se auzi un urlet de femeie și un zgomot de metal scrâșnit pe 
sticlă. 

Natalie și Andrei se priviră și ieșiră în fugă în stradă. Platforma 
de la etajul al patrulea era goală. Din interior, o femeie - numai 
Liuba putea să fie - urlă încă o dată. 

— Uite! îi arătă Andrei. 

Liuba apăru pe platformă, ţinându-se cu amândouă mâinile de 
cap și clătinându-se, înaintând parcă ameţită spre marginea 
platformei. 

— Ai grijă! strigă cineva. 

Liuba își recapătă echilibrul și făcu un pas înapoi, dar continua 
să se țină cu mâinile de cap. Natalie avu impresia că vede o 
umbră mișcându-se în spatele ei. Exact în acel moment, corpul 
Liubei se îndoi, de parcă cineva ar fi împins-o de la spate. Era 
din nou pe marginea platformei. Liuba se salvă cu un efort 
supraomenesc, dar își pierdu echilibrul și căzu, în interiorul 
clădirii, înghițită de casa liftului. Liniște mormântală. Apoi, se 
auzi țipătul Liubei, în cădere liberă, între etaje. Lovindu-se când 
de o latură, când de alta a zidului, Liuba ajunse jos și ateriză pe 
o grămadă de moloz. 

Natalie ajunse prima lângă ea. Avea fața plină de sânge și 
trupul inert. Mâinile și picioarele erau întinse într-o poziție 
nefirească. 

— Uite-o! șopti o femeie. 

— Narcomana, spuse o alta. 

Natalie se îndepărtă îngrozită de trupul sfărâmat al Liubei; 
văzuse acul hipodermic care îi atârna dintr-o mânecă. Seringa 
era pe jumătate plină cu un lichid tulbure, amestecat cu sânge. 

Natalie se simţi fixată de o privire rece și, ridicând ochii, 
întâlni, pentru o fracțiune de secundă, privirea femeii care se 
uita în jos, către ea. „Dina”, exclamă ea. Poate că i s-a părut 
doar; totul nu a durat decât o fracțiune de secundă. Natalie era 
convinsă că femeia dorise să o ţintuiască în zăpada murdară cu 
o privire disprețuitoare. 

Se ridică și îl bătu pe umăr pe Andrei. 

— Haideţi. A fost împinsă. Adu-i și pe ceilalți. Intră în clădire și 
făcu semn unei perechi de studenți. Tu, și tu, veniţi. Haideţi. 
Repede! Începu să urce în fugă. Vino, Andrei! 

Arhitectul ridică din umeri și o urmă, chemându-i și pe ceilalți. 
Când Natalie privi în urma ei, la etajul al doilea, se aflau zece 
ruși. La etajul trei, mai rămăseseră cinci, care o priveau 
neliniștiţi. Când au ajuns la patru, nu mai erau decât ea și 
Andrei. 

— Am să anunţ miliția, spuse el și începu să coboare, înainte 
ca ea să-l poată opri. 

— Unde a dispărut? strigă Natalie spre cei doi voluntari care 
mai priveau încă trupul Liubei. Femeia?! Unde a dispărut 
femeia? 

Privind-o indiferenți, cei doi îl urmară pe Andrei. 

Complexul se goli brusc și Natalie își dădu seama că a rămas 
singură. Privi în jur și observă o scară care ducea spre acoperiș, 
începu să urce, cu grijă, gândindu-se că, dacă ceea cea văzute 
real, femeia o putea omori și pe ea. Era convinsă că, pentru o 
fracțiune de secundă, o văzuse pe femeia care l-a omorât pe 
Wallace. Scoase capul deasupra platformei. Era pustiu. Urcă pe 
acoperiș ca să vadă mai bine. 

Putea privi în curtea interioară a casei din vecinătate. Vechea 
clădire era flancată de două case, cu acoperișuri în pantă, 
asemeni caselor de ţară. | se păru că vede mișcare - o siluetă 
care sărea peste un zid. Natalie cobori la marginea acoperișului. 
Găsi o scară metalică, în zig-zag lipită de peretele casei. Văzu 
din nou silueta care fugea. 

Începu să coboare. Picioarele îi alunecau pe barele îngheţate 
din metal. Mișcându-se din ce în ce mai repede, fără să mai 
gândească, Natalie ajunse la picioarele scării și sări pe dalele 
pavajului. Dădu colţul străzii și o văzu pe Dina fugind spre o 
mașină care o aștepta la capătul aleii. Un bărbat înalt și solid, 
ținea portiera deschisă. Dina făcu un semn în direcția de unde 

venea Natalie, apoi urcă în mașină. Bărbatul închise portiera. 
Mașina porni, scrâșnind din cauciucuri. Bărbatul se îndreptă spre 
alee, în direcţia lui Natalie. 


e Capitolul 24 


Natalie se opri, înspăimântată. O sută de picioare o 
despărțeau de bărbatul de pe alee care începuse să alerge. O 
luă la fugă. La colţul străzii, alunecă și se ţinu de zidul clădirii. 
Bărbatul reușise să câștige treizeci de pași. 

Când Natalie ajunse înapoi, la scara metalică, își dădu seama 
că el o va prinde dacă va încerca să urce, așa că trecu de scară, 
rugându-se în gând să nu ajungă într-o fundătură. 

— Ajutor! Pomogaite! _ 

Vocea ei sună strident în spaţiul îngust dintre case. In faţă îi 
apăru alt zid, dar și o ieșire spre dreapta. Fugea cât o ţineau 
picioarele. Aleea se termina într-un zid, cu o singură ușă. 
încercă să o deschidă, dar era încuiată. Începu să bată cu 
pumnii, ţipând, sperând că îl va speria pe urmăritor, dar 
bărbatul se îndrepta direct spre ea. Parcă umplea toată aleea. 
Natalie se lipi cu spatele de ușă. 

— Ajutor! 

Rusul strânse pumnul înmănușat și, spre surpriza ei, se 
pregăti să o lovească în faţă. Nu avea timp să gândească. O 
salvă experienţa ei de tenismană. Privea bărbatul cu un ochi, iar 
cu celălalt pumnul, în ultima secundă, se feri din calea lui. 
Pumnul zbură pe deasupra capului și strivi ușa din lemn. Auzi un 
geamăt de durere și încercă să se elibereze de mâinile și 
picioarele care o blocau. 

Bărbatul însă o ajunse imediat. Simţi o mână pe umăr. Frica îi 
dădu forța să se smulgă, cealaltă mână acoperindu-i gura. 
Bărbatul o întoarse și îi acoperi hotărât gura și nasul. Apoi se 
pregăti să o lovească din nou. O să mă omoare, gândi ea. Se 
zbătu încercând să se răsucească, să scape. 

Pumnul își începu traiectoria spre fața ei, când auzi un pocnet 
înfundat. Pumnul căzu și bărbatul se prăbuși. Un altul apăru de 
după colțul aleii. 

— Greg! 

— Fugi! atât îi spuse vărul ei. 


e 

În pantaloni groși, pulover de lână, mănuși, șepcuţă roșie de 
schi și un fular care îi acoperea jumătate din faţă, vărul ei arăta 
ca un om de afaceri american ieșit la plimbare. Natalie observă 
că Greg părea îngrozit. Un zâmbet ciudat îi juca în colțul buzelor, 
iar ochii îi erau anormal de mari, rotunjiţi parcă de spaimă - 
irisul albastru era aproape alb. 

— Cum... 

— Mai târziu. Omul are prieteni. 

Greg se întoarse să o ia de mână. Stătea cu spatele la cel 
căzut; cu coada ochiului, Natalie sesiză mișcarea acestuia. Rusul 
lovi fulgerător, cu amândouă picioarele, secerându-l pe Greg cu 
lama unui cuţit uriaș și vărul ei căzu. Inainte ca Natalie să facă o 
mișcare, rusul se întoarse pe o parte și lovi din nou. Simti 
durerea ascuţită în gleznă, alunecă și căzu. Rusul se îndrepta 
spre scândura cu care îl lovise Greg. Natalie se aruncă cu tot 
trupul asupra lui. Greg sări să o ajute. Căzu asupra rusului cu 
toată greutatea și capul bărbatului se lovi puternic de pământul 
înghețat. Îl auziră gemând, apoi îl văzură leșinând. 

— Hei! strigă Greg, cercetând aleea pe care așteptase mașina 
Dinei. Îi făcu un semn lui Natalie să aștepte, în timp ce el privea 
atent. 

— la-mă de braţ. Îi păcălim la colţul străzii. Dacă spun „fugi”, 
ai și pornit. 

Intrară împreună pe o străduţă cu magazine. Dintr-o mașină, 
parcată, săriră doi bărbați. 

— Fugi! 

Alergau pe străzile întortocheate ale cartierului Kitai-Gorod, 
alunecând pe gheață și lovindu-se de ziduri la fiecare curbă. In 
spatele lor, doi, poate trei oameni îi urmăreau. 

— Pe acolo! îi strigă Natalie. 

Intrară într-o ceainărie dintr-un subsol, pe care ea o 
remarcase cu o zi înainte. O traversară în fugă, lovindu-se de 
mese și ieșiră printr-o altă ușă, exact în spatele magazinului 
GUM, din Piaţa Roșie. Se amestecară printre cumpărători, 
mergând cât puteau de repede, încercând să nu atragă atenţia. 
În partea de vest a magazinului, au depășit, speriaţi, doi 
milițieni, care făceau morală unui beţiv. Incercară să-și piardă 
urma într-un pasaj subteran, de sub Piaţa Revoluţiei. Cam pe la 
jumătatea drumului, Natalie privi înapoi și-i văzu pe urmăritori. 

Grăbiră pasul, trecură pe lângă un alt poliţist și ieșiră în strada 
Gorki, vizavi de hotelul lui Natalie. Săriră în troleibuzul care 
tocmai oprise în staţie. Nici nu reușise Natalie să-și tragă 
sufletul și Greg o trase după el, coborără din autovehicul pe o 
stradă paralelă cu Marx Prospekt privind mereu înapoi. In faţa 
magazinului Detskii Mir (Lumea copiilor), Greg depistă o stație 
de taximetre. 

Natalie, însă, îl împinse spre ușa magazinului. 

— Gata! Îmi spui ce naiba cauţi aici? 

— Ce vrei? 

— Te-a trimis Jervis? 

— Natalie, hai să plecăm naibii de aici. Suntem lângă 
închisoarea Lubianka, iar alături se află cartierul general al KGB- 
ului. 

Obosită de alergătură, enervată că a pierdut-o pe femeia 
aceea care nu putea fi decât Dina, lui Natalie nu-i mai era 
teamă; era furioasă că se vedea manipulată. 

— Bărbatul acela nu era KGB-ist. El nu a vrut să mă aresteze, 
a vrut să mă omoare! Cu KGB-ul aș fi fost mai în siguranţă. 

— În siguranţă ești cu mine. Nu vrei să ieșim de aici, cât mai 
avem timp? 

— Răspunde-mi! Cum ai ajuns aici, Greg? Mă simt ca un 
personaj de comedie, autorul tocmai te-a adus în scenă. 

— Oamenii ne privesc curioși, Natalie! 

— Ce cauţi aici? 

— Încerc să te salvez, nerecunoscătoareo. 

— Cum m-ai găsit? 

— Finny. 

— Dar ieri erai la Washington! 

— Nu, eram la Paris, în drum spre Rusia. Eu te-am sunat, mai 
ţii minte? 

— Ce treabă ai aici? 

— Ştii, Natalie, din întâmplare eu lucrez pentru guvernul 
american. 

— Da, și ce-i cu asta? 

— Tu plecaseși deja de la hotel. Finny mi-a spus că mergi la 
șantierul de restaurare. Doream să te invit la cină sau, mă rog, 
asta aveam în cap. Când am ajuns acolo și am aflat ce se 
întâmplase, te-am urmărit pe acoperiş. Te-am auzit strigând 

după ajutor. M-am gândit că, dacă tot sunt prin apropiere și n- 
am ceva mai bun de făcut, să-ţi salvez viaţa. 

— Mulţumesc, dacă nu mă aruncam peste el, eram amândoi 
morți. 

— Data viitoare când vrei să cauţi încurcături cu lumânarea, 
angajează un bodyguard profesionist... Cel mai important lucru 
este să te duc înapoi la Leningrad. Acolo poţi spune că te-ai 
îmbolnăvit. Pleacă imediat din ţara asta! 

O lăsă în ușa magazinului și ieși pentru a chema un taxi. 
Natalie îl urmă, încercând să-și descâlcească gândurile. 

— Ajută-mă să-i spunem tipului că vrem să mergem la 
intrarea laterală a gării, pentru trenul de Leningrad. 

— Am deja bilet la avion. 

— Or să te aștepte la aeroport. 

— Bine, dar își vor imagina că am plecat cu trenul. 

— Nimeni nu încearcă să fugă cu trenul. Crede-mă. O să ne 
descurcăm. 

— Dar șoferul?... 

— Şoferul nu vrea decât să termine ziua de muncă. Spune-i 
unde mergem. 

Natalie nu apucase să se hotărască dacă să-i spună sau nu lui 
Greg despre fotografia Dinei, de pe măsuţa din camera 
generalului Lapşin, că taxiul parcase în faţa gării. Adevărata 
problemă o reprezenta Jervis. De partea cui era Greg? 

— Greg, omul acela a vrut într-adevăr să mă omoare. Chiar a 
vrut! 

— Acum s-a terminat. Gata, nu te mai gândi! O luă pe după 
umeri, dar ea se scutură. 

— O proteja pe femeia aceea. 

— Care femeie? 

— Cred că am văzut-o pe femeia care l-a împușcat pe 
Wallace. 

— Cum? 

— Pe ea am urmărit-o. 

— Ţi-ai pierdut minţile? 

— Pe ea o proteja bărbatul acela. 

— Și era un profesionist. Mă duc să cumpăr bilete. Ce-ar fi să 
mergi la toaletă și să-ţi ștergi sângele de pe nas. 

— Sânge? 


Acum își explica privirea insistentă a șoferului. Greg îi 
tamponă fața cu batista lui și o conduse spre toaletă. Când se 
privi în oglindă, lui Natalie îi veni să leșine. Nasul îi sângera. și 
aminti de înverșunarea bărbatului. A vrut să o lovească foarte 
tare, cu toată puterea. Nu părea furios, dar era în serviciul unei 
persoane foarte furioase, care probabil îi ordonase - omoar-o! 
Apa rece îi opri sângerarea. Își reveni puţin, dar când intră din 
nou în sala de așteptare, impresia că este urmărită începu să o 
obsedeze. Greg o văzu și îi făcu semn cu mâna. 

— Biletele pentru Săgeata Roșie; bagajul tău a plecat deja de 
la hotel spre gară. 

— Credeam că este greu să obţii bilete la Săgeata. 

— Ţi-ai adus aminte? Eu călătoresc cu pașaport diplomatic. 
Hai să mâncăm, poate găsim și ceva tare de băut. Trenul pleacă 
la miezul nopții. 

— Excelent. 

Natalie hotărâse că, înainte de a mai întreprinde ceva în 
privinţa Dinei, trebuia să afle exact ce rol juca în toată povestea 
Jeff Jervis. Mai ales în uciderea lui Wallace. 

e 

Cușeta de dormit din trenul Săgeata Roșie semăna cu o cutie 
de ciocolată foarte costisitoare. Numai pluș și catifea, flori și 
lambriuri lustruite. Paturile erau lăsate, pregătite pentru noapte. 

— Sus, sau jos? o întrebă Greg, în timp ce trenul masiv ieșea 
greoi din gară. 

— Sus. Nu vreau să cazi de la înălțime și să mori, răspunse 
ea. 

Băuseră votcă la cină și erau ameţiţi. Greg avea un prieten la 
o agenţie sovietică de cumpărare a copyright-urilor și acesta îi 
introdusese în restaurantul Uniunii scriitorilor, unde luaseră o 
masă excelentă. Au stat în acest club până la orele unsprezece. 
În taxi, au împărţit sticla de vin cu o altă pereche, care mergea 
tot cu Săgeata Roșie. Evadaseră din casa plină de copii și de 
bunici, ca să aibă și ei o noapte liniștită. 

Natalie se dezbrăcă în mica sală de baie și își puse o cămașă 
de noapte din flanel. Greg rămase la fereastră, admirând 
luminile Moscovei. 

Apoi intră și el în baie și se întoarse înfășurat într-un prosop. 

— Arăţi ca un senator roman. 

Natalie îi întinse paharul cu votcă. Greg îl bău dintr-o 
înghiţitură. Ea se urcă în patul de sus, el se așeză pe cel de jos, 
mai umplu un pahar și i-l întinse. O vreme, au trecut paharul de 
la unul la altul, în tăcere. Natalie derula în minte filmul zilei și se 
întreba unde anume să-l plaseze pe Greg. 

— Îţi mulțumesc că m-ai salvat. 

— Plăcerea a fost de partea mea. 

— Asemenea lucruri făceai și pentru... 

Înainte ca ea să spună „Wallace”, el o întrerupse. 

— Hai să nu vorbim prea tare. 

— Poftim? 

— Au avut suficient timp să ne aranjeze compartimentul. 

— Ah, da. Cred că ai înţeles ce am vrut să spun. 

— Răspunsul este nu. Îndeplineam strict funcţia de mesager. 

— Greg. 

— Poftim. 

Își scoase capul de sub marginea patului și o privi. Prosopul îi 
alunecase puţin și lăsa să se vadă linia musculoasă a 
abdomenului. 

— Să nu minţi niciodată un bancher. 

Își zâmbiră. 

— Nu sunt ceea ce crezi tu. Sunt un simplu băiat de legătură. 

— Asta faci și pentru scârbosul ăla de miliardar? 

— Recunoștinţa ta, Natalie, ia forme foarte ciudate. Cred că 
data viitoare am să te las pradă lupilor. 

— S-ar putea să fiu mai în siguranţă cu ei. 

— Ce vrei să spui cu asta? 

— Mi se pare totul cusut cu aţă albă. Apari din senin la 
Moscova, când sunt și eu aici. 

Greg îi aruncă o privire semnificativă. 

— Nu vrei să termini? 

— Vorbim în șoaptă. 

— Mai bine culcă-te. 

— Nu doarme nimeni până nu aflu adevărul. 

— Pentru Dumnezeu, Natalie! Își strânse prosopul pe lângă 
corp, se ridică în picioare și îi șopti la ureche: Am venit pentru că 
eram convins că văduva bunului meu prieten nu se va putea 
abţine și o va căuta cu lumânarea. Eu ar trebui să te întreb ce 
naiba făceai la Moscova, pentru licitaţia din Leningrad? 

— Mi-am luat câteva zile libere. 


— Nu mai spune! Își lipi din nou buzele de urechea ei: te-ai 
gândit că ar fi mai bine să vezi și Moscova, la o zi după ce ai 
aterizat în Leningrad? Din întâmplare m-ai căutat să te ajut să 
ajungi la o recepţie dată de Armata Roșie la Kremlin? Tot din 
întâmplare te duci să muncești voluntar pe un șantier de 
restaurare, unde, întâmplător, moare o fată și o brută de rus 
încearcă să te ucidă și pe tine? Îi aruncă o privire iritată. la mai 
scutește-mă, Natalie! 

— Eu nu trebuie să mă explic! 

— Și eu trebuie? 

— Tu m-ai urmărit, Greg. Ce cauţi, Greg? 

— Of, Dumnezeule! Greg ridică privirea în tavanul lambrisat. 
Apoi șopti: știi cu cine te joci? 

— Nu te privește pe tine. 

— Natalie. 

— Greg! 

— Dacă nu-mi spui mie, cui ai de gând să îi spui? 

— Dar tu, cui îi vei raporta? Ai să fugi în patru lăbuţe la Jeff 
Jervis? Sau la vreo umbră din subsolul Casei Albe? 

— Ce te interesează pe tine? 

— Pentru că din cauza ta ar putea fi ucis vreun prieten de-al 
lui Wallace, se răsti ea înfierbântată. 

— Deci pe ei i-ai căutat? Pe oamenii din reţeaua lui Wallace? 

— Ce a mai rămas din ea. 

— Te-ai gândit că ţi s-a pregătit o înscenare? 

— Cum? Ce vrei să spui? 

— Poate că te-a momit cineva, să spunem KGB-ul. Sau GRU. 
Sunt niște tipi simpatici. 

— Erau oamenii lui Wallace. 

— Presupun că ţi-au arătat și inelul de logodnă. 

— Mai mult decât atât, ticălos sarcastic ce ești! Au folosit 
cartea de coduri a lui Wallace. 

— De unde știi tu despre cărțile de coduri? 

— Margot Klein. 

— Ce carte de coduri foloseau? 

— Cum, nu știi? 

— Wallace nu-mi spunea decât strictul necesar. 

— Ei bine, nu s-a schimbat nimic. 

— Mulţumesc. Nu ne-ai crezut când ţi-am spus că Wallace s-a 
retras? 

— Speram că vă înșelaţi. Doream să mă contacteze niște 
oameni. Doream ca Wallace să fi fost activ, iar voi să fiţi cei care 
greşesc. 

— De ce? 

— Nu pot accepta că a fost un bătrân senil, aşa cum ați 
insinuat voi, tu și Jervis. 

— Eu nu am insinuat nimic. 

— Jervis a sugerat, iar tu nu l-ai contrazis. 

Greg lăsă capul în piept. 

— Îmi pare rău. N-am vrut să te amestec în toată povestea 
asta. Ce-ai aflat de la oamenii lui Wallace? 

— Nu sunt sigură că vreau să-ți spun. Încă nu știu cum ai 
ajuns aici. Nici ce cauţi și pentru cine lucrezi. 

Greg ridică din umeri. 

— Bine, sunt gata să clarific lista de întrebări și să spăl rufele 
murdare. Eu îţi spun ce urmărea Wallace, iar tu dai din cap dacă 
asta ai aflat și tu. Bine? 

— Bine. 

Greg își lipi din nou gura de urechea ei. Stătea în picioare, cu 
mâinile așezate pe pătura ei. 

— Wallace cerceta o conspirație pe care el o numea 
„Complotul milionarilor”. Așa este? 

— Ştiai? De ce nu mi-ai spus? 

— Ceea ce nu știi, nu trebuie să păstrezi secret. Nu ne-am 
imaginat că ai să te transformi în Nancy Drewski, imediat ce vei 
ajunge aici. Acum, ascultă-mă bine, șopti el. Nu există niciun 
complot. 

— Ba da. 

— Niciun complot. S-a terminat cu el. 

— Eu am vorbit cu agenţii lui Wallace, insistă ea aprinsă. Am 
întâlnit ofițeri sovietici pe care-i întâlnea și el. Am văzut-o pe 
femeia care l-a împușcat pe Wallace. Tot ea a omorât-o și pe 
Liuba. Categoric se petrece ceva. Wallace avea dreptate. 

— Ti-au comunicat o dată? 

— Ziua valentinelor. 

Greg începu să râdă. 

— Exact când Gorbaciov va ajunge la New York. Probabil că își 
închipuie că va cere azil politic. Crede-mă, nu există niciun 
complot! 

— Nu te mai cred. M-ai minţit mereu. 

— Ți-am spus adevărul, deși nu tot adevărul. Wallace s-a 
retras, așa cum ţi-a spus Jervis. Doi ani mai târziu, m-a 
contactat. Pretindea că a descoperit o conspirație în Rusia. 

— Mi-aţi mai spus asta. Și tu, și Jervis. 

— Dar nu ţi-am spus că acest „complot al milionarilor” a fost 
organizat de armată, pentru a-l răsturna pe Brejnev. Aveau 
oameni infiltraţi în toate mecanismele Rusiei, inclusiv în KGB. A 
fost o treabă grea. 

— Când s-a întâmplat asta? 

— La începutul lui '83. Cam pe vremea când v-aţi căsătorit 
voi. Brejnev scăpa frâiele din mână. Scăderea preţului petrolului 
i-a lovit pe ruși la fel de crunt ca și pe arabi. Corupţia scăpase 
de sub control, tovarășii vânau bunuri de consum sofisticate, 
armata dorea arme noi, iar economia era la pământ. Acești așa- 
ziși „milionari” au avut ideea de a moderniza economia - 
descentralizare, stimularea iniţiativei, privatizare și 
retehnologizare. Dar cel mai important lucru era stimularea 
iniţiativei particulare. Aveau ideea radicală de a răsplăti 
rezultatele prin tolerarea proprietăţii particulare. Dacă Ivan 
dubla producţia la fabrica de produse electronice „Lenin”, 
primea dreptul de a-și construi o vilă la Yalta. Adică avea, cu 
adevărat, o proprietate privată. Un act de proprietate pe care 
Ivan îl primea, îl putea păstra, sau îl putea transmite urmașilor. 
Nu trebuie să-ţi mai spun că, de fapt, cei din Nomenclatură și nu 
Ivan își vor construi vile la Yalta. 

Însă, chiar discutarea acestor reforme n-ar fi fost posibilă fără 
înlăturarea lui Brejnev și a elitei sale, pentru că el avea în 
buzunarul de la piept Biroul politic. Wallace era terorizat de o 
lovitură de stat în Rusia. Spunea că cel mai mic zvon de revoltă 
ar fi stârnit KGB-ul și asta ar fi aruncat Rusia înapoi în Evul 
Mediu. Toţi îl aveau de exemplu pe Stalin și exterminarea în 
masă. 

— Și dacă ar fi reușit? 

— Wallace spunea că indiferent dacă vor reuși, vor pierde sau 
se vor retrage, o lovitură de stat va antrena o întreagă generaţie 
în război civil. Spunea că Rusia a vărsat destul sânge. L-a rugat 
pe Jervis să-l ajute să-l convingă pe președinte să transmită 
„milionarilor” că Statele Unite nu-i vor susţine. 

— De ce nu le-a spus singur? 


— El nu acţiona. El doar aduna informaţii. Și apoi, dacă îi 
ameninţa, l-ar fi înlăturat. Până la urmă, Jervis a acceptat să 
finanțeze o operaţiune pentru a afla exact ce se întâmplă. 

— Cumpărând iahtul lui Wallace între timp. 

— Acordă-i și lui circumstanțe. La urma urmei, îl servea pe 
președinte, protejându-l de a lua decizii bazate pe date 
incomplete. Trebuia să știe exact ce se întâmplă. El ar fi putut 
transmite informaţia la CIA, dar a onorat cererea lui Wallace și a 
păstrat secretul. Însă Wallace nu avea toate datele problemei. A 
fugit imediat în Rusia și a activat rețeaua. Dar totul s-a terminat 
brusc. 

— De ce? 

— S-au petrecut, concomitent, două lucruri. Exact în 
momentul în care Wallace a descoperit numele „milionarului” 
conducător, salvatorul economiei sovietice a murit într-un 
accident de avion. Wallace și-a pus toată reteaua să 
investigheze, dar nu a aflat decât că aparatul era vechi și s-a 
prăbușit din cauza unei defecţiuni. Apoi, până să găsească 
„Milionarii” un înlocuitor, Brejnev a murit. Conducătorul 
complotului mort. Motivul complotului eliminat. Deci, nu mai 
exista complot. 

Andropov a preluat conducerea debutând cu o acțiune de 
prigonire a celor corupți. Din fericire a murit și el. Acum, îl avem 
pe Gorbaciov; el elimină, încet-încet, elita lui Brejnev și o 
înlocuiește cu reformatori, care depășesc în îndrăzneală 
planurile cele mai măreţe ale „milionarilor”. Dacă birocrații nu 
se vor sătura de el și nu îl vor înlocui, atunci vom lucra cu un om 
foarte puternic și hotărât. Dar, deocamdată, nu se pune 
problema asta; nici aici și nici la noi. Acel „Complot al 
milionarilor” a murit o dată cu Brejnev. 

— Dar Wallace a continuat să cerceteze. 

Greg oftă. Întinse mâna, desfăcu perdelele de la geam și privi 
îndelung în întunecata noapte rusească. 

— Wallace nu voia să se oprească. A cerut permisiunea să 
continue să-i urmărească pe „milionari”. Jervis a acceptat fără 
tragere de inimă. Oricum, Wallace mai avea din banii primiţi pe 
iaht. Trebuia să raporteze periodic, prin intermediul meu. Căuta 
degeaba. Nu mai există niciun complot. 

— Eu am întâlnit oameni pe care el îi supraveghea. 

— Da, el continua să-i supravegheze. Dar adevărul este că 
„Milionarii” nu mai puneau nimic la cale. Pe zi ce trece, 
Gorbaciov este mai puternic. Acei „tătuci” bătrâni înţeleg asta. 
S-a terminat cu vechea gardă. Se instaurează o nouă ordine. 
„Milionarii” au pierdut trenul. 

— Asta nu înseamnă că nu vor mai încerca. 

— Nu sub presiunile la care sunt supuși acum. Tu nu vrei să 
înţelegi că pe toți îi urmărește KGB-ul? KGB-ul are o singură 
sarcină, să protejeze Partidul comunist: Partidul este puterea, 
KGB-ul este garda. Crede-mă, Natalie, s-a terminat. 

— Și atunci, de ce îi atacă „milionarii” pe oamenii lui Wallace? 

— Se răzbună pe dușmanii mai slabi ca ei. Rămășițele 
„milionarilor” se luptă cu rămășițele rețelei abandonate și 
destrămate a lui Wallace. 

— Fetele acelea sunt departe de a semăna cu niște rămășițe. 

— Copii, tu singură ai spus. Copii răsfăţaţi, jucându-se cu 
focul. 

— Sunt vânați. 

— Jocul scapă de sub control. Dar nimeni nu va răsturna 
guvernul sovietic. 

— Există o opoziție, insistă ea. 

— O opoziţie amorfă. Nici bine condusă, nici organizată. Nu 
există complot. 

Natalie se gândi la ferma generalului Lapșin, o multiplică la 
sutele pe care trebuia să le aibă armata în întreaga ţară și se 
întrebă dacă Greg avea cea mai mică idee despre privilegiile 
eșaloanelor superioare ale Armatei Roșii și pe care erau în 
pericol de a le pierde. Mii de ofițeri cu grade superioare trăiau 
regește, la ferme de cercetare științifică, bucurându-se nu 
numai de un lux exotic, ci și de puterea aristocratică a unei elite 
de stat în stat. Bineînțeles că aceștia și corespondenţii lor din 
sistemul birocratic erau ameninţaţi de apelurile repetate ale lui 
Gorbaciov de a pune capăt corupţiei. Pentru ei, deschiderea și 
reconstrucţia erau un adevărat blestem. Propunerea de 
retragere a armatei din Afganistan a fost o adevărată trădare. 
Tratatele de reducere a armamentului și a trupelor au constituit 
un atac direct la sursa care le conferea puterea. 

Wallace a descoperit că ei au refăcut grupul „milionarilor” 
pentru a relua lupta, pentru a răspunde acestor ameninţări 
directe. Liuba și Elena puteau fi crezute. „Milionarii” luptau pe 

viață și pe moarte. Bine conduși, bine organizaţi, desfășurând 
un complot la modul cel mai concret. 

De parcă i-ar fi citit gândurile, Greg îi spuse: 

— Cu cine te-ai întâlnit la recepţia aceea? 

— Nu ţi-a spus Finny? 

— Finny mi-a spus ceea ce i-ai spus tu. Încep să cred că ești 
puţin cam alunecoasă, Natalie. 

— În sfârșit, un compliment. Mulţumesc. Îl bătu pe umărul 
dezgolit. Ai îngheţat. Intră sub pături. 

— Am gâtul prea scurt și nu pot vorbi în șoaptă din pat. 

— Te poţi înfășura în pături. 

Greg smulse pătura și se înfășură în ea. 

— Mi-au înghețat picioarele. 

— Vino aici. Natalie se lipi de perete și îi făcu loc. Greg urcă 
lângă ea. Erau amândoi destul de bine făcuți și nu încăpeau în 
patul îngust. 

— Alunec! 

— Stai așa. Natalie îi trecu o mână pe sub cap și îl sprijini de 
umărul ei. E mai bine așa? 

— Bei ceva? 

— Sigur. 

Au trecut sticla de votcă de la unul la altul. 

— Șoptește-mi ceva, îi spuse Natalie. Îi simţea trupul prin cele 
două pături. 

— Mai întâi tu. 

— Parcă aștept ca din moment în moment părinţii noștri să 
dea buzna aici și să ne prindă. „Stingeţi lumina, copii”. 

— Să o sting? 

— Las-o. l-am spus adevărul lui Finny. 

— Ce crezi despre generalul Lapșin? El este „Tătucul”? 

— Nu știu. Nu cred. 

— De ce? 

— Nu ţi-aș putea spune de ce. Am sentimentul că nu i se 
potrivește. Este cam ciudat. 

— Așa era și Stalin. Așa este în ţara asta. Dacă vrei să conduci 
Rusia, trebuie să fii puţin ciudat. Ai nevoie de un ochi 
pătrunzător și de o minte care funcţionează altfel decât cele ale 
interlocutorilor tăi. În ce fel ţi s-a părut ciudat? 

— Nu știu. Așa este. Cel mai important lucru din viaţa lui a 
fost războiul din Afganistan; ca Vietnamul pentru Jervis. 

— Jervis nu-i decât un îngâmfat! spuse Greg enervat. A 
bântuit prin Saigon, a reușit să intre în zona de prietenie și a 
ajuns acasă veteran. 

— Poate pentru Jervis este important ceea ce nu a făcut. 
Pentru Lapșin este important ceea ce a făcut. Recunoaște că i-a 
plăcut războiul. 

— Un om onest. 

— Dar acest lucru îl și tulbură. Oricum, tipul este prea 
complex, pentru a fi el șeful; asta e părerea mea. 

— Stalin și Petru cel Mare n-au fost chiar niște îngerași. 

— Scopurile lor erau mai simple. Scopurile lui Lapșin se 
încâlcesc în tot felul de motivații, totul este foarte complicat. 
Greg, ai încredere în mine în privinţa asta. E la fel ca în afaceri. 
Oamenii mari sunt simpli. Au un singur țel și sunt mohorâți, 
plicticoși și încăpăţânați. 

— Cum ai ajuns tu să-l cunoști? 

— M-a ajutat Wallace. Noi doi nu am fost genul ăsta de 
oameni. N-am făcut altceva decât să profităm de ei. De ce crezi 
că acum am necazuri cu Cotillon? 

— Pentru că-ţi bagi nasul unde nu-ţi fierbe oala, la Moscova, 
în loc să cumperi blănuri la Leningrad. 

— Leo Margulies are să mă omoare, recunoscu ea... Greg, 
dacă tu te înșeli? Cine i-ar putea opri? 

— Nu pot eu hotărî. Numai de Casa Albă depinde. Eu nu fac 
politică. Ordinele mele sunt clare: privește, ascultă și 
raportează. Eu mă supun ordinelor și intenţionez să raportez ce 
am văzut și ce am auzit. 

— Cui? 

— Ce înseamnă asta? 

Natalie îl prinse de bărbie. 

— Cu ce te are la mână Jefferson Jervis, un tip așa drăguţ ca 
tine? 

— Cu nimic. Jeff este confidentul președintelui. Eu muncesc 
pentru președinte. Fiecare în felul lui; noi ne servim ţara. 

— Ştii ceva? Sunt convinsă că Jervis i-a asmutţit pe coreeni 
împotriva mea. Încearcă să distrugă Cotillon. 

— Simpatizez cu tine dar nu pot face nimic să te ajut. Nu sunt 
partener de afaceri cu el. 

— Cu ce te are la mână? 

— Cu nimic. Nu este vorba de Departamentul de Stat. Este 
vorba despre Casa Albă. Ştii foarte bine cum se fac cărțile la 
jocul ăsta. Administraţia încurajează iniţiativa particulară. 

— Greg. Noi doi suntem singuri în noapte, într-un tren, în 
mijlocul Rusiei. Ne iubim de mult timp și am băut suficientă 
votcă pentru a spune adevărul. Spune.-l, în șoaptă. 

Greg îi șopti: 

— Nu există nimic. 

— Dacă nu există un complot, de ce m-ai minţit? 

— Așa m-a învăţat Wallace. Lasă copoii să doarmă. 

— Să știi că acum chiar te iubesc. Mă faci să râd. Greg își lipi 
buzele de urechea ei. 

— Și eu te iubesc, Natalie. Te-am iubit întotdeauna. 

Spre surprinderea ei, buzele lui i-au împrăștiat toată votca din 
cap, ca tăișul unui laser. A tremurat ușor, mai întâi de plăcere, 
apoi uimită și puţin descumpănită, a încercat să se desprindă de 
el. 

— Ascultă, o prinse Greg cu o forță neașteptată. Ascultă-mă 
puţin. Simţi în forța cu care o strângea siguranța omului de 
lângă ea. Era la fel de sigur, pe cât era ea de ezitantă. Vocea îi 
suna neconvingător de parcă ar fi așteptat ca el să o convingă. 

— Nu cred că este o idee prea bună, Greg. 

Cu dragoste, cu infinită grijă, el îi contura cu buzele lobul 
urechii. 

— Nu crezi? Ce simţi? 

— Este prea repede. 

— Nu sunt un străin. 

Se întoarse cu fața spre el, pentru a-i explica faptul că existau 
și alte motive, nu numai timpul scurt. Greg profită de ocazie și o 
sărută blând. Natalie tremura. Simţea parfumul fânului uscat, de 
pe pajiștea din Greenwich. Casa lui Sally. Înainte de Wallace. Se 
pierdu în acel parfum, și în căldura buzelor lui mătăsoase. Greg 
începu să o mângâie, smulgând-o din nehotărâre, ducând-o spre 
ceea ce era inevitabil. Crezuse că este în siguranţă cu el. Totuși, 
acesta era un alt Greg, mai hotărât decât îl văzuse ea vreodată. 
incercă să nu se mai gândească la nimic. Nu reuși. Înţelese 
brusc și de ce. 

Ceea ce aflase deja în Rusia - cartea de coduri, „Complotul 
milionarilor”, reţeaua subterană a lui Wallace, femeia care l-a 
ucis - toate aceste lucruri i l-au redat pe Wallace. Își primise 

înapoi soţul. Credea din nou în el. Chiar dacă nu poseda încă 
nicio dovadă, avea motive să spere că el a fost fidel căsniciei 
lor. 

Greg începea să se înfierbânte lângă ea. Când ea era cu 
Wallace, simţea că trupul ei sfidează gravitația; acum se simțea 
ca un schelet, o simplă adunătură de oase. Impreună cu această 
comparație, îi veniră în minte mii de amintiri. Inima i se umplu 
de un strigăt care-i cutremură pieptul. 

— Nu! Te rog să încetezi! 

Greg o privi cu unul din zâmbetele lui ironice, dar ceva din 
privirea ei îl opri și o lăsă din braţe. Pentru o fracțiune de 
secundă, pe faţă i se citi dezamăgirea. Apoi îi zâmbi și o bătu 
ușor pe umăr. 

— Imi pare rău. Nu trebuia să încerc. 

— Nu, nu trebuia să încerci. Îi evită privirea furioasă și jignită, 
dar imediat își zise că nu a fost corectă. Se simţiseră bine. 

— Nu pe tine te condamn. Eu sunt vinovată. Încă nu sunt 
pregătită pentru asta. 

— Credeam că eu te pot face să te simţi altfel. 

— Am impresia că toți cei care mă ating sunt străini. 

Se gândi să-i explice ce simţea; să-i spună că îl recăpătase pe 
Wallace și că nu-l putea trăda, dar i se păru un sentiment mult 
prea intim, pentru a-l mărturisi, chiar și lui Greg, care acum se 
pregătea să alunge stânjeneala cu una din glumele lui obișnuite. 

— Aș fi vrut să ajung la tine înaintea celorlalţi. 

— Păi... am să ţin minte asta. Poate într-o zi... 

— Vrei să mai încerc peste o lună sau îmi dai un număr de 
înregistrare? 

Nu știa de ce, dar aceste cuvinte o făcură să râdă și îl sărută 
pe obraz cu un amestec de recunoștință și ușurare. Au rămas 
tăcuţi, unul lângă altul. Într-un târziu Natalie vorbi: 

— Pot să-ţi spun ceva? 

— Orice. 

— Promiţi să nu râzi? 

— Promit. 

— Probabil că am parte de niște reacții chimice ciudate. 
Noaptea trecută am trecut printr-o experienţă asemănătoare cu 
generalul Lapșin. 

— Tot în tren? 


— Ştii, eram destul de hotărâtă să mă culc cu el; așa, numai 
pentru a pune capăt trecutului. Nu știu ce-a fost în capul meu. 

Acum își dădu seama că probabil ar fi făcut-o, dacă nu găsea 
fotografia Dinei. Culmea, Dina a fost cea care i l-a redat pe 
Wallace. 

— Se pare că am ajuns să te salvez în ultimul moment, în mai 
multe sensuri. 

— Taci din gură!... Ştiam că voi tânji după Wallace. Mă bucur 
că ai fost tu acela. 

— Acum? 

— Nu acum, râse ea, ștergându-și lacrimile. Niciodată nu știu 
dacă ești bun cu mine, dacă vorbești serios. 

— la prosopul meu. 

Greg își desfăcu prosopul și se apropie de ea să-i sărute 
lacrimile. Natalie îi împinse prosopul în braţe, zăbovind o 
secundă pe coapsele lui suple. 

— Noaptea trecută, când eram cu Lapşin, nu-mi puteam lua 
gândul de la tine. Are constituţia ta. 

— Încep să-l simpatizez pe ticălosul ăsta de rus. Greg oftă. Tu 
și reacţiile tale chimice: Cred că l-ai lăsat sfâșiind cuvertura. 

— S-a îmbătat. 

— Bună idee, spuse Greg și întinse mâna după sticlă. 

e 

A întrebat-o dacă poate rămâne cu ea pentru un „somn 
prietenesc între veri”, iar Natalie s-a bucurat să accepte. 
Cuibărită la căldură, cu capul lui Greg sprijinit pe pieptul ei, 
legănați de tren, i-a șoptit: 

— Într-o zi, tu ai să fii cea mai mare cucerire a mea. 

— Este bine să le păstrăm în familie. 

— Termină cu gluma. Suntem rude foarte îndepărtate. 

— Se pare că devenim din ce în ce mai înrudiţi. Sunt fericit să 
constat asta. Greg se ghemui lângă ea și o sărută somnoros pe 
obraz. 

— Îmi spui ceva? 

— Orice. 

— Te-am mai întrebat, dar nu mi-ai răspuns. 

— Consideră că m-am înmuiat puţin. Ce vrei să știi? 

— Ce legătură poate exista între o viperă ca Jervis și un tip 
drăguţ ca tine? 

— Banii. 

— Banii? Tu? 

— Banii. Am nevoie de foarte mulţi bani. 

— Dar Sally are o... 

— Sally vrea să mă părăsească. 

Tresări, surprinsă. 

— Cred că mă bucur să aud asta. Categoric, în noaptea aceea 
plutea ceva în aer. De fapt, un Greg disponibil, m-ar interesa... 
Ești trist că te părăsește? 

— Nu mă deranjează. Dar vrea să ia copiii. Și îi va obţine, 
pentru că pe hârtie va scrie că este o mamă bună, așa va hotărî 
completul de judecată. Nu o pot opri, dar nu vreau să-mi pierd 
copiii. Nu mi se vor încredința copiii pentru că eu lucrez la 
Washington. Așadar, va trebui să mă lupt pentru dreptul la 
vizită. 

— Ai nevoie de bani pentru avocați. 

— Avocaţii vor lua cea mai mică parte, Natalie. Știi ce pot face 
banii? 

— Personal, nu prea. 

— Pentru mine, știi ce pot face? Am nevoie de suficienţi bani, 
pentru ca atunci când Sally va închiria o vilă în Bali și îmi va 
spune „Ah, Greg, cum îi poţi lipsi pe copii de vacanţa de vară în 
Bali”, eu să fiu în stare să închiriez vila de alături și să fiu lângă 
ei. Altfel, vizitele lui tăticu se vor limita doar la coliba 
grădinarului, în timp ce instructorul de iahting va sta în casa cea 
mare, împreună cu mămica și copiii. Datorită lui Jervis voi avea 
bani să fiu în Vail, când ei vor fi în Vail și în Palm Spring, când se 
vor duce acolo. Îi voi urmări în toată lumea, în toate vacanţele, 
până când vor împlini optsprezece ani sau până când Sally se va 
sătura de mine și mi-i va da. Capisci? 

— Depinde ce trebuie să faci tu, pentru acești bani, nu? 

— Mă tem că răspunsul la această întrebare îl vei primi numai 
atunci când mă vei seduce. 

— Nu astă seară. 

— Atunci, gata cu secretele. 

— Fii prietenul meu! Te rog, Greg! 

Greg oftă. 

— Îţi promit că nu vând nimic. Pur și simplu conjunctura a fost 
favorabilă. Sunt purtătorul de cuvânt al lui Jeff Jervis, pentru că 
așa a vrut Wallace. El dorea ca eu să-l supraveghez pe Jervis. Și 
mai dorea să menţin deschis un culoar spre președinte, în cazul 


308 


în care Jervis ne-ar fi stat în cale. Ca să pot face asta, am fost 
nevoit să-l servesc pe Jervis. Sau măcar să mă prefac. Există 
oameni de decizie, care fac parte din guvern. Unii dintre ei sunt 
miliardari. 

— Până la înmormântare nu mi-am dat seama ce apropiați ați 
fost voi doi - tu și Wallace. 

— Am menţinut relaţia noastră într-un con de umbră, tocmai 
pentru a-l proteja pe Wallace în Rusia. Ar fi fost o prostie să 
afișăm legăturile pe care le avea el la Casa Albă. De fapt, el mi-a 
fost ca un tată. Ții minte? Părinţii mei s-au despărțit în anul când 
ne-am mutat la Georgetown. Apoi, tatăl meu a murit. Wallace a 
fost lângă mine, atunci când am avut nevoie de el. Mă vizita des 
și mă lua la masă în oraș. Mai târziu am început să primesc 
invitaţii la dineuri. La masă eram așezat uneori între amirali, ori 
oameni importanţi din aparatul administrativ. A urmat angajarea 
temporară la Casa Albă, iar când aceasta a devenit definitivă, 
Wallace mi-a făcut cunoștință cu tatăl lui Sally. 

— Te pregătea cumva să-i preiei munca? 

— Poate. Dar și el era singur. Nu avea copii. Am știut 
întotdeauna că dacă nu mă voi ridica la nivelul așteptărilor - 
dacă îmi voi scăpa cravata în supă sau voi rata vreo ocazie - nu 
va renunţa la mine. M-ar fi ajutat, orice s-ar fi întâmplat. 

— La ce te-ai gândit când mi-ai făcut cunoștință cu Wallace? 
Ai avut vreun plan? 

— Absolut. Disputa permanentă cu Jervis îl deprima foarte 
mult și începuse să vorbească din ce în ce mai mult despre 
bătrâneţe. M-am gândit că tu i-ai face bine. Că l-ai da pe brazdă. 
Ai reușit? 

Natalie zâmbi cu tristeţe. 

— Cred că el m-a dat pe brazdă... Să înţeleg că Jefferson 
Jervis te va face bogat? 

— Nici vorbă. Dar prin intermediul lui pot câștiga suficienţi 
bani pentru a-mi păstra copiii și slujba, iartă-mi nuanțele 
patriotarde, dar asta este situaţia. Fac bine ceea ce fac. Wallace 
m-a instruit și am câștigat foarte mulţi bani. Aș putea câștiga de 
zece ori mai mult dacă aș lucra într-un serviciu special. 
„Patronajul lui Jeff’, să-i spunem așa, îmi permite să-mi folosesc 
talentul și experienţa într-un guvern care, pentru moment, nu-și 
poate permite oameni ca mine. 


— „Prea sfrijit pentru a mânca mult, și, totuși, crescând pe zi 
ce trece”, cită Natalie zâmbind. Tu mi-ai spus asta, cu mândrie, 
mai ţii minte? 

— Sunt mândru. Și, datorită lui Jervis, s-au ales cu un drac-de- 
mare în iazul guvernului. 

— Ai vorbit cu Wallace în ziua în care a fost asasinat? 

Greg privi fix în tavan. 

— Nu, răspunse cu tristeţe. Regret că nu am vorbit. Nu am 
apucat să ne luăm rămas bun. 

— El n-a încercat să te sune? 

— Din câte știu, nu. Credeam că mă va suna. 

— Deci tu nu știi ce a descoperit el în acea ultimă călătorie. 

— Draga mea, nu a descoperit nimic. Imi pare rău. 

e 

Dându-și seama că Greg avea dreptate, Natalie începu să 
plângă. El îi săruta lacrimile, în timp ce trenul înghiţea kilometru 
după kilometru. Într-un târziu, adormi; un tren de marfă, gonind 
spre Moscova, o trezi. Rămase pe gânduri, cu ochii deschişi, 
încercând speculaţii legate de Greg, prefigurând pasiuni 
înflăcărate drept substitut pentru speranțele ei pierdute, pentru 
sfârșitul trist și gol al lui Wallace. Dar, fără folos. Imaginile s-au 
opacizat brusc, de parcă ar fi fost acoperite de o cortină. Se 
ghemui, atât cât îi permitea spațiul, și își rezemă obrazul de 
pieptul lui Greg. 

Greg o spiona printre gene, lăsându-i singurătatea de care 
avea nevoie, mângâindu-i părul, singurul semn că era alături de 
ea. Natalie își spuse că era cel mai frumos gest pe care l-a făcut 
vreodată un bărbat pentru ea. Se ridică, îi prinse faţa în cupele 
palmelor și îl sărută lung, în semn de recunoștință. 

— AȘ vrea să vii acasă cu mine, îi spuse Greg. Trebuie să te 
scot din ţara asta, înainte să ţi se întâmple ceva. 

— Crezi că Sally nu va observa că există o persoană în plus la 
micul dejun? 

— Dacă te urmărește bruta aceea? 

— Eu tot nu cred că era de la KGB. Sunt convinsă că l-au plătit 
„Milionarii”. 

— Natalie, faci niște combinaţii înnebunitoare! Ce contează de 
partea cui era? Omul a încercat să te omoare! 


— Într-un stat în care ordinea este asigurată de poliție, mi-e 
mai frică de indivizii din guvern, decât de polițiști. In Uniunea 
Sovietică nu poţi circula cu un pistol la cingătoare. 

— „Milionarii” mai au încă oameni în guvern, ai uitat? 

— Nu. Eu am venit pentru comerț cu blănuri. Licitaţia este o 
afacere rentabilă pentru sovietici. Una este să arestezi un 
reporter curios și alta un comerciant. Eu fac parte dintr-un grup 
de oameni importanți. 

— Acoperirea asta te protejează de gloanţe tot atât cât o 
haină de blană. 

— Nu este o acoperire. Am venit aici să-mi salvez compania. 
Aș fi vrut să fie doar o acoperire, dar adevărul adevărat este că 
mă aflu în pragul falimentului. Și dacă îi spui ceva lui Jervis, nu 
mai vorbesc niciodată cu tine. 

— Vino acasă. Salvează Cotillon-ul la New York. Acolo este 
compania, ta, acolo este banca ta. 

— Rămân. Dacă mă arestează, mă salvezi tu cumva. Nu-i așa? 

— lubito, eu nu, pentru că eu plec acasă. Am venit numai să 
verific ce faci. Am văzut, te-am prevenit și voi pleca. 

— Cum? Mă lași tu în ghearele „milionarilor”? îl tachină ea. 

— Mă tem că în ghearele KGB-iștilor. 

— Poftim? 

— Eşti naivă dacă nu te gândești că KGB-ul ţine sub 
observaţie tot ce a mai rămas din „milionari”. Comitetul pentru 
securitatea statului investighează orice și pe oricine. Pentru cei 
care au mai rămas, totul se va sfârși într-un gulag sau în faţa 
unui pluton de execuţie; inclusiv pentru o americancă aiurită 
care își bagă nasul unde nu-i fierbe oala. 

Dacă Greg avea dreptate și „Complotul milionarilor” era de 
domeniul trecutului, va avea ea curajul să-l roage pe Kiricenko 
s-o ajute să o găsească pe ucigașa lui Wallace? Se înfioră, 
amintindu-și spaima recepţionerului de la hotel la intrarea 
echipei lui Kiricenko. 

— Ți-e frig? șopti Greg, strângând-o lângă el. Sau, în sfârșit, ai 
devenit rezonabilă? 

— Mi-a murit moartea. 

— Vino cu mine acasă! 

— Am de rezolvat o afacere aici. 

— Ce fel de afacere? 

Mintea lui Natalie zbură departe, departe de zgomotul metalic 
al roţilor de tren. Îl sărută pe Greg pe obraz, pentru a-i distrage 
atenția. 

— Cum, tu întrebi un blănar ce fel de afaceri are în Rusia? Dar 
Greg îi pusese o întrebare esenţială, chiar dacă o făcuse 
inconștient. Devenise ea un spion amator, cu riscul de a 
distruge compania pe care o ridicase împreună cu Wallace? Sau 
se va întoarce la New York, cu câteva amănunte în plus despre 
viața lui secretă, dezamăgită că nu au împărtășit totul? 

Adormi, jurându-și că așa ceva nu se va întâmpla niciodată, 
dar în gara Leningrad se trezi dezorientată și confuză. 


e Capitolul 25 


— Leo! 

Natalie sări din taxi și îl ajunse din urmă pe prietenul ei, pe 
treptele Palatului blănurilor, construcție impunătoare, ridicată în 
stil neoclasic. 

— După cum arăţi, te-ai distrat grozav în week-end, o salută 
Leo Margulies. Cum e vremea la Moscova? 

— Bună. Am întâlnit câţiva prieteni de-ai lui Wallace. la uite! 
Acela nu este Artie și cum îl mai cheamă, de la People? Vino, hai 
să-i pozăm pentru revistă. Artie! strigă ea, luându-l de braț pe 
Leo. Fă-ne o poză. Cruciada Capitaliștilor în Căutarea Blănurilor 
Comuniste. 

— Ce naiba te-a apucat? o întrebă Leo. 

— Publicitate, Leo. G/asnost. Fă publicitate ori de câte ori ai 
ocazia. Nu-ţi amintești cum îl mai cheamă pe individ? Zâmbește, 
Leo. 

Artie, tremurând de frig, purtând o căciulă rusească luată de 
la magazinul Beryozka, le făcu fotografia. 

— Seamănă mai degrabă a Fuga Pisicii După Șoareci. 

— Ce mai faci? îl întrebă Natalie. 

— Nu reușim deloc să încropim o poveste. Vreau un reportaj și 
o copertă grozave, dar nu știu cum naiba fac de mi-o iau înainte 
cei de la „Style”. 

— Glasnost. Perestroika. 

— Am scris deja despre asta. 

— Pace prin comerț. 

— Subiect plicticos. 

— Pace prin cointeresare. 

— Te apropii. La revedere, Natalie. Sună-mă dacă îţi mai 
cizelezi subiectul. 

— Te-am așteptat aseară, spuse Leo. Ai lipsit de la dineu. 

— Am venit cu trenul de noapte. Cu vagonul de dormit. 

Leo îi aruncă una din privirile lui viclene. 

— Cu cine? 

— Ce vrei să spui? Cu vărul meu. 

— Aha! 

Îmbrăcaţi în ţinută de gală au intrat în sala unde se licita 
blana de nurcă. Câteva mii de exemplare, din diverse loturi, 
erau expuse pentru examinare. Cei doi fii ai lui Leo se aflau deja 
la treabă. Indicau un lot pe care ar fi vrut să-l examineze mai 
atent. O rusoaică rumenă luă suportul cu blănuri și îl aduse pe 
masa bine luminată. 

— Cum vi se pare? întrebă Leo, apropiindu-se să le examineze 
și el. 

Fiul mai mare, copie fidelă a tatălui, ridică din umeri. 

— Nu cred că m-aș da în vânt să le cumpăr. 

Cercetând cu iuţeală pieile, pipăindu-le cu mâini experte, Leo 
începu să-și noteze în catalog observaţii despre culoare și 
calitate, preţul exact la care erau evaluate și cât spera să 
obţină, dacă licita. Natalie trăgea cu coada ochiului la 
observațiile bătrânului. Se îmbrăcase în costumul de licitaţie al 
lui Wallace. Deși cravata roșie de la gât nu se vedea prea bine, 
observa că reușește să atragă atenţia celor prezenți în Palatul 
blănurilor. Avea un vag sentiment că îmbrăcată astfel violează 
personalitatea lui Wallace, dar își concentră atenţia mai ales pe 
fața nevăzută a personalităţii lui. Exact în momentul în care 
trebuia să lupte pentru salvarea companiei Cotillon, gândurile ei 
zburau periculos spre alte probleme. 

Dina îi acapara cea mai mare parte a gândurilor. Noaptea 
petrecută cu Greg îi mai domolise mânia. incercarea lui de ao 
sensibiliza, de a-i deschide trupul și sufletul, o legase și mai 
mult de Wallace. Izbucnise în ea o dorinţă puternică de a sfida 
riscurile și de a se răzbuna pe Dina. 

— Bătrânul Harvey licitează tot pentru tine? o întrebă fiul lui 
Leo, privind-o încruntat de la masa unde examina un alt lot de 
blănuri. 

— Blană de vulpe, răspunse Natalie. Poate că, diseară, tu și 
Harvey ar trebui să discutaţi cum să distribuim banii. 

— Mai întâi să vedem ce avem aici, spuse Leo. O trase lângă 
el și îi dirijă mâna spre o blană de pe masă. li arătă că firele de 
păr sunt de lungimi diferite. Cu asta te mai poţi descurca, dar 
când diferenţa de lungime este mai mare, haina finită arată ca 
un câine plouat. Pipăie puţin. 

Între timp, îi numi două dintre fabricile canadiene cu care 
lucrase Wallace, capabile să prelucreze suficient de bine 
blănurile pentru a le putea transforma în haine la nivelul 
standardelor firmei Cotillon. 

e 

Ochii lui Natalie străluceau. Pentru ea, toate blănurile erau la 
fel și, puse la un loc, luau forma unei nurci uriașe, care o pândea 
din întuneric. Într-un târziu, după câteva ore de analiză, Leo o 
anunţă că are nevoie de o pauză. leșiră în hol și se prăbușiră în 
fotoliile confortabile, cu câte un ceai în față, discutând cu vechi 
cunoștințe de-ale lui Leo. Leo nu avea stare, deși era conștient 
că trebuie să-și odihnească ochii. 

— Vino cu mine, iubito. Am să-ți arăt eu niște blănuri 
adevărate. O conduse într-o altă încăpere, unde blănurile de râs, 
albe ca zăpada, creau o lume de basm. Fetele care se aflau la 
standuri le-au pus la dispoziţie loturile cerute de el și Leo și-a 
afundat mâinile în blana mătăsoasă cu o plăcere trădată numai 
de steluțele care-i jucau în priviri. 

— Superbe! Privește-le, dragă. Pipăie blana - mătase, nu? 
Timp de câteva secunde, Leo se opri asupra unei bucăţi, apoi 
examină altele, și reveni la prima. Își afundă palma în blană și 
pipăi cu atenţie. 

— Oho! la te uită ce avem aici! Luă mâna lui Natalie și o dirijă 
spre locul cu pricina. Simţi? 

— Golul ăsta mic? 

— Noi îi spunem petic. Vânătorul a tras și nu a nimerit de 
prima dată. 

— Aproape că nu se simte. Dacă nu pipăi cu atenție, pe faţa 
cu blană este invizibilă. 

— Ei, rușii ăștia știu să cârpească bine. Leo ridică blana și o 
întoarse. Peticul de piele cu care acoperiseră gaura era aproape 
invizibil și se potrivea perfect la culoare. Era cusut cu o aţă 

subţire ca un fir de păr. Bine lucrat. Păcat că vânătorul nu a 
ţintit bine; ar fi fost o blană grozavă. 

Leo o notă în catalogul său. 

— Și totuși o vei licita? 

— Lotul este superb. Cel mai bun din licitaţie. Pot să-l scot la 
un preţ bun. 

e 

Ajunsă în cameră, Natalie formă 09, informaţiile, întrebându- 
se dacă Kiricenko locuia la Leningrad. 

O centralistă antipatică negă vehement că ar exista vreun 
număr pentru birourile KGB din Leningrad. 

— Dar este vorba de Comitetul pentru securitatea statului, 
insistă Natalie. 

— Niet! veni răspunsul. 

— Vă rog să încercați. Aș dori numărul lui Valeri Kiricenko... 

— Numărul acesta nu este disponibil... 

— Vreţi să spuneţi... 

Centralista închisese deja. Deoarece pentru a obţine legătura 
trebuise să facă patruzeci de apeluri, hotărî să coboare în holul 
hotelului și să ceară o carte de telefon. După multe discuţii și 
căutări, recepţionerul îi găsi, în sfârșit, o carte. Dar nu exista 
niciun număr pentru Comitetul de securitate a statului. 
Dezamăgită, Natalie căută numele lui Kiricenko. Erau mai multe 
persoane cu acest nume, dar numai una înregistrată cu V. 
Kiricenko, pe Liteini Prospekt. Căută pe harta orașului și găsi 
strada undeva, în partea de est a canalului Fontanka, cel care 
înconjura orașul vechi. 

Sună, dar nu-i răspunse nimeni, așa că se hotărî să rezolve 
celelalte telefoane pe care le avea de dat. Mai lăsă un mesaj 
pentru Vera lui Ștefan, al patrulea, apoi reuși să obţină o 
legătură cu New York-ul. Vorbi cu Bill Malcom, pe care-l trezi din 
somn. Somnoros, Bill nu reuși să-și ascundă pesimismul din 
glas. 

— Bill. Încerc să închei aici o afacere. 

— Ce fel de afacere? 

— Sper să-ţi dau date exacte mâine. Am o întâlnire cu un 
oficial din Ministerul Comerțului. 

— Noroc! 


Seara sună din nou și Kiricenko răspunse la primul apel. 

— Da. 

— Sunt Natalie Stuart Nevski, tovarășe Kiricenko. Ne-am 
întâlnit la Moscova. 

— Da. 

— lertaţi-mă că vă deranjez acasă, dar altfel nu vă puteam 
contacta. Nu am reușit să aflu numărul dumneavoastră de la 
birou. 

— Ce doriți? 

— Trebuie să stăm de vorbă. 

— In legătură cu ce? 

— Nu vă pot spune la telefon Aș vrea să vorbim între patru 
ochi! Poate luăm un ceai împreună sau facem o plimbare. 

Wallace îi povestise că singurele locuri unde se putea discuta 
cu un cetățean sovietic erau parcurile sau barurile de noapte 
foarte zgomotoase. Hotelul Astoria avea un asemenea bar, dar 
nu era genul lui Kiricenko. 

— Eu sunt persoană oficială a guvernului sovietic, spuse 
Kiricenko tăios. Nu discut între patru ochi cu persoane străine. 

Natalie se întrebă dacă nu cumva și telefonul lui era ascultat. 
Vorbea ca unul care știa că este înregistrat. 

— Dar nu putem discuta despre o problemă oficială? 

— Nu. 

— Nu am putea face niște speculaţii în doi? insistă Natalie, 
sperând că omul va înțelege umorul subtil, dar acesta nu îi 
receptă. 

— Speculaţii în legătură cu ce? o întrebă el, la fel de tăios. 

— În legătură cu asasinarea soţului meu. 

Câteva momente, pe fir nu se mai auzi nimic. Apoi: 

— Puteţi veni la mine acasă. 

e 

Taxiul opri pe strada Liteini, la intrarea într-o străduţă slab 
luminată, destul de aproape de Nevski Prospekt, care clocotea 
de viaţă. Natalie se trezi în faţa unei clădiri, un bloc de modă 
veche cu faţadă întunecată. Un grup de adolescenţi făceau 
skateboarding, altul dansa break în fața unei galerii fotografice. 
Erau fără căciuli în ciuda frigului tăios, mândri de tunsorile lor 
ciudate. În afară de ei, strada părea pustie. 

— Aici? îl întrebă ea pe șoferul care îi arătă mohorât numărul 
fixat pe o arcadă ce marca intrarea în alee. 


Șovâind, cu toate simţurile ascuţite, conștientă de privirile 
curioase pe care i le aruncau tinerii, Natalie se îndreptă spre 
alee. Privi în urma ei și văzu taximetrul care pornise imediat 
după cel în care se urcase, în faţa hotelului Astoria. Zâmbi 
nervos. Oricine ar fi urmăritorii ei, KGB-ul sau „milionarii” vor 
avea o mică surpriză când îi vor descoperi destinaţia. 

Aleea pe care mergea era foarte întunecată. Amintindu-și ce-i 
spusese Wallace despre străzile din Rusia, își pusese în bagaje o 
mică lanternă de buzunar. În loc să apeleze la ea se întoarse 
brusc și intră în holul galeriei, unde văzuse un telefon public. Un 
tânăr împodobit cu tot felul de lanţuri, cu părul vopsit într-un 
verde strident, care vorbea la aparat, închise aproape imediat 
ce o văzu, respectând, ca orice bun cetățean sovietic, durata 
limită de trei minute a convorbirii. 

Natalie formă numărul lui Kiricenko, acoperindu-și o ureche 
pentru a bloca muzica după care dansau tinerii. 

— Da. 

— Natalie Stuart Nevski. Vreţi, vă rog, să coborâţi? Mă cam 
sperie aleea aceea întunecată. 

— Nu suntem la New York, doamnă Nevski. Fiţi liniştită. 

— V-aş rămâne recunoscătoare dacă m-aţi aștepta pe alee. 

— O să te întâmpine ordonanța, spuse ofițerul și închise. 

Natalie trecu din nou pe lângă grupul de adolescenţi, traversă 
strada Liteini, trecu pe lângă taxiul parcat și așteptă la capătul 
aleii până când apăru un soldat, cu o lanternă puternică, care o 
conduse într-o curte interioară, difuz luminată de la ferestrele 
clădirii. Lovind cu piciorul niște cutii de conserve, soldatul îi 
indică o gaură neagră într-un zid care, spera Natalie, nu putea fi 
decât ușa. Apoi, soldatul dispăru în întuneric, nu înainte să, îi 
spună: 

— Primul etaj. 

Natalie începu să urce scara întunecată, uimită că o persoană 
atât de importantă cum era Kiricenko locuia într-o clădire atât 
de modestă. Ajunsă la primul etaj, scoase lanterna din buzunar 
și lumină pe rând ușile, citind numele locatarilor. Bătu la ușă și 
așteptă. 

Kiricenko în persoană îi deschise ușa. Uitase cât de înalt și 
suplu era. Se gândi la Don Quijote, deși în ochii lui Kiricenko nu 
era nimic naiv sau inocent. Îi făcu semn să intre într-o cămăruţă 
destul de mică. 

— Te rog să-mi dai haina. 

Ea se dezbrăcă și privi cu interes în jur până când ofiţerul KGB 
îi aranjă haina în cuier, lângă uniforma lui. În comparaţie cu 
generalul Lapşin, căruia îi plăcea eleganța pe care numai banii o 
puteau oferi, Kiricenko locuia ca orice muncitor sovietic obișnuit. 

Apartamentul se compunea din camera unde se afla ea, din 
care mai multe uși dădeau spre bucătărie, baie și o toaletă. 
Lângă pereţi erau așezate două paturi pe care erau aruncate 
câteva perne, în colţul dintre paturi se găsea o măsuţă pentru 
cafea, iar în mijlocul camerei o masă mai lungă, în spatele 
căreia era o bibliotecă, cu geamuri. In celălalt colț văzu un birou 
din lemn masiv pe care stăteau mașina de scris și telefonul. La 
un capăt al biroului și pe rafturile fixate în perete tronau câteva 
fotografii înrămate. 

Covorul înflorat era uzat dar, ca toate celelalte obiecte din 
cameră, foarte curat. Singurul lux, dacă se putea numi așa, era 
un televizor color la care se transmitea un interviu - un. Birocrat 
stânjenit. Încerca să răspundă la plângeri legate de penuria de 
locuințe. O colecţie substanţială de postere despre Revoluţia 
sovietică acoperea fiecare centimetru al peretelui rămas liber. 
Kiricenko închise televizorul și o întrebă: 

— Ce înseamnă toată povestea aceasta despre soțul 
dumitale? 

Temeri vagi începuseră să o învăluie ca niște diavoli ai 
zăpezii. Dacă, atunci când îi va spune că Dina l-a împușcat pe 
Wallace, Kiricenko va dori să știe de ce? Dacă el a 
supravegheat-o, suspectând-o că a preluat reţeaua de spionaj a 
lui Wallace? Dacă Greg greșea și „milionarii” erau în plin 
complot? Dacă a scos, totuși, KGB-ul informaţii de la cineva 
despre „milionari”? Însemna că el se afla în alertă. Ziua 
valentinelor era sâmbătă. Astăzi este luni. Cu mai puţin de cinci 
zile la dispoziţie pentru a distruge complotul, el nu se va da în 
lături de la nimic pentru a afla mai multe de la văduva lui 
Wallace, chiar dacă pentru asta va trebui să o împuște. 

— Ei? 

Natalie își adună tot curajul; nici măcar n-o invitase să ia loc. 
Pentru a câștiga ceva timp, se întoarse spre postere, spre cele 
care reprezentau chipurile dure ale ofițerilor KGB, în lupta lor 
împotriva intrușilor aliaţi. Erau fotografii reale. Hârtia se 
îngălbenise și se crăpase pe margini. 


— Sunteţi colecționar? Objets de la Revolution? 

Generalul Lapşin sau Vladimir Rostov ar fi zâmbit dispreţuitor, 
nu însă și Kiricenko. Lipsit de expresie, acesta o privea în timp 
ce ea continua să cerceteze camera. Lui Natalie îi trecu prin 
minte că s-a lăsat influențată de pasiunea cu care el a apărat 
reformele lui Gorbaciov în timpul recepţiei de la Kremlin. Omul 
acesta era exact opusul genului sofisticat, reprezentat de 
Lapșin. Era ceea ce Wallace ar fi numit un „rus adevărat”: 
suspicios, lipsit de simţul umorului, când era vorba de ideologie, 
xenofob. 

Incepu să privească interesată cărţile din bibliotecă, lângă 
care descoperi o pereche de cătușe, un revolver mare și un 
baston de cauciuc cu husă din piele. 

Ofițerul îi urmărea toate mișcările, spionând-o printre gene și 
Natalie simţi că încet, încet curiozitatea lui se transformă în 
furie. 

— Ce este bila aceasta de metal alb? 

— O grenadă de mână, vopsită în alb, să semene cu un 
bulgăre de zăpadă. Când muncitorii neînarmaţi se apărau pe 
vremuri cu bulgări de zăpadă, Țarul își punea oamenii să 
folosească asemenea grenade. Un zâmbet încordat îi apăru pe 
față și Natalie încercă să profite de acest firav avantaj. 

— Imi puteţi oferi o cană de ceai? Nu am mâncat în seara asta 
și nici la amiază. 

Kiricenko o privi surprins de îndrăzneala ei și Natalie constată 
cu plăcere că se pregătea să îi ceară scuze. 

— Mă tem că ospitalitatea mea este chiar mai modestă decât 
în casele noastre, acum. La Moscova sunt ceva mai bine 
pregătit. Aici, de obicei, nu primesc oaspeţi. 

— Atunci, daţi-mi voie să vă invit la cină. În hotelul meu este 
un restaurant foarte bun. Își zise că s-ar simţi mult mai ușurată 
dacă ar putea ieși din casa aceea. 

Kiricenko dădu din cap. 

— Ceai am. Și chiar am câţiva biscuiţi. 

Curios, erau biscuiţi Fortnum & Mason. Mai târziu Natalie își 
reproșa că această delicatesă importantă nu-i deschisese ochii 
asupra contradicţiilor existente în viaţa lui Valeri Kiricenko. În 
acel moment însă se mulțumi să ia un biscuit și să continue 
cercetarea fotografiilor de pe perete, în timp ce ofițerul KGB 
pregătea ceaiul. 

Văzu un Lenin zâmbitor, în costum și cravată, dar cu o 
caschetă de muncitor pe cap, măturând globul de capitaliști și 
regi, cu o mătură roșie. Zidul unei închisori țariste avea înscrise 
cu roșu cuvintele Ura! Dorim libertate! Un ţăran așezat pe un 
bolovan învăţa să citească. O proclamaţie anunţa că guvernul 
provizoriu de la Petrograd a intrat în mâinile Sovietului. O alta, 
electrificarea rurala. Un afiș cerea: Să terminăm cu mila! Toţi 
revoluționarii vor fi arestati imediat! 

— Ai petrecut o noapte plăcută în compania generalului 
Lapșin? o întrebă Kiricenko din bucătărie. 

— Cum aţi spus? 

— Ai plecat de la Kremlin împreună cu generalul Lapșin, nu-i 
așa? 

— O seară, îl corectă ea. Nu am petrecut o noapte. 

— Unde aţi mers? 

Presupunând că el oricum știa, Natalie răspunse: 

— La o dacea. 

Ce altceva mai știa? Că s-a întâlnit cu Liuba pe șantierul de 
restaurare; că a petrecut noaptea cu Greg pe Săgeata Roșie? 
Știa oare de bărbaţii care au încercat să o omoare? Dar despre 
Dina? Nu. Nu avea de unde să știe asta. 

Ofițerul turnă ceaiul și îi oferi un bol cu zahăr. 

— Delicios. Mulţumesc. 

— Deci, care este acea problemă oficială în legătură cu soțul 
dumitale? 

El se așezase pe un pat și îi făcu semn să se așeze pe celălalt. 
Natalie, însă, se apropie de birou, cercetând fotografiile 
înrămate; îi era teamă să se așeze, dar în același timp știa, 
instinctiv, că singura ei scăpare era să joace în continuare rolul 
văduvei dornice să afle adevărul. 

— Doamnă Nevski, îmi pui răbdarea la încercare. 

— Este un lucru extrem de important. Dar mi-e foarte frică. 
De fapt, mă gândeam să vă invit la New York, unde m-aș simţi 
mult mai în siguranţă. 

— Soţul dumitale n-a prea fost în siguranţă la New York, spuse 
Kiricenko brutal. 

Natalie îi evită privirea. 

— Nu-mi ușuraţi deloc situaţia. 

Brusc, Kiricenko schimbă tactica. 


— Poate că așa este, doamnă Nevski, dar nu pot face nimic 
dacă nu-mi spuneţi despre ce e vorba. Presupun că aveţi nevoie 
de ajutor. 

— Într-un fel, da, spuse Natalie răsucind în mână o fotografie, 
lăsând-o apoi pe birou și luând alta mai mare, care reprezenta 
un bărbat tânăr, lângă o mașină, îmbrăcat în haină de piele, cu 
șapca trasă mult peste ochi. Data cam de pe vremea primului 
război mondial. 

— Este un strămoș al dumneavoastră? Semănaţi foarte bine. 

— Stră-străbunicul meu, răspunse Kiricenko mândru. A fost 
erou și în revoluţia din februarie și în cea din octombrie. Membru 
al rezistenţei din Petrograd în timpul războiului. Un revoluționar 
foarte curajos și loial cauzei. 

— Cum s-a descurcat când Lenin a ordonat împușcarea 
revoluţionarilor? 

Kiricenko o privi surprins de cunoștințele ei în materie de 
istorie a Rusiei și lui Natalie îi veni să-și dea palme că iarăși a 
vorbit prea mult. 

— A sfârșit prost. A căzut în mâinile celor de la CEKA. Au murit 
atunci foarte mulţi buni revoluționari. Soțul dumitale avea 
legături printre acești foști revoluționari. Parcă și mama lui a 
fost, nu? 

— Cred că da. 

— Transformati această cerere de ajutor într-un adevărat 
mister. 

— Nu, încerc doar să fiu prudentă. 

— Aveţi motive? 

— Nu știu, spuse ea și puse fotografia la locul său, privindu-le 
pe rând pe celelalte, care reprezentau un fel de arbore 
genealogic al bărbaţilor Kiricenko, toţi îmbrăcaţi în uniformă: pe 
un tanc, lângă un avion vechi, între ruinele unui oraș european, 
la baza unui turn spaniol. Ultima era într-un chenar negru - un 
brigadier din Brigada internaţională, așa cum ar fi fost și Wallace 
- omorât în războiul civil din Spania. Urma un bărbat în uniformă 
de poliţist, care semăna perfect cu Kiricenko. 

— Tatăl dumneavoastră? 

— Da. 

Fiu de poliţist, scrâșnise printre dinţi generalul Lapșin. 

— Aici sunteți dumneavoastră împreună cu secretarul general 
Gorbaciov? 

— Da, se răsti el nerăbdător. Când am fost decorat. Mai este 
una cu Andropov, când am absolvit școala și una cu Mikoian și 
încă una cu Andropov. Următoarele sunt cu mama și surorile 
mele. Acum, vă rog să-mi spuneți ce doriţi? întrebă impacientat, 
în timp ce Natalie mai luă o fotografie în ramă argintie; aceasta 
era la distanţă de celelalte. 

O întoarse spre el astfel încât să o poată vedea. Mâna îi 
îngheță la jumătatea mișcării. 

— Ei? 

Işi adună curajul și comandă mâinii să continue. 

— Și aici cine este? 

— O doamnă. 

— Cum se numește? reuși să-l întrebe, cu privirea aţintită la 
frumusețea brună, cu zâmbet viclean. 

e CARTEA A CINCEA e 


Nevasta cazacului 


e Capitolul 26 


Mișcându-se uluitor de rapid, Kiricenko traversă încăperea și îi 
smulse fotografia din mână. 

— Faptul că mi-aţi cerut o întrevedere nu poate avea nicio 
legătură cu viaţa mea personală, ricană el, în timp ce așeza 
fotografia la locul ei. Acum, vă rog să-mi spuneți care este acea 
problemă în legătură cu soțul dumneavoastră? 

Hohotul isteric pe care nu-l mai simţise de câteva săptămâni, i 
se ridica încet, încet în gât. Lupta să și-l reprime cu riscul de a 
zâmbi ciudat, într-un moment nepotrivit. Ofiţerul era foarte 
aproape de ea. O domina. 

Natalie îl privi, lipsită de grai. Era incapabilă să raţioneze, dar, 
ciudat, nu-i mai era frică de el. KGB-ul părea mai puţin periculos 
dacă prietena generalului Lapșin a reușit să-l seducă pe unul din 
ofițerii cei mai importanţi. „Milionarii” s-au infiltrat în rândurile 
celui mai puternic dușman. 

— Vreau să aud despre soțul dumitale, se răsti Kiricenko. 

— Știţi că a fost împușcat? 

— Da. 

— Mă puteţi ajuta să descopăr cine l-a împușcat? 

— Cred că nu înțeleg prea bine. 

Natalie juca totul pe o singură carte, încercând să găsească 
un echilibru între ignoranță și iluzie. 

— Generalul Lapșin mi-a spus că sunteţi un poliţist bun. 

— Ce-ar putea afla un poliţist rus despre un criminal 
american? 

— Poliţia crede că femeia era străină și are probe că a zburat 
în Europa. 

— ȘI? 


— Wallace petrecea foarte mult timp în Rusia. M-am gândit că 
dumneavoastră aţi putea face o legătură. Poate cunoaşteţi pe 
cineva care îl ura suficient de mult pentru a-l ucide. 

Privirea bărbatului exprima indiferenţă. 

— Despre asta doreaţi să discutați cu mine? 

— Despre ce altceva? 

— Într-adevăr, despre ce altceva?... Nu, îmi pare rău, doamnă 
Nevski. Mă tem că nu vă pot ajuta. Nu sunt un poliţist în sensul 
imaginat de dumneavoastră și... 

— Dar nu aţi putea cere poliţiei să cerceteze? 

— Ce să cerceteze? 

Aluneca pe gheaţa foarte subţire, pentru că, în mod categoric, 
nu-și dorea ca polițiștii lui Kiricenko să cerceteze prea adânc în 
trecutul lui Wallace și să pericliteze rămășitele reţelei de 
spionaj. 

— Nu știu ce anume. Mi-a trecut prin minte... Speram și eu. 
Adică, nu știam la cine să apelez și dumneavoastră... A fost doar 
o idee caraghioasă. Îmi pare rău că v-aţi pierdut timpul cu mine. 
Acum am să plec. 

Kiricenko o studia atent și Natalie cuprinsă de spaimă se 
întreba dacă nu cumva ofițerul KGB era nehotărât dacă să o lase 
să plece sau nu. Îi suportă privirea fără un cuvânt, în liniște, în 
timp ce tot corpul îi amorţea, înghețat de spaimă. 

— Nu mi-aţi răspuns la întrebare. De ce m-aţi ales pe mine? 

— V-am întâlnit la recepţie și... 

— La recepţie ați întâlnit zeci de oameni. De ce nu i-aţi rugat 
pe prietenii soțului dumneavoastră să vă ajute? Pe cei doi 
Lapșin. 

— Dar dumneavoastră sunteţi poliţist... 

Kiricenko dădu din cap ameninţător. 

— Mai este ceva. 

Îngrozită că va fi prinsă în plasa de minciuni pe care o ţesuse, 
Natalie rosti adevărul, sperând că va ieși basma curată. 

— V-am văzut la Astoria. Când v-am întâlnit din nou la 
Moscova mi s-a părut ciudată coincidenţa. 

— Prostii. 

— Când aţi venit la Astoria, m-ati privit fix. Atunci am avut 
impresia că vă interesează moartea lui Wallace. 

— De ce m-ar interesa moartea unui blănar, evreu american? 

— Era pe jumătate cazac, și toată viaţa lui a iubit Rusia, 
răspunse ceva mai îndrăzneață, revoltată de atitudinea lui 
antisemită. Ochii lui Kiricenko se îngustaseră. Natalie își folosi 
propria furie ca armă și atacă: 

— Mă puteți ajuta să găsesc un taxi? 

Răspunsul lui Kiricenko a fost o privire lungă, pătrunzătoare și 
rece. Ofițerul păru că ia o hotărâre bruscă. 

— Veţi găsi un taxi la capătul aleii. Vă va însoţi ordonanța 
mea. Îi întinse haina, deschise ușa și strigă un ordin rus scurt, 
apoi se întoarse și închise imediat ușa în urma lui. 

Ordonanţa care o așteptase la venire o conduse până la 
capătul aleii. Acolo se afla taxiul, care o urmărise încă de la 
Astoria. li trecu prin minte că va fi arestată. Soldatul deschise 
portiera. Nu avea de ales. Trebuia să urce în mașină. Şoferul, cu 
faţa acoperită de borul pălăriei, fular și gulerul ridicat al hainei, 
porni imediat. 

Când ajunse pe Nevski Prospekt, viră la dreapta și continuă 
drumul pe bulevard. Natalie nu îndrăzni să respire până văzu că 
mașina pornește pe strada Herzen, care ducea la hotelul 
Astoria. Mașina opri în fața hotelului și bărbatul îi ceru zece 
ruble. Când se văzu pe trotuar o rupse la fugă spre hotel, 
hotărâtă să caute ceva de băut. 

e 

Ca în fiecare seară orchestra din restaurantul hotelului era 
dirijată de o femeie solidă, cu părul roșcat, care cânta la 
tamburină. Pe ringul de dans se legănau perechi de tineri, bine 
îmbrăcaţi, sub privirile binevoitoare ale celor bătrâni, oficiali al 
partidului, așezați la mese împreună cu nevestele. Deasupra 
ringului, se învârtea un glob uriaș din cioburi de oglindă care 
reflecta lumina candelabrelor de cristal, aruncând umbre rococo 
pe tavanul zugrăvit în nuanţe de roșu și verde. Chelnerii circulau 
agitaţi; pe fiecare masă se afla o sticlă de șampanie. Zgomotul 
era prea mare pentru a putea gândi. Dar Natalie intrase aici 
tocmai din acest motiv. 

II mitui pe șeful de sală și obţinu o masă departe de ringul de 
dans. Ascunsă după o coloană masivă, la adăpost de bărbaţii 
care vânau femei singure, Natalie comandă pui Kiev, singurul fel 
acceptabil, și votcă. Apoi se lăsă cuprinsă de zgomotul care o 
oprea să gândească. Din păcate efectul se dovedi asemeni unei 
picături de ploaie, în timp ce votca, departe de a-i amorţi 

creierul, îi stimula imaginaţia aruncând-o într-un iureș care o 
copleșea. Vag conștientă de acțiunile ei, Natalie scoase din 
poșetă un carneţel și începu să schițeze situaţia, așa cum făcuse 
de sute de ori în călătoriile ei de afaceri. Stiloul nota abrevieri, 
coduri și simboluri știute numai de ea. 

Unu. Orice complot ai cărui conspiratori se puteau infiltra în 
cele mai înalte cercuri KGB nu se afla în siguranţă. Valeri 
Kiricenko era prea inteligent să-și imagineze că Dina s-a 
îndrăgostit de el fără un scop anume. O acceptase cu un singur 
scop - să cerceteze „Complotul milionarilor”. 

Doi. Prin urmare, Wallace Nevski nu a fost un bătrân senil. 
Într-adevăr avea informaţii reale despre așa-numiții „milionari”. 

Trei. Dina l-a ucis pe Wallace din ordinul „milionarilor”. Nu era 
unica vinovată, ci singura ieșită la suprafață. 

Patru. Ce e de făcut? Natalie lăsă loc liber și trecu la punctul 
următor. 

Cinci. Dacă Greg și Jervis i-au minimalizat pe „milionari”, 
aceasta s-a întâmplat datorită faptului că l-au subestimat pe 
Wallace Nevski. Probabil că puteau fi iertaţi, ea nu-i va ierta în 
niciun caz. Greșise crezând că reţeaua lui Wallace era formată 
din tinere fără experienţă, ca Liuba și Elena. S-ar putea ca 
adevărații lui agenţi să se afle încă la datorie. 

Orchestra anunţă o pauză și părăsi scena. În liniștea care se 
lăsă, un gând neliniștitor îi veni în minte. Dacă ea ar fi fost în 
locul lui Kiricenko, desigur că ar fi afișat aceeași lipsă de interes 
faţă de uciderea lui Wallace. Cum să spui cuiva, mai ales 
văduvei, că ești intrigat de posibilitatea existenței unui ucigaș 
rus? 

Inapoi la punctul cinci. Presupunând că reţeaua lui Wallace 
exista într-un plan superior acestor copii ai Highlife-ului rusesc, 
din cine era compusă? In mod sigur, din bărbaţi și femei 
precauţi, care o supravegheau știind că Wallace a scos ceva din 
Uniunea Sovietică, pentru care a fost ucis de „milionari”; ceva 
ce încă nu se găsise. Unul dintre acești agenți știa sigur ce 
anume a scos Wallace din Rusia. 

Avea în poșetă cărțile de vizită primite de la diverși oameni, în 
seara primului dineu. Le scoase. Literele chirilice îi aminteau cât 
de departe era de casă. Natalie se refugie iute în problema 
punctului patru. Semnul de întrebare. Ce-i de făcut îl înconjură 
cu stiloul până când îl înnegri. Întrebarea nu era „ce-i de făcut”, 

ci ce dorea ea să facă” Ce ar risca Natalie Stuart pentru a 
termina ultima misiune a lui Wallace Nevski, care s-a dovedit 
atât de importantă încât l-a obligat să încalce propria regulă, 
urmată cu sfinţenie timp de patruzeci de ani. Faptul că a scos 
ceva din Rusia însemna că a intrat în acţiune. De aceea l-au 
pedepsit dușmanii. 

„De-ar începe din nou orchestra să cânte”, își zise Natalie. 
Una era să pedepsești femeia care l-a ucis și cu totul alta să-i 
calci pe urme, să-i urmărești misiunea. Una era să dovedești că 
el nu și-a trădat mariajul, și cu totul alta să-i moștenești 
preocupările secrete. Ea avea o afacere, în prag de faliment. Să 
fie chiar atât de dramatic? Deloc. Mai avea de continuat o viață 
de văduvă și de uitat un trecut. Lupta lui Wallace nu trebuia să 
fie și lupta ei. Ţelul ei era Cotillon. Cât despre Dina, Wallace a 
spus singur că răzbunarea este pentru proștii care nu-și văd 
viitorul din cauza trecutului. Schimbarea era cea mai bună 
răzbunare, așa îi sfătuise el pe copiii lor nenăscuți. 

Natalie mai bău un pahar cu votcă și, deodată, îi apăru chipul 
tatălui ei privind-o inchizitor. Oare n-a murit Wallace încercând 
să apere aceste schimbări? 

A murit este un cuvânt ce arată o acţiune, își răspunse 
singură. Wallace i-ar fi spus: „Ne naștem pentru a servi”. 

Putea foarte bine să renunţe să cumpere la licitaţie ce avea 
de cumpărat, să încerce să semneze un contract cu Rostov și să 
plece acasă. Nimeni nu va ști niciodată nimic. Cu excepţia celor 
zece generaţii de diplomaţi și misionari din familia ei care se 
răsuceau în mormânt, întrebându-se: „Dacă nu Natalie, cine 
altcineva? Dacă nu acum, când?” 

(J 

A doua zi avea programată întâlnirea cu ministrul Rostov. Își 
notă în carneţel că, mai târziu, în aceeași după-amiază, va lua 
ceaiul cu Ivan Starkov, la Institutul de studii americane. Așadar, 
dintre prietenii lui Wallace, mai rămânea doar Fiodor Șelpin, 
micuțul și timidul comerciant pe care nu mai avea când să-l 
întâlnească, decât astă-seară. Il sună pe Șelpin din holul 
hotelului. Foarte greu, după ce s-a lăsat mult rugat, acesta a 
acceptat să o întâlnească după cină, la un pahar de coniac. 

A venit însoţit de soţie, o femeie grăsuță, de vârstă mijlocie, 
care stătea foarte ţeapănă, bea doar apă minerală și arunca, din 
când în când, priviri speriate spre Natalie și spre conducătoarea 

orchestrei. Chiar dacă Șelpin a lucrat pentru Wallace, raţiona 
Natalie, soţia lui habar n-avea. A luat-o cu el, ca orice oficial 
sovietic de nivel mediu, pentru că urma să se întâlnească cu un 
cetăţean străin. 

Șelpin părea nervos și mult mai rus decât până acum. 
Schimbase elegantul costum italian, cu care-i întâmpinase, cu o 
haină sport în care părea să se ascundă ca o broască ţestoasă 
sub carapace. Privea morocănos în paharul de coniac, de parcă 
și-ar fi dorit să fie oriunde în altă parte, decât aici. Natalie spera 
că doamna Șelpin, plictisită, va pleca la toaletă, și-i va oferi 
posibilitatea de a discuta cu soțul ei despre Wallace. 

— Am visat întotdeauna, spuse ea nostalgic, să vin la 
Leningrad împreună cu Wallace. Doream să văd Rusia pe care el 
o iubea atât de mult. 

Amândoi Șelpin dădură absent din cap. Doamna refuză un alt 
pahar de apă minerală. Fiodor, însă, se aruncă asupra paharului 
de coniac și Natalie îi ceru chelnerului să lase sticla pe masă. 

— Rusia era parte din viaţa lui! exclamă Natalie. Întotdeauna 
am fost convinsă că Wallace a servit Uniunea Sovietică. Nu 
credeţi, domnule Șelpin? Dumneavoastră ați lucrat cu el. 
Înțelegeţi ce vreau să spun? 

— Era prieten al Uniunii Sovietice și al Asociaţiei negustorilor 
de blănuri, acceptă Șelpin, aruncând o privire nervoasă spre 
soția lui. 

Natalie îi forță mâna. 

— Dar nu este vorba numai de blănuri. El iubea Rusia pentru 
tot ce reprezintă această țară. lubea mozaicul acesta de 
naţionalităţi și chiar conflictele dintre noi. 

Doamna Șelpin o privi de parcă se îmbătase, iar domnul 
răspunse cu o nuanță clară de enervare în voce. 

— Vesticii sunt întotdeauna obsedaţi de varietatea etnică a 
Uniunii Sovietice. Voi întotdeauna speraţi că vom intra în 
conflicte etnice. Soţia sa scoase un oftat, un fel de avertisment, 
pe care Șelpin îl ignoră. Voi nu vreţi să înţelegeţi că noi suntem 
o naţiune care a trimis tancuri în zone de război, încă de pe 
vremea când s-au inventat tancurile. Te rog să nu-mi mai 
vorbești despre neînțelegerile inter-etnice. Noi suntem cu toții 
sovietici, de la o graniţă la alta, pe o suprafaţă de șase mii de 
mile. 


— Wallace spunea întotdeauna că singurii oameni cu greutate 
sunt cei din vârful piramidei. 

Luminile colorate, reflectate în cioburile de oglindă ale 
globului suspendat deasupra ringului de dans luminară chipul 
doamnei Șelpin care privea îngrozită, păstrând o atitudine de 
demnitate înţepată. 

— Noi, sovieticii, nu avem obiceiul să facem politică prin 
restaurante, spuse ea în engleză. 

Până și Șelpin o privea pe Natalie ca pe o proastă, chiar dacă 
era văduva prietenului lui de o viaţă. 

— Dunia, îi spuse el soției. Vrei să suni acasă, să întrebi ce fac 
copiii? 

Dunia îl privi uimită. El o bătu ușor pe mână în timp ce îi 
explica lui Natalie, zâmbind stânjenit: 

— Fiica noastră a divorţat. Acum lucrează la Novosibirsk. Noi 
avem grijă de copii. Nu se întâmplă nimic, Dunia. Mergi și 
telefonează. Eu mai stau de vorbă cu doamna Nevski. 

Imediat ce o văzu plecată, Natalie îi spuse: 

— Știu că ai lucrat pentru Wallace. Respinse scurt gestul lui 
de negare. Nu, nu te mai osteni. Știu. Și în seara asta știu că ești 
mai înspăimântat ca niciodată. 

— În Uniunea Sovietică ai mereu motive să fii înspăimântat. 

— Cred că ai dreptate. Dar trebuie să te întreb... 

— Nu vă pot ajuta. 

— O singură întrebare. De ce ai făcut-o, domnule Șelpin? 

— Ce să fac? 

Evident, nu era un om curajos. 

— Ce anume te-a determinat să-l ajuţi pe Wallace în toți 
acești ani? 

Șelpin se cufundă cu totul în jacheta sport. 

— Wallace m-a stimulat. 

— Cum aș putea să te stimulez și eu? 

— Ce pot eu să fac? 

— În ziua în care a murit - în care a fost ucis - Wallace 
adusese ceva din Uniunea Sovietică. Nu știu ce anume și unde a 
ascuns acel ceva. Dumneata știi? 

In momentul acela reveni doamna Șelpin. Nu avusese timp să 
dea telefon, dar îi spuse soțului că doica este obosită și că e 
cazul să plece. Șelpin se ridică, îndrugând scuze. Natalie sări în 
picioare și plecă după el. Timp de câteva secunde au rămas 

izolați de doamna Șelpin prin mesele dintre ei și ajutaţi de 
zgomotul muzicii care începuse. 

— Te rog să mă ajuţi. Ce anume a luat Wallace de aici? 

Niciodată nu și-a putut explica cum a reușit să-l convingă. 
Poate faptul că știa ceva. Poate pentru că reactualizase relația 
dintre Șelpin și Wallace. Sărutându-i mâna și zâmbind larg, 
comerciantul de blănuri îi șopti: 

— Când răsare soarele mergi la fortăreaţa Petru și Pavel. Ai să 
găseşti acolo un bărbat care înoată. 

— Inoată? 

— Pe latura estică, lângă podul Kirov. Descheie-ţi haina, să-ţi 
poată vedea perlele. Dacă vei fi singură, s-ar putea să-ți 
vorbească. 


e Capitolul 27 


Natalie a părăsit hotelul la șapte și jumătate, cu două ore 
înainte de a se lumina și a cutreierat orașul în tramvaie și 
troleibuze, încercând să-și piardă urma printre leningrădenii 
care plecau la muncă. Trecuse o oră și încă nu era sigură că n-o 
urmărește cineva. Se trezise obosită și confuză, dar frigul tăios îi 
limpezi mintea. | se făcu foame. Cumpără o chiflă, la staţia 
Finlanda și o mâncă rătăcind prin mulţime; apoi sări în ultimul 
moment într-un tramvai care pleca din staţie. Timp de încă o oră 
a schimbat mijloacele de transport de șase ori și, într-un târziu, 
a coborât în partea de nord a portului Kirov, care ducea spre 
Fortăreaţa Petru și Pavel. Rezemată de balustrada podului, a 
așteptat până când călătorii coborâţi din tramvai s-au dispersat. 

Pereţii din granit ai fortăreței mărgineau o insulă, puţin mai 
sus de Ermitaj. In mijloc se ridica un turn, ca o săgeată, care se 
proiecta pe cerul albastru, fără nori. Soarele se reflecta în 
acoperișul auriu al turnului. In apa îngheţată, a canalului, înotau 
mai mulți bărbaţi. 

Natalie mai privi o dată în jurul ei, pentru a se convinge că e 
singură și începu să coboare treptele spre canal. Înaintă pe 
porţiunea de gheaţă de la malul râului, amestecându-se în 
mulțimea de spectatori, îmbrăcaţi în haine groase, care îi 
priveau pe înotători. Când își desfăcu haina, avu impresia că 

perlele i-au îngheţat pe gât. Unul din spectatorii de pe pod îi 
făcu cu mâna. 

Un bătrân, cu o cască verde pe cap ieși din apă la picioarele 
lui Natalie. 

— Prosopul! strigă bătrânul. 

Sperând că acesta este omul lui Șelpin, Natalie privi în jurul 
ei, văzu grămada de prosoape și îi întinse unul. Omul își șterse 
faţa și o salută vesel. 

— Dobroe utro! 

— Bună dimineaţa, tovarășe. 

— Nu ţi-e cald? 

— Transpir. Îmi pare rău că nu mi-am luat costumul de baie. 

Bătrânul o privi insistent, până când, cu un gest reflex, ea își 
atinse perlele de la gât. Atunci îi zâmbi știrb. 

— Eu sunt lulian. Îmi pare bine să o cunosc pe nevasta lui 
Vasili. Sunt surprins. Nu mi-am închipuit că te va lăsa să-ţi asumi 
asemenea riscuri. Nu, nu-mi întinde mâna. O să ne prefacem că 
vorbim vrute și nevrute. Repede, ce vrei să-ţi spun? 

— Ce a scos Vasili din Rusia? 

— Nu știu. 

Natalie se întunecă. lulian se grăbi să o încurajeze. 

— Putea să scoată orice. Dar dacă a scos ceea ce i-am dat eu, 
înseamnă că e o bandă înregistrată. 

Margot Klein avusese dreptate! 

— Înregistrată cu ce? 

— O întâlnire. Între un ofiţer sovietic și un american. Nu le 
cunosc numele. 

— Cum arătau? li poţi descrie? 

— Din păcate eram în beci. lulian zâmbi. Acolo îmi desfășor 
munca. Cred că eu sunt ceea ce englezii numesc plantatori de 
ploșnițe. Când i-am spus asta lui Vasili a râs de s-a prăpădit. N- 
am idee de ce. 

— Un american și un ofiţer? Un ofiţer de armată? 

— Cred că da, spuse lulian, alergând pe loc să se încălzească. 

— Despre ce au vorbit? 

— Ei, au vorbit în engleză. Eu nu știu. 

Natalie era uluită. Se găsea atât de aproape și totuși nu 
reușea să afle mare lucru. 

— N-ai nicio idee despre ce au vorbit? Vasili nu ţi-a spus? 


— Este mai bine așa. Dacă nu știi, nu ai ce spune KGB-ului 
când te întreabă. 

— Te-au întrebat? 

— Nu știe nimeni. 

— Eşti îngrijorat? Te urmăresc? 

Julian ridică din umeri. 

— Sunt bătrân. Mi-am trăit viaţa și mai am doar un dinte. 

Natalie avu impresia că l-a înțeles greșit. Bătrânul deschise 
gura și îi arătă unicul dinte. 

— Unul, pentru pălărie, îi explică vesel. 

— Pălărie? 

— Pastila de cianură. O am din timpul războiului. O păstram 
pentru nemți. 

Singurul lucru care îi veni în minte lui Natalie era fără sens. 
Totuși întrebă: 

— Și mai este bună otrava după atâţia ani? 

— Mai ai și alte întrebări? 

— Da. Ti-a spus Vasili pentru ce îi trebuia înregistrarea? 

— Pentru ce? La ce este bună o înregistrare, dacă nu pentru 
șantaj? 


Șantaj. 

Urcă din nou pe podul Kirov. Găsi imediat un taxi. Era atât de 
încântată că, în sfârșit, avea dovada, încât nu se gândi la 
taximetru decât atunci când ajunse la hotel. | se strânse inima 
când își dădu seama că șoferul ar fi putut să o aștepte pe pod. 
„Milionarii”, sau KGB-ul... Dumnezeule! 

Nu, devenea paranoică. Ştia că nu a fost urmărită. Era deja în 
cameră când suspiciunile o asaltară din nou - dacă taxiul o 
aștepta pe pod, înseamnă că lulian era cel urmărit. 

e 

— Cunoști cumva expresia „o pisică grasă”? îl întrebă Natalie 
pe Vladimir Rostov, la masa pregătită de acesta în vila lui de la 
țară. Rostov, gazdă bună și îndatoritoare, ripostă prietenos: 

— Cum ar fi, „pisica grasă a capitalistului”? 

— Cum ar fi o pisică grasă din Hong Kong. 

Fuseseră invitate și alte persoane oficiale; era singura femeie 
între șase bărbaţi. Afară se lăsase un ger de crăpau pietrele, dar 
casa, despre care Rostov îi povestise că a aparținut înainte de 
Revoluţie unui finlandez, părea caldă și primitoare. Blănuri de 

animale, printre care și una de urs - Rostov se lăuda că el le-a 
împușcat - ţineau loc de covoare. Scaunul lui Natalie era 
acoperit cu o blană de lup. La sosire au fost așteptați cu zakuski. 
S-au minunat de roșiile proaspete, adevărată minune în mijlocul 
iernii rusești. Rostov, îmbrăcat într-un costum sport franțuzesc, 
cu pantofi de sport în picioare i-a arătat casa, mândru mai ales 
de aparatul video Hitachi și de o adevărată colecţie de casete. 

— Vasili îmi aducea mereu casete. Privindu-le mai atent, 
Natalie descoperi că sunt serialele Dianei Darbee, Parmalee 
Canyon. 

Bineînțeles că nu a scăpat prilejul de a-l întreba despre 
Wallace, dar Rostov nu reacţionă când ea pomeni de perle, și 
despre „celelalte probleme ale lui Wallace”. Aveau o întâlnire de 
afaceri, foarte importantă pentru ea și încercă să-și folosească 
avantajul. 

— Ce înseamnă șarada aceea cu pisica din Hong Kong? o 
întrebă economistul ministrului. 

— Este o metaforă folosită pentru a desemna oameni de 
afaceri chinezi, din Hong Kong, care încheie contracte Joint 
Ventures cu Republica Populară Chineză. Ei pun la dispoziţie 
tehnologia, mașinile și instruiesc muncitorii. Acum, Republica 
Populară Chineză își extinde capitalul, construind în colaborare o 
fabrică, pe care la expirarea contractului cu partenerul străin, o 
vor exploata singuri. 

— În ce domeniu? întrebă un tânăr, care părea foarte 
prietenos. 

— De exemplu, mecanica fină - ceasuri, componente 
electronice, materiale plastice. Și haine de blană. 

Natalie așteptă. Bărbaţii o priveau. In cele din urmă, un 
reprezentant al Asociaţiei comercianților de blănuri spuse: 

— Habar nu aveam că în China se fac haine de blană. 

— Încep să producă, cu ajutorul specialiștilor din Hong Kong. 
Aceștia, după cum știți, au învăţat meseria de la manufacturierii 
americani. 

— Aţi vândut tehnologia de lucru? întrebă economistul. 

În comparaţie cu investitorii bancari americani care abia 
așteptau să dea banii cu împrumut, rușii o priveau de parcă și-ar 
fi dat viaţa ca să-și păstreze banii. 

— Noi facem afaceri pe plan mondial, răspunse Natalie, 
trecând peste disputa care se desfășura în prezent între 

comercianții de la New York. De exemplu, după Marele Război 
pentru apărarea patriei, crescătorii de nurci americani au 
vândut rasele cele mai bune Uniunii Sovietice. Astăzi „vindem” 
tehnologie. Din fericire, afacerea cu haine de blană a devenit din 
ce în ce mai profitabilă. Am pierdut mâna de lucru în America, 
dar am cucerit piaţa, încheie ea simțind cum i se strânge 
stomacul. Wallace ar fi fost în stare să divorțeze auzind-o 
vorbind ca un republican. Gândindu-se mai bine, Natalie 
continuă să atace, forțându-și avantajul. 

— Așadar, tovarășul Rostov m-a invitat cu generozitate aici 
pentru a continua o discuţie interesantă, începută de noi doi la 
un dineu. 

Mai multe perechi de ochi se întoarseră spre Rostov, care își 
înclină încântat capul și încercă să glumească: 

— Aveam de gând să fiu monden, dar doamna Nevski nu-mi 
dă nicio șansă. 

Colegii ministrului râseră îndatoritor, iar Natalie continuă: 

— Eu sunt proprietara firmei Cotillon Furs Limited, cel mai 
mare distribuitor de haine de blană din America. Deţin, de 
asemenea, câteva dintre cele mai renumite fabrici de confecții 
și sunt parteneră în multe altele. Am muncitori care lucrează de 
aproape patruzeci de ani pentru soţul meu. Nu există în lume 
artizani mai buni și haine mai rafinate, la un preţ mai accesibil, 
decât cele oferite de Cotillon. 

Dacă făcea excepţie de datoriile pe care le avea, dacă uita că 
i-au înghețat linia de credit, că o sâcâia problema materiei 
prime și că blănării din New York o priveau cu scepticism, 
Natalie putea afirma că poseda o companie formidabilă, după 
privirile admirative ale rușilor. Uniunea Sovietică este cel mai 
important furnizor de materie primă în comerțul cu blănuri. Zece 
milioane de blănuri de nurcă pe an și multe altele, de animale 
sălbatice sau crescute în captivitate, dar mai ales cele mai fine 
blănuri de samur și de râs. Și totuși, dacă o femeie din Rusia 
dorește o haină de blană trebuie să și-o cumpere din Europa și 
vă asigur, nu este nici pe jumătate atât de bună ca o haină 
americană. Vi se pare corect? 

— Exportul este o problemă mult mai importantă decât luxul, 
punctă sobru contabilul rus. Rostov se întoarse spre Natalie să-i 
audă răspunsul. 


— Uniunea Sovietică exportă minereu de fier? Nu. Produce 
oțel, produse finite pentru uzul intern și exportă oţel. Mi se pare 
ciudat că nu realizaţi ce beneficii aţi putea obține din exportul 
de haine de blană. 

Toţi o priveau interesaţi, așteptând să vadă unde vrea să 
ajungă, curioși sa afle cum intenţiona să-și materializeze 
scopurile. 

— Ce ne propui dumneata? întrebă Rostov. 

— Vă propun o asociere de „pisici grase”, capitaliste și 
comuniste. Propun un contract Joint Venture între Uniunea 
Sovietică și Cotillon Furs. 

Tânărul era pe punctul de a o asalta cu întrebări, dar Rostov și 
contabilul îl opriră, făcându-i semn lui Natalie să continue. 

— Eu voi aduce tehnologia, vă învăţ cum să lucraţi, vă ajut să 
organizaţi compartimentul de management, iar voi plătiţi. 
Profitul îl împărțim. 

e 

Păreau cu toții dispuşi să discute formarea acestei companii 
Dyoint Venchur. Doreau Know-how” și doreau tehnologhia de la 
Cotillon. Insă în momentul în care a trebuit să se ia în discuție 
banii, toţi au devenit agitaţi, și-au aprins ţigările, au privit în gol, 
au schimbat între ei priviri cu subiînțeles. Natalie nu reușea să-și 
dea seama unde a greșit. Abordase bine problema. Le plăcuse 
ideea. Probabil nu le-a plăcut persoana ei. Până și Rostov o 
privea perplex, de parcă și-ar fi dorit să nu fi organizat această 
întâlnire. Evident, el era șeful, dar oficialii de rangul său aveau 
datoria să realizeze ceva substanţial, așa cum cerea noul climat 
instaurat de perestroika. 

La început, Natalie a crezut că aveau reţineri să facă afaceri 
cu o femeie. Pentru că, într-adevăr, contabilul o întrebase 
nepoliticos: 

— Această companie, Cotillon Furs, este ceea ce numesc 
americanii „Firmă condusă de un bărbat”? 

— Mai corect ar fi „firmă condusă de o femeie”. Răspunsul ei 
era categoric, pentru că Wallace îi spusese de nenumărate ori 
că rușii admiră forţa. Poate că se îndoiau de ea tocmai pentru că 
era singură. Aceeași problemă ca la New York. Oare cine avea 
încredere în ea? 


12 KNOW-HOW - a ști să faci programe de asistenţă în domeniul tehnic și comercial 
acordate de ţările dezvoltate, ţărilor din estul Europei și din alte zone ale lumii. (n.tr.). 

După câteva momente de tăcere continuă: 

— V-aş sugera să luăm o pauză, timp în care voi cere 
permisiunea să folosesc telefonul domnului Rostov. Aș dori să 
chem echipa cu care lucrez. li veţi cunoaște personal și o să 
constatați că sunt oameni cu care vă va face plăcere să lucraţi. 

— Când îi putem întâlni pe acești menegheri? 

— Joi. 

Toţi îl priviră pe contabil; acesta se uită la Rostov care, la 
rândul său, părea mohorât. 

— In două zile? Bine. Acum vom servi ceaiul. Vă așteptăm să 
terminați cu telefoanele. 

Rostov a condus-o într-un salonaș. A vorbit ceva la un telefon 
verde, cu un ton categoric, dar tot a trebuit să aștepte câteva 
minute până a fost contactat de centralista pentru internaţional. 
Avusese suficient timp pentru a observa șiragul de perle de la 
gâtul ei sau a remarca semnul de cod, când Natalie l-a întrebat 
de unde își poate cumpăra cercei cu perle. Și totuși, el nu 
reacţionase. In schimb, glumi pe seama anticului sistem 
telefonic din Rusia. 

— Aveţi telefon în mașină? 

— Da. Este o mare economie de timp. 

In timp ce răspundea, Natalie își mângâia perlele de la gât, în 
vreme ce Rostov, devenea din ce în ce mai nervos din cauza 
întârzierii. Când nu reuși să se mai stăpânească, se răsti la 
operatoare precizându-i că e o convorbire pe linia de cod 73. In 
mai puţin de două secunde avea cale liberă. 

— În sfârșit. 

Se identifică pentru centralistă și ceru convorbirea cu birourile 
firmei Cotillon. 

— Sună! o anunţă el triumfător, întinzându-i receptorul și 
părăsind încăperea cu un aer demn, care dorea să sugereze că 
procedează conform standardelor americane. Inainte însă o bătu 
ușor pe fund. 

— Nu-mi plac gesturile astea, îl repezi Natalie. 

Rostov ieși, zâmbind nevinovat. 

— Joannie? Ce mai faci? 

— Bine. Încă nu ne-au tăiat telefonul. 

Deși reverberaţiile de pe linie arătau miile de kilometri 
distanţă, vocea caldă a lui Joannie îi dădu impresia că se află 
acasă, în birourile firmei sale. Pentru câteva secunde avu chiar 

senzaţia că simte mirosul de blană și aroma cafelei din filtrul de 
cafea. 

— Bine, ascultă-mă. Vreau ca Alex Moschos, bătrânul Irving și 
Pete Kastoria să ajungă la Leningrad joi. 

— Pete, maistrul din atelier? De ce? 

— Pentru a discuta procesul de fabricaţie împreună cu 
reprezentanţii sovietici ai Ministerului de Comerţ. 

— Procesul de fabricație? 

— Avem probleme cu materia primă? 

— Da. 

— Nu stăm prea bine cu credibilitatea? 

— Categoric. 

— Și atunci? 

— Mi se pare ciudat, Natalie. Ciudat. 

— Spune-le să-și ţină gura. Nu vreau să afle nimeni de 
această afacere. Sun-o pe Lynn Brown - spune-i că o voi căuta - 
și mai spune-i să se pregătească cu toate datele contabile și să 
ajungă aici joi. Să-și aducă cel puţin un asistent bărbat - 
neapărat să fie bărbat - un bun negociator pentru detalii, bine 
îmbrăcat și sigur de el. 

— Trei meseriași, avocata și un bărbat trăsnet... Mai dorești 
ceva? 

Natalie raţiona febril. Pentru a-i impresiona pe ruși avea 
nevoie de mai mulţi bărbaţi. Se gândi la Bill Malcom, era prea 
departe de Cotillon Furs; renunţă pentru că era în legătură cu 
Jervis. Își aduse aminte de fratele său și se întrebă dacă mai știa 
rusește. 

— Vorbește cu Michael Stuart. Știa că Joannie, care preluase 
ani de zile convorbirile lui Wallace își imagina că linia este 
ascultată și înţelegea de ce a spus ea Michael Stuart, în loc de 
fratele meu Mike. Spune-i că rușii vor să-l întâlnească pe 
directorul executiv al companiei Cotillon. 

— Stai puţin, Natalie. 

— O să se descurce. Am nevoie de un trup atletic aici, până 
joi. 

— Și eu? întrebă Joannie, ușor iritată. 

— Tu nu ești un om de bani. 

— Pe mine nu mă promovezi? 

Întrebarea fetei o trezi pe Natalie la realitate. Joannie Frye 
lucra la firma lor de la vârsta de șaptesprezece ani, de la 

absolvirea școlii de management. Un titlu oficial ar fi plasat-o pe 
Joannie în funcţia pe care deja o îndeplinea - asistent 
administrativ - ceea ce însemna coordonarea vânzărilor, a 
distribuţiilor și a cumpărărilor. Natalie luă o hotărâre pe care ar 
fi trebuit să o ia imediat după moartea lui Wallace. 

— Tu ești noul meu asistent operator, copartener. Imediat ce 
Cotillon va fi în siguranţă și îmi va aparţine, vom renunța la 
particula co, iar tu vei deveni asociat. Deocamdată ești prea 
tânără să te ocupi de bănci. 

Era pentru prima dată în cinci ani când Natalie o auzi pe 
Joannie mirându-se de ceva. 

— Natalie, nu știu ce să spun? 

— Să faci bine și să angajezi un nou asistent administrativ 
pentru mine și unul pentru tine. 

Câtă vreme afacerea era abia la început și Mike era angajat 
formal, promovarea lui Joannie i se păru cea mai corectă decizie. 
Natalie va încerca să se ridice deasupra problemelor mărunte și 
să se comporte ca un adevărat proprietar, va căuta investitori 
interesaţi, va conduce compania așa cum trebuia, protejând-o 
de hiene, când vor încerca să o sfâșie. Dar cel mai important 
lucru era faptul că firma Cotillon ieșise din inerție. 

— Mai discutam la New York. Nu uita să-i trimiţi pe toți la Pip- 
Pip să-și comande cărţi de vizită. la bilete la un Concorde pentru 
Paris și rezervă-le camere la hotel; vreau să ajungă aici odihniţi. 
De vize mă ocup eu. Încearcă să-l prinzi pe Bill Malcom. Nu 
cumva să pierzi legătura cu mine. Este îngrozitor să vă sun de 
aici. 

Avea noroc, Bill își lua micul dejun, în salonul firmei SM & H. 

— Un contract mixt de cincisprezece milioane, cu sovieticii, 
este suficient pentru a-mi mări capitalul? 

— Care-i afacerea? 

— Le dau mașini și instructori. Ei fac fabrica, aduc muncitorii 
și blănurile. Eu vând hainele. 

— Extraordinar. Cu cine te baţi dacă nu-și respectă 
contractul? 

— Știam că asta ai să mă întrebi. Au legi noi. Îi pot da în 
judecată. Dar Uniunea Sovietică și-a onorat întotdeauna 
contractele. 

— Și ce îi va opri să nu te naţionalizeze? 

— Interesul. Și-ar închide porţile cu lumea occidentală pentru 
cel puţin douăzeci de ani de acum înainte. 

Bill îi dădu dreptate. 

— Poţi folosi informaţia să-mi obţii câțiva investitori? 

— Dă-mi timp să discut cu oamenii. 

— Repede. Am nevoie de niște promisiuni reale, cât se poate 
de repede. 

e 

Puse receptorul în furcă. Afară, vântul împrăștia zăpada de pe 
crengile brazilor și o ducea spre golful îngheţat. Iceboat®-ul 
parcă o chema. Simţea nevoia să-i ridice pânzele și să se lase 
purtată de vânt, pe întinderile de gheaţă. Ar fi trebuit să fie 
mulțumită, dar se ghemui, cuprinsă de tristeţe: începea să îl 
piardă pe Wallace. 

Își spuse că ea nu părăsise pe nimeni, ci fusese părăsită. 

Pip făcea niște cărți de vizită grozave. Dar mai era cale lungă 
până când titlurile de pe ele vor însemna mai mult decât niște 
cuvinte, până când planurile se vor transforma în bunuri de 
calitate, cumpărate și vândute, până când îi va convinge pe rușii 
din camera alăturată că firma Cotillon era reală. 

Soarele după-amiezii cobora spre apus. Ridică din nou 
receptorul. Centralista îi spuse obraznic că circuitul transoceanic 
este aglomerat. 

— Sunt pe linia de cod 73, tovarășă. 

— Da, tovarășă. Imediat tovarășă. 

După zece minute o auzi pe Diana Darbee mormăind 
somnoroasă. 

— Cât naiba este ceasul? 

— La Leningrad - trei. Știi ce fac eu acum? 

— Natalie? Sună-mă mâine dimineaţă. 

— Închei o afacere cu un rus care este îndrăgostit de serialul 
tău. 

Vocea Dianei se limpezi imediat. 

— Mai bine eu decât Joan Collins. 

— Revista People face un reportaj despre licitaţia de blănuri. 
Cred că au nevoie de o femeie frumoasă și renumită cu care să-l 
ilustreze. Mai bine tu, decât Joan Collins. 

— Vrei să vin eu la Leningrad? larna? 


13 jceboat - ambarcaţiune cu pânze, folosită pe gheaţă. (n.tr.). 

— Am vorbit cu Artie și-cum-îl-mai-cheamă. People are nevoie 
de ceva senzaţional. 

După câteva secunde de tăcere, Diana spuse: 

— Cred că de data asta o las pe Joan. 

Natalie tresări. 

— Dar este o ocazie grozavă. Vor o fată frumoasă pe copertă. 

— Am fost pe copertă la People. 

— Niciodată unei reviste nu-i ajung copertele. O să-mi 
mulțumești pentru serviciu. 

— Tu spui serviciu, iar eu văd un adevărat fiasco. 

— Ai ceva de pierdut? 

— Las-o baltă, scumpo. Diana nu merge în Rusia ca să se facă 
de râs. 

— Cum adică? 

— În acest moment, cele mai interesante noutăţi sunt cele 
politice. Toate revistele vor pune pe copertă un rus cu frunte 
lată, nu pe Diana. Și Diana va rămâne neobservată, va îngheţa 
de frig, udă la picioare. 

Natalie intui teama continuă a Dianei că numele ei va fi 
antrenat într-un proces, dacă poliţia va aresta o „blondă”. 

— Diana... Natalie se pregătea să-i spună că are nevoie de ea, 
dar nu era tocmai modul potrivit de a o aborda când starul făcea 
afaceri. Ai încredere în mine de data asta. Mă aflu la locul faptei, 
rușii sunt ocupați cu vizita lui Gorbaciov. El va ajunge la New 
York de Ziua valentinelor. Rușii ar face orice pentru publicitate. 
M-au rugat pe mine, pentru că negociez cu ei o afacere foarte 
profitabilă. Poţi câștiga și tu ceva. 

Rezistența Dianei se simţea chiar și prin satelit. 

— Hai să îţi spun în termeni pe care să-i înţelegi tu, insistă 
Natalie. Rușii sunt în stare să facă lucruri, care li se par 
anormale, cu toți străinii care le pot ajuta economia. Eu îi pot 
ajuta. Tu mă ajuţi pe mine, deci îi ajuţi pe ei. Obţii publicitate la 
People. 

— Și ce obţine Natalie? se alintă Diana. 

— Devine bogată. 

— Am să mă gândesc. 

— Nu pot face nicio mișcare până îmi spui da. 

— Sună-mă mâine. 

— Vreau să te văd fotografiată în haina mea de râs. Dacă îmi 
spui da, acum, haina mea îţi aparține. 

— Da! 


Rostov băgă capul pe ușă. 

— Cum te-ai descurcat cu telefoanele? 

— Nicio problemă. Cu condiţia ca ministerul dumitale să 
asigure câteva vize. 

— Incântat. Ministrul rus părea puţin surprins, dar ușurat. 

— Toată echipa sosește joi, via Paris. Vineri este ultima zi de 
licitație. Presupunând că totul va merge bine, vom obţine o 
publicitate excelentă dacă anunţul preliminar îl facem public o 
dată cu plecarea tovarășului Gorbaciov în turneul american. 

— Nu sunt sigur că ne putem mișca atât de repede, obiectă 
Rostov. Astăzi este marți. 

— Dar turneul ne oferă o șansă teribilă. 

— Ce vrei să spui? 

— Gorbaciov promovează cooperarea economică. Compania 
noastră mixtă nu va face decât să-i ofere o dovadă reală. De 
fapt... se avântă ea cu îndrăzneală... ar fi minunat dacă am 
reuși să-l convingem să viziteze vineri Palatul blănurilor, în drum 
spre New York. 

Un gând perfid nu-i dădea pace: până sâmbătă, dacă 
„milionarii” reușeau, Gorbaciov devenea un exilat. 

Rusul o privea cu gura căscată. Natalie era foarte 
concentrată. 

— Dacă noi încheiem afacerea, el devine credibil pe plan 
mondial. 

Rostov începu să râdă, mirat de îndrăzneala femeii din faţa 
sa. 

— Cred că programul lui este deja stabilit. 

— Eu cred că va primi foarte bine sprijinul pe care i-l putem 
oferi noi. Ce-ar putea cere mai mult decât un contract de 
parteneriat sovieto-american, în ziua când pleacă în America? 

Rostov o privi aproape îndurerat. 

— Colaborarea asta între „pisici grase” este foarte complexă. 

— Ar mai fi un motiv pentru a face anunţul preliminar vineri, 
contraatacă Natalie, accentuând cuvântul „preliminar”. Diana 
Darbee va fi lângă mine la conferinţa de presă finală. 

— Minunat. 

— Vom avea reporterii de la revista People la dispoziţie. Boje 
moi! Nu mi-ar plăcea deloc să pierd publicitatea. Nu trebuie să 

uităm că scopul final al unei afaceri de genul acesta este să 
vindem cât mai multe haine. 

— Sper că o pot întâlni și eu. 

— Bineînţeles. 

— Dar, ca să fiu cinstit, tot nu înţeleg de ce să ne grăbim cu 
un asemenea anunţ preliminar. Sunt atât de multe detalii de pus 
la punct, chiar tu ai spus. Multe lucruri depind de altele, și mai 
multe. Nu-i așa? Eu propun să stabilim totul până în iulie, la, 
următoarea licitație de blănuri. 

Au argumentat pro și contra, dar rusul a refuzat cu 
încăpățânare. Rostov nu era un om de modă veche, un birocrat 
conservator și, totuși, i se opunea exact ca unul care avea 
sarcina de a obstrucţiona afacerile. Asta nu reușea Natalie să 
înţeleagă. Rostov încheiase afaceri în America. Știa că mișcările 
se fac rapid și totuși se încăpăţâna să tergiverseze. 

Încercă să se pună în locul lui. După prima discuţie cu 
siguranţă că ar fi verificat firma Cotillon prin câţiva blănari din 
New York, prezenţi la licitaţie. Poate că unii i-au și spus că i s-a 
îngheţat creditul bancar. Însemna că el știa - dacă nu făcea 
acum afacerea, în iulie viitor Cotillon nu va mai fi a ei. 

Șochează-i prin adevăr. Acesta era laitmotivul discuţiilor pe 
care le avea cu Wallace. 

— Tovarășe Rostov, înainte de a ne alătura echipei dumitale, 
trebuie să îți mai comunic un motiv pentru care trebuie să 
grăbim înţelegerea dintre noi. 

— Încă nu există nicio înţelegere. 

— Dumneata ai competenţa. 

— Ah? 

— Un blănar coreean, susţinut de o bancă foarte bogată, 
încearcă să preia firma Cotillon. Îmi vor magazinele. Fac presiuni 
foarte mari asupra mea. Nu știu cât le voi mai putea ţine piept. 

— Noi nu suntem genul de oameni care facem afaceri cu ochii 
închiși, răspunse Rostov, opac, dar Natalie simţi că a obţinut un 
avantaj. 

— Vladimir, în America nu există decât un singur Cotillon Furs. 
Nimeni nu mai are o asemenea rețea de vânzare. Eu îţi ofer o 
șansă cu care nu te întâlnești decât o dată. 

— Îmi oferi o șansă să îţi salvez compania. 

— Cineva tot o va face. Te prefer pe tine. Se întoarse și îl lăsă 
să rumege cuvintele. 

Rostov tăcu o vreme, apoi se apropie de ea și o prinse de 
mijloc. Natalie rămase ţeapănă. Într-adevăr, Vladimir Rostov era 
omul care se lăuda că este. Motivaţiile lui nu aveau nicio 
legătură cu rețeaua de spionaj a lui Wallace Nevski sau cu 
complotul „milionarilor”. Rostov interpretă nemișcarea ei drept 
semn de acceptare și îi prinse sânii în palme. 

— Dă-mi drumul! 

ÎI împinse cu umărul. Rostov făcu un pas înapoi, îi zâmbi și o 
întrebă: 

— Nu aveţi voi americanii obiceiul de a uda afacerile pentru 
ca ele să meargă? 

— Tovarășe Rostov, ai încheiat suficient de multe afaceri în 
America, pentru a ști cum sunt udate. 

Rostov își privi ceasul. Cele câteva gene de scoțiancă 
presbiteriană, moștenite de Natalie, îi încordară atenţia. Mita era 
exact domeniul în care omul acesta va fi extrem de dezamăgit. 

— Acel Wallace Nevski, pe care l-am cunoscut eu, mi-ar fi 
adus dovezi de încredere înainte de a încheia o afacere. Vechiul 
meu prieten este mort, așa că eu nu îl voi dezonora. 

Se apropie de ea cu brațele întinse, zâmbindu-i încrezător. 
Natalie simţi că o părăsește curajul. Nu-l putea opri decât cu 
riscul de a-și rata afacerea. Cu un zâmbet cochet - unicul ei 
zâmbet cochet - îi spuse: 

— Eu și Wallace am așteptat multe luni după ce am încheiat 
contractul. 

— Vasili? l-ai rezistat lui Vasili? Este ca și cum un taur ar 
rezista eșarfei roșii fluturate de toreador. 

— Am așteptat. 

— La insistența ta. 

— Amândoi am simţit la fel. 

— De ce? 

Natalie îi întoarse din nou spatele și privi spre apusul de soare 
care dădea zăpezii nuanţe violete. 

— Dintr-un singur motiv. Wallace era un foarte bun om de 
afaceri. Amândoi am riscat totul pentru a lansa firma Cotillon. 

Tăcu până când Rostov o întrebă: 

— Și care ar fi alt motiv? 

— Amândoi am bănuit că eram îndrăgostiţi, poate chiar din 
prima clipă când ne-am întâlnit. Era un sentiment nerostit, dar 

real. Amândoi știam că avem tot timpul. Se întoarse spre Rostov 
și-l ţintui cu privirea. Am fost colegi înainte de a fi amanti. 

Expresia de pe fața lui Rostov demonstra că a înțeles. 

— Tovarăși, șopti el clătinând trist din cap, înfundându-și 
mâinile în buzunare. Știu. Vasili mi-a povestit. Am ieșit împreună 
și el s-a îmbătat, dar nu l-a prea ajutat... Ei, dar ne așteaptă 
ceilalți. Hai să mergem să le spunem ce ai vorbit la telefon. 

Dintr-un impuls care nu îi era tocmai caracteristic, Natalie 
întinse o mână și-i mângâie obrazul. 

— Mulţumesc. Eşti foarte înțelegător. 

Rostov se lumină imediat la faţă. 

— Dacă vrei, poţi să rămâi aici peste noapte. 

e 

— Și cum a fost prânzul la vila lui Rostov? o întâmpină Ivan 
Starkov. 

O aștepta în sala de recepții a Institutului de studii americane, 
care ocupa o clădire foarte frumoasă, pe malul râului, nu 
departe de hotelul lui Natalie. 

— Nu există secrete în Uniunea Sovietică? zâmbi Natalie 
strângându-i mâna. 

— Foarte puţine, când este vorba de intrigi internaţionale. 

— Ce fel de intrigi? Dar Starkov nu-i răspunse. 

— Studenţii mei așteaptă cu nerăbdare să culeagă din perlele 
înțelepciunii dumitale. 

Natalie îl privi insistent, dar Starkov începuse deja să urce 
scara de marmură, spre sala unde așteptau înțelepții 
institutului, așezați la o masă lungă pe care erau etalate gustări 
americane. 

Natalie exclamă uimită când văzu pizza, pui prăjit și 
hamburgeri, în ambalajul lor original. 

— De unde aţi luat astea? 

Starkov zâmbi. 

— Am prieteni care călătoresc. 

Colegii lui păreau niște academicieni ramoliţi, cu lentile 
groase la ochelari și haine uzate în coate. Cei tineri aveau 
mustață. Femeile erau discret machiate, îmbrăcate în rochii 
sobre. Îi aminteau de participanţii la seminariile tatălui său, cu 
singura diferenţă că aici, la Leningrad, pe ea o studiau ca pe un 
fluture prins într-un bold, pentru a fi analizat. 

— Dobrii den, îi salută ea. 


344 


— În engleză, vă rog, interveni Starkov. Nu putem studia 
America fără limba engleză. Este ca și cum voi aţi mânca pizza 
fără chili. Privi încet în jurul mesei până când unul din cei 
prezenți își adună curajul și-l corectă. 

— Origan, tovarășe profesor. 

— Ah, da. În engleză, vă rog, doamnă Nevski. 

— Foarte bine. Bună ziua. Dacă sunteţi familiarizați cu 
afacerile mele măcar pe jumătate, tovarășe Starkov, înseamnă 
că vă pot spune puţine lucruri noi. De aceea, am hotărât să 
discutăm despre investiţiile bancare de care m-am ocupat 
anterior. 

Starkov dădu cuvântul unei femei care ridicase imediat mâna. 

— Ne întrebăm, cum reușește o bancă americană să protejeze 
banii unui blănar care are datorii foarte mari? 

— Îmi imaginez că tovarășul Starkov v-a explicat deja 
mecanismul creditărilor. 

Starkov zâmbea inocent, de parcă nu ar fi știut nimic despre 
zilele când biroul lui de la KGB nu era altceva decât biroul de 
credit, cumpărat la Washington D.C. Natalie spuse că băncile nu 
avansează bani lichizi, ci preferă să plătească facturile din 
sumele obținute din vânzări. 

— Practic, ei nu au nevoie de aceste bunuri, dar își extind 
acțiunea asupra lor pentru că toată lumea trebuie să fie onestă. 

— Ce pedepse se dau pentru lipsă de onestitate? 

— Eșecul, lipsa de credibilitate în afaceri, dacă ești prins cu 
minciuna. 

Starkov zâmbi. 

— Ne puteţi descrie procesul de luare a deciziilor într-un 
parteneriat atât de restrâns cum este Cotillon Furs? Și cum se 
împarte puterea? 

— O, Doamne. L-am avut partener pe propriul meu soț, lucru 
care era complicat și simplu în același timp. Dacă aveam o 
problemă, lucram pe principiul de diviziune a răspunderilor. 
Fiecare dintre noi avea o anumită responsabilitate. Am fost 
precauţi, mai ales la început. Acum, firma s-a mărit și avem 
nevoie de un sistem de conducere, dar uneori aceste sisteme 
devin adevărate capcane. 

— Putem prelua de la voi lucruri pe care să le aplicăm în 
Perestroika şi în Accelerare? 

— Când este vorba de accelerarea ritmului de creștere, ţările 
noastre par să se afle în aceeași barcă. Ambele sisteme 
economice sunt demodate și intră în concurență cu noile 
economii din Japonia sau Coreea. Și noi suntem trași înapoi de 
ideea de planificare centralizată. Este bine să continui pe tema 
aceasta, tovarășe Starkov? 

— Glasnost-ul este o ferestruică spre casa noastră, spuse 
Starkov cu mândrie. Nimeni nu cenzurează acest institut. 

— Statele Unite au rămas prizoniere ale unui anumit mod de 
planificare centralizată. Corporaţiile noastre mari se mișcă la fel 
de greoi ca și birocraţia sovietică. Nu se pot adapta la 
schimbările cerute de piaţă. Știe cineva dintre dumneavoastră 
ce s-a întâmplat cu General Motors? 

Douăzeci de mâini se ridicară rapid. Bineînţeles că toată 
lumea știa că General Motors pierduse jumătate din piaţa de 
mașini americane. 

— Nu i-am ascultat pe inginerii noștri, continuă Natalie. Și nu 
i-am mai respectat. Cei mai buni, cei mai inteligenți tineri au 
devenit bancheri, deci le-am irosit talentul. Japonezii, însă, și-au 
ascultat inginerii, și-au construit mașini performante, aparatură 
electronică mai bună. Se repetă mereu că dacă o gospodină 
americană va vedea o mașină de spălat automată japoneză, toţi 
producătorii de asemenea aparate din America vor da faliment. 
Dar nici voi nu-i ascultați pe inginerii voştri. Nici voi nu faceți 
efortul de a redistribui centrul de greutate în sistem. Există un 
fel de dezaprobare comunistă a micului proprietar. Fie că vă 
place, fie că nu, acest mic proprietar este omul la care duc toate 
firele. Ce lecţie puteţi învăţa de la Statele Unite? Studiaţi în mod 
serios problema desfacerii de bunuri și plecaţi-vă urechea la 
ceea ce spun inginerii. Nu condamnaţi muncitorii pentru că nu 
merge linia de asamblare, dacă aceasta a fost prost proiectată. 

e 

— Frumoasă trecere în revistă, o complimentă Starkov, în 
timp ce luau ceaiul în biroul lui. Deși speram că te vei opri la 
exemple mai concrete. 

— Voi mai veni aici. 

— Oh? 

— Sper să leg niște prietenii în Rusia. Duse mâna la ureche și 
scoase un cercel. Vă rog să mă iertaţi. Wallace mi-a dat cadou 

aceste perle. Nu făcea niciodată lucrurile pe jumătate. Sunt 
foarte grele și uneori nu le mai suport. 

Starkov se ridică brusc în picioare. 

— Mă tem că nu mai am timp disponibil. Am să vă conduc. 
Uluită, Natalie își prinse la repezeală cercelul. Starkov o urmă pe 
hol unde o ajută să se îmbrace. Când fu sigur că nu îl aude 
nimeni o întrebă: 

— Pot să vă dau un sfat? 

— Desigur. 

— Nu călcaţi pe urmele soțului dumneavoastră. 

Natalie uită tot ce auzise despre Starkov și-l prinse de mână. 

— Sunteţi... 

Starkov se eliberă cu un gest brusc și privi neliniștit spre 
femeia de la garderobă. 

— Poate că sunteţi îndemânatică în afaceri, dar nu veţi 
supraviețui niciodată în jocul lui Nevski. 

— Ce spuneţi? 

— Noi rușii avem o zicală: „Ce ai în inimă ţi se citește pe 
faţă”. 

— Şi ce mi se citește pe faţă? 

— Îndoiala. 

— Ce-ar trebui să fac? 

— Nimic. Starkov o conduse spre ușă, i-o deschise, dar 
rămase în hol. 

— Staţi puţin. Trebuie să discut cu dumneavoastră. 

— Încântat, răspunse Starkov sarcastic. Vă aștept la licitaţia 
din vară. Vorbim în iulie. Dacă veți mai fi în viaţă. 

— Dar aţi spus că nu l-aţi cunoscut pe soțul meu. 

— Nu mi-a plăcut compania în care eram. Și nu vreau să 
discut despre el acum. Avertismentul pe care vi-l dau este 
ultimul dar pe care i-l ofer lui, ultima perlă de înțelepciune. 

— Vă rog, șopti ea. Ajutaţi-mă să îi găsesc prietenii. 

— Dacă Wallace Nevski nu a știut care îi sunt prietenii, cum o 
să știți dumneavoastră? 


e Capitolul 28 


Pe trotuar, la capătul scărilor Institutului de studii americane, 
leningrădenii, în drumul lor spre casă, se adunaseră cu sacoșele 

pregătite, în jurul unui camion, care vindea bucăţi de carne 
congelată. Natalie trecu împleticindu-se printre oamenii care 
stăteau la coadă și, în mod automat, întoarse capul să vadă cine 
o urmărește. Un obicei care îi intrase în sânge în numai cinci 
zile. Se părea că nu o mai urmărește nimeni, fapt care, în 
situația dată, reprezenta o adevărată insultă: hotărâseră, deci, 
că ea nu constituia o problemă. li ardeau obrajii, nu atât din 
pricina frigului, cât din cauza stânjenelii pe care o simţea. 
Starkov o expediase; era un gest lipsit de consideraţie, ca atunci 
când oprești mașina și cobori să arunci din drum o broască 
țestoasă care te deranjează. Un gest de amabilitate, în 
amintirea unui vechi prieten, gândi ea cu amară ironie. 

Natalie se întoarse din drum și porni ca un vârtej printre 
oamenii așezați la coadă până sus, pe treptele institutului. 
Bătrâna de la garderobă încercă să o oprească. Natalie trecu pe 
lângă ea și ceru cu voce tare să îl vadă din nou pe Starkov. 
Acesta apăru în capătul scării de marmură și, iritat, începu să 
coboare treptele. 

— Cine l-a trădat pe soţul meu? întrebă ea în engleză. 

— Noapte bună, doamnă Nevski. 

— Ai recunoscut că a fost trădat. Cine a făcut-o? 

— Noapte bună! 

— Dacă dumneata nu vrei să mă ajuţi, voi găsi pe altcineva. 

— Bine, caută-l pe acel „altcineva”. 

— Se numește Valeri Kiricenko. 

Starkov păli în mod vizibil. 

— Nu cunosc această problemă. 

— Este un ofiţer de rang înalt în KGB. Nu-ţi sună clopoțelul? 

— Să ceri ajutor de la KGB este periculos, dacă nu chiar fatal. 

— Voi fi în siguranţă. Nu-ţi face griji. Voi merge la el înarmată 
cu adevărul, așa cum este el, nedeformat! 

— Ce adevăr? _ 

— Tot ce știu eu! li voi spune că în timp ce încercam să 
descopăr cine l-a ucis pe soțul meu, am aflat că el conducea o 
rețea de spionaj în Uniunea Sovietică și cerceta o conspirație 
care dorea să-l înlăture pe Gorbaciov, căreia el i-a dat numele 
de cod - este un cuvânt în branșă, nu? — i-a dat numele de cod 
„Complotul milionarilor”. Îi voi spune lui Kiricenko despre faptul 
că soțul meu îi suspecta pe mareșalul Viktor Lapșin și pe fiul lui 
Aleksandr, ca fiind liderii complotului. Și, îi voi mai spune că, pe 

măsură ce eu aflam mai multe lucruri despre complot, un 
anume milionar, Jefferson Jervis, făcea presiuni asupra mea 
pentru a mă opri să mai pun întrebări. Și, în sfârșit, îi voi spune 
că soțul meu a obţinut o bandă înregistrată, cu care intenţiona 
să-i șantajeze pe complotiști, pentru a opri lovitura de stat, 
programată pentru Ziua valentinelor. Și asta este sâmbătă, 
tovarășe - când Gorbaciov trebuie să se afle la New York. Am 
uitat ceva? 

Starkov era alb ca varul. 

— Femeie nebună ce ești! 

— Nu sunt nebună. Uitându-mă la tine îmi dau seama că ţi-am 
spus lucruri pe care nici tu nu le știai. 

— Femeie nebună! Nu-ţi dai seama că vei distruge tot ce a 
realizat soţul tău? Vei detona butoiul cu pulbere din Rusia. 

— Nu dau doi bani pe butoiul vostru cu pulbere! 

e 

Starkov o privea uluit, incapabil să facă o mişcare. Era atât de 
șocat, încât Natalie ar fi jurat că nu va încerca să o intimideze. 
Și, într-adevăr, bătrânul încercă să o abordeze sentimental: 

— Dar Vasili a murit încercând să apere... 

— Vasili a fost ucis, tună Natalie. Cine l-a trădat? 

— Nu știu. 

— Nu mă mulțumește răspunsul dumitale. 

— Dar, nu știu! 

— Dumneata îi cunoșteai reţeaua, îi cunoșteai sursele de 
informaţie. Starkov încercă să protesteze, dar ea îl întrerupse cu 
un gest categoric. N-ai de ales. Trebuie să mă ajuţi. 

Înfrânt, Starkov lăsă capul în piept. 

— Trebuie să facem o plimbare... In rusă, spuse cu voce tare: 
vino la mine în birou. 

Din birou, o conduse pe o scară de piatră, care ducea într-o 
pivniţă. Din zidul acestuia, o ușă dădea în stradă. Bătrânul 
verifică strada, apoi îi făcu semn să îl urmeze. Dădură colțul 
clădirii și se pierdură în mulţime. 

— la-mă de braţ. Așa o să pară că ești fiica mea. 

Porniră pe Nevski, spre clădirea Amiralității, scăldată în 
lumină. Instinctul îi spunea că bătrânul acesta va face tot ce va 
putea pentru ea, dacă îl va aborda cu un ton mai blând. 

— De ce ai lucrat pentru Vasili? 

Starkov ridică privirea, zâmbind trist. 

— După ani și ani în care nu am făcut altceva decât să studiez 
Vestul, am înţeles că ne îndreptăm în mod natural spre o lume 
economică unică. Devotamentul cu care Vasili aduna 
informaţiile era singura noastră speranţă de a ajunge acolo. Am 
hotărât să-mi petrec anii de pensie ajutându-l pe el să prevină 
accidente de un anume gen. 

— Îl cunoști pe Kiricenko? 

— Boje moi! Bineînţeles. Ar fi în stare să-și tortureze mama în 
numele Perestroikăi. 

— Cine este prietena lui? 

— Nu știu să existe vreo femeie cu asemenea gusturi. 

— Se numește Dina. Este și prietena generalului Lapșin. 

— Aceeași femeie? 

— Eu bănuiesc că ea îl supraveghează pe Kiricenko și face 
jocul „milionarilor”. 

Chipul lui Starkov se lumină. 

— Ai lucrat excelent pentru o amatoare în domeniu. 

— Mulţumesc. Am fost ajutată. Dar am ajuns într-un punct 
mort. Femeia l-a împușcat pe Vasili pentru a-l împiedica să 
folosească banda înregistrată. Vreau să aflu cine i-a spus că 
această bandă este la Vasili. Cine l-a trădat? 

Bătrânul cântări întrebarea, dând din cap de parcă și-ar fi 
aprobat niște raționamente. 

— Am aflat că atunci când l-ai cunoscut pe mareșalul Lapșin, 
la Kremlin, admirai un tablou al unui pictor de-al nostru - 
Levitan. 

— Pe cine supravegheai, pe el sau pe mine? 

— La Ermitaj avem câteva tablouri remarcabile semnate 
Levitan. Trebuie neapărat să mergi să le vezi. Muzeul se 
deschide la ora zece dimineaţa. Acolo, ai șansa să întâlnești un 
prieten de-al Dinei și, dacă îi arăţi perlele, s-ar putea să vrea să- 
ţi vorbească. 

— Am terminat cu pumnalele și mantiile medievale. Ai să mă 
ajuţi dumneata. 

— Tot ce știu este că acest bărbat a cunoscut-o într-o vreme. 

— Nu dumneata conduceai reţeaua lui Vasili? 

— Vasili își conducea singur rețeaua. Eu sunt doar un pion. 

— Și atunci, cine îl va înlocui? 

Starkov îi zâmbi într-un mod ciudat. 


— Nu prea suntem asaltaţi cu cereri de ocupare a locului 
vacant. 

— Bine. Mai pot veni la dumneata dacă am nevoie de ajutor? 

— Nu ţi-aș recomanda. Camionul acela cu carne parchează în 
faţa institutului meu de o săptămână. lar mâine, trebuie să plec 
la Moscova, pentru a doua întrevedere cu Kiricenko. Cred că îmi 
va da de lucru pentru câteva zile. 

— Kiricenko știe? 

— Nu. Nu despre rețeaua lui Vasili. Vasili a lucrat atât de bine 
când s-a infiltrat în reţeaua „milionarilor”, încât Kiricenko crede 
că este de-al lor. N-a simţit nimic, iar eu mă străduiesc să-l 
menţin în această stare. Îi suspectează pe câţiva din grupul 
nostru. Am aranjat să stăm la aceeași masă la primul dineu și 
te-am invitat să vorbești studenţilor mei, dar mai mult de atât 
nu îndrăznesc. Înțelegi? 

— Îmi sugerezi că întâlnirile noastre sunt periculoase? 

— Foarte. 

— Ce ti-ar putea face Kiricenko? 

— Ah, pentru moment sunt în siguranţă, nu are nicio dovadă. 
Mi-am servit mult timp ţara. Și va trebui să-mi dea drumul până 
vineri, pentru că Gorbaciov se oprește la institut pentru un 
briefing, înainte de a pleca în America. Fără o dovadă concretă, 
Kiricenko este obligat să se abțină de la presiuni. In ce te 
privește, nimeni nu-l oprește să facă ce vrea. 

— Încerci să mă înspăimânţi? 

— Aș prefera să te văd într-un avion, în drum spre casă. Te-ai 
descurcat bine, dar tot o amatoare rămâi. 

— Rostov este de-al nostru? 

— De-al nostru? 

— Adică... din grupul lui Vasili. 

Starkov oftă. 

— Rostov nu te poate ajuta. Vasili îl folosea pentru informaţii 
și relaţii din sfera lui de putere, dar nu în mod direct. El este 
ceea ce numește cu nevinovăție, un bizniymin deghizat în 
ministru. 

Natalie se opri la intersecția cu strada Gogol. Hotelul ei era 
după colţ. Îi întinse mâna. 

— Am să-l vizitez pe prietenul dumitale de la Ermitaj. Mâine. 
Noroc la Moscova. Mai vorbim după ce te întorci. Vom compara 

informaţiile și vom discuta mutarea următoare. Ah, apropo, nu 
mi-ai spus celălalt nume al Dinei. 
e 

— Dina Feodorovna Golovkin, îi spuse Natalie lui Finny, la 
telefon. Işi pregătea cada să facă o baie când, îi trecu prin minte 
că n-ar strica să afle ceva în plus în legătură cu subiectul 
întâlnirii de la Ermitaj. Afară era frig și întuneric. Își propuse să 
comande cina în cameră și să se culce devreme. 

— Ah, da! exclamă însărcinatul cu afaceri. Îmi pare rău că nu 
am avut timp să te mai sun în legătură cu acest subiect. 

— Cine este femeia? 

— Tatăl ei, a fost mareșalul Golovkin, ministrul Apărării 
aeriene; a murit într-un accident de elicopter. 

— Accident de elicopter? 

— Mda. Un fel de ironie a soartei, nu? S-a defectat ceva și s- 
au prăbușit. Ţin minte, pentru că am fost bombardaţi cu 
întrebări de la Washington: „Ce s-a întâmplat?” „A fost într- 
adevăr un accident?” 

— Și a fost? 

— Absolut. Un simplu accident. Dar toată lumea dorea să se 
convingă. Până și Casa Albă s-a informat. 

e 

Apa din cadă se răcise până reușise ea să-l prindă pe Finny la 
telefon. Scoase dopul și încercă dușul. Culmea, dușul funcţiona 
și apa era fierbinte, o adevărată binecuvântare pe frigul de la 
Leningrad. 

Se gândea la Wallace, și trăia un sentiment de triumf, exact 
cum avusese el ultima dată când au făcut dragoste pe iaht, cu 
atâta pasiune. Era foarte mândră de felul în care îl abordase pe 
Starkov. L-a convins pe bătrânul rus că merită să fie ajutată. Se 
descurcase destul de bine pentru o amatoare. Dar, fără 
înregistrarea lui Wallace, speranţa ei era omul pe care Starkov îl 
numise „prietenul Dinei”... 

Nu-și putea explica de ce avea sentimentul că tatăl Dinei a 
fost șeful „milionarilor”, aceeași persoană despre care Greg îi 
povestise că a sfârșit într-un tragic accident, din cauza unui 
aparat „învechit”. Finny i-a promis că îi va trimite o fișă 
biografică. Natalie trase perdeaua și ieși de sub duș; întinse 
mâna după prosop, dar nu-și termină gestul. Cineva intrase în 
baie și scrisese patru seturi de cifre de cod pe oglinda aburită. 

Se înfășură cu prosopul, fugi în dormitor, apoi în salon, dar nu 
găsi pe nimeni. Își aminti că a lăsat deschisă ușa băii și aburul 
se evapora cu repeziciune de pe oglindă. Scrise din nou 
numerele cu rujul de buze, scoase repede cartea de cod Perla și 
o deschise cu mâinile tremurânde. 

Pagina 149, rândul 7, cuvântul 1, era eu. 

241, 16, 7, era vreau. 

347,2, 1, era trupul. 

— Tău este ultimul cuvânt, spuse Greg, ieșind zâmbitor din 
dulapul de haine, înfășurat cu un prosop identic. 

O fulgerară două gânduri deodată: îi făcea plăcere să-l vadă și 
cum a aflat el de cartea de cod Per/a? 

— Nu aveai de unde ști... 

Greg o opri cu un semn de „atenţie”, arătându-i spre ureche. 
Natalie se apropie de el. Greg o îmbrăţișă cu căldură. Ea îi șopti: 

— Ai spus că nu știi ce carte de cod foloseau. 

— Ei bine, acum ai aflat că știu. 

— Dar mi-ai spus că Wallace nu ţi-a comunicat nimic. 

— Draga mea, din cele patru cărți de pe noptiera ta, una este 
Perla, cu coperta unei cărţi de Ludlum. Nimic din ceea ce s-a 
întâmplat în tren nu mi-a sugerat că ai fi omul care citește Perla 
în secret, așa că am tras concluziile de rigoare... Mai ţii minte? 
Mi-ai spus totuși că există o carte de cod. 

— Ai dreptate. Ți-am spus. 

— Spune-mi că-ţi pare bine că mă vezi. 

— Îmi pare rău. Sunt de fapt uluită. Credeam că ești la 
Moscova. 

— Spune-mi că și tu dorești trupul meu. 

— Ce cauţi aici? 

— L-am sunat pe Leo Margulies de la Moscova. Mi-a spus că 
nu te-a prea văzut și m-a pus pe gânduri; mai mult, m-a 
îngrijorat compania în care te învârți. 

— Greg, nu vreau să vorbim despre asta. Te rog. 

— Am rezervat două locuri la Air France, pentru mâine. M-am 
gândit că nu ne-ar strica să ne pierdem în Paris vreo două zile. 
Ne plimbăm, mâncăm bine și ne cunoaștem și mai bine. Dacă va 
fi prea frig, putem lua trenul spre Marsilia. 

— Nu pot pleca. 

Greg luă ceasul ei de pe măsuţa de toaletă. 


— Bine, vorbim mai târziu. Acum avem o întâlnire. 

— Eu rămân la Leningrad, repetă ea cu o undă de enervare în 
glas. 

Îi povesti că trebuie să aștepte echipa de manageri de la 
Cotillon, care urma să ajungă joi, dar se opri brusc. La urma 
urmei vărul ei lucra pentru Jefferson Jervis, nu? 

— Ce întâlnire? _ 

— Te duc la o întrunire a mișcării Pamiat. Imbracă-te și lasă-ţi 
inteligenţa în seiful hotelului. 

— De ce? 

— Vei vedea. 

e 

La intrarea laterală a Muzeului de artă trecură printr-un 
amestec moale de noroi și zăpadă. La sugestia lui Greg, Natalie 
își pusese pe cap un batic din lână și arăta ca o babușca. El 
găsise, nu se știe de unde, niște haine ponosite. Arătau ca un 
cuplu de îndrăgostiţi. Se amestecară în mulţimea eterogenă de 
tineri, bătrâni și oameni de vârstă mijlocie care umplea până la 
refuz sala de recenzii a muzeului. 

Pe scena goală, erau așezate două televizoare și un aparat 
video. Ecranele afișau un slogan: Ce înseamnă Rusia pentru noi. 
Două-trei sute de oameni se înghesuiau în sală. Se strecurară 
printre cei prezenți și se rezemară de un perete. La un moment 
dat, sala începu să aplaude un bărbat care ieșise pe scenă. 
Acesta, îmbrăcat într-un costum de lână, cu cămașă și cravată 
negre, se lansă într-un discurs pe care Natalie îl găsi de-a 
dreptul îndrăzneţ, dar și aerian prin teoriile pe care le susținea. 

— Lenin, spunea bărbatul, avea trei c6pii din Cărțile 
înțelepților din Sion. Natalie îl privi pe Greg. Naziștii folosiseră 
această carte împotriva evreilor. 

— Pură ficţiune, îi șopti Greg. Falsificată de Ohrana ţarului. 

Un bărbat se întoarse spre ei și îi privi insistent. Greg îi apăsă 
ușor mâna și ea tăcu, în timp ce oratorul continua peroraţia pe 
tema conspirației evreilor care doreau să întoarcă întreaga lume 
împotriva Rusiei. Între ei, spunea el, existau birocraţi și membri 
ai partidului comunist, chiar și membri din staff-ul lui Gorbaciov. 
Omul îl denunţă apoi pe consilierul lui Gorbaciov, care dorea să 
stabilească, prin vizita în Statele Unite, un adevărat „arc 
sionist”. Cultura rusă era distrusă în mod sistematic, copiii erau 
corupți, soțiile și fiicele rușilor se destrăbălau. Metroul din 

Moscova a făcut parte din planul sionist al lui Troțki de a planta 
dinamită în subteranele orașului. 

Natalie privi în jurul ei. Din loc în loc era câte un poliţist, dar 
nimeni nu încerca să întrerupă întrunirea, nici chiar când 
Gorbaciov deveni ţinta focurilor încrucișate. 

— Ce pot face patrioţii ruși tradiţionaliști pentru a salva ţara? 

— Să ne întoarcem la rădăcinile noastre, se auzi răspunsul. 

— Gata, încep, spuse Greg. 

Pe ecranele televizoarelor începu să se deruleze un film de o 
calitate tehnică excelentă, despre viaţa rurală din Rusia. 
Aparatul de filmat trecea în revistă satele părăsite și furnicarul 
din orașe, se comenta despre distrugerea familiei și pierderea 
valorilor de bază pe care numai pământul le poate da. Tema lui 
Lapșin din timpul plimbării cu elicopterul, își aminti Natalie. Pe 
ecran apăru imaginea unui sat prosper. Copiii se jucau în ţărână, 
iar ţăranii își vedeau zâmbitori de treburi. În mijlocul lor apăru 
un soldat. De fapt, un ofiţer cu stele pe umeri și pieptul plin de 
medalii. Un oftat străbătu sala. Evident, îl cunoșteau. Într- 
adevăr, publicul așteptă cu sufletul la gură, pe măsură ce 
camera se focaliza pe obrajii rigizi și ochii negri ai generalului 
Aleksanar Lapșin. 

— Lapşin! exclamă Natalie. 

— Nu mai spune! 

— Știai, șopti din nou Natalie. 

— Ascultă puţin. Cred că te interesează ceva. 

Lapșin vorbea rar, meditativ, repetând idei pe care i le 
dezvăluise și ei în elicopter. Gândul îi zbură la haita de lupi. 

„Eu știu întotdeauna când un soldat provine de la ţară. Este 
cinstit. Este devotat. Este curajos. Mult mai puternic decât 
tânărul crescut în înghesuiala orașelor. Dacă s-ar lupta între ei, 
cel de la ţară ar învinge. Dar mult mai importantă decât forţa lui 
fizică, este tăria de caracter, pentru că tânărul de la ţară știe 
pentru ce luptă”. 

Acum se deplasa pe o stradă prăfuită, iar actorii care jucau 
roluri de țărani zâmbeau în fundal. 

„Tânărul acesta nu uită satul de unde a plecat. Luptă pentru 
că visează să se întoarcă acasă, după ce își va face datoria...” 
Generalul privi direct în obiectivul aparatului de filmat și Natalie 
se înfioră constatând forța pe care o emana. „Le cer tuturor 
rușilor adevăraţi să-și caute rădăcinile, să le respecte și să se 

comporte în consecinţă. Tineri și tinere, unde doriți să vă 
creșteți copiii? Alegeţi cartierele insalubre, sau locul unde poate 
înflori tinereţea Rusiei”? 

— Tipul ăsta o să ajungă să conducă întreaga lume, murmură 
Greg. 

Bărbatul care îl privise mai devreme, se întoarse din nou. 

— lertaţi-mă, tovarășe, se scuză Greg. Mă simt copleșit de 
emoții. 


Luară un taxi. 

— Eu stau la hotelul Leningrad, îi spuse Greg. Am un pat mult 
mai mare decât al tău. Ce-ar fi să comandăm niște caviar și să 
vorbim despre ziua de mâine? 

— Nu știam că vorbești atât de bine rusește. 

— Am luat câteva lecţii, când am început să-l ajut pe Wallace, 
în niciun caz nu mă pot compara cu tine. Am un accent 
îngrozitor. 

— Într-adevăr. Tipul s-a uitat la tine de parcă... de parcă ai fi 
fost un spion american... Totuși, l-ai înţeles pe orator. 

— Am ureche muzicală. Și pe urmă, eu am mai auzit o dată 
discursul. Hai să mergem la mine, să ne îmbătăm cu șampanie. 

— Nu, mulțumesc. Mâine am o zi aglomerată. 

— Și cu Parisul cum rămâne? 

Taximetrul încetini la intersecţia cu bulevardul Nevski și un 
tramvai trecu pe lângă ei. În lumina de la geamurile tramvaiului, 
distinse expresia de pe chipul lui Greg. Hotărâre și încăpățânare. 
Natalie nu-l văzuse niciodată atât de ferm. Se simţi emoţionată, 
chiar flatată de grija profundă pe care părea să i-o poarte, dar 
ea nu avea nici cea mai mică intenţie să plece din Leningrad de 
dragul lui înainte de a o deconspira pe ucigașa lui Wallace. 

— Greg, eu nu sunt pregătită să plec la Paris. Incă nu pot. 

— Nu forţez nota ca să te culci cu mine. Vreau doar să 
petrecem puţin timp împreună. Ar putea să-ţi prindă bine, iar în 
ce mă privește va fi minunat. 

— Încă nu vreau așa ceva. Ne vedem la New York. 

— Sunt îngrijorat că te încăpăţânezi să rămâi aici. 

— Nu fi! Mă descurc bine. 

— Când pleci din Rusia? 

— Vineri. Mai am doar câteva zile. 


Miercuri dimineaţă, în semiîntunericul zorilor albăstrui, școlari 
și turiști ruși coborau tremurând din autocare în vasta piaţă din 
spatele muzeului Ermitaj. Neștiind dacă a fost sau nu urmărită 
de la hotelul Astoria, Natalie se adăposti în mulţimea de 
vizitatori, într-un târziu, o bătrânică deschise ușile muzeului. Tot 
ea îi luă haina, o cercetă și mormăi nemulțumită că nu are 
agățătoare. Natalie o îmbună cu o hârtie de o rublă și porni în 
căutarea tablourilor lui Levitan. 

Muzeul de artă era imens - holuri nesfârșite și încăperi mari 
ce dădeau din una în alta. Natalie avu nevoie de un sfert de oră 
pentru a localiza tablourile. Așteptă - i se păru o veșnicie - și le 
studie până avu impresia că le-a memorat. Un grup de turiști 
sovietici umplură galeria și ascultară o expunere sumară, după 
care ieșiră tropăind din sală. Era pe punctul de a renunța când, 
în galerie, intră un artist și își instală: șevaletul. În urma lui 
apăru o babușka; rămase în cadrul ușii și îl privi cu suspiciune. 
Natalie continuă să cerceteze peisajele, trecând prin faţa 
artistului,  mângâindu-și perlele și cerându-i scuze că-l 
deranjează. Părea să aibă în jur de treizeci de ani, avea ochii 
negri și atitudinea omului pe care l-a părăsit norocul. Părul lung 
era prins la spate în coadă, iar într-o ureche un cercel cu perlă. 

— Îmi daţi voie să vă privesc schiţele? îl întrebă Natalie în 
rusește. 

— Este doar un exerciţiu. 

— Bunicuţele sunt supărate, din câte văd eu. Bărbatul îi zâmbi 
și răspunse în engleză: 

— Cel mai mare imperiu de pe fața pământului trăiește cu 
frica bunicelor lui. 

Parcă intuind ceva, bătrânică din ușă veni lângă el și îi spuse 
să fie atent să nu scape pensule sau vopsea pe parchet. Pictorul 
o ignoră și i se adresă lui Natalie: 

— Am să-ţi arăt singura modalitate prin care le poţi speria pe 
bunicuţele astea. Deschise un carnetel, scoase un pix și o 
întrebă pe bătrânică: „Cum te numești”? 

Ochii ca două mărgele ai femeii, rotunjiţi de spaimă, se 
pierdură în cutele obrajilor. Se retrase speriată și îi lăsă singuri 
cu peisajele lui Levitan. 

— Acesta, comentă pictorul, este rezultatul a șaptezeci de ani 
de barbarism. 

— Cine este Dina? îl întrebă ea direct. 

Chipul tânărului se întunecă. O cunoaște, gândi Natalie. 

Simţi cum îi palpită inima de emoție. Spre deosebire de 
amanţii Dinei - generalul Lapşin și Kiricenko - pictorul primise 
instrucţiuni precise să o ajute. Dar, chiar în momentul în care 
Natalie îi aștepta încordată răspunsul, chipul tânărului deveni 
opac; părea că preferă să se închidă în sine, de parcă Dina 
Golovkin era un subiect mult prea dureros pentru el. 

— Deci asta este, spuse el. Mi-am imaginat că n-o să-mi facă 
plăcere întâlnirea cu dumneata și am avut dreptate. 

— Dar ţi s-a spus să stai de vorbă cu mine. 

— Mi s-a sugerat că trebuie să discut cu dumneata. Pe de altă 
parte, am toate motivele să cred că dacă autorităţile mă prind 
discutând cu dumneata, va fi și mai rău pentru mine. Trăim 
vremuri foarte grele, noi, oamenii mărunți. 

O privi cu ochi rugători, parcă o implora să aibă milă de el. 
Este omul care o cunoaște pe femeia care l-a împușcat pe 
Wallace. Natalie știa că trebuie să fie nemiloasă. O ameninţare 
făţișă l-ar speria cel mai mult și l-ar face să coopereze. 

— Îmi pare rău, însă dacă nu-mi vei răspunde la întrebare, voi 
fi nevoită să mă plâng. 

— Dar am venit, nu? se bâlbâi el. Credeam că voi avea șieuo 
dimineaţă pentru opera mea de artă. Și iată-mă, mâzgălesc 
peisaje. 

— Cu cât îmi vei spune mai repede ce știi despre Dina 
Feodorovna Golovkin, cu atât mai repede vei putea pleca acasă, 
la opera dumitale de artă. Cine este femeia asta? 

— Tatăl ei a fost mareșalul Feodor Golovkin, ministrul Apărării 
Aeriene. 

— Asta știu. 

— Dina a studiat dreptul la Universitatea din Moscova și și-a 
luat doctoratul în relaţii internaţionale la Institutul pentru Relaţii 
Internaționale. A lucrat în cadrul Ministerului de Externe la Paris, 
Stockholm și Roma. Ne-am întâlnit când ea făcea pe modelul la 
orele de pictură. 

— Unde a învăţat să tragă cu arma? 

— O, doar se știe, spuse pictorul zâmbind. A crescut 
înconjurată de arme. Familia ei avea terenuri de vânătoare, iar 
tatăl ei era un mare amator de sporturi în aer liber. Au fost 
foarte apropiaţi. Mama ei bea și, până la urmă, s-a împușcat. 

Gura i se strâmbă într-un fel de zâmbet uluit și speriat. Mă 
îndoiesc că ei doi i-au simţit lipsa. 

— Voi aţi avut o legătură? 

Pictorul se strâmbă. 

— Nu am avut o „legătură”. Noi ne-am iubit. Bătrânul mareșal 
trăia pe vremea aceea. A vrut să-l sfideze încurcându-se cu un 
pictor pierde-vară. Se iubeau, dar în același timp se sfidau cu 
duritate. În casa lor era un permanent război. Totuși, mi s-a 
părut foarte afectată când el a fost omorât. 

— Cu cine se întâlnește Dina acum? 

— N-am mai văzut-o după moartea tatălui ei. A devenit foarte 
secretoasă. De obicei ne întâlneam la club, în Moscova, sau aici. 
Dar, de la un timp, n-am mai întâlnit-o. 

— Sunt sigură că oamenii îţi povestesc despre ea. Sau întrebi, 
chiar tu. 

— Da, întreb... 

— Și ce-ai aflat? 

— Am auzit că s-a încurcat cu un ofiţer. 

— Cu cine anume? 

— Nu știu. 

Lapșin, gândi Natalie, constatând cu tristeţe că ea știa mai 
multe decât pictorul. 

— Am auzit că în ultima vreme lucrează din nou la Ministerul 
de Externe, continuă tânărul cu bunăvoință. 

— În ce probleme? 

— Nu știu. Anul trecut se întâlnea cu un american. Prietenii 
mei i-au văzut împreună la Moscova. 

— Un american? Cum se numea? 

— Nu știu. 

— Era americanul acesta un bărbat înalt și mai în vârstă? De 
fapt, ea se gândea la Jeff Jervis. Avea o faţă prelungă? 

— Nu știu. 

— Mai sunt și acum împreună? 

— În ultima vreme nu am mai auzit decât de ofiţerul sovietic. 

— Dacă nu l-ai întâlnit, de unde știi că era american? 

— Prietenii mei mi-au spus. 

— Om de afaceri, diplomat sau jurnalist? 

— Poate jurnalist. 

— De ce spui asta? 

— A fost la vernisajul unei galerii și nu prea a cheltuit. 


— Mai gândește-te, insistă Natalie. Este foarte important. Ce 
ai mai auzit despre american? 

Pictorul ridică din umeri. 

— Nu prea multe. Doar că au fost văzuţi împreună prin 
Moscova. 

— S-a întâlnit cu el și în America? 

— Posibil. Călătorește fără restricții. 

— Cine ţi-a povestit despre ei? 

— Nu vreau să le fac necazuri prietenilor mei. A fost doar o 
bârfă. Ştii, oamenilor le place să te tachineze ca să vadă cum 
reacţionezi. 

— Știu, spuse Natalie, recunoscându-se înfrântă. Nu ajungea 
nicăieri cu pictorul. Ai idee cum aș putea lua legătura cu ea? 

— Sigur. Dacă ai b/at mergi la Ministerul de Externe și întrebi 
de ea. 

— Nu cred că pot face asta. 

— Atunci fă ce fac eu, spuse el cu tristeţe. Mergi la toate 
vernisajele din Moscova în speranţa că o vei întâlni. 

— Dina lucrează pentru KGB? Natalie nu era sigură că a puso 
întrebare potrivită, dar dorea să-i vadă reacţia. 

Pictorul ridică din nou din umeri. Se retrăgea în carapacea lui, 
cu o expresie de ușurare pe față. 

— Tu lucrezi pentru KGB? îl întrebă Natalie. 

Tânărul începu să râdă și ridică un picior. 

— Sunt ăștia pantofi de om cu privilegii? De fapt, pantofii erau 
din piele artificială, crăpată de atâta purtat. 

— Cine te-a convins să vorbeşti cu mine? _ 

— Patronul meu, răspunse el dezarmant. incepu să-și strângă 
șevaletul. Și acum, te rog să mă scuzi. Studioul meu are o 
fereastră foarte îngustă, care îmi permite o lumină mai bună 
doar între unsprezece și jumătate și unu. Dacă mă grăbesc 
puțin, mai câștig ceva timp de lucru. 

— Stai puţin. Mi-ai spus tot ce ţi s-a cerut să-mi spui? 

— Mi s-a spus că vei fi insistentă. 

— Ce nu mi-ai spus? 

— Doar gânduri personale care nu te privesc. 

Plie șevaletul și îl legă cu o panglică murdară, își băgă 
creionul de cărbune în buzunar și se grăbi să iasă din galerie. 

— Stai puţin, strigă Natalie după el. 

Omul o privi indiferent, încercând s-o convingă că discuţia se 
încheiase; îi răspunsese la întrebări și se simțea eliberat. Dar 
Natalie intuia că dintre acele gânduri personale, nerostite, unul 
ar putea-o ajuta să descurce trecutul lui Wallace. Fugi după el 
și-l prinse la mijlocul coridorului pavat cu dale de marmură. Prin 
ferestrele mari cât un perete se vedea Neva îngheţată, pe 
suprafața căreia vântul spulbera zăpada. 

— Pot să vin cu tine? 

— De ce? Tânărul mări pasul și Natalie observă că 
șchiopătează. 

— Să-ţi văd operele, răspunse cu gândul să-l flateze. 

— Habar n-ai ce pictez eu, se răsti el. 

— Vreau să văd. Ce pictezi? 

— Bărbaţi. 

O imagine nu tocmai comodă îi trecu fulgerător prin minte. 
Stătea în picioare, lângă el, într-o cameră mică și întunecată. În 
fața lor, pe șevalet, se afla tabloul la care lucra, imaginea unor 
nuduri bărbătești, un amestec de mâini și picioare, care o sfida, 
într-un colț al camerei era patul, nearanjat, în celălalt colţ o 
masă cu farfurii murdare. El o privea cercetător. O testa? li testa 
rezistența? După o vreme se îndreptară spre ieșirea din muzeu. 

— Ce culori? 

— Poftim? 

— În ce culori pictezi tu bărbaţii? 

începu să râdă în hohote, atrăgând atenţia bătrânei 
îngrijitoare care apăru dintr-o sală și îi privi bănuitoare. 

— Foarte nostim. 

— Nu am nici cea mai vagă idee despre tablourile tale, dar aș 
dori foarte mult să le văd. 

Plăcut surprins că în sfârșit atrăgea atenţia cuiva, indiferent 
de adevărata motivaţie, pictorul îi spuse: 

— Poate că ai să cumperi. 

— Poate. 

e 

Studioul lui Lev se afla într-o clădire mărginașă din zona 
industrială, la sud de staţia de metrou Moscova și semăna foarte 
bine cu ceea ce își imaginase Natalie, mai puţin farfuriile 
murdare de pe masă. De la fereastra îngustă a camerei se 
vedeau zidurile de un galben-muștar murdar al celor mai sărace 
cartiere din Leningrad. Fereastra era spre nord și soarele 

pătrundea în încăpere inundând-o în reflexe galben-aurii. În 
această lumină stătea șevaletul, pe care nu se găsea niciun 
tablou. Pe pereţi, însă, se aflau expuse patru tablouri 
reprezentând toate aceleași personaje în atitudini diferite. Între 
al treilea și al patrulea tablou era un spațiu liber. 

— Imi plac, spuse Natalie după ce examină cu atenţie 
tablourile. 

— Setul meu „Doi bărbaţi”? Lev zâmbi fericit. „Doi bărbaţi 
stând la rând la aprozar”. Cei doi stăteau la rând, cu sacoșele 
goale în mână și privirile lacome îndreptate spre un raft cu 
cartofi. „Doi bărbaţi așteptând tramvaiul”. Cei doi erau rezemaţi 
de un stâlp. În spatele lor, un șir de oameni, pe chipul cărora se 
citea invidia. 

— Minunat, Natalie își spuse că pe acesta ar putea să-l 
cumpere. 

„Doi bărbaţi dând o petrecere”. Tabloul reprezenta o scenă 
mai veselă. Cei doi tineri erau așezați la o măsuţă pentru cafea. 
In jurul lor, camera era împânzită cu fotografii de familie, așa 
cum văzuse ea la Kiricenko. Așteptau fericiţi apropierea 
plăcutului eveniment. 

„Doi bărbaţi așteptând viza de emigrare”. Chipurile lor erau 
îmbătrânite cu zece ani, de parcă așteptau de o veșnicie, 
înconjurați de teancuri de hârtii și supravegheați de polițiști abia 
schițați. 

— Sunt atât de personale. 

— Mă pricep la portrete. Prind bine expresia feței. La trupuri 
nu mă prea pricep, de aceea îi desenez îmbrăcați. Chiar îţi plac? 

— Foarte mult. Cred că cel mai bine pictezi ochii. Ochii sunt 
foarte expresivi. Nu știu de ce, dar mă Simt emoţionată. 
Oamenii aceștia au și nume? 

— Nu au nevoie de nume. 

— M-am exprimat greșit. Am vrut să te întreb dacă în mintea 
ta le-ai dat nume. 

— Oare au nume? murmură el intrigat. Spune-le Ivan și 
Aleksei. 

Natalie se întoarse spre spaţiul liber, dintre cele două tablouri. 

— Lipsește unul? Sau nu l-ai pictat încă? 

Lev, care se bucurase de mica lui expoziţie, deveni deodată 
foarte sobru. 


— L-am vândut la Moscova. Acum, este la unul din bogaţii 
prieteni ai Dinei. 

— La care anume? 

— Nu știu. Dina l-a cumpărat... Eu l-am trimis pentru o 
expoziţie... și ea l-a cumpărat pentru un bărbat... Râse amărăt. 
Ce ironie. Marea ironie rusă. Cehov s-ar răsuci în mormânt. 

— De ce? 

— Pentru că tabloul se numește: „Doi bărbaţi privind-o pe fata 
pe care o iubesc”. 

Natalie se întoarse și îl privi cu blândețe. 

— Te rog, Lev. Spune-mi tot ce nu mi-ai spus despre Dina? 

Lev îi evită privirea și se întoarse spre fereastră. 

— Cât am fost împreună, Dina s-a angajat cu trup și suflet să 
mă ajute în carieră. A făcut tot ce i-a stat în putinţă și nu a fost 
puţin lucru. Datorită ei am avut mai multe expoziţii. Chiar și 
acum mai sunt galerii care îmi expun tablourile pentru 
cumpărători din străinătate. Dina este o femeie deosebită; se 
sacrifică pentru bărbatul pe care îl iubește. Ambiţia ei depășește 
orice închipuire... Ar fi fost o țarină extraordinară. 

e 

Natalie a petrecut restul zilei de miercuri în ședințe cu 
asistenții lui Vladimir Rostov, discutând la infinit detaliile 
afacerii. Orele și zilele treceau cu repeziciune. Se apropia 
turneul lui Gorbaciov, dar totul se mișca foarte încet. 

l-au trebuit două ore să pună la punct condiţiile în care vor 
trăi angajaţii firmei Cotillon cât timp vor sta în Uniunea 
Sovietică, repetând, mereu și mereu, că oamenii au nevoie de 
locuinţe confortabile, de acces la magazinele cu circuit închis 
Beriozka, acolo unde intra numai elita sovietică. Pentru oamenii 
ei erau vitale garanţiile oferite de statul sovietic foștilor cetăţeni 
care emigraseră în America. La firma ei munceau mai mulţi ruși, 
luați de Wallace sub aripa lui ocrotitoare. Oamenii lui Rostov au 
recunoscut faptul că emigranții ar fi mai buni pentru că s-ar 
rezolva problemele de limbă și au promis să le asigure revenirea 
temporară în ţară, cât și întoarcerea în America. Dacă se vor 
ține de cuvânt, rămânea de văzut. 

Problemele foarte delicate au fost cu banii și cu sistemul de 
achiziționare a blănurilor. Natalie le-a cerut ca experţii ei să 
aleagă blănurile înaintea licitaţiei. Această idee sfida monopolul 
statului asupra blănurilor și sovieticii au protestat, exact ceea ce 

dorea și ea. Cea mai dificilă problemă a fost timpul. Rostov se 
împotrivea încă unui anunţ preliminar pentru ziua de vineri. 
Natalie continua să insiste, explicându-i că este absolut necesar. 

— Ar trebui să vă daţi seama, argumenta ea, că avem nevoie 
de mai mult decât un anunţ publicitar. Avem nevoie de o 
adevărată bombă prin mass-media. 

Seara, când s-au despărţit, nu reușise să obţină decât 
promisiunea că va accepta negocierile, după sosirea 
personalului firmei. 

Epuizată, a refuzat invitaţia la cină, și s-a târât până la hotel, 
unde funcţionarul i-a întins un plic. S-a închis în baie rugându-se 
în gând să fie un mesaj codificat al Per/ei. Nu era decât un bilet 
pentru spectacolul de la Teatrul de comedie și o notiţă în limba 
rusă: „Vă rog să mă iertaţi că nu am răspuns la telefon, doamnă 
Nevski. Veniţi în culise, după spectacol. Le-am spus colegilor că 
vreţi să angajaţi un manechin. Poate chiar doriţi, aș câștiga și eu 
niște bani. Vera”. 

Sătulă de negocieri, bătând pasul pe loc cu „milionarii”, 
Natalie hotărî să accepte invitaţia Verei. li va face o schimbare 
de ritm. Acum se întreba dacă nu ar fi fost mai bine să accepte 
invitaţia la Paris, făcută de Greg. 

e 

Două săptămâni din viata lui Ivan, era o farsă franceză á /a 
Russe. Decoruri impresionante, scene aglomerate descriau 
povestea unui cuplu, obligat să-și petreacă separat vacanţele 
datorită încâlcitului sistem birocratic din fabrica unde lucrau. 
Sosind, fără să știe soțul ei, în același hotel al unei staţiuni de pe 
malul Mării Negre, soţia este atrasă de un bărbat din camera 
alăturată, în timp ce, în balconul celeilalte camere, Ivan se lăsa 
în vraja frumoasei însoţitoare a bărbatului, rol pe care-l juca 
Vera. Nu se înțelegea prea bine dacă Vera era fiica, soția sau 
amanta acelui bărbat. 

Gândurile lui Natalie pendulau între noi modalităţi de a 
accelera târgul cu Vladimir Rostov și puţinele informații pe care 
reușise să le capete în legătură cu „Complotul milionarilor”. 
Faptul că a aflat cine este Dina și cum acţionează ea a fost 
puternic contrabalansat de afirmaţia lui Greg - făcută la 
întrunirea mișcării „Pamiat” - potrivit căreia „milionarii sunt o 
adunătură de lunatici”. În același timp, însă, continua să își 
repete că lui Wallace i-a fost suficient de frică, dacă și-a riscat 

viața cu înregistrarea făcută de lulian, înregistrare care, 
recunoscu ea amărâtă, era posibil să nu existe. La pauză, 
Natalie s-a alăturat mulțimii de la bufet unde se vindeau 
sandvișuri cu pește afumat, caviar și șampanie. 

Wallace iubea teatrul. Întotdeauna vizita după spectacole 
actrițele pe care le cunoștea, așa încât Natalie era deprinsă să 
meargă în culise, deși niciodată nu-i făcuse plăcere. Era o lume 
ciudată, un mozaic de cuvinte încrucișate, aluzii, glume, 
atitudini stridente care trădau vulnerabilitatea oamenilor ieșiţi 
de pe scenă, obligaţi să joace alte roluri. La Leningrad totul se 
petrecea ca la New York. 

— Aș fi vrut să fi venit aseară, o întâmpină Vera. 

— Ai jucat minunat. Natalie insistă să strângă mâna rusoaicei. 

— Boje moi, nu-mi mai aduce aminte! Patru replici. 

— Îmi pare bine că te-am văzut jucând. 

Vera închise ușa cabinei și dădu drumul radioului de lângă 
oglindă. 

— Putem vorbi în timp ce mă îmbrac. 

Avea ochi albaștri, catifelaţi și o față îngustă care te tenta să 
o ciupești, dacă n-ar fi existat buzele acelea pline și puţin cam 
mari. Era greu să înţelegi de ce se îndrăgostise Ștefan? 

Fata schimbă costumul, îmbrăcând o salopetă foarte strâmtă. 
Peste ea îmbrăcă o tunică albă, care îi dădea un aer milităros- 
comic. Epoleţii erau prinși în nasturi metalici mari. Peste un 
umăr, Vera își trecu două șiruri de mărgele care atârnau ca 
șnurul unei uniforme militare. Avea părul negru, cu vârfurile 
vopsite într-un roșu țipător. 

Natalie o invidie pentru îndrăzneala cu care se îmbrăca. 

— Chiar ţi-a plăcut piesa? 

— Foarte mult. 

Vera continuă să sporovăiască despre scriitor în timp ce se 
machia. Avea obiceiul deconcertant de a trece la jumătatea 
propoziției, din rusa pe care o vorbea melodios, într-o engleză 
sacadată. În mintea ei, Natalie o compară cu o persoană care-și 
caută bagajul pierdut într-un hotel. Termină machiajul cu rujul 
de buze și, în sfârșit, o întrebă în rusește: 

— Ce mai face Ștefan? 

— Abia așteaptă să primească vești de la tine. 

— Am început din nou orele de engleză, spuse Vera neutru. 
Cum spuneţi voi - „să servești la mese”? 

— Asta înseamnă să fi chelneriţă într-un restaurant. 

— La asta mă gândesc. Ștefan mi-a spus că el a făcut asta 
înainte de a deveni manechin, ca să câștige bani pentru chirie. 
Se răsuci și o privi pe Natalie. Aici sunt actriţă. În ţara ta voi fi 
servitoare. Vera nu e servitoare. Ai să vezi în seara asta. Sunt 
servitoare sau actriță? 

— Nu-ţi pot da eu răspunsul. 

— Cum cer viza, sunt dată afară. Mama și tata pierd 
apartamentul. Se mută înapoi la Gorki. Gata! Să mă vând eu 
adversarilor? Înţelegi? 

— Da. 

— Tu ce crezi? 

— Cred că Ștefan este un băiat minunat. 

— Vera nu este sigură că are nevoie de un băiat. 

— Ai discutat asta cu soțul meu? o întrebă Natalie, încercând 
să-și imagineze cum i-ar fi transmis Wallace această veste lui 
Ștefan. 

— Vasili era foarte înțelegător, îi zâmbi Vera și, deodată, 
inima lui Natalie se strânse de durere. 

Dumnezeule, Wallace, ai putut face asta. Ai putut? Fata nu 
era chiar genul lui, dar putea fi încântătoare dacă bărbatul se 
străduia puţin. Și lui Wallace i-au plăcut totdeauna actrițele. 
Probabil că Dina nu a fost prima și, presupuse Natalie, nici 
ultima. 

— Trebuie să trec o clipă pe la director. După aceea plecăm la 
masă. 

— Bine, te aştept în faţa teatrului. 

Se strecură prin coridoarele întortocheate din spatele scenei, 
reuși să ajungă în hol, își încălță cizmele și îmbrăcă haina. În 
faţa teatrului un tramvai aduna ultimii spectatori. Străzile 
păreau goale. După câteva minute Vera cobora în fugă treptele, 
strigându-i veselă că îi este foame și că speră să mănânce 
caviar. Dar, când se apropie de Natalie, fata se opri brusc și 
izbucni în plâns. 

— Ce s-a întâmplat? 

Actriţa scoase o mănușă și începu să mângâie blana de râs. 

— Liuba, șopti ea. Este haina Liubei. 

— M-a întrebam la cine o să ajungă, șopti Vera. 

— Cine, întrebă Natalie foarte atentă, cine este Liuba? 

Nu-i trecuse niciodată prin minte că Wallace a recrutat-o pe 
prietena lui Ștefan în rețeaua lui de spionaj. 

— Prietena lui Wallace de la Moscova. 

— In ce sens „prietenă”? 

— Prietenă, repetă Vera enervată, ștergându-și lacrimile. Un 
taximetru se apropie de ele și Natalie îi făcu semn să plece, 
temându-se să nu distrugă legătura firavă creată între ele. 

— De ce plângi? o întrebă cu blândeţe. 

— Plâng pentru că Liuba a murit săptămâna trecută în vikend. 
Droguri. Era, cum spuneţi voi? Warcomană? O fată foarte 
zăpăcită. Tot timpul pantofi noi, haine noi. Nicio ambiţie. Numai 
High-Life. 

— Liuba era prietena ta? 

— Ce păcat că se pierd asemenea femei. 

— Hai să mergem pe jos, spuse Natalie și intră pe o străduţă 
întunecoasă, acoperită de zăpadă. Vera o urmă ascultătoare. 
Când ajunseră într-o zonă întunecoasă Natalie o întrebă: 

— Vrei să-mi spui ceva? 

— Bineînţeles. 

— Ai lucrat pentru Wallace? 

Vera se încordă. Când vorbi din nou avea un ton foarte 
detașat. 

— Nu. Eu sunt actriţă. Ai constatat singură. 

— Nu asta am vrut să spun. Am vrut să știu dacă tu îi spuneai 
ceva. Dacă îi raportai? 

Vera cumpăni în gând întrebarea, privind din când în când 
spre Natalie. După ce depășiră câteva clădiri o prinse de braţ, 
așa cum obișnuiau rusoaicele. Natalie era incomodată de acest 
gest de intimitate, dar încerca să o suporte. În faţa lor se vedea 
arcul unui pod care traversa un canal. Vera se opri în mijlocul 
podului, se sprijini de balustradă și privi gânditoare oglinda de 
apă. Natalie o observa și nu-și putea da seama dacă rusoaica se 
gândea la Liuba, la Wallace sau la incomodul Ștefan. 

— Mi-e foame, spuse Vera. 

— Mergem la mine la hotel. Luăm cina acolo. 


Au intrat într-o stradă mai luminată, au oprit o mașină 
particulară care făcea curse clandestine și au coborât la hotel. 
Portarul i-a cerut actele Verei. Natalie i-a spus că Vera este 
manechin la Cotillon și a împins-o spre restaurant, fără alte 
discuţii. Vera a dat un telefon să-și anunţe părinţii că va întârzia, 
Natalie și-a dus haina în cameră și s-au întâlnit în restaurant. Era 
o gălăgie de nedescris. Actriţa zâmbi încântată. 

— Și Vasili prefera restaurantele zgomotoase. 

— Așadar ai lucrat pentru el? 

— Nu lucram. Mergeam la petreceri. Mă întâlneam cu bărbaţii 
cu care dorea el să mă întâlnesc. li povesteam ce auzeam de la 
ei. Este foarte ușor pentru o femeie, mai ales pentru o actriţă. 
Bărbaţii sunt lăudăroși, nu-i așa? 

Nu toţi, gândi Natalie. Cei ca Wallace Nevski sunt misterioși 
chiar și în viaţa particulară. Pot prosti pe oricine, chiar și pe 
soțiile lor. Comandă o sticlă de șampanie Zolotoie și Vera 
aplaudă fericită. 

— Șampania preferată de Vasili. 

— Hai, povestește-mi... Ai fost vreodată la o petrecere la 
dacha lui Rostov? 

— Tovarășul Rolex! Bineînţeles. Este un tip dinamită. Ţi-a 
arătat ce casete porno are? 

— A fost prietenul lui Vasili, nu al meu. 

— Ah. 

— Să presupunem că Vladimir Rostov nu făcea parte din 
grupul lui Vasili? 

— De unde să știu eu? 

— Ce dorea Vasili să știe despre Rostov? 

— Pe cine cunoștea Rostov în America. Dorea să știe ce 
prieteni americani are. 

— Și pe cine cunoștea? 

— Se pare că avea sute, poate mii de prieteni. Atât de mulţi 
că nu-i ţinea niciodată minte. Vasili era mereu supărat pe mine. 
Mă trimitea mereu să aflu mai multe... Era nostim. 

— Îți amintești cumva nume de persoane despre care Vasili 
dorea să știe mai mult? De exemplu, Jefferson Jervis? 

— Da! 

— Rostov îl cunoaște pe Jefferson Jervis? 

— Mie mi-a spus că nu. 

— Eşti sigură? 

— Până la urmă l-am întrebat direct. Am spus: „Îl cunoşti pe 
americanul ăsta despre care scrie aici în revistă?” Tovarășul 
Rolex a spus că îi știe numele, dar nu-l cunoaște personal. Am 
greșit. 

— De ce? 

— Când Vasili a auzit ce-am făcut, mi-a interzis să mă mai 
întâlnesc cu Rostov și mi-a spus să ies cu altcineva. 

Natalie se simţi ușurată. Supravieţuirea firmei depindea de 
afacerea cu Rostov. Și cel mai bun lucru era să ţină afacerea 
departe de misiunile lui Wallace. Cu toate acestea nici afacerea 
și nici războiul lui Wallace cu „milionarii” nu o interesau, ci 
adevărul despre căsnicia ei. Dumnezeu i-o trimisese pe Vera 
pentru a rezolva în fine, marea problemă a vieţii ei. O dată 
pentru totdeauna. 

— Și totuși, nu înțeleg ceva, spuse Natalie. Tu ești altfel decât 
Liuba. Tu ce primeai dacă îl spionai pe tovarășul Rolex? Nu era 
întrebarea cheie, căci, trebuia să înainteze încet pentru a ajunge 
să afle dacă Wallace i-a fost sau nu credincios. 


Vera zâmbi. 
— Tovarășul Rolex este foarte generos; arătos și foarte 
interesant, cum spuneţi voi... Ei, da, interesant. Se... 


concentrează, lucru extrem de important când o femeie 
muncește mult, cum muncesc eu. Durează ceva timp până mă... 
relaxez. Cred că înţelegi ce vreau să spun. Natalie confirmă 
înclinând aprobator capul. Este foarte greu să treci de la unul la 
altul, continuă Vera. Răbaător. Asta am vrut să spun. Tovarășul 
Rolex este foarte răbdător în pat. Există un cuvânt în engleză 
pentru asta? 

— Da. Dar nu aveai de unde știi că tovarășul Rolex este 
„răbdător”. Ce anume îţi oferea Wallace? 

— Vasili s-a oferit să mă prezinte tovarășului Rolex. 

— Dar de ce ai făcut-o? 

Vera o privi pe Natalie surprinsă de naivitatea întrebării. 

— O actriță nu întâlnește pe toate drumurile miniștri. Poate 
cele renumite. Și, până să ajungă renumite se mărită cu vreun 
actor gelos. 

Până să-și adune Natalie curajul să o întrebe ce dorea, un 
bărbat care le privise insistent de la masa alăturată, se apropie 
și o invită pe Vera la dans. Vera privi cu interes brăţara de aur 
de la mâna lui și se ridică zâmbind. Natalie își mai turnă un 

pahar cu șampanie și-i privi legănându-se în ritmul melodiei 
„Ce-am făcut pentru dragoste”, care îi spărgea urechile. Un alt 
bărbat o invită și pe ea la dans, dar îl refuză politicos, nefiind în 
stare să se lase atinsă nici măcar de un prieten, darmite de un 
străin. Când se apropie și al doilea bărbat, Natalie luă exemplul 
unei rusoaice care stătea singură la o masă, își privi posomorâtă 
paharul, până când bărbatul se plictisi și plecă. 

Vera se întoarse și Natalie îi turnă șampanie. 

— Vreau să știu cum era Liuba, prietena lui Vasili. 

— Ei. Prietenă! 

Natalie inspiră adânc. 

— Eu te întreb dacă ei doi au avut o aventură? 

— Vasili? Vera o privi uimită. 

— Vasili. Wallace Nevski. Soțul meu. Avea legături amoroase 
cu femeile care lucrau pentru el? 

Vera ridică paharul de șampanie și privi prin lichidul 
transparent spre globul din cioburi de oglindă. 

— Am să-ţi spun cum s-au petrecut lucrurile între el și mine. 
Când mi-a adus primul mesaj de la Ștefan m-a invitat la masă. 
Noi, la teatru, avem o vorbă - ce înseamnă o masă de prânz? 
Bineînțeles că am acceptat. Tot timpul a vorbit numai despre 
tine. Tot timpul mesei. Natalie a făcut asta, Natalie a făcut 
ailaltă. Natalie este atât de frumoasă, Natalie este atât de 
inteligentă. Natalie este elegantă. Foarte plictisitor. Îmi luasem 
gândul când, într-o seară, m-a invitat la o cină târzie, după 
spectacol. Aici, în restaurantul ăsta. Muzică. Dans. Șampanie. Eu 
știam că aici are un apartament și mă gândeam: gata, mai 
facem și altceva decât să vorbim despre o femeie pe care nu o 
cunosc. Și ce crezi că a vrut de la mine? 

— Spune-mi. 

— Mi-a cerut să-l spionez pe tovarășul Rolex. 

Vera clătină din cap cu un aer de uimire și sorbi din paharul 
de șampanie. O privi apoi pe Natalie și zâmbetul îi deveni 
nesigur. 

— Natalie? De ce plângi? 


— Nu plâng, spuse Natalie cotrobăind în poșetă. Chiar nu 
plâng. 

— Atunci cred că ai o infecţie la ochi, hotărî Vera, întinzându-i 
o batistă parfumată. 

Natalie își suflă nasul. 

— M-ai făcut foarte fericită. Foarte, foarte fericită. 

— Ştii, și el era foarte fericit. 

— Dumnezeule, sper din tot sufletul. Sper că l-am făcut fericit. 
Nu-ţi pot spune prin ce-am trecut. Oamenii de aici... hai să mai 
bem șampanie. Luă sticla, turnă în pahare și-i făcu semn 
chelnerului să mai aducă una. 

— Pentru ce bem? întrebă Vera. Bem pentru dragoste? 

— Bem pentru încredere. 

Vera ridică paharul zâmbind ciudat, dar Natalie nu observă, 
prea ocupată să explice ce înseamnă să nu mai ai încredere, să 
ţi se zdruncine cele mai profunde convingeri. 

— El m-a făcut să simt că însemn ceva. Mă adora. Prietenii 
mei, prietenele mele râdeau de gesturile lui - îmi deschidea ușa, 
mergea pe trotuar pe partea dinspre șosea - lucruri pe care și 
eu le consideram nostime la început, până când mi-am dat 
seama că acestea nu sunt simple gesturi de politeţe, ci semnele 
unui adânc respect. Așa îmi arăta că-i pasă de mine. Înţelegi ce 
vreau să spun? Dacă noi te-am fi întâlnit la o petrecere, el ţi-ar fi 
zâmbit, ar fi flirtat cu tine, dar niciodată nu m-ar fi făcut să simt 
altceva decât că mă adoră. Inţelegi? 

— Da, și acum să bem pentru Vasili. Vasili al tău. 

— Pentru Wallace. 

Au ciocnit și au băut. 

— Boje moi, spuse Vera. Habar nu ai câte știu despre tine. Ce 
plictiseală. 

Natalie începu să râdă și își șterse din nou ochii. Își scoase 
pudriera cu intenţia de a-și verifica machiajul. Când întâlni în 
oglindă privirea propriului eu, se bucură că nu s-a culcat cu 
Greg. 

— Pe Liuba a înnebunit-o, râse Vera. Femeia asta obținea tot 
ce-și dorea pocnind din degete - a avut toţi bărbaţii pe care și i- 
a dorit de când a împlinit cincisprezece ani. Pe el îl adora. ÎI 
urmărea ca un căţeluș. Era atât de caraghioasă. Odată, prietena 
ei, Elena, aproape că l-a avut. Era beat și Elena era atât de 
feminină... Dar Vasili a rezistat. 

Natalie zâmbea fericită. Îi venea să fugă în piaţa Sfântului 
Isaac și să facă îngerași de zăpadă. Acum, la modul cel mai real, 
îl recuperase din nou pe Wallace. Fizic nu mai exista, dar în 
amintirea ci se păstra viu. 

Slavă Domnului că nu s-a culcat cu generalul Lapșin. Wallace 
îl iubise pe Greg. Poate că nu ar fi fost de acord cu momentul, 
dar i-ar fi aprobat alegerea... oare? se întrebă zâmbind. Poate că 
bătrânul super-spion ar fi preferat ca ea să seducă un general 
rus pentru a-l descoperi pe șeful „milionarilor”. Nu, hotărî 
imediat, ea nu era un spion. Era ucenică. Ce îi spusese Margot 
Klein cu o franchețe inimitabilă? „De ani de zile Wallace nu a 
făcut dragoste de dragul persoanei sale”. Numește omul. 
Natalie zâmbi din nou. Pune oamenii la treabă. 

— Ai spus că Wallace i-a dat Liubei haina mea? 

— Nu știam că haina era a ta. A adus-o din America și i-a dat- 
o Liubei. Ea a îmbrăcat-o la câteva petreceri și când au plecat 
împreună la New York. 

— Stai puţin. Wallace și Liuba au călătorit împreună? 

— Așa cum ţi-am spus, la New York. 

— Împreună, repetă Natalie, începând, în sfârșit - eliberată de 
teamă și gelozie - să înţeleagă ce a făcut Wallace. Au călătorit 
împreună? 

— Ei, nu știu dacă au avut scaune alăturate, dar au avut bilete 
la același avion. 

Lăsând paharul din mână, pentru a înghiţi bine ultima bombă 
aruncată de rusoaică, Natalie își aminti că într-o primăvară, 
Wallace s-a întors de la Tokio cu patru pești japonezi de acvariu. 
l-a răsturnat pe toți în bazin. Toată vara aceea ea a cercetat 
bazinul, dar nu i-a văzut niciodată pe toţi patru la un loc. Ceva 
asemănător se întâmpla aici, în seara aceasta. Obţinuse o 
mulţime de informaţii despre haina ei de blană, care păreau fără 
legătură, până în momentul în care spusele Verei le-au dat un 
înțeles. 

Wallace a luat de la Leo Margulies o haină și a adus-o în Rusia 
sub pretextul că face publicitate produselor americane, la o 
importantă licitaţie internaţională. Practică obișnuită. Și ea o 
chemase pe Diana Darbee în speranţa că va face mult zgomot 
publicitar asupra afacerii ei cu Rusia. Ceea ce nu aflase până 
acum era faptul că Wallace i-a dat haina Liubei, iar Liuba a 
purtat-o la New York, înainte ca el s-o împacheteze și să o dea în 

dar „Natașei” lui, - diminutiv pe care nu l-a folosit niciodată față 
de ea. Proasto! Ar fi trebuit să înțeleagă imediat. Purta haina 
când era să fie arestată la magazin pentru că a declanșat 
sistemul de alarmă. Margot Klein a controlat-o, dar nu a găsit 
nimic. 

— Vera, se răsti ea, hotărâtă să afle totul, de unde știi tu 
toate aceste amănunte? 

Vera își umezi buzele. 

— În Liuba nu puteai avea încredere. Vasili m-a rugat să o duc 
la aeroport. 

Natalie era pe punctul de a-i pune o altă întrebare, dar 
partenerul Verei o invită din nou la dans. Actriţa sări imediat în 
picioare. Natalie o prinse de mână. 

— Încă o întrebare, șopti ea în timp ce rusoaica dansa pe loc. 
Liuba călătorea cu pașaport diplomatic? 

Auzi răspunsul pe care-l aștepta. 

— Bineînţeles. Liuba se bucura de toate privilegiile. 

Bineînţeles, bineînțeles. Și, bineînţeles că ar fi trebuit să îi 
spună lui Margot că a declanșat sistemul de alarmă la Bonwit 
Teller. Poate că Margot ar fi descoperit până la urmă ce a adus 
Wallace din Rusia. Englezoaica s-a lăsat păcălită de faptul că 
haina era lucrată în America - truc folosit de Wallace pentru a 
scăpa de vama sovietică și de orice suspiciune din partea 
„milionarilor”. Totuși, un bărbat care a supravieţuit patruzeci de 
ani, venind și plecând din Rusia, nu lăsa nimic la voia 
întâmplării. Așa se explica faptul că a pus-o pe Liuba să îmbrace 
haina și să o treacă prin vama mai puţin severă a oficialilor 
privilegiați. 

Și atunci, cum se explică ambalajul elegant, bileţelul înflorat, 
scris pentru „Natașa”? Era, pentru cei interesaţi să vadă ce 
aduce el. Sau reprezenta un semnal pentru ea? Cutia putea 
conţine o haină asemănătoare cu cea a Liubei? Sau ea a adus 
înapoi în Rusia banda înregistrată pe care o scosese Wallace? 
Înseamnă că Wallace a schimbat hainele, ca măsură de 
siguranţă, reușind să scoată din Rusia înregistrarea lui lulian. 

— De ce râzi? o întrebă Vera, reașezându-se la masă. 

— Nu râd. 

Ce glumă bună. În noaptea aceasta, după trei luni, haina din 
blană de râs stătea exact acolo unde-și începuse odiseea, în 
șifonierul hotelului Astoria, lângă costumul de licitaţie al lui 

Wallace Nevski, pentru că Natalie Stuart Nevski nu a avut minte 
și a adus-o înapoi. 

— Ştii să coși? o întrebă pe Vera. 

— Ai nevoie să îţi repar ceva? 

— O să am nevoie. 

Vera o urmă în fugă, salutându-l în grabă pe partenerul ei de 
dans. Ajunsă în apartament Natalie scoase o trusă de cusut, 
întinse haina de blană și începu să tragă stângaci de căptușeală. 

Vera își aruncă pantofii din picioare. Dacă Natalie mai avea 
nevoie de dovezi că Wallace nu a dus-o niciodată aici, acum se 
putea linişti definitiv, văzând-o pe Vera învârtindu-se prin 
camere, exclamând încântată de tot ce vedea. Reuși să taie 
câteva fire de aţă, desfăcu toată căptușeala și întoarse haina pe 
dos. Începu să pipăie cu atenţie sutele de cusături care îmbinau 
bucăţile de blană și căptușeala interioară. 

Vera se aplecă deasupra ei și îi șopti la ureche. 

— Ce cauţi? 

Natalie tresări. Abia atunci, cu multă întârziere, își dădu 
seama că are prea multă încredere în Vera. Actriţa roși și se 
îndreptă de spate. 

— N-ar trebui să fiu aici. Plec. 

— Ce vrei să spui? 

— Vasili spunea întotdeauna: să știi numai ceea ce trebuie să 
știi. Poţi coase singură căptușeala. 

Natalie ezită. 

Adevărul era că nu putea coase singură haina. Habar n-avea. 
Și dacă o strica ar fi riscat întrebări neconvenabile la vama 
sovietică. O putea repara Leo, dar ar fi asaltat-o cu o mulţime de 
întrebări și, în modul cel mai nevinovat cu putință, ar fi povestit 
întâmplarea la prima petrecere. 

— Chiar știi să coși? 

— Bineînţeles. Am învăţat asta la școala de dans. Toate 
dansatoarele se pricep la cusut. 

— Deschide radioul. 

Vera căută o muzică de jazz și se întoarse pe canapea. Natalie 
îi explică: 

— Caut o bandă înregistrată. 

— Bandă? Ce este fâșia aia plată? Vera îi arătă un fir, lat de 
un sfert de inch, care lega între ele două bucăţi de blană. 
Natalie îl urmări cu vârful degetului până ajunse la poalele 
hainei. Se vedea numai din interior. În exterior era ascuns de 
blana mătăsoasă. Îl scoase și constată că era un fir de nailon. 

— Dar banda aceea? întrebă din nou Vera, arătând spre o 
fâșie pe care o văzuse și Margot. Natalie o scoase cu unghia și i- 
o arătă Verei. Mătase, nu bandă de casetă. Împreună cu actriţa 
controlară amănunţit. Găseau mereu fire de mătase. 

— Firul acela! 

Natalie nu l-ar fi observat dacă n-ar fi controlat haina cusătură 
cu cusătură. Firul era mai puţin flexibil. Bătăile i se accelerară. 
Urmări firul spre unul din capete și începu să-l scoată. 

— Ce este? șopti Vera cu respiraţia tăiată. 

— Seamănă cu firele antifurt, pe care le coasem noi în haine. 
Declanșează semnalele de alarmă. 

— Invizibile? 

— Aproape invizibile, o corectă Natalie încercând să-și 
amintească explicațiile lui Kenny Wilson cu privire la 
funcţionarea lor. Sunt impregnate cu o substanţă asemănătoare 
cu cea de pe banda de casetofon. Pe ele se înregistrează un 
cod, care declanșează sistemul de alarmă. 

Vera o privi confuză. 

— Așa, ca detectorul de la aeroport? 

— Nu tocmai. Natalie continua să scoată câţiva metri de fir. 
Poate că seamănă. Nu știu prea bine. Dacă ar fi fost la fel, s-ar fi 
declanșat detectorul și la aeroport. Dar acesta este prea lung, 
spuse ea, înfășurând metru după metru firul. 

— Inregistrare pe fir! strigă Vera deodată. 

— Ce înseamnă asta? 

— Nu știu. Am auzit într-o piesă despre naziști. 

— Și cum o asculți? 

Vera ridică din umeri. 

— Cred că există un aparat. Am s-o duc la sunetistul de la 
teatru. Luă ghemul, dar Natalie i-l smulse din mână. 

— Ar fi bine mai întâi să îl suni. 

Vera își privi ceasul. 

— Mâine dimineaţă. Boje moi, ce târziu este. Trebuie să plec. 
Te sun mâine dimineaţă. Porni grăbită spre ușă. Natalie fugi 
după ea. Noapte bună, Natalia. 

— Da. Noapte bună. 

Natalie o îmbrăţișă. 

— Mulţumesc. Mulţumesc foarte mult. Mi-ai fost de mare 
ajutor. Vera o privi din nou cu acel zâmbet ciudat. 

— Natalia, spuse ea, cu onestitate, uneori oamenii fac 
lucrurile pe care trebuie să le facă. Uneori nu vor, dar trebuie să 
le facă. Înţelegi? 

— Perfect. Am să-i explic totul lui Ștefan. Măcar atât pot face 
pentru tine. Vera se grăbi spre ușa liftului. Vera! o strigă din nou 
Natalie. Dacă te răzgândești, ai o slujbă de manechin asigurată. 

— Mulţumesc. Mulţumesc, șopti actriţa și se grăbi să plece. 

Natalie încuie ușa și adună firele de nailon cu care era întărită 
căptușeala hainei de blană. Vera plecase fără să le coasă, dar 
nu erau atât de importante; putea aștepta până la New York. 
Abia aștepta să asculte înregistrarea de pe fir. Nu avu răbdare s- 
o aștepte pe Vera și-i telefonă lui Feodor Șelpin. Dorea să fixeze 
o întâlnire pentru dimineaţa următoare, ca să-l roage să-i facă 
legătura cu lulian. Cel care făcuse înregistrarea era singurul 
care o putea decodifica. 

— Îmi cer scuze, domnule Șelpin, este îngrozitor de târziu. 
Sunt Natalie... 

— Aţi greșit numărul, spuse Șelpin și închise. 

Precis că se întâmplase ceva rău. Se ruga în gând să nu fi fost 
ea vinovată. Deschise ghidul și căută un atelier de aparate 
electronice. 

Dumnezeu i-o trimisese pe Vera. Ar fi putut purta haina ani de 
zile, fără să bănuiască niciodată că secretul ultimei victorii a lui 
Wallace ar fi putut sfârși în vitrina magazinului Ritz. 

Natalie scăpă ghidul din mână. Vera plecase puţin cam 
repede. Și ce zâmbet ciudat avea. Se apropie de fereastră, nu 
înainte de a stinge luminile și trase draperiile. O mașină curăța 
carosabilul de zăpadă. Piaţa era liniștită. Doar câteva fire de 
abur se ridicau ca niște șerpi dintr-o mașină care staţiona cu 
motorul pornit. De două ori îi zâmbise Vera în acel mod ciudat. 
Prima dată, când i-a propus un toast pentru încredere. Ce-ai 
făcut? gândi ea îngrozită. Privi din nou spre intrarea în hotel. O 
văzu pe Vera înaintând spre taximetrele parcate și un val de 

ușurare o cuprinse. Era paranoică. Însă Vera nu se opri în 
dreptul  taximetrelor. lIntoarse chipul palid spre fereastra 
hotelului, apoi se îndreptă spre mașina care aștepta cu motorul 
mergând. Cineva cobori geamul portierei, Vera spuse câteva 
cuvinte celui din mașină, apoi se strecură în primul taxi. 

— Oamenii fac lucruri pe care trebuie să le facă, șopti Natalie 
simțind cum se prăbușește. Taxiul porni și, când dispăru din 
raza vizuală, trei bărbaţi coborâră din mașină și intrară grăbiţi în 
hotel. 


e Capitolul 32 


Natalie se îmbrăcă în grabă și aruncă în poșetă ghidul turistic, 
harta oraşului și banda înregistrată. In ușă își aminti ceva și se 
întoarse. In poșeta de seară avea portmoneul, cărţile de credit, 
pașaportul și legitimaţia pentru hotel. La jumătatea scării de 
incendiu, lipită de perete ca să nu o vadă paznicul de etaj, își 
dădu seama că nu și-a luat căciula. Prea târziu. 

Se condamna în gând pentru tâmpenia făcută. Bineînţeles că 
„milionarii” au reușit să-i cumpere sau să-i intimideze pe 
oamenii lui Wallace, cei pe care îi cunoșteau. Vera i-a spus cât 
de vulnerabilă la presiuni putea deveni o actriţă. Și ce bună 
actriţă era: Poti coase singură. 

Vihoda net [ieșirea interzisă) avertiza o inscripţie cu roșu pe 
scara de incendiu. Probabil că se declanșa alarma. Nu s-a 
declanșat. Cobori în fugă, cu sentimentul că face un zgomot 
infernal. Din fericire nu-și pusese cizmele cu toc când a coborât 
la restaurant. 

Trei nivele mai jos, scara de incendiu dădea într-un hol de 
serviciu. Privi pe un gemuleţ. Oamenii părăseau restaurantul. 
Natalie o porni în direcţia opusă, pe un coridor vopsit în gri. În 
faţă era bucătăria, murdară și slab luminată. Işi aminti că 
bucătăria este o clădire mică, anexată hotelului. O traversă, fără 
să întâlnească pe cineva, găsi un alt hol, îngust, plin cu cutii de 
conserve, la capătul căruia era o ușă. O deschise. Gerul o biciui 
ca o palmă. Un paznic se desprinse speriat de perete, încheindu- 
se la pantaloni. 

— Dobrii vecer, îl salută ea. 

Catedrala Sfântului Isaac se afla în stânga ei. Mașina din care 
coborâseră bărbaţii era încă în piaţă. După primul colţ se făcea o 
stradă care se pierdea în oraș. Haina îi strălucea în lumina 
lămpilor stradale. Era aproape de colţul clădirii când mașina 
porni fulgerător, claxonând. 

Începu să fugă. Trei bărbaţi urcaseră în hotel, dar unul 
rămăsese în mașină. Dădu colțul clădirii și porni pe strada 
Dzerjinski. Auzi mașina în urma ei, înainte de a ajunge la podul 
care traversa râul Moika. Râul avea o lățime de treizeci de 
picioare și un mal înalt de șase picioare. Natalie sări. 

Spre surprinderea ei gheața rezista în timp ce ea aluneca, 
rostogolindu-se prin zăpadă. Reuși să se târască sub pod, 
strânse poșeta la piept și așteptă îngrozită. 

[A] 

Capul îi îngheță, gerul o zgâria pe creier. Probabil că și ceilalți 
trei bărbaţi coborâseră în stradă. Mașina își continuase drumul, 
nu se oprise la pod. Natalie privi în susul râului. Următorul pod, 
care se arcuia întunecat deasupra întinderii de gheață, ducea în 
Nevski Prospekt. Sprijinindu-se de mal, Natalie porni în direcţia 
lui. Haina i-a fost de folos, se confunda cu zăpada. A descoperit 
o scară din piatră, acoperită cu gheață, pe care a reușit să o 
urce. 

Se afla la câteva blocuri de hotel. 

Trebuia să fie foarte târziu. Când fugise orchestra din 
restaurant nu mai cânta. Ce local mai putea fi deschis la ora 
asta? In apropiere se afla restaurantul Kavkazki. Dar și acesta 
era închis. Puțin mai sus, pe partea opusă, era Europa, o relicvă 
venerabilă ca și Astoria. Auzise că barul de aici ţinea deschis 
până târziu. 

Nu a fost nevoie să-și scoată legitimaţia, portarul a invitat-o 
să intre, impresionat probabil de haina de blană, dar barul 
tocmai se închidea. Intârziaţii ieșeau nemulțumiți. Unul dintre ei 
strigă: 

— Etajul zece. La Leningrad! Acolo e deschis. Taxi! 

— Pot să vin și eu cu dumneavoastră? întrebă Natalie când 
văzu o mașină asemănătoare cu cea care o urmărea, 
apropiindu-se încet. 

— Baby, poţi veni unde vrei tu. 

Erau comercianţi din Indianapolis, află ea în timpul drumului. 
Veniseră la ruși să-i convingă să cumpere tractoare de la ei, nu 

de la japonezi. La hotelul Leningrad, clădire ultramodernă, ca și 
Pribaltiskia, urcă împreună cu ei la etajul al zecelea, într-un bar 
îmbâcsit de fum. 

— Îmi place haina ta, i se adresă o femeie. Era rusoaică și în 
mod normal nu avea acces în barurile pe valută; Natalie își dădu 
seama că este o prostituată. 

— Mai sunt și alte baruri ca acesta? întrebă ea. 

— Barurile deschise după ora două sunt pentru oameni ca 
tine. Uneori și cele studențești. 

Natalie luă paharul femeii și comandă o sticlă. 

— Nu e voie, știi? 

Îi arătă discret barmanului patruzeci de dolari și acesta îi 
strecură sticla. Natalie o înghesui în poșetă, reuși să evite pe 
unul din comercianții care îi făcea avansuri și porni spre ușă. Nu 
le va trebui mult timp „milionarilor” să o găsească în singurul 
bar deschis pentru străini. 

Rusoaica porni după ea. 

— Merg și eu. Coborâm împreună. 

Natalie o privi enervată cât timp așteptară liftul. Se întrebă 
dacă nu cumva era plătită de „milionari”. Se răspândise, oare, 
vestea? Sau supravegheau din obișnuință barurile hotelurilor 
luxoase? În lift, rusoaica își manifestă într-o doară admiraţia 
pentru haina lui Natalie. Haina ei era dintr-o blană mai puţin 
pretențioasă. 

— Vrei să le schimbăm? întrebă Natalie. 

— Ce-ai spus? 

— Mi-o dai pe-a ta, ţi-o dau pe-a mea. 

— Dar... Da! Bineînţeles. Femeia se dezbrăcă repede și întinse 
mâna după haina lui Natalie. 

— Vreau să-mi dai și căciula. Părea o căciulă din blană de 
veveriţă. Bine că nu e albă, își spuse Natalie. 

— Da. Da. 

După ce-au ieșit din lift au pornit în direcţii opuse. Prostituata 
se grăbea să dispară, înainte ca nebuna amerikanskaia să se 
răzgândească. Natalie își îngropă faţa în gulerul hainei și 
traversă holul. 

Privi drumul care venea dinspre malul râului. Pe strada pustie, 
în depărtare, luceau farurile unei mașini. La intrare era un șir de 
taxiuri. Unde să se ducă? Nu avea unde să se ascundă în acest 
oraș îngrozitor. 


La adăpostul unei coloane de marmură deschise ghidul 
turistic. Tocmai descoperise numele unui bar de noapte 
studenţesc, cafeneaua Fregat, pe Vasilevski - când auzi o 
bufnitură. Tresări și ridică privirea. Apucă să vadă ceva alb, 
plutind în aer, și căzând la câţiva metri pe șosea. 

Femeia ateriză într-un loc de parcare, rostogolindu-se într-un 
grotesc amestec de mâini și picioare. 

Natalie închise ochii. Revăzu scena. Când îi deschise văzu 
mașina pornind în viteză, cu farurile stinse. Îngrozită, se 
îndreptă spre taxiurile ale căror șoferi priveau nedumeriţi masa 
informă din parcare. Natalie sări în prima mașină. Şoferul porni 
pe Karl Marx Prospekt, fără să o întrebe de destinaţie. 

— Ce s-a întâmplat acolo? întrebă ea în rusă. 

— Nu știu. Nu am văzut nimic. 

— Strada Petr Lavrov, numărul 15, la Consulatul general al 
Statelor Unite. 

e 

Renunți? şi-l imagină pe Wallace întrebând-o. | se păru că îi 
vedea zâmbetul reflectat în geamul mașinii și avu sentimentul 
că șade lângă ea. 

„Biata femeie..." i 

„O inocentă”, răspunse Wallace cu tristețe, „/ntr-o tar cu trei 
sute de milioane de inocenți”. 

„la mai lasă-mă în pace, Wallace”. 

„Mi-e dor de tine”, spuse el. 

„Și mie”. 

„Uite! Acolo este stația Finlanda. Acolo Lenin a furat 
revoluția”. 

„Ce este pe bandă?” 

Imaginea lui Wallace dispăru. Își reveni la realitate tremurând, 
stoarsă de putere și convinsă că niciodată nu va putea uita 
imaginea acelei femei nevinovate, zburând ca un bulgăre uriaș 
de zăpadă, în haina ei albă. Da! Trebuia să renunțe. Va mai 
cântări argumentele pro și contra abia atunci când se va simţi în 
siguranţă, între zidurile unei mici bucăţi de pământ american. 

Întrebările la care nu găsise răspuns începură din nou să o 
chinuiască. Cui îi telefonase Wallace la New York? Lui Greg? Lui 
Jervis? Unui bărbat sau unei femei de care ea nu auzise 
niciodată. Un agent care supravieţuise atâta timp cât Wallace a 
avut contacte pe care nici Greg nu le-a cunoscut. Așadar, oricine 

îl putea trăda. Cine o aștepta la consulat, înarmat cu un zâmbet 
și un cuţit? Ei, devii dramatică, își spuse, dar tremura din toate 
încheieturile. 

Taxiul derapă și o aruncă spre portieră. Se oprise într-un 
troian de zăpadă. 

— Tu cobori aici! 

Traversară Neva și se aflau în cartierele elegante de pe Liteini 
Prospekt. 

— Eu nu merg acolo, o anunţă șoferul. 

Privind mai atent Natalie înțelese de ce. Strada Petr Lavrov 
era blocată de maşini ale poliției cu farurile aprinse. 

— Cobori aici. 

— Nu. M-am răzgândit. Du-mă la Vasilevski, pe Bolşoi 
Prospekt. 

În timp ce taxiul pornea în direcția indicată, Natalie își 
inventarie în minte conținutul poșetei pe care o luase în grabă. 
Cărţile de credit erau periculoase dacă „milionarii” aveau acces 
la computerele de referinţe - lucru foarte posibil. Singurele 
computere pe care le văzuse în Uniunea Sovietică existau în 
hotelurile care acceptau cărţi de credit. Bineînţeles că prin 
intermediul lor puteau să găsească o americancă pierdută în 
oraș. Avea la ea câteva sute de dolari, dar numai zece ruble. Din 
fericire, purta în poșetă tot felul de „mici atenţii” - pixuri, 
brichete, prezervative, ţigări și, ceea ce era cel mai important, 
cele patru cutii cu dischete, adevărată mină de aur acum, când 
trebuia să găsească un expert electronist pentru a decodifica 
banda lui Wallace. Deocamdată lucrul cel mai important era să- 
Și găsească un loc unde să-și petreacă noaptea. 

— Unde anume, pe Bolșoi? întrebă șoferul. Îl rugă să o lase 
lângă universitate. 

— Zece ruble. 

Dolarii l-ar atrage pe șofer într-o situaţie pe care el nu ar 
recunoaște-o nici în ruptul capului. Acoperire perfectă. Îi dădu 
cinci dolari și primi în schimb un zâmbet fericit. 

(J 

Cafeneaua Fregat era supraîncălzită și îmbâcsită de fum. 
Natalie își luă o halbă, de bere și se strecură printre mese 
căutând un „grup vesel”. Găsi unul, cu patru prieteni, două 
femei și doi bărbaţi și îi întrebă cu îndrăzneală dacă li se poate 

alătura. Bărbaţii o acceptară binevoitori. Femeile îi puseră 
întrebări. 

— Sunt la Institutul de studii americane. 

Niciunul nu auzise de el. Băieţii ar fi acceptat că e studentă, 
dar fetelor li se păru cam bătrână. Beţivul era aproape în comă, 
deși râdea tâmp privind halba ei de bere. Până când chelnerii 
începură să-i dea afară pe tineri, Natalie primise deja invitaţia 
de a-și petrece noaptea în ceea ce s-a dovedit a fi cea mai 
murdară cameră de student pe care o văzuse în viaţa ei. 

Apreciase corect starea beţivului. Când au ieșit în frig, Natalie 
i-a oferit sticla de votcă; imediat ce au ajuns în cameră, tânărul 
s-a prăbușit și a început să sforăie. Natalie a aruncat peste el o 
pătură, a aprins veioza și a încercat să introducă firul în 
minicasetofonul lui Wallace. S-a chinuit un timp dar, în cele din 
urmă a reușit. Nu se auzea niciun sunet. După o oră renunţă. 
Văzând printre lucrurile studentului un casetofon vechi, încercă 
și cu acesta, dar fără rezultat. Avea nevoie de un aparat special. 
Epuizată, se prăbuși pe patul mizer și încercă să doarmă. Nu 
reuși căci beţivul sforăia zgomotos. Când cerul începu să se 
lumineze se duse în baia comună de la capătul culoarului, se 
spălă pe faţă, și își atenuă din nou sprâncenele cu fond de ten. 
„Imprumută” căciula de blană a studentului și o haină din lână, 
lăsându-i haina pe care o putea vinde pentru a-și cumpăra o 
pereche de cizme italiene. Luă și sticla de votcă. Cu capul în 
piept, cu faţa acoperită de fular se amestecă printre trecătorii 
de pe stradă. Cu primul troleibuz plecă spre Nevski. 

Era prea devreme pentru a cutreiera magazinele. Intră într-o 
cafenea și se pierdu printre leningrădenii care își luau micul 
dejun. Și aici era cald și fum. Stomacul i se revoltă când văzu 
omleta. Comandă pâine și ceai. Își reveni puţin și porni pe 
bulevardul Nevski, încercând să se piardă în mulțime, vânându-i 
la fiecare intersecţie pe eventualii urmaăritori. 

(J 

Bulevardul Nevski era o combinatie între bulevardele Madison 
și Fifth Avenue din New York, cu ceva nuanţe de Broadway. Cele 
mai multe construcții erau vechi palate și conace naţionalizate, 
amintind de orașul capitală al unui imperiu trecut. Acum ele 
adăposteau agenţii ale liniilor aeriene, bănci, muzee, magazine, 
buticuri cu tot felul de delicatesuri, cristaluri, porțelanuri, 
parfumerii, librării și magazine de artizanat. 

Ghidul turistic Fodor enumera toate aceste magazine plasate 
de-a lungul arterelor principale. Nu spunea însă nimic de 
magazinele cu produse electronice. Și, totuși, știa că trebuie să 
existe. Trebuia să fie pe undeva vreun magazin care vindea 
benzi de înregistrare, într-un astfel de magazin, va găsi cu 
siguranţă și un atelier de depanare, ai cărui tehnicieni vor fi 
bucuroși să-și rotunjească veniturile lucrând la negru. Dacă 
mașinile se  reparau astfel, la fel se întâmplă și cu 
magnetofoanele, casetofoanele și televizoarele. Natalie era 
convinsă că un asemenea tehnician va găsi modalitatea de a 
decoda firul pe care era înregistrată convorbirea periculoasă, în 
schimbul a patru cutii de dischete cu certificat de calitate 100% 
garantat. 

Primul candidat îi apăru în cale la un magazin Beriozka, care 
comercializa cele mai noi produse electronice intrate pe piaţa 
rusească. O matroană rotofeie, îmbrăcată într-un halat, o opri pe 
Natalie la intrarea în magazin. 

— Lucrăm numai pe valută. 

Natalie uitase că se îmbrăcase cu hainele studentului. 

— Doream numai să privesc. 

— Priveşte acolo unde îţi poţi permite, spuse femeia tăios. 
Natalie făcu un gest să-și scoată legitimaţia de hotel, care o 
identifica drept cetăţean străin venit să prospecteze piața 
rusească, dar observă un bărbat care supraveghea ușa. Stătea 
lângă casa de marcat, dar arăta mai degrabă a poliţist decât a 
vânzător. Avea o privire concentrată, care îi amintea lui Natalie 
de Kenny Wilson. leși în grabă. 

Descoperi apoi un magazin de antichităţi, care anunţa în 
vitrină că are și un studio propriu de înregistrări. Dar magazinul 
era în grija unei femei de vârstă mijlocie, care evident nu putea 
fi la curent cu ultimele noutăţi tehnice. Natalie ajunse la aceeași 
concluzie într-un magazin enorm, Gostinnii Dvor, care făcea 
reclamă pentru televizoare color, dar nu expunea. 

e 

Trecuseră câteva ore bune. Natalie încă mai cutreiera străzile 
în căutarea unui electronist. Timpul trecea în favoarea 
„milionarilor”. Fiecare minut pe care îl pierdea ea, ei îl foloseau 
pentru a hăitui oameni. Uneori, imaginația ei solicitată la maxim 
o alerta fără motiv. | se părea că este privită insistent de un 
bărbat sau de o femeie, la fiecare colţ de stradă. Işi vedea 


383 


imaginea reflectată în geamurile unei vitrine și tresărea de 
spaimă. Tocmai imaginea reflectată în geam a fost aceea care a 
trezit-o la realitate: a văzut o femeie atât de dominată de frică, 
cu un chip atât de pietrificat, încât, dacă ea ar fi fost 
urmăritoarea, ar fi agăţat imediat un asemenea om, suspect 
doar după felul în care arăta. 

Işi îndreptă spatele și privi cerul cenușiu de deasupra capului. 
Inspiră adânc și încetini pasul. Descoperi un chioșculeț, la un 
colț de stradă, unde se vindea îngheţată și se așeză la coadă. 
Gustă cu prudenţă. Era delicioasă. Un adevărat balsam pentru 
oboseala pe care o adunase. Constată că i s-au mai potolit 
bătăile inimii, probabil din cauza zahărului și plonjă în mulţime 
cu hotărâre. 

După câţiva kilometri, Nevski deveni un fel de Lexington sau 
Broadway. Teatre cu intrări somptuoase sprijinite de coloane 
masive, librării, case impunătoare, palate în stil rococo, biserici 
și catedrale, printre care își făcuseră loc moderne clădiri 
comerciale. Traversă o intersecție aglomerată, împreună cu alte 
trei femei care împingeau landouri cu copii; recunoscu Liteini 
Prospekt, cartierul unde locuia Kiricenko. 

Dacă, din întâmplare, ar fi dat nas în nas cu Kiricenko, 
îmbrăcată în hainele studentului, nu ar fi făcut decât să-i 
stârnească și mai mult suspiciunea. Oricum, trebuia să caute și 
pe strada aceea. Își spunea în gând că Valeri Kiricenko era genul 
de om care pleacă la muncă mult mai devreme. 

Adolescenţii, care fumau pe trotuar îi amintiră că acolo se afla 
o galerie și un magazin video. Magazinul era închis. judecând 
după oră, tinerii chiuleau de la școală. Avea nevoie de unul 
inteligent. O priveau apropiindu-se, cu ochi suspicioși și lacomi, 
cum făceau adesea adolescenţii când constatau că o femeie 
este prea în vârstă pentru a fi disponibilă și totuși suficient de 
tânără ca să-i stimuleze. 

— Bună dimineaţa, îi salută Natalie veselă. Ochii tinerilor se 
măriră de spaimă și câţiva se și pregătiră să o ia la fugă. Înainte 
să o confunde cu vreun reprezentant al tagmei profesorilor, 
Natalie scoase repede din poșetă o cutie. Știe cineva ce este 
asta? 

— Disketa! 

— Este a voastră dacă-mi arătați unde pot găsi un atelier 
specializat în electronice. 

Natalie se retrase spre ușa magazinului, iar tinerii o 
înconjurară, ascunzându-o de privirile oricui ar fi apărut pe aleea 
pe care locuia Kiricenko. Desfăcu harta orașului și îi lăsă să 
caute. 

— Afară, spuse un băiat. Departe. 

Natalie desfăcu harta și ei îi arătară un terminal în 
împrejurimile Portului de pasageri, pe Vasilievski, la vreo milă 
depărtare de camera unde-și petrecuse noaptea. 

e 

Tramvaiul 15 traversă bulevardul Nevski, înconjură partea de 
sud a oraşului, trecu Neva pe podul Schmidt, depăşi 
Universitatea Leningrad și ajunse la capătul liniei, aproape de 
Portul de pasageri. Natalie înțelese imediat de ce cartierul 
acesta era perfect pentru un asemenea magazin sau atelier - 
avea acces direct la piesele electronice, prin marinarii din port - 
tehnologie vestică la piața neagră. 

În vitrina atelierului, însă, era expus un casetofon învechit, un 
televizor demodat și o maşină de scris electrică, ca acelea pe 
care le folosea tatăl ei când era ea copil. Inăuntru, rafturile 
arătau dezolant. Doar câteva piese componente, niște prize și 
cabluri prelungitoare, toate produse rusești. In spatele tejghelei, 
însă, ușa masivă din metal sugera că acolo, în camera din spate, 
se ascundeau adevăratele comori. 

Vânzătorul era antrenat într-o discuţie cu un client roșu la 
faţă, care arăta agitat spre un televizor aflat pe tejgheaua dintre 
ei. In locul ecranului era o gaură neagră, un păienjeniș de fire și 
multe cioburi de sticlă. Meșterul zâmbi recunoscător spre 
Natalie, evident bucuros că avea un pretext să întrerupă 
discuţia. 

— Ceea ce spun eu și ceea ce dumneata nu vrei să înţelegi, 
este că acest televizor a explodat. 

— Și eu v-am întrebat dacă era în funcţiune. 

— Bineînţeles. 

— Deci funcţiona? 

— A împroșcat-o pe soţia mea cu sticlă fierbinte și mi-a ars 
covorul. 

— Ei, vedeţi, așadar funcţiona. Asta este. 

— Ce? 

— L-aţi lăsat să meargă nesupravegheat. 


— Niet! Niciodată nu merge fără să fie cineva în cameră. 
Aseară am văzut jurnalul de știri, am văzut Etajul al 
unsprezecelea, meciul de hochei și, după aceea, am urmărit 
discursul tovarășului Gorbaciov, adresat Comitetului Central, cu 
prilejul vizitei în America. 

Tehnicianul își scoase abacul. 

— Știrile de seară - o oră. Etajul al unsprezecelea - filmul cu 
elicopterul luat de vânători? O oră. Hochei - două ore, cel puţin. 
Discursul șefului? Bărbatul numără mai multe biluţe. Cel puţin 
cinci ore, anunţă el indignat. L-aţi lăsat să funcţioneze mai mult 
de cinci ore! Este evident, tovarășe, că nu știți să aveţi grijă de 
un televizor. 

| se adresă apoi lui Natalie: 

— Cu ce vă pot servi? 

— Tovarășe! strigă la el clientul furios. Un televizor ar trebui 
să funcţioneze cinci ore fără să explodeze! 

— Dacă nu vă place acest televizor sovietic, cumparaţi-vă un 
Hitachi, de la Beryozka. 

— Îţi trebuie bani străini să cumperi de acolo. 

— Aceasta nu mai este problema mea, tovarășe. 

Spre surprinderea lui Natalie, clientul renunţă. Cu umerii 
lăsaţi își luă în braţe epava de televizor și ieși din atelier. 

— Cu ce vă servesc, tovarășă? 

Natalie își deschise poșeta și îi arătă cutiile cu dischete. 

— Pun pariu că ai întâlnit un marinar, îi zâmbi bărbatul. 

— Trei marinari, spuse ea, arătându-i toate trei cutiile. 

— Și cât ţi-au cerut pe ele? 

— Eu știu exact cât valorează. 

— Vă sugerez o abordare Glasnost a problemei, spuse 
bărbatul. Dumneata îmi spui cât valorează, apoi spun eu. 

Natalie îi arătă ghemul. 

— Eu cred că valorează cât înregistrarea de pe banda asta. 

— Ce ai acolo? Desfăcu câţiva centimetri și ridică firul în 
lumină. 

— Înregistrare spui? Este pe fir. Nu am mai văzut de mult așa 
ceva. 

— Am nevoie de un aparat la care să ascult înregistrarea. 

Tehnicianul îi întinse ghemul. 

— De-a ce te joci, duduie? 

— Tovarășe, cred că am confundat vitrina atelierului 
dumitale. Nu mi-am dat seama că ești de la poliţie. Aruncă 
dischetele în poșetă și porni hotărâtă spre ușă, întrebându-se ce 
va face dacă omul nu o va opri. Era pe punctul de a ieși, când îl 
auzi: 

— Stai puţin. 

— Fără întrebări. 

— O să coste foarte mult. 

— Ți-am arătat ce îţi ofer. 

— Mi-ai cerut să rezolv o problemă deosebită - serviciu 
special, spuse tehnicianul umezindu-și buzele. Vreau mai mult. 

Natalie avea haina descheiată și bărbatul îi privea insistent 
picioarele. 

— Las-o baltă! Se întoarse să plece. 

— Evident ai niște surse. Mai poţi cumpăra și alții. 

— Ce să cumpăr? 

— Pantaloni. 

— Pantaloni? Vrei să-ţi dau pantalonii mei? Și eu cu ce mă 
îmbrac ca să pot pleca de aici? 

— Îți dau pantalonii prietenei mele. Ginsk; iugoslavi. 

— Poţi decoda asta? 

— Pot încerca. 

e 

Olga, prietena lui Serghei, era mai scundă cu zece centimetri 
decât Natalie. Jeanșii fetei se terminau oribil, mult deasupra 
gleznei, în talie erau suficient de largi să lase loc de o sarcină 
avansată. Norocul ei că avea cizme și nu părea dizgrațioasă. Dar 
Olga începu să-l bată la cap pe Serghei că vrea și cizmele lui 
Natalie. Furioasă, interveni categoric, că o afacere este afacere, 
și dacă așa s-au înțeles, ea nu mai dă nimic. Și pe urmă, cizmele 
erau foarte strâmte, imposibil să-i vină. Serghei se tinu de 
cuvânt. 

A lăsat-o pe Olga la tejghea, a descuiat ușa din metal și a 
condus-o pe Natalie într-o cămăruţă plină până în tavan cu 
televizoare, aparate video, casetofoane stereo, tranzistoare și 
cutii peste cutii de piese de schimb. 

— Mai mult ca sigur este o înregistrare polarizată pe 
computer digital, spuse el. 

— Este foarte important? 

— Va fâșâi și calitatea sunetului va fi foarte proastă. 


— Mă voi strădui să înțeleg. 

— O să înţelegi. Dar să reușesc eu să găsesc un cap de redare 
potrivit. 

Problema era, îi explică el, că avea nevoie de un cap de 
înregistrare cu șanț, prin care să treacă firul ca să se cupleze 
perfect pe sintetizatorul magnetic; acesta, la rândul său, trebuia 
să corespundă cu dimensiunea șanțului de pe capul de redare. 
Natalie, care ascultase de nenumărate ori astfel de explicaţii de 
la Wallace, îndrăgostit de electronică, îl întrerupse: 

— Nu am prea mult timp la dispoziţie. 

Serghei tăcu și își văzu de treabă, răscolind prin cutiile care 
păreau să conţină mai multe obiecte decât un magazin de 
vechituri din Connecticut. Natalie se prăbuși într-un fotoliu, 
urmărindu-l printre gene, întrebându-se în cât timp vor reuși 
„Milionarii” să înțeleagă că ea a descoperit un atelier de 
electronice. 

(J 

Natalie moțăia în fotoliu. Din când în când, dinspre masa la 
care lucra Serghei se auzeau sunete stridente. Deodată, Natalie 
se încordă și tresări speriată, smulsă din somn de niște voci care 
i se păreau cunoscute. Mareșalul Lapșin vorbea în engleză, cu 
un puternic accent rusesc. „Eu spun că băiatul va face ce i se va 
cere.” 

„Un general este puțin cam bătrân să îl asculte pe tăticu” 
replică o voce pe care nu o identifică, deși i se părea vag 
familiară. „Eu vreau să aud lucrul acesta din gura șefului." 
American. Cu o ușoară urmă de accent britanic. 

Serghei stătea aplecat deasupra mesei, ascultând ca un om 
care înțelege limba engleză. 

— Oprește.-l! strigă Natalie. 

— Dar abia am... 

Natalie sări din fotoliu. 

— Oprește-l, îţi spun! Serghei, nici tu nu vrei să auzi ce se 
spune acolo. 

Serghei apăsă un buton pe comanda aparatului pe care-l 
improvizase dintr-un casetofon vechi, asemănător cu cel pe 
care-l probase Natalie în camera studentului. Rolele se opriră. 
Tehnicianul se ridică de la masă, ștergându-și mâinile de halat. 

— Cred că s-ar putea să ai dreptate. 

— Arată-mi doar cum funcţionează și pleacă. 

— Mă gândesc că ar fi fost mai bine dacă nu mă onorai cu 
afacerea asta a ta. 

li arătă cum să deruleze firul și cum să insereze cealaltă 
bucată, după ce o va asculta pe prima. Nerăbdătoare, Natalie îl 
scoase repede din cămăruţă, repetându-i să încuie ușa din 
metal. Apoi încuie și ea ușa interioară, fugi la masă și derulă 
firul, cu mâinile tremurânde. 


e Capitolul 33 


Auzi mai întâi un zgomot, ca și când s-ar fi aranjat scaune, 
oameni care intrau în încăpere și apoi vocea americanului, 
foarte familiară ei, întrebând: „Unde este șeful?” 

La această întrebare răspunse mareșalul: „Eu spun că băiatul 
va face ce i se va cere”. 

Un general este puțin cam bătrân să îl asculte pe tăticu”. 

Calitatea sunetului era foarte proastă. Totuși, sarcasmul 
americanului, accentul britanic, păreau să-i aparţină lui Jefferson 
Jervis. 

Lapşin continuă: „Aleksandr este un fiu bun. Este ultima dată 
când mai avem discuția asta. El este un ofițer loial și un bun 
patriot rus. Poate că gândește prea mult. Dar este un 
intelectual. Eu știu că el își va asuma responsabilitatea. Din 
punctul dumitale de vedere, însă, problema este foarte serioasă. 
Președintele vostru știe?" 

„Ti-am spus. În linii generale, el a fost informat despre o 
eventuală preluare a puterii de către voi.” 

„Nu este o preluare de putere. Nici măcar o schimbare nu 
este. Este întoarcerea la vechile valori, la rădăcinile Rusiei”. 

„Domnule, președintele nostru apreciază profund vechile 
valori”, răspunse americanul, dulceag. „ÎI vom informa cu toate 
detaliile, în secunda în care dumneata și „Băiatul' veti pune 
piciorul în Kremlin”. 

Categoric Jervis, gândi Natalie. Jervis și mareșalul Lapșin sunt 
nucleul unui complot. 

„Numai atunci vom fi convinși de el că face ceea ce i se va 
cere, așa cum ai promis dumneata. Ai cuvântul meu”. 

„Cuvântul dumitale? Nu faci parte din guvernul Statelor 
Unite”. 

„Ai cuvântul unui om care așteaptă cu nerăbdare să devină 
partenerul vostru de afaceri. Ține minte, nu m-aș afla acum în 
această poziţie, dacă președintele și eu nu ne-am înțelege 
asupra fiecărui detaliu. Poti conta pe colaborarea lui deplină. Și 
vom lupta pe viață și pe moarte, până când Congresul va 
recunoaște noul regim”. 

„Forțându-ne mâna prin comert și asistenţă tehnică?” 

„Dumnezeule, mareșale! Ar face orice, ca să semneze tratate 
comerciale cu întreprinderi particulare rusești.” 

„Este o prostie, pentru o națiune socialistă, care trece brusc 
prin schimbări importante." Lapşin era precaut. Natalie se 
întrebă pe care din cei doi îi considerase Wallace mai periculos? 
„Cel mai important lucru pentru noi este să răsplătim disciplina 
și competența prin proprietate”. 

„Da, proprietate privată”, aprobă Jervis. „Numește un imperiu 
care a supraviețuit fără aceasta. Bolșevicii nu au făcut decât să 
stagneze realizările țarului”. 

„Nu cred că am nevoie de dumneata”, răspunse Lapşin tăios. 

Se pare că Jervis uitase cât de profundă era xenofobia rusă, 
Natalie trebui să îi admire totuși sângele rece, în ciuda faptului 
că el dorea să se îmbogăţească rapid pe spinarea poporului rus. 

„Nici țara mea nu are nevoie de voi, domnule", spuse 
americanul la fel de tăios. „Dar se ivește o ocazie minunată! 
Datorită mișcării voastre, tehnocrații ruși și oamenii de afaceri 
americani îşi vor face viețile mai plăcute și vor deveni al naibii 
de bogați. Este o afacere perfectă - și, o adevărată comoară 
pentru ambele părți." _ 

„Pentru noi înseamnă mai mult decât o afacere. Inseamnă o 
soluție de viață mai bună pentru o întreagă națiune. Oamenii 
trebuie să fie ajutați să-și conștientizeze propria valoare, dar au 
nevoie și de mai multe mașini de spălat și de mai multe 
computere". 

„Numai Dumnezeu știe de cât ajutor vor avea nevoie 
muncitorii sovietici dacă vor face primii pași într-o economie cu 
totul nouă pentru ei. Voi veti furniza forța de muncă, noi 
produsele și sistemul de management. Nu vă cerem decât să nu 
tratați cu japonezii”. 

„Atâta vreme cât nu ne veti da motive”. 

„Ceea ce mă aduce la o ultimă problemă. Gorbaciov se va afla 
în turneul american, iar voi aveți oameni răspândiți în toată tara 

- în armată, poliție, KGB și în toate ministerele. Trebuie să vă 
mișcaţi repede. Care va fi semnalul Cum veţi coordona 
preluarea puterii?" 

„Semnalul de schimbare va fi foarte limpede, foarte clar, pe 
paisprezece februarie”. 

„Câteva mici amănunte m-ar ajuta să grăbesc reacția 
Washington-ului” . 

„Iti vei da seama atunci când îl vei vedea”, spuse mareșalul 
cu superioritate. 

Jefferson Jervis începu să râdă. „Domnule, noi doi ne vom 
înțelege foarte bine. Nu ne prefacem că ne plăcem din cale- 
afară, dar eu intuiesc începutul unei lungi și... 

Lapşin îl întrerupse brutal: „Nu te pripi, nu te amăgi că tu ești 
singurul biznizmin pe care îl cunoaștem noi în America. Nu-ţi 
imagina că ești singurul om pe care-l avem la Casa Albă”. 

Ceea ce a răspuns Jervis la această ameninţare, Natalie nu va 
ști niciodată, pentru că aici firul se rupea. Natalie se repezi la a 
doua bucată de fir. 

Wallace a făcut-o! Aceasta era dovada. Lovitura de stat a 
„Milionarilor” era programată pentru paisprezece februarie, dar 
Jefferson Jervis, în care el avea încredere că îl va informa pe 
Președinte, se afla chiar în inima complotului. 

Vărul ei, gândi ea în timp ce se grăbea să insereze celălalt fir, 
își ieșise din minţi. „Milionarii” nu erau morți. Erau pregătiți să 
atace. Greg era mai mult decât naiv. Șeful lui direct încheia 
afaceri la scară mare, chiar sub nasul lui. Situaţia prezenta și o 
latură ironică. Jervis se infiltrase în manevrele lui Lapșin, pentru 
că voia să facă exact ceea ce încercase și ea cu ajutorul lui 
Vladimir Rostov. Dar Jervis le planificase la scară gigantică și 
prin forţă. Preluarea puterii? Întoarcerea la vechile valori? Îi 
plăcea mai mult definiţia dată de Liuba - lovitură de stat. 
Urmată de un război civil sângeros. Și apoi, cum ar fi spus 
Wallace, biată, biată Rusie. 

Al doilea fir era mai scurt. Porni aparatul și rămase împietrită; 
de pe bandă se auzea vocea lui Wallace. Suna de parcă un 
zâmbet victorios îi întindea gura de la o ureche la alta. 


„Frumoasă lovitură, Jervis. Ai folosit informațiile mele pentru a 
încheia un contract cu o bandă de fasciști ruși. Armata conduce 
Uniunea Sovietică, omul de afaceri american bagă mâna până la 

cot în resursele naționale sovietice, trei sute de milioane de 
cumpărători cuminţi, o forță de muncă supusă și terorizată á la 
Coreea de Sud și Taiwan. Și tâmpitul acesta bătrân care a avut 
încredere în tine. Dar acum te-am prins. Probele de voce vor 
confirma că tu și un grup de disidenti conduși de mareșalul 
Armatei Roșii Viktor Lapșin, au organizat un complot, prin care 
să-l înlăture de la putere pe Mihail Gorbaciov și să-l instaleze pe 
generalul Aleksandr Lapșin în funcția de secretar general. 

Apropo, scuză proasta calitate a sunetului, bătrânul domn 
care te-a înregistrat a învățat meserie ascultându-l pe Ribentrop 
la Hotelul Naţional, în 1939, spre deosebire de microcaseta mea, 
care a fost ștearsă de aparatura sofisticată a Armatei Roșii. 
Această mașinărie primitivă a înregistrat fiecare cuvânt." Caseta 
neînregistrată, își aminti Natalie, pe care o descoperise poliția în 
minicasetofonul lui. 

„Pot opri lovitura de stat acum - definitiv - trimițând această 
înregistrare la KGB. Dar, prefer să nu o fac, din două motive 
esențiale pe care tu și ignoranții din jurul președintelui nu le 
înțelegeți. Unu: Uniunea Sovietică este sufocată de facțiuni 
potențial explozive. Doi: Lumea nu va supraviețui unui haos 
creat într-o țară care deține jumătate din puterea nucleară 
mondială. 

„KGB-ul ar folosi această înregistrare pentru a declanșa o 
prigoană mai cumplită decât cea declanșată de Stalin - exact 
acel haos pe care te-am rugat să-l preîntâmpini, ajutându-mă să 
ajung la Președinte. Și, hai să nu ne mintim, asta este schema 
ta, nu a lui. Dacă stăm și nu facem nimic, este la fel de 
periculos, pentru că, în mod sigur, lovitura de stat se va 
transforma în război civil. Poporul sovietic nu are nevoie de 
această agonie, și nici restul lumii. Din fericire, discuția ta 
amicală cu mareșalul Lapșin oferă și o soluție mai potrivită 
decât aceea de a anunța KGB-ul, sau de a sta cu mâinile în 
sân...” 

Natalie simţi cum se adună în jurul ei o ameninţare aproape 
palpabilă. Când răsună din nou vocea lui Wallace, era convinsă 
că nu l-a auzit niciodată vorbind așa - dur ca o stâncă, foarte 
sigur de el, fără milă. Blândul și spiritualul ei soț, devenise ceea 
ce era de fapt. 

„Tu, Jervis, îl vei informa pe Lapșin că acești clovni din jurul 
Președintelui s-au răzgândit și îi vor demasca pe complotiști 

dacă aceștia nu se vor opri. Un bluf dar unul puternic, pentru că, 
oricare i-ar fi defectele, bătrânul Viktor Sergheievici Lapșin este 
un patriot care nu își va distruge tara cu bună știință. Crede-mă 
pe cuvânt, Jervis. Tu nu poți înțelege astfel de lucruri. Atât vei 
face, îl vei convinge pe Lapșin că lovitura de stat nu are nicio 
șansă..." 

„ȘI, Jervis, dacă tu crezi că eu glumesc, imaginează-ți cam 
unde vei sta pe lista KGB-ului tu, renumitul „milionar'. Mașina 
aia de James Bond nu-ti va folosi la nimic, ba chiar îi va face să 
râdă sănătos. Pe Killerii lor. Sau pe cei care te vor răpi... 
Oprește.-i, Jervis, altfel ești un om pierdut. Ai încercat să mă 
înfunzi, și te-ai trezit înfundat de mine”. 


— Cabotinule, șopti Natalie spre vocea care mai persista în 
aer. Ticălosule! strigă mai tare, mai furioasă pe el decât pe 
Jervis sau pe Dina. 

Acum înţelegea greșeala pe care a făcut-o Wallace, greșeală 
pe care a înţeles-o și el când s-a prăbușit cu glontele expediat 
de Dina în inimă. Sufocându-se de durere și furie, Natalie scoase 
un hohot disperat, care se termină într-o șoaptă. 

— Cabotinule. Ai murit pentru un alter-ego... Dar cu mine cum 
rămâne? La mine nu te-ai gândit? 

Pe Jervis l-a sunat Wallace de la telefonul public, când era în 
drum spre iaht, ca să îl anunţe că deţine proba zdrobitoare 
împotriva lui. Dar, Jefferson Jervis a acţionat cu iuțeala 
fulgerului. A avut foarte puţin timp, ceea ce demonstra că Jervis 
l-a suspectat pe Wallace și o avea pregătită pe Dina, care 
aștepta, probabil, într-una din cele câteva zeci de mașini ale lui, 
pregătită pentru a ucide. Wallace a subestimat inteligența 
„Milionarului” american. Și curajul lui. Prima greșeală în 
patruzeci de ani? Poate. Dar nu din pricina vârstei, ci din cauza 
caracterului său. 

— La mine nu te-ai gândit? se adresă ea din nou celor patru 
pereţi. Nu te-ai gândit că mă lași singură? 

Din păcate, Wallace nu mai putea să-i răspundă. 

e 

Faptul că îi auzise vocea o tulburase profund. Se simțea 
stoarsă de vlagă, ca atunci când se certau. Nu mai vorbi 
pereţilor, dar i se adresă în gând: 

Sunt doar furioasă. Nu te urăsc. Te iubesc. Nu-ţi face griji. Am 

să termin eu în locul tău. Dar o voi face în felul meu. 
e 

Își privi ceasul. Unu și jumătate. În cealaltă lume, care murise 
pentru ea o dată cu Wallace, la ora aceasta trebuia să-l 
întâlnească pe Leo Margulies la licitaţie. 

Descuie ușa din spate și privi afară. Dădea spre o alee 
îngustă, în spatele unor clădiri vechi cu mai multe nivele. 
Locatarii foloseau pervazul ferestrelor pentru a ţine la rece 
mâncarea. Un bărbat tocmai își lua sticla de votcă de pe geam; 
o văzu pe Natalie și se ascunse repede. 

Gândește! Cine sunt ei? Ce resurse au? Cine sunt eu? Ce 
resurse am? Ei sunt intruși. Ei sunt dizidenți. Nu sunt persoane 
oficiale. Au legături în poliţie, dar nu sunt polițiști. Ei nu sunt 
milițieni. Nu mă pot aresta. Dacă sunt singură îmi pot face rău. 
Inseamnă că voi fi în siguranţă dacă mă voi arăta în locuri 
publice. Voi fi în siguranţă la licitaţie. 

Totuși, trebuia să-i convingă pe „milionari” că ea nu 
reprezenta o ameninţare. Găsi sticla de alcool cu care Serghei 
curățase capul de înregistrare, și o puse lângă poșetă; apoi 
scoase minicasetofonul lui Wallace, introduse firul în aparatul 
improvizat, porni aparatul lui Wallace pentru înregistrare și îl 
așeză în fața difuzorului, înregistră pe casetă toată convorbirea 
de pe fir. Apoi ascultă să se convingă că s-a înregistrat totul. 

Deodată, îl auzi pe Serghei strigând în atelier, un strigăt furios 
care s-a transformat apoi într-o exclamaţie de teamă. O auzi pe 
Olga ţipând. Cineva începu să tragă de ușa metalică. Natalie 
împrăștie repede alcool peste firul din aparatul improvizat. 
Aprinse bricheta și îi dădu foc. Firul începu să ardă cu o flacără 
albăstruie. Se îmbrăcă și luă geanta pe umăr. Firul continua să 
ardă, lăsând o dâră carbonizată. Auzi din nou zgomotul metalic 
al ușii. 

Stinse focul cu perna de pe scaun, apoi o aranjă cu arsurile în 
interior, pentru a le ascunde. Auzi cum se descuie ușa. O 
deschise pe cea din spate și începu să fugă. Trecu de câteva 
blocuri și aruncă într-un troian de zăpadă minicasetofonul lui 
Wallace. 

e 

Dintr-o cabină telefonică din fața magazinului unde își 

cumpărase în grabă o rochie sună la hotelul Pribaltiskaia. La ora 

aceea echipa de conducere de la Cotillon se întâlnea, probabil, 
la hotel, cu oamenii lui Rostov. 

— Ne-am gândit că nu are rost să te așteptăm, îi spuse Mike. 
Este foarte limpede ce ai discutat cu ministrul Rostov. Acum 
punem la punct detaliile. 

— Ajung și eu imediat. 

— Eşti grozavă, surioara. Ce afacere! 

— Dă-mi-l pe Leo. Leo nu va ști niciodată, dar el va fi 
persoana care o va ajuta să scoată din ţară copia înregistrării lui 
Wallace. 

— Este la licitaţie. Astăzi se fac vânzările de blană de râs. 

— Cum? strigă ea. Până când? 

— Exact în acest moment. 

— Boje moi! 

— Ce-ai spus? 

— Nimic. Continuaţi. Ajung și eu cât pot de repede. Fugi în 
stradă și opri un taxi. Repede, tovarășe, la Palatul blănurilor. 

Urcă în fugă treptele dintre coloanele impunătoarei clădiri, 
ținând strâns în mână caseta, când se auzi strigată. 

— Natalie! 

Era Jefferson Jervis, care tocmai cobora dintr-o limuzină Zil. 

— Așteaptă puţin, trebuie să-ţi vorbesc. 

Ea se întoarse și își continuă drumul, dar el o ajunse din urmă 
și-i blocă intrarea cu o mână. 

— Stai puţin. 

— Noi doi nu avem ce discuta. 

— Sovieticii nu te vor salva. 

— Poate că da, poate că nu, minţi ea calmă. Nu sunt ei 
singura mea alternativă. Vrei te rog să mă lași să trec? Trebuie 
să particip la o licitaţie. 

— Doamnă Nevski, îţi mai dau o șansă de a-ţi salva compania. 
Avionul meu particular este la aeroport. Plecăm împreună la 
New York. Încheiem amândoi o afacere care îţi conferă controlul 
total asupra companiei Cotillon. 

— Și cum rămâne cu Hyndo? 

— Ei nu sunt o problemă. 


— Controlul total? 

— Îi vom consulta pe avocaţii mei. Găsim noi o soluţie. 

Natalie privi spre limuzină. Greg era în mașină și îi privea. Îi 
spuse lui Jervis: 

— Wallace m-a învățat o expresie care este foarte eficientă 
într-un anumit moment al unor negocieri. În cinci ani de zile l- 
am auzit folosind-o o singură dată. Dar în momentul acela aerul 
a devenit respirabil. 

— Și anume? 

— Du-te dracului! 

e 

Abia avu timp să strecoare caseta în buzunarul rochiei, că 
Greg o ajunse din urmă la garderobă. 

— Natalie. Individul ăsta este periculos. 

— Și eu sunt. 

— Eu vorbesc serios. 

— Da’ ce este el? Mafiot? O să-mi preia afacerea cu forţa? 

— Nu are ce face cu afacerea ta. Vrea să te scoată din 
Uniunea Sovietică. Chiar în clipa asta. 

— De ce? 

— Nu știu exact, răspunse Greg, aruncându-și o buclă blondă 
care îi căzuse peste ochi. Părea foarte speriat. 

— Oricum tu nu ești decât un simplu mesager. 

— Ascultă bine mesajul. 

Natalie îl împinse și trecu pe lângă el spre sala de licitații. 

— Spune-i că dacă mai încearcă ceva, mă voi duce la poliţie, 
aici. Voi spune KGB-ului că Jervis este în spatele „Complotului 
milionarilor”. 

— Dar este o nebunie. 

— Lasă-l pe el să explice asta KGB-ului. 

— Nu-ţi dai seama că detonezi butoiul cu pulbere? 

— Se pare că Jervis și mesagerul lui asta doresc, nu-i așa? la 
mâna de pe mine! Se smulse din strânsoarea lui și deschise ușa. 
Greg, ar trebui să te gândești foarte serios de partea cui ești. 
Omul acesta este oribil. Numai Dumnezeu știe ce i-a făcut lui 
Wallace. 

— Ce vrei să spui? 

— Gândește-te bine, Greg. Tu cine crezi că l-a trădat? 

Îi întoarse spatele. Vorbise deja prea mult. 

— Natalie, ar trebui să vii cu mine acasă. 

Adevărul o izbi deodată ca o vâlvătaie de foc. Lacrimi fierbinţi 
îi ardeau ochii. 

— De aceea ai preferat trenul? Despre asta a fost vorba? 
Paris? Să ajungem să ne cunoaștem mai bine? Şi tu, de fapt, nu 
doreai decât să mă îndepărtezi din calea lui Jervis. 

e 

Mirosul acela specific de blănuri proaspăt tăbăcite - mirosul 
dulceag-înţepător de tanin - umplea sala de licitaţie. Leo 
Margulies își luase rolul în serios - era printre primii dintre sutele 
de negustori care licitau. Stătea la o masă ridicată pe un 
postament. De acolo, de la înălțime, domina concurenții, 
căutând vulturește în mulţime pe cei care ar fi ridicat prețul. 

Fiii lui Leo licitau nurcă, nemulţumiţi de preţuri. Chiar și 
catalogul lui Leo era deschis la nurcă, unde el își notase valorile 
reale. Masa alăturată nu era încă ocupată. Natalie se strecură 
pe lângă bătrânul Harvey și mimă că scrie niște biletele, în timp 
ce încerca să-și revină. 

În mod deliberat, Leo o ignoră. 

— Îţi mulțumesc pentru loc, Leo. 

— Era locul lui Wallace. Unde dracu ai fost? 

— M-am ocupat de afaceri. 

— Și eu care credeam că tu faci afaceri cu blănuri. 

— Blănuri cumperi tu, și băieţii, și Harvey. Eu le vând. 

Un vag zâmbet de aprobare se ivi pe chipul lui Leo. 

— Ține minte, eu sunt primul care... 

— Cum stăm? 

— Din nou ne omoară japonezii. Leo privi furios la grupul de 
japonezi de alături. Și, nu știu de unde naiba găsesc italienii 
atâţia bani; cu banii pe care îi am eu pot să-mi tapetez 
sufrageria, și atât. 

— Cum merge râsul? întrebă ea arătând spre catalog. 

— L-au programat mai repede. Acum urmează. 

— Leo, repede, trebuie să mă mai uit o dată la lotul acela pe 
care mi l-ai arătat. Am nevoie de blana aceea pe care a stricat-o 
vânătorul. 

— Dar ce dracu vrei tu să faci cu blana de râs? 

— O să te miri. 

Mormâind nemulţumit, Leo o urmă afară din sala de licitaţie. 

— Hei, acum văd cum te-ai îmbrăcat. Rochie e asta? 

— Este un Zaiţev. Îţi place? 


Era o rochie roșie, lungă până la jumătatea pulpei, cu umerii 
ridicaţi, foarte largă, care se potrivea perfect cu înălțimea ei. Işi 
legase la gât un șirag răsucit de perle, ca pe o eșarfă. 

— Creator rus? 

— Vânzătoarea mi-a spus că el creează modelele pentru Raisa 
Gorbaciova. 

— Grozavă, pentru cine vrea să fugă din ţară. 

Plătise rochia cu o carte de credit American Expres, întărind 
astfel mesajul ei către „milionari” - după ce a ars firul cu 
înregistrarea, Natalie Stuart Nevski s-a lămurit și nu se mai 
interesează de complotul lor sau de spionajul făcut de soțul ei; 
nu dorește decât să cumpere blănuri și să încheie o afacere cu 
Rostov, după care pleacă acasă. 

În sala în care era expusă blana de râs, culorile mătăsoase 
aduseră un zâmbet fericit pe chipul lui Leo. Încetă să vorbească 
inspirând adânc aerul acestui colţ de paradis. Supraveghetoarea 
aduse la masă lotul pe care i-l indicase el. 

Natalie scoase din buzunarul rochiei și ascunse în palmă 
banda înregistrată, pe care o răsucise într-un cilindru mai mic 
decât radierea unui creion. 

— Arată-mi blana cu defect. 

La fel ca și Wallace, Leo era în stare să găsească o anumită 
blană într-un morman, chiar și după câteva luni după ce le-a 
văzut prima dată. O scoase la suprafaţă fără nicio ezitare. 
Natalie băgă mâna dedesubtul blănii și căută locul cu petic. 

Leo o privea curios. 

— Cum reușești asta? întrebă ea. Cum îţi amintești o anumită 
blană din câteva sute? 

— Cum își recunoaște mama-râs copilașii? Da tu ce faci? 

Natalie reușise să găsească peticul și încerca să desprindă 
firele cu vârful unghiei. 

— Spune-mi despre lot. 

— Ti-am spus. Blana pe care o ai în mână este cea mai bună. 

Reușise să desprindă puţin firele și să introducă micul cilindru 
de bandă în locașul dintre blană și petic. Apoi scoase mâna. 

— Vreau să cumpăr lotul acesta. 

— La câte haine te gândești? 

— La două. Dacă ar fi cumpărat doar câteva blănuri, ar fi 
stârnit suspiciuni. Cu cât cumpăra mai multe, cu atât se reducea 
riscul ca ele să fie examinate la vama sovietică. 

Leo fluieră. 

— Le vreau pe cele mai bune. 

— Asta înseamnă șaizeci de bucăţi. Aproape un sfert de milion 
de dolari. 

e 

Natalie încercă să o prindă la telefon pe Rhonda, dar circuitele 
internaționale erau ocupate. Înainte să se hotărască să apeleze 
la codul secret al lui Rostov, un anunţ făcut în difuzoare 
reverberă în tot Palatul blănurilor. 

— Doamnelor și domnilor, licitaţia pentru blănuri de râs va 
începe peste zece minute. 

Grăbindu-se să intre în sală, Natalie se lovi de Harvey care o 
anunţă fericit că s-a descurcat cu vulpea ca un bandit ce era și 
avea de gând să sărbătorească evenimentul. Fiii lui Leo păreau 
mai puţin entuziasmați. Reușiseră să cumpere aproape toată 
nurca pe care o dorea Natalie, dar la preţuri foarte ridicate. 

Îl găsi pe Leo aplecat asupra catalogului, ca o pisică pregătită 
să-și omoare prada. 

— Mi-e teamă că japonezii vor să cumpere, chiar dacă nu știu 
ce să facă cu ele. Doamne, tare îi simt lipsa lui Wallace. 

Leo licită pentru primul lot de blănuri. Erau bune, dar renunţă 
când văzu că sunt supralicitate. Mohorât, asista cum i se fură de 
sub nas alte câteva loturi, inclusiv una din care programase un 
mantou pentru o clientă deosebită. 

— Italienii au cam renunţat. Am rămas noi și japonezii. Uite, 
se aduce lotul tău. 

Într-adevăr se anunţă lotul cerut în mod special de Natalie. 
Leo licită, intrând imediat în focul încrucișat a doi japonezi și un 
italian. 

— Ăștia habar nu au unde este capul și unde este fundul 
râsului, dar știu că eu mă pricep și își imaginează că este bun de 
cumpărat. 

— Plus! Licită Leo. 

Japonezii ridicară și ei. 

— Plus! strigă Leo. Lui Natalie îi spuse: Îți vine să-ţi crezi 
urechilor? Plus! 

Japonezii ridicaseră la peste două mii de dolari preţul pe 
fiecare blană, aducându-l la două mii o sută. 

— Lua-i-ar dracu! Două mii cinci sute, strigă din nou. 

ltalianul renunţă. 

— Două mii opt sute! strigă un japonez. 

— Hai să renunţăm. Nu merită. 

— Vreau lotul. 

— Natalie, o sută de blănuri la două mii opt sute de dolari, 
înseamnă două sute optzeci de mii de dolari. Nu merită. 

— Cumpără-l! 

— Nu mai licitez niciun bănuţ. Ce faci tu este o nebunie. Făcu 
semn spre conducătorul licitaţiei că renunţă și el. De ce nu 
înţelegi, următorul lot este la fel de bun. 

— Nu vreau lotul următor. 

— O dată... se auzi conducătorul licitaţiei. 

— Leo, pentru Dumnezeu, vreau să le cumpăr. 

— Las-o baltă, iubito. Este o nebunie. 

— Am nevoie de ele. 

— De două ori... 

— Pentru ce naiba ai nevoie de ele? 

— Trebuie să fiu în frunte. Vreau să cumpăr cele mai scumpe 
blănuri pentru publicitate. Merită. 

— Dar este ridicol. Tu nu ești Revillon. Ce le pasă clienților 
tăi? 

Natalie făcu semn spre conducătorul licitației și acesta, 
încurcat, ezită. Câteva capete se întoarseră spre Leo. 

— Trebuie să-mi plătesc imaginea. Cel mai scump lot! 

— Halal imagine. Să dai bani pe care nu-i poţi scoate. 

— Vreau lotul ăsta! 

— Wallace m-ar omori. Natalie, japonezii ăștia nu ar ști să 
lucreze o blană de râs rusesc, nici dacă animalul ar sări din 
copac cu o mașină de cusut în braţe. Pun pariu cu tine că până 
în iunie vin cu ele la mine să mi le vândă. 

— Eu nu pot aștepta până în iunie. 

Până în iunie banda casetei, de care avea nevoie la New York 
înainte de Ziua valentinelor, va fi dizolvată de substanţele 
chimice ale vopsitorilor din Tokio. 

— Ce naiba te grăbești așa? 

Conducătorul licitaţiei ridică ciocănelul. 

— Diana! Am nevoie de o haină pentru Diana Darbee. 

— Să facă bine să-și cumpere singură o haină. 

— Vreau ca ea să îmbrace cea mai costisitoare haină de la 
această licitaţie. Leo, cei de la People sunt aici. Vreau să o văd 
pe Diana pe coperta revistei lor, îmbrăcată într-o haină Cotillon. 

— De ce nu mi-ai spus așa de la început? 

— Licitează. 

Ciocănelul se îndrepta ameninţător spre masă. 

— Plus! strigă Leo. 

a 

Ruşii radiau. Ceilalți participanți la licitație aplaudau. Trei sute 
cincizeci de mii de dolari pentru o sută de piei era un adevărat 
record. 

— Ridică-te în picioare, îi spuse Leo. Tu ai plătit. 

— Ba tu. 

— Ridică-te, prostuțo! Wallace așa ar fi făcut. 

Artie, de la People se agita, fotografiind de zor. Natalie 
încercă să-și imagineze că Wallace este lângă ea. Se ridică în 
picioare, se înclină ușor și zâmbi spre aparatul de fotografiat. 
Apoi îl trase și pe Leo lângă ea și le făcu semn și celor doi fii să 
se ridice. 

— Ai observat, cred, murmură Leo printre zâmbete, că nu te- 
am întrebat cu ce naiba o să le plătești. 

— Sunt în tratative pentru o afacere extraordinară, răspunse 
ea, dându-și aere. 

Cuvintele lui Leo o loviră în plin. Fără acordul lui Rostov, în 
următoarele douăzeci și patru de ore era scoasă din branșă, cu 
reputaţia zguduită definitiv și irevocabil dacă nu putea plăti. 

Leo se așeză, întoarse pagina catalogului, își frecă mâinile și 
spuse: 

— Gata, de-acum muncim serios. Trebuie să apară niște 
blănuri decente pentru capele acelea pe care le vrei. Stai pe 
aproape. O să le rupem gura. 

Pe când licitaţia era în curs de desfășurare, o asistentă se 
apropie de Natalie cu un mesaj. 

— Mă sună Joannie. Uite ce spune: „Sunt la telefon, menţin 
legătura. Urgent”. 

— Spune-i că o suni. 

— Circuitele sunt aglomerate. Leo, mă întorc imediat. 

— Stai un minut. Am nevoie de tine aici. Doar tu vrei capele 
alea. 

— Mă întorc imediat. Am probleme. 

Natalie fugi după asistentă, întrebându-se ce dezastru s-a mai 
întâmplat de o suna Joannie Frye. Trecu în grabă printre mesele 
participanţilor la licitaţie. În sfârșit ajunse în hol. 

— Unde este telefonul? 

— Vă rog să mă urmaţi. Fata o conduse pe o ușă, folosită de 
personal, trecură de niște birouri și intrară într-un culoar lung. 

— Unde mergem? 

— Pe ușa aceea, arătă fata, apoi se întoarse pe călcâie și se 
grăbi să dispară. 

Natalie ezită. Pentru prima dată de când începuse licitaţia 
văzuse o asistentă care nu zâmbea. Dădea deja câţiva pași 
înapoi, când ușa se deschise și Natalie clipi, orbită de lumina 
soarelui. 

e 

Pe ușă intrase un val de frig. Reuși să distingă silueta unei 
mașini în stradă și umbra întunecată a unui bărbat care alerga 
spre ea. Se răsuci și o rupse la fugă, dar bărbatul o prinse. 
Începu să ţipe luptându-se cu el. O trăgea spre ușă. 

— Natalie! Pentru Dumnezeu, ce faci? întrebă Leo, dând 
buzna în coridor și înaintând războinic spre ea. 

— Strigă după ajutor! icni Natalie. 

— Ce se întâmplă? Ce înseamnă asta? Bătrânul blănar îl 
prinse de mână pe rus. Bărbatul se opri și se întoarse 
ameninţător. 

— Cine ești dumneata? Un schmuck? întrebă Leo. Dă-i 
drumul! 

Rusul ridică mâna liberă și îl lovi pe Leo în piept. Natalie auzi 
sunetul înfundat al loviturii. Leo se pregătea să lovească și el. 

— Hei, spuse în șoaptă și se ghemui cu mâinile în dreptul 
inimii. Hei! Trabucul îi căzu din gură. Faţa i se strâmbă. Buzele i 
se învinețiră și se prăbuși. 

— Leo! 

Un grup de tinere asistente apărură pe ușă, îl văzură pe Leo 
căzând, o auziră pe Natalie ţipând și începură și ele să strige. 
Rusul fugi. Natalie îngenunche lângă Leo. 

— Chemaţi un doctor, strigă ea spre fete, chemaţi o 
ambulanță! Faţa lui Leo era vânătă. Natalie își presă urechea de 
pieptul lui. Nu auzi bătaia inimii. Încercă să-și amintească ce 
exerciţii trebuia să facă pentru că le studiase în eventualitatea 
că Wallace va avea un atac de cord. Işi aminti doar că trebuie 
să-l facă respiraţie gură la gură și să-i apese pe piept. Cineva o 
trase de lângă el. 

— Sunt medic. Vă rog să-mi faceți loc. 

Natalie se legănă pe picioare și privea îngrozită cum lucra 
doctorul. De două ori reușise să îl facă pe Leo să respire. A treia 
oară, doctorul strigă furios că are nevoie de ambulanţă. A trecut 
aproape o oră până să ajungă un echipaj. l-au pus lui Leo o 
mască de oxigen și l-au înghesuit pe o targă. 

— Merg cu el, spuse Natalie, dar un milițian în uniformă o 
opri. Merg cu el până la spital, încercă ea să explice poliţistului 
căruia i se alăturase un altul. Este singur. Nu vorbește rusește. 

— Dumneata vii cu noi, se auzi o voce tăioasă. 

— Anunţaţi-i pe fiii lui. Sunt în sala de licitații. 

Abia în momentul în care polițistul o strânse fără milă de braț, 
Natalie își dădu seama că a fost arestată. 

ÎI citise pe Soljeniţîn. Și-a făcut teza de doctorat cu Primul 
cerc, studiu comparativ, Pasternak, Orwell și Koestler. Recent, 
descoperise pe poeta exilată lrina Ratușinskaia. Dar, niciuna 
dintre aceste cărţi nu o pregătise pentru groaza pe care o trăia 
acum, când gardiana, un munte de femeie, îi ordonă să se 
dezbrace. 

O frică puternică i se adună în piept, gata să explodeze. Se 
gândea că personajele lui Soljeniţin, Pasternak și Orwell 
fuseseră inocente. Ea însă era vinovată. 

— Stati puţin. Eu sunt cetăţean american. Vreau să discut cu 
consulul Statelor Unite... ba nu, cu ambasadorul. 

Ştia că nu se afla la Leningrad. Mai întâi au băgat-o într-un 
camion, apoi au transferat-o într-un avion. De la aeroportul din 
Moscova a plecat într-o furgonetă a poliţiei. A aflat că este la 
Moscova din întâmplare. Un curent de aer a desprins perdeaua 
de la geam și a văzut în fugă magazinul Lumea copiilor, care se 
afla aproape de închisoarea Lubianka din piaţa Dzerjinski. 

Cartierul general al KGB-ului. Salvată de „milionari”, 
prizonieră a poliţiei secrete. Trecuseră câteva ore de când 
fusese arestată. În avion, aruncată într-un compartiment 
întunecat, cu cătușe la mâini, se întreba îngrijorată dacă Leo 
mai este în viaţă. Acum nu se mai gândea la el. Nu știa decât că 
îi este frică. 

— Cer să discut cu ambasadorul ţării mele. 

Să nu te cerți niciodată cu funcţionarii, îi spusese Wallace. Ei 
nu te pot ajuta, dar îţi pot face foarte mult rău. Gardiana era o 
femeie solidă, lipsită de expresie, exact așa cum le-a descris 
Soljeniţin. Ca prin minune, în mâinile ei, apăru un baston de 
cauciuc. Cu fața opacă și ochii lipsiţi de viaţă, împinse capătul 
bastonului în stomacul lui Natalie. Durerea profundă îi învălui 
corpul. 

— Dezbracă-te. 

Natalie era îmbrăcată cu noua ei rochie roșie. Ochii 
inexpresivi o priveau cum se dezbracă. Gardiana arătă spre 
picioare. Natalie descălţă cizmele și rămase cu picioarele goale 
pe cimentul rece. Când ajunse la sutien ezită. Bastonul o lovi 
fulgerător peste coapsă. Desfăcu sutienul și își dădu jos ciorapii 
și chiloţii. Tremurând, își scoase ceasul de la mână, cerceii, 
perlele, brăţările și medalionul primit de la Wallace. Ultima a 
fost verigheta. Le așeză pe toate în mâna întinsă a femeii. 

Gardiana plecă și o lăsă dezbrăcată, tremurând de frig. În 
tavan era un bec și o cameră de luat vederi. 

— Stai puţin! strigă Natalie, dar nu o mai auzi nimeni. 

Au trecut minute, poate secunde, poate ore. Când a obosit s-a 
așezat pe marginea unui pat, cu ochii aţintiți în dușumea, 
trăgând nervos de marginea cuverturii. De fiecare dată când 
încerca să se adune, gândurile i se împrăștiau ca frunzele, 
bătute de vântul fricii. Ușa se deschise. Natalie sări în picioare. 
O altă gardiană, măruntă și foarte diferită de prima, îi întinse un 
halat din bumbac alb. Mirosea a spital. Gardiana o conduse într- 
o cameră unde se afla o masă și un singur scaun din lemn. O 
lăsă singură. 

Incerca să măsoare timpul cu bătăile inimii, dar pierdu șirul, și 
continuă să aștepte, mușcându-și buzele. De data aceasta, i-a 
fost teamă să se mai așeze. O voce îi șoptea să-și folosească 
timpul pentru a gândi. O alta îi sugera că n-are niciun rost. Ușa 
se deschise. 

— Slavă Domnului, reuși să murmure. 

In cadrul ușii se contura silueta înaltă a lui Valeri Kiricenko. 
Purta uniformă și ducea în mână o geantă diplomat și o sacoșă 
de plastic în care se afla ceva alb. În spatele lui, într-o tăcere 
respectuoasă așteptau un bărbat și o femeie. Natalie avu 
impresia că îi știe de undeva. 

— Ea este, spuse femeia. 

— Eşti sigură? 

— Da, domnule. Foarte sigură. 

— Liber, multumesc. 

Cei doi s-au întors și au plecat, închizând ușa în urma lor. 
Natalie simţi cum i se face țăndări tot curajul pe care-l mai avea. 
Cei doi erau bărbatul și femeia a căror sosire la hanul Hopkins a 
obligat-o pe Liuba să fugă pentru a-și salva viața. 

Kiricenko o privea foarte atent și dădea din cap satisfăcut. Își 
lăsă pe dușumea geanta diplomat și deschise sacoșa din plastic. 
Scoase și aruncă pe masă haina ei din blană de râs, cu pete 
maronii de sânge. 

— Dacă aș fi în locul dumitale și aș crede în Dumnezeu, aș 
începe să mă rog pentru viaţa mea. 

e 

Tresări îngrozită când văzu furia din ochii lui. 

— Nu mă face să-mi pierd timpul, iar pe dumneata scutește-te 
de alte mizerii. Este haina dumitale? 

— Fusese îngrijorată din cauza acestei haine. Își construise 
chiar o mică poveste. 

— Pot să o controlez? 

— Ti-am spus să te scutești de necazuri. Este haina dumitale? 

— Seamănă cu o haină pe care i-am dat-o unei femei la 
Leningrad. 

Oricât ar fi fost de neverosimilă povestea, Natalie se agăţă de 
ea cu speranţa disperată că au arestat-o doar din pricina hainei. 

— Ai dat această haină? Poliţia mi-a spus că este foarte 
scumpă. 

— Ne ocupăm de comerțul cu haine de blană. 

— Și ai dat-o pentru una la fel de costisitoare? 

— Nu tocmai. 

— Gardian! strigă el. 

Ușa se deschise. Gardiana cea solidă intră și aruncă pe masă 
haina de blană a prostituatei. Până și culoarea acesteia 
demonstra limpede că povestea lui Natalie nu stătea în picioare. 
Mai rău decât atât, ei au urmărit-o până la apartamentul 
studentului. Oare până unde au urmărit-o? 

— Eu nu sunt un expert ca dumneata, doamnă Nevski, dar pot 
să-mi dau seama de deosebirea dintre aceste haine. Aţi făcut o 
afacere? 

— Băusem. Eram înfierbântată. Cred că eram chiar beată. Ne- 
am întâlnit în lift, la hotelul Leningrad, în timp ce coboram de la 
bar. 

— Aţi văzut ceva neobișnuit după ce aţi făcut schimbul de 
haine? 

— Cred că a fost un accident de circulaţie. Eu am urcat într-un 
taxi și am plecat. 

— V-aţi îndreptat spre Consulatul american; când aţi văzut 
poliția acolo v-aţi răzgândit și aţi sfârșit în camera unui student, 
unde v-aţi petrecut noaptea, v-aţi schimbat hainele și aţi lăsat-o 
în schimb pe aceasta, probabil în semn de mulțumire pentru 
serviciile aduse. 

— Am fost suprasolicitată în ultima vreme. Recunosc că am 
băut prea mult. Am cumpărat blănuri de câteva milioane și-n 
acest moment sunt în negocieri cu ministrul Comerţului Exterior, 
Vladimir Rostov. Trebuie neapărat să iau legătura cu tovarășul 
Rostov. Pentru astă seară avem planificată o întâlnire, iar pentru 
mâine o conferință de presă la Palatul blănurilor; dorim să 
facem publică înfiinţarea unei companii sovieto-americane. 
Sperăm ca la începutul turneului său, chiar Secretarul general 
să... 

Kiricenko o întrerupse și o întrebă disprețuitor: 

— Dumneata chiar crezi că poţi face afaceri în Uniunea 
Sovietică, dacă se răspândește vestea că ai fost reţinută de 
KGB? Vor fugi cu toţii, doamnă Nevski. Vor fugi ca iepurii... 
Acum, după cum ai recunoscut singură, ai avut o noapte foarte 
agitată la Leningrad. Departe de văduva spășită pe care am 
întâlnit-o eu la recepţia din Kremlin. Oricât ar părea de ciudat, 
poate că se explică. 

Studiindu-i cu atenţie reacţiile, Kiricenko deschise geanta 
diplomat. Natalie se strădui, dar nu reuși să nu-i privească 
mâinile. El scoase și aruncă pe masă trei exemplare din Perla. 

— Aceasta, îi explică, a aparţinut unei tinere care a căzut de 
la etajul unei clădiri. Aceasta, unui domn bătrân care a înghiţit 
cianură când oamenii mei au încercat să-l interogheze, iar 
aceasta unei femei răsfăţate, pe care am urmărit-o pe niște 
străzi foarte dubioase din Moscova. lar aceasta - întinse mâna și 
scoase o a patra carte - pe care am găsit-o noi în camera 
dumitale, seamănă cu un roman foarte popular în America. 

Când am deschis-o, am constatat că este aceeași mizerabilă 
carte pornografică. 

Natalie tremura. 

— Poate că nu este o mizerie! continuă Kiricenko sarcastic. 
Poate că este artă! Poate că este o istorie a perversității 
victoriene care ne ajută să îi înţelegem pe strămoșii noștri pre- 
revoluționari. Dumneata ce crezi, doamnă Nevski? 

— Vreau să îl văd pe ambasadorul american. 

— ÎI vei vedea, promise el. După ce vom avea o mică discuţie. 
Sau două. Sau trei. Sau patru. Sau câte va fi nevoie. 

— Nu înţeleg despre ce vorbiţi, tovarășe Kiricenko. 

Violenţa din privirea lui o ţintui locului. 

— Cum îndrăznești să-mi spui tovarășe? Cum îndrăznești... 
Trei oameni suspectaţi de conspirație cu soţul dumneavoastră 
împotriva Uniunii Sovietice aveau această carte, Perla. Soţul 
dumitale a fost împușcat. După trei luni apari dumneata cu un 
exemplar din Perla. Cunoști termenul carte de coa? 

Natalie negă din cap. 

— Nu? Arunci spune-mi că îţi plac fanteziile sexuale pe care ţi 
le imaginezi citind Per/a și, în două ore, vei ajunge la hotelul 
dumitale. 

— Îmi plac fanteziile sexuale pe care mi le imaginez când 
citesc Perla. 

— Îmi dai voie să presupun că soțul dumitale te-a iniţiat? 

— Da. 

— Spre ce fel de abuzuri înclini? 

— Nu înțeleg. 

Kiricenko luă cartea și o răsfoi. 

— Cele mai multe dintre scene se referă la abuzuri sexuale. 
Care este plăcerea dumitale? Să le provoci? Să le primești? 

Natalie tăcea. 

— Descrie două sau trei dintre scenele dumitale preferate. 

— Nu pot. 

— Să chem gardiana? 

— Nu pot. Nu pot să o fac. Vă rog, este prea intim. 

— Habar nu ai - încă - de adevăratul înţeles al cuvântului 
„intim”. Se ridică în picioare. Am cerut să ţi se facă un examen 
medical. Doctorul va avea nevoie de o oră sau două. In acest 
timp gândește-te la scenele preferate. Le vom discuta în detaliu 
când mă întorc. Atunci când mă voi declara „satisfăcut”, vom 

continua discutând despre o anume fată care se numește Elena, 
și de o alta pe care o chema Liuba. După care vom vorbi despre 
o conspirație pe care acestea o cunoșteau sub numele de 
„Complotul milionarilor”. Gândește-te la „Complotul milionarilor” 
cât timp te examinează doctorul. Gândește-te cine este 
„tătucul”. Vojd, un termen pe care mi l-ai fluturat pe sub nas în 
seara când te-am cunoscut. Și mai gândește-te la legăturile 
soţului dumitale cu „tătucul” și cu „milionarii”. 

— De ce să mă examineze doctorul? 

Droguri, gândi ea. Se știa că KGB-ul folosește droguri pentru 
a-i face pe deţinuţi să vorbească. 

— Un examen de rutină, să-ți aflăm rezistenţa. 

— Rezistenţa? 

— Să vedem cât poate suporta trupul dumitale. Nu am dori să 
cedezi exact în toiul unei discuţii interesante... 

Amenințarea încă o strivea. Îl auzi din nou pe Kiricenko. 

— Uite, îţi las o carte ca să-ţi împrospătezi memoria, în timp 
ce doctorul îţi ia tensiunea... Uluitoare obiceiuri sexuale aveau 
victorienii. Bătăi. Violuri. Sodomie. Dă-mi halatul. Nu vei avea 
nevoie de el. 

— Nu! 

O plesni peste faţă, parcă pentru a-i demonstra de ce este în 
stare. Natalie făcu câțiva pași înapoi. El o prinse și smulse 
halatul de pe ea. 

Natalie se întoarse, cu faţa la perete. 

— Nu te apropia de mine. 

Kiricenko îi ridică părul și îi trecu un deget rece pe ceafă. 

— Examinare plăcută. 

(J 

Doctorul era palid, cu părul slinos și ochi lacomi. Îi luă 
tensiunea. O puse să sară timp de două minute, apoi îl luă din 
nou tensiunea. Îi ascultă inima și plămânii. Îi pipăi glandele de la 
baza gâtului și o privi nemilos în timp ce ea se străduia să-i dea 
o probă de urină. Făcu o analiză a urinei în niște eprubete. Privi 
cercetător rezultatele, aruncându-i priviri inchizitoriale, apoi 
repetă analiza. Natalie se ghemui într-un colț, tremurând de frig, 
dar mai puţin umilită decât s-ar fi așteptat. ÎI citise pe Soljeniţin. 

Kiricenko greșise când a ales doctorul. Aproape că zâmbi, 
emoționată că reîncepuse să raţioneze. Pentru a o înspăimânta 
ar fi fost nevoie de un doctor hidos. Dacă acesta ar fi examinat- 

o la fel ca pe unul din milioanele de prizonieri fără chipuri, i-ar fi 
putut descoperi punctul vulnerabil. Dar nenorocitul acesta de 
doctor îi inspira mai mult dezgust decât frică și între timp 
mintea ei se limpezea devenind aptă pentru a gândi. 

Işi aminti că generalul Lapşin i-a spus despre Kiricenko că 
este incoruptibil. Faptul că a atins-o, că i-a făcut avansuri, 
reprezenta un gest deliberat, cu scopul de a o înspăimânta. Era 
puţin probabil că va traduce în practică acele ameninţări. 

II putea opri o conduită morală, dacă o avea. Nimeni nu știa 
că ea se află aici. Rușii puteau să o caute săptămâni în șir prin 
canale, oficialităţile să se plângă că nu o găsesc pe americanca 
dispărută și, în tot acest timp, KGB-ul era liber să o brutalizeze, 
în inima Moscovei, la mai puţin de două mile de Ambasada 
Americană. Trebuia să le dea ceva. 

Ce dorea KGB-ul? Ce le-ar putea spune: ` 

Doreau ceea ce se străduise Wallace să le ascundă. li doreau 
pe „milionari” și pretextul de a se lansa într-un masacru. 

Ce ştia Kiricenko? 

Starkov a avut dreptate. Kiricenko era convins că Perla 
aparținea „milionarilor”. Nu știa despre ei nici a zecea parte din 
ce înregistrase Wallace pe bandă. Dacă ar fi aflat, mii de ofiţeri 
ar fi acum în închisoare, iar complotul neutralizat. 

Bănuia că Kiricenko era încurcat într-un păienjeniș de 
informații. Acest lucru ar explica oarecum interesul pe care i l-a 
arătat de la început - încercase să sperie o diletantă, în 
speranța că va face o greșeală. Cel mai important lucru era că 
nu o întrebase nimic de Ziua valentinelor. Poate nu știa că 
lovitura de stat urma să aibă loc peste două zile. 

Ce ironie. După mai bine de patruzeci de ani, rețeaua de 
informaţii a lui Wallace Nevski rezista. Acum depindea numai de 
ea să prevină haosul, cauza pentru care Wallace își pierduse 
viaţa. Scopul ei - stoparea „Complotului milionarilor” coincidea 
cu cel al lui Kiricenko. Dar, ca și Wallace, ea lucra pentru 
anihilarea rebelilor fără violență, pe când KGB-ul ar fi stârnit o 
revoltă naţională. 

— Vă recomand, la modul cel mai serios, să fiţi cooperantă la 
interogatoriu, îi strigă doctorul de la masa unde mai lucra încă la 
testul de urină. 

— Este sfatul dumneavoastră medical sau politic? 

— În starea în care vă aflaţi, vă asumaţi riscuri enorme. 

— Ce stare? 

Omul o privi surprins. 

— Nu știți? 

— Ce să știu? 

— Sunteţi însărcinată. 

În acel moment, Natalie deveni cea mai fericită prizonieră din 
istoria închisorii Lubianka. Niciun suflet lipsit de speranță, 
eliberat pe neașteptate, nicio condamnată, iertată din senin, nu 
a trăit vreodată o asemenea fericire. Ceea ce ea pierduse pentru 
totdeauna, revenise la ea sub o altă formă. 

Wallace se afla în ea așa cum visase de multe ori. Purta în ea 
un secret mai prețios decât înregistrarea lui, un secret pe care îl 
descifrase total greșit. Nu avusese ciclu menstrual două luni, dar 
pusese asta pe seama suferințelor prin care trecuse. Ușoara 
greață de dimineaţă o atribuise călătoriei, caviarului și votcii. În 
acel moment și-a jurat să nu mai pună strop de băutură în gură; 
începu să râdă când își aminti unde se află și apoi izbucni în 
lacrimi. Chiar dacă plângea știa că trupul ei este multumit și 
împlinit. 

Ușa se deschise. Un ofiţer KGB, cu privirea la fel de rece ca a 
lui Kiricenko, dar mai tânăr și cu grade de căpitan, intră însoțit 
de gardiană care îi aruncă în braţe hainele și îi spuse: 

— Îmbracă-te! 

— Tu, se adresă el doctorului, vei prezenta colonelului 
Kiricenko raportul complet. 

Doctorul își adună instrumentele și plecă. 

— Mai repede, se răsti căpitanul, făcându-i un semn gardienei 
care o ameninţă cu bastonul. Natalie se îmbrăca, întrebându-se 
ce o mai așteaptă. 

— Mișcă! Scoase un set de cătușe și îi prinse mâinile la spate. 
Gardiana o conduse pe un coridor lung; căpitanul le urmă. Au 
urcat câteva etaje. Natalie se împiedică. Gardiana înjură și își 
înfipse unghiile în mâna ei. La capătul scării au fost opriţi pentru 
verificare. Căpitanul a scos niște hârtii, a răspuns la salut și au 
intrat pe un alt coridor. Pe Natalie o trecu un fior de frig. Alt 
punct de verificare, alt salut. A urmat al treilea punct de 
verificare, unde hârtiile au fost citite de ofițerul de gardă și 
Natalie a trebuit să suporte confruntarea - i se făcuseră 
fotografii când sosise la închisoare. Gardiana se dădu deoparte. 

leșiră într-o curte interioară înconjurată de ziduri înalte. Era 
noapte și ningea. Natalie zări silueta unei mașini. 

— Uite, ia haina mea, spuse căpitanul. Cred că ţi-e frig. 

Erau primele cuvinte blânde pe care le auzea din momentul în 
care intrase aici. 

— Sunt liberă? îngăimă ea. 

— Nu tocmai. 

Bărbatul deschise portiera mașinii și o ajută să urce, apoi se 
așeză la volan, porni motorul și ieși din curte luând-o pe aleea 
întunecată. La capătul aleii era o poartă și, când mașina ajunse 
în pata de lumină a reflectoarelor care o înconjurau, Natalie 
observă că în mașină mai era un bărbat. 

Garda cercetă la lumina unei lanterne hârtiile căpitanului, 
apoi lumină faţa lui Natalie. Raza lanternei lumină pentru o clipă 
pe cel de al treilea ocupant. Soldatul salută încremenit și făcu 
semn să se deschidă poarta. Mașina ieși într-o stradă 
lăturalnică. Imediat fu preluată de o gardă de motociclişti. 

Alergau nebunește pe banda din mijloc, rezervată pentru 
oficialități. În timp ce treceau pe sub stâlpii de iluminare, Natalie 
reuși să distingă chipul celui care o preluase. 

— Unde mă duci? șopti ea. 

— La frigare, răspunse pe un ton rece bătrânul mareșal 
Lapșin. 

Părea neverosimil, dar Natalie știa că „milionarii” violaseră 
Cartierul general KGB, inima securităţii sovietice. Faptul că 
recurseseră la un gest atât de riscant îi confirma că lovitura de 
stat era programată pentru Ziua valentinelor. În același timp 
reprezenta dovada cea mai grăitoare a puterii pe care o aveau. 

— Cum m-aţi scos? Sub ce pretext? 

— Pretext? râse bătrânul. În Uniunea Sovietică noi nu avem 
nevoie de pretexte. Hârtiile deschid toate ușile. Birocraţii sunt 
adevărații conducători, iar noi avem mulţi, mulţi birocraţi de 
partea noastră. 

Acum, când coloana motorizată se îndepărta în viteză de 
centrul Moscovei, mareșalul Lapșin îi puse o întrebare menită 
să-i spulbere și ultima iluzie că ar putea scăpa. 

— Crezi în viaţa de apoi? 

— Mă dor mâinile. Nu mi-aţi putea scoate cătușele? 

— Eu cred în viaţa de apoi. Cred că exact în acest moment 
Vasili ne privește. Poate când va vedea că te dor mâinile își va 
primi și el pedeapsa. De ce a trădat Rusia? 

— Vasili a iubit Rusia, domnule mareșal. El credea că 
dumneavoastră o veţi distruge. 

— Noi nu vrem asta! se răsti Lapșin. 

— Era convins că nu veți reuși. 

— Când ţi-a spus? 

Natalie era furioasă. Reușise să o facă să recunoască că știa 
despre complot. 

— Când? 

— Vara trecută, improviză ea, la iuțeală. Văduvă. Sunt o 
văduvă înspăimântată, își spuse ea. 

— A mărturisit? 

— În termeni foarte vagi. Era îngrijorat în privinţa 
dumneavoastră. 

— Vrei să fii mai exactă? 

— Nu pot. Asta este tot ce mi-a spus. 

— Vom vedea. Bătrânul mareșal o privi îndelung și cu 
duritate. Apoi întoarse capul. Terminase cu ea. 

e 

Elicopterul, deservit de ofițeri superiori, aștepta pe un câmp 
din afara orașului. Scara a fost coborâtă de căpitanul care o 
scosese din închisoarea Lubianka. 

— Păstrează haina, îi spuse el și fugi la mașină; mareșalul 
coborâse geamul, pentru a urmări decolarea. 

Aparatul se ridică. Ofițerii păstrau o tăcere grea, lăsând-o pe 
Natalie să își imagineze ce o aștepta. Căpitanul care îi dăduse 
haina, o privea de parcă îi părea rău de ceea ce avea să i se 
întâmple. Doctorul reușise să-i trimită sufletul spre o zonă a 
suferinţei pe care nu o mai cunoscuse. 

Natalie recunoscu ferma experimentală după linia întunecată 
a râului. Generalul Lapșin o aștepta pe terenul de aterizare. 
Stătea foarte drept, în bătaia vârtejului de aer pe care-l creaseră 
elicele aparatului în coborâre. O ajutară să coboare și o 
împinseră spre el. Nu-i desfăcuseră cătușele și vântul îi sufla 
haina abia aninată pe umeri. Generalul se apropie și i-o încheie 
cu mișcări blânde. 

— Ar fi trebuit să-ţi vezi de afaceri. 

— Așa am făcut. Sunt pe punctul de a încheia o afacere 
spectaculoasă, o companie mixtă sovieto-americană. Mă poți 
ajuta să ajung la Leningrad până mâine dimineaţă? 

Lapșin zâmbi. 

— Frumoasă încercare. 

— Nu înţeleg. De ce m-ai adus aici? 

— Cineva dorește să te cunoască. 

O prinse de braţ, dar în loc să o conducă spre casă, o luă pe 
aleea ce ducea la grajdurile de nurci. La jumătatea drumului 
trecură pe lângă un soldat care mătura zăpada. Natalie simţi 
mirosul specific al nurcilor, adus de vânt. Se înfioră. Parcă le 
auzea agățându-se furioase de plasa cuștilor. 

Lapșin, însă, trecu de grajduri și Natalie avu deodată 
sentimentul că peisajul semăna cu cel de acasă - aerul era 
deosebit, ca acela din preajma unei ape curgătoare. Işi dădu 
seama că se apropiau de râu. Când văzu umbra contorsionată a 
albiei, ca o lamă ce despica albul zăpezii, lui Natalie îi trecu prin 
minte gândul nebunesc că voia să o înece. O altă umbră, 
masivă, se materializă încet în întuneric și sub forma unei 
clădiri. Nu avea ferestre; exista doar o ușă izolată, pe care el o 
deschise. 

O izbi imediat un miros puternic de nurcă. Se trase înapoi. 
Lapşin o târî în interior și închise ușa. Natalie începu să respire 
rapid, agitat; o panică de nedescris punea stăpânire pe ea. 

e 

După vântul tăios de afară i se păru deosebit de cald și 
întuneric. Un altfel de întuneric decât cel de afară, unde zăpada 
arunca reflexe cenușii. O iluminare difuză simula albastrul 
înserării de vară. Pe măsură ce ochii i se obișnuiau, Natalie 
observă că se afla într-o încăpere, plină de cuști cu nurci. Erau 
sute de cuști, așezate pe trei rânduri, de-a lungul pereţilor, 
lăsând între ele doar un culoar îngust, în faţa cuștilor erau 
instalate  jgheaburile pentru apă, mâncare și curățarea 
reziduurilor. 

Când au intrat, animalele s-au oprit. Apoi, încet, încet, au 
început să se miște, ieșind din adăpostul de somn, mirosind să 
vadă dacă a intrat îngrijitorul, agăţându-se cu îndrăzneală de 
plasa de sârmă. Natalie se gândi că așa arătau străzile din 
Manhattan, la lăsarea serii - vibrau în așteptare. 

Lapșin o privea atent. 

— Ce este aici? 

— Un laborator de încrucișare a raselor cu care soțul dumitale 
a reușit să câștige încrederea tatălui meu. 

— Nu înţeleg ce spui. 

— Nurcile se împerechează o dată pe an. Obţinem recolta în 
noiembrie-decembrie. Aici se creează o atmosferă controlată. 
Prin manipularea luminii, sperăm să le păcălim ceasul biologic și 
să se împerecheze de mai multe ori pe an. 

— Ca puii de incubator? O să distrugeți piaţa. 

— Soţul tău privea problema ca un adevărat socialist - mai 
multe nurci, pentru mai mulţi oameni. Nu-ţi face probleme. Au 
încercat și cei mai buni fermieri din America, dar nu au obţinut 
rezultate mai bune ca ale noastre. De fapt, intenţia a fost alta. 
Ceea ce a dorit cu-adevărat Vasili a fost să deconspire mișcarea 
condusă de tatăl meu. 

— Ce legătură are asta cu mine? 

— Vrem să ne dai înregistrarea. 

— Am ars-o. 

— Ce conţinea? 

— Nu am ascultat-o. 

— Ai trecut printr-o mulţime de necazuri numai ca să o 
asculți. Și ai ascultat-o. 

— Numai începutul, recunoscu ea. L-am auzit pe tatăl tău 
vorbind cu un american. Vorbeau despre tine. Atunci mi-am dat 
seama că n-am nevoie de încurcături. Eu fac afaceri. Am o 
companie de condus. Activitatea lui Wallace este de domeniul 
trecutului. El a murit. Eu sunt singură. Să-ţi spun drept, nu-mi 
pasă ce pune la cale tatăl tău, sau tu, sau americanul. Nu doresc 
decât să închei afacerea cu Rusia și să plec acasă. 

Sună grozav, gândi ea. Femeia independentă își hotărăște 
singură soarta. Și Lapşin părea să gândească la fel. Zâmbea 
vag. 

— Boje moi! Cât aș vrea să te cred. 

— Tu ai crede orice femeie frumoasă, se auzi un glas în 
spatele lor. Asta face parte din farmecul tău, Aleksandr, și unul 
din nenumăratele motive pentru care te iubesc. 

e Capitolul 37 


Lui Natalie i se opri respiraţia când femeia ieși din 
semiobscuritate: în fața ei se afla Dina. Mergea ca un manechin 
la o prezentare de modă - pășea punând un picior în faţa 
celuilalt și se ondula languros. Era o imitație aproape comică a 
lui Lauren Bacall, dar generalul Lapşin nu-și putea lua ochii de la 
ea. Era înaltă și suplă, însă fără peruca blondă părea mai 
bătrână. Arăta de cel puţin treizeci de ani. Părul era pieptănat 
altfel decât în cele două fotografii pe care le văzuse Natalie. || 
purta drept, tăiat la lobul urechii. Ochii ei negri, pătrunzători, se 
împlântară în Natalie, iar zâmbetul îi deveni crud. 

— Minti. 

Fără să o privească Natalie se întoarse spre generalul Lapşin. 

— Ea l-a ucis pe soțul meu. Știai asta? 

— Bănuiam. Îmi pare rău pentru suferința ta. Dar a fost 
duşmanul nostru. 

— Unde este înregistrarea? întrebă Dina. 

— Am ars-o. Acum îmi pare rău. Acum aș fi vrut să o am, să 
aflu odată de ce vă este atât de frică. 

Dina zâmbi. 

— Minţi. Nu înghițim noi așa ceva. Avea un ușor accent 
englezesc. Ai ars tu ceva, dar nu firul despre care discutăm. 
Cred că l-ai copiat. Nu am întâlnit niciodată un american care să 
nu poarte cu el aparate și casete. In bagajele tale nu am găsit 
niciun casetofon, dar formularul vamal arată clar că ai adus un 
casetofon. Un Panasonic 111, mini. L-ai pierdut? 

— L-am făcut cadou unei fete din palatul unde se ţin licitaţiile. 

— Unde este copia? 

— N-am făcut nicio copie. Nici măcar n-am ascultat 
înregistrarea. 

— Vino cu mine, Natalie. 

Natalie îl privi pe Lapșin. Acesta îi făcu semn să o urmeze. 

— Va trebui să ne spui. 

— Dar v-am spus! 

— Vino, Natalie! 

Dina o prinse de braţ și o smuci. Cătușele i se strânseră 
dureros pe încheieturile mâinilor. Dina o târî pe culoarul îngust 

dintre două șiruri de cuști și o împinse lângă una, ce se afla la 
nivelul ochilor ei. 

— Privește puţin animalul acesta! 

Natalie se trezi faţă-n faţă cu o femelă. Avea corpul lung, 
puternic, capul mic și ochii fioroși. | se strânse stomacul de 
teamă. Nurca se încordă simţindu-i frica. 

— Ai observat probabil că lumina se stinge treptat, continuă 
Dina. Îngrijitorii simulează căderea nopţii. Animalele se 
pregătesc să-și primească hrana. Sunt flămânde. Și iritate. 
Conductele de apă au îngheţat și nu și-au potolit nici măcar 
setea. Aleksandr, dă-mi te rog o rublă. 

Lapșin scoase portmoneul și îi întinse o bancnotă. Dina o rulă. 

— Privește, Natalie! 

Strecură capătul hârtiei prin plasa de sârmă. Nurca atacă într- 
o fracțiune de secundă, cu ghearele și cu dinţii care sclipeau în 
semiîntuneric. Natalie auzi cum animalul zgâria furios plasa. 
Dina retrase hârtia sfâșiată și i-o arătă lui Natalie. 

— Bineînţeles că este femelă. Știi clișeul. Probabil că pe unii 
masculi de aici i-ai putea scărpina după urechi, dacă te-ai 
strădui. Dar tu nu vrei, nu-i așa? Asta cred și eu. Ţi-e frică de 
ele. Ciudat. Ele mor pentru hainele tale, când ar putea fi 
invers... Natalie, ce era înregistrat pe bandă și unde este copia? 

— Nu am ascultat. Nu am făcut nicio copie. 

— Aleksandr, desfă-i cătușele, scumpule. 

Lapșin se execută fără comentarii. Natalie începu să-și 
maseze încheieturile. Dina o apucă de mână. 

— Ce era înregistrat pe bandă și unde este copia? 

— Nu am ascultat-o și nici n-am copiat-o. 

Cu o mișcare bruscă Dina presă degetele lui Natalie de 
împletitura plasei de sârmă. Nurca atacă fulgerător. Natalie ţipă 
de durere uitându-se la degetul însângerat. Incercă să se 
elibereze, dar Dina o strânse cu o forță nebănuită și îi presă din 
nou mâna pe plasă. Incitată de sângele cald pe care-l mirosise, 
nurca atacă din nou. 

Mâna îi ardea ca focul. Trei degete erau însângerate. Dina o 
eliberă și ea se îndepărtă, clătinându-se. Îi era greață. Se 
învârtea pământul cu ea. 

— Adu-o înapoi, Aleksandr. 

Lapșin o ajunse din urmă și îi blocă drumul. 

— Răspunde-i! îi spuse el. 

— Ajută-mă, îi șopti ea. 

— Îmi pare rău, doamnă Nevski, te joci cu băieţi mari. 

— El nu te poate ajuta, spuse Dina calm. Te-ai așezat singură 
în calea evenimentelor. Te vor mătura. Nu mai poţi rezista. 

— Nu am vrut decât să aflu ce s-a întâmplat cu soțul meu. 

— Pentru foarte mulţi oameni a fost limpede de la bun început 
ce s-a întâmplat cu el. 

— Dar nu era adevărat. 

Dina îi arătă picăturile de sânge care se prelingeau de pe 
mâna ei. 

— Chiar poţi să spui că acum ești mai fericită? Spune-mi unde 
este copia, ori deschid ușa și îţi ţin mâna în cușcă până se 
satură animalul. 

În acel moment, Natalie știu că niciodată nu urâse cum ura 
acum. Ar fi vrut să se arunce asupra Dinei, să o lovească. Dar 
acest lucru era tot atât de imposibil, ca și evadarea din acel loc 
infernal. 

— Spune-ne, insistă și Lapșin. 

— Chiar dacă aș fi făcut o copie ceea ce n-am făcut - după ce 
v-aș spune, tot m-aţi omori. 

Ochii Dinei sclipiră trădându-i intenţia, dar Lapşin îi spuse: 

— Nu-ţi vom face niciun rău. Te mai ţinem puţin aici, după 
care îți vom da drumul. Ai cuvântul meu. 

— Aș prefera cuvântul Dinei. 

— Nicio problemă, interveni Dina. 

— Chiar vrei să te cred? Tu l-ai ucis pe soțul meu. O să mă 
ucizi și pe mine. 

— Dă-mi mâna. 

Natalie se întoarse spre Lapșin. Cei doi erau cu totul diferiţi. 

— Mă tem că orice aș face, tot voi muri. Dacă ţi-a făcut 
plăcere noaptea pe care am petrecut-o împreună, fă-mi te rog o 
ultimă favoare, omoară-mă repede. 

— Poate că te mai gândești. 

Dina se repezi la el, spumegând de furie. 

— Tu nu vezi ce ne-a făcut? A ascuns-o. Noi nu putem 
continua până nu găsim banda. 

Lapșin tresări. 

— Voiam să spun că este posibil ca ea să nu fi făcut o copie. 

— Trebuie să fim siguri de asta! 

Lapșin scoase batista și îi înfășură degetele însângerate. 

— Natalie, noi reprezentăm un imperiu. Tatăl meu, eu, Dina, 
suntem doar trei din miile de oameni. Te-ai așezat în calea 
noastră. Te rog să apreciezi corect situaţia în care te afli. Încerc 
să te fac să înţelegi bine în ce situaţie te-ai băgat. Iți vom 
acorda o oră de gândire. 

Dina încercă să protesteze, apoi renunţă cu un zâmbet supus. 

— Foarte bine, dragul meu. Lapşin deschise ușa. Dina îi șuieră 
în ureche: „Am eu grijă să nu mai vină, când mă voi întoarce.” 

Natalie îl privi insistent pe generalul Lapșin. Acesta, însă, se 
întoarse și ieși. 

e 

Încercă ușa. Era bine încuiată. Se prăbuși pe pământul cald și 
strânse bine batista lui Lapșin pe degetele sfâșiate. 

Dina o va omori. Până ieri, s-ar fi consolat cu gândul că i se va 
alătura lui Wallace, dar acum îl refuza, pentru că nu mai era 
singură. 

În întuneric, nurcile începură să se agite. Natalie asculta 
disperată sunetele înfundate, tipetele, scrâșnetul colților pe 
sârmă. Erau animale de pradă. Se hrăneau noaptea. Spre 
deosebire de alte animale domesticite, nurcile nu-și pierduseră 
instinctele primare agresive. Chiar dacă se afla la a patruzecea 
generaţie în captivitate, nurca eliberată fugea direct spre râu și 
ucidea cu aceeași ferocitate ca și în sălbăticie. 

Natalie se ridică în picioare și se încumetă să intre pe culoarul 
dintre cuști, numărându-le. Făcu un calcul sumar și constată că 
erau mai mult de o mie de animale. Avea o slabă șansă de a 
scăpa, care i se păru mai periculoasă decât Dina. Incercă din 
nou ușa. Nu avea ce ajutor să aștepte, iara nu face nimic nu 
reprezenta o soluţie. Avea de apărat două vieți. 

Natalie deschise încuietoarea unei cuști și se feri. Nurca luă 
poziţia de atac. Unduindu-se ca o reptilă, lungă și suplă, nurca 
se târa spre portita deschisă. Nu se temea de nimic. Animalul 
jeșise pe jumătate din cușcă și adulmeca aerul. O văzu și deveni 
un ghem încordat de mușchi. 

Aproape hipnotizată, Natalie o privi în ochi. Inima îi bătea să-i 
spargă pieptul, abia mai putea respira; singurul lucru care o opri 
să trântească portiţa și să o încuie la loc a fost imaginea Dinei. 

Își smulse privirea de la animal, încercând să se convingă că 
aceste animale nu existau. Deschise o altă ușă. Din nou nurca 
se lipi cu burta de dușumea și se pregăti să sară. Tremurând, 

Natalie mai deschise o cușcă. De data asta animalul sări mai 
repede decât celelalte și se agăţă de haina ei. Natalie ţipă. 
Nurca aluneca încet pe haină, agățându-se mereu de ea. 

Când atinse pământul, o tuli imediat în direcţia colectorului de 
reziduuri. Natalie se întorsese încercând să-și dea seama unde 
dispăruse prima nurcă. N-o văzu. Nici pe a doua. În încăpere se 
lăsase o liniște sinistră. Animalele erau în așteptare. Natalie le 
vedea ochii și, emoţionată, avu impresia că le simte respiraţia. 

(J 

Asta este soluția! gândi Natalie și începu să deschidă toate 
ușile. Cușcă după cușcă. Erau zece rânduri de câte o sută de 
cuști deschise. Când ajunse la două sute, Natalie se opri. Ceva 
nu era în regulă. 

Privind printre rânduri, observă că majoritatea animalelor se 
întorseseră în cuștile lor. Unele chiar o priveau prietenos din ușa 
cuștii. Altele însă dispăruseră. Le simţea doar respiraţia. Uimită, 
Natalie mai verifică un rând. Același lucru. Animalele erau la 
locul lor. 

— Ce faceţi? 

Auzindu-i glasul, multe dintre animale se ascunseră în 
culcușul de somn. 

— leșiţi afară! strigă Natalie. 

Strigătul ei le alungă la adăpost pe toate. Uluită, Natalie se 
lipi de perete, strângându-și la piept mâna rănită. Încet, încet, 
lucrurile reveniră la normal. Nurcile începură să iasă din cuștile 
deschise. Coborau și urcau în voie, după ce inspectau pământul 
încălzit. Natalie își zise că nu mai par atăt de înfricoșătoare, deși 
unduirile de reptilă îi inspirau încă teamă. In clipa următoare 
una din nurcile neeliberate se repezi și o apucă de coadă pe 
alta, care tocmai ieșea din cușcă. 

Animalul rănit se rostogoli până jos, scoțând un țipăt furios și 
atacă o altă nurcă. Cele două animale se luptau cu înverșunare. 
Apoi, brusc, s-au despărțit și au dispărut. Lupta aceasta, însă, le- 
a provocat și pe celelalte. Natalie simţi cum crește tensiunea. 
Parcă era o reacţie în lanţ. Deschise repede și alte cuști, 
adăugând alți combatanți masei informe. 

e 

După ce le-a eliberat pe toate, se retrase după ușă, nu înainte 
de a pune câteva cuști una peste alta, pentru a putea sta pe ele, 
ferită de furnicarul de pe pământ. 

Nurcile se băteau într-o învălmășeală cumplită. Ochii le 
străluceau în întuneric. Zgomotul devenea din ce în ce mai mare 
și era punctat, din când în când, de ţipete ascuţite. Ici și colo, 
câte un animal rănit se retrăgea din luptă, lăsând în urmă alte 
zeci, care se sfâșiau. Pe măsură ce trecea timpul, lupta care se 
dădu-se la început în grup restrâns, explodă într-un adevărat 
infern. 

La picioarele ei era o adevărată bătălie pe viaţă și pe moarte, 
demoni care se sfâșiau, gheare care ajungeau uneori să se 
agate chiar de cizmele ei. Ceva i se prinse în păr, și îi alunecă pe 
spate. Se lipi de perete, acoperindu-și faţa. Ingrozită că vor 
mirosi sângele care-i picura din degete, își ascunse mâna în 
buzunarul larg al hainei militare. 

Deodată lupta încetă. Se auzeau zgomote dinspre ușă. Cheia. 
Lacătul. O mie de perechi de ochi se îndreptară în direcția de 
unde venea zgomotul. 

Dina păși în încăpere și o văzu pe Natalie pe grămada de 
cuști. 

— Este ora mesei. 

Indreptă spre Natalie un pistol mic, cu amortizor, pe care-l 
ținuse ascuns la șold. Din mișcarea precisă, Natalie înțelese cum 
își vor duce la îndeplinire complotul „milionarii”. În timpul unei 
recepții la Consulatul sovietic din New York, sau la Naţiunile 
Unite, Dina Golovnik, om de încredere care organizase turneul 
secretarului general, va ieși din mulţime pentru a da „semnalul 
de schimbare” al mareșalului Lapșin și îl va împușca pe 
Gorbaciov, cu același sânge rece cu care îl lichidase și pe 
Wallace. 

O dată cu Dina, în încăpere intră un val de zăpadă, purtată de 
vânt. 

Natalie simţi aerul proaspăt din apropierea râului. 

e 

Tăcute, nurcile se încordară gata de atac. Dina făcu un pas 
înapoi, simțind că se petrece ceva, dar neînţelegând ce anume. 
Se afla în cadrul ușii când nurcile au atacat. Cele din faţă au 
sărit mai întâi la picioarele ei, dar spaţiul era îngust, iar ele prea 
multe, așa încât au început să se agaţe de poala hainei și să-i 
muște genunchii. Trecând peste acestea, câteva agăţându-se de 
haine, au ajuns la piept și la umeri. Față în faţă cu animalele 

înnebunite, Dina a început să ţipe, retrăgându-se, copleșită de 
sutele de animale furioase. 

Natalie se strecură afară, pe lângă ele. 

Albul imaculat al zăpezii era punctat de umbrele negre ale 
animalelor, care fugeau spre râu. Săgeţi vii, care ţinteau spre 
libertate. Se feri din calea lor. 

Dina urla. Natalie întoarse capul și o văzu în picioare, 
luptându-se cu o nurcă ce se agățase în părul ei. Urla furioasă 
spre Natalie, dar mai ales de durere, pentru că animalele o 
mușcau de față și de mâini. Căzu, reuși să se ridice și din nou fu 
doborâtă de șuvoiul care se revărsa din clădire. Încercând cu 
disperare să scape de ele, Dina alerga mânată de șuvoi, spre 
malul îngheţat al râului, unde nurcile săreau în apă, tăind 
oglinda ușor și lin, ca lama unui cuțit. 

Dina nu reuși să se oprească pe mal. Gheaţa se sfărâmă. 
Trupul i se contorsionă în aer, lipsită de un punct de sprijin, apoi 
plonjă în apa râului. Țipetele ei încetară în momentul în care 
curentul o purtă sub stratul de gheață. 

Natalie ajunse la marginea gheții, simți din nou tăișul dinţilor, 
mirosul animalelor, o auzi pe Dina ţipând, luată de curent și, 
deodată, totul se termină. Domnea o tăcere sinistră. 

Undeva, dintr-un colţ al minţii, care mai raţiona, o voce îi șopti 
că râul e periculos. Gheaţa subţire se sfărâma sub greutatea ei, 
apa îi uda cizmele. Reuși să se agaţe de mal. 

Văzu că se mișcă ceva. Un animal înota în mijlocul râului. 
Natalie se târî pe mal. Frica a fost sentimentul care i-a redat 
rațiunea. Simţea cum gerul îi taie respiraţia. Apa înghețată 
trecuse prin încălțări și îi congela picioarele. Degetele rănite o 
dureau îngrozitor. Durerea ascuţită îi aminti că o mai pândeau și 
alte pericole în această rezervaţie, proprietate a armatei. 

e 

Ninsoarea încetase. 

Perdeaua de nori se spărsese și luna arunca raze argintii pe 
întinderea dezolantă de gheaţă, pe care nu o puteai cuprinde cu 
privirea. Douăzeci de mii de acri de pământ? Cincizeci? Poate 

mai mult. Zăpada albă și lună plină, tot ce trebuia pentru a fi 
găsită. | se păru că aude urletul lupilor, purtat de vuitul tăios. 

Intoarse spatele sălbăticiei și porni spre fermă. Se străduia să 
calce pe urmele propriilor pași. După ce închise ușa clădirii, păși 
pe urmele lăsate de Dina. Se opri cam la cincizeci de pași de 
casa puternic luminată. 

Singura ei speranţă era să găsească un telefon. Cel mai 
potrivit ar fi fost telefonul din apartamentul lui Lapșin. 

Un soldat apăru ca din pământ; zăpada scrâșnea sub cizme. 
Natalie se ascunse sub o streașină. Soldatul trecu pe lângă ea, 
îndreptându-se spre râu. 

Tocmai își aduna tot curajul să intre pe ușa de la verandă, 
când o siluetă trecu prin faţa ei. Cercetă o altă verandă, mai 
îndepărtată. Era cât pe ce să pornească, dar auzi sunetul unui 
fluier, venind dinspre râu. Santinela descoperise lipsa 
animalelor. Imediat se declanșă sirena de alarmă care scoase 
soldații din casă și din clădirile anexă. Oamenii se adunară pe o 
alee. Se auzi și un motor de mașină. La volan era generalul 
Lapșin. Câţiva porniră în urma mașinii și, deodată, toată casa fu 
cuprinsă de liniște. 

Natalie fugi pe verandă. 

Se aștepta, din moment în moment, să o someze cineva, dar 
reuși să intre în casă nevăzută de nimeni; se trezi în salonul 
unde venise cu Lapșin după petrecerea de la Kremlin. Porni 
hotărâtă spre scară, dar în capătul acesteia apăru o umbră. 
Natalie se retrase în prima încăpere. Era cea cu colecţia de 
arme. Lăsă ușa întredeschisă și privi. Lângă ea se afla un dulap 
de arme cu ușile deschise și înţelese că ce-l ce cobora acum 
scara venea după o armă. Căută în grabă o scăpare - se 
ascunse după un fotoliu. 

Nadia, micuța bucătăreasă, se apropie grăbită de dulapul cu 
arme, alese un pistol, fixă încărcătorul și plecă în grabă. Natalie 
ieși din cameră, cercetă cu privirea holul și, constatând că este 
liber, începu să urce scara. 

e 

Pernele de pe patul generalului Lapşin împrăștiau parfumul de 
Madame Rochas, parfumul Dinei. Deasupra patului se afla o 
oglindă, așezată astfel încât să-i reflecte pe ocupanţii patului. În 
această oglindă, Natalie văzu o femeie înspăimântată, care 
strângea cu o mână osoasă receptorul. Formă centrala. 

Telefonul sună. Natalie numără apelurile. Zece. Douăzeci. 
Treizeci. 

Afară se auzeau zgomotele mașinilor, strigătele gradaţilor și 
zumzetul săniilor cu motor. Întunericul era străpuns de razele 
lanternelor. Elicopterul pornise. 

Singura ei speranţă era telefonul. Nu, nu putea să cheme pe 
nimeni din rețeaua lui Wallace. Dintre cei pe care îi descoperise 
ea, Starkov era implicat probabil într-un joc periculos cu 
Kiricenko; Fiodor Șelpin i-a închis telefonul în nas; bătrânul lulian 
s-a sinucis; Liuba murise; Elena se ascundea; iar Vera o trădase. 

În sfârșit, centralista se trezi și răspunse somnoroasă. Îi aminti 
că nu se află la Moscova, ci într-un sat cu echipament telefonic 
foarte vechi, „Doamnele” care vizitau ferma generalului, aveau 
tupeu să pretindă legătura cu Leningradul în câteva secunde. 

73, codul lui Vladimir Rostov, făcu și de data aceasta o mică 
minune. Din momentul în care a rostit codul, totul s-a schimbat; 
auzi numai „sigur, tovarășă”, „imediat tovarășă”, promiţându-i- 
se legătura cu ministrul imediat ce aparatura învechită o 
permitea. 

Natalie, care din moment în moment se aștepta să vadă 
soldaţii dând buzna în cameră, se resemnă să aștepte. Era prea 
devreme pentru a-l găsi la serviciu, doar dacă nu cumva era la 
ferma lui sau acasă, cu soția. In cele din urmă, centralista îl găsi 
la ferma lui. Natalie avu impresia că vorbea relativ prietenos, 
deși lângă el se auzeau șoaptele unei alte persoane. 

— Semnăm afacerea? 

— Doamnă Nevski, este îngrozitor de târziu, sau devreme, sau 
cum vreți dumneavoastră, pentru afaceri. Afară e încă noapte. 

— În cazul în care suntem întrerupţi, vă rog să notaţi acest 
număr de telefon. Mă aflu la ferma generalului Lapșin, o sută de 
mile nord de Moscova. 

— Generalul Lapșin? 

— Eroul. Dacă suntem întrerupţi, te rog să mă suni imediat și 
să ceri insistent să vorbeşti cu mine. E în regulă? li dădu 
numărul și îl rugă să repete. 

— Dar ce se întâmplă? Despre ce-i vorba? întrebă Rostov 
alarmat. 

— Afaceri, nu? spuse ea, încercând să întindă firul telefonului 
pentru a putea pune un scaun în ușă. Ai fost mulţumit de 
oamenii mei? 

— Păi, am încercat să mergem mai departe fără tine, după ce 
ni s-a spus că l-ai însoțit pe domnul Margulies la spitalul Kremlin- 
ului, înţeleaptă hotărâre. Acolo sunt doctori foarte buni. Înţeleg 
că se simte bine. 

— Sper. 

Slavă Domnului că Leo trăia. 

— Cum merg tratativele? 

— Păi... oamenii dumitale au făcut o prezentare 
impresionantă. Dar este greu de crezut că-și vor respecta 
asemenea promisiuni. 

Nu, nu mă simt în stare, gândi ea, prăbușindu-se între perne. 
Nu voi reuși. Dar realitatea crudă era că nu îl va putea 
determina pe Rostov să o salveze decât în cazul în care semnau 
contractul. Dacă Rostov nu avea nevoie de ea la conferinţa de 
presa de astăzi, nu-l interesa nici unde este și nici cum va 
ajunge la Leningrad. De fapt, acum își negocia propria viaţă. 

— Ești tare... sovietic, Vladimir. 

— Nu sunt! Și oamenii dumitale au fost suspicioși. 

Ori era foarte furios, ori juca foarte bine teatru. 

— N-are rost să complicăm lucrurile, spuse ea. Doar nu sunt 
discuţii despre dezarmarea nucleară. Ce nu au lămurit oamenii 
mei? Spune-mi și lămuresc eu imediat. Conferinţa de presă este 
peste douăsprezece ore. 

— Oamenii tăi se tot plâng că nu le dăm asigurări. Avocata 
este îngrijorată că nu are pe cine da în judecată. Blănării se tem 
că KGB-ul n-o să-i lase să plece acasă. Fratele tău îmi cere 
garanţii pe care nu ar îndrăzni să le pretindă unui capitalist. 

— Nu-ţi face probleme. Americanii sunt avocaţi înnăscuţi. Așa 
ne este firea. Eu voi accepta asigurările date de tine așa cum 
sunt ele stipulate în contract. 

— Chiar așa? 

— Da. 

— Dar cum poţi face asta? 

— Eu sunt șefa. Acum, care sunt problemele tale? 

— Nu putem face contracte astăzi. Și, chiar dacă am putea, 
nu avem nicio posibilitate să obținem fonduri în termen atât de 
scurt. 

— Mă voi mulţumi cu o scrisoare de garanție. 

— Poate că așa putem face ceva. Poate. 

— Vladimir, nu intenţionez să bat câmpii. Știi al naibii de bine 
că poţi salva Cotillon anunțând încheierea tranzacţiei astăzi 
după-amiază. Altfel, eu trebuie să renunţ la afaceri, iar tu nu 
mai ești partener. 

— Împărțim profitul șaizeci și patruzeci? 

Deci asta era. O adusese în stadiul de neputinţă totală și știa 
că acum orice contract era mai bun decât nimic. 

— Vladimir, mă jigneşti. Am căzut de acord - cincizeci și unu 
la patruzeci și nouă? 

— Cincizeci și unu la patruzeci și nouă vara viitoare. Șaizeci la 
patruzeci, astăzi. 

Ce rost avea să mai comenteze? gândi Natalie. Rostov știa 
foarte bine că realizarea acestei companii mixte însemna pentru 
ea cârligul cu care se ancora în capitalul american de investiţii. 
Dar mai făcu o încercare. 

— Cincizeci și cinci la patruzeci și cinci, altfel voi fi obligată să 
încep negocieri cu alții. 

— S-a făcut, acceptă Rostov. 

Natalie se prăbuși pe pat. 

— Mai este o problemă, Vladimir. 

— Nicio problemă, altfel nu mai facem conferinţa de presă. 

— Transportul. 

— Nu înțeleg. 

— Trebuie să ajung la Leningrad. 

Urmă o tăcere prelungită. Într-un târziu, Rostov o întrebă: 

— Pot să știu și eu de ce nu te aduce generalul? 

— Să-ţi spun drept, am avut o noapte cumplită. Omul doarme, 
iar eu sunt legată de mâini și de picioare. Trebuie să ai tu vreun 
avion la îndemână, nu? 

— AȘ putea vorbi cu generalul? 

— Acum câteva minute nici nu știa cum îl cheamă. Dacă 
insiști, am să încerc... 

— Nu, nu, e în regulă. Spune-mi... 

Scaunul pe care îl sprijinise în ușă zbură până în mijlocul 
dormitorului. Natalie se lipi de tăblia patului. 

— O secundă, domnule ministru Rostov, generalul Lapșin 
tocmai a intrat în cameră. 

(J 
Lapşin scoase pistolul cu o mişcare rapidă. 
— Închide telefonul. Închide-l! 

— Prea târziu, Aleksandr. Știu că vrei să mai rămân, dar 
ministrul Rostov îmi trimite deja elicopterul... Nu-i așa, Vladimir? 
... Ah, un elicopter al Asociaţiei negustorilor de blănuri! Vezi tu, 
dacă nu apar la conferinţa de presă din Leningrad, domnul 
ministru o să fie tare supărat pe mine. 

Dina ar fi împușcat-o și s-ar fi gândit la consecințe mai târziu. 
Se ruga în gând ca Lapșin să nu procedeze la fel. Intre ei exista 
o legătură, e adevărat, firavă. El o cunoștea, datorită serii 
petrecute împreună. Știa că și ea îl cunoaște într-o oarecare 
măsură. Să fie asta suficient pentru a-l convinge? 

El se apropie de ea, cu pistolul într-o mână și cu cealaltă 
întinsă spre telefon. 

— Închide-l 

Ea acoperi receptorul și minţi: 

— Nu mă interesează ce faci tu și tatăl tău. Nu vreau decât să 
închei afacerea cu Rostov și să plec acasă. 

— Cum îţi imaginezi că te cred? Știu că ai înregistrarea. Știu 
că o vei folosi. 

— Nu pot folosi o înregistrare pe care nu o am, minţi ea din 
nou. Dacă nu ai încredere în mine, gândește-te ce i-aș fi putut 
spune lui Valeri Kiricenko. 

— Ce? 

— Că tu o trimiteai pe Dina să se culce cu el. 

Lapșin o privi cu gura căscată. 

— Ce spui? 

— Cum, nu știai? 

Se albise la faţă și Natalie realiză că el habar n-avea de relaţia 
Dinei, în acel moment, dar probabil că tatăl lui știa. Lapșin 
clătină din cap și zâmbi amar. 

— Pentru cauză?... apoi o privi uimit. De ce nu i-ai spus? 
Probabil că te-ai fi răzbunat dacă îi spuneai. 

— Soțul meu a murit încercând să oprească un război civil în 
Rusia, nu să pornească unul. 

— De ce crezi că KGB-ul te va lăsa să pleci din Rusia? 

— Glasnost. Nici măcar Kiricenko nu va risca un alt fiasco 
Daniloff, exact la începutul turneului secretarului general. 

Lapșin lăsă pistolul, dar expresia de pe chipul lui se întunecă. 

— Cu înregistrarea aceea oricum nu m-ai fi putut opri, spuse 
el mohorât. 

Natalie îl crezu. Dar dacă Wallace avea dreptate, înregistrarea 
l-ar fi putut opri pe bătrânul mareșal Lapşin. El ar fi putut opri 
complotul. Acum, când Dina nu mai trăia, pentru că ea îl inspira 
pe ambivalentul general, tatăl lui devenise adevăratul șef al 
„Milionarilor”. 

Dacă Natalie mai avea nevoie și de alte dovezi ale influentei 
de care s-a bucurat Wallace în Rusia timp de patruzeci de ani, le 
putea descoperi în agitația care se crease în marele hol de 
primire al Palatului blănurilor. O duzină de persoane oficiale, 
radiind de mulţumire, i-au ieșit în întâmpinare să o salute și să o 
felicite pentru compania Djoint Venchur al cărei contract se 
semna în acel moment. 

Natalie se așeză între Ivan Starkov și Lynn Brown, epuizată de 
sesiunea maraton de negocieri cu Rostov - pe care îl numea, cu 
năduf, tovarășul încuiat. Și Natalie era obosită, dar își revenea 
încet, încet. Dormise în elicopter și mintea i se limpezise puţin. 
Baia pe care o făcuse a înviorat-o, dar nu-i alinase durerile. 
După ce și-a dezinfectat cu votcă rănile de la degete, și-a lăcuit 
unghiile cu roșu aprins pentru a-și ascunde rănile. Avea foarte 
multă treabă în ziua aceea și, pentru moment, a fost bucuroasă 
să o lase pe Diana Darbee în centrul atenţiei. Mai erau încă 
multe lucruri pe care trebuia să le facă fără Wallace, dar lumina 
reflectoarelor nu se număra printre ele. „Numește oamenii”, 
gândi ea zâmbind - Diana era perfectă pentru așa ceva. 

Actriţa se înfășurase în blănuri de râs, fără alte haine 
dedesubt. Leo Margulies - care urmărea evenimentul la 
televizorul din camera lui de spital - scrâșnea probabil din dinţi, 
furios că i se strică blănurile, dar bizarul costum al Dianei a fost 
ideea ei și nimeni nu a putut face nimic. 

Ministrul Rostov se apropie de ei. Părul îi strălucea în lumina 
reflectoarelor. Preţiosul lui Rolex de aur, observă Natalie, era 
discret ascuns sub manșeta cămășii franțuzești, probabil în 
semn de respect față de secretarul general care, după cum se 
auzise, promisese că se va opri la Leningrad. 

Holul Palatului blănurilor era plin până la refuz. 

Sovieticii umpleau aproape toată sala - aduseseră studenţi de 
la facultățile de comerț, chipuri proaspete de tineri care priveau 
uimiţi în jurul lor. Din primul rând, reprezentanţii fabricii de 
căciuli de blană din Leningrad priveau mieros spre Natalie și 
echipa ei. 

Pete Kastoria, șeful de atelier, discuta aprins cu directorul 
fabricii de căciuli. În apropiere, Alex Moschos își dezbrăcase 
propria jachetă de nurcă, o așezase pe masă și îi desfăcea rapid 
căptușeala pentru a arăta unui trio de ruși uluiţi cum se cos 
bucăţile de blană între ele. Bătrânul Irving, reamintindu-și limba 
pe care nu o mai vorbise din copilărie, devenise translator ad- 
hoc. 

— Calitate, repeta el întruna, arătând spre jacheta lui Alex și 
spre Natalie. 

Rostov bătu în masă cu ciocănelul folosit la licitaţii. Lynn se 
trezi speriată. 

— Nici acum nu știu ce i-ai spus la telefon tovarășului încuiat, 
dar eu personal aș fi preferat să negociez mașina de produs 
prezervative a școlii parohiale, cu Cardinalul O'Connor, spuse 
Lynn căscând. 

Rostov mai lovi o dată cu ciocănelul, îl aruncă alături și se 
lansă într-un discurs, prezicând un mare viitor pentru 
colaborarea economică mixtă Est-Vest. Apoi o chemă și pe 
Natalie la microfon. 

În timp ce blitz-urile sclipeau, ea și Rostov și-au pus 
semnătura pe un document, pe care birocraţii precauţi l-au 
intitulat - „Acord preliminar pentru a implementa o întreprindere 
mixtă între compania sovietică FURMAK și Natalie Stuart Nevski, 
în scopul de a dezvolta o industrie de blănuri sovietică”. Fratele 
ei a luptat cu rușii până la ultimul cuvânt, explicându-i lui 
Natalie că, în acest moment, oricine ar încerca să se opună 
înţelegerii s-ar trezi pus în situaţia delicată a omului care nu 
dorește o industrie de blănuri sovietică. 

— Felicitări, comentă acru bătrânul Starkov când ea își reluă 
locul lângă el. Dacă înţeleg bine ce se petrece pe Wall Street, 
viitorul dumitale este asigurat. 

— Cuvântul „preliminar” mă va costa două procente din 
profit. 

Starkov era cocoșat din cauza oboselii acumulate după două 
zile de întrevederi cu Kiricenko, urmate de o vizită de patru ore 

a lui Gorbaciov la Institutul american care, povestea el, a fost la 
fel de insistent ca și ofițerul KGB. Natalie îl văzu pe Kiricenko în 
aglomeraţia din sală dar, dată fiind prezenţa presei 
internaţionale în așteptarea începerii călătoriei lui Gorbaciov, 
Natalie știa că va putea părăsi Uniunea Sovietică fără probleme. 

În acel moment, Mike intră în sală, îl salută prietenos pe 
Kiricenko - deși habar nu avea cine este - și îi făcu un semn lui 
Natalie, confirmându-i că blănurile cumpărate trecuseră cu bine 
prin vama sovietică. 

A urmat un moment de confuzie după semnarea 
documentelor și o parte din reporteri au început să plece. 
Deodată, câteva zeci de bărbaţi, îmbrăcaţi în costume și 
purtând ochelari pătrunseră în sală. Câteva secunde mai târziu 
Gorbaciov, în persoană, intra în sala de licitaţie, numai zâmbete, 
strângând mâini și declanșând blitz-urile. 

Natalie îl văzu pe Artie de la People blocat între doi oameni de 
gardă și pe Diana Darbee, strecurându-se ca un șarpe printre 
bărbaţi, apropiindu-se de Gorbaciov și sărutându-l pe obraz, 
declanșând încă o ploaie de blitz-uri și reflectoare. 

— Cred, spuse Ivan Starkov, că în acest moment tocmai ţi-ai 
recăpătat cele două procente din profit. 

— ÎI poţi anunţa pe mareșalul Lapşin să vină la aeroport? șopti 
Natalie. 

— Va refuza să te întâlnească într-un loc public. 

Natalie numi un alt loc și Starkov promise că va încerca. 

[] 

Atmosfera din sala de jocuri mecanice era îmbâcsită de fum 
de țigară și foarte zgomotoasă. Un tânăr cu părul verde, legat la 
spate într-o codiţă tocmai deschidea focul asupra unui cârd de 
rațe, când mareșalul Lapşin intră însoţit de Starkov. 

Lapșin era civil și arata ca un om de afaceri. Pe cap purta o 
pălărie pe care și-o scoase în timp ce se apropia de masa 
murdară, din lemn, la care Natalie se așezase, având în faţă trei 
ceșcuțe de ceai. Gestul politicos se datora obișnuinţei. Ochii îi 
erau reci și, încă o dată, Natalie își dădu seama că avea în faţă 
chipul unui om pe care nu-l va putea descifra niciodată. 

— Na zdorovii, îl salută ea. 

— Ce dorești? întrebă mareșalul rămânând în picioare. 

— Înregistrarea făcută de Vasili este în siguranţă, la New York. 
Reprezintă dovada de necontestat că dumneata complotezi 

împotriva guvernului. Mai mult, dovedește că ai complotat 
împreună cu un străin. 

Lapșin făcu un semn din cap spre stradă, dincolo de fereastra 
murdară. 

— La semnalul meu, patru oameni vor intra imediat aici și te 
vor împușca fără să clipească. 

— O oră mai târziu, copiile înregistrării lui Vasili vor fi predate 
Ambasadei sovietice de la Washington, delegaţiei sovietice la 
Naţiunile Unite și mass-mediei, asta pentru cazul în care ai reuși 
să penetrezi cercurile ambasadei. 

— Ar trebui să fiu înspăimântat? întrebă el rar. 

Natalie observă mașina neagră, parcată pe Liteini Prospekt. 

— Nu, pentru dumneata, mareșale Lapşin. Pentru țara 
dumitale, pe care Vasili a cunoscut-o atât de bine. 

— Mda? 

— Dumneata ești un patriot de modă veche. Oprește lovitura 
de stat, mareșale Lapşin. Oprește-o acum! Scoate-ţi oamenii 
infiltraţi în ministere și armată. 

— Vasili a greșit. Am făcut ceea ce am făcut în egală măsură 
pentru fiul meu și pentru ţara mea. Sunt în stare să provoc 
haosul, pentru fiul meu. Secretarul general este deja în avion. 
Nu trebuie decât să ridic un receptor și planul va fi devansat. 

— Eu mă îndoiesc că-l poţi ucide în timp ce este în zbor. Și, 
dacă nu îl ucizi, el se va întoarce. 

— Nu am vrut niciodată să îl ucidem. 

— Și atunci, ce rol avea Dina Golovkin? 

La început, Lapșin nu îi răspunse și Natalie se gândi că a 
punctat. Apoi văzu că el privește spre mașina Ceaika din stradă. 

— Sunt în stare să mă lupt cu tine, spuse el. Va fi o luptă 
sângeroasă - mâinile tale vor fi pline de sânge - dar eu voi 
câștiga această luptă pentru fiul meu. 

Natalie scoase ultimul as din mânecă. 

— Dar el nu o vrea. 

Mareșalul îi evită privirea. Ochii lui se opriră pe tinerii care se 
jucau la aparatele de jocuri mecanice. 

— Țara mea... 

— Fiul tău nu o vrea, repetă Natalie. Și tu știi asta. Acesta era 
rolul Dinei, nu-i așa? Să-l împingă pe Aleksandr spre poziția de 
șef. Nu el este „tătucul”, ci dumneata. Dar dumneata ești prea 
bătrân să mai câştigi un război civil, cu atât mai mult o ţară. 

Viktor Lapșin ridică un deget spre mașina din stradă și Natalie 
se gândi că este un om mort. Apoi, văzu cum umerii bătrânului 
se lasă și mâna îi cade pe lângă corp. 

— De ce faci asta? Numai pentru Vasili? 

Ea găsi răspunsul potrivit, răspunsul care îl va convinge să 
renunţe. 

— Da. Pentru Vasili. 


e Capitolul 40 


FINNAIR a fost avionul preferat de blănării din New York după 
încheierea licitaţiei. Natalie luă AIR FRANCE pentru a-l schimba 
apoi cu un Concorde, de la Paris. Viteza de deplasare era totul. 
Cu cât ajungea mai repede acasă, cu atât mai repede prezenta 
personal afacerea încheiată cu sovieticii în faţa creditorilor și a 
consiliului de conducere. Diana Darbee i s-a alăturat etalându-și 
celebritatea pentru a obţine locuri la clasa întâi, în ultimul 
moment. 

Călătorii, în cea mai mare parte francezi, ce se întorceau 
acasă din diverse misiuni în Uniunea Sovietică, alcătuiau o 
mulțime sumbră și obosită. Ultimele proceduri de îmbarcare, 
ultimele apeluri și decolarea nu au reușit să le înlăture 
mohoreala. Natalie fremăta. Avea motive de bucurie, iar 
spumoasa Diana era persoana potrivită pentru a-ţi împărți 
satisfacțiile. Cel puţin câteva dintre ele. 

— Ghicești ce? 

— Ce, steluțo? 

Actriţa începuse să-i spună star, de la conferinţa de presă. 

— Sunt însărcinată. 

— Nu mi-am dat seama că ai un amant... 

— Diana? 

— Wallace? Chiar el? 

— Am făcut-o în ziua în care... știi, când a fost îm... omorât. 

— Este extraordinar. ÎI simțeai în tine. Îmi amintesc că mi-ai 
spus. Dumnezeule, este extraordinar. 

— Mulţumesc. 

— Cum o să-i spui? 

— Vasili, dacă este băiat. 

— Ce, vrei să-i faci necazuri când merge la joacă? 

— Dacă o să-i spun Wallace, ceilalţi îi vor spune Wally. Și mie 
nu-mi place Wally. 

— Ce-ar fi să-l numești Greg, după verișorul ăla frumos? 

Natalie ezita. 

— Sau Mike, ca pe fratele tău. E un nume potrivit pentru un 
copil. Până la urmă s-au hotărât că îl vor numi Vasili Michael 
Stuart Nevski. 

— Și Diana, dacă este fetiță, spuse Diana. După nașa ei. 

— Naşa ei? 

— Păi cum altfel? Uite ce e, când o tânără actriță merge la 
probe, trebuie să aibă întotdeauna un subiect interesant despre 
care să discute cu actorii din distribuție. Cum ar fi: „Bună, eu 
sunt Diana Nevski. Am fost botezată de celebra Diana Darbee.” 
Îți garantez că nimeni nu o va uita pe fina Dianei Darbee. 

— Cred că nu mi-am dat seama până acum că o să devină 
actriță. 

— Dacă va avea personalitatea lui Wallace și fața ta, va fi 
actriță... Dacă se întâmplă invers, numai Dumnezeu știe. Oricum 
ar fi, noi două avem responsabilități față de acest copil. Ceea ce 
mă aduce la o veste nu tocmai plăcută. 

— Care? întrebă Natalie așteptându-se la o glumă. 

— Ştii, când mi-am vândut prima dată numele, Wallace m-a 
învățat că afacerile se destramă, de obicei, după acordul inițial. 

— Tu vorbeşti serios? 

— Îmi pare rău, dar trebuie să știi că Al Silverman și Jefferson 
Jervis i-au telefonat tovarăşului Rostov noaptea trecută. 

— Ce-ai spus? 

Al Silverman era în consiliul de conducere. 

— Da, prima mişcare ca să-ți distrugă afacerea. Jervis a 
format un sindicat al creditorilor tăi. Punctul nevralgic a fost că 
organizarea de care dispune Cotillon nu va fi în stare să 
îndeplinească cerințele unei companii mixte. 

Natalie se scufundă în scaun. 

— Nu prea și-au pierdut timpul, nu? 

— La ce te aşteptai? Acum, când contractul tău a devenit 
public, toți cei care au un lanț de magazine sau măcar un unchi 
în comerțul cu blănuri se înghesuie să prindă o bucăţică. 

— Trebuia să-mi imaginez. 

— Ai fost puţin cam absentă, recunoscu Diana. De parcă te-ar 
fi preocupat altceva. Am crezut că este din cauza lui Wallace, 

dar poate că sarcina să fie de vină. Oricum, Rostov a reacţionat 
cu răceală. Nu a închis nicio portiţă, nici nu a distrus punţile de 
legătură, încă nu este legat de nimeni... Nici chiar de tine. 

— la stai puţin. De unde știi tu cine l-a sunat pe Rostov? 

— Să spunem că îţi eram datoare cu una. 

— Cu una? 

— Ei, cu mai multe. Diana strâmbă din nas, apoi toată fața ei 
se topi într-un zâmbet mulțumit. 

— Despre ce naiba vorbești? Îmi scapă mie ceva? 

— Ţi-a scăpat șansa pe care ai avut-o cu Rostov. Asta ţi-o 
spun cu siguranţă. Sau poate că mi-a făcut mie o înscenare. 

Lui Natalie îi trecu prin minte că Diana se afla lângă Rostov 
noaptea trecută când ea a sunat de la ferma generalului Lapșin. 

— Eu știam că te place, dar sper că nu ţi-a trecut prin minte 
că aș fi vrut să te culci cu el de dragul meu. 

— Niet problema - toţi rușii sunt ca el? 

— De unde să știu eu? 

— Tipul este... atât de blând - atât de... 

— Răbdător? 

— Da, da! 

În acel moment pilotul făcu un scurt anunţ în franceză. Toţi 
pasagerii începură să aplaude și i se păru că aude un oftat 
colectiv de ușurare. 

— Ce-a spus? întrebă Diana. 

— Tocmai am ieșit din spaţiul aerian sovietic. 

Toate chipurile  mohorâte ale francezilor, deveniseră 
zâmbitoare. Între ei se  înfiripară conversații animate. 
Insoţitoarele de zbor aduceau tăvi, se desfăceau șampanii și 
peste tot mirosea a brânză și pate. Una din însoţitoare se 
apropie de Diana cu o sticlă înfășurată într-un șervet alb. 

— Ce-i asta? 

— Șampanie, domnişoară. 

— Fără alcool. Și spune-le tipilor de colo să stingă ţigările. 
Avem o femeie însărcinată aici... Hei, nu ţi-e bine, Steluţo? 

Diana o surprinse privind în gol. 

— Ba da. Gândeam. 

— Gândeşte repede. Cred că mai ai cam două zile să spulberi 
ezitările rușilor. 

— Voi avea un sfârșit de săptămână foarte aglomerat, 
recunoscu Natalie. 

— N-ai timp să fii aglomerată. Trebuie să gândești. 
e 

Dimineaţa de luni o găsi pe Natalie vorbind în faţa 
acţionarilor, a creditorilor și a Consiliului de conducere. Sala era 
plină. Veniseră toţi. Spre dezamăgirea ei, și Jefferson Jervis, care 
o asculta cu bărbia sprijinită în pumn, privind-o ciudat. Faptul că 
oamenii au venit putea fi apreciat ca o victorie. Dar Natalie nu 
se amăgea că acest lucru este suficient pentru a obţine 
controlul. 

Când termină de făcut prezentarea înțelegerii cu rușii, Jervis 
se ridică în picioare, deșirându-și corpul osos asemenea unui 
șarpe. 

— Vorbind în numele partenerilor mei, doamnă Nevski, te 
felicit pentru acţiunea dumitale strălucită, dar, din punctul 
nostru de vedere, Cotillon este exact acolo unde se afla și acum 
trei luni. Cine va conduce compania? Cine va lucra hainele? 

În loc să-i răspundă, Natalie privi îndelung spre sindicatul 
creditorilor ridicat împotriva ei de Jervis, spre sindicatul creat de 
Mike și Bill Malcom, spre acţionarii ei, dintre care unii erau de 
partea lui Jervis. Încercă să le dea un nume, dar nu văzu decât 
șiruri de chipuri care o priveau nerăbdătoare - frunţi încreţite de 
consternare, ochi îngrijoraţi, teamă și o dorință arzătoare de a 
evita eventualele probleme. Existau și două excepţii - Jervis, 
care voia să o înlăture pentru că i-a oprit pe „milionari” și Mike, 
care îi zâmbea încurajator. 

Bill Malcom se ridică în picioare, traversă camera și se așeză 
ostentativ pe scaunul lui Wallace. 

— Ascultă, îi șopti el, ia banii și fugi. Eu îţi voi negocia un 
contract de management de o să danseze dracii. Pot folosi 
ocazia să capăt experiență managerială și să învăţ câte ceva 
despre hainele de blană. Dacă peste doi ani ai să fii nefericită, 
te voi susține financiar la un alt proiect. 

— Nu numai că îţi este teamă să riști pentru mine, spuse ea 
încet. Ai găsit și o scuză ca să-mi ceri garanţii. Și nu numai tu, 
Bill. Voi toţi. 

— Ce spui, Natalie? strigă Jervis de la capătul mesei. Nu te 
auzim. 

De data aceasta ea se ridică în picioare. 

— Spun că m-am săturat să îmi cer scuze. Spun că am obosit 
să aud că nu mă pricep la blănuri. Spun că nu sunt o intrusă. 

Câţiva se uitau la ea cu gura căscată, alții schimbau priviri 
enervate. 

— Spun că desfacerea, așa cum a fost lanţul de francizări 
organizat de mine și Wallace, și publicitatea - cum este 
campania pe care am creat-o pentru Diana - sunt viitorul 
comertului cu blănuri. Spun că acest comerț cu blănuri devine o 
afacere modernă. Spun că m-am săturat să aud că nu am 
experienţă. Nu trebuie să știu să cos o haină de blană. Pentru 
asta angajez lucrători. 

Privi insistent de-a lungul mesei peste care se lăsase o tăcere 
care o mulțumi. Câţiva comercianţi aruncau priviri furișe, dar cei 
mai mulţi își priveau degetele. Natalie iubea această liniște. 
Semăna cu un vot de aprobare pentru ceea ce făcuse. | se păru 
că aude aplauze din atelierul de dedesubt, dar puteau fi foarte 
bine mașinile de cusut. 

Jefferson Jervis rupse vraja. 

— Spune asta creditorilor tăi. 

Natalie își mută privirea de la Jervis spre interfon. 

— Joannie, mai avem speaker-phonul lui Wallace? Te rog să ÎI 
aduci aici. 

Așteptă în liniște, până când Joannie aduse cutia neagră și 
conectă mufa la telefon. Natalie formă un număr. Două apeluri. 
Apoi: 

— Eduard R. Mayall Capital, o auzi pe secretara lui Eddie. 

— Cu domnul Mayall, te rog. Sunt Natalie Stuart Nevski. Îi 
aruncă un zâmbet lui Jervis, care bătea cu degetele în masă, 
afectând un aer de mare plictiseală. 

Speaker-phonul era un instrument micut și atrăgător pe care 
Wallace îl descoperise într-un catalog tehnic. Prelua și amplifica 
orice convorbire telefonică limpede și clar, ca un aparat stereo. 
Eddie Mayall vorbi exact cum spunea Wallace - ca un pluton 
care mărșăluia pe pietriș. 

— Bine ai venit acasă, Natalie. Felicitări pentru introducerea 
capitalismului în mase. 

— Sper să am și ceva de vânzare. 

— Ce vrei să spui? 

— Vreau ca tu să reorganizezi Cotillon Furs. Jervis o privi tăios. 
Organizează un holding pentru a-mi plăti creditorii și cumpără- 
mi acțiunile la paritate pe piață. 

— Scumpo, eu îţi garantez un împrumut în timp record, ca să-l 
foloseşti drept capital iniţial și să-ţi susţii compania mixtă, 
numai dacă ești de acord să te urci în pat cu nespălații. 

— Înţeleg că asta înseamnă să devin companie publică. 

— Imediat. 

— Am spus că am înţeles. Te rog să te ocupi de acest lucru. 

Eddie îi va da cu împrumut banii de care avea nevoie, până 
când el va organiza acţiunile pe Wall Street, acolo unde va 
începe prima ei ofertă publică. 

— Ce te-a făcut să te răzgândești? 

— Nu îmi place, dar prefer să conduc o companie publică, 
decât să pierd una privată. Mai ai și alte întrebări? 

— Una. Cum se face de nu l-ai blagoslovit pe Bill Malcom cu 
această mană cerească? 

— Persoana care mă va ajuta va intra în luptă cu Jefferson 


Jervis. 
— Aha! 
— Te mai interesează oferta? 
Eddie chicoti. 


— Am eu un ac sau două, în dosarele mele, pentru Jervis. În 
fața biroului meu se află un catarg pe care îl invit să-l urce, dacă 
asta vrea. 

Natalie opri aparatul și se rezemă de spătarul scaunului... 
Fratele ei zâmbea. Buzele subţiri ale lui Jervis se strângeau într- 
o dungă furioasă. Ceilalţi priveau uimiţi. 

— Ce înseamnă asta? întrebă prietenul lui Wallace, Al 
Silverman, care îl susținea pe Jervis. 

— Inseamnă cu eu voi controla cincizeci și unu de procente 
dintr-o nouă companie. Toţi cei care doresc să-și transforme 
acțiunile Cotillon sunt liberi să o facă. Joannie, trimite-i un fax de 
confirmare lui Eddie. Spune-i că noul holding se va numi NSN. 

— Ce înseamnă NSN? 

— Natalie Stuart Nevski. 

— Domnule Jervis, strigă Silverman, poate că te interesează 
să-mi cumperi partea mea de acţiuni cu ceva peste valoarea 
reală. Ai putea obţine controlul. 

Jervis se ridică în picioare, spumegând de furie, și porni spre 
ușă. 

— Tâmpitule. Eu nu cumpăr acţiuni într-o scoică goală. 

— Ce scoică? 

— Asta v-a lăsat, o scoică goală. Noua ei companie va 
controla toate proprietățile vechii companii. Este perfect legal, 
atâta timp cât poate plăti. Și, datorită companiei mixte cu rușii, 
ea poate vinde acțiuni și va avea cu ce plăti. Ai curaj, Natalie. 
Wallace ar fi fost mândru de tine. 

e 

Schimbarea, îi spusese Wallace, e cea mai bună răzbunare. 
Succesul, bănuia Natalie, era chiar mai bun. Se simţea bine că l- 
a învins pe Jervis cu propriile lui arme. Avea însă nevoie de toată 
stăpânirea de sine, ca să nu strige după el: „Cum îndrăznești să 
rostești numele lui Wallace? Cum îndrăznești să rostești numele 
omului pe care l-ai trădat?” 

Seara o găsi, singură, în sala de ședințe. 

Acţionarii se împrăștiaseră. Cei mai mulţi dintre ei au promis 
că se alătură noii companii. Lynn și Mike au fugit să ciocnească 
un pahar strategic cu Eddie Mayall. Până și Joannie a plecat 
acasă după ce a încercat, fără niciun succes, să o convingă pe 
Natalie să-i accepte invitația la cină. 

Stătea singură și mângâia suprafaţa lucioasă a mesei obţinută 
de Wallace pentru o datorie neplătită. Aproape în ritmul 
mâinilor, Natalie își lăsă mintea să reia leneș filmul celor 
întâmplate. Oare ce s-a întâmplat cu canadianul acela care a 
falimentat? Dacă era un adevărat blănar, a doua zi ar intra în 
afaceri sub un alt nume. 

— Cioc! Cioc! 

Ridică ochii și îl văzu în cadrul ușii pe vărul ei, Greg. Părea 
obosit. Era puţin tras la faţă și, din această cauză, ochii îi păreau 
mai mari. Sentimente nedefinite se citeau în ei. Regret? 

— Joannie a spus paznicilor că pot să trec. 

— De unde să știe ea? 

Un zâmbet încordat îi arătă că a lovit unde trebuia. 

— Mi-a spus că l-ai dat gata pe Jervis. 

— Într-un fel. 

— Felicitări. 

— Mulţumesc. 

— Pot să stau jos? 

Natalie se simţea satisfăcută și riscă o glumă nevinovată: 

— N-o să-l împușc pe mesager. 

— Nu suport să știu că mă urâăști. 

— Nu te urăsc. Sunt doar profund, profund dezamăgită. 

— Acum nu mai pot schimba nimic. Am făcut ce am crezut că 
este mai bine. Și, ține minte, Wallace murise deja. Era un lucru 
pe care nu-l puteam schimba, nu? 

— Nu. Dar m-ai fi putut ajuta altfel. Ești vărul meu. Ai fost 
prietenul meu. Și prietenul lui Wallace. 

— Aș face orice să-mi repar greșeala. Dorești ceva în mod 
deosebit? 

— De ce? 

— Știu că te-am minţit în legătură cu Wallace. Dar nu și cu 
celelalte... probleme. 

— Ba da, îi răspunse ea înfierbântată. M-ai minţit și în tren. 

— Niciodată nu te-am minţit în legătură cu noi doi. Am vrut să 
vii cu mine. 

— Unde vrei să ajungi? îl întrebă surprinsă că este afectată. 
Ce vrei? 

— Pe tine. 

— De ce? 

— Te iubesc foarte mult. Probabil m-am îndrăgostit de tine 
când aveai cincisprezece ani. 

— Termină, Greg. Nu sunt pregătită pentru asta. 

— Dar timpul trece, Natalie. 

— Ce vrei să spui? 

— M-a sunat Diana Darbee. 

— De ce te-ar suna Diana pe tine? 

— Ne cunoaștem de foarte mulţi ani. Ea era prietena lui 
Wallace, iar eu un fel de fiu adoptiv. 

— Nu mi-am dat seama că sunteți apropiaţi. 

— Mai mult concurenţi decât apropiaţi. Acum suntem doar 
niște relicve ale trecutului. 

— Și a fost un telefon matern? Apoi își dădu seama. Stai 
putin! Ce ţi-a spus? 

— Știu că ești însărcinată. 

— Nu-mi vine să cred! explodă Natalie. Aceasta nu este 
treaba nimănui decât a mea. Nu avea niciun drept. 

— S-a gândit că eu te pot ajuta. Și a avut dreptate. 

— Ştii ce? Nu am nevoie de ajutor. 

— Lasă-mă să mă revanșez, o rugă Greg. Lasă-mă. 

— Cum? 

— Te voi ajuta să crești copilul lui Wallace. Îi datorez atât de 
mult. Și ţie îţi datorez. 

— Și Sally? 

— Deja m-am mutat. Am luat un apartament în oraș... Putem 
sta de vorbă în timp ce luăm masa? 

(J 

Acceptă invitația la cină pentru că înainte de a vorbi cu Greg 
despre viitor aveau nevoie să regăsească esenţa prieteniei lor, 
dacă acest lucru era posibil. Natalie trată această cină ca pe 
prima ei întâlnire. Fugi acasă, își schimbă hainele și cobori în hol 
înainte ca el să ajungă. 

— Să mergem pe jos. 

Au schimbat câteva vorbe în timp ce mergeau spre Parker 
Meridien: bârfe de familie, noutăţi din lume, filme - într-un 
cuvânt nimic despre ei. Greg rezervase masa la Maurice. Dar 
Natalie preferă să-și înceapă seara într-un bar luminos, unde un 
pianist cânta melodiile lui Alec Wilder. Ghemuită confortabil pe o 
banchetă, bea Perrier, savura muzica, atmosfera barului și 
prezența plăcută a lui Greg Stuart în costumul lui albastru. 

Faptul că se aflau în barul unui hotel îi dădea sentimentul că 
se află în compania unui străin frumos. 

— Cum merg afacerile? 

— Ai auzit de la Joannie. Am câștigat. Am câștigat totul. 

— Cât de modestă ești! 

In sfârșit, reușise să-i smulgă un zâmbet. 

— Să presupunem că ai devenit o femeie bogată? 

— Nu am „bani mari”, după standardele tale, răspunse ea, 
regretând nuanţa tăioasă a vorbelor. 

— La naiba. Și eu care credeam că o să ies dintr-un pat de 
bani și o să intru în altul. 

— Ştii ceva, Greg? N-am să mă culc cu tine nici într-un milion 
de ani dacă mai faci aluzii la corpul lui Sally. 

— Merită să aştept. Îi zâmbi. Știi că arăţi minunat? Probabil că 
ţi-a priit Rusia. Într-adevăr arăţi minunat. 

l-ar fi putut spune și ea același lucru. Trăsăturile feței erau 
aproape clasice, zâmbetul îi sublinia personalitatea, părul părea 
că îi strălucește și nicio mare de pe planetă nu putea fi mai 
albastră ca ochii lui. 

— Ce cântec este ăsta? 

Greg se ridică, se deplasă cu gesturi feline spre pianist, apoi 
se întoarse spre Natalie. 

— Tot domnul Wilder: „Unde sunt vechii prieteni”? Deschise 
gura să îi spună că lui Wallace îi plăcea cântecul acesta, dar se 
răzgândi. Înainte ca tăcerea dintre ei să devină prea încărcată 
de semnificații, Greg spuse: 

— Hai să mâncăm. 

Venise de trei zile din Uniunea Sovietică și nu se mai sătura 
de salată proaspătă. După aceea, comanda stridii. Când se afla 
la a doua farfurie, îl întrebă de Sally. 

— Sally obţine copiii. Eu rămân cu avocații. 

Închiriase un apartament pe East Senty, deși muncea la 
Washington; dorea să aibă o locuinţă unde să-și aducă cei doi 
copii la sfârșitul săptămânii. Limba rusă îi intrase aproape în 
sânge lui Natalie. Week-end devenea acum, în mintea ei, 
Vikend, așa cum strigase Vera - Liuba a murit în Vikend. 

Greg mânuia tacâmurile cu eleganţă. Îi simţea privirea și, la 
rândul lui, o privea zâmbind. Emoţionată, Natalie încercă să 
găsească un subiect. Orice. Greg îi veni în ajutor. 

— „Curcubeul”, spuse el. Tot furăm un dans. 

Natalie nu înţelegea. 

— Nu-ţi amintești? Eram un grup mare și am mers la o 
petrecere de Crăciun. Tu aveai cincisprezece ani. Atunci am 
furat un dans. Hei, Natalie? Doamne, ce naivă erai. Ascultă, s-a 
schimbat melodia. Mai ţii minte? Ne-am dus la bar, am băut 
ceva și pe urmă am furat un dans. 

— Nu mai ţin minte. 

e 

Dansau. Natalie își sprijini obrazul de umărul lui. Între timp, 
un bărbat cu alură milităroasă îi atenţiona că ringul de dans era 
rezervat invitaţilor speciali și că îi roagă să renunţe. Greg îi făcu 
cu ochiul lui Natalie. 

— Ce-a spus Nancy Drewski KGB-ului? 

leșiră în stradă și opriră un taxi. 

— La tine sau la mine? o tachină Greg. 

— Arată-mi apartamentul tău. 

O privi puţin surprins. 

— Dar nu-i nicio grabă. 

— Vreau numai să văd unde locuiești. N-am chef să ajung 
acasă atât de repede. 

— Bine, tu comanzi. 

Greg închinase primul etaj al unei clădiri cenușii, construită 
din piatră; geamurile salonașului se deschideau direct în 
crengile unui păr. 

— Cum l-ai găsit? 

— Pură întâmplare. Unul dintre oamenii noștri a fost trimis la 
O.N.U. Îmi ajung și banii să-l plătesc. Stai să vezi interiorul. 

O conduse pe scări, descuie ușa și aprinse luminile. Salonul 
era gol, cu excepţia unei veioze așezată pe parchet și a câtorva 
tablouri pe pereţi. 

— Am mobilat mai întâi camera copiilor, îi explică. Vino să 
vezi. 

— Ți-aș putea împrumuta niște mobilă. Eu am prea multă și 
nu știu ce să fac cu ea. 

— Operele de artă sunt nemaipomenite, spuse Greg, dar cred 
că nu mi-ar strica o canapea. _ 

— Nu știam că ești colecționar, spuse Natalie. Işi lăsă haina să 
alunece și începu să examineze tablourile. 

— Sally - fie binecuvântată - ea a fost prima care mi-a făcut 
cadou tablouri de ziua mea. Probabil că pe vremea aia se culca 
cu un pictor, dar mi-a stârnit interesul. Am cumpărat și eu 
câteva. 

Natalie se opri încremenită. 

— Pe ăsta l-am cumpărat la Moscova, acum câţiva ani. 

— Îmi place. 

Era camera prea goală? Sau vorbea ea prea tare? 

— Ţi-ai fi dat seama că este un pictor rus, dacă nu ţi-aș fi 
spus? 

— Absolut. 

Fața ei deveni o mască, dar Greg nu observă, grăbit să intre 
în bucătărie. 

— Din pură întâmplare, am pus astăzi o sticlă de șampanie în 
frigider. Vrei să bei? 

— Perrier, reuși să spună, apropiindu-se de tablou. Greg 
reveni în cameră. 

— Mi s-a spus că face parte dintr-o serie. Sper să le pot 
cumpăra pe toate când voi avea bani. 

— Cum se numește? întrebă ea când fu pe deplin convinsă că 
nu se va trăda. 

— „Doi bărbaţi privind o fată pe care o iubesc”. 

— Bineînţeles, șopti ea. Trebuia să-mi imaginez. 

Ivan și Alecksei o priveau din tablou, așa cum probabil a 
privit-o Lev pe Dina Golovkin. 

(J 

În acel colţișor plin de înțelepciune din mintea ei, Natalie 
înregistra că Greg se apropia de ea cu sticla de şampanie. 
Încercă să-i întoarcă spatele, să-și ascundă fața, dar era 
paralizată de enormitatea trădării lui. Era şocată și avea gustul 
amar al descoperirii finale. 

Greg îi flutură sticla de șampanie pe sub nas. 

— Sigur nu te pot convinge? 

Inocenţa din vocea lui era înspăimântătoare. Părea că nu are 
nicio grijă, ca și cum ar fi uitat deja că, practic, el l-a ucis pe 
Wallace, și-a trădat ţara, a minţit-o pe ea, femeia pe care 
sustinea că o iubește. 

— Nici măcar un pahar? 

Amuţită, Natalie clătină din cap. 

O mare parte din inima ei a murit împreună cu Wallace. Dar, 
în Rusia, un nou spirit a prins viaţă. Acum îl simţea în ea - iute, 
puternic, devastator - realiză că Greg își bate joc de ea. Greg nu 
uitase. Dimpotrivă, se lăfăia în victoriile lui. Era atât de sigur că 
a scăpat, dar aroganta lui îi va oferi ocazia de care avea nevoie. 

— Perrier, repetă hotărâtă. Pentru amândoi. Inima i se strânse 
timp de o secundă, dar era hotărâtă. Vom intra într-un regim 
foarte strict până se va naște copilul. 

— Vom? Noi? 

Natalie îi zâmbi cuceritor. 

— Noi doi, Greg. Ai dreptate. Nu mă voi descurca singură. Am 
nevoie de ajutorul tău. Vreau să profit de această ofertă 
avantajoasă. 

e EPILOG e 
Natalie 


Natalie privi neliniștită înapoi, spre Grădina trandafirilor unde 
landoul englezesc, albastru închis, nichelat, dar zgâriat în timpul 
care a trecut de la o familie la alta, rămase lângă trunchiul unui 
copac desfrunzit. Vremea era plăcută pentru începutul lui 
decembrie, iar Președintele lăsase deschise ușile de sticlă ale 
Biroului Oval. Vasili tocmai făcuse o gripă. 

— L-am acoperit eu, o asigură Greg, ajungând-o din urmă 
tocmai când intra. 

— lată-vă! îi întâmpină președintele. 

Ex-președintele pregătea fericit burbon cu gheaţă pentru 
președintele ales, care părea deranjat de această vizită. Natalie 
avu impresia că noul președinte a avut o zi proastă și sperase în 
puţină liniște, la un pahar, în compania predecesorului său. li 
zâmbi cu simpatie. Dacă își va prelua noua funcţie, imaginea 
care o va urmări multă vreme după inaugurare va fi această 
expresie de pe chipul lui. Fostul președinte părea asemeni unui 
om care a găsit ieșirea dintr-o clădire cuprinsă de flăcări. 

Îi prezentă ca: „Natalie Stuart Nevski și vărul ei Greg Stuart”. 

Președintele ales îi salută ca un politician care are memoria 
figurilor, dar Natalie văzu în ochii lui un fel de recunoaștere, 
urmată de stânjeneala momentelor în care își răscolea memoria 
pentru a face o legătură, care să excludă faptul că ea era 
văduva acelui Nevski împușcat de o blondă. 

— Ti-am văzut fotografia pe coperta revistelor People, Time și 
News Week. 

— Încântată să vă întâlnesc, domnule. Vă felicit pentru 
această impresionantă victorie. 

— Arătai excelent. Și dumneata și actrița aceea, cum o 
cheamă, și Gorbaciov. Excelentă fotografie. 

Se întoarse spre Greg amintindu-și că s-au întâlnit o dată la 
Casa Albă și încă o dată când au jucat golf cu Jeff Jervis. Ex- 

președintele îi înmână un pahar cu burbon, lui Greg unul cu 
scotch și lui Natalie vodcă. Greg rosti un toast pentru o tranziţie 
bună între cele două legislaturi, ex-președintele îi comunică 
președintelui ales că Natalie și Greg doreau să îi spună ceva în 
legătură cu Uniunea Sovietică. 

Natalie îi descrise rețeaua de spionaj creată de Wallace 
pentru Harry Truman și faptul că fiecare Președinte a folosit-o în 
perioada mandatului. Acum era rândul lui. 

Președintele o întrerupse cu o remarcă ironică, referitoare la 
anumite fețe democratice și, evident, își și imagina interviuri 
ostile la televiziune. Natalie îl linişti. 

— Noi nu suntem „spiriduși”. Noi participăm la operaţiuni 
directe. Noi oferim informaţii despre Uniunea Sovietică. 
Nefiltrate și chiar din interiorul sistemului. 

— Eu am refuzat deja un asemenea aranjament; mi l-a oferit 
un om de afaceri, care are de cincizeci de ori mai multe 
contracte în Uniunea Sovietică decât dumneata: Și el s-a oferit 
să mă ţină la curent cu tot felul de impresii. Este vorba de 
prietenul domnului Președinte, domnul Jefferson Jervis. 

Natalie luă o picătură din paharul cu vodcă și îl lăsă pe masă. 
Micuţul Vasili se revolta și refuza laptele cu vodcă. 

— Aş prefera mai degrabă să numesc un violator ca director 
al unei școli de fete, spuse ea. 

Președintele ales dădu din cap, în semn de acceptare totală a 
acestei idei. 

— Tipul s-a dovedit a îi o mare dezamăgire. 

— Jervis, continuă Natalie ideea, se crede cel mai inteligent 
ofițer de contrainformaţii din lume, iar în fapt nu-i decât un 
amator. Nu are nici cea mai mică pricepere de a separa 
informaţia de ideologie și - vă previn - el poate să opereze. 

Greg interveni în discuţie. 

— Dacă l-aţi trimite într-o misiune de prietenie la Tașkent, 
dansatorii de dansuri populare ar sfârși prin a-și jupui cămilele. 

— Există cumva vreo animozitate între dumneata și Jervis, 
doamnă Nevski? 

— Nu. Eu și Jeff ne-am încrucișat spadele în afaceri și... în altă 
problemă, despre care vă voi vorbi mai târziu. Dar eu nu-i port 
pică. Nu am de ce. 

Și era adevărat; Jervis, cu toate mașinaţiile și învârtelile lui cu 
„Milionarii”, nu l-a trădat pe Wallace, pentru că Wallace nu i-a 

dat nicio șansă. Departe de a fi un bătrân senil, el l-a manipulat 
pe Jervis și ea era foarte mândră de acest lucru. 

— Ei bine... va trebui să mă mai gândesc. 

— Depinde numai de dumneavoastră, domnule președinte. Eu 
doresc doar să mai adaug că nu mă ofer să „vă ţin la curent” cu 
„impresii”. Reţeaua mea funcţionează de aproape patruzeci și 
cinci de ani. 

— Ce veţi face dacă eu nu accept? 

Natalie începu să râdă. 

— Voi respira ușurată. 

Dinspre grădină se auzi un scâncet imperativ. Natalie se ridică 
repede. Căruciorul era la locul lui, dar căpșorul copilului se 
ridicase și avea o expresie pe care Natalie o cunoștea foarte 
bine - Vasili nu voia să doarmă. li plăcea să se agite, dar și să se 
alinte, așa încât Natalie începu să legene landoul. După câteva 
momente, copilul deschise ochii și mutrișoara i se lumină într-un 
zâmbet. 

Cei doi președinți așteptară până când Natalie aduse landoul 
pe veranda Biroului Oval. 

— Nu-i place să stea singur, le explică ea. Pa, pa, nu este 
chiar cuvântul lui preferat. Vă rog să mă iertaţi. V-aș mai fi spus 
că sunt un om ocupat. Dacă aș fi lucrat pentru o corporație, aș fi 
fost acum în concediu de maternitate, dar eu muncesc pentru 
compania mea și concediul nu poate fi o opţiune. 

— Sunt convins că aveţi manageri... 

— Există o limită în tot ceea ce fac acești oameni. Eu am 
învățat pe pielea mea că în industria de blănuri te poţi afla 
mereu pe marginea prăpastiei. Astăzi, de exemplu, Diana 
Darbee, starul cu care îmi fac publicitatea, m-a ameninţat că 
intră în asociere cu unul din concurenţi, dacă nu trec și numele 
ei pe etichetă. Am un proces cu un escroc, care nu mi-a livrat 
opt mii de jachete din blană de vulpe. Directorii magazinelor 
mele îmi cer cu treizeci la sută mai multe haine decât anul 
trecut și vor trece cel puţin doi ani până când compania 
sovietică va produce la calitatea și la volumul de care am 
nevoie. Cu alte cuvinte, domnule președinte, sunt un om 
ocupat. 

— Dar... 

— O voi face, dacă mi se va cere, îl întrerupse ea, răsunându-i 
în minte replicile tatălui și bunicului ei. 

— Să mă ia naiba! Hai, impresionează-mă! Fă-mă praf cu o 
informaţie zdrobitoare. Directorul agenţiei de Contrainformaţii 
mi-a spus că un ofiţer KGB important a murit ieri într-un 
accident de circulaţie suspect. Dumneata ce știi despre asta? 
CIA prezice un fel de revoltă la Kremlin. 

Natalie îl privi pe ex-președinte, care îi făcu un semn discret 
să continue. 

— Nu a fost un accident, domnule, și nu va exista nicio revoltă 
la Kremlin, deși unii dintre ofițerii de rang înalt din armată și din 
Ministerul Apărării au ieșit la pensie mai devreme decât și-au 
planificat. A fost plasată o bombă în camera ofițerului, într-un 
hotel din Kabul, unde se deplasase pentru a chestiona un 
general de armată - foarte potrivită reacţia generalului, care 
împreună cu tatăl său, un mareșal, au organizat un complot 
pentru a-l îndepărta pe Gorbaciov. 

— Pardon? 

— Greg, te rog. 

Natalie verifică landoul, în timp ce Greg relata „complotul 
milionarilor”. 

— Kiricenko a condus ancheta cu foarte multă suspiciune față 
de Vest, neștiind în cine să mai aibă încredere - nici în KGB nu 
mai credea. Așa că ceea ce știa a murit o dată cu el. 

— Lapşin încă mai țese ițe? întrebă președintele ales. 

— Mareșalul Lapșin s-a împușcat, răspunse Natalie. Fiul său, 
generalul, luptă să retragă trupele din Afganistan. Complotul s-a 
sfârșit, domnule președinte. 

— Soţul dumitale a fost ucis din cauza complotului? 

Natalie privi spre micuțul Vasili, care dormea. 

— Nu este un lucru care se iartă ușor... oricum, „milionarii” au 
fost blocaţi. lar sovieticii s-au pus serios pe schimbări. De unele 
vom beneficia în egală măsură și noi, și poporul lor. 

Se aplecă și îl sărută pe Vasili, șoptindu-i „Pa-pa!” Vasili 
începu să plângă. Greg sări în picioare. 

— ÎI iau eu. Scoase copilul din landou și ieși cu el pe pajiștea 
din faţa verandei. 

— Nu-i este frig? strigă Natalie după el. 

— Nu, nu-i este frig. 

Președintele ales o studia 

— Mă tentezi. 


446 


— Înainte de a ajunge să fiţi prea tentat, nu uitaţi că spionajul 
este o afacere tare confuză. 

— Mi-am imaginat și eu. 

Natalie privi în urma lui Greg și ochii îi deveniră duri și 
neiertători. Cel mai greu lucru, cea mai dureroasă parte a 
acestei crime, pe care ea nuova ierta niciodată, era faptul că 
Wallace nu apucase să-și vadă copilul. 

— Nu aveţi cum să vă imaginaţi, domnule președinte. De 
exemplu, domnul Stuart este agent sovietic. 

— Ce-ati spus? 

— Încă suntem în stadiul de adunare de date, dar se pare că 
el raportează unei secții GRU - serviciul de contrainformaţii al 
armatei - pe care o infiltraseră și „milionarii”. La început s-a 
oferit să fie câinele de pază al acestora, sperând să capete și el 
un os de ros, la fel ca Jervis. Este extraordinar de talentat și cred 
că a devenit indispensabil sovieticilor. În concluzie, el este acela 
care l-a trădat pe soțul meu. 

— Ce spuneti? 

Președintele privea uluit spre grădină. 

— L-a trădat pe soțul ei, repetă ex-președintele. El i-a cerut 
blondei să-l împuște. 

— De ce? 

Bătrânul președinte îi aruncă noului om de la Casa Albă o 
privire prin care încerca să-i transmită că ar face bine să se 
acomodeze cât mai repede cu realitatea. 

— A văzut o ocazie de a face ceea ce el numește „bani mari” 
- a penetrat schema la care lucra Jervis împreună cu cei doi 
Lapșin. Persoana care oferă tehnologie de înaltă clasă noului 
regim sovietic poate acumula averi enorme, îi explică Natalie. 

— Deci a făcut-o pentru bani? 

Natalie reflectă puţin la această întrebare. Greg nu se 
mulțumea doar cu atât. Aveau și banii importanţa lor, dar Greg 
a fost luat de curent. Îi plăcea jocul. Și totuși, Natalie era 
convinsă că Greg a fost conștient încă de la început, a știut că 
într-o bună zi ambițiile lui îl vor arunca împotriva lui Wallace. 

— Lucrurile sunt mai complicate. Trădarea a survenit în 
momentul în care soțul meu a ameninţat ceea ce-și dorea Greg 
mai mult... Dar, asta este altă problemă; domnule președinte. 
Cel mai important lucru acum este că el nu știe că noi știm. 

Cred că nu trebuie să vă mai spun că nu e cazul să-i spuneți 
ceva. 

— Dar... Dumnezeule! Copilul tău este în braţele lui! Cred că 
trăieşti cu el! 

— Se poartă foarte blând cu copiii, însă nu este amantul meu. 

— Bine, dar... 

— Părerea mea este să-l lăsaţi să facă legătura între Casa 
Albă și reţeaua de informaţii a lui Wallace Nevski, vă va oferi 
foarte multe posibilități de a induce în eroare rețeaua de spionaj 
sovietică. 

— A induce în eroare! Știe de rețeaua dumitale de spionaj. Ce 
îl poate opri să nu transmită KGB-ului informaţiile? 

— Ştie de rețeaua sotului meu, îl corectă Natalie. 

— Poftim? 

Ex-președintele îi umplu din nou paharul cu vin. 

— Ea se oferă să facă o nouă reţea, îl informă ex-președintele. 

— Poftim? 

— Așa cum a făcut și soțul ei pentru Truman. 

— Cum? 

— Am oamenii mei de legătură. Am parteneri sovietici în 
afaceri. Cultiv relaţiile cu persoanele oficiale. Deja am făcut 
patru călătorii în Uniunea Sovietică. După câteva luni, cum mai 
crește puţin Vasili, o să mergem acolo împreună. Îmi vor trebui 
mai mulţi ani pentru a crea o rețea atât de subtilă cum a avut 
Wallace, dar am cu ce începe. Dacă doriţi. 

— Și cum rămâne cu ticălosul care ţine acum în brațe copilul 
dumitale? 

— Îl vom folosi. Deja îl folosim pentru dezinformare, pentru a-i 
debusola pe sovietici. II lăsăm să creadă că eu bâjbâi, încercând 
să reactivez vechea rețea a lui Wallace Nevski. 

— Cât timp crezi că vei putea face asta? 

— Până când voi avea câţiva oameni de încredere în posturi 
de bază. Sper. 

Privi spre grădină. Nu se grăbea deloc. Greg era într-adevăr 
foarte bun cu copiii. Dacă-și dorea dragoste, îl avea pe Vasili. 
Deja începea să-i semene leit lui Wallace și nu se mai simţea 
singură. Va veni și ziua când își va face o viață nouă, fie și 
numai pentru a salva copilul de o mamă singură și nebună, dar 
de asta se va ocupa la momentul potrivit. 

— Doamnă Nevski, nu vă daţi seama că vă angajaţi într-un joc 
periculos tocmai cu omul care l-a ucis pe soțul dumneavoastră? 

Natalie îl opri dintr-o privire. 

Cu ochii minţii, ea îl vedea uneori pe Wallace, așa cum arăta 
prima dată când s-au întâlnit - un bărbat înalt, îmbrăcat într-un 
costum alb, apropiindu-se de ea zâmbitor. De cele mai multe ori 
și-l amintea pe Panache, spunând poante despre ruși cu un aer 
sobru, dar cu un licăr jucăuș în priviri. 

— Soțului meu, îi explică ea președintelui ales, i-ar plăcea la 
nebunie acest lucru. 

